
TĘSIANT JONO BALIO PUBLIKACIJAS 


Žymiausio XX amžiaus lietuvių pasakų tyrinėtojo Jono Balio palikimas išties 
didelis. Tai vertingumo neprarandantis Lietuvių pasakojamosios tautosakos motyvų 
katalogas, išsamus ir skrupulingai parengtas Lietuvių liaudies sakmių I tomas, studijos 
ir straipsniai, publikacijos ir recenzijos. Šiame tome toliau skelbiame mūsuose sun- 
kiai randamą ir todėl primirštą Balio kultūrinį paveldą. Pirmiausia pateikiamas 
bibliografine retenybe tapęs Lietuvių liaudies sakmių I tomo priedas, pavadintas 
Fabula obscena. Tai nešvankieji arba nepadorieji siužetai, pasak paties Balio, ypa- 
tingas skyrius; mums liudijantis savitą nacionalinę raišką - lyties, tautybių, sociali- 
niais klausimais. Įdomi pati to meto riba, parodanti etines nuostatas tarp padorumo 
ir vulgarybės, normos ir marginalijos; tiems laikams būdingas nešvankumo suprati- 
mas dabar atrodo gana kviestionuotinas. 

Parengęs ir kitus du Lietuvių liaudies sakmių tomus, karo metu jis negalėjęs jų 
paskelbti dėl vokiečių okupacinės valdžios cenzūros, nors tuo metu ir buvo pakan- 
kamai lėšų. Mat, pasak J. Balio, cenzoriams nepatiko sakmės apie piliakalniuose 
miegančią lietuvių kariuomenę, galinčią sunkiausią valandą pabusti ir išvaduoti 
kraštą ir pan. Pasitraukiant iš Lietuvos, visos sukauptos medžiagos išsivežti tiesiog 
fiziškai buvo neįmanoma. Buvo atrinkti tik patys įdomiausi tekstai, paties ranka 
nusikopijuoti!. 

Tik ketvirtadalis atrinktos medžiagos buvo paskelbta: dalis Amerikoje - Istoriniai 
padavimai (Chicago, 1949, deja, knyga išlikusi tik anapus Atlanto), Dvasios ir žmonės 
(Bloomington, Ind., 1951), Liaudies magija ir medicina (Bloomington, Ind., 1951), 
kita dalis Anglijoje - Lietuvių mitologiškos sakmės (London, 1956), Užburti lobiai 
(London, 1958). Lietuviška medžiaga buvo papildyta naujais 1949-1950 metų už- 
rašymais iš Amerikoje gyvenančių lietuvių. Dirbdamas Indianos universitete gar- 
saus amerikiečių folkloristo St. Thompsono asistentu, jis buvo paakintas elgtis taip, 
kaip Amerikos pionieriai elgiasi po miško gaisro ar viesulo *, t.y. pradėti viską iš pradžių. 
Pasiėmęs po pažastimi milžinišką rekorderį, jis dvi vasaras keliavo po Amerikos 
lietuvių kolonijas ir užrašinėjo tautosaką. Trumpas kelionių dienoraštis spaus- 
dinamas paties parengtame Lietuvių dainų Amerikoje antrajame rinkinyje, išleistame 
Silver Springe, Md., 1977, p. XVI-XXVI. 

Žmonės, pas kuriuos apsilankydavo, dažnai jo klausdavo, matyt, iš papratimo: 
„Kąjūs čia parduodate?“ Jis atsakydavęs: „Nieko neparduodu, bet perku liaudies 


' J. Gliauda. Pasikalbėjimas su dr. Jonu Baliu: Iš lietuvių tautosakos lobyno. - Dirva, 1977, Nr. 46, p. 6. 
2 Ibid., p. 6. 

dainas ir pasakas, bet už tai nieko nemoku“ > Taip atsirado naujasis Jono Balio 
tautosakos archyvas, kuris saugomas Amerikos lietuvių kultūros archyvo muzie- 
juje Putname, JAV. Magnetinių įrašų kopijos saugomos ir Washingtone, Kongreso 
bibliotekoje, Folk Song archyve. Iš savo rinkinių jis paruošė plokštelę „Lithuanian 
Folk Songs in the United States“ (1955), kurioje skambėjo dvidešimt originalių 
lietuviškų įrašų. Ją išleido plokštelių studija Folkways Records, propoguojanti liau- 
diškąją muziką Amerikoje. 

Skelbdamas Amerikoje lietuviškąją tautosaką, rengiamai serijai jis pasirinko 
Lietuvių tautosakos lobyno antraštę. Apie tai žinomas Amerikos lietuvių tautoty- 
rininkas Antanas Mažiulis rašė: „J. Balio pradėtasis leisti Lietuvių tautosakos lobynas 
yra didelė asmeninės aukos išdava ir liudijimas, kad lietuviškasis darbas dirbamas ne 
tuščiai ginčijantis dėl kokio nors susėdimo bei Jurgio kepurės, bet ir išsaugant 
visiems laikams savo tautos kūrybinį palikimą“*. Pasirodė net vienuolika Lobyno 
tomų, du iš jų - Dvasios ir žmonės, Liaudies magija ir medicina - patys pirmieji skel- 
biami ir šiame Raštų tome. 

Įdėmiai stebėdamas pasakų ir sakmių išmintį, jis sugestiuonuoja tuos amžinus 
ir Žmogaus prigimčiai artimus ir reikšmingus dalykus - bendravimą su anapusiniu 
pasauliu, šio pasaulio supratimą irjo galių pažinimą bei valdymą, senolių patirties 
puoselėjimą. Akivaizdu, kad lietuvių mitologinėse sakmėse išsaugota daugybė 
pagoniškus laikus siekiančių tikėjimų. Kaip ir tikėjimas, kad miręs žmogus gyvena 
panašų gyvenimą ir toliau šioje žemėje, tik dabar jis ne visados ir visur pasirodo. Jis turi tą 
patį medžiagišką kūną, galima jį pažinti, jis gali kalbėti, jaučia šaltį ir karštį, nori valgyti 
ir gerti <...> Jei gyvas žmogus pasimaišo ant jų kelio ir jiems trukdo, perspėja jį ir pavaro 
šalin, bet nieko blogo nedaro <...>. Tai vis labai senų laikų pažiūros? Daug Jono Balio 
pastabų yra itin vertingos ir tartum reikalauja platesnių tyrinėjimų, siūlydamos 
savitą ir netikėtą požiūrio tašką. 

Netikrumo jausmas dėl būsimo pomirtinio gyvenimo, aiškumo siekimas, meilė 
ir gailestis, kartu ir baimingos nuostatos dėl mirusiųjų, pasak Jono Balio, sukūrė 
visas tas sakmes arba legendas, įdomius mūsų tautos kūrinius, akivaizdžiai paro- 
dančius josios dvasingumą“. 

Net ir pasakojimai arba sakmės apie Užburtus lobius, didelius turtus, paslėptus 
piliakalniuose, pilnas aukso skrynias, kurias saugo karalaitės, mirusieji ar velniai, 
turi ilgą ir gana įdomią istoriją, siekiančią apie porą tūkstantmečių metų atgal". Kaip ir 
senesnis pastebėjimas, kad ir žymi užkalbėjimų dalis yra keliaująs lobis“, ieškant 
tarptautinių užkalbėjimų paralelių. 

Puikiai išmanydamas publikuojamą lietuviškąjį paveldą, jam įvertinti panau- 
dojo įvairią kontekstualią terpę: baltišką, slavišką ir germanišką medžiagą bei ty- 
rinėjimus. Tai praplėtė nacionalinių siužetų supratimą ir įgalino teigti, kad seniausios 
ir originaliausios mūsų sakmės yra apie Perkūną ir ypač apie deives arba laumes, nors ir 
ten pasitaiko tarptautinių motyvų *. Žinodamas kitų tautų paveldą, jis lengvai iden- 


Ibid, p. 6. 

Ant. Mažiulis. Lietuvių tautosakos lobynas. - Aidai, 1954, Nr. 1, p. 39. 
J. Balys. Raštai. T. IV. Vilnius, 2003, p. 18. 

Ibid., p. 20. 

Ibid., p. 95. 

Ibid., p. 227. 

Ibid., p. 131. 

tifikuoja skelbiamą medžiagą ir brėžia įvairias aktualias paraleles. Kai tikima, kad 
numirėlis yra pavojingas, jis nori kuo greičiau gyvąjį į aną pasaulį nusivilioti. Reikia jo 
saugotis. Tai germaniškos kilmės pažiūra.*? Jei vaiduoklis yra neramus, reikia nukirsti 
besivaidenančio lavono galvą ir padėti ją kojų gale. Tai nėra lietuvių išradimas, tačiau 
atrodo, kad šitokia žiauri priemonė dar ne taip seniai iš tikrųjų pasitaikydavo ir mūsų 
krašte." Arba kad istorijos apie kraujasiurbius arba vampyrus atkeliavusios iš 
slavų'*. Kilmės paieškos skatina platesnį lietuviškos medžiagos supratimą ir ver- 
tinimą, paliekant daugelio klausimų nagrinėjimą ateičiai". 

Prieš dvidešimt ketverius metus Jonas Balys kalbėjo, kad svarbiausias jo užsi- 
brėžtas tikslas buvo surinkti ir paskelbti „tautosakinę žaliavą“, be to, pasistengti, kad tie 
leidiniai pakliūtų į kuo didesnį bibliotekų ir tyrimo įstaigų skaičių (ypač užjūryje) ir ten 
išliktų ilgam laikui “, ir tai, tiesą pasakius, jam pavyko, toliau skatinant ir plėtojant 
lietuviškojo paveldo tyrinėjimus. 


Rita Repšienė 


w Ibid., p. 18. 

n Ibid., p. 18-19. 

1 Ibid., p. 18. 

B Ibid., p. 227. 

4 E. Bradūnaitė. Visas gyvenimas pašvęstas tautosakai. - Draugas, 1979, d. 2, Nr. 261 (49), p. 1. 

50-57. LYČIŲ KILMĖ (MT. 3040) 


50. Kada Dievas tvėrė Adomą su Ieva, tai žinoma, pirmiau apdirbo iš lauko, 
apdailino kaip inmanydamas, paskui sudarė viską vidury pas žmogų (Adomą) ir 
ant galo prisiėjo, žinoma, vidurius (pilvą) užsiūt. Insivėrė Ponas Dievas in adatą 
ilgą, storą siūlą: tokį, kokio jis numanė užteksiant ant užsiuvimo abiejų. Pradėjo 
pirma Adomą užsiūdinėt, žemyn nuo krūtinės. Dasiuvęs iki galui, matydamas 
dar rankoj ilgoką galą siūlo, mislinęs, kad jo užteks ir dėl Ievos - ėmęs ir užmezgė 
ant galo mazgą, neva panašų in kilpą, ir dar besiskubydamas, - ba mat jau temt 
pradėjo, - peiliuką išsiėmęs šnikšt ir nupjovė kelis colius nuo mazgo. Iš greitumo 
nei neužtėmijo, tai taip tie mazgai ir pasiliko besikaderiuojant. Adomą padėjęs in 
šalį, paėmęs Ievą vėl taip užsiuvinėjo, kaip ir Adomą. Bet dasiuvęs netoli galo tik 
žiūri, kad jau Ievai neužtenka siūlo. Tada pamatė savo didelę apmilką [= klaidą), 
kad Adomui per ilgus galus paliko. Ką daryti? Pasikasė Ponas Dievas pakaušį, 
pasikasė, nėrė dar porą sykių su adata ir paliko taip Ievą, neužsiūtą iki galui, 
mislydamas ant rytojaus užbaigt. Bet antryt nei kam ko: atėjęs ir užmiršo, kad 
Ieva liko vakar nepabaigta. Tai tik priėjęs pūsterėjo kvapu, ir anie stojo gyvais, ir 
pasiliko tokiais, t.y. Adomas su kaderiuojančiais galais siūlų, o Ieva su nedabaigtais 
užsiūti viduriais. Tas perėjo ant jų vaikų ir ant visos pakaleinios taip, kad dar ir 
šiandien visus žmones tokiais matome. (Mag. L., Kampinių k., Kalvarijos v., Mr. 
Užr. J. Viskožka. LMD I 312/1.) 


51. Dievas, kai jau sutvėrė moteriškę, liepė vienam aniuoliukui parnešti siūlų, 
dar kur ne kur reikėjo apsiūti. Aniuoliukas parnešė iškirst. Ale buvo psiakrevas 
mažutis ir nepasiekė per galvas kirsti, tik į pilvo galą visiems teįkirto. Dievas 
pareina namo ir randa visus savo nesparnuotus žmones su prakirstais pilvais. 
Dievas mislija, ką čia padaryti, kad visi vienodi pasidarė. „Imk, - sako Dievas 
savo durnam aniolui, - ir pritašyk kuolų, ir sukalk kai katriems į pilvus, kur 
prakirsta, tuos kuolus“. Aniolas taip padarė. Taip atsirado moterys ir vyrai, kuriuos 
Dievas paleido po žemę. (J. Petronis, 50 m.a., Užkalnių k., Ramygalos v., Pn. Užr. 
J. Petronis (sūnus) 1936.III.11. LTA 785/482.) 


57. Senais dar čėsais, kai Dievas sutvėrė Žmones, tai jie dauginosi ir dauginosi, 
ale vis vyrai. Tada pamatė, kad bus blogai, pasišaukė vieną velnią (tada dar zgadoj 
visi gyveno), strielčių, ir sako jam: „Nueik ant žemės ir surink visus dviejų metų 
zekiukus (berniukus), susistatyk ir kas antrą nušauk, nes jų mat jau labai daug“. 
Velnias ir paklausė. Nulėkė žemėn, surinko visus zekiukus ir sustatė po du, ale 


RAŠTAI, IV 


vieną priešais kitą, ir dabar mislija sau: „Šaudysiu!“ Seniau strielbų nebuvo, 
šaudydavo arba iš lanko, arba vilyčia. Tai velnias šaudė lanku: jis prisidirbo terbą 
šakalių ir pradėjo šaudyti - užeis iš užpakalio ir kad duos vis vienam, taip ir iššaudė 
visus. Ateina Dievas pažiūrėti, ar gerai padirbo. Nagi Žiūri - visi stovi vienas prieš 
kitą ir daugiau nieko. Jam parūpo, kas čia yra, ko jie taip stovi. Nagi pažiūri, kad 
kai velnias juos šaudė, tai šakalys per vieną kiaurai perlindęs ir net daugiau kaip 
per pusę kitan įlindęs. Dievas papyko ant velnio ir dui rėkt! Sako: „Na, ką dabar 
padirbai? Aš tau sakiau: kas antrą nušauk, 0 tu visus iššaudei ir dar surakinai 
kaip videlčiu. Greičiau perskirk!“ Velnias pradėjo juos skirti, ale kai skyrė, tai 
katras buvo kiaurai peršautas, tai tas nusimovė nuo šakalio, o katram įlindęs - tai 
atliko. Taip jis juos ir perskyrė visus. O dabar tai nuo čėso taip ir tebėra: katros 
nutrauktos, tai tos kiauros ir tebevaikščioja, o katriem atliko šakaliai, tai dar ir 
tebenešioja. (Br. Kriauza, 60 m.a., Paketurių k., Kupiškio v., Pn. Užr. Alb. Kriauza 
1936.III.5. LTA 782/96.) 


58-62. BARZDOS IR ŪSŲ KILMĖ (MT. 3040A) 


58. Rojaus kampe buvo toks šaltinėlis. Adomas pasivilgę ten pirštą. Tuom tarpu 
ėmė ir užtūpė jam musė ant nosies. Jis ėmė ją baidyti ir patraukė pirštu per panosę, 
ir užtat išdygo jam ūsai. Ieva taipgi pasivilgė pirštą. Jai užtūpė musė ant galo 
pilvo, ji norėjo ją nubaidyti ir pabraukė su pirštu, užtat jai čion užaugo plaukai. 
(Naumiestis. Užr. VI. Gnižinskas 1911. LMD I 998/8.) | 


59. Kad kitą kartą Ponas Dievas sutvėręs Adomą ir Ievą rojuj, tai jie buvę čystai 
pliki, niekur jiems nė vieno plaukelio nebuvę. Tai tada ir Ieva Adomo nemylėjus, 
jau mat jis jai nepatikęs. Daugiau tas Adoms kur dėsis, vaikščiojęs po rojų, kaip 
vištų nukapotas, nėr jam kur globotis. Vieną rytą atsikėlęs einąs per rojų ir radęs 
šaltinėlį, o jau taip saulaitė ką tik buvus į pusrytėlius bepakylanti. Jis ėmęs prie to 
šaltinėlio mazgotis galvą, smakrą, apie lūpas, būtų visą burną prausęs, bet užpuo- 
lusios jį musės. Jis ėmęs tas muses gintis, šen ten apie save graibytis: po tarpkojį su 
šlapiom rankom, po pažastų. Daugiau jis ir pareinąs pas Ievą. Ieva jį pamačius 
sakanti: „Mano Adomėli! Iš kur tu gavai tokius gražius parėdnius?“ Džiaugiantis, 
apie jį kabinėjantis. Adoms jai pasisakęs, kad taip ir taip, jis radęs tokį šaltinėlį. 
Na, tai Ieva prašanti, kad ir jai parodytų. Adoms, kol ją ten nuvedęs, jau saulaitė 
buvus pakilus į gerus priešpiečius. Ieva tuoj ėmus galvą mazgotis. Ir apnikusios 
tuoj ją musės. Ji ėmus su šlapiom rankom gintis, graibytis po tarpkojį, po pažastis, 
ir besigindami subėgę į kūlynus. Tai nuo to Žmogui plaukai atsiradę ir nuo to Ieva 
ėmus Adomą mylėti. (St. Steponaitis, Račių. k., Gruzdžių v., Šl. Užr. M. Slan- 
čiauskas. LTA 1208A/32.) 


60. Senovėje, kada dar gyveno rojuje pirmieji žmonės, Adomas ir Ieva, prasidėjo 
tarpe jų nesutikimai. Adomas nuėjęs pasiskundė Dievui, kad Ieva jo, kaip vyresnio, 
neklauso. Tada Dievas jam sako: „Eik į vieną šaltinį ir to šaltinio vandeniu 
pasišmaruok smakrą, tai užaugs plaukai ir vadinsis barzda. Paskiau pasišmaruok 
viršutinę lūpą, tai užaugs irgi plaukai ir vadinsis ūsai. Tai tu dabar nuo Ievos 
skirsies ir būsi vyresnis, ir ji turės tavęs klausyti“. Tuo laiku, kada Dievas su Adomu 
kalbėjosi, Ieva buvo pasislėpusi ir viską girdėjo. Adomas nudžiugęs nuėjo į 
nurodytą šaltinį ir visa tą darė, ką Dievas buvo jam sakęs: pavilgė šaltinio vandeniu 
smakrą - užaugo barzda“, pašmaravo viršutinę lūpą - užaugo ūsai. Dabar Ieva 
turėjo klausyti Adomo. Bet kur tau! Ieva, nenorėdama klausyti Adomo, norėjo 
pasidaryti lygi su Adomu ir nuėjo ji į tą patį šaltinį, ir tuo vandeniu pasišmaruoti 

sau smakrą ir viršutinę lūpą. Ji, nuėjusi pas šaltinį, pasivilgę į vandenį pirštus ir 
jau norėjo šmaruoti sau lūpą ir smakrą, bet tuo tarpu jai ant [pilvo] užtūpė musė. 
Ji, vydama musę, su šlapia ranka rėžė per [pilvo galą], todėl [toj] vietoj, kur sudavė, 
užaugo plaukai. Dėlto dabar visų moterų apžėlus [papilvė].* (D. Pečiulis, Vidugirių 
k., Lazdijų v., Sn. Užr. A. Pupka 1933.III.15. LTA 445/36.) 


61. Adomas turėjo barzdą. Ieva vis žiūrėdavo į Adomo barzdą ir jam pavydėjo. 
Sykį prašo Adomo: „Pasakyk, kaip reikia man užsiauginti barzdą?“ Adomas sako: 
„Tau barzda nereikalinga, o man Dievas liepė nueiti į aną šaltiniuką ir pasiplauti 
barzdą“. Ieva, kai Adomo nebuvo namie, nulėkė prie šaltinio ir taikėsi sau pasi- 
plauti barzdą. Tik staiga parėjo Adomas ir, pamatęs Ievą prie uždrausto šal- 
tiniuko, puolė ir griebė per patį vidurį. Toj vietoj išdygo Ievai barzda. Dabar 
visoms boboms ta barzda toje vietoje yra. (Girkalnio v., Rs. Užr. J. Prakapas 
1938. LTA 1552/251.) 


62. Kitą kartą Dievas sutvėrė Adomą ir Ievą. Adomas baidęs Ievą: pasiėmęs 
ožio barzdą, prisitaisęs sau (barzdą), užlindęs už lapų ir pradėjęs narnėti. Ta didžiai 
persigandus, o Dievas baręs Adomą tokiu žodžiu: „Ak tu, velnias, ak tu moterį 
baidysi! Tu ir tavo vaikai nešiosit barzdą ir ūsus visam amžiui!“ Ir pasiliko vyrams 
ūsai ir barzda. (A. Metrikis, 51 m.a., Šiemulių k., Kulių v., Tl. Užr. A. Valiuškis 
1931.VII.5. LTA 322/179.) 


63-69. LYTINIŲ SANTYKIŲ PRADŽIA (MT. 3040B) 


63. Kai Dievas Adomą su Ieva iš rojaus išvarė, reikėjo jiem ir badą, ir šaltį, ir 
kitus vargus kęsti. Kad Ievai buvo labai šalta, tai Adomas ir ji sugulė vienas ant 
kito ir taip šildėsi. Ale mūsų pirmieji tėvai buvo drūti, tai nuslysta ir nuslysta 
vienas nuo kito. „Žinai ką, - sumanė Ieva, - mano yra skylė, o tavo kuolas: tu 
įbesk tą kuolą į skylę ir nebenuslysim“ . Taip jie ir sugulė po ąžuolu. O tam ąžuole 
kaip tik buvo įlipęs Dievas ir viską matė. Dievas rūkė pypkę, tai tada ėmė kratyti 
ją ant Adomo nugaros, Adomas jaučia, kad ant nugaros kas užkrito, kaitina, tai jis 
pasipurto, pasijudina. Tada jam pasidarė jau labai gera. Kol Dievas visą pypkę 
iškratė, Adomas jau buvo „po baliuku“. Taip ir išmoko žmonės to amato. (Al. Sam- 
sonas, 21 m.a., Metitinių vk., Ramygalos v., Pn. Užr. K. Janionis 1937.11.24. LTA 
1729/52.) 


64. Adomas ir Ieva rojuje labai gražiai gyveno. Adomas labai mylėjo Ievą. Vieną 
kartą užėjo labai didelis lietus. Adomas, labai gailėdamasis Ievos, kad nesulytų, 
liepė Ievai gulti ant žemės. O Adomas, kad lietus nesulytų Ievos, atsigulė ant jos. 
Kadangi šlapias kūnas yra slidus, tai kai Adomas ant Ievos atsigulė, tai pradėjo 
slidinėtis. Taip beslidinėdamas Adomas ėmė ir instrigo už Ievos plyšio. Dievas 
pamatęs, kad Adomas ir Ieva nusidėjo, tada ėmė ir išvarė iš rojaus. (Kupčinskas, 
Vidugirių k., Lazdijų v., Sn. Užr. A. Pupka 1933.II.15. LTA 445/35.) 


65. Iš pradžių Dievas sutvėrė vyrą Adomą, šunį ir katę. Paskui pamatė, kad 
vienam žmogui nuobodu. Užmigdė, išėmė šonkaulį ir, pasidėjęs ant kėdutės, nuėjo 
ko atsinešti. Šuo čiupt tą kaulą ir suėdė. Dievas kai grėbė šunį už uodegos - ir 
nutrūko uodega. Iš jos sutvėrė moterį. Juodu vaikščiojo nuogi. Apsižiūri, kad vyro 


*  Užrašytojas vartoja terminą „lyties organai“, tačiau liaudis tokio išsireiškimo nežino ir šiuo 
atsitikimu paprastai sako: „Pilvo galas“, „Papilvė“, „Tarpkojis“ (plg. kitus šio motyvo variantus). 

kabo, o moters yra skylė. Norėtų įkišti, ale bijo, kad nenukąstų. Tai prikišęs ir 
laiko. Tuo tarpu bitė tik bic - ir įgėlė vyrui į užpakalį. Šis iš to skausmo kai stums 
ir įstūmė visą. Paskui jau ir be įgėlimo taip darė. Taip atsirado svietas. (Šunskai, 
Mr. Užr. V. Kulbokas 1933.11.13. LTA 420/113.) 


66. Sako, kad Adomas buvo didelis milžinas, ilgais drabužiais nešiojo ir be 
kelnių vaikščiojo. Ir dėl to barzdą ilgą nešiojo, kad Ieva, ano pati, bijotų ir daugiau 
neapgaudinėtų. O kada Dievas užznočijo, - davė dėl žvėrelių, gyvulėlių, paukš- 
telių, kirminėlių ir vabalėlių, - kaip reik su savo pora gyventi ir kad ant metų 
vieną sykį tai ir tur būti gana. Ale kad Adomui dar pirmą sykį reikėjo, ale kad 
nežinojo ir neišmanė. Ale kad taip ėmė iš netyčiumo, kur buvus kur nebuvus bitė, 
o tiktai ing rūrą sakt ir įgiliavo. Taip tas iš skaudėjimo nepajuto, kaip Ievai įspyrė 
pirmą kartą. Taip tada nuo tos dienos ėjo vis pas Dievą tankiai prašyti, kad jam 
daleistų tą darbą. Ale Dievas norėjo aną sulaikyti, kad dabotų laiką savo, kaip kiti 
sutvėrimai, gyvuliai ir paukščiai. Ale kad Adomas vis ėjo ir ėjo prašyti Dievo da- 
leidimo, maž kas dieną. Taip tada Dievas mato, kad su žmogum jau nėra galo. 
Taip tada atidavė tą darbą jam ant valios. O kada Ieva augino vaikus, tai tada 
aniolas mokino, kaip reik žindyti, kaip reik aną vystyti, penėti ir nešioti. Ir dėl to 
tai daugel sūnų ir daugel dukterų užaugino. - O patsai Adomas, kai daėjo metų 
arti 1000, kaip sako senieji, tai tada ir apsirgo. Ir liepė eiti savo pačiai Ievai ing 
daržą, ir parnešti iš to medžio užgintą šakelę, sakydamas: kad tą šakelę parneši, 
tai išgis, o kad neparneši, mirs. Ale ta ėjo ir nešės palaužusi, ale per vandenius 
eidama iš netyčių iš rankų iškrito ir paskandino. O kada parėjo namo, rado jau 
mirusį Adomą, vyrą savo. Taip paskum siuntė Ieva sūnų, vardu Lemiką, parnešti 
šakelę figos medžio. Ir kada pakavojo į žemę kūną, taip šakelę Lemikas parnešęs 
pasodino ing galvų galą, į žemę. Ir taip tada labai dabojo ir žiūrėjo, ar ana padžius, 
ar prigis augti. Ir taip buvo sakyta: jei padžius, tai ano Adomo dūšia yra pragare, 
o jei žaliuos, tai nėra pragare. Ale (bet) tas medis prigijęs ir buiniai užaugęs ant 
Adomo kapo, dėl ano paminklo, aukštas ir be šakų, dailus. Ansai užaugęs stovėjo 
pakalenių pakalenes, lig paskandos svieto, o po to per kiek dar metų, ligi kolei 
viešpatavo karalius Salamonas. Nors pakirto į budinkus subudavoti, bet netiko - 
tai buvo per ilgs, tai pasidarė per trumps, o ant galo pavirto jau į kreivą. O taip 
paskui subudavojo ant tilto barjeros. Ir taip buvo daug metų, ligi kolei atsitiko, 
kad ant to nukryžiavojo Dievą ir kryžių pastatė į tą vietą, kur Adomo kapas buvo. - 
Tai toki tošelė ir grikų košelė, aš tą košelę lyžt, o man per nosį pykšt. Aš bėgti, o 
ans vyti. Aš klupt, o man už uodegos lupt. Ir taip ašen dabar yra visos žinios 
mūsų Žemaičių krašto. Kurie ir geriau žinojo, tai vis čia pridūrė ir sutalpino, kaip 
yra sakoma ant galo senųjų: kaip aš moku, taip ir šoku. (Dominykas Jonila, 
Kasperaičių k., Girkalnio v., Rs. Užr. M. Davainis-Silvestraitis 1887.11.10. LMD I 
1000/163k.) 


67. Dievas sutvėrė žmogų, davė jam porą ir davė valios dagyvent ne daugiau, 
kaip du vaikus. Viena pora dagyveno du vaiku. Gražūs vaikai, meilūs, tik nedaug 
jų, o du. Boba nori, kad [būtų] daugiau, kad nors trečias - ir siunčia savo diedą pas 
Dievą prašyt, kad pazvalytų pasidirbti trečią vaiką. Dievas pazvalija. Sulaukia 
trečio vaiko. Meilūs ir gražūs vaikai, bet jų tik trys. Tai boba siunčia diedą pas 
Dievą, kad paprašytų leisti pasidirbti ketvirtą vaiką. Kai nuėjo prašyti pas Dievą 
ketvirto vaiko, tai Dievas ranka numojo ir sako: „Dirbkit, kiek tik norit!“ Nuo to 
čėso Žmonės vaikų prisidirba net perdaug. (M. Rūkštelienė, 78 m.a., Jakiškių k., 
Salako v., Zr. Užr. Elž. Rūkštelytė 1938.VIII.4. LTA 1713/18.) 

68. Adomas turėjęs dvylika vaikų ir vieną dukterį. Jie užsimislijo ženytis. Bet buvo 
viena mergina ir ta pati sesuo. Dievas sužinojo, kad jie taip nori, ir sako: „Vyresnysis 
ženysis jauniausią - ir bus negiminė“. Ir nuo to laiko atsirado giminė. (J. Tverkus, 80 
m.a., Plingių k., Girkalnio v., Rs. Užr. St. Džiugas 1938.III.7. LTA 1542/379.) 


69. Kai Dievas sutvėrė pasaulį, tai pirmiausia sutvėrė septynias seseris. Šešios 
seserys ištekėjo, o septinta liko netekėjus. Po kiek čėso ta septintoji sesuo pradėjo 
slapstytis ir gyventi su vyresniosios sesers vyru. Ilgai niekas nesuprato, bet kai 
suprato, tai nuėjo Dievui skųstis ant sesers. Tai Dievas sako: „Imk ją ir užmušk, tai 
daugiau pasauly nebus svetimoterių '. Bet sesuo paškadijo ir jos neužmušė. Nuo 
to ir lig šiai dienai svetimoterių yra ir yra. (A. Aidukienė, Laučiuniškių k., Salako v., 
Zr. Užr. Elž. Rūkštelytė 1938.XII.14. LTA 1947/37.) 


106. PONŲ (BAJORŲ) SUTVĖRIMAS (MT. 3050) 


Kai Dievas sutvėrė visus žmones, atsiminė, kad dar nesutvertas šlekta. Tuo 
laiku Dievas ar pailsęs [buvo], ar gal čėso neturėjo, tai liepė šventam Petrui sutverti 
šlektą. Iš ko gi tvers šlektą? Šv. Petras paėmė pitliavotų miltų, sumaišė buizą, iš jų 
ir būtų jau lipdęs šlektą. 

Bet tuo metu Dievas pasišaukė šv. Petrą pas save. Šv. Petras paliko tą buizą, o 
pats nuėjo. Sugrįžęs šv. Petras žiūri, kad šuva suėdęs buizą, jau tik laižosi. Užpykęs 
šv. Petras stvėrė šunį už uodegos - ir jo rankose liko tik šuns uodega. O šuva iš 
strioko kad pradėjo lėkti ir triesti. Šv. Petras paskui (su šunies uodega) vytis. Ir 
kur tik šunies šūdas užkrito, iš jo šv. Petras vis sutvėrė šlektą. Ir todėl šiandien jų 
tiek daug privisę. Kai bėgo šuva ir ant kokio daikto užkrito jo šūdas, tokiu vardu 
[pavarde] buvo pavadintas tas šlekta. Pvz., užkrito ant akmens, išdygo Kaminskas, 
ant grovio - Ravinskas, ant ąžuolo - Denbinskas, ant pušies - Sasnauskas, ant 
beržo - Bžozinskas ir t.t. (A. Gudukas, 31 m.a., Raitininkų k., Merkinės v., Al. Užr. 
V. Ulčinskas 1937.III.23. LTA 1074/116.) 


196. VELNIAS NOJAUS LAIVE (MT. 3100) 


Kai Dievas pasaulį nubaudė tvanu, tik vienas Nojus su savo šeimyna laive išliko 
gyvi. Dievas jam liepė į laivą prisileisti po porą visokių žvėrių ir paukščių. Nojus 
taip ir padarė. Ir kada vanduo apliejo visą žemę, ir Nojaus laivas plaukė ant vandens, 
žvėrys ir paukščiai, neturėdami ką veikti ir būdami visi drauge, pradėjo svetimo- 
teriauti. Nojus tai pamatęs nusigando, nes bijojo, kad už tai jo Dievas nenubaustų. Ir 
sugalvojo, kad patinus reikia nuo patelių atskirti. Taip Nojus ir padarė. Atskirtos 
patelkos tarp savęs šnekasi, pletkavoja, o patinai neturi ką veikti. Sumislijo lošti 
kortomis. Dykai lošti nenori, o pinigų nė vienas neturi, todėl nutarė, kaip jiems dabar 
nereikalingus, statyti į lošimą savo „nočynas“. Taipjie susitarė ir lošia. O bezdžionė 
tai matydama (būdama medyje) kad juokiasi, kad juokiasi. Tai matydama katė jos 
klausia: „Iš ko tu taip juokies, kas tau per juokai?“ - „Ką čia nesijuoksi, - sako jai 
bezdžionė, - kad katinas jau visai baigia dramblį nulošti.“ (A. Murauskienė, 80 m.a., 
Paserbenčio k., Raseinių v., Rs. Užr. Dz. Pozingis 1938.XI.13. LTA 1808/30.) 


277-281. VĖŽIO YPATUMŲ KILMĖ (MT. 3178) 


277. Tas pats Perkūnas*, sutvėręs paukščius ir žuvis, dėstęs akis, bet vėžys 
norėjo, kad jam pirmiau įdėtų, o Perkūnas varė darbą paeilium. O kad priėjo eilė 


* Greičiausiai pats užrašytojas Dievo vietoj įdėjo Perkūną. 

dėti akis vėžiui, vėžys perpykęs tarė: „Kiškis savo akis į subinę!“ Perkūnas taip ir 
padarė: įdėjo vėžiui akis į pasturgalį ir paleido vėžį upėn. Bet šis yrėsi atbulas. 
Užtai dar nenorėjo pasiduoti: paėmęs akmenį ir žirkles, mislija keltis prieš Perkūną. 
O kada šis susijudino ir sugrumėjo, iškrito vėžiui iš žirklių akmenėlis (?). Dėl to ir 
dabar dar po šiai dienai vėžiai, išgirdę Perkūną grumiant, pasiima nors po žvirždelį, 
dėl atsispyrimo per [prieš?] galiūną. (Trumpaičių k., Gruzdžių v., Šl. Užr. M. Slan- 
čiauskas 1903.II.8. LMD I 327/3.) 


278. Vieną kartą Dievas dėjo akis. Tada visi buvo akli, be akių. Dievas sukvietė 
visus paukščius ir gyvulius. Visi suėjo, o vėžys pavėlavo. „Tau visų prasčiausios 
akys teks“. Vėžys sako: „Sukišk į subinę!“ Dievas supyko ant vėžio ir sukišo į 
subinę akis. Ir šiandien vėžio akys subinėj tebėr. (Repšienė, Tučių I k., Viekšnių v., 
Mž. Užr. T. Repšas 1930.IV.13. LTA 65/31.) 


279. Kai Dievas gyvulius ir paukščius tvėrė, tada jų atskirai pasiklausdavo, 
kur dėti akis ar ausis. Vėžys gi supykęs atkirto: „Kišk sau šikinėn savo dovanas!“ 
Dievas papyko ir dovanojo vėžiui akis pasturgalin. Ir šiandien matome vėžį 
atžagariom vaikščiojant, su akimis šikinėje. (K. Paškevičienė, 53 m.a., Biržai. Užr. 
V. Paškevičius 1926. LTA 265/239.) 


280. Dievas, sutverdamas vėžį, labai skubotai dirbo ir užmiršo jam padirbti 
akis. Vėžys, nieko nematydamas, pradėjo atžagariai vaikščioti ir kaip kožnas 
nesveikas, taip ir anas labai piktas ir priešingas buvo. Paskui pasakė kažkas Dievui, 
kad vėžys neturi akių. Dievas padirbo akis, pasišaukė vėžį ir tarė: „Te, įsidėk akis!“ 
Vėžys, kaip ir visada priešingas, taip ir dabar sako: „Jei pirma nedavei, tai dabar 
kišk į šikną!“ (K. Ožieliauskas, 64 m.a., Antadvario k., Mr. Užr. V. Stankevičius 
1935. LTA 732/273.) 


281. Dievas, tverdamas svietą, iš paskubos užmiršo kai katriems [įdėti] po 
akis. Paskui pamatė, kad katrie jų žabali ir susišaukė visus žabalius. Klausiąs 
kurmį: „Ar tau reikia akių?“ - „Man žemėse ir be jų gerai! Gali turėt, kad pirma 
nedavei', - atrėžęs kurmis. Bet Ponas Dievas rado, kad kurmiui akių reikia ir 
davė, tik ne taip šviesias. Pasišaukė žuvį ir klausia: „Ar tau reikia akių, aš iš 
skubumo užmiršau tau pridėti?“ - „Ai, Dieve, kaip bloga be akių“, - dejavus 
žuvis. Dievas davė jai akis. Šaukia tada Dievas varlę. „Ar tau reikia akių?“ - „Baigiu 
jau badu nunokti, pasigailėk manęs, Dievuli, ir duok man pačias gerąsias“, - prašos 
varlė. Dievas davė jai labai šviesias. Ant galo pasišaukė vėžį ir klausia: „Kaip tau, 
ar reikia akių?“ - „Kišk šikinėn, kad pirma nedavei“, - rūsčiai atsakęs vėžys. Ir 
Dievas jam akis įkišo kur prašė, kaip nepadarė nė vienam [kitam] gyvuliui. 
(A. Mažiulis, 53 m.a., Žukliškių k., Dusetos v., Zr. Užr. A. Mažiulis 1930.X.17. LTA 
720/58.) 


318-322. GRŪDŲ PAVIDALO KILMĖ (MT. 3221) 


318. Vieną kartą susiginčijo rugys su miežiu ir kvietys su aviža. Rugys ir kvietys 
sakė, kad miežis su aviža neatlaikys žiemos šalčių. Miežis su aviža sakė, kad 
atlaikys. Rudenį visus keturis javus pasėjo į lauką. Vos tik pasirodė pirmoji stipresnė 
šalna, miežis pasileido bėgti į aruodą. Rugys pasileido vyt ir pasivijęs įsmeigė į 
subinę akuotą. Panašiai atsitiko ir su aviža: pasirodžius pirmai šalnai, ir ji pasileido 
bėgti nuo lauko į aruodą. Kvietys pradėjo taip smarkiai juoktis, kad net pusiau ko 
tik nepertrūko. Pasijuokęs prisivijo bėgančią avižą ir padarė jai vaiką. Nuo to laiko 

avižos vis būna po du grūdu. (I. Senuta, 82 m.a., Kaltinių k., Alytaus v. Užr. V. Bar- 
dzilauskas 1936.IV LTA 865/105.) 


319. Kitą sykį susiginčijo rugys, kvietys ir aviža su miežiu, katras ištrivos 
žiemavoti. Kvietys išžiemavojo, ale persprogo; aviža, kaip šaltis įveikė, netrivojo - 
ėmė bėgti, o rugys, ją pasivijęs, įspraudė avižai vaiką, - dėlto yra avižos po dvi 
sukibusios. Miežis [irgi] bėgo neištrivojęs, rugys jį vijos, nepavijo, tai metė kuolą ir 
pataikė į subinę, - jis įsmigo ir šiandien miežis taip turi sau kuolą subinėj. (J. Jukna, 
Kuisių k. Tauragės v., Tg. Užr. V. Augaitis-Butkus 1937.11.28. LTA 1158/201.) 


320. Rugys su aviža susiginčijo. Aviža sako: „Aš irgi su lukštu, ir aš dalaikysiu 
žiemą, galiu žiemavot, kaip ir tu“. Rugys sako: „Einam“. Išėjo. Atėjo ruduo, pradėjo 
šalt. Avižai pasidarė šalta ir ėmė bėgti iš lauko. Rugys dasivijo avižą ir jai vaiką 
padarė. Todėl nuo to laiko dabar aviža turi prie šono mažą grūduką. (R. Zen- 
kevičienė, Liškiavos v., Al. Užr. E. Šneideris 1931. LTA 374e /3258.) 


321. Rozą susiderėjo miežis su rugiu, kad ir jis per žiemą išgulės po sniegu ir 
nesušals. Kad nebūtų vienam taip šalta ir nuobodu, jis paprašė sau pagalbon avižą. 
Atsigulė abudu po grumstu, užsiklojo lapu ir guli. Gulėjo gulėjo, ir atsirado avižai 
bastrukas. Tas pradėjo rėkti, aviža ėmė supti ir negali miežis miegot. O kaip ne- 
miega, tai paskėlęs davai bėgt namo, ba negali iš šalčio daturėt. Rugys davai vyt. 
Mato, kad nedavys, tai ėmė ir paleido su lazda. Lazda kai dalėkė ir įstrigo miežio 
grūdan, už tai dabar jis nešiojasi tokį ilgą akuotą. O kvietys pamatęs, kaip miežis 
bėdos prasimanė, ėmė juoktis ir jam besijuokiant pilvas trūko pusiau. (T. An- 
drulionis, Demeniškių k., Seirijų v., Al. Užr. A. Andrulionis. LTA 481/39.) 


322. Kartą vienas gaspadorius iš rudenio pasėjo rugį, miežį ir avižą, - mat tada 
dar visi taip sėjo. Miežis ir aviža labai greit augo ir drūtai praaugo rugį. Už tai 
rugys ant jų baisiai pyko, koliojo juos ir vis žadėjo atkeršyti. Taip kartą miežis su 
aviža abu pamato, kad užeina didelis debesys su ledais, - ir pradėjo bėgti. Gi 
rugys nepastebėjo nei debesio, nei kad jie nubėgo. Ir kai jau debesys, gerokai 
apdaužęs rugį, praūžė, jis pamatė, kad nebėra miežio ir avižos, ir pradėjo juos 
vytis, nes būtinai norėjo jiems atkeršyti. Pavijęs miežį, įvarė jam šikinėn kuolelį, - 
ką gi, matai, vyrui daugiau darys? Dėl to dabar miežis su tuo kuoleliu-akuotu esti. 
O avižą pavijęs prigavo. Todėl ir dabar avižų grūdai [yra] po du kartu: motina su 
vaiku. Nuo to laiko - kadangi jie tarp savęs nesuteikė - rugius sėja rudenį, o avižas 
ir miežius - pavasarį. (K. Linka, 70 m.a., Bajorų k., Tauragnų v., Ut. Užr. A. Linka 
1935. LTA 545/102.) 


334-337. TABOKOS KILMĖ (MT. 3240) 


334. Staravierius įsimylėjo panelę. Ji mirė. Tada jis eidavo ant jos kapo ir 
verkdavo. Jam beverkiant, išdygo iš jos kapo žolė. Kai ji sudžiūvo, tai jam ta žolė 
patiko ir jis ėmė šniaukšti. Žmonės, pamatę nematytą žolę, kasa jos kapą ir randa, 
kad žolė iš jos tarpkojo išaugus. Dėlto vyrai mėgsta tą žolę čiulpti. Dėlto vyrai ir 
sako: „Duok tabokos“, - o duonos neprašo. (Žemaitija. Užr. J. Dovydaitis 1932. 
LTA 462/465.) 


335. Buvo viena panelė, kurią visi labai mylėjo. Ji su tais paleistuvavo. Kai ji 
susirgo, prašė parvežti kunigą. Kunigas pasakė: „Kai ji numirs, tai ją nuneškit į 
pelkę“. Bet žmonės padarė prastą grabą, nunešė į kiaulių knisyklas ir ten užkasė. 

Po kurio laiko ant jos kapo išaugo plačiais lapais ir geltonais žiedais gėlė. Žmonėms 
buvo įdomu, iš kur ta gėlė išaugo. Jie atkasė kapą ir pamatė, kad ta gėlė išaugo iš 
tos mergaitės tarpkojo, kur ją mylėjo. Tai vyrai tą panelę dabar apspjaudė. Taigi, 
kol ta panelė buvo gyva, tai ją visi labai mylėjo, bučiavo, o [ir] dabar bučiuoja, 
čiulpia tą gėlę-taboką. (Žemaitija. Užr. J. Dovydaitis 1932. LTA 462/27.) 


336. Kitą kartą, kai Ponas Dievas ir Petras vaikščioję po svietą ir atradę vieną 
bobą pasigėrusią, pliku pasturgaliu begulint. Ponas Dievas sakąs Petrui: „Spjauk 
tu tai bobai į subinę“. Petras kai spjovęs, tai ten ir išdygus žolė taboka. Ponas 
Dievas pasakęs: „Kas tą žolę užživos, tas jos niekada nebeatstos!“ Taip ir nuėję 
toliau. Taip teisingai ir įvyko: kas iš mūsų dabar pradeda taboką kūryt, šniaukšti, 
už lūpų laikyti, tas niekada nebegali atstoti nuo jos. (Sargūnų k., Joniškio v., Šl. 
Užr. J. Trumpulis 1887. LTA 1208B/1278.) 


337. Kitą kartą viena boba nunešus tris svarus vilnų į miestą ir pardavus, o už 
tuos pinigėlius prisigėrus labai arielkos. Po tam išėjus ant rinkos, atsistojus, pri- 
myžus ir šokinėjanti, kojom trypdama ant vietos, vis sakydama: „Čia paliko mano 
trys svareliai vilnos! Čia paliko mano trys svareliai vilnos!“ Taip bemyniojant ir 
pajutus, kad iš tos vietos pradėjus augti ir išaugus didelė žolė, taboka, ligi galvos. 
Vyrai, eidami pro šalį, pradėjo uostyti tą žolę. Taip ji jiems labai patikus, kad jie ją 
susmulkinę sukišo į pypkes ir pradėjo kūryti, kad net ir dabar dar kūrija. (Sargū- 
nų k., Joniškio v., Šl. Užr. J. Trumpulis 1887. LTA 1208B/1280.) 


388-390. MOTERIS NAKVOJA SU VELNIU (MT. 3257A) 


388. Užvažiavo nakvynėn pas vieną ūkininką kažin koks ponaitis ir atsivežė 
dvi bačkeles aukso. Prietėmy jis prašo šeimininko, kad jam duotų kokią moteriškę 
per naktį pagulėti, tai jis atiduosiąs visą auksą. Ūkininkas nuleido savo pačią. 
Netrukus ji pradėjo labai rėkti. Mat tas ponaitis buvo velnias ir jis pradėjo gyvai 
skūrą lupti. Tarnaitė pradėjo bartis. Šeimininkas jai sako: „Kad tu gaili, tai eik ir 
pakišk savo subinę“. Galop boba pradėjo baisiai rėkti ir tarnaitė neiškentusi nuėjo 
pasižiūrėtų. Kai atidarė duris, velnias metė skūrą ir išbėgo. Nieko neliko: nei pinigų, 
nei pačios. (Dlugabarskas, Andrioniškio m., Pn. Užr. V. Karvelis. LTA 42/21.) 


389. Gyveno dar neseniai vyras ir žmona. Kartą atėjo pas juos jaunas kavalierius, 
prašo valgyti. Jie davė jam valgyti. Pavalgė, paskui išėmė tris šimtus litų ir sako: 
„Tekit jums už pietus“. Ir išėjo. Paskui vėl ateina ant vakarienės. Pavalgė, vėl 
užmokėjo taip pat. Paskiau sako: „Ašjum duosiu tūkstantį litų, man atveskit gražią 
mergaitę“. Ojie sako: „Mes turim pasamdę mergaitę, prašom pažiūrėti, ar tiks, ar 
ne“. Tas sako: „Gerai, kaip man“. Užmokėjo tūkstantį litų ir nuėjo į svirną gulti. 
Šeimininkas užrakino. Nakčia išėjo šeimininkas, girdi - dejuoja. Nueina, žiūri - 
mergaitei skūra nulupta, o to kavalieriaus nėra. (Užr. B. Urbonas. LTA 612/ 27.) 


390. Prijunko velnias į bobą, eina da eina. Boba ir klausia: „Kodėl tu tokis šaltas?“ 
O velnias buvo šaltas. Na, velnias ir sako: „Nigdi namie nebūvu“. - „Kai tu eini 
per svietą, maž tu žinai rodą: mūs karvę veršiai laužo ir nepasieina“. Ir velnias 
davė rodą, sako: „Nueik laukan, rasi dagilį viena šaka“. Tada boba nuėjo laukan, 
rado dagilį, atsinešė: tai vienąroz karvei, o duroz veršiui. Kai atėjo vakare velnias, 
tai ana pati sau kartą, o velniui du, pati sau kartą, o velniui du. Tada velnias ir 
sako: „Tavo ščėstis, kad mane prigavai“. (Ieva Kaukėnienė, 45 m.a., Pečiurkos k., 
Tverečiaus v., Šv. Užr. A. Klonys 1935. LTA 1824/439.) 

399. VELNIAMS REIKIA MERGŲ (MT. 3265) 


Senų senovėje buvo tokie laikai, kada velniai vaikščiodavo po žemę, gąsdindavo 
žmones, ypačjaunas mergas ir pjaudavo aveles. Tie velniai dažnai apsilankydavo 
pirtyse ir nuogoms boboms visokių štukų pridarydavo. Taip vieną kartą prausėsi 
pirtyje bobos. Jos nusiprausiusios skubinosi namo, kad galėtų pažindyti savo 
vaikus, apsiruošti, išvirti valgyti ir saldžiai pamiegoti. Toje pirtyje pasiliko tik trys 
mergos. Jos norėjo prieš kermošių švariai nusiprausti, pasikalbėti apie meilę ir 
savo mylimuosius. Jos kalbėjosi patykiai, kad koks nors bernas negalėtų išgirsti jų 
kalbų ir kitiems pranešti. Prausėsi labai ilgai. Kai jau buvo išsiprausiusios, 
išrokavusios visus meilės dalykus, išsiskirsčiusios sau mylimuosius ir rengėsi 
namo, besiprausiant šaltu vandeniu, pradėjo baisiai smirdėti. Taip labai smirdėjo, 
kad mergos turėjo net nosis užsiimti. Jos pradėjo vieną kitą barti už nesilaikymą 
tvarkos. Viena merga ėmė teisintis, kad ji neužleidusi dujų. Kita merga sakė, kad 
ji prieš eisiant į pirtį visai nevalgiusi, todėl ir užleisti negalėjusi. Trečia sakė, kad ir 
ji nebezdėjusi. Visą tą smarvę pakėlė ten sėdėjęs velnias. Jis, sėdėdamas užkrosnyje, 
pamatė, kad kaltas lieka jis vienas, todėl pradėjo teisintis: „Ir aš nebezdėjau!“ Tai 
išgirdusios mergos manė, kad tai esąs koks nors pasislėpęs bernas ir ėmė dar 
smarkiau juoktis. Tada velnias ėmė ir iškišę vieną savo ragą. Mergos taip juokėsi, 
jog rago visai nepastebėjo. Tada velnias iškišo abu ragu. Mergos dėl to juoko ir vėl 
nepastebėjo. Tada velnias, ne juokais užpykęs, taip pasipurtė, jog krosnis į visas 
puses išlakstė. Mergos baisiai išsigandusios puolė į duris. Duryse taip susikimšo, 
jog nei viena negalėjo išlįsti. Tada velnias nučiupo vieną mergą ir, nusitęsęs į už- 
krosnį, ėmė bučiuoti. Nubučiavęs nuo galvos iki kojų, paliko mergą ir ėmė vytis 
kitą. Tai mergai velnias nieko bloga nepadarė, tik labai ją išgąsdino ir priepuolį 
įvarė. Kitas mergas jis vijosi taip greit, jog už penkių minučių pasivijo. Nusitvėręs 
vieną mergą, ėmė bučiuoti. Ją irgi išbučiavęs nuo galvos iki kojų norėjo paleisti, 
bet paskui atsiminė, kad ji norėjo pabėgti, todėl ėmė ir nupjovė abudu papu. Merga 
liko vietoje gulėti ir mirė, nes labai nutekėjo kraujas. Pasivijęs kitą mergą, irgi 
išbučiavo nuo galvos iki kojų ir, nupjovęs papus, paleido. Ta merga buvo truputį 
už aną stipresnė irji nemirė, bet atsikėlusi parbėgo namo ir pasakiusi, kas atsitiko, 
krito lovon ir pradėjo sirgti. Negyvosios mergos tėvai nuėjo į tą vietą, kur buvo 
negyva merga, paplūdusi kraujuose ir be papų. Tėvai apgailėjo, apverkė ir pa- 
laidojo. Kita merga, nors ir be papų, išgijo ir niekuomet viena nelikdavo pirtyje. 
Velnias, gavęs papus, juos išdžiovino ir, padaręs tabakierkas, pardavė žmonėms. 
Nuoto laiko ir atsirado tabakierkos. (O. Krasuckienė, 73 m.a., Katlėrių k., Utenos v. 
Užr. P. Tarulis 1933. LTA 421/149.) 


788-789. VELNIO UŽLEISTAS SAPNAS (MT. 3417) 


788. Vienas žmogus baisiai tankiai minėdavo velnio vardą. Jam per dienų dienas 
vis tas vardas iš lūpų neiškrisdavo. Sykį pasitaikė būti jam didelėje kelionėje. 
Bekeliaujant užėjo naktis ir turėjo pas vieną Žmogų apsinakvoti. Jį paguldė 
puikiuose pūkų pernatuose ir užklojo šilkinėm kaldrom. Nuvargęs tuoj ir užmigo. 
Užmigęs susapnavo, kad pas jį atėjo velnias ir sako: „Kad tu mane tankiai minavoji, 
tai aš tau atsidėkodamas duodu sode gardžiausią grūšią . Velnias nuvedė žmogų 
į puikų sodą ir parodė tą puikią grūšią. Žmogus tuoj įsilipo ir purto grūšias, bet 
kad prilėkė vaikų, - ir tie vaikai, kiek grūšių nupurto, tiek surenka. Velnias sako 
žmogui: „Nuleisk kelnes ir triesk ant jų, pamatysi, kai nulakstys“. Žmogus tuoj 
nusileido kelnes ir triedė. Betriesdamas pabudo ir pajuto, kad pilną lovą prišikęs. 
Rytą atsikėlė ir, nė sudiev nepasakęs, išnešė savo kudašių. (A. Prakapienė, Ska- 
piškių k., Girkalnio v., Rs. Užr. J. Prakapas 1938. LTA 1596/196.) 

789 (plg. Mt. 3326). Netoli nuo Ukmergės buvo sena bažnytėlė. Jos šventorius 
apmūrytas mūru, o to šventoriaus pramūgose buvo stacijos. Vienoj pramūgoj buvo 
velnias. Vienas šposininkas, ant šventoriaus būdamas, išsiėmė taboką ir geria. 
Paėmė dviem pirštais žiupsnelį tos tabokos ir pakišė velniui panosėn sakydamas: 
„Prašom!“ Visi žmonės nusijuokė. Parėjęs namo vakare atgulė su savo jauna pačia, 
nes tik ką buvo antrą kartą vedęs, ir labai meiliai užmigo. Užmigo, sapnuoja, kad 
ateina pas jį tas pats velnias, kuriam jis dieną buvo davęs tabokos, ir sako: „Iš 
manęs visi tik juokias, o tu tik vienas buvai toks geras, pasiūlei tabokos, už tai aš 
tau parodysiu pinigus“. Ir nusivedė jį velnias į lygias pievas ir parodė, kuriose 
vietose pinigai. Jis, žmogus, neturi kuo pažymėti tų vietų: nėra nei žabų, nei ak- 
menų, kas jam daryt? Atsiminė, kad nori šikti. Nusimovė kelnes ir šika - pažymi 
vietas, kur yra pinigai. Pasirodo, tik pur pur! - jo šikama į lovą. Pati nubudus jam 
sako: „Ką gi tu čia darai?“ Jis jau nubudęs atsakė: „Pinigus znočiju“. (V. Svilas, 
80 m.a., Drageliškių k., Dusetų v., Zr. Užr. B. Zaleskis 1927.XII.15. LTA 10b/253.) 


825. BEDIEVIO PIETŪS (MT. 3423, PLG. 3361) 


Vienas pustelninkas matąs, kad kas rytą ir vakarą velnių būriai projo šalį nueina 
ir pareina. Vieną kartą, paskui kitą velkąsis toks šlubis velnias. Tas pustelninkas 
jo ir klausias: „Kur gi jūs taip kas rytą ir vakarą vis einate?“ Tas jam pasakęs: 
„Matai, to dvaro ponas niekada prieš valgymą ir po valgymo nežegnojas, tai mes 
nueinam, jo tuos valgymus suėdam, 0 į jo bliūdus, torielkas prišikam, tai jis tik 
mūsų šūdais gyvas, - už taijis, kad ir drūtas, į pilvą nupoškęs, o vis serga ir serga. 
Ale tik tu jam nepasakyk, tai mat būtų blogai“. Kada matei, kad tas pustelninkas 
iškęstų, nieko nesakęs. Nuėjęs į tą dvarą pas poną, radęs begulintį, išsipūtusį, ser- 
gantį. Sakąs: „Jei tamsta, pone, prisiimsi, aš tamstą išgydysiu“. Tas ponas su laba 
roda - tiktai gydyk. Tas pustelninkas pasakęs: „Tamstai nieko kito nereikia, tiktai 
prieš valgymą ir po valgymo katrą kartą persižegnoti'. Tas ponas paklausęs, ėmęs 
žegnotis. Palikęs jam valgymas gardus, prie širdies pritinkamas, ėmęs drūtumas 
slūgti ir čyst sugijęs. Daugiau tas velnias atėjęs, ėmęs ant to pustelninko bartis: 
„Tuliežuvninke, ir palojai tam ponui: kada tik nueinam, vis jis prieš ir po valgymo 
žegnojas, mums kelintą kartą be reikalo kelionė“. Daugiau tie kiti velniai, pagriebę 
šlubį velnią, pagavę daužyt, visaip mučyt, saką: „Tai tavo liežuvis tą padirbo, tu 
tam pustelninkui palojai '. Pagriebę ir nusitempė sau. (Trumpaičių k., Gruzdžių v., 
Šl. Užr. M. Slančiauskas. LTA 1208B/1522.) 


890. IŠAIŠKINTAS VAIDUOKLIS 


Senas žmogus ir jau seniai man sakė savo jaunystės atsitikimus senos gadynės 
lažų metuose. Dabar aš pasakysiu to senuko kalbą. Katrie paukvatijat - prašau, 
pasiklausykit, ale nejuokitės ir nelasavokit: tylėkit dantis sukandę, kojas sukėtę 
klausykitės. Tai katras minkštos širdies esate, verksite atsitūpę, išgirdę jo visas 
nelaimes. 

Anas man sakė, kaip buvęs pasiųstas su gromata iš Šakynos nuo kunigo 
Varanavičės pas poną Karpį į Joniškėlį ir nešęs pėsčias. Nueidamas ėjęs per Joniškį, 
per Kriukus ir daėjęs lig vietos. Atidavęs ponams gromatą. Ponas pasakęs palaukt - 
gausi atrašą. Šis įėjęs į kuknią, atsisėdęs, išsiėmęs miežinės duonos iš tarbelės ir 
valgąs. Ponia pasisukus į kuknią, liepus kukarkai duot valgyt. Kol ana prisiruošė 
paduot, maž poris adynų praėjo. Kada ne kada tepasimislijus, įpylus buljono 
purpurinę torielką. Ir taip įpylus, tuoj liokajus įbėgęs sakąs: „Eik, ant gonkų ponas 
laukia!“ Ką daryt - juk nepasisakysi, kad aš valgyt noriu, su tokiais, žinoma, bėk 

kaip ant ugnies - nepaklausęs rykščių gausi ir tiek, o dar jaunas tebebuvau, tiktum 
tuoj į maskolius pasiūlyt. Taigi pagriebiau torielką, gertinai išgėriau, pametęs ant 
stalo, išbėgau prie pono. Išeinu ant gonkų - pons bestovįs, padavė dvi gromatas ir 
pasakė: „Tą gromata, kur su plunksna, pareidamas užnešk į Rudiškius pas kunigą, 
o kur be plunksnos, tai savo ponui parnešk"“. Padavęs gromatas, ponas į stanciją, 
o aš ir einu sau. Alkanas, man iš namų miežių sausa duona terboj sudžiūvo, 
susitrynė ir tiek. O gardumas buljono, tai nors ausis nusidraskyk. Kad ji būtų tuojau 
davus, kai ponia liepė, tai aš būčiau su sausa duona pasimirkydams pilnai pri- 
valgęs. Už tai išeidams per padveriją, ko tik neverkiu. Ale ir tą kukarką pabaga- 
slovijau, kad ją Dievas gyvais daiktais apdovanotų, o prie dvaro tas greitai. - Po 
to sekės taip. Ant Rudiškių liepė eit, ogi nieko kelio nežinau. Ėjau į Pašvitinį, per 
Pašvitinį, pasidavęs, kaip galva neš, pasiklausdams, ką sutinkąs, ant Rudiškių. 

Dar anapus šašiejaus tebebuvus, priėjęs vakars. Prieinąs sodžių, mislijęs - reik 
nakvynės kur nors prašytis. Sodžius nežinomas, nei Žmonės nepažįstami. Einąs 
per sodžių, o nedrįstąs eit į kiemą. O ką tik priebrėškos laikas buvęs. Pro kokius 
keturis kiemus praėjęs. Pamatęs: kieme pas šulnį merga sem vandenį. Einąs į kiemą 
prašytis nakvynės. Dar šis neprakalbęs, tuoj ana mergiška pamačiusi sakanti: „O, 
Juozaps beateinąs! Juzut, įnešk tą viedrą vandens į priesienį ir pastovėk, aš zaras 
atbėgsiu“. Oji pati bėgus ir nubėgus į kluoną tekina. Taip šis mislijąs: o tai tropijau, 
kad radau, kas mane pažįsta, tai peunai gausiu nakvynę. Ojis tos mergos nepažinęs, 
bet kad ana taip sakė, žadėjo tuoj atbėgt, tai paėmęs viedrą su vandeniu nuo šulinio 
ir įėjęs į priesienį. Pasidėjęs viedrą ir stovįs, laukiąs tos mergės. Už mažos valandėlės 
užgirdęs, kad atbėg. Įbėgus į priesienį klausianti: „Juozap, ar esi?“ Šis atsakęs: 
„Esu“. Ir ne prie jo einanti, ale įėjus į kamarą. Taip šis mislijąs: „Kas gal būti, kad 
ašjos nepažįstu ir iš kalbos nesuprantu, o ji mane vardu vadin'. 

Toj išėjus iš kamaros, sakanti: „Eik čia!“ Kai tik priėjęs prie jos, sakanti: „Še, 
Juzut, tą bliūdelį ir eik per sodnuką į daržo galą pas pirtį, ir valgyk, aš zaras 
atbėgsiu“. Siunčiams einu ir kaip davė nešuos, o tos mergičkos niekaip nepažįstu. 
Na, misliju, kad jau pas pirtį atbėgs, tai ten mudu pasišnekėsime. Nuėjau takeliu 
pas pirtį, žiūriu į tą bliūdelį - du kleckai lašiniočiai, mėsos raumenų du šmočiukai 
ir kilbasos sprindžio ilgumo šmočiuks, ir duonos abrakėlis. Jau čia man geri daiktai. 
patamsį, kol tas praeis. Gi prieina prie pirties ir žiūr ant trobų. Pasidairęs, pasidairęs 
sėst ant slenksčio ir atsisėdęs. O šis priepirty per kokį sieksnį stovįs - pilna burna, 
bijąs bekramtyt, kad nepajustų. Šit tuoj išgirdęs: plakš plakš plakš - atbėga nuo 
trobų. Bet pribėgus ta mergiška, tuoj stojosi ir tas vyriškis, nutvėręs ją į glėbį, 
susikabinę, pasibučiavę. Ir klausianti ta mergiška: „Juzut, ar jau suvalgei, kur aš 
padaviau?“ Tas vyriškis sakąs: „Ką?“ Ši vėl sakanti: „Ar jau suvalgei, kur aš 
padaviau su bliūdeliu?“ Vyriškis sakąs: „Ką tu šneki, jug tu man nieko šįvakar 
nedavei? Aš ką tik dabar atėjau, tiesiai per daržus“. Mergiška sakanti: „Kaip gi? 
Jug tu per kiemą atėjai, dar viedrą vandenio man įnešei į priesienį “'. Tas vyriškis 
sakąs: „Ar tu blūdiji, kad taip sakai? Aš čėso neturėjau anksčiau ateit, už tai dabar 
vėlai eidams ir nebeėjau į vidų, ale čion, kaip buvom susitarę, čion suseiti“. Mergina, 
vėl pabučiavus, sakanti: „Neštukavok, Juzut! Atiduok bliūdelį, bo motušė pasiges“. 
O tas bliūdelį turįs ir priepirty stovįs, iš patamsio juos matąs ir jų kalbą girdįs: tai 
aiškiai supratęs, kad ta mergiška jį netyčiom apsisavino. O bijosi subrazdėt, kad 
jie nepajustų. Ta mergiška sakanti: „Eikim į pirtį, musiet, bliūdelį padėjai pirty“. 
Taip kalbėdami suėję abudu į pirtį, ale durų nepritraukę. Praviros pirties durys, 
negalįs šis laukan eiti, bijąs, kad nepajustų. [Sako:] pasitraukiau į galą priepirčio ir 
tyliu. Tik išgirdau, kad ta mergiška sako: „Įbrauk šviesą“, - ir pradėjo braukt 

cerciką. Misliju: „Gi kad neras ana to bliūdžiuko pirty, eis į priepirtį žiūrėt ir ras 
mane“. [Sako:] Pasisiekiau į aukštą, pats, palengvučio pasispirdamas, užlipau ant 
pirties. O jie, girdėt, vis šneka, kaip padirbę šviesą ir duris pirties užvėrę, bet 
atsimušus šviesa į stogą ties viduriu lubų ir, kaip girdis, anudu pirty drunant“. 
Rodąsis, kad pažįstama kalba tos mergišės. Pelengva ropom keliais einąs nuo kraš- 
to, paėjęs biškį, atsikorus galva į rentinį: supratęs, kad tai ažnice** salyklą džiovi- 
nama, tai ir langelis buvęs, pro tą šviesa į stogą atsimušus. [Sako:] Aš norėjau 
pamatyti tą mergišką, kad jau anie šviesą turi, pro tą langiuką. Pasisvėriau per 
ažnicos rentinį, užsikišau ties langiuku, žiūriu ir matyt negaliu, kad anie ties durim. 
Tik girdis abiejų kalba. Vyriškis sakąs: „Nebijok, nebijok!“ O mergiška sakanti: 
„Jeigu grieks?“ Taip, sako, aš tik norėjau pasilenkęs ant durų pažvelgti, - mat 
labai pasikreipiau, tik kepurė papt pro langiuką į vidurį pirties. Tik aniedu dzinkt 
duris atmušo, nevet siena sudrebėjo: tu tu tu tais laukan, bru bru bru suvirto ant 
priepirčio slenksčio. Dar ta mergiška didžiu balsu suriko: „Šv. aniole, ratavok, 
velnias užpuolė!“ Sako, tuom strioku ir aš pabūgau, tai iš to bliūdžiuko susikišęs 
į kišenes mėsos kleckus ir šmočiukais tą duoną, nušokęs nuo pirties ir aš išpuolau. 
Tuo strioku lauke klausaus, tik girdėt: tra tra tra - tvoros trata, mat anų kraštų, 
joniškiečių, žabinės tvoros. 

Jau buvo tamsu. Misliju: „Kur aš dabar eisiu?“ Įėjau į ulyčią, paėjau lig trečio 
kiemo, nuo to matyt šviesa troboj. Einąs į kiemą, priėjęs prie durų, pabeldęs, išėjus 
mergiška, įleidus į vidų. Prašąsis nakvynės. Sakančios: „Galėsi čion pas duris toj 
lovelėj pernakvot“. Pasakęs „Dėkui“ ir tuoj atsisėdęs ant parodytos lovelės. Pa- 
vargęs nuo tolimos kelionės, tai klaupęsis, pakalbėjęs poterius ir taisęsis gulti. 
[Sakęs toliau senukas:] Gulausi į lovą, prisiklojau su savo sermėga ir žiūriu. Tuodvi 
mergiškos vaikščioja viena valia: per duris ir į gryčią, ir į priesienį. Benoriu užmigt, 
priėjus viena mergiška pradėjo manęs prašyt, kad eičia vandenio įnešti. Sakanti: 
„Tamsu labai, mes bijom, o večerę verdam, ir tamstai duosime, padaryk loską, 
brolait! Šit viedras, aš pažibysiu priesieny būdama“. Ant tokio prašymo kaip gi 
neisi. Atsikėlęs, kepurę užsidėjęs, viedrą paėmęs, ėjęs pro duris. O ta mergiška 
žibinanti, kad jis matyt šulnį. O antroji tuom tarpu pagriebus šio sermėgą, čebatus, 
brast pro duris ant kiemo išmetusios, duris uždariusios, su skląsčiais tvaks tvaks 
užsklendusios ir sakančios: „Eik tu sau, gal tu koks vagis esi, mes vienos mergės 
tesam, bijom tave nakvyt“. Gi ką daryt: apsimovęs čebatus, apsivilkęs. Mislijąs: 
„Na, kur dabar eisiu?“ Tamsu buvus, nors į akį durk. 

Apsičiupinėdamas į tvorgalius, nuėjęs į kluoną. Radęs šiaudų kaugę. Ap- 
sičiupinėjęs, radęs kopėčiukes pas kaugę pastatytas. O ta kaugė aukšta buvus. 
Taip tom kopėčiom lipęs į aukštą. Ant kaugės užlipęs, radęs gulamą patalą ir 
padušką. [Sakęs:] Mislijau gultis tam patale ant tos paduškos, vėl pabūgau - jeigu 
kieno gulima, ateis, ras mane svetimą, tai bus striokai jam. [Sakęs:] Užlipęs į pat 
viršų tos kaugės, pas skliautus įsispaudęs į šiaudus. Praėjus kokia adyna ir išgirdęs, 
kad atein šnekėdami. Pro druną priėję prie kaugės. Sakanti mergiška: „Jurgi, šit 
kopėčios, lipkim ant kaugės, ten mano patals yra“. Jurgis, graibydams kopėčių, 
vis už tos mergiškos nutveriąs, kad ta sakanti: „Kad vis ne už kopėčių nutveri, ale 
už manęs“. Jurgis atsakęs: „Už tai, kad aš tave geriau myliu, ne kaip kopėčias'. 
Mergiška sakanti: „Jurgut, kai užlipsi ant šiaudų, tada galėsi mylėt, ne dabar“. Ir 
abudu pagal kits kitą užlipę ant kaugės. Ta mergiška sakanti: „Jurgut, šitai paduška, 


*  "Drunėti - miegoti, gulėti, kalbėti. 
** Ažnyčia - slavų kilmės žodis, liet. kurtinys. 


FABULA OBSCENA 


čion mano patalas, aš tankiai čion ateinu gulti. Ale, Jurgut, gulk nuo krašto, aš 
bijau nukristi žemėn, - iš krašto būdams, kad bijosi nukristi, tai geriau prie manęs 
glausies“,-juokdamos sakant mergiška. Tokiu šnekalu pasitaisę apsičiupinėdami 
ir sugulę. Ale kad ta mergiška gulusis, tai kaugė sudrebėjus, - turbūt dikta buvo. 
O pakeleivis aukščiau prie skliautų gulįs susirietęs, tylįs, kad jie nepajustų. [Sakęs:] 
Kojis ten neprisiklausęs, tai nieks negalėt apsakyt, - jis tylįs, kenčiąs, o aniedu be 
jokio spakainumo kniurvinasis ir kniurvinasis. O šis kaip atsigulęs, susirietęs, 
nepakuštėjęs ilgiau tvert nebegalįs. Atsispyręs gerai su alkūnėmis į skliautus, jutęs, 
kad tos mergiškos nugara jo kojų gale, ūmai paspyręs, kiek spėkdams, tuoj abudu 
džiupt džiupt ir nukritę ant žemės. Ta mergiška sakanti: „Jurgut, tai yra velnias - 
mum numetė, bo dabar pats vidurnaktis“. Jurgis sakąs: „Cit, tu nenusigąsk: aš 
velnio nebijau, kad tik nebūtų koks pakaruoklis atėjęs. Ieškokim kopėčių, aš lipsiu 
apžiūrėt: nutversiu, kad ir velnias būtų“. Aš girdėdams drąsų Jurgį, kur aš 
betversiu, pakilau ir pagal stogą nuo kaugės nušliaužiau ant žemės. Jie manęs 
nematė per didelį tamsumą, abudu sakė, kad nelaba dvasia. Jurgis dar pridūrė: 
„Jutau per šiaudus šnabždant, žinok, durne, kad dvasia nešnabždės“. - „Tai gal 
pakaruoklis?“ - atsiliepė ta mergė, ant žemės būdama, o Jurgis kopėčiom palipęs 
klausės. „Jurgut, apsižegnokim į visas puses ir eikim iš čia“. Jurgis sakąs: „Kaip 
gi, dabar bemačys žegnojus, kai jau apstojo - reikė atėjus žegnotis. Mūsų darbai ir 
nelabuosius sujudina“. Mergiška sakanti: „Dėl to blogai nereikia daryt“. - „Už tai 
kam tu užsiprašei mane, - be baimės būč begulįs namie, dabar rankos drebėt 
pradėjo, o kepurės nerandu“. Anudviem bešnekant ir jis ten pat netoli ant kluono 
stovėjęs. [Sakęs taip:] Man netikėtai ir užpuolė čiaudulys. Kad ir norėjau užsiturėt, 
kad metės su šturmu - suprunkščiau. Tai, neduok Dieve, kad jiedu šoko bėgt, tai 
žemė trinku trinkais. Per tą strioką nebetropijo tuo taku, kur atėjo, tik išgirdau, 
kad lu lu lu po vandenį pradėjo plumpsėt. Ta mergiška, šaukianti dvasią, gau- 
dydama: „Ratavok, prigersiu!“ Kai jau išlipę abudu ant krašto, Jurgis sakąs: „Ot, 
jebyvašumat, ant ko tu mane užprašei! Kur aš dabar eisiu visas šlapias ir purvinas? 
Aš ties pat gelme įpuoliau, ko tik smerčio negavau“. Mergiška sakanti: „Jurgut, 
eikim į kamarą, aš duosiu kitus drabužius, persivilksi“. - „Preisi prie kamaros - 
šuva pajus, o toks piktas, gali blauzdą perplėšt patamsy“. - „Šuva kūtėj uždarytas, 
aš iš vakaro uždariau . Ir nuėję abudu žlugini. 

Taip aš pasilikęs misliju: „Kur dabar reik eiti?“ Galbūt pats vidurnaktis, o tam- 
sumas toks, kad jau nebereik tamsiau. Po kluonus, po daržus vaikščiojęs, užėjęs 
pastovą, žiūrįs, kas čion būtų. Radęs duris, nučiupinėjęs supratęs, kad klojimo. Pa- 
stūmęs ir atsidariusios, įėjęs į jaują pasišildyt. Mažai šilta, smirdžiant maliava ir 
gana. Apie pečių pačiupinėjęs, radęs cercikų. Įsibraukęs, apsišvietęs, žiūrįs, kad ar- 
dai sustumti į krūvą ties viduriu jaujos, brikelė numaliavota užkelta, džiovinama. 
Mislijęs: „Čion būt gerai pergulėt“. Įlipęs į tą brikelę. Ką tik jau buvo užmiegtąs, 
tiktai girkš duris klojimo sugirgždino, - šiam miegai ir nudulkėję. Klausąsis, kas čia 
bus. Išgirdęs: įein per klojimą lasavodami. Tuoj bematant suėję į jaują dviese ir šneka: 
vyriškas ir mergiška. Tas vyriškis sakąs: „Palauk, aš įbrauksiu šviesą, argi čia mudu 
patamsy būsime?“ Tuoj įbraukęs cerciką, sakąs: „Morta, duok lempelę su alyva, 
uždegsiu, reik apsižiūrėti, kad ko nebūtų: aš jau nesu durnas, manęs visos vištos 
neapšiks, aš atstražnas, - kad dviejuos šneku, tai trečias negirdės“. Paėmęs lempelę, 
apsižvalgęs po jaują - tuščia, niekur nieko nėr. Vėl prinešęs, pastatęs lempelę ant 
pečiaus, o Morta, paprašius peilio, sakanti: „Marciuk, duok peilį pyragui suraikyt". 
Vyriškis sakąs: „Dabar mudu tai ką norim, galim šnekėt ir daryt, nieks šiam laike 
negirdės, nematys“. Ošis viską girdįs, būdamas brikelėj ant ardų. Mergiška sakanti: 
„Na, prašau, užkąsk, Marciuk, pyrago, kilbasų su česnaku, kad strainesnis būtum. - 

„Mannereikia nei česnako, aš atbuls ant mergės užšoku. Palauk, Morta, pabučiuok, 
tai valgysiu“. Toji takš ir pabučiavus. „Palauk, Morta, ar tu misliji, kad aš tuščias 
taip, kaip tu, kad kaip ankštis plona - gi žiūrėk, kas čia!“ Ištraukęs kijavskos nalivkos 
butelką. „Tai ta dėl tavęs, Mortut!“ Taip sakydamas, cakt pabučiavęs. Vėl sakąs: 
„Mano ir antras kišenis netuščias, šit nolio pusbuteliuks - galim mudu pasimylėt ir 
pagulėt“. Sakęs senukas, taip tada buvę: anie šneka pas duris, o šiam rodąsis, kad 
pažįstama kalba to Marciuko. Taip šis pakėlęs galvą per brikelės galą, pasižiūrėsiąs, 
gi nelaimė: mat, nuspaudęs brikelės tą galą, buldu buldais nuo ardų su visa brikele 
ir jis pats ant žemės į priedurį. Tai šiuodu kad surikę gvoltas, Morta su Marciuku 
virstinai išvirtę per slenksnį iš jaujos į klojimą. Matyt, persigandę didžiausiai, tai ta 
tu ta tais išbėgę laukan. O šis nukrisdamas užsigavęs kairiąją šlaunį, valandėlę 
parymojęs, perėjęs didysis skausmas, pradėjęs vaikščiot. Paėmęs tą kilbasą, susirinkęs 
šmočiukus, susikišęs i kišenius, tą pyrago bulką įsidėjęs į savo terbiukę. Pažvelgęs 
pečiurke - geltonuoj buteliuks, prikišęs šviesą arti - gi nolis palikęs. Paėmęs ir tą. 
Užpūtęs lempiukę ir išėjęs iš tos jaujos. 

Išeinąs ant kluono, oras nusigiedrijęs, žvaigždėta, matos Sietynas, numanąs, 
kadjau pusgaidystė. Išgirdęs, kad kulia po sodžių. Per sodžių baigęs eiti, ant galo 
pas namuką matąs - šviesa žėri pro langus. Kad jau sukilę, įėjęs, vardą Dievo 
pagarbinęs, prašąsis: „Pazvalykit pasilikti, - anksti pakilau, o dar diena nebus 
tuoj“. Moteriškė klausianti: „O kur tamsta eini?“ - „Į Rudiškius“. Moteriškė pradėjo 
dejuot, sakanti: „Dieve, ratavok, ir nakties ilgumas, čiels mėnuo. Kai per naktį 
šviesos negesinau, taip atsibodo čia be miego, tai galva kaip pasvaigus“.- „Dėlko 
nemiegojai?“ Moteriškė sakanti: „Gi šit sūnus mano Juozaps vakar vakare ėjęs 
pro pirtį anam gale sodžiaus, pasirodžius baidyklė tokia, kad strošna. Parbėgo 
persigandęs ir per naktį neužmiega: akis sudės ir šoka iš patalo. Tai nubėgau pas 
gaspadinę, gavau švento Ignacijūšo vandenio, to užudaviau parnešus. Dar 
susmilkiau su Devintinio žolelėm, tai dabar primigo biškį '. Man bešnekant, pradėjo 
aušt. Ką tik jau noriu išeit, šit pribėgus prie lango sušneko: „Prašom prie kunigo 
ateiti!" Moteriškė sušuko: „Eik šenį vidų, pasakysi, kam veš kunigą, kas susirgo - 
ar senutė nublogo?“ Įėjo pusmergė į trobelę ir sako: „Mūsų Marijoną šiąnakt pa- 
karuoklis išgandino: viena gulėjo ant kaugės šiauduos, atėjęs, numetęs nuo kaugės 
ir dar nuvilkęs į linmarką, maudęs maudęs, ko tik čystai neprigirdęs. Gyva dar 
atlikus, ale dabar dreb, mėlyna visa, keliskart nutampė, tai ir susistrošijo kunigo 
važiuot“. Moteriškė, rankas laužydama, bėdavojanti ir sakanti: „Tai tas pats ir 
mano sūnų išgandino“. Ans, pasiklausęs jų šnekalų ir bėdų, ėjęs sau, pasiklausdams 
kelio. Prieš saulės laidą ir Šakynoj, atidavęs atrašą. Ant rytojaus, kitiem klausinėjant, 
kas tikos kelionėj, viską apsakęs ir likusį pyragą, ir kelis kilbasos šmočiukus, ir 
buteliuką nolio aprodęs. Kurie girdėję jo apsakymą, tai klausydamies dyvijosi ir 
juokėsi, kojas paraitydami. [Žymiai sutrumpinta] (Bučiūnų k., Gruzdžių v., Šl. 
Užr. J. Stanevičius 1895. LTA 2189/14.) 


Pastaba. Šis taip tiksliai ir smulkmeniškai, tokiu gyvu liaudies stiliumi ir jau senokai užrašytas 
pasakojimas daro įspūdžio, tarsi tai būtų tikrų įvykių užfiksavimas. Iš tikrųjų čia turime reikalą tik 
su labai geru, gyvos vaizduotės ir lakaus žodžio pasakotoju ar užrašytoju. Panašus epizodas, kaip 
besislepiąs asmuo nori pamatyti obscenišką vaizdą ir per neatsargumą nukrenta, išbaidydamas porelę, 
ir dažniau randamas būdingose mūsų melų pasakose, tik šiuo atsitikimu jis yra net sutrigubintas. 
Taigi šis motyvas greičiausiai nėra šakyniškio išgalvotas, tiktai jo prisitaikytas savo reikalui. Tuo 
būdu čia turime ryškų pavyzdį, kaip įgauna vietinio pobūdžio plačiai žinomi motyvai, kaip elgiasi 
geras pasakotojas ir pagaliau čia pati liaudis vaizdžiai parodo, kaip atsiranda daugelis sakmių apie 
vaiduoklius. 


DVASIOS IR ŽMONĖS 
LIAUDIES SAKMĖS 


DVASIOS IR ŽMONĖS 


PRATARTIS 


Gali kai kam atrodyti, kad šiais laikais, kai žmogus toks jau gudrus pasidarė, 
jog ir atomus išmoko suskaldyti, nebepritinka kalbėti apie kokias nors dvasias, 
tuo labiau įjas tikėti. Netikime mes ir į tai, kas aprašoma gerame literatūros veika- 
le, romane ar novelėje, tačiau su malonumu skaitome, jei tik ten gražiai ir įdomiai 
supinami visokie išgalvoti nuotykiai. 

Šioje knygoje rasite per pusantro šimto trumpų pasakojimų arba sakmių, ku- 
rias mūsų žmonės, daugiausia kaimiečiai, dar visai neseniai vieni tikėdami pasa- 
kodavo, o kiti, jei ir netikėdavo, tai su įdomumu klausydavosi. Pasakoja jos apie 
visokius atsitikimus su numirėliais ir dvasiomis. 

Tikėjimas, kad, žmogui mirus, dar viskas su juo nepasibaigia, yra labai senas ir 
bendras visai žmonijai. Juo remiasi beveik visos religijos. Jis sukūrė daug literatū- 
ros veikalų. Jo dėka buvo pastatytos milžiniškos piramidės ir kiti pastatai Senaja- 
me ir Naujajame pasaulyje, kuriais ir šiandie stebimės ir gerimės. Daugybė papro- 
čių ir kasdienio gyvenimo reiškinių kilo iš to jausmo ar tikėjimo. 

Ir šiandie visos kultūringos tautos gerbia savo mirusius artimuosius, stato jiems 
paminklus, turi tam tikras šventes, kada juos prisimena ir pagerbia. Beveik kiek- 
viename miestelyje rasime paminklą žuvusiems kariams. Jų kūnus parveža net iš 
tolimų užjūrių palaidoti savame krašte. Gal kas ir nustebs girdėdamas aiškinant, 
kad šitas paprotys yra kilęs iš senų laikų tikėjimo, jog tinkamai nepalaidotas žmo- 
gus neturi kape ramybės, jis vaidenasi ir keršija savo artimiesiems dėl jų neatlik- 
tos pareigos. Žinoma, dabar šita prasmė jau pamiršta, gyvieji tai daro dėl savęs, 
norėdami prisiminti brangų jiems mirusį asmenį. Aš mačiau Vokietijoje, viename 
Alpių kaimelyje prie Fischeno, daug kapų paskutinio karo aukoms. Savotiški tai 
kapai - tušti, be lavonų, tik kapas ir kryžius. Jie žuvo ir yra palaidoti Kryme ar 
Suomijos šiaurėje, tačiau savo kaimo kapinėse jiems supylė nors tuščią kapą ir pa- 
statė paminklą su atitinkamu užrašu. Sunku mirusiam svetimoj žemėj gulėti, tad 
nors simboliškai perkėlė jį į savo tėviškę. Arba kitas paprotys: gedulo nešiojimas. 
Dabar tuo norima parodyti liūdesį dėl mirusio brangaus asmens. O seniau gyvi 
mirusiojo artimieji, pakeisdami savo našystą, norėjo pasidaryti kitokios išvaizdos, 
kad mirusis jų nepažintų ir greit į aną pasaulį nenusiviliotų arba kad būtų palan- 
kiai nusiteikęs, matydamas, jog giminės jo gailisi. 

Apie lietuvių pažiūras į mirusius, gyvųjų ir mirusiųjų santykius, laidotuvių pa- 
pročius ir kitką yra nemaža knygų parašyta. Jau 1903 metais dr. Jonas Basanavi- 
čius išleido Chicagoje storą knygą, pavadintą Iš gyvenimo lietuviškų vėlių bei velnių. 
Tenai yra panašių sakmių, kaip ir šioje knygoje, bet čia yra daug ir naujų. Toliau 
jos visos neseniai ir dažnai geriau užrašytos bei sutvarkytos, be to, apima visą 

Lietuvą, tuo tarpu Basanavičiaus knygoje jos visos buvo tik iš vakarinės krašto 
dalies. Visos šios knygos sakmės dar niekur nebuvo spausdintos, išskyrus tik tris 
Amerikoje užrašytas, kurias jau spausdino Dirva ir Nemunas. Knygos pradžioje 
įdėta keleta sakmių, užrašytų dr. Basanavičiaus brolio Vinco, yra ir dar keletas 
pasakojimų, užrašytų senesnių rinkėjų, bet visi tie dalykai dar nebuvo spausdinti 
ir gulėjo Lietuvių mokslo draugijos (LMD) archyve Vilniuje. Be šių kelių išimčių, 
visos kitos sakmės buvo surinktos mūsų mokslo įstaigų Nepriklausomo gyveni- 
mo metu, daugiausia Lietuvių tautosakos archyvo (LTA) ir Lietuvos žemės var- 
dyno (LŽV). Yra keletas sakmių, mano užrašytų iš lietuvių, gyvenančių JAV. Tai 
labai vertinga medžiaga, įdomi ne tik pasiskaityti, kaip kokia trumpa novelė, bet 
ir pirmos rūšies medžiaga tyrinėjimams apie mūsų mitologiją ir tautosaką. Savo 
knygoje Lietuvių tautosakos skaitymai (išleistoje Vokietijoje, Tūbingene, 1948 me- 
tais) esu išsamiai aprašęs mūsų papročius ir tikėjimus apie mirtį ir laidotuves (II da- 
lis, 170-200 psl.). a sakmės dar labiau paryškina tuos papročius ir patvirtina, 
kaip gyvi pavyzdžiai, ten padarytus samprotavimus bei išvadas. 

Didžioji šitų tikėjimų dalis yra labai seni ir siekia dar ikikrikščioniškus laikus. 
Kai kurie motyvai yra žinomi ne tik lietuviams, bet ir kitoms tautoms. Kokie jie 
yra seni, parodys toks pavyzdys. Sakmės Nr. 17-18 pasakoja, kad iš miegančio 
žmogaus burnos išlekia bitelė ar pelytė, o pabudęs žmogus paskum pasakoja kaip 
sapną apie lygiai tokius pat nuotykius, kaip tas gyvulėlis (jo siela) pergyveno. 
Lygiai toks pat pasakojimas, kaip tikras atsitikimas, pirmąkart buvo aprašytas 
VIII amžiuje Vakarų Europoje. Taigi šita sakmė yra jau daugiau kaip tūkstantis 
metų senumo. Tokių senų sakmių čia yra ne viena. Apie „Numirėlių mišias“ 
(Nr. 130-136) turime žinių jau iš VI amžiaus. Mėnesienoj blizgą bažnyčios langai 
sudaro įspūdį, kad viduj dega šviesos, vadinas, meldžias numirėliai. Pasakojimas 
apie gyvo Žmogaus paaukojimą prie statybos (Nr. 151) irgi labai senas ir plačiai 
žinomas motyvas. Jo įtakoje buvo sukurta legenda apie Vilniaus pilies įkūrimą. 

Stabmeldiškos gadynės yra tikėjimas, kad miręs Žmogus gyvena panašų gyve- 
nimą ir toliau šioje žemėje, tik dabar jis ne visados ir ne visiems pasirodo. Jis turi 
tą patį medžiagišką kūną, galima jį pažinti, jis gali kalbėti, jaučia šaltį ir karštį, 
nori valgyti ir gerti, rūko pypkę ir degtinės išgeria. Jėgos jis teturi tiek, kiek turėjo 
žmogus, gyvas būdamas. Gyvena jis ten, kur buvo palaidotas, taigi savo kape. Tai 
vadinamas gyvas numirėlis. Paprastai jis nėra piktas gyvųjų atžvilgiu ir jiems nie- 
ko blogo nedaro (Nr. 23-31). Tačiau jei jis esti įžeidžiamas, negražiai pasielgiama 
su jo kūnu arba nuosavybe, tada jis esti kerštingas (Nr. 44-53). Gyvieji neturi ro- 
dyti per didelės drąsos, nes susiderėję nebijoti numirėlio, jį paniekinti, visados 
skaudžiai nukenčia (Nr. 54-61). Numirėlis keršija už jo paskutinės valios neišpil- 
dymą (Nr. 40-43). Negerai yra perdaug numirėlių raudoti, nes tai neduoda jiems 
ramybės, jie nuo to kenčia, skundžiasi ir keršija (Nr. 32-37). Mėgsta numirėlis 
pakankinti gyvąjį, jį susitikęs naktį vieną bekeliaujantį, vadina imtynių (Nr. 62-68). 
Jei gyvas Žmogus pasimaišo ant jų kelio ir jiems trukdo, perspėja jį ir pavaro 
šalin, bet nieko blogo nedaro (Nr. 71-84). Tai vis labai senų laikų pažiūros. Da- 
bar dažnai tikima, kad numirėlis yra pavojingas, jis nori gyvąjį kuo greičiau į 
aną pasaulį nusivilioti. Reikia jo saugotis. Tai germaniškos kilmės pažiūra 
(plg. Nr. 34, 38-39, 99). Yra ir labai žiaurių numirėlių, kurie išsiurbia naktį mie- 
gantiems Žmonėms kraują (Nr. 69-70). Tikėjimas į tokius kraujasiurbius arba 
vampyrus pas mus atėjo iš slavų. 

Aišku, nuo šitokių numirėlių reikia gyviesiems gintis ir dargi labai aštriomis 
priemonėmis: persmeigia lavoną šermukšniniu mietu, suriša kojas, kad nevaikš- 
čiotų (Nr. 92-93), tačiau dažniausiai nukerta besivaidenančio lavono galvą ir 

padeda ją kojų gale (Nr. 85-103) arba kaip nors kitaip savo sumanumu atsigina 
(Nr. 104-108). Galvos nukirtimas neramiam vaiduokliui yra plačiai žinomas reiš- 
kinys. Tai nėra lietuvių išradimas, tačiau atrodo, kad šitokia žiauri priemonė dar 
ne taip seniai iš tikrųjų pasitaikydavo mūsų krašte. 

Apskritai, vaidenasi kiekvienas nenatūralia mirtimi miręs Žmogus: nusižudė- 
lis, ypač pakaruoklis, paskenduolis ar nužudytas, miręs dėl nelaimingo atsitiki- 
mo, visi dideli prasikaltėliai ir nusidėjėliai (Nr. 147-163). Vadinami jie yra taip: 
vaidulis, vaidilas, vaiduoklis, vaidinuoklis, velionis, nelaikis, prisdavėjas. Vadi- 
namas nelaikis vaidenasi tol, kol jam būtų buvę lemta gyventi žemėje iki savo 
natūralios mirties. Yra ir dėkingų numirėlių, kurie pagelbsti gyviesiems už kokį 
nors patarnavimą (Nr. 109-111). 

Visų iki šiol paminėtų sakmių pradai siekia stabmeldiškus laikus. Numirėlis 
arba velionis čia yra labai kūniškas ir žemiškas, tik su tam tikrais demoniškumo 
požymiais. Germaniškos pasaulėžiūros įtakoje pradėta tikėti, kad numirėlis yra 
pavojingas: jis klajoja dėl savo piktos valios, jam malonu kankinti gyvuosius. Tad 
ir gyvieji stengiasi apsiginti, padaryti juos nepavojingus: suriša kojas, nukerta gal- 
vą ir pan. Mat toks numirėlis nori kuo greičiau gyvuosius į aną pasaulį nusivilioti, 
o kas gyvųjų šito nori? Todėl ir prasideda nuolatinė kova tarp gyvų ir mirusių. 
Atrodo, kad šita priešingybė atsirado vėlesniais laikais, veikiant vokiečių įtakai. 
Gilioje senovėje lietuviai su savo mirusiais nebuvo priešininkai, kaip dar ir dabar 
kai kurios sakmės rodo (pvz., Nr. 23-31). 

Krikščionybės įtakoje pažiūros į mirusius visiškai pasikeitė ir atsirado „varg- 
šės atgailaujančios dūšios“ sąvoka. Numirėliai neranda kape ramybės, klajoja ir 
kenčia dėl prasikaltimų, padarytų tebegyvenant, arba dėl neatliktų pareigų. Rei- 
kia padėti jiems: klausti, ko pageidauja, melstis už juos, užpirkti mišias ir pan. 
Kartais užtenka menko patarnavimo, kuriam tik šiek tiek drąsos reikia, pvz., tru- 
putį panešėti (Nr. 115-118). Kitąkart gana ir mokėjimo tinkamais žodžiais prakal- 
binti (Nr. 112-113). Išvaduota dūšia padėkoja ir daugiau nebesivaidena. Kartais, 
jei nemokėsi tinkamai elgtis, gali būti prastai - tai liekana pažiūrų apie piktą „gy- 
vą numirėlį (Nr. 121, 138-139). Klajoja nekrikštytų vaikų dūšios ir prašo krikšto 
(Nr. 137-142). Kartą metuose, Vėlinių naktį, numirėliai renkasi į bažnyčią pasi- 
melsti; tada jie turi tą patį žemišką kūną, bet nemėgsta, jei gyvasis įsimaišo smal- 
sumo dėlei jų tarpan (Nr. 130-136). Apskritai šios rūšies sakmėse, sukurtose krikš- 
čioniškoje gadynėje, pagrindinė mintis yra surišta su nusikaltimo ir bausmės 
sąvokomis (Nr. 112-129). 

Tačiau ir krikščioniška ideologija persunktose sakmėse dar yra senoviškų pa- 
žiūrų. Net ir „čysčius“ yra šioje žemėje: dūšios atgailauja medžiuose, vandenyje 
arba pagaliau savo namų krosnyje (Nr. 128-129). Dūšias gali matyti vadinami 
dvasiaregiai, ojuo norint galima pasidaryti, tik nepatartina, nes dūšios jiems keršija 
(Nr. 16, 164). 

Įsivyravus tikėjimui į pomirtinį dūšios gyvenimą skyrium nuo kūno kažkur 
aukštai arba dausose, imta stengtis palengvinti tos dūšios atsiskyrimą nuo kūno 
žmogui bemirštant. Todėl atidaro duris ir langus, išima lentą lubose, paguldo li- 
gonį ant žemės ir pan. Kai kas mano, kad dėl to ir numirėlius pradėjo deginti, juos 
laidodami: tegul tik greičiau ta dūšia išsivaduoja nuo kūno ir eina savo keliais. 
Yra pakankamai davinių manyti, kad neregimos dūšios sąvoka buvo žinoma jau 
ikikrikščioniškais laikais, kartu su „gyvu numirėliu“. 

Tarp „gyvo numirėlio“ ir „dūšios“ sąvokų yra dar tam tikras neva tarpinis 
laipsnis, tai daugiau ar mažiau sudvasinta „vėlė“. Sakoma, kad ta vėlė yra miru- 
sio žmogaus dūšia. Ji yra atsiskyrusi nuo medžiaginio kūno, tačiau nėra visai 

nutraukusi su juo ryšių. Galima ją būtų pavadinti praskiestu arba sudvasintu kū- 
nu. Vėlės slankioją kaip šešėliai, jos esą permatomos kaip koks rūkas ir minkštos 
kaip vilna. Tačiau jos turi mirusio žmogaus pavidalą ir galima atpažinti iš veido 
ar drabužių. Jei žmogus, pavyzdžiui, buvo raišas, tai ir jo vėlė šlubuoja. 

Krikščionybės įtakoje pagaliau besivaidenąs numirėlis liko sutapdintas su vel- 
niu (Nr. 35-37, 68, 155-156). Dažnai sakoma, kad velnias įlendąs į mirusio nusidė- 
jėlio skūrą ir vaikščiojąs to žmogaus pavidale. Tai viena iš gausingų velnio apgau- 
lių ir tiek. 

Įsivaizdavimas, kad pati mirtis yra tam tikra asmeniška būtybė, moteriškės 
pavidalo, vadinama deivė arba giltinė (nuo žodžio „gilti“ - skaudinti, durti), yra 
senas ir stabmeldiškos kilmės (Nr. 1-11). Tą giltinę kartais galima ir apgauti, kaip 
ne vienoje mūsų pasakoje pasakojama, tačiau vis tiek žmogus pagaliau esti jos 
auka. Kai mirtis užsimano aukos, sunku žmogui atsilaikyti. Pavyzdžiui, balsas iš 
upės šaukia: „Laikas yra - žmogaus nėra...“ Atbėga Žmogus, būtinai nori maudy- 
tis ir tuojau prigeria visai negilioje vietoje (Nr. 12-14). Tiesa, tai tarptautinis moty- 
vas, bet ir mūsų krašte mėgstamas. 

Dūšia labai nenori skirtis nuo kūno (Nr. 15). Jeigu mirusiam Žmogui pasiseka 
vėl atgyti, jis džiaugiasi grįžęs į šį gyvenimą (Nr. 19-22). Visos žinios iš ano pa- 
saulio paprastai yra liūdnos (Nr. 21, 144-146), tad žmogus bevelija, kiek galėda- 
mas ilgiau pasilikti šioje ašarų pakalnėje. Mat nei nuopelnai neduoda perdaug 
tvirto tikėjimo, kad ten anapus geriau. Ir tikintis jaučiasi esąs nuodėmingas. Paga- 
liau ten nuvykti visados suspėsim, tad „geriau žvirblis rankoj, negu briedis miš- 
ke“, kaip patarlė sako. 

Tas būsimasis gyvenimas po mirties tiek daug rūpesčių sukelia žmogui, kad 
jis pastato puikiausias maldyklas ir daug ko atsižada šiame gyvenime. Kiti, į jį 
netikėdami, nori juoktis ir tyčiotis, o vis dėlto, užėjus epidemijoms ar bomboms 
krintant, jaučiasi nekaip. Net ir graborių vengia susitikti. Šitas netikrumo jausmas 
ir noras viską išaiškinti, toliau numirėlių baimė ir kartu meilė bei gailestis dėl 
atsiskyrusių brangių artimųjų ir sukūrė visas tas sakmes arba legendas. Tai įdo- 
mus mūsų tautos kūrinys, rodąs jos dvasingumą. 

I. MIRTIS VAIKŠČIOJA 


1. ŠUNES LOJA PAMATĘ GILTINĘ 


Pasakojo senas bernas, senovės baudžiauninkas, Domininkas Kušlys. Sako: „Kaip 
aš, jaunas būdamas, tarnavau pas ūkininką, o tas ūkininkas sunkiai sirgo, vakare 
ėmė šunes loti. Aš išėjau ant kiemo pažiūrėti, mažu kas ateina ligonį aplankyti. 
Išėjęs matau: ateina per vartus moteriška, baltai apsirėdžiusi, nuėjo tiesiog į stubą. 
Po valandos aš atėjau į stubą pažiūrėti, kas atėjo, o stuboj nieko atėjusio nematyda- 
mas, klausiu: „Kur ta moteriškė, kuri dabar tik ką pirma manęs į stubą įėjo? Ji man 
tamsoj išrodė taip baltai apsirėdžius“. Žmonės, kurie buvo stuboj, akis pastatę man 
sako, kad čia niekas nebuvo. O tas ligonis tuoj pradėjo merdėti ir apleido šį pasaulį. 
(Ožkabalių k., Bartininkų v. Užr. V. Basanavičius 1904. LMD I 133/66.) 


2. TRYS BALTOS MERGOS 


Pasakojo tas pats Kušlys. - Kaip aš buvau kokios 14 metų, jojau į naktigonę. 
Atjoju ties vienu gaspadorium, - ojo duktė sirgo, - susyk pamačiau šalia manęs 
greitai einančias tris baltas mergas. Mane paėmė baimė, arkliai pradėjo prunkšti, 
o tos mergos pasuko ant tų namų, kur buvo tas ligonis. Ir tuoj pradėjo tų namų 
šunes loti. Antryt parjojęs namo dagirdau, kad jau toji mergina pereitą naktį mi- 
rus. Aš paklausiau jų: „Kas per viešnios vakar vakare pas jus atėjo?“ Sako: „Pas 
mus niekas iš moteriškų nebuvo“. - „O aš kaipjojau su arkliais, tai įėjo į jūs namus 
trys baltos mergos, ir šunes tuomsyk ėmė loti ir staugti“. - „Šunes staugė, ale 
nieko nematėm, ale po tam lojimui mergaitė tuoj mirė“. (Ten pat, 67.) 


3. SMERTIS UŽ DURŲ 


Pasakojo Mačius, senas Bartininkų kurpius. Sako: „Kaip aš buvau pas savo 
meisterį gizeliu, sykį pasiuvom akamonui čebatus. Siuntė mane meisteris, kad aš 
jam nuneščiau. Aš, paėmęs čebatus, nunešiau ir atidaviau akamonui. Dar jis man 
davė porą šnapsų, aš išgėręs jau eisiu. Kaip tik pravėriau duris, pamačiau prieme- 
nėj baltą stovint. Aš persigandęs virtau aukštininkas atgal į stubą. Klausė manęs 
toliau: „Kas tau pasidarė?“ Sakau: „Kaip tik aš pravėriau duris, pamačiau baltą 
stovint čia už durų“. Akamonas tuoj su žiburiu į priemenę, nieko nematė. Čia dar 
mums bešnekant, ateina žmogus iš kito galo stubos, sako: „Ponai, prašau į šerme- 
nis, pati mirė“. Ir kai tik mirė, taip man pasirodė“. (Mačius, Bartininkai. Užr. V. Ba- 
sanavičius 1904. LMD I 133/70.) 

4. VAIKO SMERTIS 


Anksti rytą, dar protamsiais, senis Jurgauskis ėjo arklių žiūrėti. Pro tarpvartį 
eidamas pamatė, jog šunes kad varo, tai varo kažin ką. Kaip priėjo arčiau, pamatė 
mažą vaiką, besimaišantį tarpe šunų ir besiginantį nuo jų su rankikėmis. Jam pri- 
ėjus arčiau, vaikas ištrūko iš šunų ir bėgo tiesiai ant senio. Senis neturi ką daryti, 
sudavė su apynasriais per nugarą, jis ir nubėgo ant kaimo. Jurgauskis nuėjo į ga- 
nyklą, sužiūrėjo arklius ir, parėjęs namo, rado susiedo vaikiuką mirusį. Mat jis 
susitiko ne vaiką, ale to vaiko smertį. (U. Levonienė, Žalakiškių k., Šiluvos v. Užr. 
P. Šivickis 1905. LMD I 144/72.) 


5. SMERTIS EINA PAS LIGONĮ 


Mums gyvenant Pakražantėj, dar prieš vainą, ėjom sykį marinti tokios Ledeiki- 
kės, dar mažos mergaitės. O buvo naktis, taip apie pirmą valandą. Tai mums einant 
netoli anų trobos, žiūrim, kad greta mūsų eina toks kažin kas baltas, kai kokių dvy- 
likos metų vaikas. Eina ir eina. Mūsų būrys buvo ar penkios moteriškos, ale visos 
kad persigandom, kad mes ėjom tekinos į trobą. O tas baltas tik priėjo prie trobos ir 
prapuolė. Kai mes sulėkėm į trobą, tai ta Ledeikikė jau bemirštanti. (Vincė Rubi- 
kienė, 67 m.a., Viduklė. Užr. Ant. Rubikas-Jurgūnas 1938. LTA 1505/5.) 


6. SMERTIS KLAUSIASI KELIO 


Sirgo žmogelis trobikėje prie sodžiaus galo. Sodžiaus dvi mergikės, truputį 
suvėlavusios bažnyčioje, brėkštant skubinai bėgo namo. Greta su jomis atsirado 
einąs žmogus. Jos pamislijo: „Kaži koks pakeleivis, nes tenai ėjo vieškeliu“. Kaip 
jau priėjo prie sodžiaus, žmogus paklausė: „Kurioje troboje gyvena NN?“ (pasakė 
to ligonio vardą ir pavardę). Mergaitės su noru parodė jam trobikę, mislydamos, 
jog koks giminaitis eina jį lankyti. Mergaitės nespėjo parėjusios nusirėdyti, kaip 
pradėjo šaukti, jog ligonis miršta. Žinoma, bėgo visi marinti. Numarinus mergai- 
tės atsiminė klausti, kas tai per svetys prie jų atėjęs. Pati ir vaikai, niekas nematęs 
kokio svetimo Žmogaus nei per kiemą einant. Išrokavo laiką nuo parodymo ligo- 
nio trobos, - išėjo koki valandikė, kol svetys galėjo įeiti į vidų, ir pradėjo ligonis 
mirti, nes tai tikrai smertis klausėsi jo trobos. (Julija Žymantienė, Smilgių par. Užr. 
G. Petkevičaitė 1904. LMD I 330/2.) 


7. PAVIETRĖ VAŽINĖJA KARIETOJ 


Pavietrės metuose viename kaime pasiliko gyvi tik du žmonės: senis Grybaus- 
kis su savo broliene. Tas seniukas pasakodavo, kad pavietrė važinėdavusi karie- 
toj su šešiais arkliais po kaimus, miestus, laukus, po miškus ir visur, kur tik galė- 
davo išvažiuoti. Visus žmonės, girdi, išžudė, pasilikome mudu vienudu. Nubėgom 
į jaują, sutūpėmė į kertelę. Kenčiam sutūpę ir išgirdom, kad atpaušk atpliaušk 
pavietrė su savo karieta. Mes supratom, kas čia atvažiuoja. Privažiavo prie jaujos 
nėra“. Mat ji mudviejų nepamatė. O mes tylim, bijom. - Toj jaujoj gyvenom ilgą 
laiką. Begyvenant susirgo brolienė ant palago, aš mislijau, kad ji susirgo pavietrės 
liga ir norėjau bėgti, ale jinai nutvėrė už skverno, prašo, kad nebėgčiau, nes jai 
esanti kita liga. Aš ir nebėgau. Gimė dvyniai. Vienas pasiėmėm vieną kūdikį ant 
rankų, kitas antrą, ir nešiojom taip per visą laiką. - Neduok, Dieve, matyti tą, ką 
mudu matėm, - verčiau mirti, negu vaikščioti tarp negyvų žmonių. Kur tik eini - 
visur pilna nabašninkų. Gyvuliai vaikščioja baubdami, karvės pertvinkusios, kiau- 
lės Žviegia neėdusios. Baisu. Kai jau pavietrė praėjo, tai iš kitų kaimų ėjo tie patys 

žmonės, kurie dar liko gyvi, ir nabašninkus kavojo. Neduok, Dieve, sulaukti tokių 
laikų. (U. Levonienė, Žalakiškių k., Šiluvos v. Užr. P. Šivickis 1905. LMD I 144/33.) 


8. PAVIETRĖS PANOS 


Per pavietrę, sako, važinėdavę gražiose kalamaškuose, ketvertu arklių prate- 
giuj, panos su furmonu. Kur jos atvažiuodavusios, ten žmonės ir mirdavę. Atva- 
žiavusios klausdavusios palangėj: „Ar miegat?“ Tai, kur atsiliepdavęs kas, jog 
miega, atsakydavusios: „Miegokit!“ Ir tuose namuose visi išmirdavę. Jeigu gi at- 
sakydavo: „Nemiegam, dirbam, Dievą garbinam“ , tai atsakydavę: „Garbinkit, dirb- 
kit ir būkit sveiki!“ Stolaukio kaime beveik jau visi buvo išmirę, tik likęs Stepas 
Glaveckas, kuris taipgi sirgęs. Atvažiavę pas jį, panos liepė jam kavoti kūnus ir jis 
pasveikęs. Tos panos buvusios pas jį du kartus. Antrąsyk klaususios kelio į Karal- 
krėslį, kur niekas nebuvęs dar miręs. Dar buvęs ir ponas to dvaro. Liepęs apie 
dvarą kurti ugnies laužus, kad atsigintų nuo pavietrės. Tai, kai atvažiavo tos pa- 
nos, neliko ne vieno žmogaus. (Vilkaviškio aps. LTA 198/346.) 


9. LAIMOS PO LANGU: „AR NEMIEGTAT?“ 


Šitaip Laimos darydavo: jos naktį ateidavo po langu ir klausia: „Ar nemieg- 
tat?“ Iš trijų sykių klausia. Katrie guli viduj, kad ant to žodžio atsiliepia: „Nemieg- 
tam!“ - tai Laima atsako: „Nemiegokit!“ Ir parašo baltas literas ant langų, ale per- 
skaityti jas niekas negalėjo. O kada kas atsakė, kad miegtam, tai Laima atsako: 
„Tai ir miegokit amžinu miegu!“ Ir užrašo juodas literas ant langų, ir tas nieks 
perskaityt negalėjo. - Ir dabar dar pas mus tas tikėjimas yra užsilikęs: jeigu mieg- 
tant kas šauk vardu, tai nelaimė atsitinka, jeigu kas atsilieps; o jeigu neatsiliepsi, 
tai nieko blogo nebus. (Paliesių dv. Užr. St. Paškevičienė. LMD I 554/2.) 


10. MIRTIS ARBA NELAIMĖ ŠAUKIA 


Jei kas per sapną, prisnūdus jau, kelia - neatsiliepk: jei sveikas - apsirgsi, jei 
sergi - numirsi ar šiaip kokia nelaimė atsitiks. Tai plačiai žinomas prietaras. Kuo- 
dienė Juzė pasakoja, kad jai jau Dubaruose gyvenant ir dukterei Palmei jau ištekė- 
jus, vieną naktį ji išgirdo kaip tik Palmės balsą. Ji su kažkuo kalbėjo. „Aš siunčiau 
kelis laiškus, o man ne vieno neatsiunčia“, - sako Palmė. Taip Kuodienei tylint, 
tris kartus duktė pakartojo. Jokios dukters ten nebuvo, ji jokio laiško nesiuntė ir 
nieko ypatingo neatsitiko, nes Kuodienė tylėjo. Motina (Janionienė Marė) pasako- 
ja, Kuodienė Katrė iš Užkalnių kaimo buvo pas dukterį Masiokuose ir pasakoja, 
kad ją naktį kartą kėlė: „Katre, kelkis!“ - „Ką?“ -ji iš miegų paklausė. „Te duonos 
su sviestu“. - „Įsikišk uodegon tą duoną“, - atsikvošėjo ji. Kuodienė sakydavo, 
kad naktį, balsui keliant, reikia atsakyti piktuoju, tai nieko neatsitiks. (Dubarų k., 
Ramygalos v. Užr. K. Janionis 1937.II.4. LTA 1729/102.) 


11. CHOLERA PRAŠO PAVĖŽĖTI 


Kai buvo užėję bado metai, žmonės pradėjo sirgti cholera. Bet Žemaičiuose, apie 
Kuršėnus, dar niekas nesirgo. Vieną vakarą dvaro vaikėzas (samdytas bernas) važia- 
vo iš malūno namo. Temstant pasirodė ant kelio moteriškė ir prašė pavežti. Tas susto- 
jęs ir moteriškė įlipusi į ratus. Kiek pavažiavęs vaikėzas pažvelgė į moterį ir nusigan- 
do: ji buvo baisiai bjauri, nuplyšusi, sustyrusi ir labai smirdėjo. Prie dvaro kiemo vartų 
moteriškė iššoko iš ratų ir pasakė: „Gerai, kad mane čia atvežei. Dabar iš čia greitai 
neišeisiu“. Po tų žodžių ji dingo. Kitą dieną dvaro gyventojai ėmė sirgti cholera. 
(O. Rimkienė, 74 m.a., Dubikių k., Kuršėnų v. Užr. M. Stonys 1936. LTA 990/5.) 

II. MIRTIS VILIOJA ŽMOGŲ 


12. ŠAUKSMAS IŠ UPĖS: „JONAI, GREIČIAU!“ 


14 


Kartais upės reikalauja aukų. Vienas kunigas išgirdęs šauksmą: „Jonai, Jonai 
Tas šauksmas kilęs iš upės. Po kiek laiko vėl pasigirdo šauksmas: „Jonai, Jonai, 
greičiau!“ Kunigas laukė, kas bus. Dabar iš upės pasigirdo stiprus šauksmas: „Jo- 
nai, Jonai, jau atėjo paskutinė minutė!“ Ogi žiūri kunigas, kad atlekia bernas su 
arkliais ir jau norėjo joti į upę. To berno vardas buvo Jonas. Kunigas sustabdė jį ir 
liepė nulipti nuo arklio. Jonas nulipo nuo arklio ir paklausė, ko reikia. Kunigas 
liepė jam grįžti namo, bet bernas nenusileido ir būtinai norėjo arklius išmaudyti. 
Kunigas jo neleido. Tai jis šoko muštis. Bet kunigas buvo stipresnis ir berną nuga- 
lėjo. Tuomet bernas prašė nors atsigerti. Atsigerti kunigas leido. Bet vos tik Jonas 
palietė lūpomis vandenį, tuojau krito negyvas. (Ieva Šukvietienė, 68 m.a., Žvyniš- 
kių k., Liudvinavo v. Užr. A. Pečionaitis 1938. LTA 1658/88.) 


13. „LAIKAS YRA - ŽMOGAUS NĖRA“ 


Vieną sykį, per pačius pietus, vienas ūkininkas su savo sūnum nuėjo žuvų 
gaudyti. Ir po kiek laiko išgirdo iš vandens balsą: „Laikas yra - žmogaus nėra“. Ir 
vėl tyku. Po valandžiukės vėl tas pats. Tie išsigando ir eina namo. Beeidami susi- 
tinka savo berną ir klausia jo: „Kur tu eini?“ - „Einu maudytis“, - atsakė bernas. 
„Neik, nes ten kažkas yra“. Pasiginčijo bernas ir grįžo namo. Bet po valandžiukės 
išbėgo ir nubėgo maudytis. Kai įlipo į vandenį, tuojau ir paskendo. Tai tie paskum 
suprato to balso reikšmę. Kiekvienam žmogui yra skirta mirimo vieta ir valanda. 
(P. Mikalčius, Šiaulėnų m. Užr. V. Mikalčius 1936.X.22. LTA 989/56.) 


14. „ATĖJO TA ADYNA, O ŽMOGAUS NĖR"“ 


Vienas ponas turėjo berniuką. Tas berniukas buvo labai geras. Vieną kartą jis 
užsimanė eiti į upelį maudytis. Taip prašė, taip prašė, o ponas jį trukdo, jam sako: 
„Eik žagrę sutaisyk . Berniukas greit sutaisė ir prašo išleisti. Ponas sako: „Dar eik 
arklius išvesk į dobilus“. Berniukas išvedė ir vėl prašo. Ponas sako: „Neik dabar, 
aš eisiu pasižiūrėti, kas ten yra prie upelio“. Ponas išėjo. Nuėjęs klausosi, iš van- 
dens sako balsas: „Atėjo ta diena ir adyna, o žmogaus nėr“. Taip rėkė penkis sy- 
kius. Ponas parėjęs sako: „Eik!“ Vaikinas atsakė: „Nenoriu dabar, mano noras 
perėjo“. (Panevėžio aps. Užr. 5. Unikas 1927. LTA 578/21.) 


III. KOKIA YRA DŪŠIA 


15. KAIP ŽMOGUS MIRŠTA 


Seniau, kai žmogus mirdavo, tai pastatydavo ant stalo švęsto vandens puodelį, 
kad dūšia, kai išeina iš kūno, išsimaudytų ir eitų čysta dangun. Dar neseniai žmo- 
nės vartojo šitą paprotį. Buvo seniai vienas saldotas. Anas turėjo tokią nuo Dievo 
malonę, kad galėjo matyti viską, ką žmogus negali matyti. Užėjo vieną kartą anas 
vienuosna namuosna, ten miršta žmogus: tampos, nuslobsta ir vėl atgyja - mūčijas. 
Bobos, sustoję aplink mirštantį, ir šnabžda: „Koks gyvenimas, toks ir mirimas“ . Su- 
prask, kad buvo blogas žmogus, tai jo ir smertis nesčeslyva - velniai dūšios nepasi- 
dalina. A saldotas stovi duryse ir mato, kad dūšia atsiskiria nuo kūno, pasimaudo 
puodely ir priėjus bučiuoja jam lūpas, ir dėkavoja: „Tu buvai geras, nieko blogo 
nesakei niekam; tavo rankos nieko blogo niekam per gyvenimą nepadarė - iškada 

man su tavim skirtis“. Žmogus ir vėl atsigodėja. Tada vėl ana, jį palikus, pasimaudo 
ir žmogus apslobsta; priėjus vėl bučiuoja jam kojas: „Tavo kojos uliojo gerais ke- 
liais“ ir t.t. Neiškentęs saldotas palingavo galvą ir sako: „A jūs, bobos, bobos! Jūs 
nesuprantant, kad anas negreit miršta dėlto, kad anas geras buvo ir dūšia nenori jį 
apleisti. Tik blogas Žmogus tai greit miršta: dūšia džiaugias jį palikus, velniai nu- 
sineša ir baigta“. Bobos šoko ir išvijo saldotą: „Ką anas durnius žino?“ (J. Bikul- 
čius, 63 m.a., Aukštikalnių k., Salako v. Užr. P. Jarackas 1936.IX. 2. LTA 987/258.) 


16. KAIP PAMATYTI ŽMOGAUS DŪŠIĄ 


Duobkasiai, kasdami duobes, kalbėjosi. Vienas iš jų tarė: „Kaip čia pamačius 
žmogaus dūšią?“ Kitas, truputį pagalvojęs, atsakė: „Štai atlydi nabašninką su gra- 
bu, kuriame yra skylelė, vietoje iškritusios šakos lentoje. Tu pro tą skylelę pažiū- 
rėk ir pamatysi '. Tas žmogus taip ir padarė. Vos tik atlydėjo, jis tuoj prie grabo ir 
pro skylelę pažiūrėjo. Žiūri, ogi virš grabo sėdi dūšia, lyg trijų metų kūdikėlis. Po 
to žmogus labai nusigando. Kai nunešė į bažnyčią grabą, klebonas laikė mišias, o 
dūšia aplink grabą vaikščiojo. Paskui nešė grabą į duobę, o dūšia ėjo šalia duobės ir 
sustojo. Buvo duobė iškasta, grabą įleidė į ją, o dūšia stovi ant kranto. Dūšios jude- 
sius ir ją pačią matė tik vienas tas žmogus, kuris pažiūrėjo pro grabo skylutę. Parva- 
žiavo namo, 0 dūšia ėjo paskui. Jie visi, giminaičiai draug su duobkasiais, susėdo 
pietauti, ir dūšia greta atsisėdo prie mūkos. Atnešė velionies Žmona visiems po 
lėkštelę lokšinių, o dūšia į visų bliūdelius įkaišiojo savo smailižį pirštą ir vėl atsisė- 
do prie mūkos. Dūšia sekdavo kiekvieną žingsnį to žmogaus, o jis iš baimės mirė. 
(I. Banaitienė, Devinduonių k., Gudžiūnų v. Užr. Br. Banaitis 1930. LTA 36/33.) 


17. DŪŠIA BITELĖS PAVIDALE 


Vieną rozą išėjo pavaikščioti dvi mergos. Ir buvo vasaros diena, tai viena labai 
panorėjo miego. Ir sako ji savo draugei: „Aš atsigulsiu, o tu pasėdėk šalia manęs“. 
Ji atsigulė šalia krūmų, o draugė atsisėdo šalia jos, ir ta užmigo. Paskum ta, kuri 
sėdėjo, ir pamatė, kad iš miegančios lūpų išlėkė bitelė, nulėkė toliau, kur buvo 
šalia kelio išpurtęs gluosnis. Ta bitelė įlindo į tą gluosnį ir pabuvus vėl išlėkė. O ta 
budinti ir sekė vis tą bitelę, ir matė, kaip ta bitelė sugrįžo atgal į miegančios burną. 
Ta tuojau pabudo ir pasakoja savo draugei: „Ar žinai, ką aš sapnavau ? Aš buvau 
nuėjusi į šitą išpuvusį medį, tenai pamačiau skūrinę terbą su pinigais. Tai eiva pasi- 
žiūrėti“. O ta sako: „Nei tu tikėk į burtus, nei nieko“. Ir nuramino ją. „Tai eikiva 
namo“. Paskui ta, kuri sėdėjo prie miegančios, nuėjo viena ir rado terbą pinigų Tai 
tikra prauda, tai taip ir buvo tokie dalykai. (Alytaus aps. LTA 260/412.) 


18. DŪŠIA PELĖS PAVIDALE 


Sykį ėjo du kareiviai. Sustojo pasilsėti: vienas atsigulė ir užmigo, o kitas rūkė 
sėdėdamas. Ale jis žiūri, kad iš ano burnos išbėgo pelė ir laksto visur. Pribėgo 
pilną vandens grabę ir neperbėga. Taip šitas pertiesė šautuvą skersai grabės. Ta 
pelė perbėgo, per šautuvą [perėjo grabę] ir į to kareivio burną įlindo. Po valandos 
pabunda tas kareivis ir sako: „Ot tai sapną sapnavau... Rodos, aš vaikščiojau, vaikš- 
čiojau, priėjau tokią upę, radau geležinį tiltą, perėjau. Kitoj pusėj tokie rūmai. Įė- 
jau, vaikščiojau, o pinigų ten - baisybės! Paskum vėl per tą patį tiltą atgal sugrį- 
žau“. Tada šis papasakojo, kaip jis matė tą pelę iš jo burnos išbėgant. Sutaria juodu 
pažiūrėti, kas už grabės po tais akmenimis yra. Nagi išvarto juos ir užtinka kati- 
laitį pinigų. (J. Papartis, 34 m.a., Čiuodiškio k., Marijampolės v. Užr. V. Kulbokas 
1933. LTA 420/111.) 

IV. ATGIJES ŽMOGUS PASAKOJA 


19. SAPNAS PRIE ŠALTINIO 


Kitą girdėjau pasakojant, kad kas ten atsigulęs prie Čysto šaltinio atsigerti van- 
denio. Atsigėręs atsikeliąs, žiūrįs, kad po juo toki baisi bjaurybė bedrybsanti. Šis 
nusipurtęs ir einąs tolyn. Beeidamas pasitikęs labai gražų vaikiuką, tam ėmęs ap- 
sakyti savo priepuolį - apie matytą baisybę. Tas jam sakąs: „Tai tas ten buvo tavo 
kūnas, 0 tu esi jo dūšia“. Šis netikįs. Na, tas vaikutis sakąs: „Eime žiūrėti, aš tau 
parodysiu“. Nueiną - yra. Daugiau sakąs jam tas vaikiukas: „Lįsk tu į tą [baisybę] 
ir pamatysi, kad tai tavo kūnas“. Šis nenorįs. Bet tas vaikas jį prilenkiąs, įmurkdęs. 
Tas atsikėlęs - nebėra tos bjaurybės, nei to vaikiuko, ir parėjęs namo. (Trumpai- 
čių k., Gruzdžių v. Užr. M. Slančiauskas 1893.1.25. LMD I 561/244.) 


20. KRIAUČIUS SU ŽIRKLĖM GRABE 


Buvo kriaučius ir jis kiton šalin siūti nuėjo. Ir tokia buvo šalis, kad kai ženijas, 
tai reikia jam ir jai pripilti burločiai [=pusbačiai] smėlio ir pakabinti. Dabar jau jį 
padabojo, tą kriaučių, ir užkūriom ima. Ir pils jau tą smėlį burločiuos, - pakabino 
ir susiženijo. Nuėjo jau jis, ar ten artų, ar šieno pjautų, atranda pati, kad teka smė- 
lis iš čebato. Jis mat palaikį pakabino, nemislijo, kad bus jam blogai. Kaip atrado, 
kad smėlis teka, jau turės mirti. Jis ateina iš lauko, jau jį mazgoja, taiso, liepia gulti 
ant lentos. Jis prašo: „Duokit man valgyti, aš noriu, aš dirbęs esu...“ - „Valgyk, ko 
nori“. Jis pavalgė, atsigulė ant lentos ir sako: „Kai dėsite mane graban, tai dėkit 
visa: kai aš kriaučius buvau, tai ir žirkles. Tik visa sudėkit!“ Taip jam ir sudėjo 
visa. Nugiedojo ir išvežė. Ir veža jį ant kalno. Užuvežė, - ir urvas toks tame kalne 
buvo, - ir įleido jį tan urvan. Taip jis mislija sau: „Aš gyvas esu ir aš būsiu urve!“ 
Paėmė jis grabą pradarė ir pradėjo žiūrėti. Visi grabai praliežti, kiek tik prikavota. 
Naktis atėjo, kur jis dėsis - vėl atsigulė graban, žirkles turi rankoj. Tuo laiku, kai 
jis saugojo su tom žirklėm, ateina žvėris ir liežia tą jo grabą: kartą, kitą... Kai sulie- 
žė, tai ir jo drapanas dasiekė. O kriaučius kaip kirpo ir nukirpo pusę liežuvio. O 
tas liežuvis kaip karštuvai. Žvėris suniurnėjo ir nulėkė. Tai dabar kriaučius atsi- 
kėlė iš grabo, davai statyt tuos grabus: grabas ant grabo, ir išlipė tais grabais iš 
urvo. Parėjo namo - pati, vaikai persigando, rėkia. Nei vienas neatėjo iš numirė- 
lių, ojis atėjo. Tai jis visko prisiėmė: ir pinigų, ir grūdų, - kaip visi jo bijojo, - ir 
parėjo savo tėvynėn. (Matkevičienė, Palėvenės bk., Kupiškio v. Užr. J. Elisonas 
1910. LMD I 661/60.) 


21. „MOKO PEKLOJE GAILĖTIS, BET NEBĖRA LAIKO“ 


Iš Plungės į Kulius ėjo dievobaimingos moteriškės į atlaidus. Kiek išėjusios iš 
miestelio, pavargo ir atsisėdo ant griovio kranto pailsėti. Tuo pačiu laiku pro šalį 
važiavo iš Plungės į Gargždus žmogus ir jis paprašė moteriškių sėsti: sakė, galįs jas 
pavežėti. Jiems bekalbant, jis vis dažnai kalboje vartojo kaip priežodį: „Moko peklo- 
je gailėtis, bet nebėra laiko“. Jis vis pavartodavo šį posakį, - keletą žodžio pasaky- 
davo ir vėl atkartodavo tą priežodį. Tos moteriškės nebeiškęsdamos ir paklausė, ką 
reiškia tie žodžiai. Jis papasakojo, kaip jam buvo atsitikę važiuojant per tą trumpą 
laiką kelyje. Jis bevažiuodamas užmigęs ir užmigęs jautėsi visai miręs ir pakliuvęs į 
peklą. Ir pekloje matęs savo kaimyną, su kuriuo jis gerdavo ir gerai sudraugauda- 
vo, o dabarjis mato savo kaimyną į katilą su verdančia smala dedant. Ir, jam bežiū- 
rint, velniai išnešė didžiausią jaučio odą, prirašytą nuodėmių, kurias jis, per sa- 
vo ištvirkusį gyvenimą girtuokliaudamas, buvo padaręs. Kai pradėjo dideliai jo 

kaimyną kankinti, jam taip pasirodė baisu, kad jis pamanė tuos žodžius: moko pek- 
loje gailėtis, bet nebėr laiko. Jis atsiminė kaimyną sveiką, čia jis mato jį kankinamą. 
Iš didelio išgąsčio jis atsibudęs - vežime besėdįs. Jam rodėsi, kad jis antrą kartą ant 
svieto užgimęs: taip jam viskas rodės keista, net iš išgąsčio nebežinojo, kas su juo 
yra. Jis prižadėjęs ne jokių špitoklių nebedaryti per visą savo gyvenimą, kad nepa- 
tektų į peklą. Kai tik jis parvažiavo namo, jis tuoj nuėjo pažiūrėti savo kaimyno: ar 
tiesa, kaip jis matė jį pekloje kankinant. Žiūri, kad iš tikrųjų jo kaimynas begulįs ant 
lentos. Ir nuo to laiko jis jau liovėsi girtuokliavęs visą savo amžių. Kuris pasakojo šį 
sapną, sako, kad tikrai taip ir buvę atsitikę. Bet žiūrint rimtai, tiktai sapnas ir tiek. 
(Kaušėnų k., Plungės v. Užr. J. Ivinskis 1929.X.6. LTA 284/437.) 


22. SU SMERČIA NEGALIMA ŠTUKAVOTI 


Viename kaime labai gražiai gyveno vyras su pačia. Kartą gaspadoriui užėjo 
tokia mislis: „Reikia išmėginti, ar iš tikro boba myli, ar tik nuduoda, - kad aš 
numirčiau, tai kažin ar ji manęs raudotų, ar ne“. Taip jis apsimetė, kad serga ir 
atsigulė į lovą. Guli ir vaitoja: kuo tolyn, tuo labyn. Pati su vaikais puldinėja šen, 
puldinėja ten, rauda, rėkia, ale nieko nepadaro - vyras serga, slamba ir gana. Gas- 
padorius stena: „Aš mirsiu, mirsiu, nebepagysiu... Dekit žvakę...“ Pati raudoda- 
ma uždegė žvakę, 0 vyras tuoj numirė. Ojis tik nuduoda negyvą ir mislija: „Pagu- 
lėsiu, o paskum, kai viską pamatysiu, vėl atsikelsiu“. Numirė, žinoma, su juo 
apsieina kaip su nabašninku: nuprausė, aprėdė ir paguldė ant lentos. Pati ir vai- 
kai rauda, kiek gali. Suėjo žmonės pagraban ir pradėjo giedoti. Jis gulėdamas vis- 
ką mato ir viską girdi. Jis pamatė, kad pati baisiai rauda ir jo gaili, ir jam jos pagai- 
lėjo. Jis sako sau: „Reikia atsikelti ir nuraminti pačią, gana jau štukavoti“. Jis nulipo 
nuo lentos, ale labai pasidyvijo, kad niekas nieko nesako. Jis prieina prie savo 
pačios ir ramina ją: „Cit, neverk, aš va sveikas ir gyvas, aš tyčia numiriau - norė- 
jau tave pagąsdint. Cit, ko tu verki, ar manęs nebepažįsti?“ Žmona visai jo neklau- 
so, dar daugiau rauda, o valkai net slamba. Paskum jis pamatė kažkokį lavoną, 
ant lentos paguldytą. Mato, kad pati vis puola prie jo ir vis rauda. Jis ir mislija: 
„Kas čia per netvarka mano namuose pasidarė? Koks tai lavonas paguldytas, pati 
rauda prie jo, o manęs visai nebežiūri, - niekam nei ne galvoj, kad aš sveikas ir 
gyvas“. Jis pamatė dyką vietą ant suolo ir atsisėdo prie susiedo: „Žiūrėk, susie- 
dėl, - sakojis jam, - pasakyk man, kas čia mano namuose pasidarė? Kas čia guli ir 
kodėl manęs niekas nežiūri?“ Susiedas nei nepasižiūrėjo į jį - gieda sau į knygą 
žiūrėdamas ir gana. Pajudino už alkūnes - nei nejaučia. Jis nieko nebesupranta; 
žino, kad buvo tyčia numiręs ir vėl atsikėlė, ale iš kur atsirado tas lavonas ir kodėl 
jo niekas nenori pažinti. Dalija jo žmona po gryčią pagrabaujantiems alų. Visiem 
davė po puodelį alaus, ale jam nedavė - jį aplenkė. Jis priėjęs prie pačios prašo: 
„Duok, žmonelyt, man alaus, aš taip gert noriu“. Ale pati nei žiūri, nei klauso jo - 
ėjo ir nuėjo su uzbonu, visus iš kaleinos pagirdydama. Jis kelis kartus užėjo pačiai 
už akių, ale kožną kartą pati jį aplenkė. Jis susiėmė už galvos ir rauda: „Ok, Dieve, 
kokia nelaimė mano namuose nutiko: nebenori manęs nei pati, nei susiedai pažin- 
ti, nebeduoda man alkanam nei gerti, nei valgyti, niekas su manim nešneka, - turi 
kažką pasiguldę ir rauda, visa gryčia gieda. Eisiu pas tą susiedą, kur man buvo 
geriausiu prieteliu“. Susiėmęs galvą, raudodamas ir eina pas susiedą. Randa su- 
siedą klojime be kepurės, sušilusį kūlius dirbant. „Padėk, Dieve!“ - sako. Susie- 
das nei galvos nepakėlė - dirba sau ir gana. Jis mislijo, kad susiedas nenugirdo ir 
dar labiau sušuko: „Padėk, Dieve, ką dirbi, susiedėl?“ Ale susiedas vėl nieko jam 
neatsakė, nei nepažiūrėjo į jį. Jis patraukė susiedą už rankovės ir sako: „Eik, 
susiede, į mano namus ir pažiūrėk, kas da netvarka mano namuose pasidarė“. 

Ale tas susiedas nei nežiūri į jį. Jis baisiai nusiminęs vėl parėjo namo: vaikščioja po 
gryčią, kalba, gieda - niekas nieko nesako. Po kiek laiko atnešė grabą, įdėjo lavoną 
ir veža į bažnyčią. Jis visur kartu laksto ir žiūri, kas bus. O pati net slamba iš 
raudojimo ir gailesčio. Bažnyčioj kunigas atlaikė mišias, pagiedojo, kas reikia, ir 
lydi į kapus. Jis vis sekioja. Pastatė grabą prie duobės ir dar kartą jį atidarė, kad 
pati su vaikais paskutinį kartą pasakytų nabašninkui sudiev. Tuo laiku jis ūmai 
pamatė save grabe, prie duobės gulint, o pačią su vaikais raudant. Jis nusigandęs 
išlipo iš grabo. Visi baisiai persigando, kai pamatė, kad nabašninkas atgijo. Ale jis 
visus nuramino ir papasakojo, kaip tyčia buvo numiręs. Dievas, matyt, norėjo jį 
pamokyt ir pašaukė dūšią iš kūno. Kai jo dūšia vaikščiojo tarp žmonių, jam rodė- 
si, kad jis gyvas tebėra - užtat jo niekas nematė ir niekas su juo nešnekėjo. Kai jau 
ruošėsi lavoną užkasti, Dievas vėl grąžino jo dūšią į kūną. Po to atsitikimo tas 
ūkininkas dar ilgai su savo Žmona gyveno. [Sutrumpinta]. (K. Petronienė-Ado- 
maitytė, 50 m.a., kilusi iš Dudonių k., Panevėžio v., dabar gyv. Užkalnių k., Ra- 
mygalos v. Užr. J. Petronis 1936.III.10. LTA 785/417.) 


V. MIRUSIEJI APLANKO ARTIMUOSIUS 


23. MIRUSIS ATEINA ATSISVEIKINTI 


Pasakojo mūsų kaimo kalvis. Sako, kaip aš dar buvau pas kalvį Prūsuose, vie- 
ną dieną bevalgant pietus, į duris trissyk sudundino. Aš laukan - priemenioj nie- 
ko nėra, aš laukan, mislijau, lauke kas nubėgo - ir ten nieko nėra. Aš atėjau į stubą 
baigt pietų valgyt. Kaip tik atsisėdau prie stalo, ir vėl sumušė trissyk į duris. Mu- 
du abu su kalviu laukan, bet ir tuomsyk nieko nematėm. O kalvis pratarė: „Taip 
yra: ar tavo, ar mano koks giminė mirė“. Už poros dienų gavau laišką, kad mano 
brolis tą dieną ir tą valandą mirė, kada buvo tas durų barškinimas. (Ožkabalių k., 
Bartininkų v. Užr. V. Basanavičius 1904. LMD I 133/71.) 


24. MIRĘS VYRAS LANKO ŽMONĄ 


Prieš saulės sėdimą susitiko vieną žmogų, jau numirusį gal kokias tris dienas, 
ir klausia: „Dėde, kur eini?“ Tas atsakė: „Einu pačiai padėti apsiruošti“. Jo pati 
gulėdavusi ant pečiaus, o merga ant pamynos. Tas negalėdavęs nueiti ant pečiaus 
ir vieną naktį sako mergai: „Leisk, kam užėmei visą pamyną?' Merga ir leido. 
Anas nuėjo, pasišnekėjo su pačia ir vėl prieš saulės tekėjimą išėjo. Boba kitą naktį 
jį 17 klausia: „Ko tu čia ateini?“ Anas atsakęs, kad jį be kepurės pakavoję. Tai tada 
nunešę ant kapų kepurę, jam uždėję ant galvos ir tada nebeateidavęs daugiau. (J. So- 
darskis, Bilaišių k., Dusetų v. Užr. J. Būga 1937. LTA 1418/839.) Plg. Nr. 38. 


25. MIRĘS BERNAS IR JO MYLIMOJI 


Viena merga buvo labai įsimylėjusi berną. Ale tas bernas apsirgo ir numirė. 
Buvo pagrabas, naktį visi išvaikščiojo namo, bet mergai gaila palikti savo myli- 
mąjį: tai ji niekur ir neina, būva viena prie nabašninko. Buvo jau kokia dvylikta, 
merga žiūri, kad nabašninkas juda. Kas čia bus? Galvą kelia, pamažiuku keliasi, 
keliasi... Tos mergos vardas buvo Darata. Tas bernas ir klausia: „Darata, Darata, 
ar tau žadėjo margą karvę?“ - „Žadėjo“, - atsako merga. Kai tik ji taip pasako, tai 
nabašninkas plumpt ir negyvas. Bet po kiek laiko ir vėl keliasi, keliasi... Darata 
taip kamavosi ligi pirmos valandos. Kai tik stojo pirma - nabašninkas vėl buvo 
kaip nabašninkas ir daugiau nebesikilojo. (M. Janionienė, 46 m.a., Dubarų k., Ra- 
mygalos v. Užr. K. Janionis 1936.IV.5. LTA 859/23.) Plg. Nr. 34. 


DVASIOS IR ŽMONĖS 


26. VISŲ ŠVENTŲ NAKTIES SVEČIAI 


Mirę vaikai ateina savo tėvų aplankyti Visų Šventų naktį. Vieną kartą gaspadi- 
nė liepė prieš šventes čystai iššluoti trobą ir išbarstyti smiltimis. Ryto metą Žiūri, 
kad pilna troba mažų pėdelių išpėdžiota. Iš kur dabar tos pėdelės? Namuose nė 
vieno mažo vaiko nėra. Tik atsiminusi, kad Visi Šventi, suprato, kad tai buvo atėję 
jos maži mirę vaikai. (M. Grikšienė, 89 m.a., Rūtelių k., Kaltinėnų v. Užr. A. Braz- 
deikis 1937.V.20. LTA 1167/655.) 


27. „MAŽELĖLĖS JŪS MANO...“ 


Vieną sykį sirgo sena bobelė, bet dar niekas netikėjo, kad ji mirtų. Piemenys 
pastaldėje kapojo virbus, mergikė išėjo įsinešti. Jiems ten bestovint, šuniukas ėmė 
lodamas, pakaukdamas kabinėtis ant staldų sienos. Vaikai nusigandę subėgo į 
vidų, šuniukas paskui lodamas, kaip žmogų lydėdamas, prilojo prie pat lango. 
Žiūri - troboje ligonė bemirštanti. Bobos girdėjo, kaip ji mirdama šnibždėjo: „Ma- 
želėlės jūs mano..." O būk turėjusi daug išmirusių vaikų, tai anų dūšeles šuniukas 
atlojo prie mirštančios motinos. (Julija Zymantienė, Ušnėnų k., Užvenčio par. Užr. 
G. Petkevičaitė 1904. LMD I 330/10.) 


28. „MAMA, AR TU ČIA?“ 


Masiokuose dar tebegyvena Masiokas Petras. Jo motina mirė Pelenų dieną. 
Po kokių dvejų metų mirus motinai, taip pat Pelenų dieną, ėjo jis iš Ramygalos 
namo. Buvo kiek įgėręs, bet protą turėjo dar visą. Eidamas pro Ramygalos ka- 
pus, jis dažnai pagalvodavo apie mirusius, apie motiną, sukalbėdavo „Viešpa- 
ties Angelas“. Bet tą kartą dar nebuvo priėjęs prie kapų. Kur dabar Karmazino 
melnyčia, čia buvo aukštas upės kriaušis. Saulė tik tik leidosi, kai jis ėjo pro tą 
kriaušį. Išlipa į antrą upės krantą - priešais jo laukia motina. Apsigaubusi skara, 
ne ta, kuria palaidota, bet ta, kurią gyvendama nešiojo. „Mama, ar tu čia?“ - 
paklausė kažkaip savaime Petras. „Taigi aš“, - sako motina. Jis paėmė jos ranką 
ir pabučiavo. Ranka šalta kaip ledas. Jis eina namo, kartu eina ir motina. Eidama 
ji vis įkalbinėja nebegerti: „Petrai, nebegerk, nebegerk...“ Taip jie kalbėdamiesi 
atėjo ligi savo daržo. Taigi praėjo kartu Ramygalos lauką, Lingerio dvaro lauką 
ir Masiokų lauką. Prie spragos daržo tvoroj motina sustojo. „Dabar skirsiuo- 
si',- sako ji. Petras įkalbinėja: „Mama, atėjai ligi čia, tai eik ir toliau...“ Bet ji 
atsisveikino. Jis matė, kai motina tolinosi. Buvo vakaras, kai Petras parėjo namo. 
Parėjęs puolė prie lango ir žiūri. Nieko nesako, tik žiūri pro langą ir šniurkši, 
rauda. Pati ir sesuo klausia: „Ko tu raudi?“ - „Atėjau su mama lig daržo, o to- 
liau mama nebeėjo... Kaip man neverkti?“ Paskui jis pradėjo išvis nebešnekėti, 
nebevalgyti, ėmė lyg ir iš proto kraustytis. Tik kai nuvežė į a pas čerauninką, 
sugijo. (M. Janionienė, 46 m.a., Dubarų k., Ramygalos v. Užr. K. Janionis 1936.IV.5. 
LTA 909/4.) 


29. MIRUSI MOTINA ATNEŠA PUSRYTĮ 


Seniau Pailiuos (Kruopių valsčius) gyveno Juozapavičius nabašninkas. Ans 
jau buvo tada ženotas ir anam mirė motina. Ale ans baisiai motinos gailėjos: kur 
tik eidamas, ans vis aną minavojo ir verkdavo, vis ir verkdavo. Šventom dienom 
ans nueidavo ant kapų, atsiklaupdavo ir prasimelsdavo per visą bažnyčios laiką. 
Ans pats tą sakė, į krūtinę mušdamasis. Vieną kartą išėjau pjauti šieno. Pjoviau 
pjoviau, jau priešpiečiai, o man pusryčių niekas neatneša. Taip aš pjaunu ir verkiu: 
„Mamait, kad tu gyva būtum, jau seniai būtum man atnešusi pusrytį'. Daugiau 

pakeliu galvą pustyti dalgę, žiūriu - ir ateina [mano mamaitė] per atvašius [=krū- 
mų atžalas], su tais pačiais drabužiais, kur pakavota, tik už kelių žingsnių nuo 
manęs. Numetęs dalgį į krūmus, kad leidžiausi namo. Pavalgęs pusrytį, einu pa- 
lengva žiūrinėdamas: nieko nematyti, dalgis įmestas į kūlyną tebestovi. Nuo to 
laiko daugiau nebeverkęs vyras. (O. Marcinkienė, 70 m.a., Martyniškių k., Žaga- 
rės v. Užr. J. Marcinkus 1941.11.17. LTA 2415/20.) 


VI. MIRUSI MOTINA RUPINASI KUDIKIU 


30. DVI MARČIOS 


Gyveno dvi marčios. Iš jų viena turėjo vaiką. Vaikas buvo mažas, tai ir nera- 
mus būdavo. Po kiek laiko mirė marti ir paliko vaiką. Kita marti vaiko neprižiūrė- 
davo gerai ir naktim niekuomet jo nesupdavo, bet ji naktimis vis girdėdavo, kad 
kažkas vaiką supa, kai jis verkia. Marti įsinorėjo viską ištirti. Kartą sušaukė daug 
žmonių ir viską papasakojo. Tada iš būrio vienas žmogus taip pasakė: „Reikia 
uždegti žvakę, apvožti puodu ir palikti nakčiai. Kai tik išgirsi supant, tai atvožk 
puodą ir pamatysi tą, kurį norėjai pamatyti“. Tada ji taip ir padarė: paėmė žvakę, 
uždegė, apvožė puodu ir palikusi nuėjo gulti. Naktį išgirsta vaiką supant. Greit ji 
atsikėlė, atvožė puodą ir pamatė vėlę marčios, kuri savo vaiką supė. Marčios vėlė 
sako: „Gaila, kad mane pamatei, aš daugiau nieko nebegalėsiu padėti“. Bet ji to- 
liau sako: „Po keturių savaičių bus už mus pamaldos ir vakare rožančius. Tai kai 
ateis vakaras, kai kalbės rožančių, tai praverk duris ir pamatysi daug daug vėlių. 
Sulig tais žodžiais ir pranyko. Marti laukė tos dienos ir sulaukė. Atėjo vakaras ir 
prasidėjo rožančius. Ji pravėrė duris ir pamatė labai daug vėlių, kurios visaip mel- 
dėsi ir giedojo. Palaukus pro duris vėlės pradėjo eiti į vidų. Pirmutinė įėjo miru- 
sios marčios vėlė, kuri rankoje nešėsi siūlų kamuoliuką. Paskui įėjo kita, trečia ir 
daug kitų, kurios rankose kai ką turėjo, ir visos susėdo už stalo. Paskui eina viena 
vėlė su žagre rankoje ir niekaip negali pro duris įlįsti: ir šiaip kreipia, ir taip krei- 
pia, bet vis veltui, niekaip neįlenda. Viską atidžiai žiūrėdama, marti, kuri stovėjo 
netoli durų, pradėjo juoktis, nes jai labai juokingas atrodė tas žmogus su žagre. 
Kai tik susijuokė, tai viskas pranyko ir nieko troboje nebeliko. Po kelių metų sap- 
nuoja marti, kad pasją ateina mirusios marčios vėlė ir sako: „Kodėl tu tokia buvai, 
kad susijuokei? Jei būtum nesusijuokus, tai būtum pamačiusi gana gražių dalykų, 
o dabar nieko nematei“. Ir nuo to laiko [apie mirusią] nieko nebegirdėjo, nebesap- 
navo ir neberegėjo, ir laimingai gyveno. (J. Gudanavičius, 45 m.a., Paežerių k., 
Skiemonių v. Užr. A. Gudanavičiūtė 1931.XI.9. LTA 294/18.) 


31. ONELĖ IR PONAS 


Gyveno ponas ir Onelė. Ponui nepatiko Onelė. Kartą, norėdamas jos atsikraty- 
ti, nusivedė į Aluoną (upę), uždėjo sunkų akmenį ant galvos, žalią varlę ant krū- 
tinės ir prigirdė. Jis apsivedė žynę. Ta žynė guli ištisas dienas: ji niekur neina, 
nieko nedirba. Kartą jos brolis atėjo pas ją ir sako: „Anele, seserėle, eiki namo: 
verkia vaikas nežindytas, žvengia žirgai neėdinti, rėkia kurtai nelakyti, kvarkia 
antys nelesytos. O žynė ragana guli ir guli“. - „Joneli, broleli, eiki namo pasakyti 
ponui: tegul duoda vaikui saldaus pieno, o žirgeliams abrakėlių, o kurteliams jo- 
valėlio, o antelėms avižėlių. Aš negaliu pareit namo: man sunkus akmuo galvą 
spaudžia, žalia varlė krūtinę graužia“. (Vaicekauskienė, Skaisgirio par. Užr. V. Šlei- 
vytė 1930.IV. LTA 19/12.) 


DVASIOS IR ŽMONĖS 


VII. NEREIKIA MIRUSIŲ PERDAUG VERKTI 


32. TĖVŲ AŠAROS SUNKINA VAIKUS 


Vienoj šeimynoj numirė viena duktė, tai mama tiek jos raudojo, tiek raudojo, 
kad čielus metus jos veidas nuo ašarų nedžiūvo. Kartą ana sapnuoja savo dukterį, 
ir ana jai sako: „Jei nori mane pamatyt, tai Didžiąją Pėtnyčią vakare ateik naktį 
bažnyčion. Atsinešk balanų, kurių tik vieni galai nudeginti, grabnyčios žvakę ir 
ant vargonų būk, tai mane galėsi pamatyti“. Mama labai norėjo dukterį pamatyti, 
tai visa, ką ana liepė, išpildė. Nuėjo naktį bažnyčion, užlipo ant vargonų, apsidėjo 
aplink save ratu visus balanų galus, uždegė grabnyčios žvakę ir meldžiasi. Apie 
dvyliktą nakties pradėjo eiti bažnyčion numirėliai. Pirma ėjo seni, tada vidutiniai, 
paskuijauni ir ant galo maži vaikai. Mato, - atėjo pro zakristiją ir jos duktė. Kai tik 
įėjo, tai tuoj uodžia, tik uodžia ir sako: „Kas čia šitaip smirda?“ Tik paskui, pada- 
bojus į vargonus, sako: „A, nagi mano mama yra“. Ir pribėgus į vargonus, pradėjo 
aukštyn šokinėti. Šoko kelis kartus, ant galo taip pašoko, kad tik per vieną balaną 
prie mamos neprišoko. Tuoj ir gaidys užgiedojo, ir pradėjo visi numirėliai eiti iš 
bažnyčios. Išėjo ir ana. Išeidama sako: „Tavo sčestis, kad neprišokau: jei būčiau 
prišokusi, tai būčiau tave sudraskiusi. O tu pati žinok ir kitiems pasakyk, kad 
tėvai mirusiųjų vaikų neraudotų, nes tėvų ašaros sunkina vaikus“. (Sofija Juod- 
kienė, 39 m.a., Biriškių k., Salako v. Užr. Elž. Rūkštelytė 1938.XII.15. LTA 1947/44.) 


33. MOLINIS MOTIEJUKAS 


Kartą gyveno našlė. Ji turėjo vienatūrį sūnų, vardu Motiejus. Ji tą Motiejų labai 
mylėjo. Buvo už ką ir mylėti, nes jis jos labai klausė. Būdavo, pasakys motina: 
„Motiejuk, bėk ten ir ten“. Motiejukas, nieko nesakydamas, šauna kaip iš striel- 
bos. Kartą Motiejus sunkiai apsirgo. Motina visaip gydė, kaip įmanydama. Matyt, 
labai norėjo, kad jos sūnus pasveiktų. Gal taip jau ir Dievo buvo duoda, kad Mo- 
tiejus nėjo geryn, o vis blogyn ir blogyn, ir pagaliau numirė. Numirus Motiejui, jo 
motutė niekaip negalėjo užmiršti savo sūnelio. Vienai jai darėsi labai ilgu ir nuo- 
bodu. Vieną kartą ji sumislijo pasidirbti sau tokį pat, kaip buvo Motiejus ir, atsine- 
šusi nemaža molio, ėmė lipdyti. Nulipdžiusi nemažą vaiką, įdėjo anglies akis ir 
pastatė prie lovos. Praminė jį Motiejumi. Kai jai reikia vandenio, ji liepia tam Mo- 
tiejui atnešti: „Bėk, Motiejuk, atnešk vandenio viedrelį. Ale aš pati už tave nuei- 
siu“ . Ir bėga pati. Paskui jai reikia malkų, vėlji sako: „Bėk, Motiejuk, atnešk malkų 
glėbelį. Ale aš pati geriau už tave nueisiu“, - ir bėga pati. Ir taip ji gyveno su tuo 
molio Motiejum, visur kur už jį eidama. Išgyveno kokius dvejis metus. Kartą Mo- 
tiejus naktį paliko gyvas ir nusmaugė našlę. Ant rytojaus Žmonės, atradę negyvą 
našlę, nusprendė, kad iš tikro ją nusmaugė tas Motiejus. Matai, kaip išeina su 
molio Motiejais. (Krinčino v. Užr. L. Mačiukas. LTA 499/2.) 


34. KERŠTINGAS MIRĘS MYLIMASIS 


Buvo susimylėję vienas vaikinas su panelė. Ir vaikinas numirė, o panelė liko. 
Labai jo gailėjo: verkė ir verkė daug laiko, daugiausia vakarais. Visa šeimyna eina 
gulti, o panelė lieka verpdama siūlus. O seniau ratelių nebuvo, tik tokios verptu- 
vės, kaip lopeta: pakulos prie šono ant tos lentos pririštos ir pirštais suka. Taip ji 
visuomet iš vakaro ilgai dirbdavo. Vieną vakarą verpė verkdama, jau vėlus lai- 
kas, stuksena į duris - kas toks vėlam laike? Priėjo panelė į duris: „Kas čia?“ Atsi- 
liepė tas mylimas už durų. Panelė išsigando ir nežino, kas daryti. Čia blogas daly- 
kas. Ojis už durų prašos: „Leisk mane, nepažįsti manęs, panele!“ Atidarė duris ir 

įleido savo mylimą. Įėjo jis ir sako: „Kodėl man ramybės neduodi? Aš nerandu 
sau vietos. Ar myli mane, mylimoji?“ Panelė atsakė: „Myliu tave“. - „Tai gerai. Aš 
ryt tokiam laike ateisiu pas tave ir kad būtų iki to laiko dvylika varpsčių priverp- 
tų“. Ir pats vėl išėjo, o panelė liko verpdama. O tie varpsčiai buvo tokie pagaliu- 
kai, ant jų siūlą vyniojo ir pirštais sukdavo. Tai dvylika tokių šeivų priverpti už- 
davė savo panelei. [Panelė tiek daug priverpti negalėjo.] Ant rytojaus tokiam laike 
atėjo mylimasis ir jai visus šonus subadė su dvylika šeivų. Ant rytojaus pasikėlė 
šeimyna ir rado panelę negyvą - subadytą. (Zarasai. Užr. V. Čyplys 1933. LTA 
539/8.) Plg. Nr. 25. 


35A. ŽMONOS PRISIŠAUKIA MIRUSIUS VYRUS 


Senų senovėje buvo toks atsitikimas Gudžiūnų kaime. Gyveno du kaimynai 
draugai, jie abu vedė žmonas ir jų žmonos buvo tikros seserys. Abiejų vyrai mirė, 
jos paliko našlės. Kai buvo seserys, tai jos susieidavo ir gailėdavo savo vyrų. Jos 
[dūsaudavo], kai eidavo į darbą ar iš darbo: „Ak, Dieve mano, kaip jie ten ilsisi, 
kad pasirodytų jie mums nors kartą“. Joms vieną kartą einant pro kapus, pasigir- 
do iš kapų jų vyrų balsai. Sako: „Šį vakarą ateisim pas jus“. Tai jos nusidžiaugė, 
kad jų vyrai ateis jų atlankyti. Parėjo namo, pasigatavojo svečiams valgyti ir lau- 
kia. Kai tik sutemo, tuojau atžvangėjo, atitarškėjo, net visa jų gryčia drebėjo. Įėjo į 
vidų, jos žiūri, kad jų vyrai. Tuojau vyresnė sesuo atsisėdo prie savo vyro ir kalba, 
klausia, kaip sekasi jiems tenai. Jie apsisako. O jaunesnė sesuo sėdėjo prie savo 
vyro ir pamatė, kad iš veido būtų jos vyras, tik žiūri, kad kojos ne žmogaus, bet 
arklio kanopos. Ji labai nusigando, pasikėlė nuo jo ir sako: „Reikia eiti į prieangį 
atnešti žarijų . Jos vakarienę virė prieangy. Kai ji išėjo žarijų atnešti, tai ir išspru- 
ko į kaimą. Nubėgo pas kaimynus, pradėjo pasakoti apie savo atsitikimus. Bet kai 
pirmiau žmonės tikėdavo į visokius burtus, tai bijojo eiti žiūrėti. Tai ta žmona 
pernakvojo pas vieną kaimyną. Ant rytojaus kai žmonės atėjo žiūrėti, tai rado tos 
moters vien tik kaulus. (P. Blandys, Kėdainiai. Užr. A. Blandytė 1933.1.20. LTA 
422/166.) 


35B. VELNIAI SKŪRĄ NULUPO 


Buvo trys seserys ir apsiženijo su trimis tikrais broliais. Ir jie sau gyvena, ale 
jauni numirė visi. Jos verkė, labai gailėjosi. Atėjo ubagas, sukalbėjo poterius. Duoda 
jam almužną ir sako: „Dieduli, Dievas negeras, mus paliko našlaitėm, mūsų vyrus 
paėmė, mes labai apsičirpinom (verkėm)“. - „Arjūs, - sako, - juos labai mylėjot?“ - 
„Taip, mes juos mylėjom“. - „Ar jūs norit, kad juos pamatytumėt?“ - „Mes labai 
norim, kad pamatytumėm" . Sako ubagas: „Laukit, ateis šiandien vakare“. 

Jos labai laukia. Pagamino viską, pagamino ir laukia. Žiūri jos, vienuoliktą ady- 
ną ateina: šineliais apsimetę kaip žalnieriai, burnos [veidai] vyrų. Ale kaip su šine- 
liais, nesimato, kas jų kojos. Susodino už stalo, davė valgyti, juos priima, džiaugiasi. 
Kad ir nešneka, ale džiaugiasi, kad jų vyrai. Vienos nupuolė mėsos šmočiukas, ji 
negali rasti. Ji tuoj žiburuką užsidegė, pažiūro - kad su uodega. O jau ji nespėjo 
anom pasakyti, pabėgo. Kita sako: „Kas tai yra, taip mylėjo, kas jai atsitiko? Kam ji 
pabėgo?“ Kita numetė duonos šmočiuką. Užsidegė žiburuką, - trys uodegos, nieko 
nėra. Dabar ir toji pabėgo. O ta vyriausia kaip tik bėgs, jau vėlu, jie kelias, dvylikta 
adyna. Tai tuoj kojas ant viršaus, pasirėmė, gyvai skūrą nulupo, ant balkio ištempė. 
Atėjo tos abidvi seserys, tos seseries tik skūra. Piktos dvasios [buvo]. Pasakyta, kad 
nekeik. (Juzė Kisielienė, 77 m.a. Gimt.: Gudonių k., Seirijų par. Atv.: 1912. Gyv.: 168 
Main Str. Gillberton, Pa. Užr.: J. Balys 1949.VIII.23. Arch.: R 32/54.) 


DVASIOS IR ŽMONĖS 


36. MIRĘ VYRAI PADEDA RUGIUS PJAUTI 


Gyveno du vedę broliai. Po kiek metų mirė, paliko jų Žmonos su vaikais. Vieną 
kartą rugius pjaudamos taip kalbėjosi: „Jeigu būtų mūsų vyrai, tai padėtų mums 
rugius pjauti ir visus rūpesnius aprūpintų“. Staiga pamatė prisiartinančiu prie jų 
du vyru. Jie ir pasveikino savo žmonas. Nors buvo ir išsiilgusios, bet pamačiusios 
[mirusius vyrus] norėjo bėgti. Jie pradėjo kalbinti žmonas, pagaliau net padėjo 
joms rugius pjauti - jų norą išpildė. Apsipratusios visą dieną linksmai pjovė ru- 
gius, bet vyresnioji besikalbėdama pastebėjo, kad jų nosyse nėra skylučių. Vyres- 
nioji pati labai išsigando, bet jaunesniajai nesakė. Ji buvo girdėjusi, kad jei nosyse 
nėra skylučių, tai esančios piktos dvasios. Vyresnioji pastebėjusi, kad čia esančios 
piktos dvasios, pasisiūlė eiti vakarienės virtų. Jaunesnioji pasiliko su vyrais pjauti 
rugius. Vyresnioji, priruošusi vakarienę, laukė jų pareinant. Nesulaukusi pasi- 
prašė keletą kaimynų ir išėjo pjovėjų ieškoti. Nuėję ton vieton, rado pamėlynavusį 
marčios lavoną. Žmonės pasakoja, kad, saulei nusileidus, ją pasmaugė numirė- 
liai. (Bajorų k., Švenčionių par. LMD I 627/64.) 


37. „JONAI, KELKIS IR EINAM KALĖDUŠKON!“ 


Ėjo mergos su bernais į kalėduškas ir ėjo pro kapus, kur neseniai buvo palaido- 
tas mergų mėgiamas bernas, Jonas vardu. Viena ir sako: „Jonai, ką tu ten nugulėsi, 
kelkis ir einam kalėduškon!“ Tik strikt nuo kapų bernas, lygiai toks, kaip tas Jonas, 
ir eina kartu. Vis kalbina ir kabinėja pažįstamas mergas, su kuriom gyvas būdamas 
kabinėjosi. Bet žiūri, kad jis su viena šnirpšle. Vienas bernas buvo drąsus, jis priėjo ir 
kad drožė tam Jonui atagalia ranka, ogi Jono vietoj parvirto ant kiemo nuodėgulis, 
didelis kaip stuobrys, toks, kokio jis (bernas) dydžio buvo. (M. Jievaišienė, 65 m.a,, 
Subartonių k., Merkinės v. Užr. J. Balys 1936.VI.24. LTA 879/24.) 


VIII. TIKRAS IR APSIMETĘS NUMIRĖLIS 


38. MIREĘS PONAS IR JO VEŽĖJAS 


Gyveno ponas su ponia ir jie turėjo vežėją, kuris kiekvieną kartą juos pavėžy- 
davo. Kartą susirgo ponas ir rytojaus dieną mirė. Kai jį palaidojo, tai kiekvieną 
naktį jis sugrįždavo per užrakintas duris ir, prisiartinęs prie ponios, pradėdavo ją 
gnaibyti. Ponia viską matydavo ir kentėdavo. Nebežinodama ką daryti, nuėjo ir 
pasiskundė savo vežėjui, kuris būdavo ir gulėdavo arklidėje. Vežėjas tuoj nusku- 
bėjo pas kunigą ir jam viską išpasakojo. Kunigas išklausęs sako: „Te stulą, nes ji 
bus tau reikalinga, tu pasidaryk karstą ir jį pasistatyk šalia pono karsto. Paskui 
pasisiūdink iš blekos drabužius, nueik ir atsigulk į karstą. Kai kelsis numirėlis - ir 
tu kelkis, kur jis eis - ir tu eik. Klaus, ar esi miręs, atsakyk, kad miręs, ir jam pasa- 
kyk, kadjis gali tave paliesti, kad šaltas esi“. Vežėjas viską išklausė, padėkavojo ir 
parėjo namo. Viską taip pasiruošęs nuėjo ir atsigulė į karstą. Atėjus nakčiai, ponas 
atsikėlė iš karsto. Bernas irgi. Ponas pamatęs paklausė: „Kas čia?“ - „Tavo miręs 
vežėjas“, - atsakė jis. „Meluoji!“ - sako ponas. „Paliesk, jei netiki“, - sako vežėjas. 
Ponas palietė šaltą bleką ir sako: „Matyt, kad tikrai miręs“. Ponas tuoj ir eina. 
Vežėjas irgi nepasilieka. Ponas sako: „Tu neik!“ - „Ne, aš eisiu ir nepasiliksiu, nes 
poną aš visą laiką vėžinau“, - sako vežėjas. Ponas sutiko ir abu nuskubėjo pas 
ponią. Ponas tuoj pradėjo gnaibyti ponią. Vežėjas irgi. Pusę dvylikos ponas grįžta 
atgal. Vežėjas paskui. Kai ponas atsigulė ir užsivožė karstą, vežėjas tuoj ėmė ir 
uždėjo stulą ant karsto. Tada iš karsto pasigirdo balsas: „Tavo laimė, kad aš 

nežinojau, kad tu nemiręs, o kitaip būtum žuvęs ir abu būtume kentėję“. Nuo to 
laiko numirėlis nebeparėjo. (Juzė Zemaitienė, 50 m.a., Raseiniai. Užr. St. Džiugas 
1938. LTA 1796/56.) Plg. Nr. 24. 


39A. „PETRAI, AR TU MIRĘS?“ 


Gyveno rozą sau bagotas ponas. Jisai turėjo ištikimą liokajų, vardu Petras. Kur 
ponas eidavo, ten ir Petras paskui jį. Vieną rozą ponas sako: „Petrai, ar mirsi rozu 
su manim?“ - „Taip, ponas, mirsiu kartu“, - atsakė Petras. Ponas nupirko porą 
grabų, na, ir vieną dieną sako: „Petrai, šiandien aš mirsiu. O tu kaip?“ - „Taip, 
ponas, ir aš rozu“. Ponas mirė, Petras irgi pasivertė, jog miręs. Įdėjo abu graban, 
nuvežė bažnyčion. Naktį ponas atsikėlė ir krato Petrą už rankos: „Petrai, ar tu 
miręs ? - „Miręs“, - atsako Petras. Tada ponas sako: „Petrai, eime dvaran, dar 
tau daug ko neparodžiau“. Nuėjo jie dvaran. Ponas nuvedė sodan, pavertė lazdy- 
ną ir liepė žiūrėti. Ten buvo aukso torielkos, šaukštai ir daugelis, ko negalima 
apiporyt. Tada vėl grįžo bažnyčion. Po tam juos palaidojo bažnyčios sklepe. Naktį 
vėl tas pats: ponas prisikėlė Petrą ir abu eina dvaran. Čia parodė daug daug pini- 
gų, katrie gulėjo po slenksčiu. Na, paskui vėl grįžo savo vieton. Vos tik išaušo, 
Petras daugiau negulėjo grabe, bet iššoko ir parbėgo pas savo tėvus. Naktį ponas 
atsikelia, ieško Petro - nėra. Atlėkė dvaran, kur Petras miegojo. Po Petro „smer- 
ties“ ten kitas miegojo. Jisai kad ims laužyt tam kaulus sakydamas: „Aha, razum- 
nas! Pasakiau, kur viskas guli, tai jis jau atsikėlė. Daugiau nereiks tau taip daryt". 
Sulaužė, supjaustė tą į šmotelius ir pats trankydamasis išbėgo pro duris. Petras, 
būdamas pas tėvus gyvas, naktį atvažiavo ir visą bagostvą nusivežė. Po tam sčės- 
lyvai gyveno. (J. Stelmokas, 29 m.a., Jundeliškės vk., Jiezno v. Užr. S. Biziulevičius 
1936.VIII.18. LTA 959/33.) 


39B. „AŠ TIK ŠIANDIE NUMIRIAU“ 


Kitąsyk gyveno kaime gaspadorius, labai geras žmogelis, sutiko su savo žmo- 
na ir su šeimyna. Bet jis labai mylėjo pinigus ir niekam nieko nesakė apie tuos 
pinigus. Kada jis numirė, kaip tik jį pakavojo, pradėjo namuose špukuot [=vai- 
dentis]. Pradėjo baladotis, visokių girdėt balsų. Taip visiem jau jis įkyrėjo su tais 
balsais. Viens su kitu šneka: „Kas čia reikia daryti?“ Pašaukė vieną kunigą, pašau- 
kė kitą kunigą, vis tiek negelbsti nieko, vis baladojasi ir baladojasi. 

Taip vieną sykį tas jų bernas (o bernas tai buvo su šeima, turėjo tris vaikus), 
jisai jau tai gaspadinei sako: „Žinot ką, dėdiene, aš pasiduosiu taip, kaip numi- 
ręs - aš numirsiu. Ir aš noriu sužinot, kas čia yra, kas čia baladojasi. Duosiu grabą 
padaryt, ir jūs mane nuvešite, ir padėsit šalia gaspadoriaus. Ir aš pažiūrėsiu, kas 
čia dėsis“. Dabarjie taip ir padarė, - kaip sumanė, taip ir padarė. Tada jį pakavojo, 
nuvežė. O kitąsyk kavodavo po bažnyčia į sklepus. Tai buvo labai lengva įeiti, - 
tik trepais nulipai ir jau sklepe. Dabar kada jau jį paliko, apie kokią pusę po vie- 
nuolikai, klauso bernas, kad jau gaspadoriaus grabas atsidarė ir kelias. Kaip tik 
gaspadoriaus grabas atsidarė, kelia, tai bernas tuoj savo antvožą numetė ir jis pas- 
kui tuoj atsistojęs. „Berne, - sako, - ar ir tu čia?“ Jis sako: „Taip, gaspador, aš tik 
šiandie numiriau“.- „Ir taip greit tave pakavojo?“ - „A, - sako, - tokia ūmia smer- 
čia numiriau, tai užtat taip greit ir pakavojo“. - „Na, dabar eisim abudu“. Eina, 
užlipo trepais, eina ties bažnyčios durim. Kada priėjo prie durų, gaspadorius išei- 
na, o tas liko bažnyčioj. „Berne, tu nemiręs, kad tu negali eit taip, kai aš“. Sako: 
„Gaspador, tu seniai numirei, tai tu sudžiūvęs, o aš da tik dabar numiriau, tai 
negaliu taip greit. Palauk, ir aš būsiu taip, kaip tu“. Tada išėjo, jis jam duris atidarė. 


DVASIOS IR ŽMONĖS 


„Dabar kaip eisim, berne, ar žeme, ar padange?“ Bernas sako: „Aš per sunkus, aš 
negaliu dar eiti padange, eisim žeme“. Paklausė jis jo ir eina. „Na, dabar kur ei- 
sim, berne?“ Bernas sakė: „Aš eisiu namo“. Gaspadorius sako: „Berne, ką tu pali- 
kai namie ?“ Jis sako: „Hm, aš palikau, gaspador, svarą tabako ir tas tabakas da- 
bar man neduoda ramybės, kelia mane. O ką tu, gaspador, palikai namie?“ Ogi 
sako: „Berne, aš palikau pinigus, peludėje užkastus, ir niekam nepasakiau, nieks 
nežino. Kad kas žinotų, tuos pinigus išimtų, tai aš daugiau nepareičiau, nesibala- 
dočiau. O dabar aš eisiu tolek, kolek kas sužinos“. Gerai, dabar eina, parėjo jiedu. 
„Kur eisim, berne?“ - „Eisim, - sako, - į klėtį pirmiausia“. Įėjo į klėtį, jis tuoj pasi- 
griebė duonos šmotą, smetonos puodynę, įsikišo tą duoną į smetoną, valgo, sku- 
bina. O gaspadorius pakelia duonos, deda į smetoną, jam nelimpa. „Berne, - sa- 
ko, - tu nemiręs, kad tu taip valgai, o aš negaliu valgyt“. O jis sako: „Gaspador, 
kaip tu sirgai, prieš tavo mirtį, tu turėjai tiek daug gydytojų, ir visokių daiktų tau 
prinešė, valgių kuo geriausių, kad tik tu būtum pavalgęs. O aš vargšas, lapienės 
išvirė, pavalgiau ir numiriau. Dabar noriu valgyt, tai aš ir valgau“. Tas nusijuokė 
ir eina. „Einam dabar į stubą pašpukuot“. Nuvėjo į stubą, Gaspadorius kai ima 
ką, deda, jis špukuoja, daro didelę nois [=triukšmą], baladojasi. Bet iškados jis 
nepadaro, jam nieks nekenkia. O bernas ką paima, torielką ar bliūdą, meta į žemę, 
sumuša, sutrūksta. Jis daro nois, kad tik visi pabustų, ba jau jis bijo. Gaspadorius 
sako: „Berne, tu nemiręs“. - „Gaspador, aš miręs, tik špukuokim da ilgiau“. Kad 
tik jį užtrukdytų. Taip bešpukuojant gaidys ir užgiedojo. „Dabar, berne, tavo ščėstis, 
kad aš tave ant pirmo sykio nepasmaugiau, ba aš žinojau išsyk, kad tu buvai ne- 
miręs. Dabar tu Žinai, kur yra mano pinigai. Tai tu, - sako, - tuos pinigus pasida- 
lyk su mano Žmona ir gyvenkit sau laimingai“. 

Ir ant rytojaus, kaip visi atsikėlė, tas bernas pasišaukė savo gaspadinę, atkasė - 
puodas pinigų. Gaspadinė pasiliko sau tris dalis, vieną dalį davė bernui. Ir bernas 
laimingai gyveno su savo vaikučiais. (Magdalena Takažauskienė, 72 m.a. Gimt.: 
Versnupių k., Alvito par. Atv.: 1904. Gyv.: 105 So. 22 Str. Pittsburgh, Pa. Užr.: 
J. Balys 1949.VIII.18. Arch.: R 23/36. Žr. Nemunas, 1950, Nr. 2.) 


IX. NUMIRĖLIS KERŠIJA UŽ JO VALIOS NEIŠPILDYMĄ 


40. „ATIDUOK MAN DEŠIMT RUBLIŲ“ 


Seniau Durpiuose (Kupiškio valsčius) buvo toks Clivinskas ir gyveno vienas 
ant kampo pas tokį Alekną. Apsirgo, pasišaukė kunigą ir paskiau prieš smertį 
padavė Aleknai 10 rublių, kad jam numirus duotų pinigus pazvanams. Alekna gi 
buvo labai pijokas, - pinigus pragėrė tuoj ir gatava. Kaip tik tas Clivinskas numi- 
rė, tai jį nulydėjo ant kapų, pakavojo ir gatava - nei pazvanų, nei nieko. Mislijo 
sau: „Dar čia duok pazvanus, dar ką, o čia pinigų taip nėra, - niekas negi žinos, ar 
paliko pinigų, ar ne“. Taip ir praėjo. Niekas nieko, visur tyku, nei lapė nelojo. Gal 
už kokio mėnesio ar kiek pradėjo gryčioj naktimis vaikščioti ir dūsauti. Kaip tik 
suguls visi, žiburį užpūs, taip ir vaikščioja po gryčią. Pradėjo vis ieškoti to Alek- 
nos, kur guli. Prieina prie lovos, trūkt - ar kaldrą, ar kailinius nutrauks. Apsikloja, 
ir vėl nutraukia. Iš karto mislijo, kad gal kokie štukoriai. - „Nedūkit, ko zbitkuo- 
jat, eikit gulti!“ - pasibara Alekna ir vėl gula. Tik sumerks blakstienas, pradės 
snausti ir vėl trūkt kaldrą žemėn. Ir taip kasnakt neduoda miego, ir tiek. Ir ko jis 
nedirbo, - ir su žiburiu ieškojo, ir patamsy tykojo, - o kaip nieko nėra, taip nieko 
nėra. Kupišky buvo toks kanauninkas, tai jis ir pasisakęs jam, kad čia taip ir taip 
darosi. Tuoj Kanauninkas bažnyčion, paėmė žvakę nuo altoriaus ir padavė: „Te, 

vakare guldamas pasistatyk gale kojų, uždek ir apvožk puodu, o kai tik nutrauks 
kaldrą, tuoj atidaryk puodą ir klausk: „Kas tu esi, ko nori?“ Tai kad ir nieko nema- 
tysi, vis tiek atsilieps ir pasakys, ko nuo tavęs nori“. Taip jis ir padarė. Guldamas 
žvakę uždegė ir apvožė, kad nesimatytų. Kaip tik baigia migti, trūkt vėl jam kal- 
drą. Jis tuoj atidengė ir žiūrės, kas čia bus. Ziūri - sėdi prie lovos kojos juodas 
katinas ir žiūri, akis išvertęs. „Ei, kas tu toks esi ir ko nuo manęs nori?“ - klausia 
Alekna. Ogi, bra, katinas ir prakalbo: „Aš esu Cvilinskas. Atiduok man 10 rublių. 
Tol tavęs nepaleisiu, kol neatiduosi 10 rublių“. Pasakė, tik šmukšt ir prapuolė. 
Dar iš karto nei šiaip, nei taip - dešimtrublę išmesti nesinori, ale neduoda miegoti 
ir tiek. Gal po kokių 2-3 dienų nuėjo jis vėl pas kanauninką, pasisakė, kas buvo ir 
ko prašo, ir prisipažino, kad jis 10 rublių nuo pazvanų pasiliko. Tai kanauninkas 
vėl sako: „Negerai padirbai, kad palikai, reikia atiduoti dabar: ir sau ramybę ar- 
dai, ir numirėliams. Džiaukis, kad tave visiškai nenusmaugė. Atiduok 10 rublių 
zvanininkams, pasakyk, kad paskambintų už tokią ir tokią dūšią, ir visa bus ge- 
rai . Taip ir padarė. Kaip tik varpais paskambino, tai nuo to karto niekas nei kal- 
dros nebetraukė, nei bevaikščiojo - šventa ramybė. Šitą nuotykį saky davęsis pats 
Alekna ir tvirtinęs tikrai taip buvus. (Morta Madeikienė, 70 m.a., Karklynės k., 
Kupiškio v. Užr. Alb. Kriauza 1938. LTA 1667/89.) 


41A. „KO, MAMUT, GEIDAUJI?“ 


Nevarėnuose (Vidžių parapijoje) buvo prieš kokius 30 metų toks atsitikimas. 
Viena mama mirdama paskyrė dukterei, katra buvo nutekėjusi Jankauciškėn (ro- 
dos, Dūkšto parapija), vardu Daračiūtė, padušką. Kai mama numirė, tai vyresnis 
sūnus tą padušką ir norėjo atiduoti esančiai pakravuose dukterei, savo seserei, ale 
Aksavieras, jauniausias sūnus, nesutiko. Nenorėdamas, kad brolis atiduotų, paė- 
mė po trūšom tvarte ir pakavojo. Numirus mamai ir ją pakavojus, vieną vakarą 
daboja vaikai, kad mama pirkion įėjo nei ūturodama, nei darydama ir atsisėdo 
ant suolelio ties stalu. Ir taip atsitiko kas vakaras. Vaikai, tai matydami, davė žinią 
savo seserei Daračiūtei. Šita nuėjo pas savo brolius ir laukia vakaro, norėdama 
įsivieryt, ar tai yra ščyra prauda, ką ūturoja broliai. Pradėjo temti. Daboja - kas 
ateina. Prieina prie stalo ir atsisėda. Daračiūtė ir pažino savo mamą. Tada ir pati 
Daračiūtė įsitikinus patarė broliams, kad šie kuo greičiausiai eitų ir klaustų rodos 
kunigą. Kunigas jiems patarė, kad jie klaustų, ko geidauja. O paskui, kai pasakys, 
ko geidauja, pasakykite: „Rozas gimt, rozas mirt ir ant amžių. Amen“. Atėjo vaka- 
ras. Visa šeimyna laukia, kada ateis nabašninkė. Neilgai teko jiems laukti: daboja, 
atėjo nabašninkė mama ir atsisėdo ant zaslano ties stalu. Tada duktė atsivožijus ir 
klausia: „Ko, mamut, geidauji?“ Mama jai ir atsakė: „Aš prieš smertį paskyriau 
tau padušką, o jos tau dar iki šiol neatidavė ir neatiduoti mislija, - ją jaunesnis 
mano sūnus, Aksavieras, po trūšom tvarte pakasė. Taigi tas sielvartas, kad neiš- 
pildė paskutinės mano valios, dabar mane ir vedžioja“. - „Rozas gimt, rozas mirt 
ir ant amžių. Amen“, - atsakė duktė. Sulig tais žodžiais mama švyst ir prapuolė. 
Aksavieras prisipažino taip padaręs, kaip nabašninkė sakė. Paskui nuėjęs atnešė 
padušką ir liepė seserei imti, ale ši atsisakė, tarydama: „Šitą padušką parduokit, o 
už tuos pinigus užsakykit mišias su ekzekvijom už mamos dūšią, tai bus vož- 
niau“. Taip broliai ir padarė. (O. Mardosienė, 85 m.a., Paluodės k., Salako v. Užr. 
V. Dičiūnas 1936.II.6. LTA 753/121.) 


41B. VAIDENASI, KAM PAGLEMŽĖ TURTĄ 


Nastė Simaškaitė, gyvenusi Ramy galoj, mirė prieš kokius 15 metų. Turėjo apie 
60 metų. Uliesė Kraujalytė (gyv. Dubaruose) suėmė jos turtus kaip sesers duktė. 


DVASIOS IR ŽMONĖS 


Viskas buvo gerai, ale vienam bliūde gremžia kas. Lyg žiurkė kokia ar kas, griau- 
žia, brazda ir brazda. Apžiūri - nieko nėra: nei katės, nei kito ko, o atsigulk, užsi- 
merk - vėl tame puode brazda, net baisu. Kai Uliesė davė biedniem, davė ant 
mišių, tai nustojo tame bliūde vaidintis. Ir dabar ji tą bliūdą (ar puodą) tebeturi. 
(Marė Janionienė, 50 m.a., Dubarų k., Ramygalos v. Užr. K. Janionis 1937.11.12. 
LTA 1729/10.) 


42. KAPINIŲ VYNAS 


Pasakysiu pasaką, kurią girdėjau nuo savo tėvuko. Buvo vyras Pilypas, o mo- 
teris Stasė. Kai jo moteris susirgo, tai jis prisiegavojo, sakė: „Stasele, kai numirsi, 
aš niekados nesiženysiu kitos moteries“. Nespėjo Staselę palaidoti ir pradėjo apie 
merginas jau mislyti. Ir sutarė, jau ir vestuves. Važiavo į šliūbą. Važiavo pro kapi- 
nes ir pamatė - toks paukštis skraido. Paukštis sakė: „Pilypai, eik čia! Pilypai, į 
kapines!“ Tas Pilypas, išlipęs iš vežimo, ir nuėjo į kapines, prie to savo moteries 
kapo. Tai paskui pradėjo žemė judėti ir moteris, jam ranką iškėlus, iš žemės sakė: 
„Dabar aš tau vyno duosiu. Labai skanus kapinių vynas. Gerk, gerk, Pilypai! Aš 
dabar tave pamylėsiu su kapinių vynu, labai skanus“. Taip tą vyną Pilypui ten 
begeriant, truko daugel metų. Kada jisai paskui paliko kapines ir bėgo tų savo 
veselninkų ieškoti, tai praslinko daugybė metų. Veselninkų nesutiko, sutiko seną 
žmogelį, mažu apie šimtą metų, ir klausia: „Senel, ar tu nematei, kur veselninkai 
nuvažiavo?“ Tas senelis atsakė: „Aš tokių pravardžių visai nežinau. [Girdėjau 
mažas būdamas pasakojant, kad jaunikis ant kapų prapuolė, bet dabar] visai ne- 
atsimenu, kur dingo tie veselninkai“. (Magdalena Sibitienė, 66 m.a., iš Kalnėnų k., 
Jurbarko par., atvažiavo į JAV 1907 m. ir dabar gyvena Bostone, Mass. Užr. J. Balys 
1950.VII.5. R59/68.) Plg. Nr. 90, 101. 


43. „KODĖL NEUŽDĖJOT MAN BATŲ?“ 


Vieną rozą kaime gyveno šeimyna. Kai ji miegojo, tada pasibeldė kas į duris. 
Jie atsikėlė ir klausia: „Kas?“ Tada už durų atsakė balsas: „Aš esu pranašas žmo- 
nių, leiskit mane“. Tadajie neleisti, jis belsti ir jie neleido. Tik rytą atsikėlę pamatė, 
kad kambary ištrankyta, išmėtyta. Jie ėmė pas visus kaimynus klaustis: „Ar neži- 
not, kas buvo?“ Kaimynai, tik akis atstatę, klausės. Antrą naktį vėl taip pat pasi- 
kartojo. Antrą kartą kai paklausė kas, tada jis kitaip atsakė: „Leiskit, jei neleisit, tai 
per kaminą įsilipsiu“. Jie vėl neįsileido. Po kiek laiko tas už durų sako: „Kodėl kai 
aš numiriau, neuždėjot man batų? Tai duokit dabar dvi poras“. Tos šeimynos 
buvo numiręs sūnus, jie tikrai nebuvo uždėję batų. Tada jie davė ant mišių, pasi- 
meldę parėjo namo. Nuo to laiko jau nieks nesibelsdavo į duris. (Alytus. Užr. 
J. Bunevičaitė 1936.1.17. LTA 260/394.) 


X. NUMIRĖLIS KERŠIJA UŽ LAVONO IŠNIEKINIMĄ 


44. NULUPA DRĄSUOLIUI SKŪRĄ 


Viename kaime vakaravę. Netoli daržinėj gulėjęs kažin kokio ubago lavonas: 
anas valkiojos, valkiojos po svietą ir čia numirė. „Einam, išgąsdinsime visą vaka- 
rušką, atnešime tą numirėlį“, - sako vienas drąsuolis kitam. Kaip tarė, taip pada- 
rė. Abudu nuėjo. „Tu pabūk už durų, o aš tau išnešiu“, - tarė vienas drąsuolis. 
Antras laukia laukia, vis neišeina. Po valandėlės išneša numirėlis jo draugo skūrą 
ir [meta] jam į akis: „Še, nešk ir gąsdink dabar vakarušninkus“. (A. Pročkienė, 
94 m.a., Mickūnų k., Kamajų v. Užr. P. Vilutis 1935. LTA 670/11.) 

45. „TĖVE, MAINYKIM BATAIS!“ 


Vieną kartą duobkasiai kasė nabašninkui duobę ir rado karste batus. Jie, eida- 
mi namo, ką tik sutinka pakelėj, tai vis juokiasi; „Ei, tėvai, mainykim batais!“ Par- 
ėjo namo ir visą laiką neramiai jautėsi, vakare atsigulę negalėjo nė akių sudėti. 
Kaip tik užsimerkia, tuojau akyse [pasirodo] pamėlynavęs lavonas, [kuris] atsiki- 
šęs apipuvusius batus šaukia: „Ei, tėve, mainykim batais!“ Negalėdami šmėklų iš 
akių išvyti, turėjo nueiti pas kunigą ir prašyti pagalbos. Kunigas liepė duoti ant 
mišių, ant bažnyčios ir atšaukti, kad tie batai buvo ne jų. Tie gavo pamoką, kad iš 
nabašninko nesijuoktų. (Antanas Stoškus, 82 m.a., Žostautų k., Pernaravos v. Užr. 
Vikt. Vitkauskis 1938.XI.4. LTA 1772/8.) 


46. „RŪKYK, RAPUK!“ 


Kasė sykį du girti vyrai kapuose duobę. Jie atkasė grabą ir prasiskverbė antvo- 
žą. Ten rado pajuodusį, apmusijusį numirėlį. Vienas duobkasys įspraudė numirė- 
liui į dantis papirosą ir sako: „Rūkyk, rūkyk, rapuk!“ Naktį duobkasys pajuto 
kažin ką į šoną baksnojant. Pabudęs pamatė apmusijusį numirėlį, prašant papiro- 
so. Taip numirėlis ateidavo kas naktį ir vis neduodavo užmigti. Duobkasys, pasi- 
kankinęs metus, numirė. (Antanina Prakapienė, Skapiškių k., Girkalnio v. Užr. 
J. Prakapas 1938. LTA 1596/151.) 


47. „DABAR DUOK TABOKOS“ 


Vienas žmogus Plungės kapuose kasė nabašninkui duobę. Atkasė kaukuolę. O 
tas žmogus buvo taboką uostąs. Davęs tai kaukuolei tabokos ir sakąs: „Jei esi ta- 
bokininkas, trauk ir tu taboką“. Kai pargrįžo namo, ledva minga, prisistato prašy- 
ti tabokos ir sako: „Dabar duok tabokos“. Vieną naktį ir antrą naktį neduoda pa- 
kajaus. Žmogus nebeįmano ką bedaryti. Eina klausti kleboną, ką bedarys. Klebonas 
liepė nupirkti pakelį tabokos ir nešti nakties dvyliktą ant kapų, apsisiautus burno- 
su. Taip žmogus ir padarė. Kaip nuėjo ans su taboka - ir randa bestovint dvasią, ir 
padavęs taboką bėgt. Kai [mato, kad] nebeišbėgs, metė burnosą, o kai nuėjo die- 
ną, rado burnosą po vieną siūlelį ant kapų ištąsytą. Kad būtų neišbėgęs, taip aną 
patį būtų ištąsę. (Bružienė, Kartenos v. Užr. J. Mickevičius 1929.II.LTA 552/810.) 


48. „KAS MANE IŠĖMĖ, TAS IR ĮDĖS“ 


Kartą pamirė vienas Žmogus ir jo tada nekavojo, atidėjo kitai dienai, tada žmo- 
nės nabašninką su grabu įdėjo koplyčion. Tą vakarą trys bernai susiūturojo išgąs- 
dinti vakaruotojas. Anys nuėjo į koplyčią, vienas jų drąsesnis įėjo koplyčion ir, 
paėmęs numirėlį, ištraukė per koplyčios langelį. Pastatė nabašninką, vienas jų min- 
džiojo kojas [vertė eiti], o tie abu vedė jį už pažasčių. Kai anys privedė prie pir- 
kios, kur vakaravo vakaruotojos, tada anys užkabino nabašninko rankas už lango 
kraštų irjis karo. Kaip užvys vakaruotojos nabašninką, tai išsigandę visos išlakio- 
jo: visos sulėkė ant pečiaus ir tik žegnojas, poterius kalba. O nabašninkas karojo 
karojo, tik traikšt ir nugriuvo žemėn. Na, kas daryti tiem bernam - reikia vėl nešti 
padėti, kur pirma buvo, ton koplyčėlėn. Na, tada vėl šitie trys numirėlį veda. Ve- 
da veda, tada tas, katras mindžiojo, tai ir sako: „O tai, broliai, kas dedas - man jau 
nereikia mindžioti, pats nabašninkas eina“. O tie abu, katrie vedė numirėlį už 
pažasčių, tai sako: „O mums jau nereikia turėti, pats numirėlis eina“. Kai privedė 
prie koplyčios, numirėlis ir praūturo, sako: „Kas mane išėmė, tas ir įdės, kur aš 
buvau“. O tie bernai čiut nenugriuvo iš išgąsčio. Na, kas daryt - reikia tam, katras 
išėmė, vėl įeiti koplyčion, tie abu nenori. Anas įlipė koplyčion ir šitie abu jį įdėjo 


DVASIOS IR ŽMONĖS 


per koplyčios langelį. Kai tik numirėlį įdėjo koplyčion, tai numirėlis stvėrė tą ber- 
ną ir užsmaugė, ir abu [numirėlis ir bernas] nuvirto negyvi, o tie bernai išsigandę 
nulėkė namo. Rytą Žmonės atėjo kavoti numirėlio, katrą buvo palikę. Daboja - 
šitas šone grabo guli, ir kitas negyvas guli. Anys paėmė, sudėjo abu vienam gra- 
ban ir pakavojo. O tie abu bernai nuo to čėso jau niekur vieni nėjo, bijojo numirėlio 
ir daugiau [kitų] negąsdino. (G. Čaglienė, 34 m.a., Čepeliškės k., Tverečiaus v. 
Užr. J. Caglys 1935.XII.11. LTA 790/8.) 


49. DAILI BAIKA 


Kaip kitąsyk vis būdavo mada eiti vakaruoti, tai mergos eidavo su vindėliais 
verpti. O vyrai taipgi ateidavo su visokiais darbais ir visokias baikas darydavo: 
vienas kokią baiką papasakoja, kitas padaro. Žinoma, iš daugumo. Ale vienas 
toks drąsus bernas sako: „Ką jūs baikas dirbat, tai vis tik nieks, ale kad aš padary- 
siu, tai bus daili baika“. O kiti sako: „Na, tai eik, padaryk tą dailiąją baiką'. Tas 
bernas tuoj iš stubos ir ant kapinių (o kapinės netoli buvo), išsikasė neseniai paka- 
votą negyvėlį, užsidėjo ant pečių ir atnešė į stubą. Pamatę tokią baiką, kiti vyrai 
persigandę pabėgo, o jį paliko su negyvėliu. Jis tą negyvėlį užsimetė ant pečių ir 
nešė atgal į kapus. Nunešęs įdėjo į grabą, o kada norėjo užvožti, tas negyvėlis capt 
jam už rankos. Tas vyras gana suko ranką, bet nieko negalėjo padaryti. Sako negy- 
vėlis: „Jei nori gyvas likti, tai nešk tu mane pas mano kaimyną, aš jį nuskriau- 
džiau, - jei jis man dovanos, tai ir aš tau dovanosiu“. Nunešė tą negyvėlį pas tą 
žmogų, anas nedovanoja. Mato bernas, kad jam blogai eina, o numirėlis pradėjo 
jam labyn ranką spausti. Sako tas bernas: „Aš tau tą krividą atlyginsiu, tik dova- 
nok tu jam“. Tada anas numirusiam dovanojo, o numirėlis sako: „Dabar, kada 
man dovanojo, tai aš ir tau dovanoju: nunešk mane į mano amžiną gyvenimą, tai 
tave paleisiu. Ale daugiau taip nedaryk“. Nunešė numirėlį, užkasė, bet tas bernas 
parėjo su mėlyna ranka, persigandęs, už trijų dienų mirė. (M. Jušk., Ožkabalių k., 
Bartininkų v. Užr. V. Basanavičius 1905. LMD I 133/89.) 


50. IŠPIRŠK MERGINĄ UŽ SAVO DRAUGO 


Turtingas vaikinas žadėjo vesti vieną panelę. Jis ją nuvedė nuo kitų, prigavo ir 
neveda. Ji laukia prie čėso, jai sarmata nuo kaimynų. Tai ji išėjo į kitą parakviją ir 
ten uždarbiauja. Prie jos auga ir sūnelis. Praeina apie 20 metų, vaikinas miršta. 
Netoli bažnyčios buvo karčema. Tą mirusį vaikiną padėjo varpinyčioj. Karčemoje 
gėrė du latrai. Sudeda lažybas su karčemos žydu: „Duok butelį, o aš tau atnešiu tą 
nabašninką iš varpinės į karčemą. Žydas ir duoda. Tai jie nueina ir atneša iš 
varpinyčios tą numirėlį. Žydas pamatęs, kad jie atnešė, duoda jiems ir antrą bute- 
lį, kad tik neštų atgal. Jie nuneša atgal, bet dedant jį atgal į grabą, tas numirėlis 
sugriebė jam už skverno ir laiko. Tas iš baimės susmuko. Antrasis jį palydėjęs 
latras, pamatęs, kas atsitiko, klausia: „Ko nori, ko reikalauji?“ Tas iš grabo atsakė: 
„Kad neduodi ramybės, tai duok butelį šnapso' . Išgėręs butelį šnapso, sako: „Da- 
bar išpiršk tokią ir tokią merginą (pasakė pavardę), tik nesakyk, kad aš miręs, už 
draugo“. Taip pasakęs numirėlis atsigulė į karstą. Tas latras eina paklausti patari- 
mo pas kleboną. Klebonas pasakė, kad darytų taip, kaip numirėlis sakė. Tas lat- 
ras, nuėjęs pas merginą, perša jai tą vaikiną. Ji ilgai nesutiko. Pagaliau sutiko. 
Klebonas išklausė poterių. Antrasis buvo savo draugui svotu ir savo brolius paė- 
mė. Taip eina bažnyčion prie altoriaus priimti šliūbą. Kai jiedu stovėjo prie alto- 
riaus, tai džingt atsidarė bažnyčios durys ir įėjo tas numirėlis iš varpinyčios, tais 
pačiais rūbais, kaip ir buvo palaidotas. Jaunajai žiedelis iš baimės iškrito. Mirusis 

priėjęs sumainė jai žiedus su tuo jaunikaičiu ir sako: „Tai dabar tu laiminga ir aš. 
Eik į mano gyvenimą ir gyvenk“. (Bendžius, Viduklės m. Užr. J. Dovydaitis 
1932.VII. LTA 462/263.) 


51. NEREIKIA MIRUSIŲJŲ TEISTI 


Vienas mužikas įėjęs sklepan, kur buvo pakavoti ponai, tie ponai, katrie jo 
tėvus užmušė. Jis paėmė, botagaičiu per dantis pabarbeno ir sako; „Koks tu buvai 
galingas - visus mušei, nieko nebijojai, tai še tau už mano tėvus!“ Irjuos apdaužė. 
Parvažiavęs namo, naktį girdi to pono kalbą: „Šiąnakt ateik pas mane, neatėjus 
bus blogai“. - „Tai kur gi aš tau rasiu?“ - apsigandęs jis klausia. „Sklepe, ten kur 
šiandien buvai '. Mužikas nusigando, per dieną vaikščiojo, kaip žemę pardavęs. 
Vakare atsigulęs vėl girdi barškinant. Ponas pabarškinęs sako: „Šiąnakt ateik pas 
mane svečiuos, neatėjus bus labai blogai. Tada jis nuėjo pas kunigą. Kunigas jam 
sako: „Jei pasikartos, tai ateik, abu nueisim“. Ir labai apibarė, kam jis mirusiam 
nedavė ramybės. Naktį vėl jis girdi barškinant į duris ir klausia: „Kas čia miegot 
neduoda?“ - „Tai ko neatėjai aną naktį? - pasigirdo balsas, - šiąnakt būtinai ateik, 
kitaip gyvas neišliksi“. Anas atsikėlė ir nuėjo pas kunigą. Kunigas atsikėlė ir nuėjo 
bažnyčion. Tada pasiėmęs Švenčiausią nuėjo sklepan. Sklepe pamatė, kad visi 
ponai ant grabų susėdę ir iš jų burnų eina ugnis. Visos dūšios suklaupė ir tik ne- 
greit teatėjo ponas, kurį jis primušė. Atėjęs jam sako: „Gerai, kad susipratai taip 
padaryti, o tai nelabai gyvas būtum likęs. Štai šitie irgi buvo prisirengę atkeršyti. 
Dabar eik namo". Ir visa pranyko, o anas namo parėjo. Nereikia mirusiųjų teisti, ba 
juos jau Dievas nuteisė, ir jiem keršyti ar juoktis iš jų nereikia. (Mažiulienė, 85 m.a,, 
Žukliškių k., Dusetų v. Užr. A. Mažiulis 1931. LTA 70a/1120.) 


XI. NUMIRĖLIS PERSEKIOJO VAGIS 


52. „ATIDUOK BATUS IR ŠINELĮ“ 


Žalakiškių kalnuose, Kantrimo pusėj, per sumišimą (taip vadina 1863 metų 
sukilimą) pasikorė maskolius. Norkus iš Žalakiškių, užėjęs jį bekabant, numovė jo 
batus, nuvilko šinelį ir parsinešė namo. Mat jis mislijo, kad tai nė kas. Bet vos tik 
sutemo ir atsistojo tas maskolius prie durų. „Atiduok, - sako, - batus ir šinelį, bo 
man šalta gulėti“. Norkus norėtų išbėgti iš trobon laukan, bet jis neleidžia. Kiti jo 
nemato, tik jis vienas. Mato, kad nebus gero, pasiprašė daugiau žmonių, kad pa- 
dėtų jam tuos daiktus nunešti, nes vienas bijojo. Ir nunešė. Sumetus tuos daiktus į 
duobę, kad pakilo viesulas, net baisu buvo klausyti. Bet daugiau tas maskolius 
Norkui nesirodė. (S. Bunius, Šiluva. Užr. P. Šivickis 1905. LMD I 144/74.) 


53. „GELBĖKIT, ŠTAI JAU PIRŠTUS KRAMTO!“ 


Vienas vaikas eidavo vakarais pas kunigą mokytis tarnauti prie mišių. Kartą 
grįžtant namo, pagauna jį vagys, kurie patyrė, kad neperseniai bažnyčios skle- 
puose palaidota turtinga ponia su brangiausiais žiedais, padarytais iš perlo ak- 
menėlių. Vaikas persigandęs pradėjo verkti ir prašytis, kad paleistų. Bet vagių 
įbaugintas turėjo pildyti, ką jie įsakė. „Mes tave pakylėsim per langą į bažnyčią, - 
sako vienas vagis, - paduosim tau virvę, su kuria nusileisi į bažnyčią, nueisi į 
sklepą, sklepe rasi vieną ponią, neseniai palaidotą, su brangiais žiedais. Atsivožęs 
grabą, tuos žiedus numausi ir išneši mums“. „Kaip aš įlipsiu? - drebėdamas klau- 
sia vaikas, - toks aukštas mūras“. - „Mes paduosim virvę, - sako kitas, - o kada 
būsi numovęs, truktelk virvę, tai mes ištrauksim“. Paduoda vaikui virvę, įkelia 

per langą į bažnyčią ir iš lėto nuleidžia ant grindų. Pajutęs kojomis grindis, vaikas 
paleidžia virvę ir nubėga skadais į sklepą atnešti žiedų. Susiieškojęs ponios grabą, 
atsivožia jį ir pradeda maustyti žiedus. Tačiau negalėdamas numauti, trukteli vir- 
vę, kad iškeltų. Vagys ištraukę klausia: „Ar atnešei žiedus?“ - „Ne, - atsakė vai- 
kas, - taip išbrinkę, taip išbrinkę, kad jokiu būdu negalėjau numauti“. - „Lipk atgal, 
turi mums atnešti, - jei nenumausi, nukrimsk dantimis“, - įsakė vagys. Vaikas taip 
ir padarė. Kada pradėjo krimsti pirštus, kad galėtų numauti žiedus, pasigirdo bal- 
sas: „Gelbėkit, gelbėkit! Štai jau pirštus kramto!“ Vaikas išsigandęs išbėgo iš sklepo 
ir truktelėjo virvę. Galop ir visą virvę įsitraukė į vidų, o jo niekas netraukia. Vagys, 
išgirdę sklepuose kalbant, bijodami, kad kas nepagautų, pabėgo. Staiga vaikas pa- 
matė belipančius iš sklepo ir einančius į bažnyčią grabus. Vaikas be galo persigan- 
do, o neturėdamas kur pasislėpti, užbėgo ant vargonų. Grabai, išėję iš sklepo, pra- 
dėjo ieškoti kaltininko. Išvaikščiojo visą bažnyčią, visur išieškojo, bet niekur nerado. 
Pradėjo lipti ant vargonų. Vaikas, apimtas baimės, užšovė vargonų dureles. Grabai, 
matydami, kad laiptais neužlips, pradėjo lipti viens ant kito, kad paskutinis galėtų 
užlipti ant vargonų. Kada jau buvo sulipę taip, kad pradėjo siekti vargonus, vaikas, 
perimtas baimės, ištarė tris žodžius, kuriuos buvo išmokęs iš kunigo. Vos tik tuos 
žodžius ištarė, visų grabų rietuvė dar-dar-dar ir sugriuvo. Sugriuvę vėl imdavo 
lipti, bet vaikas, žinodamas tuos tris stebuklingus žodžius, nuo jų išsigelbėdavo. 
Taip buvo per visą naktį. Tiktai ėmus švisti, tie grabai suėjo į sklepus ir sugulė į savo 
vietas. Ant rytojaus atėjęs zakrastijonas į bažnyčią rado vaiką, pusgyvį besėdintį ant 
vargonų. (Plynių k., Lukšių v. Užr. A. Kirtiklis. LTA 260/106.) 


XII. NELAIMINGOS DRĄSUOLIO DERYBOS 


54. KAS NUVILKS NEGYVĖLIUI MARŠKINIUS 


Gyveno vienas ūkininkas arti kapinių. Būdavo, kas vakaras vis stovi ir stovi 
ant kapinių vienas baltuos marškiniuos. Sueina, būdavo, vakarais vyrai, mergos 
žiūrėti. Dabar jie baikauja, šnekasi: „Kas galėtų eiti tam negyvėliui tuos marški- 
nius nuvilkti?" Atsirado viena drąsi merga, sako: „Aš jam nutrauksiu tuos marš- 
kinius“. - „Na, ar nutrauksi?“ - „Nutrauksiu!“ Susikirto lažybų iš kiek ten pinigų. 
Toji merga nubėgo ant kapinių, nutraukė jam tuos marškinius ir atnešė juos į stu- 
bą. Marškiniai kaip marškiniai - balti, ilgi ligi žemei, gražiai pasiūti. Kaip tik par- 
nešė, taip jau ir ateina tas negyvėlis nuogas, sako tai mergai: „Apvilk mane marš- 
kiniais!“ Jau tai mergai nėra kur pasidėti. Pasisakė kunigui, kad taip stojosi, ką 
daryti? Kunigas sako: „Išsispaviedok, apsirenk taip, kaip ant smerties“. Išsispa- 
viedojo, apsirengė taip, kaip ant smerties, žmonės giedodami ją palydi taip, kaip 
negyvą. Nulydėjo ant kapinių, toji merga tuos marškinius ant jo apvilko, o tas 
negyvėlis ją paėmė už rankos, apsikabino, žemė tuomsyk persiskyrė ir nuėjo abu 
į žemę. (O. P., Ožkabalių k., Bartininkų v. Užr. V. Basanavičius. LMD I 133/ 290.) 


55. NUMIRĖLIO KAPA 


Buvo vakaruškos ir buvo susirinkę jaunimo. Ir tarp savęs bernaičiai susitarė, 
kad kas jiems atneštų degtinės iš miestelio už 2 kilometrų. Ir reikėjo eiti pro kapus, 
bet daugelis bijojo dėl to, kad einant vis daugeliui prisduodavo. Atsirado viena 
drąsi mergaitė, sutiko atnešti degtinės, o bernaičiai netikėjo, kad eis šioji mergaitė. 
Net suėjo lažybų su mergaite: kad eis, tai ne viena, manė, kad su savo motina. Bet 
mergaitė išdrįso eiti viena. Kaip netoli ir išėjo viena. Ojau buvo 12 valandą nakties. 
Ir eidama pro kapines viena žiūri, kad ant kelio stovi žmogus, užstoja kelią. Bet 

mergaitė buvo labai drąsi, rokavo, kad tyčiom atėjo bernaičiai gąsdinti. Tai ir sako 
mergaitė šiam žmogui: „Ko čia stovi, aš tavęs nebijau?!“ Ir stvėrė nuo jo paklodę, 
ką buvo ant pečių užsimetęs, ir nuėjo miestelin. Nupirko [degtinės] ir turėjo šią 
paklodę su savim, kad parodyt visiem, ką atsinešė su savim. Grįžo laimingai na- 
mo ir paliko namie paklodę, o bernaičiams nunešė degtinę ir padavė. Tai ją ir 
klausia, tarytum žinodami: „Ar niekas tavęs nebaidė, ar neprisidavė ?* O mergai- 
tė atsakė: „Ar aš nesuprantu, kad jūs mane gąsdinot? Dar aš ir paklodę nutvė- 
riau“. O bernaičiai ir sako: „Na, atnešk tą paklodę ir parodyk mums“. Tada mer- 
gaitė nuėjo namo ir atnešė paklodę parodyti visiems. Visi nustebo ir žiūri, kad yra 
ne paklodė, o kapa, ką kunigas mišparan eina. Tada ir mergaitė nusigando, ir 
nuėjo namo gulti. Betjau užmigti negalėjo: niekaip neėmė miegas, jai visaip vaidi- 
nosi ir reikalavo, kad atiduotų šitą kapą. Tada šioji mergaitė ėjo ant rodos pas 
savo kleboną. Klebonas viską išklausė, tada ir sako šiai mergaitei: „Suprašyk trijų 
sodžių žmonės, kad sueit bažnyčion 12 valandą. Paimsime bažnytinę brostvą ir 
eisime ant tos vietos, prie kapų. Ir tu eisi pirma manęs su šia kapa“. Taip ir pada- 
rė: išėjo visi žmonės taipogi su klebonu, 12 valandą nakties, tuo pačiu laiku, kaip 
mergaitė ėjo degtinės, giedodami „Linksma diena mum prašvito“. Kai atėjo ant 
kapų ir šiai mergaitei, einančiai pirma klebono, vėl pasirodė tas pat žmogus, mer- 
gaitė taip ir padarė, kaip klebono buvo įsakyta: metė ant jo kapą, o jis stvėrė ją ir 
akies mirksnyje pražuvo abudu. Žmonės su savo klebonu laimingai grįžo. (Oški- 
nių k., Kaltinėnų v. Užr. K. Baranauskas 1933.IV.18. LMD III 114/23.) 


56. NUMIRĖLIO BALTINIAI 


Ėjo derybų panelė su vaikinu. Vaikinas sako: „Neapeisi aplink bažnyčią naktį 
dvyliktą valandą triskart“. O panelė sako: „Apeisiu!“ Ir buvo derybos iš pinigų. Ir 
nuėjo panelė aplink bažnyčią apeiti tris kartus. Vieną kartą apėjo - nieko, antrą 
kartą - nieko, eina trečią kartą - išeina iš bažnyčios baltais rūbais žmogus ir pa- 
duoda lėkštę su baltiniais. „Išmazgok ir atnešk man ryt tam pačiam laike“. Panelė 
išsigando, paėmė ir atnešė namo, ir sako: taip ir taip man buvo. Ant rytojaus viena 
ji bijojo nešti atgal. Sušaukė daugiau žmonių ir nuėjo bažnyčion, nunešė tuos bal- 
tinius. Taip pat apėjo dukart apie bažnyčią, nieko neatsitiko; eina trečią kartą ap- 
link bažnyčią - išeina žmogus baltais rūbais ir sako: „Kodėl tu šiandien taip bijai? 
Kodėl vakar nieko nebijojai, kas tau? Ir kodėl tuos žmonės turi už dyką?“ Ir dar 
sako: „Išmazgojai mano baltinius?“ - „Išmazgojau“. „Duok!“ Šita duoda balti- 
nius, O jis kaip stvėrė panelei už galvos, tai tas žmogus ir nurovė panelei galvą. 
Žmonės tik žiūri, kad jau panelė stovi be galvos ir jo nėr. Pasibaigė viskas ir pane- 
lė liko be galvos, atimtas gyvenimas. (Zarasai. Užr. V. Čyplys 1933. LTA 539/7.) 


57. JUNGTUVĖS SU NUMIRĖLIU 


Kaime buvo jaunimo vakarėlis. Netoli kaimo buvo kapai. Višta dėjo kapuose 
kiaušinius. Vaikinai susiginčijo apie savo drąsumą: kuris nueis ir atneš tuos kiau- 
šinius, tai išloš. Viena mergina sutiko atnešti. Taip ji nuėjus susidėjo tuos kiauši- 
nius. Jai susidėjus tuos kiaušimus, pasigirdo koks tai balsas: „Atimk ir lizdą!“ 
Paskui vėl kitas balsas: „Kabinkis!“ Ir užsikabino jai ant sprando koks tai maišas. 
Taip ji parnešė ir pastatė prie durų. Jaunimas, pamatęs ją parnešus tuos kiauši- 
nius ir dar kokį tai maišą, išsigandęs iššoko pro langą laukan. Tas maišas pradėjo 
krutėti. Žmonės pašaukė kunigą. Kunigas atėjęs klausia jo, ko jis nori. Tas maišas 
sako: „Susišliūbavot su ta mergaite“. Kada kunigas juodu sušliūbavojo, tai jis sa- 
ko: „Ačiū, aš laimingas ir ji“. Tuoj jo ir dulkės išnyko. Ta mergaitė, kiek pasirgus, 
mirė. (A. Abromaitis, Lyduvėnų par. Užr. J. Dovydaitis 1932. LTA 462/ 239.) 


DVASIOS IR ŽMONĖS 


58. DERYBOS: ATNEŠTI NUMIRĖLIO GALVĄ 


Vardziakiemy (Dūkšto valsčius) ant kapų buvo didelė koplyčia: kunigai mi- 
šias laikydavo, pamaldas, jos sklepe kavodavo numirusius ponus. Dar dabar tos 
koplyčios stovi sugriuvę mūrai. Tik neseniai buvo pakavotas ponas Aleksandra- 
vičius. Ponai, grodami kortomis Ligūnų dvare, netoli nuo Vardziakiemio, susi- 
sporijo apie drąsumą - katras drąsesnis. Vienas jaunas ponaitis (senelė sakydavo 
jo ir pavardę) susiderėjo, suėjo lažybų iš majantko [dvaro]: anas nueis naktį ir 
atneš nukirtęs iš sklepo Aleksandravičiaus galvą. Nuėjo koplyčion, įlipęs sklepan 
ištraukė grabą, nukirto galvą, vėl grabą padėjo, kur buvo, - buvo labai anas drą- 
sus, - užvėrė ant šoblės ir neša dvaran. O dviejuos kiti buvo atsekę paskui jį pa- 
gąsdinti. Eina anas nuo kapų, paskui per pievą, atsigręžė atgal - nuo kapų vejas 
du žmonės. Anas išsigandęs bėgt bėgt ir nedabėgęs dvaro mirė iš išgąsčio. Matai, 
nigdi nereikia eiti lažybų, kad tą ir tą padarysi. (J. Bikulčius, 63 m.a., Aukštakal- 
nių k., Salako v. Užr. P. Jarackas 1936.IX.3. LTA 978/ 267.) 


XIII. VAIKŠČIOJANČIOS ŽVAKELĖS 


59. ŽVAKELĖS KERŠTAS 


Vieną kartą buvo kažin kokia veselė. Tos veselės žmonės, būdami girti, įsikal- 
bėjo apie žvakeles. Piršlys buvo dideliai girtas, todėl pamatęs pro langą einančią 
žvakelę sušuko: „Veizėkit, antai eina žvakelė, aš nueisiu ir peršausiu“. Pasiėmęs 
strielbą išėjo pro duris, pacieliavojo ir iššovė. Žvakelės nebeliko - apsivertė ir už- 
geso. Paskui jis visą vakarą juokėsi iš baidyklių ir žvakelių. Kada vestuvininkai 
taisėsi eiti gulti, tai gulė, kur pakliuvo. Piršlys turėjo atsigulti ant grindų, nes ne- 
buvo kur. Tuose namuose buvo serganti moteriškė, kuri visą naktį negalėjo už- 
migti ir veizėjo. Apie dvyliktą valandą nakties ta moteriškė pamatė, kad pro lan- 
gą įlindo juodas katinas. [Visus apuostė.] Paskiausia priėjo prie piršlio, jį taip pat 
apuostė, pašnabždėjo ir išėjo. Ta serganti moteriškė viską matė. Ryto metą visi 
sukilo, o tas piršlys vis tebeguli ir tebeguli. Kiti priėję pradėjo sodinti ir žadinti. 
Kai tik pajudino, tai pamatė, kad jis yra nebegyvas: visi kaulai į odą, kaip į maišelį, 
buvo supilti, liežuvis buvo per kokį mastą ištrauktas. Žmonės labai išsigando ir 
nuo to laiko daugiau žvakelių nebeužkabino, nes bijojo, kad nebūtų taip, kaip tam 
piršliui. (Kalvarija, Telšių aps. Užr. J. Dovydaitis 1932. LTA 462/398.) 


60. ŽVAKELĖ KRIAUKLUOSE 


Vieną kartą Kepurėnų kaime prie gaspadoriaus mynė linus. Pavalgius vaka- 
rienę, mažai beliko pusnakčiai šnapšės. Šeimininkas, išėmęs pinigus, galvojo, ką 
pasiųsti į Plungę prie Maušo porą literių nupirkti ir parnešti. Liepė [bernui Jonui] 
pasikinkyti arba pasibalnoti širmį, kad greičiau sugrįžtų ir vėl eitų rišti į stukus 
linus. Išjojus jo vietą užėmė šeimininkas, tikėdamas, kad Jonas greit sugrįš. Jonas 
užsėdo ant arklio ir linksmas, truputį įkaušęs, joja prie Mauškės. Jonas galvojo, 
kad Mauškė įpils į tuos pačius butelius, kuriuos papusvalandžiui priešais pamatė 
jau bažnyčios bokštą, o neužilgo atsirado ir prie Maušuko. Maušukas greit išpildė 
uždavinį, pripildamas pilnus butelius, žinoma, su magaryčiomis. Užsėdęs joja at- 
gal dar linksmesnis. Išjojęs už miestelio, truputėlį pakaštavojo ir [paliko] nebeaiš- 
kus protas. Prieš pasisuksiant iš vieškelio yra kryžius ir šalia jo palaidotas kažin 
koks žmogus. Bejojant pro tą kryžkelę, atsirado šalia jo žvakelė kriaukluose. Bū- 
damas girtas supyko, kad ji šalia jo eina. Supykęs paėmė bizūną, sukirto keletą 
kartų tai Žvakelei ir joja toliau džiaugdamasis, kad nebėra prie jo tos piktos dvasios. 

Parjojo linksmas, kad pasisekė visur. Šeimininkas, paėmęs šnapšę, pagyrė Joną, 
kad greit sugrįžo, davė porą burnelių ir paliepė eiti prie savo darbo. Beregint atėjo 
ir pusnaktis. Šeimininkė pakvietė prie pusnaktinės užkandos. Suėjus visiems į 
trobą, šeimininkas visus pamylėjo burnelėmis. Jonas buvo rūkšnas, nelinksmas, 
tartum nujausdamas ką nors, bet išgėręs keletą burnelių vėl pasidarė linksmas. 
Linksmas būdamas, papasakojo savo nuotykį su žvakele, liepdamas visada ei- 
nant pasiimti lazdą arba baslį tokioms klaidžiojančioms dvasioms. Susėdo už sta- 
lų, valgė, juokavo ir daug kalbėjo. Pavalgius sugulė troboje ant grindų, pasitiesę 
tai švarkus, tai šiaudų pasiskleidę. Sugulė visa šeimyna ir samdyti darbininkai. 
Atsigulė ir Jonas. Tik viena šeimininkė sėdi prie krosnies ir budi, kad kas kokių 
šposų neiškrėstų, kokių pasitaiko kaime. Pačiame įmygyje suvirpėjo, pamačiusi 
pro petį užpakalyje pro pečiaus kertę einant žvakelę žmogaus kriaukluose. Išsi- 
gando, bet susivaldžiusi žiūri, ką ji darys. Vyrai, sugulę troboje šalia viens kito, 
sudarė gyvą tiltą per visą trobą. Toji žvakelė eina kinkt kinkt kinkt, peršokdama 
per gulinčius. Tik viduryje sustojo, užšoko ant viršaus, sujudėjo ir vėl grįžo atgal 
tuo pačiu keliu. Jau gaidžiai sugiedojo ir laikas eiti tęsti darbą toliau - minti linus. 
Visi sukilo. Šeimininkė sėdi prie krosnies, galvą pasirėmusi, ir murma. Šeiminin- 
kas subarė ir liepė eiti padėti Jonui. Bet kas yra - Jonas nesikelia. Visi sukilo. Jauni 
bernai sako: „Iškirsim jam štuką, apipildami vandeniu“. Šeimininkas, nenorėda- 
mas padėti Joną juokui, priėjo pažadinti: „Jonai, Jonai, kelk! Laikas eiti į darbą“. 
Bet kaip nustebo, kad Jonas nieko nesako ir nebealsuoja. Šoko visi pakelti, į lovą 
paguldyti ir žiūrėti, kas jam yra - susirgo ar ką. Kai reikėjo paimti už kojų ir pa- 
žastų, nusigando visi. Kas su juo atsitiko? Kodėl visi jo kaulai buvo išnarstyti iš 
savo vietų, jis dabar buvo gležnas, kaip mažas vaikas. Ir nebuvo atsakymo. Įėjo 
šeimininkė. Pamačiusi Jono kūną išsigando, [atsiminusi,] kad prie jo buvo priėjusi 
žvakelė ir kaulus išnarino. Ir papasakojo ji apie tos žvakelės kriaukluose kerštą. 
Jonas buvo papasakojęs visiems, kaip jis ją su bizūnu raižė, parjodamas iš mieste- 
lio. Linų nebemynė, važiavo klebono į Plungę parvežti. Klebonas apkrapijo, skai- 
tė įvairias maldas už jo dūšią. Kitą dieną Joną palaidojo. Todėl ir dabar žmonės 
bijo žvakelę sutikti. Jono visi gailėjos, nes buvo linksmas ir juokdarys vaikinas, 
todėl per savo kvailumą ne laiku nuėjo į kapus. (Babrungo k., Plungės v. Užr. 
I. Butkevičiūtė 1930. LTA 284/588.) 


61. ŠVIESIKĖ VEJASI VAŽIUOTUS 


Vieną kartą važiavo ponai iš Raseinių miesto. Tuomet buvo žiema. Jie bevažiuo- 
dami kelyje pamatė, kad iš po medžio apačios išlindo tokia šviesikė. Tie ponai pra- 
dėjo labai smarkiai važiuoti ir ta šviesikė pradėjo labai smarkiai juos vytis. Šviesikė 
bėgo bėgo ir užbėgo jiems už akių. Netoli namų šviesikė jiems atsistojo ant kelio. 
Ponai važiavo dar labiau, nes norėjo suvažinėti šviesikę. Kai jie smarkiai važiavo, 
tuoj iš tos šviesikės pasidarė mergaitė ir berniukas. Davę tiems ponams kelią, vėl 
pranyko. (Girkalnio v. Užr. G. Dambrauskaitė 1931.XII. LTA 370/75.) 


XIV. IMTYNĖS SU VAIDULIU 


62. „EIKIM MUDU KANDŽIŲ, RISČIŲ, ŽNYBČIŲ“ 


Karo metu Degimuose pas Bielskį pasikorė trys maskoliai po gluosniais. Tuo 
metu ėjo pakeleivis pro tuos pasikorėlius. Kai jis ėjo, buvo saulė nusileidus. Ei- 
nant jam pro tuos medžius, drebt ir išdribo vienas maišas. Tuojau žmogus norėjo 
bėgti, bet maišas jį sulaikė, sakydamas: „Stok, žmogau!“ Žmogus sustojo. Maišas 

pasivijęs sako: „Sėskim pailsėti“. Žmogus atsisėdo. Maišas pasėdėjęs ir sako: „Ei- 
kim mudu kandžių“. Žmogus eina. Žmogus kai kando tam maišui, dantys negali 
įkasti, o kai maišas jam kanda, tuoj pajunta. Žmogus rodo jam rožančių. Maišas 
atsiliepė: „Ir aš tokį turėjau, tik dabar neturiu“. Maišas vėl kalbina žmogų, kad 
eitų risčių. Maišas kai verčia žmogų, net kaulai sutreška, o žmogus jį lyg šiaudų 
kūlį paverčia. Žmogus rodo škaplierius, maišas atsiliepė: „Ir aš tokius turėjau, tik 
dabar neturiu“. Maišas vėl kalbina, kad eitų žnybčių. Žmogus eina. Maišas žny- 
bia, kraujas pasirodo, o jis jam - kaip į kokią skūrą. Žmogus kalbina, kad sėstų 
pasiilsėti. Žmogus jau buvo nuvargęs, sukandžiotas, sumuštas. Žmogus nežino 
nei ką kalbėti, nei ką sakyti. Žmogus rodo plieno peilį. Tuoj maišas atsiliepė: „To- 
kio neturėjau ir neturėsiu“. [Piktos dvasios bijo geležies.] (Pelutovos k., Pernara- 
vos v. Užr. S. Arštikytė 1930. LTA 77/9.) Plg. Tauta ir žodis, I, 1923, p. 343, Nr. 207. 

Nuo pakaruoklio yra tokia maldelė: „Ko tu vaikščioji, prakeiktas šėtone, tave 
tėvas iškeikė, saulė ir mėnuo ir visi šventieji [iškeikė], eik sau nuo manęs“ (arba 
„Stovėk čia vietoje“ ar kaip nori kitaip) - ir jis padarys, kaip pasakysi: ar stovės, ar 
nueis sau. Ten pat, I, p. 344, Nr. 208. 


63. IMTYNĖS SU MAIŠU 


Bradauskas Bronius (dabar Brazilijoj) prieš aštuonis metus, turėdamas 23 me- 
tų amžiaus, vaikščiojo iš Mitkiškių kaimo į Kalnių vienkiemį pas paneles. Vieną 
naktį išėjęs per Praustuvę [aukšti, statūs skardžiai, kur dažnai vaidenasi] mato: 
guli ant kelio maišas. Spyrė - minkštas, kaip priegalvė. Tada maišas atsistojo. Bra- 
dauskas jį pavertė, suniurkė, suniurkė ir eina tolyn. Maišas apibėgo aplink ir vėl 
priešais kelio atsistojo. Ir vėl jį suniurkė. Maišas ir vėl išbėgo. Taip ėjo imčių septy- 
nis kartus. Paskui Bradauskas metėsi šonan ir pabėgo be kvapo į Kalnius. Nuo to 
karto per Praustuvę niekad neidavo. (Ramoniškių I k., Musninkų v. Užr. J. Šiau- 
čiūnas 1935. LŽV 828.) 


64. UPARAS NELEIDŽIA NORAGUS NEŠTI 


Mano tėvas pasakojo, kad kartą kaimas pasamdė žmogų, sudėję pinigus ant 
arielkos, kad jis nuneštų į trečią kaimą pas kalvį septynias poras noragų - iš Dzie- 
mėniškių į Bobrus. Žmogus, drūtas vyras, kad nešė tiek noragų. Kai kalvis padarė 
darbą, jį sutėmė. Jis kaimo karčemoje išgėrė ir ėjo namo į Avižienių kreisą. Susiti- 
ko uparą*, kuris jį perėmė, ir vis jam maišą su noragais nuo pečių nutraukia. Žmo- 
gus uparą sugrūdo, sugurino. Tik kai jis užsideda noragus, tai uparas ir vėl jam 
noragus nuo pečių traukia. Žmogus vėl uparą apgalėjo: sumušo, sugrūdo, akme- 
nais sumušė galvą, bet uparas jam vis vien neleido noragų nešti. Tai jis spjovė, pali- 
ko noragus, nuėjo į Avižienių kaimą, pernakvojo ir antryt parsinešė noragus. Kur 
uparą mušė, tai vis guolis. Taip buvo Seirijų ir Veisėjų par. kaimuose. (R. Zenkiavi- 
čienė, 80 m.a., Ricielių k., Liškiavos v. Užr. E. Šneideris 1931. LTA 374d /2032.) 


65. „VIENAS SYKIS!“ 


Man bebūnant krūvoj su tokiu vienu vyru ant stancijos, būdavo, pasitaikius 
kai kada šnektom apie visokius ten atsitikimus - vaidinimus, jis, kaipo teisingas 
žmogus, už tikrą teisybę tvirtindamas, kaipo ir pats tam drūčiai tikėdamas, tokį 
atsitikimą papasakojo. 


*  "Uparas arba uparis yra besivaidenančio numirėlio pavadinimas, padarytas iš slaviško upior. Plg. 
Nr. 67. 

Vienas žmogus, kurs gyvenęs vienam kaime*, sykį nešė in kuznią (kalvę), 
nuo kurios toli gyvenęs, noragus užsmailyti. Na, ir iš kuznios jau apytamsa na- 
mo grįždamas, dar gerą galą nuo kaimo laukuose būdamas, pamatė šalia kelio 
už grabės bestypsant kokį tai juodą daiktą, taip lyg kaip ir kokią žmogystą, kuri, 
jam prie jos prisiartinus, užstojusi kelią ir vadinus imtis. Žmogelis, neturėda- 
mas kitokios rodos ir podraug pasitikėdamas savo sylai, ant žūtbūt, pasidėjęs 
noragus ant žemės ir su visu smarkumu griebęs tą stvareinę. Taip tiesė į žemę, 
jog tikrai mislinęs, kad jos ten ir kaulai pabyrėsią, ne tik kas. Ir sakęs: „Vienas 
sykis!“ Bet baidyklė su tuo žodžiu akies mirksnyje vėl stovėjo prieš jį ir kabinosi 
užjo, norėdama kišti jam į burną savo šaltą, kaip ir kokį ledo šmotą, liežuvį. Visa 
baidyklė taip buvus slidi, jog griebiant ją mesti slysdavo jam, kaip ir varlė kokia, 
iš rankų. Jis pagriebęs ją vėl, antrąsyk pakratęs, trenkęs į žemę ir vėl sakęs: „Vie- 
nas sykis!“ Taip jis tą baidyklę gal apie kokią dešimts sykių vis metęs į žemę ir vis 
taip sakęs, t.y. „vienas sykis“. Tai ana kožnu sykiu jau vis sunkiau ir sunkiau 
atsikeldavus, ba kad būtų pasakęs „du“, tai būtų tik jis ilsęs, o baidyklė ne. Žmo- 
gelis, kad ir drūtas, ale jau irgi su visai besigrumdamas nuilsęs; visas pajėgas su- 
rinkęs, nutvėręs paskutinį sykį tą baidyklę, smogė į žemę ir viską palikęs pasilei- 
do, kiek gali bėgt ant namų. Kada, sako, pas arčiausį gaspadorių į stubą įbėgo, tai 
jau atrodė beveik nepanašus į žmogų - taip baisiai buvo persigandęs ir nusikanki- 
nęs. Ir jau nei nuo to gaspadoriaus negalėjo namo pareiti, turėjo atvažiuoti parsi- 
vežti. Tai kaip gulė į lovą, tai net kelis mėnesius taip išgulėjo. (JAV. Užr. J. Viskoš- 
ka 1913. LMD 1 312/30.) 


66A. „TU SU TIEK DAUG, O AŠ VIENAS“ 


Mano motinos tėvas Kazys Sukelis ėjo su velniu imtynių. Ėmėsi nuo sutemos 
lig nakties dvyliktos. Važiavo jis iš Panevėžio. Buvo negėręs, ale ten, kur dabar 
Akočiūnas gyvena (Gruzdiškėj), pasitiko velniukas ir: „Eikš imčių!“ - sako. Moti- 
nos tėvas ėmė žegnotis, prašyti, kad Dievas padėtų, Motina Švenčiausia, šventieji. 
„O, - sako velnias, - tu su tiek daug, o aš vienas“. Na, ir pradėjo imtis. „Aš jau- 
čiu, - pasakodavo dėdelis, - kad apkabinu kaip pelų maišą, ale jis ir vėl išlenda, ir 
ritasi man ant kupros“. O jie susitarę, kad katras katrą užguls, tas tą ir prisilups. 
Taigi dėdelis šoka sušilęs ir vėl paverčia velnią. Velnias vėl ant kupros ir spaudžia 
žemyn. Besiimdamas dėdelis paliko diržą. Nuėjo ant rytojaus diržo - gi pusnis 
išdraskyta, net dirvonas išmuštas. (Juozas Ilekys, 45 m.a., Garuckų k., Ramyga- 
los v. Užr. K. Janionis 1937.1.23. LTA 1729/82.) 


66B. „KAM TU SU TAIP DAUG...“ 


„Vieną kartą, - sakė mano tėvas, - Pakuršėj, Užjonišky buvęs diktas vyras, 
pavarde Gerbenis. Tas kruoge atsigėręs, pavalgęs, eidamas namo sakąs: „Dabar 
esu taip tvirtas, kad ir su pačiu velniu galėčiau ristis“. Einąs laukogalėm namo. Šit 
ir patikęs tokį aukštą, ir sakąs Gerbeniui: „Eikše pasiristi!“ Šis ir einąs. Susiėmę, 
ritęsi ritęsi, ritęsi ilgai. Nelaikis** ėmęs prašytis „Gana, leisk!“ Paleidęs. Pabuvęs 
nelaikis ir vėl ristis. Šis ir vėl ritasis. Gerbenis sakęs: „Būtų laibas, bet tiek staman- 
trus, kaip vinis“. Ir vėl nelaikis ėmęs prašytis leisti pasiilsėti. Pasileidę. Gerbeniui 
jau ir pagirios išdulkėję, mislijąs: „Kas čia tik bus?“ Pabuvęs ir vėl trečią kartą 
vadinąs: „Eime ristis!“ Gerbenis sakąs: „Ponediev, padėk, Motina Švenčiausia ir 


*  Norintjis sakė to kaimo ir žmogaus pravardę, vienok aš, tą pasaką užrašydamas, jų neatmenu. 
** Nelaikis - ne laiku (nenatūralia mirtimi) miręs žmogus, todėl turi vaidentis. 

visi šventieji! Eikš gi tu, šėtono macia!“ Nelaikis sakąs: „Kam gi tu su taip daug: 
eikš, kaip pirma, viens ant vieno“. Ir nebėjęs“. (Slančiauskas, Trumpaičių k., Gruz- 
džių v. Užr. M. Slančiauskas. LTA 1208B/1547.) 


67. UPJORIS 


Kad kas nusižudo dėl svieto niekniekių, tai tokia dvasia tur valią valkiotis ne 
kuriomis kryžkelėmis arba ant kokių nešventinų kapų. Ji turi valią nuo Dievo ne 
kuriuos nedorus žmonės baidyti, kokį girtuoklį gali ir nužudyti. 

Vieną kartą Žemaičių krašte, Kalvarijos parakvijoj, kokioj sodoj gyveno vie- 
nas bajorėlis, ale buvo didis girtuoklis. Vieną dieną jis išvažiavo į turgų, į Plun- 
gės miestelį. Viską pardavęs, pinigus varinius ir popierinius susikišęs į savo ku- 
lytę [=piniginę], džiaugėsi gerą prekę gavęs. Įėjo į vieną karčemą, užsisėdo už 
žydo stalo ir gėrė arielką, ir arbatą su rumu arba araku. Tokius macnus gėrimus 
begerdamas, ant vakaro labai vargšas privargo. Jau sutemus įsirito kaip paršas 
į vežimą ir važiavo namo. Kirto savo gyvuliams su botagu ir lėkė, kaip galvą 
trūkdamas. Kaip jau buvo į pusę kelio parlėkęs, čia buvo didelė kryžkelė. Prieš 
tą kryžkelę brūkšt arkliai ir apsistojo. Šis kirto savo botagų, ale arkliai nei iš 
vietos nėjo, tiktai šoko piestu aukštyn. Bajorėlis išlipo iš vežimo ir ėjo tiesiai prie 
arklių galvų veizėti, kas čia yra nusidavęs. Kaip ans atėjo prie dišliaus galo, taip 
anam čiupt ir nutvėrė didelis vyras, ir laužia ano visus kaulus. Ale lab Dieve, 
nebetoli buvo dvylikta valanda, tai neprietelius tuojau ir paleido, nedaug tepa- 
žudęs [=pakankinęs]. 

Bajorėlis visą girtybę išmiegojo, ne pats nebžinojo, ar buvo gėręs, ar negėręs, 
šoko į vežimėlį ir važiavo padoriai namo. Kai įėjo į savo namelius, moteriškė už- 
degė žvakę ir sakė: 

- Tėveli, dėlko tu esi šį vakarą toks lengvas [blaivus]? Ir arielkėlės, kaip man 
veizis, nė burnoj šiandie neturėjęs. 

- Eik, mamele, nesakyk bent nieko. Gana jau buvau arielkėlės gėręs, ale šian- 
die apturėjau didelę nelaimę: būk mane neprietelius [velnias] šią naktį yra su- 
draskęs arba kaulus sulaužęs. 

- Matai, tėveli, tu kožną turgaus vakarėlį mėgsti mane už plaukų iš lovelės 
išvilkti ir mano kaulus labai padaužyti. Tau Pons Dievas ir vieną kartą suteikė tą 
patį zaplotą [užmokesnį). 

Bajorėlis atsisėdęs pradėjo bliauti [verkti] ir sako: 

- Motynėle, nesakyk nieko daugiau ir dovanok man mano nedorybes. Aš kol 
gyvas būsiu, to daugiau nebedarysiu. 

Ryto metą bajorėlis iš lovos nebekėlė ir sirgo labai sunkiai, jau ketino mirti. 
Suvadino visus savo prietelius ir artimuosius susiedus. Kaip visi jau buvo susiėję, 
bajoras pradėjo verkdamas, ant smertelno patalo gulėdamas, pasakoti savo susie- 
dams, kokia liga ans ant smerties atėjo, ir papasakojo, kaip anam iš turgaus parva- 
žiuojant nusidavė. 

Bepasakojant išgirdo vienas senelis, kuris jau turėjo šimtą ir penkiolika metų 
amžiaus. Tas po visam, arti prie ligonio priėjęs, sakė: 

- Vaikeli, ar tu nesupratai, koks tas nedorybė buvo, kurs tavo kaulus taip galė- 
jo sutriuškinti? 

- Tėveli, prasti mažumą supratau, kad žmogaus stovyla buvo, ale aš negalėjau 
į tą vyrą niekur įsitverti, buvo tas vyras minkštas, kaip kelmas aptręšęs. 

- Vaikeli, kad tu tą būtum žinojęs, kaip man mislijas. Kaip senovės gadynės 
žmonės kad pasako, tas neprietelius buvo upjoris, kurs iš nedorų žmonių kaulų 
susibudavodavo čielą žmogaus kūną. Įsilenda kokia nors karonies [pakaruoklio| 

dvasia ir žudo tokius pat pasileidusius žmones, koks pats ant svieto yra buvęs. 
Ale kad tu tikrai būtum žinojęs, kad ta šmėkla yra sutręšusiais žmonių kaulais 
apsidengusi, būtumei kibęs anam už vienos rankos, būtumei sukęs ir tuojau pukš! 
būtumei ir išlaužęs. Būtumei pametęs į šalį. Taip antrą ranką ir visus supuvusius 
sąnarius būtumei veikiai kaip grybus į šalis išdrabstęs. Labiausiai kad būtumei 
tropijęs, ant kryžkelės tą darbą padirbti, tada tie kaulai, kuriuos saulė būt apšvie- 
tusi, daugiau į krūvą būt nebsuėję. 

- Gerai, tėveli, tu tiek metų turėdamas daugiau esi matęs ir girdėjęs, ale aš 
pirma apie tokius daiktus nieko nebuvau girdėjęs. Labiausiai toj nelaimės adynoj 
nieko negalėjau pamislyti: buvau persigandęs ir kaip į ugnį įkritęs. 

Po kelių dienų bajorėlis pradėjo geryn eiti. Ilgainiui išgijo 17 daugiau gyveno 
dailiai ir bagotai. Jis vis prisiminė, ką buvo pasižadėjęs (savo prisiegą nebegerti). 

Vienas vaikis girdėjo visą senelio su ligoniu kalbą. Jig taipgi arielkelę mylėjo ir 
vakarais su mergelėmis po karklynus kekšautis. Tas vaikis vieną kartą vakare 
pasigėręs eina tuo pačiu vieškeliu. Ir dūmoja eidamas: „Kad tik aš tą šmėklą nesu- 
sitikčiau“. Netrukus netoli kryžkelės pamatė didelį vyrą. Tas vyras ėjo drąsiai 
prieš tą berną ir kibo į krūtinę. Ale tas vaikis, atsiminęs senelio kalbą, kibo tam 
vyrui už vienos rankos, sukė į rinkį, pukš ir išplėšė upjorio ranką. Atsivilko tą 
vyrą ant vidurio kryžkelės ir išsukinėjo upjorio visus šlankus, ir išlaidė kojas ir 
rankas į visas keturias kryžkelės šalis. O galvą padėjo į vidurį kryžkelės ir smilti- 
mis užrausė. Vaikis iš tos baimės visas drebėjo ir keliavo tiesiai prie savo gaspa- 
doriaus. Buvo tas bernelis visas baltas, kaip popierius iš to didelio persigandimo. 
Gaspadinė pamačius sako: 

- Praneli, dėlko tu toks lengvas ir išbalęs, kaip popierius? Turbūt šiandie neb- 
turėjai pinigėlių arielkėlei pirkti? 

Ir pradėjo visiems namiškiams pasakoti savo išgąstingą adyną, kaip upjorį su- 
plėšęs ir galvą kryžkelėj palaidojęs. (Iš Hugo Scheu rankraščio „Kan žemaitai mon 
passakoje“, p. 341-345. Sutrumpinta ir rašyba pakeista.) 


68. DRAUGAS GABRIELIUS 


Seniau dvarystėj buvo kluonius, kuris visuomet kurdavo jaują. Jis, eidamas 
namo, ant tilto susitikdavo vaiduoklį ir vadindavo, kai gerai išsipažino, draugu. 
Ir suėję eidavo veltynių (imčių), ir imdavosi ligi kokiai pirmai adynai. Kai iš 
pradžios, tai parversdavo jis vaiduoklį, ir kai jau ant ryto, tai jau vaiduoklio 
nebeparverčia. Kai kluonius paverčia, tai tuojau paleidžia, tas sako: „Broliuk, 
paleisk!“ ir pasisako vardą, kad jis - Gabrielius. O kai vaiduoklis paverčia kluo- 
nių, tai ilgai kamuoja. Ėmės jie iki kokių trijų dienų. Gabrielius labai prikamavo 
šitą senioką. Nuėjo į kunigą ir pasisakė. Tai jam kunigas [liepė] paimti ražančių 
ir pataikinti užmesti ant kaklo. Kai jis užmetė jam ant kaklo, tai jis suriko: „Ką 
dirbi, drauge!“ Ir paėmė jį trumpai kluonius ražančium, kad Gabrys gvolto rė- 
kia ir prašo: „Drauge, paleisk!“ O draugas nebepaleidžia, nuvedė pas kunigą. 
Tada kunigas klausia jo: „Kas esi 7 Ojis atsakė: „Gabrys esu - velnias“. Klau- 
sia: „Ar buvai aniuolu?“ - „Buvau“. - „Ar moki giedoti, kaip danguj gieda?“ - 
„Moku giedoti, ale aš negiedosiu“. Prispyrė jį giedoti. Ir turėjo giedoti. Kaip 
kartą sugiedojo, parėjo [baltas] ligi kelių, antrą kartą - parėjo ligi juostos, trečią- 
kart visas ir tada paliko laimingas. (Jakštonis, Palėvenės bk., Kupiškio v. Užr. 
J. Elisonas 1910. LMD 661/11.) 

XV. KRAUJASIURBIAI ARBA VAMPYRAI 


69. JAUNAVEDŽIAM IŠSIURBIA KRAUJĄ 


Prie rusų Žmonėms tarnauti kariuomenėj reikėjo po penkiolika, dvidešimt me- 
tų. Vienas kareivis, atitarnavęs kariuomenėj, ėjo namo. Jam reikėjo eiti pro dide- 
lius kapus. Jam beeinant sutemo ir jis atsigulė ant kapų pamiegoti. Jis nespėjo 
užmigti, žiūri - vienoj vietoj prasiskleidė žemė, iš ten pakilo dvasia ir nulėkė. 
Tada tas kareivis, nieko nelaukęs, atsigulė graban. Po poros valandų atbėgo ta 
pati dvasia ir klausia: „Kas čia?“ O tas atsakė, kad gyvas žmogus. Ta dvasia sako: 
„Išeik greičiau, nes man reikia mirti“. Tas atsakė: „Kur buvai?“ Ota sako: „Vestu- 
vėse“.- „Ką ten veikei?“ O dvasia atsakė: „Neklausk, ką veikiau, bet tuojau leisk!“ 
Tas sako: „Neleisiu, kol nepasakysi“. Dvasia ir sako: „Buvau vestuvėse, tenai nu- 
marinau jaunikius. Tik leisk!“ O tas atsakė: „Kaip numarinai?“ Ji sako: „Kai jie 
nuėjo miegoti, aš paėmiau šiaudelį ir iščiulpiau kraują, supyliau į puodukus ir 
pastačiau po pečka: kairėj jaunosios, o dešinėj jaunojo“. - „O dabar nešk [mane| 
pas vestuvininkus“, - sako kareivis. O ta, nieko negalvojusi, čiupt už grabo ir 
nunešė. Tas vėl paėmė, suleido kraują, ir tie atgijo. (O. Žukauskienė, 93 m.a., Kė- 
dainiai. Užr. J. Zalanavičius 1930. LTA 426/74.) 


70. STROKAS LIEPIA GERTI KRAUJĄ 


Viename sodžiuje gyveno vienas stiprus bernas. Jis labai mėgdavo vaikščioti 
vėlai vakarais pas mergas. Sodžius buvo panašus į pasagą, o vidury - kapinės. 
Vieną kartą jis labai ilgai sėdėjo ir namo grįžo apie dvyliktą valandą. Beeinant 
jam namo, pasirodė didelis vyras, per kapines einąs į jį. Bernas, pamatęs tą šmėklą, 
taip nusigando, kad negalėjo nei užrėkti. O žmonės visi jau miegojo. Priejus prie 
berno, šmėkla tarė: „Vesk mane pas savo kaimyną, kuris neseniai apsivedė“. 
Bernas jį nuvedė. Šmėkla išsitraukė iš kišenes peilį, priėjo prie lovos, kur gulėjo 
jaunavedžiai, ir patraukė peiliu per kaklus vyrui ir jo Žmonai. Jie tik sugurgulia- 
vo. Strokas paėmė dvi stiklines, prileido abi pilnas kraujo ir liepė bernui išgerti. 
Jis, paėmęs stiklines su krauju, nusigręžė nuo šmėklos, pridėjo stiklines prie bur- 
nos, - vietoj išgerti jis išliejo ant grindų. Atsigręžė tuomet šmėkla, sako: „Išgė- 
rei?“ - „Taip“, - atsakė bernas. „Na, - sako šmėkla, - einam dabar ant kapų“. 
Bernas, drebėdamas iš baimės, nuslinko paskum ją. Prie kapo augo klevas. Nu- 
ėjo abudu, stojosi prie kapo ir sako [šmėkla]: „Laukim, kolei ateis ta valanda“. 
Bernas dar labiau nusigando. Tik gaidys užgiedojo, kapas persiskyrė pusiau, ir 
griuvo ta šmėkla į duobę, griebdama bernui už kailinių palos. Bet bernas buvo 
stiprus ir pasigavo už klevo liemens, - tuomet šmėkla nutraukė bernui tik kaili- 
nių palą. Bernas be žado parbėgo namo. Atsigulė lovoj ir užmigo. Ant rytojau 
pasikėlęs, atsiminė visa tai, kad jam net šiurpuliai perėjo per kūną, - ir pats sau 
netiki, ar taip tikrai buvo, ar jis tik sapnavo. Atėjo pas jį jo draugas, jis ėmė pasa- 
koti savo atsitikimą. Draugas juo taip pat netikėjo. Paskum nuėjo abudu tan 
naman, kur buvo jis su šmėkla. Įėję žiūri - guli ant lovos kraujais apsipylę jų 
kaimynai. Persigando taip, kad net surikę iš baimės išbėgo iš pirkios. Žmonės, 
išgirdę šitą riksmą, išsigando, manė, kad gaisras. Priėję prie jų ėmė klausinėti, 
jie papasakojo, kas atsitiko. Žmonės nuėjo policijos. Nuėjo į tą kapą, žiūri - 
kapas persiskyręs pusiau. Paskum atkasė ir pamatė, kad ta šmėkla guli kniūbš- 
čia ir turi rankoje kailinių palą. Tuomet visi įtikėjo bernui, kad tai yra tiesa, ką 
jis pasakojo, ir policija paleido berną. (Dubyčių par. Užr. J. Kažys 1926.XII.16. 
LMD I 547/1.) 


49 


50 


RAŠTAI, IV 
XVI. VAIDUOKLIS NUTRAUKIA APKLOTĄ 


71. PLONA PLAUKUOTA RANKA 


Tūlas žmogus mėgdavęs gulėti ant tvarto, bet jam kažkas dažnai nutraukda- 
vęs nuo pečių antklodę, kartais tempdavęs už kojų arba stumdavęs iš lovos. Kartą 
tas žmogus buvo gerokai išgėręs. Jis užlipo ant tvarto ir atsigulė. Kada jis ėmė 
snausti, pajuto, kad kažkas jį norįs išstumti iš lovos ir kaskart vis labiau stūmė. 
Žmogus bardamasis laikėsi, atsirėmęs lovos krašto. Pagaliau kažkas jį taip stipriai 
ėmė tampyti už kojų, jog jis vos galėjo atsilaikyti. Tada jis labai perpykęs atbula 
ranka užčiupo kažkieno plonutę, plaukais apžėlusią ranką. Nutvėręs už jos kad 
temptelėjo ir paskum smarkiai nuo savęs atmetė, kad net siena subraškėjo. Nuo to 
laiko jam niekas nekliudęs ilsėtis. (M. Sapožnikovas, 26 m.a., Klimantiškių vk., 
Smalvų v. Užr. A. Urbonas. LTA 898/146.) 


72. VAIDINUOKLIS KAMAROJ 


Mano vyro Jurgio Vadeišos yra giminių, Korlai jų pavardė, gyvenančių prie 
pat Dūkšto ežero. Tik niekaip neatsimenu jų vienkiemio pavadinimo. - Maždaug 
prieš 35 metus, mano vyras nakvojo pas juos. Vakare klojo jam gulti pirkioj, o kiti 
vyrai tai eis į arklius gulti, tai vėl kur kitur. „Tai kodėl jūs neinant gulti kama- 
ron?“ - klausia svečias jų. „O kad ten niekas negali gulėti, ten vaidenas'.- „Tai aš 
nebijau vaidinuoklių, - atsakė Vadeiša, - klokit man ten patalą“. Paklojo, atsigulė. 
Tik kai užmiega, tai kažin kas nuo jo rūbus nutraukia. Ir taip daug kartų. Kai taip 
guli, tai nieko, kaip tik užmiega, tai tuoj rūbus nutraukia. Ant galo jau jam pabaiso 
ir įėjo pirkion. „Tai taip pas mus visada, negali ten niekas gulėti“, - pasakė Korlai. 
(Uršulė Vadeišienė, 62 m.a., Drobiškių k., Salako v. Užr. Elž. Rūkštelytė 1938.XII.16. 
LTA 1947/62.) 


73. KAŽKAS NUTRAUKIA KALDRĄ 


Prieš kokius 13 metų mirė Garuckuose Kraujalytė Bronė. Kraujalis Kazys, bro- 
lis Adomo, kuris Dubaruose gyveno, taigi Kazys atvažiavo ant pagrabo net iš 
Pasvalio (ten tada gyveno). Jis buvo jau senyvas žmogus ir dusulingas. Kai nusi- 
bodo budėti prie numirėlės, senis Kazys Kraujalis su jaunu, gal 18 metų, mirusios 
broliu Stasiu nuėjo gulti ant šieno. Jie guli ir jau baigia užmigti, kaip jiems kažkas 
nutraukia kaldrą lig kojų, sakydamas: „Kelkis!“ Jie pasitaisė ir vėl išbudino taip 
pat, vos spėjo primigti. Stasys išgirdo, kad jau senis kalba poterius. Ale išvargęs 
vėl prisnūdo ir vėl: „Kelkis!“ - prikėlė, nutraukė kaldrą. Taip tris kartus pakėlė ir 
daugiau nebekėlė. Iš gryčios jų niekas nekėlė. Kazys Kraujalis tą pačią savaitę 
mirė. (Stasys Kraujalis, 30 m.a., Garuckų k., Ramygalos v. Užr. K. Janionis 1937.11.2. 
1729/64.) 


XVII. NUMIRĖLIŲ KELIAI IR TAKAI 


74. DŪŠIOS TURI SAVO KELIUS 


Barzda nujojęs arklius pakapėn ganyti ir ganąs. Atsigulė ir jau užmigs. Kad 
pradės šaukti: „Ko atėjai, ko reikia?“ Anas toliau pasitraukęs ir vėl užmigs. Ir vėl 
kad surėks: „Pasitrauk, pasitrauk!“ Pakelia galvą - nieko nesimato. Anas nuėjo 
toliau. Žiūri - šita vieta einąs koks rūkas. Sako, kad dūšios turi kelius ir jais vaikš- 
to. (J. Sodarskis, Bilaišių k., Dusetų v. Užr. J. Būga 1937. LTA 1418/848.) 


DVASIOS IR ŽMONĖS 


75. NEGULĖK ANT KELIŲ IR EŽIŲ 


Kitą kartą Jautmalkių kaime (Kruopių valsčius) Siurvilas vakare išsivedė į ga- 
nyklą arklius. Dar kiti neatsivedė savo arklių. Ans ėmė ir atsigulė ant žiemkelio. 
Guli ir girdi, kad dunda žemė. Ans mislija, kad atjoja kiti arkliganiai arklius ir guli 
toliau. Ale dunda vis arčiau ir arčiau. Po tam kad pradėjo švilpti: švilpt švilpt! 
Ans pakelia galvą, žiūri - kad žiemkeliu atsivelia juodas, kaip maišas, tiesiai anam 
viršuj. Tas nespėjo nei pasitraukti: kad ėjo per kojas toks sunkus ir sulaužė abidvi 
blauzdas. Ir nušvilpė sau. Kiti naktigoniai atėję žiūri, kad tas be kojų. „Tą aš ir 
kitam pasakysiu, - sako ans, - kad ant kelių ir ežių nevalna gulėti, bo lietuvenam* 
ten yra paznočyta eiti“. (O. Marcinkienė, 70 m.a., Martyniškių k., Žagarės v. Užr 
J. Marcinkus 1941.II.9. LTA 2414/32.) 


76. „PASITRAUK NUO TAKO!" 


Vieną kartą išjojom bent keli nakties. Lankon paleidom arklius ir pasitaisėm, 
kaip dabar žvirduobės, patalus. Tik sugulėm, jau užmigom, - trukt kažin kas už 
kojų ir sako: „Ei, kelkis!“ Atsikeliu, apsidairau - visi miega, niekas nei krust ir vėl 
atsiguliu. Tik vėl tyst, tyst, net patąsė ir sako: „Kelkis, kad sakau!“ Vėl dairaus, - 
niekur nieko, visi miega kaip išromyti. Tik baigiu užmigti ir vėl: „Pasitrauk nuo 
tako!“ Ir niekur nei yra [kas], nei girdis niekur, visi drybso. Tik kai perėjau kiton 
vieton, truputį toliau, jau niekas nebekėlė. Mat yra tokie numirėlių takai, kuriais 
jie vaikšto, tai kai atsitinka ant tokio tako ar atsigulti, ar trobą pasistatysi, neval- 
dysi: atsigulsi, vis kels, o jeigu neklausysi, tai net pasmaugs ir nustums, o bus 
troba, tai nepaspėsi pastatyti ir sudegs. Tokiais „numirėlių takais“ iš senesniųjų 
Kupiškio apylinkėse tiki ir dabar. (A. Tubelis, 68 m.a., Gaudžių k., Kupiškio v. 
Užr. A. Kriauza 1940. LTA 2277/70.) 


77. „MUMS ČIA REIKIA VAIKŠČIOTI...“ 


Pasakojo Jakutis Tadas, 90 m.a., iš Dervynės kaimo, Antazavės valsčiaus, kad 
jis, grįžęs iš kariuomenės, kartą išjojęs naktigonėn į savo lauką. Pirmiau buvo su- 
kūręs ant kalniuko viršūnės laužą ir kepė bulves, o paskui įsitaisė miegoti. Jam 
snaudžiant, kažkas jį nutempė už kojų pakalnėn. Girdėjęs ir žodžius: „Atsitrauk 
nuo kalno!" Jakutis buvo drąsus ir atkaklus vyras, jis vėl užėjo ir atsigulė ant kal- 
niuko. Antrą kartą jį vėl kažkas nutraukęs pakalnėn. „Sakau tau, atsitrauk nuo 
kalnelio, jei nori likti gyvas: mums čia reikia vaikščioti!“ - vėl išgirdo žodžius. 
Jakutis pabūgo ir palikęs arklius grįžo namo. Nuo to laiko jis ėmė bijoti tos vietos 
ir ją aplenkdavo. Jakutis pasakojęs, kad prie to kalniuko jokio žmogaus nematęs. 
(J. Cibulskis, 28 m.a., Balčiūniškių k., Imbrado v. Užr. A. Urbonas. LTA 898/147.) 


78. UŽ KOJŲ NUVELKA NUO KELIO 


Kitą kartą arklius pasileidžiau beržynely ir pats ten pat ant keliuko atsiguliau. 
Guliu užsiklojęs galvą, šit ir ėmė ten kažikas trinkt trinkt apie mano arklius vaikš- 
galvą guliu. Šit ir vėl ėmė trinksėti. Aš dar pasižiūrėjau, gi mano arkliai matyti, 
niekas kitas nesimato. Aš užsiklojau galvą ir vėl guliu. Tiktai man kapt už kojų 
dži-dži-dži nuo kelio ir pavilko į pašalį. Aš tuoj atsistojęs žvalgaus, žvalgaus, gi 
nieko nematyti ir gana. Tai mat, kad ant kelio tai niekada nereikia gulėti, bo šiokie 


*  Lietuvens - latviškas pavadinimas besivaidenančiam numirėliui, kuris slogina miegančius žmonės. 

tokie pakeleiviai valkiojas. Visi taip sako. (Jurgis Čerkauskas, Jauneikių k., Joniš- 
kio v. Užr. M. Slančiauskas 1901. LTA 1208B/ 747.) 


79. „ATSITRAUK NUO ŠIOS VIETOS!“ 


Mano senelė K. Garčiūnienė, 90 m.a., papasakojo man vaiku esant, kad kartą ji 
ėjo svečiuosna pas gimines. Kelias buvo tolimas ir ji pavargo. Atsisėdo pasėdėti 
ant gražios kalvelės. Sėsdama užsnūdo. Per miegą ji girdi, kad čia pat prie jos 
kažkas žlegina grandines ir sako: „Atsitrauk nuo šios vietos - man ir taip sunku!“ 
Senelė pabudo, apsidairė - nieko nematyti. Manė, kad taip sapnavo. Vėl ėmė snaus- 
ti. Tas pats pasikartojo ir antrą kartą. Dabar senelei ir miegas praėjo. Ji atsikėlė ir 
kalbėdama poterius vėl ėmė toliau eiti. Senelė niekad nemelavo. (Suvieko k., Imb- 
rado v. Užr. A. Urbonas 1936. LTA 898/144.) 


XVIII. NEGALIMA MIEGOTI ANT KAPŲ 


80. „EIK GREICIAU IŠ ČIA, BUS BLOGAI!“ 


Vienąkart susitarėm su Kairio Pranu joti nakties pavikėn. Aš nujojau pirmiau 
ir, paleidęs arklį, atsiguliau ant tokio kalnelio, kur dar seni žmonės pasakoja, kad 
ten vis iškasdavę žmonių kaulų. Nespėjau dar užmigti, tik ėmė kas ir nutraukė 
kailinius. Aš pamaniau, kad Pranys bus atjojęs. Aš vėl apsiklojau - ir vėl nutrau- 
kė. „Na, kokio čia bieso tu dūksti? Kad atjojai, tai ir drybsok!“ - sukeikiau aš Pra- 
nį. Tik ir vėl šūst, ir nutraukė kailinius. Aš atsisėdau ir, sakau, duosiu jam ausi- 
nėn. Bet niekur nieko nėra. Aš ir vėl atsiguliau, apsiklojau ir guliu. Tik ėmė, 
nutraukė kailinius ir sako kas: „Ko tu čia miegi ant savo tėvelių kaulų ? Eik grei- 
čiau iš čia, bus blogai!“ Aš atsikėliau, apsidairiau, pašaukiau Praną, bet jo nebuvo. 
Tik ir vėl išgirdau: 'Tu greičiau eik nuo savo tėvų tėvelių kaulų!“ Aš apsigandau, 
parjojau daržan arklius ir darže atsiguliau. Rytą klausiu Pranį: „Ar tu buvai vakar 
nakties išjojęs?“ Jis man pasakė: „Būt buvau. Tik joju pas tave, matau stovint vien- 
marškinį Žmogų prie tavęs, o tu guli. Mislijau, kad vagis. Tave pašaukiau, o tu tik 
suskeikei, kad kailinius nutraukia. Tas žmogus ir prapuolė. Tik tu atsigulei ir jis 
vėl atsirado. Aš nusigandau ir parjojau namo“. Iš tikrųjų visi seni žmonės sako, 
kad jeigu tik kas ten atsiguls, tuoj nuvaro. Kai aš buvau atsigulęs, tai nieko apie tai 
nežinojau. (I. Kairys, 50 m.a., Vainiūnų k., Dusetų v. Užr. B. Zaleskis 1927.X.30. 
LTA 11/29.) 


81. „AR VERTA NIEKINTI SAVO TĖVŲ TĖVŲ KAULAI?“ 


Žmonės kalba, kad Padustėly, Dusetų parapijoj, buvo prie kelio daržinė. Vasa- 
rą, jei tik kas atsiguldavo ant šieno dieną ar naktį, vis girdėdavo tokį balsą: „Ar 
verta yra niekinti savo tėvų tėvų kaulai?“ Jeigu dar kas to balso nepaklausydavo, 
neišeidavo iš daržinės, tai trečią kartą sakydavo: „Išeik, kad čia tavęs nebūtų, bus 
blogai!“ Ir jeigu dar kas neklausydavo, eidavo iš daržinės, tai tuoj tą išmesdavo iš 
daržinės. Paskui tą daržinę išardė. Bet ir dabar toj vietoj dažnai girdis tas pats 
balsas, kurį girdėdavo daržinėj miegodami. (J. Bukauskas, 64 m.a., Liepasalos k., 
Dusetų v. Užr. B. Zaleskis 1928.1.3. LTA 11/41.) 


82. „TAU ČIA NE VIETA GULĖTI“ 


Kitą kartą Pleikių (Kruopių valsčius) desintininkų Krasickis išvedė ganyti ar- 
klius. Ans, arklius supančiojęs, paleido į pievą, o pats nuėjo ir atsigulė ant senkapių. 


DVASIOS IR ŽMONĖS 


Drąsus vyras buvo, ant labo vakaro paminavojant. Ans leidos į miegą. Tik kažin 
kas capt anam už kalnieriaus ir numetė toliau. Tas atsikėlęs nuėjo ir vėl atsigulė į 
senąją vietą, ir vėl ans leidos į miegą. Tik capt už kalnieriaus, žvinkš ir numetė 
šalin. Ans nusispjovęs ir vėl atsigulė į senąją vietą. Tretį kartą nutvėrė už kalnie- 
riaus ir pasakė: „Aš sakau, kad tau čia ne vieta gulėti, - dar tavo akys nevartytos, 
dar tavo gyslos netąsytos“. Kad metė šalin, kad tam visi kaulai nubraškėjo. Tas 
atsikėlęs, kad užėjo, kad nei atgalio neatsižiūrėjo. „Tai daugiau, - sako, - pasaky- 
siu ir savo vaikams, kad nereikia ant kapų gulėti“. (O. Marcinkienė, 70 m.a., gir- 
dėjusi Kruopių v. Užr. J. Marcinkus 1941.II.9. LTA 2414/38.) 


83. „NE VIETA TAU ČIA MIEGOTI“ 


Jonas Kecorius, Marciūniškių kaimo, išjojo ganyti arklių ant nakties. Atsigulė 
visai prie Marciūniškių kapų. Begulėdamas išgirdo, kad kas eina. Atsikėlęs žiūri - 
nieko nesimato. O eiti kas, girdis, eina. Tik pamatęs prie savęs mažutę mergytę. Ji 
sako: „Ne vieta čia tau miegoti“. Jis apsimetė negirdįs. Ji ir vėl sako: „Ne vieta čia 
tau miegoti“. Jis taip pat paklausė: „O kas tu esi?“ - „Kas esu, tas esu, bet čia 
neturi miegoti“, - atsakė jam. „Nieko tu man nepadarysi, - kaip gulėjau, taip ir 
gulėsiu“,- pasakė Kecorius ir jis apsiklojo. Tik ta mergaitė ėmė ir nutraukė nuojo 
kailinius ir vėl sako: „Paskutinį kartą sakau: ne vieta čia tau miegoti“. Kecorius 
nepaklausė, tada jį kad metė su visais rūbais, kad jis net prie arklių atsidūrė. Tuo- 
met jis, paėmęs arklius, parsivedė namo ir susirgo. Sirgo net pusę metų. (A. Ma- 
žiulis, 50 m.a., Žukliškės k., Dusetų v. Užr. B. Zaleskis 1927.X.30. LTA 11/24.) 


84. „PASITRAUKITE IŠ ČIA!“ 


Vieną kartą Gylys su savo draugais išjojo naktigonėn. Paleidę arklius, patys 
atsigulė po medžiu. Netoli tos vietos, kur jie gulėjo, buvo kapinynas. Tame kapi- 
nyne vaidenosi. Atsigulę jie išgirdo balsą: „Pasitraukit iš čia!“ Jie nepaklausė. Bet 
tas balsas vėl pasikartojo: „Pasitraukite iš čia!“ Bet jie vėl nepaklausė. Išgirdo vėl 
balsą: „Pasitraukite iš čia! Sakau jums paskutinį kartą“. Du pasitraukė, o vienas 
pasiliko tyčia, Bet staiga pakilo didelis vėjas, nutvėrė tą žmogų, kuris buvo nepa- 
sitraukęs, ir nunešė jį ant kapinyno. Nunešė ir numetė jį ant kapinyno. Po to jis 
grįžo ir pasakojo, kas jam atsitiko. Sako, kad nebūtų medžių, tai jį gal būt nunešę 
dar toliau, bet už medžių negalėjo jo nešti, todėl ir paliko. Grįžęs buvo labai išsi- 
gandęs ir pabalęs. Tuojau, nieko nelaukęs, pabalnojo savo žirgą ir grįžo atgal na- 
mo. Ir nuo tos nakties pradėjo sirgti, sirgo sirgo ir mirė. (Macevičius, 30 m.a., Laz- 
dijų m. Užr. M. Gabrys 1932. LTA 447/100-10.) 


XIX. VAIDULIUI NUKERTA GALVĄ 


85. NABAŠNYKAS ULIOJA 


Pažemiškėj, Dūkšto parapijoj, buvo šitoks atsitikimas, katras daug ką pamo- 
kins. - Vienas žmogus susilažijo, kad anas išgers tuziną alaus. Gėrė gėrė ir kas ten 
buvo - susivėmė ir negalėjo pabaigti gerti. Ir nėra žinios, ar sielvartas, kad pragro- 
jo lažybas, ar persigėrimas paguldė jį patalan. Kiek dienų pasirgęs ir numirė. Liko 
jo dar jauna boba. Vieną naktį jo boba išgirdo, kad kas į langą barabanija, - mislijo, 
kad ledais pradėjo lyti. Priėjo padaboti ir nežinia, ar akys monija, ar ščyra prau- 
da - ulioja po darželį jos vyras nabašnykas. Nors boba labai išsigando, ale nabaš- 
nykas nieko nedarė. Taip būdavo kožną naktį - į langą barabanija ir ulioja po 
darželį dairydamasis. Ką darys, apsiprato boba ir gyvena. Bet nenorėdama, kad 

kiti žinotų, niekam nieko apie tai nepasakojo. Vieną rozą vakare užeina prašyti 
naktuiti ubagė. Ką darysi - prašosi, reikia leisti. Ir įleido, nors ir nenorėdama, tą 
ubagę. Pavečiariojo ir jau ruošiasi gulti eiti, tik srazu: bar bar bar langan, kaip 
ledais. Ubagė ir sako: „Dabok, gaspadinyte, dar pradės ledais lyti“, - ir priėjus 
padabos pro langą. Ir ko tik nesuriko: ulioja tų namų gaspadorius nabašnykas. 
Matydama gaspadinė, kad jos vyro nabašnyko uliojimas gali pasklisti po svietą, 
pradėjo prašyti, kad toji ubagė niekam nesakytų. Ale iškęs tau ubagės lazda. Tuoj 
visa ką svietas žinojo ir pradėjo kaip būgnu barabanyti: tas, katras alum apsigėręs 
mirė, ulioja. Vienas žmogus, vardu Škvarčius, katras nabašnykams kasdavo duo- 
bes, paiškadijo moteriškės ir nuėjęs pasakė, kaip možna nuo nabašnyko atsikura- 
šyti. Žmonelė ir sutiko. Vieną dieną Škvarčius nuėjęs atkasė duobę ir radęs kaip 
tik ne taip gulintį, kaip turėtų gulėti, mislydamas, nereiks tau daugiau ulioti, pa- 
ėmęs lidzium nulidziujo galvą. Nulidziujęs galvą, padėjo tarp kojų, kad nepasiek- 
tų rankom ir neužsidėtų vėl galvos, ir uždaręs grabą užkasė. Nuo to čėso niekas 
daugiau nebarabanija į langą, nei ulioja. Žmonių paklaustas, kaip jis tai padarė, 
atsakė: „Kam aš turiu lidzių? Lidzium atatupstu nulidziujau ir pabaigta. Daugiau 
neulios...“ (O. Mardosienė, 85 m.a., Paluodės k., Salako v. Užr. V. Dičiūnas 1936.11.6. 
LTA 753/119.) 


86. „EIKIT DIRBTI!“ 


Beržienų dvare buvo labai piktas ponas. Neleisdavo šeimynai nė biškį pasilsė- 
ti, šaukdavo: „Eikit dirbti! Eikit dirbti!“ Kai anas numirė, jau kai pakavojo, vieną 
kartą valgo šeimyna pietus ir išgirdo šaukiant: „Eikit dirbti!“ Šeimyna nusigando. 
Tuojau pasakė poniai. Ponia mislijo, kad meluoja anie. Kitą dieną vėl ana nuėjo į 
šeimyninį ir išgirdo šaukiant. Pasakė klebonui. Na, tada leido atkasti. Atkasė, nu- 
kirto galvą, įdėjo į tarpkojį ir daugiau niekuomet nebebaidė. (E. Dainienė, 65 m.a., 
Bausko k., Papildės v. Užr. S. Majauskas 1936.IX.9. LTA 987/12.) 


87. PONAS GVAZDIKAS 


Gyveno Jovaravo dvare ponas, vardu Gvazdikas. Jis buvo labai nedoras žmo- 
gus, todėl numiręs dažnai pasirodydavo dvariškiams. To visi labai bijojo. Kuni- 
gas patarė iškasus nukirsti jam galvą ir padėti palei kojas. Kada tas buvo padary- 
ta, jis daugiau nesirodydavo. (V. Kaminskienė, 78 m.a., Igliškėlių v. Užr. 
D. Ambraziejūtė 1933. LTA 452/71.) 


88. PONAS KAREIVA 


Mano mama pasakojo, kad kai dar buvo baudžiava, tai dvarininkas ponas Ka- 
reiva sunkiai laikė po savim žmones. Kai ėjo metežas, tai atėjo į jo dvarą kazokai. 
Jie išvarė iš jo lauko Žmones, o jį patį išsivežė į Raseinius. Iš ten jį parvežė mirusį. 
Mano brolis nuėjo saugoti į sandėlį javų. Ten būdamas, pamatė Kareivą ateinant. 
Jis buvo palaidotas savo koplyčioj. Naktimis matydavo, kaip iš jo kapo per stogą 
išeina baltas žirgas. Žmonės klausia kunigo, ką reikia daryti. Liepė jį iškasti, nu- 
kirsti galvą ir padėti tarp kojų. Kada taip padarė, tai daugiau nebesivaidino. (V. Šau- 
lienė, 32 m.a., Lydavėnų par. Užr. J. Dovydaitis 1932. LTA 462/229.) 


89. PONAS GARLIAUSKAS 


Lenkmečio laikais Garliauskas išmušė, išplakė iš namų žmones ir sau susikūrė 
virš dvidešimt dvarų. Ojis pats apsigyveno, kur jam geriausiai patiko, kur dabar 
yra Garliava. Ilgainiui jis manė: vis vien reiks kartą mirti. Ir jis pastatė bažnyčią, 

ne taip toli nuo savo pakajų, ir įsitaisė sau sklepą, į kurį jį turėjo palaidoti. Mirus 
Garliauskui, jo laidotuvės buvo gana iškilmingos: nuo jo pakajų iki bažnyčios bu- 
vo išpuoštas kelias eglaitėmis ir audeklais, ir net buvo sustatyta šonais kelio spiri- 
to viedrai, kurie buvo uždegti, kai jį lydėjo, - lydint jį į bažnyčią, net žmonėms 
buvo [nuo degančio spirito] gana karšta. Palaidojus Garliauską, visi išsiskirstė. 
Vakaro sulaukus, parjojo jis ant ožio į savo pakajus ir trankėsi iki dvyliktos valan- 
dos nakties. Paskiau žmonės ir kunigai nutarė nukirsti jam galvą ir padėti žemiau 
kelių, kad nepasiektų jos užsidėti, ir paskiau lavonas nesitrankė. Nuo to laiko jo 
vardu liko Garliava. (M. Simonaitytė, 35 m.a., Paežerių v. Užr. V. Šačkus 1931. 
LTA 318/ 20.) 


90. PONAS GURSKIS 


Prieš keletą metų, netoli nuo Medingėnų, gyveno dvarponiai Gurskiai. Jie tu- 
rėjo kamisorių. Ponui mirus, ponia įsimylėjo į tą kamisorių. Sako, būk naktimis 
Gurskis pareidavo į savo rūmus ar raitas parjodavo ant balto arklio. Kamisorius 
labai nusigando, kad ponas, kuris buvo miręs, pradėjo dažnai lankytis į namus. 
Kitą rytą nusiuntė kamisorius darbininkus, kad pažiūrėtų, ar tebėra Gurskis pa- 
laidotas. Sako: „Jei yra, apdėkite akmenimis ir apkaskite žemėmis“ .Sutemus, apie 
12 valandą, vėl parėjo Gurskis į savo rūmus. Tada kamisorius liepė tarnams nueiti, 
nukirsti jam galvą ir įrišti į šakumą. Taip tarnai ir padarė. Nuo to laiko daugiau 
ponas nebeparėjo į namus. Tada ponia vėl galėjo su kamisorium meilikautis. (P. Kry- 
žius, 22 m.a., Medingėnų k., Žarėnų v. Užr. C. Narvilas 1930.IV.28. LTA 284/600.) 


91. PONAS BAGANSKAS 


Baganskas, Dūkšto ponas, po savo smerčiai uliojo. Svietas tuo čėsu utarojo ši- 
tokių navatnybių. Jo įpėdiniai statė melnyčią. Tik pradėjo kažkas naktimis vaidin- 
tis - jų melnyčią išverčia ir išverčia. Dabok, kiek perdien pastato, tiek pernakt 
išverčia. Na, mislija, kas gi čia tą negražų darbą dirba? Davai pilniut. Pilniuja 
pilniuja, agi daboja, atėjo nabašnykas ponas Baganskas ir nustvėręs išardė dienos 
darbą. Taip darydavo kas naktį. Neturėdami rodos, melnyčios statytojai nuėjo 
pasiklausti rodos į svietą. Jiem kiti parodijo, kad anas neuliotų, ir be šito, dar upotką 
nedarytų - nukirsti atatupstu lidzium jam galvą, tik atatupstu, nes kitaip vis tiek 
jis galvą užsidės ir ulios. Taigi anie, neturėdami kitos rodos, nuėjo pas nusima- 
nantį tą darbą dirbti žmogų ir tas sutiko. Nueina tenai, kur anas pakavotas, atida- 
ro grabą ir daboja - ščyrai jo uliojama: gulėjo jau ne taip, kaip buvo pakavotas - 
znokas kad ulioja. Tas žmogus, nieko nelaukdamas, atatupstu lidzium ir nuli- 
dziujo jam galvą, ir padėjo tarp kojų taip, kad anas nepasiektų jos rankomis - tada 
vis tiek užsideda galvą. Po to nereikėjo jam daugiau ulioti, spakainas buvo svietas 
ir melnyčia. (O. Mardosienė, 85 m.a., Paluodės k., Salako v. Užr. V. Dičiūnas 
1936.II.6. LTA 753/118.) 


92. PONAS NAVAICKAS 


Vainoj mirė didelis ponas Navaickas. Numiręs anas, būdavo, kas vakaras atei- 
na savo kambarin: nusiprausia, susišukuoja, užsideda ploščių ir atsisėda rašyti. 
Ka, anas rašė - vienas Dievas Žino, tik rašydavo ir tiek. Po nekurio čėso, tai paste- 
bėjus, ponia didžiai nusigando. Bet ponas jai nieko blogo nedarė. Jis iki savo parai 
[laikui] rašydavo be perstojos, o parai atėjus, jis išeidavo. Vis tik ji bijojo. Taigi 
nusprendė eiti klausti rodos pas savo parapijos kunigą, Dūkšto kleboną. Nuėjus 
ana išdėstė, kas daros jos namuose kunigui ir klausia rodos. Kunigas ir sako: „Aš 

vienas, jei tai yra prauda, ką uturoji, bijau. Taigi reikia pakviesti ir daugiau kuni- 
gų . Ir pakvietė kaimyninių parapijų kunigus, rodos, Kazitiškio ir kt. Atėjus su- 
tartam čėsui, visi kunigai susirinko ir nuėjo dvaran. Sutemo. Laukia kunigai ir 
ponia Navaickienė, kas bus. Kunigai liepė poniai, kad kai ateis nabašnykas, kad 
klaustų, ko geidauja. Taigi jie visi suėjo pono kambarin. Laukia. Neilgai teko lauk- 
ti, įeina kas. Visi tuoj sužiuro ton pusėn - ir įeina, akurat gi, ponas Navaickas 
nabašnykas. Šitie nieko nesako, nesako ir ponas. Ponas susišukavo nusiprausęs, 
apsidėjo ploščium ir atsisėdo rašyti. Rašo, tik rašo. Ponia ir klausia jį: „Ko, po- 
nas, geidauji?“ Ponas vieton to, kad būtų ką nors sakęs, tik pagrasė poniai pirš- 
tu, biškį šypterėjęs, ir vėl kaip rašė, taip ir rašo. Atėjus čėsui išeiti, pasikėlė, nu- 
siėmė ploščių ir išėjo. Kunigai nežinojo nei kas daryti. Bet paskui vis tik nutarė, 
kad reikia jam galvą nukirsti ir tiek, kitaip jis vis tiek ulios ir tiek. Taip ir buvo 
padaryta. Pasamdė žmogų, katras šitam dalykui nebuvo trusus ir nusimanė, tas 
nuėjo ten, kur buvo pakavotas ponas, atatupstu lidzium nukirto galvą, padėjo ją 
tarp kojų žemiau kelių (kad nepasiektų su rankom - kitaip anas ir vėl užsidėtų 
galvą), prikalė su šermukšnine lazda ir daugiau buvo spakaina, neatėjo nė vieną 
rozą. (P. Mardosienė, 55 m.a., Paluodės k., Salako v. Užr. V. Dičiūnas 1936.11.6. 
LTA 753/128.) 


93. PONAS FRICAS 


Paširvinčio dvaro (Vištyčio valsčius) savininkas buvo Fricas. Jam mirus, jis pa- 
laidotas tose kapinaitėse (Stimiškių kaimo laukuose). Pasakojama, kad, jam mi- 
rus, jis vaikščiodavęs ir bauginęs žmones. Žmonių prašymu buvo atsiųsti iš Var- 
šuvos budeliai, apsivilkę raudonais rūbais. Atkastas Fricas buvęs visai sveikas 
[t.y. nesupuvęs]. Budeliai, nukirtę galvą, vėl sudėjo, o šalia grabo įkalė šermukš- 
nio kuolą. Nuo to laiko Fricas nesivaidendavo. (Vištyčio v. Užr. J. Zaliauskas 1936. 
LŽV 1450.) 


94. PONAS MASALSKIS 


Masalskis turėjo falvarką. Jį rado įkritusį į degtinę ir nebegyvą. Jį palaidojo, bet 
naktimis jis ateidavo ligi pačios klebonijos. Tai kartą klebonas ir sako savo kamen- 
doriui: „Kai tik jis ateis į mano kambarį, tai tu, nubėgęs ant kapų, uždėk stulą 
kryžiumi ant tos skylės, pro kur jis išlindo“. Tą naktį jis taip pat atėjo į kleboniją. 
Jaunasis kunigas tuoj nubėgo į mišką ir uždėjo tą skylę. Kiti kunigai pradeda ruoštis 
tą Masalskį laidoti. Jis, tai pamatęs, grįžta prie savo grabo, bet ten jau uždėtas 
kryžius ir jis negali įlįsti. Klebonas atėjęs sako: „Eik į duobę!“ Atėmus stulos kry- 
žių, jis įlindo. Žmonės atkasė tą duobę, ir vienas ubagas nukirto jam galvą ir padė- 
jo tarp kojų. Bet ir tas nemačijo, jis ir toliau vaikščiojo naktimis. (A. Abromaitis, 
Palupių k., Lydavėnų p. Užr. J. Dovydaitis 1932. LTA 462/ 238.) 


95. PONAS MASALSKIS IR KLEBONAS TARVYDAS 


Pirmasis Kubilių dvaro (Tytuvėnų valsčius) nuomininkas buvo Masalskis. Šiaip 
žmogelis buvo labai geras, bet mėgdavo išsigerti ir kortomis lošti. Dažniausiai 
kortomis lošdavo su Tytuvėnų klebonu Tarvydu. Kartą karčemoje rado Masalskį 
negyvą. Jis buvo pasiturįs žmogus, be to, dar gyvas būdamas, gerai pasižinojo su 
klebonu Tarvydu, užtat Masalskis buvo su visomis bažnytinėmis apeigomis pa- 
laidotas Tytuvėnų kapinėse. Kurį laiką Kubilių dvare niekas negyveno, tada žmo- 
nės dažnai Masalskį matydavę į dvarą ateinant. Paskum dažnai Masalskis apsi- 
lankydavęs pas kleboną Tarvydą ir reikalaudavęs kleboną su juo kortomis lošti. 

Kartą klebonas Tarvydas sumanęs Masalskiu atsikratyti. Kada Masalskis nakčia 
atėjęs į klebono Tarvydo kambarį, klebonas norėjęs išeiti, bet Masalskis jo nelei- 
dęs. Pavykę klebonui Masalskį trumpam laikui atsiprašyti. Klebonas Tarvydas 
išeidamas užrišęs duris šv. Pranciškaus juostele (Tarvydas buvo pranciškonas), 
kad Masalskis neišeitų. Tada Tarvydas nuėjęs pasikviesti pagalbon zakristijoną ir 
špitolėj gyvenantį aklį Petrelį. Petreliui klebonas liepęs paimti kirvį ir kastuvą, o 
zakristijonui krapylą, smilkintuvą, caluną, švęsto vandens ir žvakę. Pirmiausia 
visi trys nuėję į kapines ir ant Masalskio kapo uždėję caluną, o tik tada grįžę pas 
Masalskį. Masalskis jau buvo klebono belaukiąs ir vėl vadinęs jį kortomis lošti. 
Tarvydas tarėsi esąs pavargęs ir negalįs kortomis lošti, mielai jis sutiktų šį kartą 
eiti su Masalskiu pasivaikščioti. Iš karto Masalskis nenorėjęs, bet vėliau sutikęs. 
Kai tik klebonas Masalskį iš kambario išsivadinęs, tuoj ėmęs jį šventinti ir smilky- 
ti. Tuo būdu pamažu Masalskį nusivarę į kapus. Prisiartinę prie Masalskio kapo. 
Klebonas ėmęs Masalskį varyti į jo nuolatinę buveinę. Masalskis buvęs priverstas 
klausyti klebono įsakymo. Masalskis jau žengė ant caluno ir taisėsi į savo vietą 
įlįsti, bet negalėjo, nes jo kapas buvęs calunu uždengtas. Atėjusi dvylikta valanda, 
gaidys sugiedojęs ir Masalskis kritęs ant caluno. Tada klebonas liepęs Petreliui 
kirviu nukirsti Masalskiui galvą, atimti caluną, atkasti jo kapą, išimti grabą, ku- 
riame Masalskis buvo palaidotas, atidaryti jį ir ten paguldyti Masalskį, o nukirstą 
galvą padėti gale jo kojų. Po to uždarę grabą, įleidę jį į duobę ir užkasę. Nuo to 
laiko jau daugiau Masalskis nebevaikščiojęs. (Kubilių k., Tytuvėnų v. Užr. M. Ba- 
lilionytė 1935. LŽV 1164.) 


96. PONAS VAIDENASI BAŽNYČIOJ 


Mirė vienas ponas*. Nuo to laiko visi mato, kad naktį bažnyčioj šviesu. Zakris- 
tijonas apie tai pranešė klebonui. Klebonas sako: „Kai ateis vakaras, pasistatyk 
kopėčias ir žiūrėk pro langą, kas toj bažnyčioj darosi“. Zakristijonas taip ir pada- 
rė. Pasiėmė kopėčias ir žiūri: tas ponas, kurs neseniai mirė, užsidegęs visas žvakes 
ant altorių ir laksto, šokinėja po bažnyčią. Apie tai pranešė zakristijonas kunigui. 
Kunigas liepė paimti bažnyčios raktus, pats pasiėmė kamžą, stulą, krapylą su švęstu 
vandeniu ir nuėjo į bažnyčią. Vos zakristijonas atidarė duris, gi kad atlekia nuo 
altoriaus ponas, kad atlekia - tiesiai į zakristijoną. Bet kunigas iš užpakalio pa- 
krapino švęstu vandeniu - ponas trinkt ir negyvas. Kad nebesivaidintų, kunigas 
liepė nukirsti ponui galvą. Žmonės taip padarė, ale vaidinosi ir gana. Tada gal- 
vą padėjo tarp kojų, kad vaiduoklis rankomis jos nepasiektų. Ir nuo to laiko 
nebesivaidino. (M. Janionienė, 46 m.a., Dubarų k., Ramygalos v. Užrašė K. Ja- 
nionis 1936.IV.5. LTA 859/21.) 


97. PARAŽNIŲ PONAS 


Paražnių dvare gyveno to dvaro ponas, vardu L. Kai jis numirė, dvare pradėjo 
vaidintis: žmonės sakė, matę jį miške naktį vaikščiojant. Tada vienas žmogus nu- 
kirtęs jam galvą. Bet dvare vis dar nepaliovė vaidintis: jis vaikščiojo galvą po pa- 
žasčia nešiodamas. Vietiniai gyventojai jo lavoną sukapojo į smulkiausias daleles. 
Tada viskas nurimo, dvare nesivaidino, tik vis dar žmonės nepamiršo tos pasakos 
apie Paražnių dvarą. (Paražnių dv., Kybartų v. 1927. LTA 28/333.) 


* "M. Janionienė tikrai neatsimena, ale sako, kad gal to pono pavardė buvo Aidrigas, o vaidinosi 
Vadaktelių bažnyčioje. 

98A. BITININKAS KURAUSKAS 


Pasakysiu dabar vieną tikrą atsitikimą. Tas atsitiko Giedrynės dvare. Tame 
dvare buvo vienas žmogus. Jis turėjo darbą į sodą, prižiūrėjo visą sodą ir bites. Ir 
taip tie ponai jį mylėjo, kad jis toks geras buvo žmogus. Turėjo sau Žmoną ir šei- 
mą, trejetą ar ketvirtą vaikelių, tikrai nepasakysiu. Ir jis taip gražiai gyveno tam 
dvare. Ir vieną kartą jis nuėjo į bažnyčią ir priėjęs išpažintį, kada priėmė šventą 
komuniją, pasilenkęs sau iš burnos išėmė ir ją namo parsinešė. Parsinešęs, kur jis 
ją padės. Nuneša į vieną bičių avilį ir įdeda. Ir nieks apie tai nežinojo. Ir nė savo 
žmonai sakė, nei niekam. Bet labai bites pas jį iš visų kraštų lėkė. Taip jis to pono 
buvo mylimas, kad jau niekur geriau būti negalėjo, kaip jis te gerai buvo. - Ir 
vieną kartą želajaus [=liepos] mėnesį suserga jis. Menkai suserga. Jo žmona išeina 
vakare karvių pamilžti. Kadajji išėjo karvių pamilžt, jis atsikelia ir išeis laukan ant 
dvaro. Išėjo ant dvaro ir palei pačią stubą buvo maža balutė prilyta, gal koks buvo 
mažum viedras ar du vandens. Ir jis ten paslysta prie tos balutės ir prigeria. Kiek 
ten to vandens buvo, bet jis prigėrė. Pareina žmona nuo karvių ir randa jį jau 
mirusį. Ką reiks daryt? Ką su nabašnyku visi daro. Tuojaus paprašė žmonių, žmo- 
nės padeda. Padaro grabą, padaro šermenis, palaidoja jį į trečią dieną. 

Ir dabar tą pačią dieną, kai tik jį palaidojo, sugrįžta namo iš pagrabo. (Lietuvoj 
yra toks papratimas, kad visada po pagrabo rožančių gieda namie.) Susirinko 
žmonės, pradėjo rožančių giedot. O tajo moteriškė gamina jau valgių: kaip pagie- 
dos rožančių, duos žmonėm užsikąstie. Dabar jai pritrūko ugnies [malkų]. Ji nuei- 
na skersai [kiemą] į pašiūrę atsinešti skiedrų, ten, kur buvo tas grabas darytas. Ir 
ji pamatė stovintį savo vyrą prie tų skiedrų. Nusigando baisiai, nebežinojo ką 
daryti: ar imti tų skiedrų, ar ne. Ir vis tiek ji pasiėmė skiedrų, ir atėjo taip, kaip 
negyva, į stubą. Ir nieko niekam nesakė. Visa drebėdama trusiasi kuknioj. Žiūri, 
kadjis jau prie namų stovi. Jau ji netrivoja baime, nežino ką daryti: nežino, ar tiem 
žmonėm pasakyti, ar ji tik viena mato. Ir viens po kitam tie giedodami pamatė ir 
jie, kad jisai stukso, bute stovi. Visi nusigando, nesmagumas toks pasidarė. Kada 
jau visi pabaigė tas pamaldas, rožančių, kiek jau jie ten pasivalgė, o jau niekam 
nebuvo negardu valgyt užtai, kad tokis baisus atsitikimas. O jisai sau kaip stovi, 
taip stovi bute, niekur neišeina. Dabar ta žmona baime netrivoja. Visi išsiskirsto. 
Kad visi išeina iš namo, ji pasilieka su vaikučiais. Jis po stubą vaikštinėja, bet jis 
jiem nieko nedaro, žiūrinėja į visus kampus. Dabar ji sau mislija: „Nu, kas čia 
atsitiko su tuo mano žmogum? Toks geras buvo, mes jį taip gražiai palaidojom, ir 
ko jis dabar čia taip akyse rodosi?“ 

Bet pradėjo visiem žmonėm rodytis, visus užkabinėt. Dvare jau beveik nebuvo 
to Žmogaus, katras jį nematė. Bet daugiausia jis turėjo bendro su tais, su katrais jis 
kaip gyvas buvo imdavosi. O katrą jis nugalėjo, tai vieną kurmoną ar panaktinį 
(tikrai nepamenu dabar) iš svieto išvarė. Imdavosi, imdavosi per naktį. Ans par- 
meta jį, bet jis vis tiek ant viršaus, kaip vėjas: jis užsirita ir vėl ant viršaus. Ir tas 
žmogus taip nusikankino, kad jis už kelių mėnesių ir pasimirė, ba jau negalėjo 
dalaikyt ilgiau. 

Ir potam pradėjo tam ponui sakyti apie jį žmonės. Skandalas nuėjo, bet tas 
ponas niekad nevierijo. Pamislijo: „Kaip gali tie žmonės išsimislyti ant tokio gero 
žmogaus?“ Ir jis visada pareidavo ne su tom drapanom, su kuriom jį palaidojo, 
bet kur jis nešiodavo kasdie, o labiausia, kur sode dirbo, su tom. Tai ką jo žmona 
sumanė? Ji pamislijo: „Palauk, kai atvažiuos žydas su silkėm ir su muilu, tai aš 
visas tas drapanas parduosiu tam žydui, tai jau jis jų neras, tai gal jau jis ir nepa- 
reis daugiau. Kas tau davė“.Ji žydui pardavė, nusipirko silkių ir muilo. Vienok jis 
tą žydą surado ir nuo žydo pasiėmė, ir vis tiek su tom pačiom drapanom pareina. 


DVASIOS IR ŽMONĖS 


Ir dabar jau kai (kalbos) iki tam ponui nuėjo, tas ponas pradėjo žmones drausti ir 
sakyti: „Jeigu jūs imsit ant jo taip šnekėt, to gero žmogaus, aš jus išvarysiu iš dva- 
ro, iš slūžbos“. Bet žmonės turėjo tiesą, ba jie visi teisybę kalbėjo. 

Ir dabar vieną kartą tas ponaitis turėjo Virbalio mieste sau merginą apsirinkęs. 
Ir jis nujodavo jos aplankyti. Vieną kartą jis sugrįžo gana vėlai. Gal buvo pusė po 
vienuolikai, o gal biskį ir vėliau. Bet anyhow [amerikonizmas] jau piktos dvasios 
po dvylikai nevaikščioja, tai jau buvo prieš dvyliką. Ir dabar kaip jis parjojo, tai jis 
šaukia parjojęs prie gonkų panaktinį, kad paimtų arklį nuo jojo. O panaktinio bū- 
ta kitam krašte dvaro. Jis balsą ponaičio girdėjo, bet iki jis atėjo, tai Kurauskas, tas 
numirėlis, ateina ir iš jo paima arklį. Kaip tas ponaitis pamatė, kad jis iš jo arklį 
ima, sucipo nesavo balsu, krito ant grindų ir be žado. Subėgo tarnai, tėvai atbėgo, 
įnešė į kambarį - nekalba. Pašaukė daktarą, vieną ir kitą, ir nevat žinau to daktaro 
pavardę, Snaiberis iš Kybartų buvo. Ir tada jie suėjo visi, nieko negali įkalbyt, 
nieko nežino, kas su juo atsitiko. O panaktinis, tada jau ant to balso išgirdęs, atei- 
na per dvarą prie gonkų. Žiūri, kad nėr nei arklio, nei ponaičio, nieko nėr. Jis 
pamislijo: „Taijau ponaitis nesulaukė manęs, paleido arklį su balnu ir kamanom, 
tai eisiu į stonią ir nurengsiu“. Ir jis dabar eina į stonią nurengt arklį. Nugi žiūri, 
kad tas Kurauskas jau arklį pasikabinęs už kamanų prie balkio ir eina aplink tą 
arklį. Bet jis su tuo panaktiniu nesiimdavo, jis jo bijojo, nes jis jį apgalėdavo. Tai 
tas panaktinis greit prišoko prie kamanų, su peiliu nupjovė kamanas ir arklį palei- 
do. Jau taip žviegė tas arklys, kad biskį būt pakoręs. Ir dabar tas panaktinis, sugrį- 
žęs atgal prie gonkų, pradeda jis tarnam sakyti, kaip atsitiko: „Kurauskas ponai- 
čio arklį buvo pasikoręs į stonią, aš nupjoviau kamanas ir paleidau, ojis nusijuokė, 
nusižvengė ir išėjo sau“. Sulaukus rytojaus, tas ponaitis prakalbėjo apie kokius 
pietus. Jis pasakė, kas su juo atsitiko: „Tėvai, ne veltui žmonės šnekėjo. Tikra tei- 
sybė, Kurauskas iš manęs arklį paėmė. Dabar ir aš tikiu, kad jis visus žmonės 
užkabinėjo ir kas nors su juo yra“. 

Ką reikia daryti? Tuojau važiuoja į Virbalį pas kleboną (dabar nepamenu jo 
pavardę). Nu, ir paprašė jis to klebono, kad klebonas atvažiuotų ir apžiūrėtų, kas 
galėtų būtie. Atvažiavo klebonas ir sako: „Prie kokio darbo tas žmogus dirbo?“ 
Ponas sako: „Jis buvo agrodnykas, sode dirbo, labiausia jis turėjo užsiėmimą su 
bitėmis. Bites iš visų pusių [lėkė]: tik žiūrėk - tai jau naujas spiečius. Tų avilių 
pilnas sodas, jau nėra vietos kur dėt“. Kunigas pamislijo: tai jau čia something, 
[amer.], jau jis ką nors padarė. Čia kas nors yra. Liepė tam ponui paprašyti tikrą 
bitinyką ir kad tas bandytų tirtie, ar jis ką nesužinos. Paprašė tą bitinyką, jau su- 
prantantį, katras gerai viską žino. Tas bitinykas pavaikščiojo po tuos avilius ir 
pačiam vidury sodo, gražiausiam avily, jis girdi tokį balsą, kad rodos „Šventas 
Dieve“ gieda. Kitur eina - niekas, tik ties tuo vienu aviliu. Ateina pas poną ir 
pasakoja. Pats ponas greit nuvažiuoja vėl pas kleboną ir papasakoja. Klebonas 
atvažiuoja ir liepia, kad tas bitinykas pažiūrėtų, ar kas ten yra. Bitinykas atidaro 
tą avilį - nugi iš vaško taip gražaus padarytas kielikas ir šv. komunija įdėta, 
rodos, kaip dabar iškepta: balta, graži, kaip sniegas. Tada kunigas sako: „Reikia 
ją išimti“. Kunigas su procesija parsivežė namo, įdėjo į bažnyčią. Ir dabar jis į tą 
poną sako: „Kitos išeities nėra, kaip mes turime jį atkastie ir pažiūrėt, kas ten su 
juo yra“. 

Dabar jie nuveina į kapines, atkasa ir atidaro grabą. Žiūri, kad grabe jis apsi- 
vertęs kniūbsčias, - reikia gulėt kai aukštielnykas, jis ant burnos apsivertęs. Tada 
kunigas sako: „Dabar matom, koks yra dalykas - jis yra patempionas. Velnias į jo 
skūrą įsilenda naktį, kaulus palieka grabe, ir jis eina, ir žmones gąsdina. Kitaip 
nėra išeities, kaip mes turim jam duoti galvą nukirstie, ba taip tai jis visada žmones 

baderiuos [amer.], ateis ir kur kitur da“. Nu ir tada buvo mieste žmogus, kuris 
arklius pjauna (jau yra tam tikras žmogus). Tai jie tą žmogų pašaukė ant kapinių, 
išėmė jį, ir tas žmogus atsinešė bylę ar kirvį (nepamenu tikrai, kaip mano tėvelis 
pasakodavo). Ir kirs jis galvą. Ir kaip jau jis kirto galvą, vienąsyk kirto - išsišiepė, 
antrąsyk kirto - da nenukirto, iš trečio sykio, kaip jau gerai užsimojo, nukirto. Ir ta 
galva kai lėkė, tai į skverną įsikabino tam žmogui. Bet jis tuoj tą kampą savo skverno 
nupjovė ir įmetė į duobę atgai [galvą] su skernu. - Ir vis tiek jis pareina, užsideda 
savo galvą ir pareina. Nu, negerai. Dabar vėl tas ponas tariasi su kunigu, ką reik 
daryt, kad dabar jis pareina vėl. Kunigas pataria, sako: „Nuvažiuokit į Vilkaviškį 
ir tenai yra tam tikri budeliai, kur galvas kerta, tai jiem duokim nukirst“. Tada 
parvežė tą tikrąjį budelį. Tas budelis nukirto jam galvą, padėjo pas galą kojų, pri- 
pylė pilną gerklę aguonų, perkalė su šermukšniniu kuolu per gerklę ir sakė: „Bū- 
kit dabar ramybėj, jau jis daugiau nepareis“. Ir iš tikrųjų, nuo tos dienos jis dau- 
giau neparėjo. Ir buvo ramybė. 

Tai čia vierykit, čia nėra pasaka, čia yra tikras atsitikimas. Pats mano tėvelis 
žinojo ir matė, tai jis man išpasakojo. (Magdalena Takažauskienė, 72 m.a. Gimt.: 
Versnupių k., Alvito p. Atv.: 1904. Gyv.: 105 So. 22 Str. Pittsburgh, Pa. Užr. J. Ba- 
lys 1949.VIII.19. Arch.: R 28/68. Žr. Dirva, 1950, Nr. 15.) 


98B. VAIDUOKLIS SU GALVA PO PAŽASTIM 


Pasakoja, kad vienas ūkininkas miręs be kunigo ir buvęs palaidotas kaimo ka- 
pinyne irgi be jokių šventų ceremonijų. Rytojaus naktį ūkininkas ir parėjo iš kapi- 
nių namo, bet jokių zlasčių nedarydavo, tik užsikabindavo ant durų ir supdavos. 
Ko nedirbo, kad tik jis nepareitų, bet niekas negelbėjo ir gana. Kai jį pradėdavo 
žegnoti, tai jis sakydavęs: „Aš irgi žegnodavau, kai tokius pamatydavau“. Vienas 
drąsus vyras sumanė atkasti jo karstą ir nukirsti lavonui galvą, tai, sako, daugiau 
nepareisiąs. Už tą jo darbą namiškiai jam prižadėjo sumokėti didelius pinigus, 
kad tik nebepareitų. Drąsuolis nuėjo dieną į kapus, atkasė jo karstą ir pamatė: 
numirėlis žiūri ir juokiasi iš jo. Galvą nukirto, bet kai ją nukirto, tai ji kad šoko, 
apkando jo trinyčių skverną ir laiko. Jis persigando, tuoj savo skverną nukirto ir 
įmetė galvą prie kūno, pakišdamas po pažastimi. Kitą naktį vėl parėjo, tą galvą 
pasikišęs ir laikąs po pažastim. Namiškai dar labiau persigando ir pasišaukė drą- 
suolį. Drąsuolis išaušus nuėjo į kapines, vėl atkasė karstą ir galvą iš po pažasties 
padėjo prie kojų. Po to daugiau numirėlis nepareidavo namo, bet ir drąsuolis, kai 
tą galvą kirto, tai iš sykio pražilo kaip sniegas. Ir neilgokai pagyvenęs mirė. (Juzė 
Žemaitienė, 50 m.a., Raseiniai. Užr. St. Džiugas 1938.X. LTA 1796/27.) 


99. GIRININKAS SMAUGIA ŽMONĄ 


Vienas girininkas gyveno girioje. Jis buvo geras žmogus, bet nėjo išpažintin. 
Vieną naktį jis susirgo labai sunkiai ir žmona paprašė kunigą, kad išklausytų išpa- 
žintį. Kunigas atėjo, išklausė išpažintį ir sako žmonai: „Tu jam duok, ką tik jis 
norės. Norės duonos - padėk duoną ant stalo, norės degtinės - padėk degtinę, 
vienu žodžiu, ko tik jis norės. Pati išeik su vaiku“. Ji taip ir padarė. Pastatė prie jo 
lovos didelį stalą, užtiesė ir klausia: „Ko tu nori?“ Jis sako: „Noriu pyrago“. Jinai 
padavė jam pyrago. Ji antrą kartą klausia, ko jis nori. Jisai atsakė, kad nori degti- 
nės. Ir taip sakė, ir sakė, ko jis nori, ir prikrovė pilną stalą. Ji klausia: „Ko dar 
nori?“ Jisai sako: „Jau nieko nenoriu“. Tada ji paėmė vaiką iš lopšio ir eina pro 
duris, bet vyras prašo, kad ji neitų. Jinai paklausė jo ir nėjo. Jis buvo labai silpnas, 
todėl greitai mirė. Jinai paėmė, jo kūną išprausė, aprengė, paguldė ant zaslano, 

žiūri į savo vyrą ir verkia. Jisai tik vieną ranką numetė nuo krūtinės, bet ji visai 
domės neatkreipė, - padėjo ranką ant krūtinės ir vėl meldžiasi. Ir vėl antra ranka 
nukrito nuo krūtinės, jinai vėl sudėjo jam rankas ir meldžiasi. Jinai ilgai verkė, 
verkė ir meldėsi, staiga šoko jisai nuo zaslano ir ėmė ją vytis. Ji labai nusigando, 
užbėgo ant aukšto ir sėdi. O jisai negalėjo užlipti, todėl nežinojo, kas daryti iš 
piktumo. Jis ėmė malkas nešioti į krūvą; kaip tik jis nueina atsinešti, jinai numeta 
tą visą krūvą; jisai vėl sudeda, prideda daugiau, bet jam vis nesisekė. Nubėgo 
greitai į kambarį, vaiką pradėjo smaugti. Vaikas rėkia, o motina, sėdėdama ant 
aukšto, negali net nusėdėti. Jisai vaiką pasmaugė. Ir kaip tik tuo metu gaidys už- 
giedojo. Jis vėl atsigulė į grabą, kaip ir nieko nebuvus. Dienai atėjus, motina nuli- 
po nuo aukšto, pasakė žmonėms. Žmonės jį palaidojo, o jisai kas naktį išlipdavo ir 
norėdavo savo Žmoną pasmaugti, bet žmonės ją budėjo. Vieną kartą žmonės pa- 
klausė, ką daryti tam girininkui, kad jis vis kas naktį išlenda ir nori pasmaugti 
savo žmoną. Kunigas jiems pasakė, kad jie nukirstų jam galvą ir padėtų užpakaly 
jo. Žmonės taip ir padarė, bet jis galvą pasiekė, prisilipdė ir vėl nuėjo pas žmoną. 
Dvylikta valanda išmušė ir jis pranyko. Tada žmonės paėmė galvą ir padėjo tarp 
kojų. Tuomet tai jis negalėjo pasiekti gulėdamas ir daugiau nebesivaideno. (Gied- 
raičiai. Užr. Br. Dabužinskaitė. LMD I 271/2.) 


100. VELNIO PANA 


Kadaise Parėčėnuose (Metelių valsčius) gyveno viena merga, su velniu susi- 
dėjus. Kai ji numirė ir ją pakavojo, tai kai tik kada Mėnulio pilnatis, tai ji pareina 
namo ir baladojasi po trobas: ant aukšto lipa, visur landžioja ir su nieku nešneka. 
Žmonės patarė ją atkasti, galvą nukirsti ir padėti pas kojas. Ale vis tiek ir tada 
pareina, ir galvą rankoj už plaukų paėmus parsineša. Tai kai atkasė dar rozą ir, 
galvą paėmę, įdėjo kiton duobėn, tada jau daugiau nebeparėjo. (Rauličkienė, 58 m.a., 
Cigoniškio k., Miroslavo v. Užr. A. Andrulionis 1934. LTA 481/44.) 


101. PAKARUOKLIS REMEIKIS 


Krosnos valsčiuj, Simno parapijoj, kelios dešimtys metų atgal, Bambininkų kai- 
me buvo toks atsitikimas. Buvo ženotas Remeikis, jo pati buvo netikus. Tai jis ėmė 
ir pasikorė kluone. Kai pasikorė, tai jis ėmė naktimis rodytis, nedavė spakainybės. 
Tuoj jo pati apsiženijo su Daugirdu. Naktį atėjo ir klausia: „Ar gerai gulėti su 
mano pačia?“ Tai paskui jį atkasė, nukirto galvą ir padėjo prie šono. Tai žmonės 
matė naktį, kaip jis ta galva mėtė šunis. Ir daugeliui žmonių jis pasirodydavo. Kai 
vieną rozą važiavo Simno kunigas, tai apie bričką lakstė kiaulė ir norėjo įšokti į 
bričką. Tai tada vėl atkasė ir padėjo galvą gale kojų, tai paskui jau nevaikščiojo. 
(P. Mažeika, Krikščėnų k., Krokialaukio v. Užr. I. Mažeikaitė 1928. LTA 552/607.) 


102. PAKARUOKLIS KARKLINIS 


Ir man nesinori tikėti, kad pasikorę žmonės paskui namus lanko. Bet visi žino, 
kad Karklinis tai ateidavo. Jį, matai, pakavojo ties Mikulėnu, krūmuose. Taigi šit 
jis po kiek laiko po pakavojimo pradėjo ateiti vidunaktį. Sako, atėjęs apžiūri ar- 
klius, visus gyvulius, paskui įeina kamaron, ten viską apžiūri ir, užvedęs laikrodį, 
prieš gaidžiagystę išnyksta. Ir taip kiekvieną naktį. Sūnus, nebeturėdamas kas 
daryti, paprašė Čėčiuką, kad atkasęs nukirstų galvą. Taigi davė Čėčiukui išgerti, 
ir jis jam kastuvu numėžė galvą, ir padėjo prie kojų, kad nepasiektų vėl užsidėti. 
Kai jis kirto, mes ten toliau keliese stovėjome. Atsimenu, dar ir sakė Čėčiukas: 
„Vyrai, jūs nenubėkit, nes ir aš vienas bijosiu“. Mus, nors ir toliau stovėjom, 

šiurpas kratė. O Čėčiukas, sako, išrišimo net pas vyskupą važiavo. Karklinis po 
to, sako, vis tik jau nebeateidavo. (V. Griaučienė, 74 m.a., Pikčiūnų k., Tauragnų v. 
Užr. A. Linka 1934. LTA 545/88.) 


103. „MAMA, TĖVELIS PRIEANGY STOVI“ 


Vieną sykį joju aš pro kapus. Buvo vakaras. Na, sakau, reikia nueiti biškį pasi- 
melsti į tą koplyčiukę. Prisirišau arklį prie medžio ir einu į bažnyčią, o mano šu- 
niukas seka paskui. Įėjau, žiūriu - padėtas grabas, žvakikė uždegta, o daugiau 
jokio žmogaus nematyti. Man besimeldžiant įbėgo į bažnyčią šuniukas. Tas šu- 
niukas pribėgo prie grabo, ugi - brrr, brrr, brrr... „Na, ką tu čia urzgi?“ - misliju 
sau. Tik žiūriu, kad nabašninkas iškišęs pro antvožą pirštą ir krutina. Šūst tik man 
ant galvos plaukai. Aš iš tos bažnyčios bėgti, nabašninkas tik džinkt džinkt, kad 
davė antvožą į žemę, mane vytis pradėjo. Aš ant arklio drykt ir lekiu. Nulėkęs 

kad šiandien nuvežus savo patį į koplyčią, o rytoj jau kavos. Ugi atlek vienas vaikas 
iš prieangio šaukdamas: „Mama, tėvelis prieangy stovi!“ Visi baisiausiai persigan- 
do. Aš susiradau kirvį, išėjau, činktelėjau tam nabašninkui per galvą ir parvirto jis. 
„Užkaskit jį grabe, padėję tą galvą į tarpkojį, - sakau jiems, - tai niekada nesivai- 
dins“. Taip jie ir padarė. Jie sakė, kad daugiau niekad nesivaidino. (P. Stulgaitienė, 
40 m.a., Mankūnų k., Girkalnio v. Užr. V. Stulgaitis 1933.III.27. LTA 410/82.) 


XX. VAIDULĮ NUGALI DRĄSA AR SUMANUMU 


104. PAKARUOKLĘ SURIŠA ŠERMUKŠNIU 


Jau seniai seniai, netoli Titonių kaimo, Linkuvos parapijoj, gyveno labai pikta 
moteriškė. Ji su namiškiais visuomet bardavosi. Kartą jai kažkas užėjo ir ji pasiko- 
rė. Seniau buvo paprotys laidoti pakaruoklius ten, kur rubežiuojasi ūkininkų lau- 
kai. Taip ir ji buvo palaidota ant rubežiaus. Nuo to laiko, kai ji pasikorė, namiškiai 
niekuomet nebeturėjo ramybės. Kiekvieną vakarą prieš saulėleidį visi ją matyda- 
vo pareinančią namo. Parėjusi ji nueidavo ton kamaron ir viską dėliodavo, vers- 
davo, iki gaidžiai tris kartus sugiedodavo. Tada ji vėl išeidavo. Namiškiai nežino- 
jo ką daryti. Jie nuėjo pas kunigą ir prašė, kad pašventintų kamarą. Kunigas 
pašventino ir sakė: „Jei ji vėl vaikščiotų, tai nueikit, atkaskit duobę ir suriškit jai 
kojas su šermukšnio klingelėm“ . Pakaruoklė nežiūrėjo nieko ir ėjo kaip paprastai. 
Kartą namiškiai pasikvietė keletą vyrų, kurie atsinešė šermukšnines lazdas ir lau- 
kė pakaruoklės. Saulė jau ėmė slėptis už miško ir jie pamatė ateinančią pakaruok- 
lę. Ji ramiai ėjo pro vyrus ir jiems užklausus, kur einanti, tylėjo. Ir tylėdama nuėjo 
į kamarą. Ir taip, kaip kitus kartus, pradėjo viską dėstyti ir vartyti. Vyrai įpuolė į 
kamarą ir ėmė ją mušti. Jiems buvo labai nuostabu, kad mušant lazdomis paka- 
ruoklę gaudavos skambėsys, panašus į oro mušimą. Tad namiškiai, atsiminę ku- 
nigo patarimą, nuėjo atkasti pakaruoklės. Kai atkasė ją, rado gulinčią kniūbsčio- 
mis. Surišo jai kojas šermukšnio augliais ir užkasė. Nuo to laiko pakaruoklė 
niekuomet nebepareidavo namo. (T. Zemeliauskienė, 45 m.a., Linkuvos m. Užr. 
E. Zemeliauskaitė 1932.IV. LTA 358/596.) Plg. Nr. 92-93. 


105. MEDUOGALIU PER GALVĄ 


Viens Žmogus Šimkūnų Viganėse susikūręs ugnelę pas arklius ir gulėjęs. Ir 
išgirdęs naktį atšūkaujant: „Atked, atked, atked!“ Klausęsis ir mislijąs: „Kas gi tu 

čia toks biesas atkedini?“ Jam besiklausant ir atbėgus viena galva. Pribėgus prie 
ugnies, išsiviepus ir žiūrinti. Tas žmogus tiktai pokš su meduogaliu tai galvai. Ta 
galva bėgtį šalį rėkdama: „Nuked, nuked!“ Ir vėl nurėkavus per mišką kažin kur. 
(Nastazija Slančiauskienė, Trumpaičių k., Gruzdžių v. Užr. M. Slančiauskas. LTA 
1208B/ 1323.) 


106. SIDABRINĖ KULIPKA 


Strielčikas miške, ant kokios ten medžioklės būdamas, susikūręs ugnį ir sėdįs. 
Išgirdęs rėkiant: „Žinau, žinau, žinau!“ Tas strielčius turėjęs sidabrinę kulipką. 
Tuoj užsiprovijęs savo muškietą su tąja. Kai tiktai atlėkęs ties juo viršum medžių, 
surikęs: „Žinau“, tai šis į tą balsą tiesiai pokš, šovęs ir nukritus žmogaus kinka pas 
tą strielčių. Ir pasakęs nulėkdamas: „Tavo ščėstis, mano neščėstis“. (Jurgis Anča, 
Trumpaičių k., Gruzdžių v. Užr. M. Slančiauskas. LTA 1208B/1324.) 


107. NEPAPRASTOS VESTUVĖS 


Motinai mirė duktė. Motina labai verkė. Po kiek laiko parėjo duktė ir atsisėdo 
už stalo. Motina jos negalėjo prakalbinti. Motina nuėjo pas kunigą ir papasakojo 
savo bėdą. Kunigas sako: „Dabar bus sunku ją išvaryti, bet jūs renkitės ir puoški- 
tės, ojijūsų paklaus: "Kur eisite, kas bus?“ Motina taip ir padarė. Parėjusi rengėsi, 
o duktė atsikėlusi sako: „Kas bus?“ Motina atsakė: „Bus vestuvės tėvo su dukteri- 
mi“. Duktė vėl atsisėdo. Paskui motina vėl rengiasi, o duktė klausia: „Kas bus?“ 
Motina sako: „Bus vestuvės brolio ir sesers“. Motina vėl rengiasi, o duktė vėl klau- 
sia: „Kas bus?“ Motina atsakė: „Bus vestuvės kūmo su dukterimi“. Tada duktė 
sako: „Tada manjau reikia išeiti, kad bus tokios vestuvės“. Ir išėjo. (5. Kumpliaus- 
kienė, Mažeikiai. Užr. O. Mikniūtė 1932.VII.12. LTA 438/110.) 


108. MAGIŠKA FORMULĖ 


Kai, būdavo, ūtaroja, kad nabašnykai prisikelia, tai vieną kartą Ratinskas iš 
Ligūnų sako: „Ir aš Žinau vieną atsitikimą. Buvo žmogus labai dievobaimingas. 
Anas jojo per mišką, rado pirkelę ir užėjo. Įėjęs rado nabašnyką. Anas buvo drą- 
sus ir kaip dievobaimingas pasiėmė knygą, ir meldžiasi. Pirkelė buvo dyka. Prie 
savęs anas turėjo šunioką. Tada anas girdi, kad šuniokas vis birbia ir birbia. Pas- 
kui pradėjo loti. Tada anas padabojo, kad iš grabo iškišti pirštai ir krutina. Matai, 
gal buvo atgijęs. Tada šitas kai eis pro duris, tik nabašnykas jį lupt už krūtinės. O 
žmogus nė kiek nenusigandęs sako: „Kaip buvo iš pradžios, taip bus ir visados“. 
Nabašnykas ir nugriuvo negyvas. (J. Bikulčytė, 65 m.a., Aukštakalnių k., Salako v. 
Užr. P. Jarackas 1936.VII.18. LTA 977/164.) 


XXI. DVIEJŲ NUMIRĖLIŲ IMTYNĖS 


109. DĖKINGAS IR KERŠTINGAS NUMIRĖLIS 


Kartą vienas Žmogus, eidamas namo, išgirdo skambinant varpus. Jam atėjo j 
galvą mintis, kad jau vienas kas nors išsiskyrė iš šio pasaulio. „Bet juk žmonių yra 
daug ir jie kiekvienoj sekundėj po vieną miršta“, - mąstė žmogus. „Na, gerai, - 
sušukojis, - jei kas dabar tą minutę mirė savo smerčiu, tam amžiną atilsį, o kas ne 
savo, tegul pats sau žinosi“. Jam bekeliaujant ėmė temti. Netoli kelio jis pamatė 
krūmus ir iš jų atlinguojantį žmogų - baidyklę, kuri ėmė jį vytis. Mat ten buvo 
pakaruoklis, pasikoręs tą pačią minutę, kada jis sakė: „Kas ne savo mirtimi mirė, 

tegu pats sau žinos“. Pakaruoklis pateko į pragarą ir už tai supyko. Taip pat tą 
pačią valandėlę mirė vienas žmogus, kuris pateko į dangų. Kai baidyklė ėmė vy- 
tis, jis ėmė taip smarkiai bėgti ir nepamatė, kai pribėgo trobelę, kurioje girdėjosi 
giedant ir žibėjo žvakė. Uždusęs įbėgo į vidų ir atsisėdo. Žmonės nutilo ir užmi- 
go, ir jis liko vienas gyvasis tarp mirusiųjų. Staiga numirėlis sujudėjo, atsisėdo ir 
tarė: „Nuauk man batus!“ Žmogus paklusniai atliko užduotą darbą. Numirėlis 
atsistojo ir išėjo. Kai išėjo, pasigirdo didelis triukšmas, lyg kas eitų ristynių. Paga- 
liau numirėlis įėjo visas sudraskytas, purvinas ir tarė: „Apauk man batus, - aš 
tave išgelbėjau už tai, kad tu pasakei tą valandą už mane amžiną atilsį, ir aš pate- 
kau į dangų“. Žmogelis drebėdamas užmovė numirėliui batus ir jis vėl atsigulė, 
kaip gulėjęs. Žmonės atbudo ir ėmė vėl giedoti. Tada žmogus ir klausia: „Kodėl 
jūs miegojot? Jūs nežinot, kad yra kitas numirėlis už durų ir šis numirėlis išgelbėjo 
man gyvybę“. Žmonės nusijuokė ir tarė: „Ką, ar tu girtas, kad sakai, jog mes mie- 
gojome? Argi tu nematai, jog mes giedame?“ Pagaliau pamatė, kad numirėlio rū- 
bai sudraskyti ir tik tada patikėjo. Išaušus rytui rado kieme sudraskytą kažin kie- 
no lavoną. Taigi žmogus visada turi skaitytis su piktu žodžiu, nes kartais gali jam 
blogai atsiliepti. (T. Zemeliauskienė, 45 m.a., Linkuvos m. Užr. E. Zemeliauskaitė 


1932.IV. LTA 358/599.) 


110. „NE TU MANE PAKOREI!, NE TU MANE NULEISK"“ 


Senų senovėje vieną kartą mišku jojo kareivis. Anas bejodamas pamatė pakar- 
tą žmogų. Kareivis prijojęs nuleido tą pakartą žmogų nuo virvės, bet tas paka- 
ruoklis pradėjo gintis ir šaukti: „Ne tu mane pakorei, ne tu mane nuleisk!“ Karei- 
vis baisiai išsigando pakaruoklio ir nuo jo atstojo truputį. Tas kareivis dar turėjo 
su savim ir šunį. Tas pakaruoklis puolė ant jo šuns, jį sudraskė ir vijosi paskui 
kareivį. Kareivis kiek galėdamas varė arklį. Prijojęs kalnelį pamatė trobelę ir ten 
rado kitą numirėlį, gulintį ant lentos. Kareivis, parpuolęs ant kelių, pradėjo mels- 
tis. Pakaruoklis, įpuolęs į trobelę, puolė ant kareivio, bet tas gulintis ant lentos 
numirėlis nušoko nuo lentos ir pradėjo mušti pakaruoklį, ir užmušė. Guldamas į 
savo vietą, tas numirėlis sako: „Jei nebūtum meldęsis, ans būtų tave sudraskęs, 
kaip sudraskė tavo arklį ir balną“. Tada tas kareivis dar visą naktį meldėsi už tą 
numirėlį. Ant rytojaus išėjęs laukan pamatė, kad jo arklys ir balnas sudraskyti į 
mažiausius gabalėlius. Paskui kareivis laimingai pargrįžo namo ir niekuomet 
vienas daugiau nebėjo į mišką. (Sedos v. Užr. J. Dovydaitis 1932. LTA 462/392.) 
Plg. Nr. 161. 


111. NUMIRĖLIAMS PASIŪLO TABOKOS 


Vienas žmogus ėjo iš miestelio jau gerai sutemus. Tas žmogus buvo labai drą- 
sus. Eidamas namo, jis turėjo eiti pro koplyčią. Jis įėjo į koplyčios vidų ir pamatė 
labai daug grabų. Žmogus išsiėmė iš kišenės tabokinę su taboka ir tarė: „Niekas 
man nepadeda pašniaukšti tabokos, nors jūs, numirėliai, padėkit!“ Vienas numi- 
rėlis iš užpakalio ėmė siekti ranka prie tabokinės. Žmogus išsigando, užvožė ta- 
bokinę ir ėmė bėgti, kiek tik galėdamas: per miškus, per laukus. Atsigrįžta užpa- 
kalin, ogi numirėlis atsivejąs. Bebėgdamas pamatė netoli spingsint žiburėlį ir 
nubėgo į tą kraštą. Pribėgęs prie trobelės vos įsibeldė. Įėjęs į vidų, rado numirėlį 
prie stalo ant lentos. Jis atsiklaupė ir sukalbėjo „Sveiką Mariją '. Lig Žmogus su- 
kalbėjo, tuoj ant pečiaus susirangė ir laukia, kas bus toliau. Numirėlio pati buvo 
išėjusi šaukti Žmonių giedoti. Numirėlis atsikėlė ir ėmė mintis. Mynės mynės, ir 
tos gryčios numirėlis nusuko antram numirėliui galvą. Nusukta galva numirėlis 

nugriuvo, o antras man tarė: „Tave išgelbėjo Marija, o kad tu nedavei tabokos, 
būtų tas numirėlis nusukęs [tau] galvą“. Tai pasakęs atsigulė ant lentos. O tas 
žmogus rytą parėjo namo ir tik tris dienas begyveno, mirė iš išgąsčio. (Janonis, 
Maškėnų k., Panemunėlio v. Užr. V. Janonis. LTA 619/153.) 


XXII. KAIP MIRUSIEJI ATGAILAUJA 


112. GIRTUOKLIS DOMAS 


Seniau žmonės atgailaudavo žemėje, atgailaudavo iki to laiko, kol atspėdavo 
jų vardus. Vienas girtuoklis numirė. Dievas jam paskyrė atgailauti: maustyti gir- 
tiems žmonėms ratus, blogą kelią rodyti, iš ratų girtuokliui ką nors ištraukti. Šis 
atgailautojas girtuoklis vadinosi Domas. Važiuoja koks nors girtas Žmogus iš mies- 
telio kaiman, Domas numauna jam ratus, iškinko arklį arba išverčia ratus ir arklį 
kur į griovį, ar kitokią šunybę padaro. Keikia jį - Domą girtuoklį, kad jis žmonėms 
daug blogo daro, o vardo niekas nei nemano atspėti. Keikia girtieji, užmaudami ir 
traukdami iš griovio ratus, tikru vardu niekas nepamini savo draugo, mirusio gir- 
tuoklio Domo. Vienam girtuokliui, važiuojančiam naktį, Domas numovė ratus. Šis 
girtuoklis nekeikė, bet kalbėjo: „Vargšai, mes vargšai, Domai! Tu kentėjai gyvenda- 
mas, kaip ir dabar. Ir dar vis tebekenti, ir pats kentėdamas mus kankini“. Nuo to 
laiko niekas ratų girtuokliams nebemaustė. Domas nuėjo į dangų, nes jo vardą at- 
spėjo. (S. Šeibakas, 35 m.a., Ukmergė. Užr. P. Valeika 1932.VIII. LTA 397/44.) 


113. „KUR PADĖSIU?“ 


Už Laukuvos 2 km, važiuojant Tverų vieškeliu, yra dykumos, kurias senovėj 
valdę parėžiui. Jos buvusios labai klampios, klaidžios: jeigu žmogus per jas ei- 
davo dieną, jis nepaklysdavo, bet jeigu jis eidavo naktį, tuoj būdavo kažkieno 
nuvedamas į pelkes ir taip jis turėdavo klajoti, kol išaušdavo. Vieną kartą ėjęs 
žmogus ir taip pat paklydęs. Nuvargęs atsisėdo ant kupsto ir išgirdo šaukiant: 
„Kur padėsiu?“ Šaukimas kartojosi tris kartus. Žmogus neiškentęs sušuko: „Iš 
kur paėmei, ten ir padėk!" Tada vaiduoklis sako: „Jau 30 metų, kaip turiu klajoti 
už tai, kad gyvendamas žemėj vis keldavau savo rėžio kapčių ir mažindavau 
kitų rėžius, ir kai miriau, buvau nuteistas pats klaidžioti ir kitus klaidinti iki to 
laiko, kol mano balsą išgirs žmogus“. Nuo to laiko niekas daugiau ten nebeklai- 
dindavo ir vaiduoklis dingo. (M. Rupšys, 50 m.a., Bučių k., Laukuvos v. Užr. 
A. Rupšys. LTA 2273/6.) 


114. VELNIAI PLUKDO PONUS 


Vieną sykį gyveno ponas ir buvo labai piktas. Jis labai mušdavo žmonės. Kiek 
pagyvenęs tas ponas ir pasimirė. Pakavojo jį su didele iškilme ir labai puikiai. Kai 
jis mirė, gaspadorauti pasiliko sūnus. Jis irgi buvo toks piktas, kaip ir tėvas. Vieną 
sykį jaunasis ponas važiavo į Šiluvą, - ar tai į svečius prie kitų ponų, ar kur kitur. 
Ojo liokajus tai buvo tas pats, kurs ir prie tėvo buvo. Parvažiuodami atgal važiuo- 
ja per Šiluvos pušyną. Liokajus sustabdė arklius, išlipo iš vežimo, paprašė ponai- 
čio, kad jo palauktų, ir nuėjo į pušyną. Ponas, sėdėdamas vežime, ir laukia savo 
liokajaus. Nuėjęs į pušyną, liokajus pamatė tokį didelį ežerą, o apie tą ežerą vaikš- 
čioja vokietukai, su botagiukais pliauškindami į vandenį. Jis priėjo artyn ir pama- 
tė, kad vandeny plauko žmonės, [kurie] vis poniškai apsirėdę. Kaip tik jie pri- 
plaukia prie krašto, tie vokietukai vis kerta jiems su botagiukais, o jie cypdami 
plaukia atgal į vidurį [ežero]. Ten tų ponų tarpe liokajus pamatė ir savo senąjį 

poną beplaukiojant. Pamatęs liokajų, ponas paprašė tų vokietukų, kad leistų jam 
su liokajum pakalbėti. Na, jie ir leido. Ponas, pasišaukęs liokajų, paklausė jo: „Ar 
tu pažįsti mane?“ Liokajus atsakė: „Pažįstu“. Tai paskui jam ponas sako: „Pasa- 
kyk mano pačiai ir sūnui, kad jie išdalintų visą turtą tiems žmonems, kuriuos aš 
gyvendamas mušdavau, - o dabar aš neturiu ramybės, kenčiu didžiausias mūkas. 
Ir dar pasakyk, kad jie taip negyventų, kaip aš, - o irjie taip kentės. Te tau mano 
žiedas ir parodyk jiems, kad geriau tikėtų tavimi“. Liokajus atėjo prie vežimo ir 
papasakojo [ponaičiui] viską, ką [buvo] matęs ir ką girdėjęs. Parodė ir tą žiedą, 
kurį jam ponas davė. Parvažiavo namo, papasakojo poniai. Na, paskui jie iškėlė 
didelį balių, užpirko mišias, dalijo visiems turtą. O [paskui] jie gyveno laimingai. 
(V. Latožienė, Šilų vk., Betygalos v. Užr. R. Juknytė 1924. LTA 783/154.) 


115. JUODA KATĖ 


Velykų rytą retai kas neina aplink bažnyčią. O jei atsitinka, kad koks žmogus 
numiršta, ne karto neapėjęs Velykų rytą aplink bažnyčią, tai sielai labai sunku. - 
Kartą vienas žmogus ėjo anksti Velykų rytą į bažnyčią. Jam beeinant, kapt - ant 
pečių užsikabino juoda katė. Žmogus nori ją nusikratyti, bet katė stipriai įsikabi- 
no į nugarą ir nebesiduoda numesti. Taip ta katė ir prakalbėjo žmogaus balsu: 
„Susimildamas, kaip nors apnešk mane triskart aplink bažnyčią - būsiu aš laimin- 
ga ir tau dėkinga. Aš esu Žmogaus siela, - kai aš gyvenau, tai ne karto neapėjau 
apie bažnyčią per Velykas“. Ką žmogus [darys], tekinas apnešė katę aplink baž- 
nyčią ir ji prapuolė. Žmogus taip nusigando, kad tuoj mirė. (M. Janionienė, 46 m.a., 
Dubarų k., Ramygalos v. Užr. K. Janionis 1936.IV.5. LTA 859/22.) 


116. TRYS BALTOS DŪŠIOS 


Starkų kaime, Vilkaviškio valsčiuje, Šnipauckas labai seniai važiavo pro kapi- 
nes. Pamatė tris baltas dūšias. Tai jos sako: „Tu mus apnešk apie kapines tris ei- 
les“. Vieną eilę - nieko, kitą - sunku, trečią - vos vos apnešė. Kai apnešė, padėka- 
vojo: „Tai, - sako, - tu mus iš čysčiaus išvalnijai, ba mes nėjom, kol gyvos, apie 
bažnyčią. Ale niekam nepasakok“. Tas kentė metus, bet jam noris papasakoti, pa- 
pasakojo. Kitąsyk kai važiavo, tai kaip davė per žandą, net rogės apvirto. Parva- 
žiavo persigandęs, ilgai sirgo. Visi penki pirštai buvo žymu ant veido. (Šuiskienė, 
65 m.a., Alksnėnų k., Vilkaviškio v. Užr. V. Kulbokas 1931.XI.26. LTA 325/67.) 


117. BALTAS VYRAS ANT KAPINIŲ 


Kitąsyk vienas stiprus vyras ėjo iš karčemos gerai įsigėręs. Atėjo pas kapines, 
žiūri - stovi baltas vyras ant kapinių. Jam pro tas kapines reikia eiti. Atėjo ties 
kapinių vartais. Išėjo tas baltasis, priėjo, o žinoma, kaip pusgirtis, tai vis drąses- 
nis. Sako: „Tegul bus pagarbintas!“ O ans sako: „Antamžių!“ Dabar ans mislija: 
„Velnias nesakys 'Ant amžių“. Sako tas žmogus: „Ko tu nori nuo manęs? Sa- 
ko: „Aš čia pakutavoju penkiasdešimt metų, o kad aš, būdavo, rodausi kam nors, 
tai Žmonės manęs bijo, - jie bėga nuo manęs ir aš negaliu su jais pakalbėti. Ar tu 
manęs negalėtum apnešti tris kartus aplink kapines?“ Žmogus sutiko ir, apne- 
šęs tris sykius, paleido, o tas nabašninkas jam padėkavojo ir sako: „Aš kaip gy- 
vas buvau, tai, būdavo, niekad aš neinu apie bažnyčią. Tai už tai turėjau taip 
ilgai pakūtavot. O kad tu nebūtum mane apnešęs, tai dar būčiau turėjęs kažin 
kiek čia vargti. O dabar dar sykį tau dėku ir aš dabar eisiu dangun“. Ir prapuolė 
jam iš akių. (A. Kalinauskienė, 70 m.a., Kutelių k., Biržų v. Užr. H. Macevičius 
1925. LTA 68/331.) 

118. „PERNEŠK MANE PER ŠITĄ UPELIUKĄ“ 


Kai buvo senybėj baudžiava, ėjo mano senelis bažnyčion. Ir anas bažnyčion 
skubėjo - pradėjo zvanyti. Anas poteriaudamas eina. Užėjo ant tokio mažo tilte- 
liuko. Paskui jam pasirodė panytė, labai graži, jauna, ir jį prašo: „Seneliuk, per- 
nešk [mane] per šitą upeliuką: pakaks manęs tau ir tavo vaikams“. Anas sako: 
„Neturiu laiko, skubinuos bažnyčion“. Panytė suraudojo: „Ai ai ai, - du amžiu 
gyvenau, du amžiu gyvensiu“. Ir prapuolė. (Leonora Bagdonienė, 63 m.a., Tyte- 
lių k., Duokiškio p. Užr. J. Bagdonas 1937.1.31. LTA 1665/21.) 


119. SKŪPAUS KUNIGO ATGAILA 


Vieną kartą apsinakvojo keleivis karčemoj. Atsigulė į lovą ir mato, kad ku- 
nigas vis mišias laiko, ale niekados nebepabaigia: pradeda ir vėl grįžta, prade- 
da ir vėl grįžta. Tam žmogui nusibodo žiūrėt į tą kunigą ir labai jam pagailo. 
Jis mokėjo slūžyt prie mišių. Iššoko greitai iš lovos, pradėjo atkalbėt minstran- 
tūrą. Kai reikėjo atzvanyt, pagriebęs liktorių barškina ir tas kunigas atlaikė 
mišias ligi galo. Paskum jam padėkavojo sakydamas: „Tu mane išgelbėjai, ba 
aš čia pakūtavoju jau penki šimtai metų. Ant tos vietos buvo bažnyčia ir aš čia 
buvau klebonu, ale per šykštumą klapčiuką nusiunčiau prie darbo, o mišias 
atlaikiau vienas. Už tatai per tuos penkis šimtus metų aš čia pakūtavoju. O 
dabar, dėku tau, esu laimingas“. (J. Zauka, Šventežerio v. Užr. E. Volteris 1902. 
LTA 298/643.) Plg. Nr. 136. 


120. KLEBONO PINIGAI 


Vienoje parapijoje numirė gobšus klebonas. Po jo mirties naktimis pradėjo 
vaidentis: vis grojo vargonais ir niekas negalėjo žinoti, kaip bažnyčią paliuosuo- 
ti nuo vaidenimosi. Žmonės visi bijojo eiti į bažnyčią. Ateina vandrauninkėlis, 
žmonės jo prašo, ar jis nesutiktų pernakvoti bažnyčioje, tai jie jam gerai užmo- 
kėsią. Vandrauninkas sutinka. Nusiperka tris krėslus, staliuką ir kortas. Visa tai 
nusinešęs į bažnyčią, pradeda grajyti. Begrajyjant išeina iš zakrastijos vienas klap- 
čiukas, kitas, trečias. Nulipa nuo vargonų klebonas ir sako: „Mudu grajysim'. 
Vandrauninkas sutinka. Bet klebonas vis pragrajina ir vis didelius pinigus. Tai 
klapčiukai iš po grindų atneša jam pinigus ir jis sumoka juos vandrauninkui. Po 
kiek laiko begrajydamas vandrauninkas susiginčijo su klebonu ir trenkė jam per 
sprandą. Iš klebono gerklės iškrito daug bumaškų pinigų. Dabar klebonas ima 
tuos pinigus vėl ryti, bet sugiedojo gaidys ir klebonas sušuko: „Laimingas esu, 
kad mane išvadavai'. Nuo to laiko bažnyčioje daugiau nebesivaideno. (Stepo- 
navičius, Seredžiaus m. Užr. J. Dovydaitis 1932. LTA 462/37.) 


121. PINIGAI NEDUODA RAMYBĖS 


Kitą kartą gyveno senas, labai skūpus žmogus. Prieš mirdamas prašė sūnaus, 
kad jam į grabą įdėtų visus jo pinigus ir palaidotų bažnyčioje už altoriaus. Taip ir 
buvo padaryta. Nuo tos nakties visada būdavo iš ryto visos žvakės ant altoriaus 
išvartytos. Kartą keli klierikai susitarę ėjo saugoti, kas ten varto žvakes. Susėdo 
aplink stalą ir lošė kortomis. Netoli dvyliktos valandos vienas klierikas išėjo iš 
bažnyčios, būk lauk norįs, ale jis pabūgo vaiduoklio ir nubėgo į kleboniją. Po to 
išėjo kitas to ieškoti ir nebegrįžo. Po šių dviejų išėjo trečias, ir tas negrįžo, liko tik 
vienas. Tuo čėsu išmušė dvylika ir nuo kuorų (vargonų) nusileido barškėdami 
žmogaus kaulai, ir ėmė gaudyti klieriką, norėdami nutverti jam už rankos, bet tas 
nepasidavė. Tada sako kaulai: „Eik už altoriaus“. Klierikas atsakė: „Tu Žinai, tu ir 

eik“. Kaulai pirma ėjo, o klierikas, drebėdamas iš baimės, paskui. „Atidaryk 
sklepą“, - liepė kaulai. „Tu žinai, tu daryk“, - sakė klierikas. Kaulai atidarė duris 
ir įėjo į sklepą. „Atidaryk grabą“, - sako. „Tu žinai, tu atidaryk“, - sako klierikas. 
Kaulai atidarė grabą ir sako: „Imk pinigus“. - „Tau reik, tu ir imk“, - atsakė klie- 
rikas. Kaulai paėmė pinigus ir paskyrė: ubagams, mišioms, bažnyčiai ir jam, klie- 
rikui, ir liepė eiti į kleboniją. Pareina į kleboniją, žiūri - visi išsigandę, mislija, kad 
jis jau nebegyvas. Parodė pinigus ir pasakė: „Kad jis grabe neturėjo vietos, nes 
buvo užimtas pinigais, todėl ir naktį vaikščiojo po bažnyčią, ir vartė žvakes, ir 
laukė, kol kas užratavos, paims iš grabo pinigus. Kai aš pinigus paėmiau, jis atsi- 
gulė ir užsidarė grabas“. (Bracienė, Kubiliškių dv., Kelmės v. Užr. P. Pluščauskas 
1938.1.10. LTA 1782/18.) 


122. PRAŠO UŽPIRKTI MIŠIAS 


Daunorų kaime pas ūkininką St. Gasparą gyveno įnamė Skečiūno Barbora. 
Kada ji mirė, tai jos turtą išgraibstė ir paskiau nebuvo, kas perka karstą. Karstą 
šiaip taip nupirko ir palaidojo be mišių. Kiek laiko praslinkus, nuo kaimo galo 
šunes atlodavo nematomą daiktą, kuris eidavo gatve ir šaukdavo: „Tio-vio, pio- 
vio!“ Ir taip šunes nulydėdavo iki kaimo kapinių, ir viskas nutildavo. Ir taip buvo 
kožną vakarą. Žmonės stovėdavo prie vartų, kieme šunes lodavo, bet nieko nebū- 
davo matyti. Tik kartą, mūsų jau buvo sugulę, - pasakoja M. Matukienė, - šunes 
atlojo balsą: „Pio-vio“ ir sustojo prie mūsų vartų. Priėjo prie lango ir pabarškino 
sakydama, kad rytoj nueitų pas St. Gasparą ir pasakytų, kad už Barboros vėlę 
užpirktų 9 mišias (mišios tada buvo po 1 rub.) ir ubagams iškeltų želaunus [pie- 
tus]. Mano žmogus tą dieną nenuėjo, o vakare prie lango priėjo Barbora ir sako: 
„Ar miegi ?“ - „Ne, nemiegu“. - „Tai ko nenuėjai, kad prašiau ? Žiūrėk, kad 
rytoj nueitum, o jei ateisiu dar trečią kartą, tai bus bloga“. Kada St. Gasparas 
užpirko mišias ir iškėlė ubagams pietus, tai niekas per kaimą neidavo, šaukda- 
mas: „Pio-vio“. (Morta Matukienė, Domantų k., Šiaulių v. Užr. T. Lukošaitis 
1938.VIII.22. LTA 1792/56.) 


123. MIŠIOS UŽ AUKSINIUS DANTIS 


Kartą ėjau aš per kapus. Tik štai baltas žmogus lenda iš kapo. Pradėjau aš jį 
žegnoti, bet jis sako: „Žmogau, aš seniai peržegnotas, kam tu mane žegnoji?“ Aš 
jo paklausiau: „Ko tu reikalauji, jei vaikštai po šventą žemę?“ Nieko nepasakęs 
pradingo. Einu aš dar toliau - stovi juoda būtybė. Man net plaukai pasišiaušė. 
Pradėjo jis eiti atpakaliai. Norėjau bėgti, bet aš negalėjau - sustojau ir lyg stabo 
ištiktas stoviu. Priėjo jis prie vieno kapo, sustojo ir sako: „Paimk mano [auksinius] 
dantis ir nunešk į miestą, parduok žydui ir užpirk man mišias“. Taip pasakęs 
prapuolė. Tai įvyko 1901 metų rugsėjo mėnesio 18 dienos vakare. (J. Daugelis, 
83 m.a., Kurklių k., Šeduvos v. LTA 768/636.) 


124. MIŠIOS UŽ MARIJOS DŪŠIĄ 


Buvo Vėlinių rytas. Keliu ėjo viena moteris. Jai reikėjo eiti pro sodžiaus kapi- 
nes. Apie tas kapines žmonės pasakojo įvairių padavimų. Bijodama, kad kas ne- 
pasivaidentų, ji pradėjo kalbėti rožančių. Ir taip jai einant pro kapus nuo kapų 
nulipo kita moteris ir pagarbinusi ėjo kartu. Abi eidamos šnekučiavosi, kol priėjo 
miestą. Priėjus pirmą namą, reikėjo užsukti. Tada moteris pamatė, kad jos ben- 
drakeleivė neturi kojų, o vietoj kojų rūkas. Moteris nusigandusi pradėjo ją žegno- 
ti, bet ji sustojusi tarė: „Eik greitai pas kleboną ir pasakyk, kad jis atlaikytų mi- 


DVASIOS IR ŽMONĖS 


šias už Marijos dūšią“. Taip pasakiusi išnyko. Moteris, nuėjusi pas kleboną, visa 
papasakojo, kas jai buvo atsitikę. Klebonas paėmė parapijos knygą ir ėmė ieškoti. 
Ir surado, kad kadaise buvęs vienuolynas ir tame vienuolyne buvus vienuolė, 
vardu Marija. Greitai nuėjo į bažnyčią, atlaikė mišias už jos vėlę ir nuo to laiko 
niekas nebematė vaidenantis. (E. Čiukšytė, 47 m.a., Maželių k., Kovarskio v. Užr. 
V. Tarolytė 1931.XI.9. LTA 294/20.) 


125. VILTIS PADEDA KENTĖTI 


Čysčiuj buvo dvi bobos: viena visa liepsnoj, o kita ligi pusiaujo. Toji, kur iki 
pusiaujo, labai rėkusi ir skundusis, o pirmoji tylinti. Šitosios rėksnė klausianti: 
„Kaip tu iškenti nerėkdama?“ - „Matai, ištekės jauna duktė, jai bus sūnus, sūnus 
bus kunigas. Ir kai pirmas mišias laikys, mane iš čia ištrauks“. Matai, su kantrybe 
visada gera. (Ona Mažiulienė, Duokiškis, Kamajų v. Užr. A. Mažiulis 1937.11.28. 
LTA 1184/80.) 


126. PAVYDI GASPADINĖ - JUODA KALĖ 


Buvo kartą dideliai pavydi gaspadinė, anei vienam ubagui nieko nenorėdavo 
duoti. Kai ji numirė, tai į virtuvę atėjo juoda kalė ir pradėjo lakti paplavas. Lakė 
lakė, kol išlakė visas. Išlakus išėjo laukan. Antrą naktį taip pat atėjo, trečią naktį 
taip pat atėjus lakė. Ketvirtą naktį mirusios pačios vyras pradėjo laukti, ateinant 
tos juodos kalės, ir norėjo jos paklausti, kas ji tokia. Kaiji atėjo, paklausta vyro taip 
atsakė: „Aš esu tavo pati ir kad aš, gyva būdama, buvau dideliai skūpi, nieko 
nedaviau biedniems žmonėms ir ubagams, tai dabar turiu lakti paplavas“. Vyras 
paklausė, ar negali kaip išsivaduoti iš tos nelaimės. Pati sakė: „Galbūt. Bet tu turė- 
si užpirkti kelias mišias ir duoti ubagams išmaldos“. Vyras pasižadėjo taip pada- 
ryti ir ana tuoj išėjo. Ryto metą ūkininkas užpirko dvejas mišias ir dalino ubagams 
išmaldos. Nuo to laiko juodoji kalė lakti pamazgų daugiau nebeatėjo. (Žemaitija. 
Užr. J. Dovydaitis 1932. LTA 462/413.) 


127. LAKAMNI PONIA 


Kartą gyveno lakamni ant pinigų ponia. Ji buvo labai bagota, bet jai vis buvo 
maža ir maža turtų. Ji verpdavo kitiems linus ir vilnas. Kai ji suverpdavo, tai vis 
vieną tolką padėdavo į kuparą. Ji jau turėjo prisidėjusi pilną tą kuparą tolkų ir 
pinigų turėjo gana daug. Už metų ta ponia mirė ir tame name pradėjo vaidintis. 
Vieną kartą tos ponios sūnus atsiuntė gromatą, kad išvalytų namus ir kad būtų 
čysta, kai jis parvažiuosiąs. Nei vienas nenorėjo eiti valyti namų, tik viena nedide- 
lė mergaitė nuėjo. Vos ji pradėjo valyti, kaip išgirdo - kitame kambary kažin kas 
verpia. Ji buvo nebaugi, todėl nuėjo pažiūrėti, kas ten verpia. Atidarė duris ir 
pamatė seną žilą senelę taip greitai verpiant, kad net ugnis aplink ją dega, ir dide- 
lis šmotas [grindų] jau išdegęs aplink ratelį. Ta mergaitė paklausė: „Senele, duok 
man - aš už tave paverpsiu“. - „Dukrele, neiškentėsi '. Mergaitė nuėjo valytis. Kai 
tik suskambino poteriams, tai nustojo verpti, o paskui vėl verpia. Ta mergaitė, 
kasdien valydama kambarius, ėmė kalbėti poterius už tą senelę. Vieną kartą ji 
[senelė] prisisapnavo savo sūnui ir sako: „Sūneli, tu neieškok sau kitos mergaitės, 
tik paimk tą, kuri kambarius valė, nes ji yra mano išgelbėtoja. Mano kambary tu 
rasi kuparą linų ir vilnų, tai išdalyk visom žmonom, kuriom tik verpiau, po vieną 
[tolką], o pinigus išdalyk ubagams“. Parvažiavęs sūnus viską taip padarė, kaip 
motina liepė. Ir daugiau ji neverpė tame kambary. (Raseiniai. Užr. O. Narbutaitė. 
LTA 783/352.) 

128. ČYSČIŲ KENČIA PEČIUj 


Repšienės seseriai (Antadavainės kaime, Užpalių parapijoj) mirė sesuo. Tik po 
kelių dienų namiškiai išgirdo ją pečiuj verkiant. Visi labai nusigando. Pažiūrėjo 
pečiun ir pamatė - sėdi ji pečiuj ir verkia. Pranešė kunigui. Kunigas liepė jos ne- 
liesti, nes ji ten čysčių kenčianti. Niekas jos ir nelietė, pečiaus nekūreno. Taip ji, 
išbuvus pečiuj trejis metus, išnyko. (M. Repšienė, 40 m.a., Antadavainės k., Užpa- 
lių v. Užr. B. Zaleskis 1928.II.7. LTA 11/102.) 


129. NEKŪRENK PEČIAUS 


Vėlinių naktį visi numirusieji keliasi ir eina į bažnyčią pasimelsti. Pasimeldę jie 
eina į namus pažiūrėti. Taip vieną kartą gyveno dvi seserys, o jos labai sutikdavo. 
Neužilgo viena jų mirė, antroji labai gailėjosi. Ir taip Vėlinių naktį atėjo iš bažny- 
čios sesuo ir, pasirodžiusi šitai seseriai, sako: „Ko gi tu taip verki? Mano kančios 
nėra labai didelės, bet jos yra jūsų pečiuje. Jeigu nekūrensite pečiaus, tai mano 
kančios bus mažesnės ir, sako, jos pasibaigs po metų“. Sesuo paklausė. Nors ją 
vyras ir bardavo, bet ji kad ir kūrendavo, tai visai mažai. Ir kai kūrendavo, tai vis 
girdėdavo - pečiuje kas dejuoja. Taip kitais metais Vėlinių naktį vėl pasirodė se- 
suo ir labai dėkojo, kad mažai kūrendavo pečių, nes jos kančios buvo mažesnės. 
(O. Šaučiulytė, 40 m.a., Anykščių m. Užr. S. Pekarskaitė 1931.XI.9. LTA 294/2.) 


XXIII. VĖLĖS MELDŽIASI BAŽNYČIOJE 


130. VARPININKAS JUOZAPĖLIS PASAKOJO 


Vėlės arba dūšios per Vėlines renkasi naktį bažnyčioje. Buvo Kaltinėnų mies- 
telyje toks tikras atsitikimas. Varpininkas Ceponas Juozapėlis visuomet gulėjęs 
naktį bažnyčioje. Vėlinių naktį dūšios pažadinusios tą Juozapėlį ir sakančios: „Grei- 
tai eik laukan, nes tu čia dideliai smirdi: mes negalime dėl tavo smarvės čia būti. 
Juozapėlis išėjęs ir daugiau Vėlinių naktį nenakvojęs bažnyčioje. (M. Grikšienė, 
39 m.a., Rūtelių k., Kaltinėnų v. Užr. A. Brazdeikis 1937.V.20. LTA 1167/654.) 


131. „AR TU ČIA, EMILIJA?“ 


Visų Šventųjų naktį, bažnyčią uždarius, ji pasislėpė spaviednyčioj, norėdama 
sužinoti, ar tikrai Visų Šventųjų naktį dūšios susirenka į bažnyčią melstis. Gyva 
nieko nematė, bet kai užmigo, pamatė, kad atsidarė bažnyčios durys, priėjo žmo- 
nių ir kunigų ir ėmė melstis. Vienas senas kunigas laikė mišias. Per mišias niekas 
į ją nežiūrėjo, tik paskui du maži vaikai priėję sako: „Ar tu čia, Emilija?" Ji klau- 
sianti: „Bet kas jūs esate?“ Tie atsakė: „Mes esam tavo broliukai '. Jos broliukai 
tikrai maži buvo mirę. (P. Lengvinas, 30 m.a., Pagerdaujo k., Gargždų v. Užr. 
F. Vargonas 1931.XI.10. LTA 322/176.) 


132. „MOTIN, GREIT NEŠINKIS IŠ BAŽNYČIOS!“ 


Vienos moteriškės numirusios visos keturios dukterys. Motina be galo jų gai- 
lėjo ir, kur tik eidama, vis jų verkė. Visų Šventųjų ar Vėlinių vakarą, nuėjus naktį 
į bažnyčią, užsilindus už lomkų ir laukianti, ar nepamatys savo dukterų per dvy- 
liktą naktį. Mat sakoma, kad Vėlinių nakties dvyliktą į bažnyčią susieina sielos 
melstis. Motinai bebūnant, priėjo pilna bažnyčia nekaltų sielų ir tarp kitų pama- 
čiusi savo dukteris. Motina pradžiugus, išlindus ir pribėgus prie savo dukterų. Ją 
pamačiusios, dukros jai sakančios: „Motin, greit nešinkis iš bažnyčios, nes šiąnakt 

tau joje negalima būti! Be to, kai išeisi laukan, tai savo skarą nuo galvos numesk 
žemėn“. Motina persigandus rytą anksti atėjo prie bažnyčios žiūrėti, gal kas pa- 
virto iš jos skaros, bet nustebo, nes skarą rado taip smulkiai sugnaibytą, kad žmo- 
gaus ranka niekaip taip smulkiai negalėjo sugnaibyti. (Juzė Žemaitienė, 50 m.a., 
Raseiniai. Užr. St. Džiugas 1938.X. LTA 1796/33.) 


133. DUKTERS PRIEKAIŠTAI MOTINAI 


Viena motina turėjo vienturtę dukterį. Buvo labai turtinga. Ale toji duktė ėmė 
ir numirė. Motina labai jos gailėjo ir kai ją dėjo į grabą, kartu pridėjo visokių au- 
deklų, aukso ir kitoniško turto, - padarė mat didelį grabą. Na, išlydėjo į kapus ir 
pakavojo. Motina labai dažnai verkdavo. Pirmesniuose amžiuose Visų Šventų va- 
karą dūšios eidavo į bažnyčią. Ir kol jos eidavo per šventorių, paprasti žmonės 
E jas matyti, tik bažnyčioje tapdavo nebematomos. Ta motina ir eina Visų 

ventų vakarą pažiūrėti savo dukrelės. Nuėjo ant šventoriaus ir atsistojo netoli 
bažnyčios durų. Ir pradėjo eiti daugybė tos parapijos kapuose pakavotų žmonių 
dūšių. Eina pažįstami ir nepažįstami, o savo dukrelės vis nesulaukia. Praėjo dau- 
gybė, jau kada ne kada dar po vieną praeina. Žiūri, žiūri - kad ateina jos duktė 
pati paskutinė. Žiūri dar, kad ji neša viską, ką motina į grabą sudėjo, neša visą 
turtą. Duktė priėjo prie motinos. Motina klausia: „Dukrel, kodėl tu taip atlikus, 
paskutinė eini?“ - „Mama, - sakoji, - labai mane apsunkinai: pridėjai man į grabą 
visokio turto, kad aš led galiu panešti - kur aš einu, vis atlieku paskutinė“. Ir 
nuėjo dukters dūšia į bažnyčią, motina daugiau jos nebematė. Motina apsimislijo, 
atkasė dukters duobę, išėmė visą tą turtą iš grabo ir išdalino ubagams. Daugiau 
kožną Visų Šventų vakarą duktė ėjo kartu su visom dūšiom bažnyčion ir dėkavo- 
jo motinai. (K. Petronienė, 50 m.a., Dudonių k., Panevėžio v. Užr. J. Petronis 
1936.II.4. LTA 741/5.) 


134. DUKTĖ NEŠIOjJASI MOTINOS AŠARAS 


Vieną sykį mirė vienos motinos duktė. Motina dukters labai gailėjosi ir verkė 
dieną naktį. Vieną dieną pas ją atėjo jos kaimynas ir jai sako: „Jei tu nori savo 
dukterį pamatyti, tai nueik Vėlinių naktį į bažnyčią ir ten pasislėpus laukė, kol 
visos dūšios susieis į bažnyčią - ten ateis ir tavo duktė“. Motina paklausė kaimy- 
no ir nuėjo dvyliktoj valandoj į bažnyčią. Ten ji pasislėpusi laukė dūšių. Po kiek 
laiko pradėjo eiti dūšios, bet tos dukters dūšios nebuvo matyti. Kai jau visos suėjo, 
motina pamatė, kad jos dukters dūšikė įėjo pati paskutinė. Ji buvo visa šlapia ir 
dar puode nešės vandens. Įėjus ji pradėjo sakyti: „Kas čia smirdi?“ Besidairydama 
ji pamatė kampe savo motiną. Pamačiusi sako: „Ko tu čia, mano neprietelka? Su- 
šlapinai mane visą ir dar į ranką vandens puodą padavei'“. Tai pasakius puolė 
prie motinos, paskui ją puolė ant motinos ir kitos dūšios. Boba vos ištrūko gyva. 
Nuo to karto daugiau ji neverkdavo dukters. (Ignas Čepliauskas, 49 m.a., Rasei- 
niai. Užr. Br. Globys 1938.XI.5. LTA 1770/ 23.) 


135. „PO TRIJŲ DIENŲ IR TU ČIA BŪSI“ 


Kitąsyk vienam dideliam mieste buvo tokia sena boba, turėjo jau daugiau kaip 
šimtą metų. Sykį, sėdėdama vakare, viena savo stuboj, pradėjo taip mislyti, kad 
jau jos vyras numirė, sūnūs ir dukters numirė, visi draugai ir pažįstami numirė, 
sako: „Tik aš viena, nuo visų apleista, čia vargstu“. Ale ji išgirdo, kad skambina 
bažnyčioj, sako: „Kas tai yra, kad šitokiam laike šaukia bažnyčion?"“ Ji tuoj pasi1ė- 
mė sau šviesą ir nuėjo į bažnyčią. Pamatė: kaip kitąsyk žibėdavo žvakės, o tada 

apšviesta bažnyčia taip kokia nepaprasta šviesa. O žmonių prisėdus pilna bažny- 
čia, viskas tyku - negieda, nepoteriauja. Pamatė ji ten sėdint mirusį savo vyrą, 
savo sūnus ir dukteris, pamatė ir savo tėvus, visus gimines ir pažįstamus. Priėjo 
viena dvasia priejos, sakojai: „Tai matai, tu vis sakai, kad jau tu tik viena apleista, 
o dabar visus čia gali matyti, o po trijų dienų ir tu čia būsi su mumis“. Kaip jai 
pasakė, taip ir išsipildė: po trijų dienų toji senukė numirė. (Ožkabalių k., Bartinin- 
kų v. Užr. V. Basanavičius 1905. LMD I 133/208.) 


136. NUMIRĖLIŲ MIŠIOS 


Vėlinių naktį žmonės gieda rožančių už dūšias, o kaimo merginos liko ant ry- 
tojaus nakvot miestely ir kalba su zakristijonu: „Juozuk, ar tu nežinai, kur pasika- 
vot? Seniai gieda, o mes pasilinksminsim“. - „Žinau“. - „O ar nežinai, kur mes 
gausim kiaušinių? Turim mėsos, galėtumėm balių padaryti“. - „Nugi žinau, po 
bažnyčia sklepe“. - „Tai atnešk, o mes čia palauksim“. Zakristijonas nueina atneš- 
ti ir jau ima. Staiga kažin kas nutveria jam už rankos, kažkoks šaltas, ir girdėti 
kaulų treškėjimas. „O ko tu čia nori?“ Bet jis labai nusigando, nei žodžio neištaria. 
„Aš noriu kiaušinių“, - sako jis. Numirėlis sako: „Ar valia vogti? Ar tu apsiimi tą 
padaryti, ko aš prašysiu, tai aš paleisiu?“ - „Apsiimu“. - „Ašiai kunigas ir noriu 
mišias laikyti, ar tu man patarnausi? Aš trisdešimt metų čia tavęs laukiu. Dūšių 
prieis pilna bažnyčia klausyti. Aš kai buvau kunigu, [tai] mane įšventė ne dėl 
Dievo, bet dėl žmonių, todėl dabar čia turiu pakūtavot. O tos dūšios negerai klau- 
sė [mišių], tai dabar turi klausyti. Tu irgi būsi palaimintas už tai, kad man patar- 
nausi“. Tuojau kunigas ėmė rengtis mišioms, o žvakės pačios užsidegė, nereikėjo 
jų net liesti zakrastijonui. Laiko tas kunigas mišias, o klausytojų - dūšių pilna 
bažnyčia. Vargonai gaudžia. Pasibaigė mišios. Zakrastijonas žiūri, kur tos dūšios 
dings. Paskui tarė kunigas eidamas: „Palaimintas tas, kuris mus išgelbėjo“. Eina 
jis pirma, o dūšios paskui. Vargonai nutilo, o žvakės užgęso. Išėjo iš bažnyčios ir 
nuėjo ant kapinių. Paskui jiems išėjus durys užsidarė. Pareina jis, o mergos klau- 
sia: „Kur tu taip ilgai buvai?" Juozukas papasakojo. Mergos išsigando. „Ar atne- 
šei kiaušinių?“ Jis atsakė: „Kur aš nešiu juos, aš vos gyvas išlikau“. - „Juozuk, kol 
gyvi būsim, neisim Vėlinių dieną šokti, o visą mėsą išdalysim ubagams“. (Šakiai. 
Užr. V. Žemaitis 1927.IV. LTA 28/337.) Plg. Nr. 119. 


XXIV. VAIKAI VAIDENASI - PRAŠO PAKRIKŠTYTI 


137. PASIMOKYK KRIKŠTYTI 


Vieną kartą vienas sodietis ėjo iš Salantų į Kulsodą. Buvo jau vėloka. Jam 
einant, iš perkaso iššoko mažas vaikas, apsivilkęs baltais marškinėliais. Jis užėjo 
tam žmogui už akių ir prašo krikšto. Žmogus labai nusigando ir jam sako, kad 
jis nemokąs krikštyti. Vaikas prašė jį eiti pasimokyti krikštyti, o jis čia palauksi- 
ąs. Žmogus greitai sugrįžo į miestą, nuėjo pas kanauninką ir pasakė kame da- 
lykas. Kanauninkas, žinoma, jį pamokė. Kada išmoko, kanauninkas ir jis nuėjo 
į tą vietą, kur matė vaikelį. Iš perkaso iššoko tas pats vaikelis ir klausia: „Na, 
ar išmokai krikštyti?“ Žmogus su baime atsakė: „Iš...“ Kada pakrikštijo tą vai- 
kelį, jo vietoj stovėjo didelis vyras. Jis pasakė: „Septinti metai ieškojau žmo- 
gaus, kuris galėtų mane apkrikštyti, bet vis negalėjau sutikti“. Dar jis pasisakė 
turįs dvidešimt keturis metus. Padėkojęs už krikštą, pranyko. To žmogaus, 
kuris krikštijo vaiką, pavardė Martinkus. (A. Drakšaitė, Plungės v. 1930.IV.12. 
LTA 284/613.) 

138. „PAKRIKŠTYK TU MANE“ 


Vieną kartą dvylikos metų mergaitė ir trylikos metų berniukas vežė vaiką krikš- 
tyti. Važiuojant pradėjo labai pustyti, mat tada buvo šalta žiema. Tai jie atsuko 
arklį atgal ir sugrįžo. Parvažiavę pasakė vaiko vardą, bet jie nesisakė, kad nebuvo 
pas kunigą. Daugiau po trijų nedėlių tas vaikas numirė. Ta mergička užaugo, dar 
po dvylikos metų jau ta merga buvo gaspadinė. Tai vieną kartą labai pradėjo lyti 
ir trenkė griaustinis. Tada ji smarkiai ėjo iš lauko žąsiukus parsivaryti. Tas laukas 
buvo netoli. Beeidama keliu žiūri - mažas vaikiukas atlekia tiesiog ant jos. Tada 
jis jai ir sako: „Pakrikštyk tu mane!“ - „O kaip tave pakrikštyti?“ - „O taip: su 
burna prisigerk vandens ir krikštyk“. Moteriškė tuojau atsigulė ant kelio ir vande- 
nį, o tas vaikas tuojau užgulė jai ant galvos ir prigirdė. (E. Vaitkienė, Jakūbaičių k., 
Gudžiūnų v. Užr. A. Vaitkus 1933. LTA 422/43.) 


139. „AR NEGALĖTUMEI MANE PAKRIKŠTYTI?“ 


Vieną kartą ėjo moteriška paupiu. Ir iššoko mažas vaikelis, ir anas prašė: „Ar 
negalėtumei mane pakrikštyti 7“ Ana atsakė: „Galėčiau“. Beeinant anuodviem 
vaikelis paaugo sulig medžių viršūnėmis. Na, paskui anuodu prie vandens ginči- 
jasi. Vienas sakąs: „Tu lenkis“. Antra sakanti: „Tu lenkis prie vandens“. Toliau 
sakanti: „Jei neprisilenksi prie vandens, aš nekrikštysiu“. Paskiau dūšia lenkėsi, 
pridavė vandens ir moteriška krikštijo. Kai pakrikštijo, dūšia pasakė: „Čia devy- 
nis krikštytojus nuskandinau: aš vis liepiau lenktis ir murkt - mėgdavau įstumti į 
vandenį. Dabar, - sako, - čia nieks nebebaidys“. Padėkavojęs ir nuėjęs sau. (Bru- 
žienė, Kartenos v. Užr. J. Mickevičius 1929.1I.8. LTA 552/812.) 


140. „ESU BE KRIKŠTO MERGOS VAIKAS...“ 


Vienas žmogus ramiai gyveno per daug metų. Susyk pradėjo naktį klėty balado- 
tis, ir jau į tą klėtį bijo naktį ir įeit. Tas žmogus ir šventino, ir ką tik darė, bet nieks 
nemačijo. Ale tas žmogus gavo kitą berną. Ano klausia tas ūkininkas, sako: „Ar tu 
kitąsyk nežinai, ką reikia daryt, kad mano klėty vaidinasi?“ - „O ką aš galiu Žinot, - 
reiks pažiūrėt, kas ten baladojasi'. Vakaro sulaukęs sako: „Aš eisiu į klėtį gult“. 
Sako ūkininkas: „Ale tave gali nusmaugti'.- „Aš nebijau“. Ir nuėjęs atsigulė. Nieko 
negirdėt jam, užmigo. Pabudo naktį - jau jis guli ant žemės. Na, ale kitą vakarą 
sako: „Palauk, aš pasaugosiu, kas čia darosi“. Atsigulęs glūdo, laukia, kas čia bus. 
Klauso - ateina iš kampo pas jį ta baidyklė. Sugriebė už rankos, jį laiko, o jis nori 
bėgti. Toliau klausia: „Kas tu per vienas ir ko tu čia nori?“ Sako: „Aš esu be krikšto, 
mergos vaikas, mane mažą pasmaugė ir pakasė čia klėties kampe; mane pakrikš- 
tyk, aš vietos neturiu“. Sako tas bernas paleidęs: „Pakrikštiju tave, būk mano var- 
du“. Toji baidyklė jam paskui sako: „Dėkui tau, brolau, jau aš dabar būsiu laimin- 
gas, jau gausiu vietą“. Ir nuo to sykio daugiau nieks toj klėty nesivaidijo. (Buršveigeris, 
Ožkabalių k., Bartininkų v. Užr. V. Basanavičius 1905. LMD I 133/122.) 


141. „MUDU ESAM VIENOS MERGOS DVYNIAI...“ 


Vėlai vakare puodžius Rumša važiavo iš Raseinių, pardavęs puodus. Atvažia- 
vus prie žaiginių sodno kertės, jo kumelaitė pradėjo sunkiai traukti vežimą, taip 
sunkiai, kad vos tik paeina. Kas čia pasidarė? Atsisuka, žiūri - gale brikelio sėdi 
du mažučiai vaikiukai. „Kas judu tokie esate?“ - jis klausia. „Mudu esam vienos 
mergos dvyniai, čia sodne pakavoti'.- „Tai kojudu norit?“ - „Krikšto“.- „Natai, - 
mislija sau, - davažiuosiu lig klebonijai, tai nuvesiu pas kunigą, jis ir pakrikštys“. 
Atvažiavęs prie melnyčios, žiūri - jau jų vežime nėra. Kad jis būtų susipratęs 

peržegnoti, tai būtų išliuosavęs juos nuo kipšo. (U. Levonienė, Žalakiškių k., Šilu- 
vos v. Užr. P. Šivickis 1905. LMD I 144/64.) 


142. „KO TU NORI?“ - „KRIKŠTO“ 


Vienuose namuose kunigas prašėsi ant nakvynės. „Mes priimtumėm nakvo- 
ti, - sako tų namų gaspadorius, - ale kad juose vaidinas“. - "Tai niekai, pernakvo- 
siu“, - sako kunigas. Ir apsinakvojo. Iš vakaro kunigas užsidegė žvakę ir meldžia- 
si. Tik pradėjo kažin kas ant lubų baldytis ir sakyt: „Mesiu, mesiu...“ Kunigas 
sako: „Mesk, kad taip nori“. Ir įkrito pro aukštinį žmogaus čvertis [ketvirtis]. Po 
valandžiukei ir vėl šneka: „Mesiu, mesiu...“ - „Mesk“, - kunigas atsakė. Dribt ir 
įkrito Žmogaus antra čvertis. Taip bešnekant sukrito visos keturios žmogaus da- 
lys. Po tam tos dalys susiėjo į krūvą ir pasidarė didelis žmogus. Mat vis mislijo, 
kad kunigas bijos, bet kunigas nebijo. Tas žmogus atsistojo ir eina prie stalo gesin- 
ti žvakes. Kaip tik priėjo artyn prie stalo, kunigas šmakšt ir užmetė ant jo pečių 
stulą. Iš tokio didelio žmogaus pasidarė mažas vaikiukas, ką tik gimęs. Kunigas 
paklausė: „Ko tu nori?“ - „Krikšto“, - tas atsakė. Kunigas tą vaiką pakrikštijo. Po 
tam jis padėkavojo kunigui ir išnyko. Nuo to sykio niekas tuose namuose nesivai- 
dino. Mat kipšas įlįsdavo į jo kūnelį ir eidavo žmonių gąsdinti. (U. Levonienė, 
Žalakiškių k., Šiluvos v. Užr. P. Šivickis 1905. LMD I 144/57.) 


143. „AŠ ESU TIKRAS TAVO BROLIS“ 


Vienas jaunikaitis medžiojo miške ir paklydo. Atėjo naktis. Tada jis susikūrė 
laužą ir apsistojo prie kelio. Jam būnant prie ugnies, atėjo daug jaunesnis vaikinas 
ir jam tarė: „Sveikas, broleli, ar leisi man prie ugnies pasišildyti?“ Tasai jam leido 
šildytis, - vis dviem linksmiau miške, negu vienam. Tada ateivis jam ėmė pasako- 
ti, kad jis esąs jo tikras brolis. Tas nenorėjo tikėti ir jam atsakė, kad jis esąs vienin- 
telis sūnus pas tėvus ir kad daugiau jokių broliukų neturėjo. Bet ateivis vis tvirti- 
no, kad jis - tikras jo brolis. Tada jaunikaitis ateivio prašė įrodyti jam, kad esąs 
tikras jo brolis. Ateivis jam ėmė aiškinti: „Mane mama visai mažą pasmaugė, nes 
nenorėjo turėti benkartą. Ji pakorė su prijuostes šniūreliu ir po tiltu kūnelį paslė- 
pė. Aš nuo to laiko neturiu ramybės ir saugau pinigus“. Tais žodžiais ateivis įtei- 
kė medžiotojui minėtą šniūrelį, kurį išėmė iš savo kišenės. Paduodamas šniūrelį, 
pridūrė: „Tu mamai paduok šį šniūrelį ir prašyk, kad ji prisipažintų tau, mane nu- 
žudžius. Tada aš būsiu laisvas, o pinigus, kuriuos aš saugau, tu galėsi sau pasiimti. 
Sulig tais žodžiais ateivis pranyko iš medžiotojo akių, tik šniūrelis liko jo rankose. 
Kitą dieną medžiotojas rado kelią ir nuvyko namo. Papasakojo motinai, kad buvo 
su broliuku susitikęs. Bet motina jam nieko nepasakė. Tada jis išėmė iš kišenės šniū- 
relį ir parodė motinai. Motina labai nusigando ir jam išpažino savo nuodėmę. Po to 
ji išėjo iš proto ir netrukus pasimirė. Sūnus kitais metais miške rado puodą su pini- 
gais ir pralobo. Nužudytas pavainikis buvo išvaduotas. (Antanas Dūdėnas, 77 m.a,, 
Pajavinių k., Dusetų v. Užr. A. Urbonas 1938.VIII. LTA 1693/557.) 


XXV. PRANEŠIMAS IŠ ANAPUS 


144. KATRA PIRMA NUMIRS, TA KITAI PASIRODYS 


Dvi draugės susitarė: katra pirma numirs, ta kitai pasirodys ir apsakys viską, 
kaip ten yra numirus. Abidvi buvo jau nebe jaunos, ištekėjusios abidvi. Dabar 
ėmė viena ir numirė pirma. Akurat - ji prisisapnuoja tai, kur gyva jos draugė: 
„Kaip sutarėm, taip ir atėjau aš pas tave. Ale, - sako, - kad tu liežuvį turėsi 

užspaudus, aš tau viską pasakysiu, kaip ten yra“. Ta: „Nesakysiu niekam, nesa- 
kysiu“ ,- prižadėjo ji niekam nesakyt, kad matė tą savo draugę, ką juodvi šnekėjo. 
„Nedėlios rytą prigers šuliny susiedkos duktė (viena tik ta dukrelė ir buvo, labai 
mylima). Kai atlydės ją ant kapų, ateik ir tu sykiu ant kapų su Žmonėm, ir tada 
mane pamatysi. Tik niekam nesakyk, kai mane pamatysi“. - „Gerai, gerai, nesa- 
kysiu“. Akurat - nedėlios rytą atlekia susiedka raudodama, kad įkrito duktė į 
šulinį ir prigėrė. Dabar jau lydi tą mergaitę į kapus. Eina ir ta moteris palydėti. 
Žiūri ji - ir ta, jau kur numirus, eina sykiu, lydi. Eina sykiu su visais. Priėjo ji prie 
tos savo draugės. „Tik tu niekam nesakyk, kad tu mane matai“. - „Nesakysiu, 
ne!“ Dabar nueina ant kapų, nulydi tą mergaitę. Duobė iškasta. Jau gieda „Aniuo- 
las Dievo apreiškė“. Žiūri ta moteris - pilna žmonių: ir pažįstamų, ir nepažįsta- 
mų, ir giminės visi, kur seniau išmirę, - visi ant kapų. Dabarjau „Aniuolas pasvei- 
kina“ gieda. Čia žmonių daugybė: ir mažų, ir didelių. Jai rūpi pasakyt savo vyrui, 
kad čia tiek daug žmonių pristoję. Priėjo ji prie savo vyro: „A tu matai ką?“ - 
„Nieko aš nematau, tik tuos žmones, kurie atlydėjo“. - „Eik tu! Žiūrėk: ir tas, ir 
tas, ir tas čia stovi“, - rodoji su pirštu. „Eik tu, durne! Čia nieko nėra: tik tie, kurie 
atėjo ant kapų, kurie atlydėjo“. - „Ale žiūrėk: ir tas, ir tas, ir tas“, - rodo ji su 
pirštu. O tas jos vyras nieko nemato. Kai tik duobę užkasė, nieko nebėr, pražuvo 
viskas, - nebematė nė tos savo draugės, ir jijau pražuvo. Dabar jai naktį vėl prisi- 
sapnuoja ta jos draugė. „Mat aš tave kaip prašiau, kad tu niekam nesakyk, o tu 
išplepėjai. Dabar aš tau nebepasirodysiu. Tai būčiau aš tau viską pasakius, kaip 
ten yra numirus'. (U. Petraitienė, 76 m.a., Valatkonių k., Baisogalos v. Užr. V. Ža- 
romskis 1936.1.22. LTA 787/13.) 


145. „AŠ KENČIU ČYSČIUJE“ 


Katinų kaime (Uliūnų parapija) gyveno viena, o gretimam kaime, Midžiūnuo- 
se, kita merga - geros draugės. Tai buvo Galiauskaitė Uršulė (pasakotojos moti- 
na) ir Račiūnaitė Gertrūda. Jos nebuvo giminės, ale ir vaikystėje visur abi susiei- 
davo, irjaunystėje viena kitai visus vargus ir džiaugsmus išsipasakodavo, ir ištekėję 
negalėjo viena kitos užmiršti. Kartą jos susitarė: ta, kuri pirma mirs, ateis kitai 
apsakyti, kaip ji gyvena aname pasauly. Netrukus mirė Račiūnaitė. Po kiek laiko 
per sapną atėjo Račiūnaitė ir sako: „Aš kenčiu čysčiuje. Ale, drauge, - sakė ji, - 
niekam, niekam neprižadėk numirusi apsakyt, kaip ten yra, - labai tai yra sunku. 
Ale kad pažadėsi, ištesėti reik“. Tai buvo dar rusų laikais. (Juzė Kuodienė, 60 m.a., 
Uliūnų k., Ramygalos v. Užr. K. Janionis 1937.II.2. LTA 1729/22.) 


146. „AŠ DIKTAI VARGSTU“ 


Vieną naktį mano tėvas Aleksas Lengvinas sapnavo, kad atėjo jo miręs brolis ir 
sako: „Tamsta čia esi, o aš diktai vargstu“. Tai pasakęs, su dviem pirštais suėmė 
už rankos. Rytą papasakojo sapną ir sako, kad taip buvo nutvėręs už rankos, jog 
net dabar skauda. Atsismaukė marškinių rankovę ir pamatė, kad ant rankos yra 
dvi mėlynos piršto dėmės. (P. Lengvinas, 30 m.a., Pagerdaujo k., Gargždų v. Užr. 
F. Vargonas 1931.XII.10. LTA 322/169.) 


XXVI. RAMYBĖS NETURĮ NUMIRĖLIAI VAIDENASI 


147. BARZDOTA UŽKEIKTA PANA 


Seni žmonės taip apsakinėja. Buvo viena pana ir turėjo didelį dvarą. Ta pana 
negalėjo išsirinkti sau kavalieriaus. Užtat kad kas pas ją ateidavo, tai ji liepdavo 


75 


76 


RAŠTAI, IV 


tam nusiskust barzdą. Nors tas kavalierius ir nuskusdavo barzdą, tai ji vis tiek už 
jo neidavo. Kunigas, apie tai dasižinojęs, pradėjo pykt. Ji tada liepė pašaukt kuni- 
gą ir liepė jam nuskust barzdą (pagonijos laikuose kunigai nešiodavo su barz- 
dom). Kunigas užpykęs prakeikė ją irjai išdygo barzda. Tam dvare niekas gyvent 
negalėjo. Reikėdavo naktim duoti valgyti dešimčiai asabų. Sykį taip atsitiko, kad 
užėjo į tą dvarą ant nakvynės cirulninkas. Jam pasakė, kad čia nėra kur, eik į palo- 
pasikūrė sau pečių, sušilo ir atsigulė. Tuo tarpu atsidarė visos durys, priėjo prie jo 
pana ir prašo ant večerijos. Jis buvo atvožnas, nieko nebijojo ir nuėjo valgyti. Ta 
prašė, kad pazvalytų nuskust. Kai nuskuto, tai ji jam padėkavojo. Daugiau nuėjo 
į šėpą, išėmė auksinius ir deimantinius lenciūgus, žiedus ir dovanojo jam. Paskui 
liepė jam pirkti tą dvarą, sakydama, kad tiems, katrie čia gyvena, nusibodo gy- 
vent. „Tu pirksi pigiai tą dvarą, bo jie nenori penėt tiek žmonių kasdien ir bijo 
gyvent tam dvare, bojie visi prakeikti. Nuo to karto aš nebepasirodysiu, bo pasi- 
likau sčėslyva, - laukiau du šimtu metų, kol man kas barzdą nuskus“. (J. Zauka, 
Panevėžio aps. Užr. K. Būga. LMD I 139/6.) 


148. KAPUOSE MERGA ŠUKUOJASI KASAS 


Nuo Tauragnų už šešiasdešimt varstų yra Stučių kapai. Tenai kas vakarą mer- 
ga šukuodavo gražias savo kasas, katros buvo tokios ilgos, kad net kelius siekė. 
Ale tos mergos niekas negalėjo nei paimti, nei prieiti. Tą mergą Žmonės net krikš- 
tyti sprabujo, sakydami: „Jei tu esi merga - būk Ona, o jeigu tu esi vyras - būk 
Jonas“. Ale ir šitas spasabas nieko nemačijo, kol galų gale pati išsikasujo. (A. Di- 
čiūnienė, 70 m.a., Paluodės k., Salako v. Užr. V. Dičiūnas 1936.1.29. LTA 753/51.) 


149. ŽIBANTI PONIA 


Narbutiškių dvare (Salako valsčius) dirbo ant pusės zapašninkas Adomas 
Valskys iš Liudvinavos vienkiemio. 1921 metais, rudens čėse, jis po večerės ėjo 
arklių perkelti. O arkliai buvo pririšti gale sodo, prie beržų. Jis, eidamas į ar- 
klius, turėjo praeiti pro daržinę ir kluoną, o pro tas minėtas trobas viduriu ėjo 
takelis. Valskys ėjo į arklius su šunim Biznium (jis buvo be uodegos). Eidamas 
pro daržinę pamatė, kad iš daržinės išėjo ponia, jau nejauna, bet gražiai apsirė- 
džiusi, kad net jos rūbai nuo mėnesienos žibėjo, vienplaukė, basa ir kojų nagos 
blizgėjo nuo mėnesio šviesos. Ir ta ponia ėjo jam skersai kelio, iš daržinės kluo- 
nan. Jis nusigando, bet vis dėlto pakusino ją šunim: „Kusy, Bizniau!“ Šuo kai 
vijo tą ponią, 0 ta ponia kai lėkė - tiesiai ant kluono sąsparų ir, pribėgusi prie 
sąsparos, tik padriksėjo kaip katė nagom ir prapuolė. O šuo sugrįžo su dideliu 
kaulu dantyse. (Elena Dičiūnienė, 58 m.a., Sabalunkų k., Salako v. Užr. St. Di- 
čiūnas 1938.11.13. LTA 1541/77.) 


150. BALTA ŽMOGYSTA ŠALIA MANO LOVOS 


Pasakojo senas mudrius. Sako: „Kaip aš buvau jaunas. o mano tėvas buvo zak- 
ristijonu Bartininkuos, aš turėjau gulėti varpinyčioje. Vieną naktį, kaip tik pradė- 
jau migdytis, pajutau, kad stovi šalia mano lovos balta žmogysta. Atėjus pagraibė 
su savo šalta ranka man už burnos, atsiduso ir kaip išėjo, taip išėjo iš varpinyčios. 
Ašjau gulėjau taip, kaip negyvas, o kad toji dvasia prasitraukė, tai, sako, vienuos 
marškiniuos nubėgau į špitolę. Ir daugiau jau ten nėjau gult“. (Ožkabalių k., Bar- 
tininkų v. Užr. V. Basanavičius 1905. LMD I 133/69.) 

151. KODĖL VAIDENASI PRIE JUODO TILTO 


Ant antro versto vieškeliu nuo Pagelažių sodžiaus (Ukmergės apskritis) yra 
didelis raistas, vadinamas Prūdbalis, ir tiltas ant vieškelio, vadinamas Juodas (van- 
duo iš abiejų pusių to tilto labai juodas). Per šitą raistą prisiėjo, daug metų tam 
atgal, vesti vieškelį. Toj vietoj, kur dabar Juodas tiltas, niekaip negalėjo užpilti 
raisto ant kelio: ką per dieną pripils akmenų, žvyro, tai per naktį išnyksta. Taip 
kamavosi žmonės apie nedėlią ir niekaip negalėjo užpilti. Ant galo vienam ten 
dirbančiam Žmogui prisisapnavo, kad reikia ton vieton įmesti tris dūšias: žmo- 
gaus, šunies ir gaidžio. Tuo laiku Pagelažiuose ganė galvijus senutis kerdžius. 
Vieną nedėlią, kada tas kerdžius valgė pas ūkininką Šakelę, pas Šakelę susirinko 
daug žmonių ir maskolių, dirbančių ant vieškelio, ir sutaisė vakaruškas. Atsinešė 
arielkos ir daug visi gėrė, o daugiausiai girdė kerdžių. Po nakties skerdžius pra- 
puolė kaip į vandenį: visur išieškojo, bet niekur nerado. Su juo prapuolė ir jo šuva, 
o pas vieną ūkininką gaidys. Paskum tik pagelažiečiai dasižinojo, jog girtą sker- 
džių, šunį ir gaidį įmetė į raisto balą, kurios negalėjo niekaip užpilti. Paskum, 
įmetę tas tris aukas, tai užpylė ir nuvedė vieškelį toliau. Užtat dabar nakčia prie 
Juodo tilto žmonės tankiai mato vaidenantis. (Pagelažių k., Veprių v. Užr. P. Ga- 
launė. LTA 600/15.) 


152. MALŪNAS MALA NAKTIMIS 


Ulmerio dvare (Kaltinėnų valsčius) senovėje buvęs malūnas, kuriame malė 
jaučiais. Jaučiai buvę sumalę vieną baudžiauninką. Tas baudžiauninkas naktimis 
grįždavęs iš kapų ir maldavęs. Vienas baudžiauninkas, anksti pakilęs, nuėjo į dvaro 
baudžiavą. Jau iš tolo išgirdęs malūną ūžiant, manė jau pavėlavęs ir gausiąs plak- 
ti. Pribėgęs prie malūno žiūri, kad duryse dar tebesanti ir spyna įkabinta, ir prie- 
vaizdas tebegulįs ant pečiaus. (M. Grikšienė, 89 m.a., Rūtelių k., Kaltinėnų v., Tau- 
ragės aps. Užr. A. Brazdeikis 1937.V.20. LTA 1167/656.) 


153. „PARVEŽK MAN MARŠKINIUS“ 


Vienas Žmogus važiavo į turgų. Jam reikėjo važiuoti per mišką. Ir jis pamatė 
pliką žmogų. Tas žmogus ir sako: „Parvežk man marškinius - tada tau viskas 
seksis parduoti“. Tas Žmogus ir nuvažiavo. Turguje jam viskas sekės parduoti, 
kaip tas žmogus sakė. Ir nupirko jam marškinius. Važiuoja namo. Ir kai atvažiavo 
į tą vietą, kur buvo matęs tą žmogų, ir išsikinkė arklys. Kai arklys išsikinkė, ir 
pamatė vėl tą patį žmogų. Tas žmogus ir klausia: „Ar parvežei man marškinius?“ - 
„Taip, parvežiau“, - ir padavė jam marškinius. „Tai eikim toliau“, - ir nusivedė į 
mišką, ir parodė tris bačkas. Ir klausia: „Kas čia yra?“ - „Ką aš galiu žinoti, kas čia 
yra? Tada tas žmogus atidarė - pamatė pilną bačką vandens. Ir klausia: „Ką tai 
reiškia?“ - „Tai reiškia, kad bus vieni metai lytoti“. Priėjo prie antros bačkos ir 
klausia: „Kas čia yra?“ - „Ką aš galiu žinoti“, - atsakė žmogus. Atidarė, žiūri - 
pilna kraujų. „Ką tai reiškia?“ - „Tai reiškia, kad bus karo metai. Priėjo prie tre- 
čios statinės. Ta buvo pilna rugių. „Ką tai reiškia?“ - „Tai reiškia, kad bus vieni 
metai labai derlingi '. Tuo žodžius pasakęs, žmogus pranyko. O žmogus parva- 
žiavo namo. Ir įvyko taip, kaip buvo sakyta. (Dautartų k., Židikų v. Užr. L. Žuta 
1933.IX.23. LTA 788/51.) 


154. „MATAUŠAI, DUOK DUONOS!“ 


Bartaška Mataušas pasakoja tokį atsitikimą. Važiavęs naktį iš melnyčios, iš Til- 
tiškių (Salako valsčius). Pilekalniuos, Luodkų lauke, prie Paluodės lauko kampo 

(Salako valsčius), išgirdo šaukiant: „Mataušai, Mataušai, duok duonos!“ Kai pa- 
šaukė jį vardu, anas nenusigando ir sako: "Turiu, te!“ Ir priėjęs, duodamas duoną 
rankon, sučiupo, kad to žmogaus ranka šalta kaip ledas ir žmogus nepažįstamas 
ir baisus. Tas žmogus duoną priėmė ir nieko nesako. Tada anas labai nusigando, 
suprato, kad prisidavė. Anas arklin ir dui greit lėkt namo. Arklys pradėjo prunkš- 
ti ir tuoj prieš kalnelį išsikinkė. Persigandęs atvažiavo namo ir pasakė šeimynai, ir 
daug kam sakydavo. (J. Bikulčytė, 65 m.a., Aukštakalnių k., Salako v. Užr. P. Ja- 
rackas 1936.VII.7. LTA 977/141.) 


155. KAIP VATIENĖ VAIDENOSI 


Prieš kokį 70 metų Jotainelių dvare ėmė vaidentis Vatienė. Vaikščiodavo ji 
visame dvare, gal ir pas ponus nueidavo. Krėsdavo visokias štukas. Labai ji ne- 
kentė savo marčios. Būdavo, ji su pačiu guli, o Vatienė braukš, braukš per visas 
andanarčikų duris, įeina į jų gryčią. - „Kiaulė mat atėjo ant mano gaspadorys- 
tės! Nemoka duonos užminkyti. Vis tiek aš tave pasmaugsiu...“ Tada Vatienė, 
būdavo, pradeda minkyti tešlą, ruošiasi, pyška. O rytą atsikelk - kaip buvo iš 
vakaro, taip viskas ir tebėr. Andanarčikai, būdavo, vėlokai pareidavo iš laukų, 
tai tada ir vakarienę virdavo. Kūrenasi kuknioj ugnis, o nuo aukšto dzi-z-z-z - 
kad paleis degantį nuodėgulį. Tai žinok, Vatienė, nors jos ir nematyti. Pilnas 
priesienis pasidaro ugnies, nuodėgulis zirzdamas lekia, bet niekas nenukrenta. 
Ne visiems buvo ji galima pamatyti. Prisikabino ji prie 14 metų mergaitės Dirža- 
nauskaitės. Ji mat iki šiol dar buvo be spaviednės, tai ir prisikabino. Būdavo, jai 
pasirodo Vatienė ir tampo už kojų. Mergaitė vakare, būdavo, jau ir ima verkt: 
„Žiūrėkit, ateina Vatienė...“ 

Būdavo tokių, kurie netikėdavo, kad Vatienė vaidenasi. Netikėjo ir Vatienės 
marčios tėvas. Jis kartą atvažiavo ir atsigulė ant pečiaus. Girdi: trinkt, trinkt, trinkt 
visas duris. Trept, trept - įeina Vatienė, nors ir nesimato. Seniui numirė blusos. 
Ale jis guli. Vatienė eina užpečkin. Jis girdi, kai lipa jau pas jį. Tada kaip didžiau- 
sias akmuo užsirito jam Vatienė ant krūtinės. Senis nebegali nei rėkt, nei lėkt. Jis 
tik mintim kalba ir kalba poterius, kol Vatienė nusirito. Bernai dažnai juokdavosi 
iš Vatienės, netikėdami, kad ji vaidenasi. Tai Vatienė kartą pasakė Dirženauskai- 
tei. „Aš jiem gerkles primyšiu ir pelenų pripilsiu'. Dirbo dvare toks Konstantas iš 
Viplių kaimo, chabrus buvo senis. Valgė jis toj gryčioj, kur Vatienė gyveno, pietus. 
Nugraužė jis kaulą, na, ir blinkt ant pečiaus: „Tai Vatienei!“ - juokiasi jis. Tuo 
laiku tik z-z-z-z tas pats kaulas atgal nuo pečiaus, pataikė tiesiai seniui į kojos kelį. 
Tas kelias dienas vaitojo. 

Kviesdavo kunigus. Kunigai skaitė egzortus, viską darė, bet nieko nepadėjo - 
Vatienė vaidenosi ir viskas. Kartą atvažiavo du kunigai ir dar kažkoks ponas. „Ką 
jūs, - jie sako, - prasimanot ir tiek. Kas čia vaidensis?“ Tuo tarpu susuktas maišas 
nuo pečiaus tik strykt ir atsirado už stalo, tarp kunigų. Ir sėdi. „Mat ar nesivaidi- 
na?“ - sako žmonės. „Tai, - sako kunigai, - kaip maišas atlėkė, taip ir nulėks“. Mat 
jiem nei šiaip, nei taip sakyt, kad vaidenasi. Kartą pro dvarą važiavo kunigas Nar- 
gelė (netas, kuris yra palaidotas Ramygalos kapuose - senesnis). Vienu kartu ėmė 
ir nusimovė visi ratai. „Kas dabar daryt?“ - klausia kurmonas. „Važiuok ir be 
ratų, - sako kunigas. Užragino arklius ir važiavo. Ratai patys užsimovė. 

Nuo andanarčikų gryčių koks vienas kilometras buvo ant lauko pirtelė. Vaka- 
re prieš Žolinę mano tėvas parvažiavo iš melnyčios ir žiūri, kad toj pirtelėj šviesu. 
Jis nuėjo pažiūrėti, kas ten yra, žiūri - ant patalų guli aukštielninka nuoga boba 
(Vatienė). Gale galvų dega žvakė. Tėvas taip nusigando, kad pagreibė jį šiltinės, 
19 savaičių sirgo. 


DVASIOS IR ŽMONĖS 


Dar daug štukų Vatienė pridarydavo, bet kur jas visas atminsi. Kartą ji prisi- 
sapnavo Dirženauskaitei ir pasakė, kad ji vaidenasi todėl, kad nenešiojo brostvų 
(škaplierių, medalikėlių). Jos brostvos būdavo vis ant sienos pakabintos. Už kiek 
laiko po to Dirženauskaitės sapno vaidentis nustojo. Ar ten Vatienė, ar ten velnias 
buvo, šunes žinos, bet vaidentis tai tikrai vaidenosi. (A. Zaveckas, 75 m.a., Kuni- 
giškių k., Ramygalos v. Užr. K. Janionis 1936.VI.28. LTA 909/18.) 


156. VAIDUOKLIS JEŠIUS 


Prieš 80 metų kartą ūkininkas Višinskis važiavo į malūną. Naktį grįždamas 
išgirdo kažką sušalusį krūmely dejuojant. Višinskis, sukirtęs botagu per krūmelį, 
sako: „Kad tau šalta, lipk ant pečiaus!“ Parvažiavęs namo rado namiškius, išgąs- 
dintus netikėtai ant krosnies atsiradusio vaiduoklio. Višinskis turėjęs dukterį El- 
zelę. Vaiduoklis Ješius dažnai užkabindavęs šitą Elzelę, net ir naktį ją traukdavęs 
iš lovos už kojos. Kartą Višinskiai vaiduoklį paklausė: „Kas esi, ko tu nori, iš kur 
atėjai?“ Ješius pasisakė, kad esąs kilęs iš anos pusės Plinkšių ežero, Grajausko 
gyvenimo, kuris randasi Paplinkšėj. Jo tėvai buvę garsūs galvažudžiai, turėję savo 
bravarus degtinei virti, dvarą ir didelį katilą pinigų, kuriuos įmetę į Plinkšių ežerą. 
Galvažudžio sūnus Biliūnis Ješius taip liko pražuvęs. Kitą kartą Višinskiai vėl klau- 
sė: „Ješiau, pasirodyk, kaip atrodai!“ Ješius atsakė: „Jūs visi išmirtumėt is baimės, 
kad pasirodyčiau. Aš jus visus matau ir galiu suskaityti“. Višinskienė prašo: „Su- 
skaityk!“ Ješius išbrėžia sienoj tiek bryžių, kiek troboj yra žmonių. Kartą Ješius de- 
juodamas sako: „Ai, ai, visas ožkas nukirpau, o niekame Elzelės neradau“. Kitą 
kartą vėl Ješius sako: „Elzele, Elzele, aš tau parnešiau pyragą, kuris yra ant kampo 
padėtas“. Elzelė nuėjusi pažiūrėti ir pamačiusi vietoj pyrago didelį maitkaulį. 

Buvo baudžiavos laikai. Višinskis ir visi kiti Pamarkijos gyventojai priklausė 
Sarakų dvaro ponui Jonkauskui, kuris turėjęs urėdą Kontrimą. Kartą Višinskis 
papasakojo urėdui Kontrimui apie vaiduoklio padarytus neramumus, - jis nakti- 
mis vis dejuodavo ant krosnies arba traukdavo už kojos iš lovos Elzelę, gulinčią 
šalia motinos. Prieš vakarą urėdas Kontrimas, atjojęs ir uždaręs tvartan arklį, įėjo 
į trobą, pasidėjo ant stalo knygas, užsidegė dvi grabnyčios žvakes, skaito ir laukia, 
ką Ješius jam sakys. Sutemus Ješius, sugrįžęs ant krosnies, sako: „Aš tą Kontrimą 
šiąnakt smaugsiu“. Kontrimas išsigando ir greit liepė išvesti iš tvarto arklį. Pasiė- 
męs knygas ir žvakes, išdūmė į dvarą. Kontrimui išjojus, Ješius nusijuokęs sako: 
„Jis man nieko nepadarys ir aš jo nebijau“. 

Višinskiai, norėdami jį išvyti iš savo namų, parveždavo daug kunigų, bet Je- 
šius jų neklausydavo ir neidavo. Paskui į Gadūnavą parėjęs gyventi kunigas Dy- 
gavičius. Jie tuo tikslu kreipėsi į naująjį kunigą. Dygavičius prižadėjęs atvažiuoti. 
Ješius ant krosnies vėl dejuoja: „Aai-ai, aš to kalipkalio bijau ir kada jis gimė, aš 
juo nesidžiaugiau“. Namiškiai klausė: „Kur tu buvai, kada jis gimė?“ Ješius atsa- 
kė: „Katinu pasivertęs gulėjau ant duonos įmaišalo“. Vieną dieną šeimininkas par- 
vežė kunigą Dygavičių. Ješius jam sako: „Aš tavęs nebijočiau, nes tu, būdamas 
studentėliu ir bėgdamas pro davatkos daržą, išrovei ropę, bet dabar bijau, nes ją 
vėl atidiegei ir ji prigijo“. Kunigas liepia jam išeiti iš tų namų. Ješius skundžiasi: 
nežinąs kur eiti, prašosi kunigo, kad pavėlytų įlįsti į tą padlą, esančią už upės pas 
Smalduobę. Šeimininkė nusiuntė piemenį pažiūrėti tos padlos. Jis pamatė pas Smal- 
duobę gulintį girtą žmogų ir sugrįžęs pasakė šeimininkei. Žmogus buvo pažadintas 
ir parvestas pas kunigą. Kunigas Dygavičius liepė Ješiui tada lįsti į tą Smalduobę. 
Ješius Biliūnis, išeidamas iš tų namų, pasakė, kad iš tos Smalduobės jis dar sugrįšiąs 
po trečios ar ketvirtos kartos. Žmonės seniau toj Smalduobėj dažnai matydavę juo- 
dą šunį gulint. (Pamarkijos k., Nevarėnų v. Užr. E. Mačernytė 1935. LŽV 181.) 

157. ZMYTRA 


Matuizų kaime pas vieną gaspadorių dažnai taip vaidenosi: kas vieną naktį iš 
jo kluono ateidavo kokis žmogus, tai ką randa, visa išima, - randa duoną užmai- 
šytą - užklotą atkloja, iš pečiaus malkas išima, - ką tik randa, visa priešingai daro. 
Paskui pavirsta katinu ir atsisėda kur ant kartelės. Pasikelia gaspadorius, randa jį 
ir visada taip sako: „Ak, kad tu skrad“ žemėn nuveitai, tu ir vėl čionai!“ Tas vėl 
pavirsta žmogumi ir sako: „Eikši, diedai, parūkysim!“ Visi miega, ojie rūko. Pas- 
kui, kai gaidys užgieda, tai nei neregi, kaip išeina, pranyksta. Ir taip jis priprato, 
kad visada ateidavo, ir jau niekas jo nebijojo. O jį pavadino Zmytra. Šeria gyvu- 
lius, jis ateina ir sako: „Padėsiu“. Arklį kinko - ir jis ateina. Per ilgus laikus taip 
buvo. Tam daikte buvo pakavotas kokis žmogus ir ant to daikto pastatė kluoną, o 
ant jo kapo pastatė pėdžią, na, užtai ir nedavė nigdi pakajaus. Paskui ėmė duoti 
diedam - ubagam ir primindinėt už Zmytrą, tai pamažu ir nesirodė daugiau tas 
Zmytra. (O. Lūžienė, Valkininko v. Užr. A. Lūžytė 1928. LMD 1 622/14.) 


158. PAKARUOKLIS BIELSKIS 


Kartą sutemus ėjo iš miestelio namo tokia merga. Reikėjo jai eiti pro namus žmo- 
gaus, kurs buvo netoli beržynuky pasikoręs. Ta merga buvo pasiutus, mislija: „Nie- 
kas nemato, įeisiu aš į kiemą, pasiimsiu šiaudų kūlį, bus šienikui prisikimšti“. Priėjo 
prie tvorikės, žiūri - buvęs tų namų šeimininkas sėdi ir pypkę kūrija. Ta merga 
buvo drąsi, - kad ir biškį nusigando, ale nieko, - priėjus pasiėmė kūlį ir jau lips per 
tvorą. Tik pakaruoklis greit atsikėlė, kad trauks iš jos kūlį - paėmė ir nunešęs vėl 
padėjo į vietą. Ta merga dar kartą pasiėmė kūlį, norėjo nusinešti, bet ir vėl tas pats. 
Tada kad spjovus, kad rūkus per tą tvorą - nė neatmena, kaip namo parėjo. Vėl kitą 
kartą mūsų tėvas turėjo, saulei nusileidus, eiti akurat pro tą tvorikę. Priėjęs žiūri - 
tas pakaruoklis sėdi sau gražiausiai ant lipynukės ir pypkę kūrija. Tėvas priėjo ar- 
tyn ir sako: „Gerą vakarą“. Šis atsakė: „Dėkui!“ - ir vėl sau rūko. Nors drebėdamas 
tėvas betgi turėjo perlipti per tą lipynukę, prie pat to pakaruoklio. Pasižiūrėjo į vei- 
dą - tikrai tas pats, kur pernai pasikorė. Mūsų tėvas klausia: „Samoška, kaip tu čia 
dabar atsiradai?“ Tai tas nieko neatsakė, tik nusisuko nuo jo ir vėl traukia savo 
pypkę. Tai tėvas tada kad šovė, tai šovė namo - nei nežino, kaip parėjo. Ir daug kas 
jį matė taip sėdint prie savo namų lipynukės ir dabojant savo gera nuo vagių. 

Netoli Ariogalos yra didelis kalnas, vadinas jis Bielskio kalnu. Tai vėl žmonės 
daug visko matė prie jo. Taip vieną kartą senis Stripeika, kurs tiek daug pasakų 
mokėjo, ėjo jau visai sutemus pro tą kalną. Gi žiūri - pats senis Bielskis, apsitaisęs 
kaip vienuolis, su „pranciškum“ susijuosęs, pro šalį kartu su vėju lekia. Visur aplin- 
kui tyku, tik čia prie jo vėjas švilpia. Stripeika buvo slabnų akių, tai prisitaikė, prisi- 
merkė, įsižiūrėjo gerai - tas pats. Tuomet šiurpuliai jį nukratė. Pasiėmęs iš kišenės 
degtukus, kad brauks visa sauja, žiūri - nieko nematyti, tik vėjas švilpia. Užgesus 
pranykęs ore. Tai vėl kitą kartą arkliganiai suleis arklius prie to kalno, tai žiūri - 
ateina Bielskis, su pranciškum susijuosęs, pasiėmęs didelį pagalį. Išvaro tuos ar- 
klius per kelią iš savo pusės ir pats pranyksta. Kiek kartų, būdavo, jie suvaro tuos 
arklius į jo pusę ir sustoję visi į krūvą, kai dar šviesu, žiūri - ir visados tas pats 
pasikartoja. (J. Kauneckienė, Ariogalos m. Užr. V. Kauneckas. LTA 783/592.) 


159. PONAS KUKARCKĖJ PASIKORĖ 


Viename dvare buvo labai bjaurus ponas: jis jau toks buvo kaip pusė šėtono. Prie 
baudžiavų ir visus negalima girti, visi buvo kraugeriai, o tas už visus baisesnis. 


DVASIOS IR ŽMONĖS 


Sykį tas ponas išvažiavo į Kukarckę javus parduot, o užveizdui liepė javus išmai- 
šyt ir vežt. Vieną dieną tas ponas išvažiavo, o kitą dieną nusiuntė mergas į klėtį 
maišytjavų. Tos kaip tik užlipo ant klėties, pamatė poną jau maišant grūdus. Tos 
rėkdamos žemyn. Užlipo užveizda ir tas nusigando, nežino, kas tai pasidarė, - 
kad ponas ant kelių dienų išvažiavo, o jau jį mato ant klėties. Vakare išgirdo - 
parvažiuoja, partrinksi karieta. Tarnas išbėgo iš pakajų patikti. Rodės, atvažiavo 
iki pakajų, kaip išėjo - nieko nėr. Nuo to parvažiavimo taip ir pradėjo ponas po 
pakajus trankytis, ir visame dvare vietos nebuvo žmonėms. Kitą dieną parvažia- 
vo jo vežėjas, pasakoja, kad sako, ponas Kukarckėj pasikorė. (Šikarckiūtė, Ožka- 
balių k., Bartininkų v. Užr. V. Basanavičius 1905. LMD I 133/124.) 


160. PUŠIS, KUR BAUDŽIAUNINKAS PASIKORĖ 


Buvo tai baudžiavos metu, kada prastiems žmonėms reikėjo eiti baudžiava. 
Buvo tai netoli Kamorūnų sodžiaus (Kalesninkų parapija). Stovi tenai prie kelio 
labai sena pušis, apipuvusi, sutrūnijusi. Tuo keliu eidavo baudžiauninkai pas dva- 
rininkus dirbti. Vieną kartą vienas baudžiauninkas pasivėlino, tai dvarininkas lie- 
pė jį primušti. Primušė tą baudžiauninką, sukapojo net visą kūlį rykščių. Kitą die- 
ną eina tas baudžiauninkas, beeidamas pamatė, kad saulė jau aukštai, sako: „Vis 
tiek vėl mane muš, verčiau čia sau galą pasidarysiu“. Ėmė ir pasikorė ant tos pu- 
šies. Žmonės, ant rytojaus atradę jį pasikorusį, pakasė po ta pušele, nes negalima 
į kapus laidoti, kurs pasikaria. Po kiek laiko ėmė vaidentis: kai tik saulė nusilei- 
džia, girdėti tenai kažin kas vaitoja tokiu liūdnu balsu, - verkdavo, vaitodavo, 
šaukdavo visokiais balsais, tai gyvuliais, tai žmonėmis pasivertęs. 

Vieną vakarą, jau saulei nusileidus, važiavo žmogus namo. Kai tik privažiavo 
tą pušį, iššoko iš po tos pušies labai baisus šuo ir pribėgęs padėjo galvą ant ašies. 
Arklys tik strikt ir sustojo. Žmogus kirto tą šunį botagu, šuo pranyko. Arklys ir vėl 
eina, bet šuo ir vėl padėjo galvą ant ašies. Žmogus nežinojo kas bedaryti - sėdėjo 
vežime ir gynė ašį, bet paskum pamatė, kad tas šuo jau nebijo botago. Emė giedoti 
giesmę prie Panelės Švenčiausios. Tas šuo atsiliko kelis žingsnius ir pranyko. 

Vieną kartą ėjo mūsų sodžiaus žmogus, vardu Motiejus, vėlai iš bažnyčios [pro 
tą pušį]. Žiūri - išėjo dvi merginos, ilgais baltais rūbais apsirengusios. Jis nusigan- 
do ir ėmė bėgti, bet viena mergina jį sulaikė, o kita kirto per dešinį žandą. Motie- 
jus iš karto krito žemėn. Pasijuto, kad dešiniąja akimi nieko nemato, o dešinioji 
ranka ir koja tapo kaip suakmenėjusios. Ant rytojaus žmonės jį rado gulintį netoli 
tos pušies. Parnešė namo ir Motiejus papasakojo, kas jam buvo atsitikę. Pagyve- 
nęs dar kokią savaitę, mirė. Pasakoja, kad kažin kokios laumės su skrybėlėmis 
šokdavo daržely aplink tą pušį. (Kamorūnų k., Kalesninkų par. Užr. Ant. Šimuko- 
nis. LMD I 635/1.) 


161. PAKARUOKLIS GELBSTI KAREIVĮ 


Vieną kartą gyveno kareivis, kuris mylėjo vieno pono dukterį. Jis visada, joda- 
mas į pono dukterį, būdavo, sukalba poterius prie Panelės Švenčiausios. Bet vieną 
kartą jis užmiršo sukalbėti poterius, o jam reikėjo joti per mišką. Bejodamas žiūri - 
ant kiekvieno medžio kabo pakaruokliai, kurie labai smarkiai maskatavo. Jis, bū- 
damas labai drąsus kareivis, ėmė joti toliau, bet prijojo maršką, kuri jam kelią 
užstojo. Jis atsiminė, kad išjodamas užmiršo poterius. Tada jis nulipo nuo arklio, 
sukalbėjo poterius. Vienas pakaruoklis* jam sako: „Nejok tu vienas, bet užlipk ir 


*  Originale kartais rašoma ir „pakaruonis“. 

nukirsk kardu mano virvę, tai aš tau pasakysiu ką daryti“. Kareivis nulipo nuo 
arklio, užlipo ant medžio, kur kabojo pakaruoklis, nukirto kardu virvę. Tada 
pakaruoklis jam sako: „Tu negali vienas joti, nes tave nušaus ponas, kuris tykos 
tave šią naktį dukters kambary: kai tik tu eisi į paną, tuojau jis paleis šūvį ir tu 
virsi negyvas“. Tada jie sutarė joti abudu. Susėdo abudu ant vieno arklio ir nu- 
jojo. Bejodami prijojo dvarą, kurio pono jis mylėjo dukterį. Tada pakaruoklis 
liepė jam palaukti sode ir žiūrėti, kaip pakaruoklį šaus ponas. Pakaruoklis pasi- 
vertė panašiu į kareivį žmogumi. Nuėjo prie miegamojo kambario, kuriame mie- 
gojo pono duktė, ir pradėjo lįsti pro langą. Tada betupįs už lovos pasislėpęs 
ponas paleido į jį šūvį ir pakaruoklis krito žemėn negyvas. Bet kadangi jis buvo 
dvasia, tai jo neužmušė ir nesužeidė. Tada pakaruoklis nuėjo prie kareivio ir 
paklausė, ką jis matęs. Tada pakaruoklis pasivertė Švenčiausia Panele ir nuskri- 
do į dangaus karalystę. Kareivis parjojo namo labai nusiminęs, kodėl jis poterių 
nesukalbėjo. (E. Mitalienė, 36 m.a., Utena. Užr. J. Mitalas 1933. LTA 421/110.) 
Plg. Nr. 110. 


162. DU OŽIUKAI GRYČIOJ ŠOKINĖJA 


Kada aš dar buvau jauna, kokių 17 metų, aš tarnavau Smaltiškių kaime pas 
Jokūbą K. Pas jį dar tarnavo pusbernis (kuo vardu - nebeprimenu). Vasarą, kada 
dar šilta būdavo, aš naktimis gulėt eidavau ant suolo gaspadinės kambary, bet 
žiemą, kada šalta paliko, taisiausi aš patalą ant pečiaus, prišakiniame kambaryje. 
Apie tai sužinojusi, gaspadinė tarė: „Myliuk (taip ji mane vadino), ar tu nebijai 
viena gulėti?“ - „Kodėl man bijoti?“ - atsakiau. „Ką, dar tu nežinai, kad pas mus 
gryčioje vaidinasi? Kada mėnesienos naktis, tada ant grindų šokinėja du ožiukai. 
Jie nieko nedaro, pašokinėja kiek ir vėl išeina pro duris“. - „Kad jie nieko nedaro, 
tai ko aš bijosiu?" - atsakiau ramiai ir, nieko negalvodama, atsiguliau ant pečiaus. 
Ilgą laiką ten gulėdavau, bet nematydavau nei ožiukų, nei ožkyčių. Nebuvo kada 
ir matyti: per visą dieną prisidirbusi, kada vakarą atsiguldavau, tai ir išmiegoda- 
vau visą naktį. 

Vieną nedėlios vakarą ilgai vakaravau, kada jau parėjau namo, buvo kokia 
dvylikta valanda. Ką tik spėjau ant pečiaus atsigulti, kai išgirdau priemenės durų 
darymą. Maniau sau, kad tai ateina koks „brugans“ , ir suglaudusi ausis klausiau- 
si. Atsidarė ir gryčios durys, bet nieko dar nemačiau. Tik, tarytum verčiama, pasi- 
žiūrėjau į grindis - ir pamačiau du ožiukus. Taip jie ten gražiai šokinėjo, bet nieko 
nedarė. „Gaspadoriau, ar nematai, kas čia gryčioj šokinėja?“ - klausiu persigan- 
dusi. „Aš kožną naktį juos matau, kaip jie ateina, bet kas iš to, juk jie nieko neda- 
ro, - pašokinės ir vėl išeis“. Jau aš buvau pasiėmusi ir pagalį, maniau, kad tik 
liptų ožiukai ant pečiaus, tuoj duočiau su pagaliu. Jie pašoko kokį pusvalandį ir 
išbėgo pro duris, palikdami jas valioj. Tą pat padarė ir su priemenės durimis. 
„Gaspadoriau, ar jau miegi?“ - klausiau. „Dar ne“, - atsakė jis. „Atsikėlęs užda- 
ryk duris, nes ožiukai jas paliko atdaras“. - „Tau tik taip atrodė - jos kaip buvo, 
taip ir stovi uždarytos“, - atsakė jis juokdamasis. Nuo to laiko jau daugiau nie- 
kuomet nebegulėdavau ant pečiaus, bet pas gaspadinę. 

Rudenį bernas kasė duobę darže, dėl bulvių pakavojimo žiemai, ir iškasė dve- 
jis Žmonių kaulus. Vieno iš jų dar vestė nebuvo supuvusi. Gaspadorius juos nune- 
šė į kapus ir pakasė. Nuo to laiko niekuomet naktį nebesivaidino gryčioj ir iki šių 
dienų. Gal tie žmonės buvo papjauti ir jų dūšios ligi tol klajojo, kol kūnų nepaka- 
vojo kapuose. Ir kai tik pakasė, daugiau nebesivaidino. (G. Šernienė, 57 m.a., Gai- 
lių vk., Biržų v. Užr. S. Šernas 1928. LTA 265/210.) 


DVASIOS IR ŽMONĖS 


163. MOTERIŠKĖ SU VAIKU 


Degučių valsčiuje, Blekiškių lauke yra didelė ir klampi pieva. Per vidurį pie- 
vos teka neplatus upelis, bet gilus ir klampus. Ten viena moteriškė tapo nužudyta 
ir į tą upelį įmesta. Tuomet Blekiškių gyventojai pjovė šieną ir rado tą moteriškę 
su vaiku. Ją apšutusią ištraukė, greit atvežė iš Salako policiją, apžiūrėjo, bet nera- 
do nė jokios nužudymo žymės. Būk, sako, pati nusiskandinusi. Dabar klausimas, 
kurją laidoti: nežinia, ar ji katalikė, ar rusė, jokio tikybos ženklo prie savęs neturė- 
jo. Visi nutarė, kad palaidoti ten pat, pamiškėj. Taip ir padarė. Tai dabar, kada tik 
eisi saulei nusileidus, vis pamatysi einant moteriškę su vaiku ir vandenį benešant. 
Bet jokio piktumo nedaro. Mano dėdienė mėgino eiti paskui ją, bet kai ėjo, ta mo- 
teriškė ir pražuvo ten, kur palaidota buvo. Būk, sako, ir dabar vaidenas tame pa- 
kely. Jeigu nujoja nakčia ganyti arklius, tai ten negali išbūti - arklius kas tai vejoja 
ir neduoda jiems ėsti. (Degučių v. Užr. M. Šimkūnaitė. LTA 619/83.) 


164. PER IŠVERSTĄ RANKOVĘ PAŽIŪRĖJUS 


Pasakojo vienas kareivis. Sako: „Kaip aš, dar namie būdamas, sykį pakinkiau 
arklius į vežimą, važiuot į girią malkų. Nuvažiavom į girią, prikrovėm vežimą 
malkų, o kad pradėjom važiuot, aš sakau bernui: 'Lengvai arkliai veža, dar būtu- 
me daugiau galėję krauti“. Privažiavom netoli kapinių, susyk arkliai stojo ir nė iš 
daikto nepaveža. Mūsų šaly tokia mada, kad tik kas pasimėčija, tuoj reikia kaili- 
nių rankovę išverst ir pažiūrėt per rankovę, tai tankiai pamatai, kas ten yra. Aš 
tuoj išsivertęs pažiūrėjau per rankovę, pamačiau: didelė daugybė mirusių dvasių 
ant vežimo prisikabinę, slegia ir nepaveža arkliai. Po valandai visi prasitraukė. 
Kaip tik prasitraukė, taip arkliai kaip iš muškietos ėjo. Atvažiavom jau netoli na- 
mų, ant upės prieš tiltą, arkliai ėmė naravuoti, vis sukti atgal. Na, misliu, kad čia 
daros šiandie? (Ant to tilto bet kas matydavo ką pasimėčijant). Aš vėl per rankovę 
pažiūrėjau, pamačiau tris juodus vyrus, ant tilto stovinčius, ir iš gerklių liepsną ei- 
nančią. Aš, kelissyk persižegnojęs, stovėjau visas persigandęs, mislydamas, kas čia 
toliau bus. Bet nepoilgam prapuolė tie vyrai. Mes gerai pervažiavę nuvažiavom 
namo“. (Ožkabalių k., Bartininkų v. Užr. V. Basanavičius 1905. LMD I 133/81.) 


165. KAPUOSE MINIOS ŽMONIŲ 


Buvo Ramygaloj zakristijonas Mikuckis. Jis dažnai pasiginčydavo su kunigu 
Nargele dėl dvasių. Kartą jis su Nargele nuėjo į kapus. Buvo toks tylus prievaka- 
ris, toks tylus. Saulė jau leidosi. Suėjo jie į kapus ir meldžiasi. Prasidėjo temti. 
Zakristijonas ėmė bijoti. - „Na, tai eikim, - sako kunigas, - tik neatsigrįžk, neatsi- 
grįžk atgal“. Kai išėjo iš kapų, zakristijonas ir klausia: „O kodėl negalima buvo 
atsigrįžt?“ - „Būtum miręs, - sako kunigas. - Būtum pamatęs minias žmonių. 
Mikuckis toliau nebepasakodavo, nes kunigas uždraudė sakyt. Zakristijonas jau- 
tė, kad jiem einant iš kapų kad veržėsi, kad veržėsi žmonės (dvasios). Daug dar ką 
jis matė, matė ir pažįstamų, bet negalima apie tai kalbėti. (M. Janionienė, 46 m.a,, 
Dubarų k., Ramygalos v. Užr. K. Janionis 1936.IV.5. LTA 859/27.) 


166. KAIP BERNAS GASPADORIŲ PAKAVOJO 


Kitąsyk buvo toks ūkininkas. Ir dabar jis sako į savo berną: „Kas mane paka- 
vos, tai aš duosiu tam šešis šimtus“. Ba jis numanė, kad jį nieks nekavos už tai, 
kad jis gyvenimą vedė nekokį. Tas bernas sau pamislijo: „Šeši šimtai, labai gerai, 
aš pakavosiu . Ir taipjis į jį sakė: „Gerai, gaspador, aš pakavosiu, kad man paliksi 
šešis šimtus“. Tas sako: „Gerai, berne, še tau šeši šimtai ir tu mane pakavosi“. Ir 

dabar, kaip jis tik numiršta, nieks jo nežiūri, jau tik tas bernas turi žiūrėt. Jis duoda 
grabą padaryt ir sau pamislijo: „Jau tas gaspadorius buvo nekoks, čia reik su juo 
gražiai apseit“. Nusiveža pas kalvį ir ant to grabo duoda užtrauktie tris reifus 
[lankus]. Ir jis dabar įsideda į vežimą ir veža. Važiuoja per girią. Kaip tik pradėjo 
mislijo: „Kas čia dabar, kad jau vienas lankas trūko?“ Važiuoja tolyn. Pavažiavo 
tolyn, nutrūko kitas [lankas]. O-o-o, jis jau biskį pabijojo, iššoko iš vežimo, nusi- 
avė čeverykus, atbulas apėjo apie vežimą ir priėjo prie plono klevelio. Įsliuogė į tą 
klevelį. Ir tas klevelis, kai jaunas, palinko prie kito medžio, ir jis į tą medį įsilipo. 
Kaip tik įlipo, trūko nuo vidurio tas lankas. Paskui iš grabo išėjo: atsidarė grabas, 
išėjo. Ir dabar jau jis laksto apie jį, bėgioja apie vežimą. Parbėga namo, visur to 
savo berno ieško. Niekur neranda. Atbėgo prie to klevelio, žiūri - nėra. Mislija 
sau: „Nu, jau tai dabar, kur tas mano bernas?“ Ir jam belakstant, beieškojant gai- 
dys užgiedojo ir susmuko po arklių snukiais. Kada jis susmuko, bernas palaukė, 
kol prašvito. Jau netoli kapinės buvo. Jis paėmė tuojaus vieną virvę nuo arklio, už 
kojų pririšo jį ir nuvilko į kapines, pakasė. Ir važiuoja sau namo. Parvažiavo pas 
gaspadinę. Gaspadinė padavė šešis šimtus. „Tai dabar, - sako, - sau ir gyvenk 
gražiai . (Magdalena Takažauskienė, 72 m.a. Gimt.: Versnupių k., Alvito par. Atv.: 
1904. Gyv.: 105 So. 22 Str., Pittsburgh, Pa. Užr. J. Balys 1949.VIII.18. Arch.: R 23/68. 
Žr. Nemunas, 1950, Nr. 2.) 


DVASIOS IR ŽMONĖS 


MOTIF-INDEX 


The Index is made according to the Motif-Index of Folk-Literature by Stith Thomp- 
son. The references are given by numbers of the legends. The newly introduced 
motifs are marked with an asterisk and have been approved by the author of the 
Motif-Index. I am grateful to professor Stith Thompson for the valuable assistance 
he has given to this work. 


A. MYTHOLOGICAL MOTIFS 


A478. 1. Fairies of pestilence ride in a carriage drawn by a team of horses; 
enguire the people at the windows: „Are you asleep?“: 7-9 (Cf. F362: Fairies cause 
disease.) 


B. ANIMALS 


B259.4. Bees made a chalice of wax to contain consecrated host put into beehi- 
ve: 98A. 

B421. Dog recognizes that the corpse is still living: the corpse sticks a finger out 
from the coffin and angers the dog: 103, 108. 


C. TABU 


C55.3.* The bee-master puts the consecrated host into beehive. Has success 
with his bees. (Cf. B259.4) Whet he dies he haunts the place: 98A. 

C311.1.1. See C331. 

C311.1.1.1.* One looks through the overturned sleeve of the furcoat and sees 
ghosts: 164. (Cf. D1825.3: Magic power to see invisible creatures.) 

C331. Not to look behind you at cemetery - there are ghosts: 165. (Cf. C311.1.1.: 
Tabu: looking at ghosts.) 

C462.* Not to laugh seeing the ghosts: 30. 

C735.2.5.* The man sleeping in the cemetery was warned: „How dare you lie 
on the bones of your fathers...: 80-84 

C735.2.6.* The warning voice: „Begone from here!“ The man was asleep on the 
path of the ghosts: 74-79. (Cf. E545: The dead speak.) 

C742. On striking a ghost it must be said ahvays, „one time“: 65. 

C762.2. Tabu: too much weeping for the dead: 33, 35f. 

C811.3.* Answering for a call when asleep: it is your death or misfortune: 10. 
(Cf. F1068: Realistic dream.) 

D. MAGIC 


D435.1.1. The boy made from clay as a substitute for the dead son, becomes 
living and strangles the wife to death: 33. (Cf. C762.2.) 

D789.6.1. Ghost redeemed by calling him by name and showing pity for him: 112. 

D791.1.3. The hope for salvation helps one to endure the pains of purgatory: 
„My daughter will be married, her son becomes priest, at his first mass I will be 
released“: 125. (Cf. E755.3.) 

D1273. Magic (sacred) formula forces the revenant to disappear forever: 40, 109. 

D1821.3.5.1.* One becomes ghost-seer after looking through a hole in coffin: 
16. (Cf. D1825.3: Magic power to see invisible creatures; E421.1.1: Ghost visible to 
one person alone.) 

D1311.11.1. Death seeking a victim: „It is time, but the manis not there“: 12-14. 

D1825.3. See C311.1.L; D1821.3.5.1.* 

D2192. Dead sguire prevents the building of a mill: what was made by day, 
destroyed by night: 91. 


E. THE DEAD 


El. Temporary dead man comes to life again: 19-22. 

E212. Dead lover sets tasks: to spin an impossible guantity of flax; next night 
stabs the girl to death: 34. 

E221. The dead man attacks his wife and child, and wants to strangle them: 
99. - Dead husband's malevolent return. Called back by intensive weeping, the 
husband strangles the wife: 35f. (Cf. C762.2.) 

E221.3.* Dead man disturbs his wife's relations with another man, e. g. he asks: 
„Is it good to lay with my wife?': 90, 101. 

E221.4.* Dead wife hinders her husband to remarry: she invites her husband 
who is about to break his promise and marry again to drink a cup of wine; the 
man spends several years at her grave and thus the wedding is spoiled: 42. (Cf. 
F377: Supematural lapse of time in fairyland.) 

E228.* The dead daughter makes reproaches to her mother because she put her 
dowry into the coffin, and the daughter must carry all these things around with 
her: 133. 

E234.* Return from the dead because his last will was not fulfilled: 40ff. 

E235.5. Punishment for beating the skull of the dead, cruel lord; God judged 
over him: 51. 

E235.6. Return from dead to punish disturber of grave: 44-51, 56f. - The dead 
man skins the living one who came to carry away the corpse to frighten people: 
44. (Cf. K2321.) 

E235.8.* The dead man at the dancing party. A bold girl, going to the dancing 
party and passing the cemetery, invites: „John, come dance with us!“ He really 
comes: 37. 

E236.1. Return from dead to demand clothing stolen from grave: 45, 52, 54f. 

E236.2.2.* Robbing the dead woman of her jewelry: to get the rings, the thief 
mutilates her fingers; the dead woman cries; the thief takes refuge in the gallery; 
the coffins climb up, one on top of the other, to the gallery; cock-crow saves the 
thief: 53. (Cf. K426: Apparently dead woman revives when thief tries to steal from 
her grave.) 

E242. Ghosts punish intruders into mass of ghosts: 32, 130, 132, 134. 

E251. Vampire: suckles at night the blood of a newly married couple: 69f. 


DVASIOS IR ŽMONĖS 


E261. The wrestling with a dead man: 62-68, 98A. (Cf. E462: Revenant overa- 
wed by living person.) 

E261.1. The speaking skull haunts: 105. 

E261.2.1.* Coffin bursts; dead arises and pursues attendant (Cf. E411.9.): 166. 

E265.1.* The blow received from a spirit at night: the right side paralized: 160. 

E272. Road-ghosts: ghosts which haunt roads: 67. 

E279.* The ghost haunts outside at night in human shape; 148f., 158, 160, 163. 

E281. Ghost haunts a house: 39B, 92, 102, 152, 155-157, 159. 

E281.1. See E541. 

E310. Dead lover's friendly return: 25. 

E321. Dead husband's friendly return: 24, 85, 92. 

E323. Dead mother's friendly return: 28f. 

E323.1. Dead mother returns to care for her neglected baby: 30. 

E324. Dead child's friendly return to parents. 26f. 

E326. The ghost to the living: „I am your real brother'“.: 131, 143. 

E331.* The dead man's farewell. A man just dead appears to the far away li- 
ving relative as if wishmg to bid his farewell: 23. 

E341.4.* Dead grateful for clothes (shirt): 153. 

E345.1. „Where must I lay it?“ - „There from which place it was taken“. This 
answer redeems the haunting man: 113. (Cf. E416: Man who removes landmarks 
cannot rest in grave.) 

E353.* Dead man asks that a certain girl must be married to him, because in life 
he seduced her: 50, 57. (Cf. E495: Wedding of the dead.) 

E361. Return from the dead to stop weeping;: 32, 134. (Cf. E324.) 

E365. Return from dead to ask forgiveness: 49. 

E366.2.* A hanged man helps the youth. Warns him against riding to his girl 
because her father will shoot him there. The hanged man takes the youth's place 
and receives the shot: 161. 

E374. Return from the dead to keep promise. Two friends promise each other 
that the first to die will return the a description of the other world: 144f. 

E411. The bad sąuire haunts after his death because of his sins and cruelty: 86- 
89: (Cf. 0503: Wandering after death as punishment.) 

E411.0.2.1. Souls doing penance on the earth. Living one can help them: 112- 
129. (Cf. E451.2: Ghost laid when penance is done.) 

E411.0.2.1.1.* Penance: the dead priest holds midnight mass until someone will 
make responses; the stingy priest once held a mass without a minstrel: 119, 136. 
(Cf. O521.6: Penance: holding midnight mass until someone will make responses.) 

E411.0.2.1.2.* The bad sguires after their death must do penance in a lake; the 
devils guard them with the whips in their hands: 114. (Cf. 0541.1: Penance: sit- 
ting in water.) 

E411.0.2.1.3.* The dead woman did penance in the oven: 128f. (Cf. E754.1.3: 
Condemned soul saved by penance.) 

E411.0.2.1.4.* The soul asks the living man to carry her a certain distance (three 
times around the church) then she will be redeemed: 115-117. 

E411.1.1.1.* The man who had hanged himself haunts: 62, 158-161. 

E411.2.2.* The devil's concubine haunts after her death: 100. 

E411.9.* Magician who has sold his soul to the devil hires his servant to bury 
him properly (Cf. E261.2.1.): 166. 

E412.2. Unbaptized children cannot rest in grave and ask for baptism: 137-142. 

E412.3. Dead without proper funeral rites cannot rest: 162. 

E412.3.1.* Dead man comes back because he was buried without a cap: 24. 

E412.3.2.* The naked ghost asks for a shirt and promises luck on the market for 
the man: 153. (Cf. E341.4.*) 

E412.3.2.1.* Ghost asks to wash his shirt: 56. 

E412.3.3.* Dead man asks for shoes (was buried without them): 43. 

E416. SeeE345.1. 

E421.1.1. Ghosts visible to one person only: 144. 

E421.1.2. Horses can see ghosts: 164. 

E421.1.3. Dogs can see ghosts or death, and bark at them: If., 4. 

E421.3.6. Ghost as a dog; 160. (Cf. E423.1.1.) 

E422. The living corpse: 24, 28f., 34-39, 41, 48ff., 54-57, 62-67, 69f., 85-104, 
107-111, 119-121, 153f., 157ff., 161. 

E422.1.1. The revenant haunts holding his head under the arm: 97-99, 

E422.1.3. The hand of a dead manis ice cold: 28, 150, 154. 

E423.1.1. The stingy mistress transformed to a bitch after death: 126. 

E423.1.2. Revenant in shape of a cat: 115, 157. 

E423.1.3. Dead person in shape of a white horse: 88. 

E425.1.1. Revenant as a woman (man) in white: 116f., 149f. 

E425.1.4. Revenant as woman carrying baby: 163. 

E426.1* Ghost in shape of a bag: 62f., 67, 155. 

E431.7. See E446.3. 

E432.2.* The haunting dead man was scared by supposed unusual wedding; a 
godfather is marrying his god-daughter: 107. 

E432.3.* The sham and the really dead man. The servant, by playing dead, 
learns where his master had concealed his money or prevents his master's haun- 
ting: 38, 39A-B. 

E434.7. Revenant does not fear for rosary or scapular but is frightened by a 
knife of steel: 62. 

E439.1. A haunting corpse shot with a silver bullet: 106. 

E439.4.* Seeds of poppy were poured into mouth of revenant's body: 98A. 

E442. Arodof the rowan-tree was nailed across the coffin (chest) of a haunting 
dead man: 92f., 98A. 

E442.1.* The haunting woman was beaten with sticks of the rowan-tree and 
the ankles of her corpse were tied with branches of the same tree: 104. 

E443. Ghost exorcised from the house by priest: 156. 

E443.2.1. SeeV42. 

E443.2.1.1.* The dead man asks: „Sell my golden teeth and pay for a mass for 
my soul“: 123. 

E446.3. Revenant laid by decapitating body, the head is laid at his feet to pre- 
vent his haunting: 86-103. (Cf. E431.7: Beheaded man's head laid at his feet to 
prevent return.) 

E451.2. See E411.0.2.1. 

E451.5. Ghost laid when money is taken away from him: 39A-B, 120f. 

E451.5.1.* Money must be distributed to beggers them the ghost will be laid: 
121, 127. 

E451.7.* Disenchantment of a bearded lady by shaving her: 147. 

E462. See E261. 

E463. Living man in dead man's coffin. Refuses to let corpse return to the cof- 
fin before he tells how to resuscitate the just married couple who was killed by 
him: 69. 


DVASIOS IR ŽMONĖS 


E467.1.* Two dead men struggle over a living man. One dead man wants to 
strangle a living one; another grateful dead man comes to the rescue. Both the 
dead men engage in a grim struggle: 109-111. 

E474. Dead husband pays visits to his living wife: 24, 38, 85, 90, 99. 

E492. Mass (church service) of the dead: 130-136. 

E495. See E353.* 

E541. Dead man asks for bread: 154. (Cf. E281.1.: Hungry ghosts haunt house 
seeking food.) 

E542.1. The wound received in dream from brother in purgatary: 146. (Cf. 
E755.3.) 

E554.* The ghost disturbing the sleeper; pulls off blanket from sleeper: 71-73. 

E545.2. The dead relatives say: „After three days you will come to us: 135. 

E555. Dead man smokes pipe: 157f. 

E556.* The dead man asks for whisky: 50. 

E557. Dead man writes: 92. 

E577.2.1.* Playing cards with a dead man ((ghost): 95, 120. 

E581. Dead person rides a white horse: 90. 

E596. Living person serves a dead man: 115-119, 127, 136, 143, 153. 

E721.1. Soul leaves the body of a sleeping man in the shape of a bee or mouse, 
and discovers a hidden treasure: 17f. 

E722.2.8.* The soul lingers in body at death: 15. 

E722.2.9.* The guests of the dying woman: sees her small dead children come 
to visit her (or take her away): 27. 

E722.3.7.* Dead man's soulis reluctant to depart from usual surroundings: 16. 

E742.2. A will-o'-the-Wisp follows the traveler at night; later it transforms to a 
girl and a boy: 61. 

E742.2.L* Revenge of a will-o'-the-Wisp who was destroyed by a miscreant: 
his bones were broken to pieces at night: 59f. (Cf. F491: Will-o'-the-Wisp.) 

E754.1.1. The dead mother to her son in dream: „You must marry our servant 
girl, her prayers resolved me ': 127. 

E754.1.3. See E411.0.2.1.3.* 

E755.2. Soul in hell and their punishment: thrown in a cauldron with boiling 
tar: 21. (Cf. 0560: Punishment in hell.) 

E755.3. Dead man in dream: „I am doing penance in purgatory“: 145f. 


F. MARVELS 


F362. See A478.1. 

F491. See E742.2.17 

F493. Cholera in shape of a hideous woman in rags who smells bad: 11. 
(Cf. Z111.) 

F511.0.4. Ghost carries his head under his arm: 98. 

F1068. See C811.3.* 


G. OGRES 


G303.3.1.0.1.* Devil appears in shape of a dead man while hidden in his corpse 
or skin: 35B, 67, 98A. 

G303.8.1.2.1.* Devil caught and forced to sing like he sang when he was an 
angel in heaven; became white and was redeemed: 68. 

G303.18.3. Devil skins woman: 35B. 

K. DECEPTIONS 


K426. See E236.2.2.* 
K2321. Corpse set up to frighten people: 44, 48-50. 


N. CHANGE OF FATE 


N74.* Wages about boldness: to bring some thing from cemetery; fatal to wa- 
ger: 54-58. (Cf. E236.1.) 


O. REWARDS AND PUNISHMENTS 


O503. See E411. 

O521.6. See E411.0.2.1.L* 
O541.1. See E411.0.2.1.2.* 
O560. See E755.2. 


S. UNNATURAL CRUELTY 


S62.3.* Man drowns his wife: a heavy stone was put on her head and a green 
frog on her heart: 31. 

S261. A man, his dog and rooster sacrificed at making a road through a ground- 
less marsh; the man haunts: 157. 


V. RELIGION 


V42. Condemned soul saved by saying masses: 122-126. (Cf. E443.2.1.: Ghost 
laid by saying masses.) 


Z. MISCELLANEOUS GROUPS OF MOTIFS 


Z111. Death personified, usually as a woman dressed in white: 1-6. 
Z111.2.4.* The scissors in the coffin. A dying tailor reguests that a pair of scis- 
sors be put in his coffin: he wishes to cut off death's tongue: 20. 


NOTE. For other references to the legends printed in this book see author's „Motif- 
Index of Lithuanian Narrative Folk-Lore“, Tautosakos darbai (Folklore Studies, Publication of 
Lithuanian Folklore Archives), Vol. II, Kaunas, 1936, p. 220-230, Nos. 3491-3590. 

Šią kuklią knygelę, kurioje sukauptos lietuvių tautos pažiū- 
ros į turtą ir pinigus, skiriu išeiviams tauHečiams, tikėdama- 
sis, kad pinigo meilė nenustelbs artimo ir lietuvio meilės. 


Pasiskaitęs šitą rinkinėlį, mūsų žmonių pasakojimų apie užburtus lobius, už- 
kastus ir užkeiktus pinigus, ne vienas gal pagalvos: pašėlęs to žmogaus prisiriši- 
mas prie turto ir pinigo! Kai pasensta, suserga ir nujaučia, kad netrukus jį Giltinė 
griebs, vadinasi, nebegalės daugiau savo pinigėliais džiaugtis (šykštuoliai pini- 
gais tik džiaugiasi, verčiau skursta ir badauja, bet jų nenaudoja), tai stengiasi juos 
paslėpti ir užkeikti, kad kitiems, nors ir jo artimiesiems, nieko netektų. O kas turto 
neturi, tai visaip stengiasi veikiai praturtėti: ne uždirbdamas ar taupydamas, bet 
surasdamas ir pasisavindamas „užburtą lobį“. Žodžiu, tos sakmės rodo tik šykš- 
tuolio ir gobšuolio psichologiją, nieko daugiau. 

Tačiau visiškai taip tai jau nėra. Šitos sakmės, kurių žymi dalis siekia tolimus 
laikus ir yra paplitusios daugelyje tautų, susidarė amžiams bėgant ir veikiant vi- 
sai eilei veiksnių, apie kuriuos čia teks trumpai pakalbėti. Tiesa, tie pasakojimai, 
kad įdomiau juos būtų skaityti, duodami atvirkščia chronologine tvarka: naujau- 
sią pasaulėžiūrą atvaizduoją sudėti pradžioje, o senesni nukelti į galą. Dabar pa- 
nagrinėkime juos istoriškai: pradėkime seniausiais ir baikime naujesniais. 

Šitos liaudies tradicijos apie turtų slėpimą turi ryšio su tikėjimais į pomirtinį 
gyvenimą. Jas atsidėjęs nagrinėjo Stanislaus Hirschbergas savo studijoje Schatz- 
glaube und Totenglaube (Breslau, 1934). Šiuo ir kitų autorių darbais (kito vokiečio 
Leo Winterso ir švedo Tobiaso Norlindo) čia ir teks pasinaudoti, kiek jų prieitos 
išvados atrodys priimtinos ir tinkančios lietuviškai medžiagai aiškinti. 

Padavimai ir archeologija rodo, kad senovėje buvo tikima, jog miręs žmogus ir 
toliau gyvena savo kape kaip „gyvas numirėlis“, todėl jam reikia visko, kuo jis 
naudojosi gyvas būdamas: maisto, ginklų, įrankių, papuošalų ir kitų gėrybių. Tad 
visa tai jam ir būdavo sudedama į pilkapį, kur būdavo jam įrengiama nauja gy- 
venvietė. Numirėlis ten „gyvendavo“ ,saugodavo savo turtus ir narsiai kaudavo- 
si su įsibrovėliais, drąsiais plėšikais, kurie norėdavo pagrobti jo turtus. Apie tai 
vaizdžiai pasakoja skandinavų sagos, o ir archeologai neretai randa pilkapiuose 
apsčiai turto prikrauta. Kai numirėliai buvo pradėti deginti, tada visas mirusio 
turtas būdavo kraunamas ant laužo. Mat buvo tikima, kad asmeniško kieno nors 
turto niekas negali paveldėti, jis kitiems nei naudos, nei laimės neatneš, priešin- 
gai, tik užtrauks numirėlio kerštą. 

Šitai seniausiai gadynei pridera pasakojimai apie didelius turtus, paslėptus 
mūsų piliakalniuose, pilnas aukso skrynias, kurias saugo užburtos karalaitės, o jei 
kartais leidžiama kuriam laimingam mirtingajam kiek pasisemti, tai „tik dukart“, 
pilną kepurę ar kišenes, o per daug godus ir neatsargus paprastai nukenčia (Nr. 55- 
60; plg. dar Istoriniai padavimai, Nr. 50-78). Mirusieji gyvena kalnuose, ta „užburtoji 

karalaitė“ yra besivaidenąs numirėlis, valdąs savo turtus, o „išvadavimo“ troški- 
mas savo pirmykšte prasme reiškia, kad mirusysis vėl norėtų grįžti į šį pasaulį. 
Gilioje senovėje žmogus tikėjo, kad ši „ašarų pakalnė“ vis dėlto yra geriausia vie- 
ta žmogui gyventi. | 

Labai įdomios yra mūsų sakmės apie laivelį pilną aukso, kuris plauko ežere, 
ten sėdi panelė ar ponaitis (numirėlis) ir leidžia tam tikru laimingu laiku pasipai- 
niojusiam gyvajam to turto kiek pasisemti, ir tai ne visados, o viso lobio tai niekas 
negauna, matyt, jo savininkui lobis irgi reikalingas (Nr. 61-65). Tas laivelis su 
lobiu galbūt turi ryšio su labai senu papročiu laidoti numirėlius laivuose. Toks 
paprotys buvo randamas ikiistoriniais laikais Skandinavijoje ir ne taip jau seniai 
kai kurių pirmykščių tautų tarpe. 

Vėlyvesniojo geležies amžiaus gadynėje kažkodėl turtai nebebuvo užkasami 
kartu su numirėliu, bet žmogus, dar gyvas būdamas, savo „mirusio dalį“ užkas- 
davo į žemę, kad vėliau galėtų tuo pasinaudoti. Galbūt nebepasitikėjo artimai- 
siais, kad jo valią išpildys. Užtat tos gadynės kapai gana neturtingi, bet dažnai 
pasitaiko rasti lobius, užkastus skyrium nuo laidojimo vietos. Aišku, jų savinin- 
kas buvo susirūpinęs, kad jo turto kas kitas atradęs nepasisavintų, kad jam pa- 
čiam pasiliktų, tad galjau tada naudojo užbūrimus, panašius į tuos, kuriuos šykš- 
tuoliai darė dar ne taip senais laikais (Nr. 1-14). 

Įsigalėjus krikščionybei, dvasininkai ėmė barti dėl tokio turto naikinimo ir skel- 
bė, kad tai yra stabmeldiškas paprotys ir nuodėmė. Kas taip elgsis, bus nubaustas 
šiame gyvenime gana skaudžia bausme, o po mirties turės vaidentis. Šitų graude- 
nimų ir bausmių įtakoje atsirado tikėjimas, kad savo turtus paslėpęs žmogus ir 
miręs neturi ramybės, jis turi vaidentis ir nori, kad kas gyvųjų tą jo lobį surastų ir 
paimtų, per sapnus nurodo gyviesiems, kaip tatai galima padaryti, o tada jis būsi- 
ąs „išvaduotas“, nebereikės to turto saugoti (Nr. 26-27, 52-54, 68). Beje, ir indai 
tiki, kad paslėptus turtus po mirties reikės saugoti. Tokiu būdu matome, kad se- 
niausias paslėpto lobio saugotojas buvo pats numirėlis, jis labai stropiai savo tur- 
tus gynė nuo gyvųjų, o vėliau krikščionybės įtakoje susidarė kitokios pažiūros, 
būtent, paslėptas turtas neduoda mirusiajam ramybės, verčia jį vaidentis ir laukti 
išvadavimo. 

Jau gana senais laikais atsirado pažiūra, kad lobius saugo koks nors gyvulys, 
kuris iš esmės yra ne kas kita, kaip tas pats numirėlis. Juk besivaideną numirėliai 
dažnai pasirodo šuns ar arklio pavidalu, tai gyvuliai, kurių pavidalu dažnai pasi- 
rodo paslaptingas lobių saugotojas. Lietuviuose labai dažnai minimas lobių sar- 
gas yra juodas šuo (Nr. 45-49, 55, 58A, 67, 70, 76, 80). Tai labai senas ir plačiai 
žinomas tikėjimas (Adomas Bremenietis apie tai mini jau XI a.), kad šuo yra miru- 
sių pasaulio sargas, „cerberis“: taip tikėjo ar tiki senovės graikai ir romėnai, indai, 
vokiečiai, skandinavai, airiai. Ir šiandien Šiaurinės Europos tautose šuo kaip lo- 
bių sargas dažnai minimas, tuo tarpu pietuose tokio tikėjimo nėra, ten lobius daž- 
niausiai saugo gyvatė ar slibinas. Būdinga, kad lietuviuose užburti pinigai dažnai 
pasirodo ir karvės ar veršio pavidalu (Nr. 42, 44, 50, 51, 77), ko neteko kitose tau- 
tose pastebėti, tuo tarpu pinigai arklio pavidalu mūsuose retas dalykas (Nr. 43), 
bet dažnas kitose tautose. Labai plačiai randamas tikėjimas, kad lobį saugo gyva- 
tė (indai, graikai, germanai), lietuviuose irgi gana retas (Nr. 58, 65). 

Pagaliau pats jauniausias užkeiktų pinigų ir lobių sergėtojas ar valdytojas yra 
velnias, kuriam pats savininkas neretai paskiria savo turtą saugoti arba dovanoja 
(Nr. 15-17). Tačiau velnias jam už tai ne tik jokio dėkingumo neparodo, bet elgiasi 
kaip ir su kiekvienu kitu nusidėjėliu (Nr. 18-21). Kartais velnias taip padaro, kad 
nedoras ir vargšus skriaudžiąs šykštuolis dėl pinigų pasikaria; velnias tada pasiima 

jo sielą, o neturtingam Žmogui, kuris parūpino virvę, atiduoda šykštuolio pinigus 
(Nr. 23-25). Žinoma, tai jau visiškai naujas motyvas, vėlyvos kilmės, atsiradęs 
krikščionybės įtakoje. Bent kartą ir velnias, palyginti, padoriai pasielgė, skriau- 
džiamam pagelbėjo. 

Tikėjimas, kad užkasti lobiai „dega“ arba „vėdinasi“, „šveičiasi“ (Nr. 69, 75- 
78), yra labai plačiai žinomas: taip tiki vokiečiai, anglai, danai, islandiečiai, estai, 
vengrai ir kt. Tokie „degą pinigai“ dažniausiai esti fosforinės ugnelės, atsiranda 
nuo puvimo, ypač drėgnose vietose. Pamatę taip „besivalančius“ pinigus, daug 
kas susigundo pabandyti laimę ir juos išsikasti. Apie tokius pinigų kasėjus yra 
daug pasakojimų (Nr. 67, 69-83). Paprastai jiems nepasiseka: kad ir atranda lobį, 
bet negali jo paimti - kas nors sukliudo (juodas šuo, Nr. 67, 76), išgąsdina (žada 
kurį griebti arba pakarti, Nr. 79-81), apgauna (naktis neva virsta diena, Nr. 70, 
71), nukreipia dėmesį kitur ir pan. Labai įdomus yra motyvas, kaip kasėjai mato 
nuostabius važiuotojus: pravažiuoja vienas vežimas gražiu arkliu pakinkytas, ki- 
tas vėliau atvažiuoja ožiu ir pagaliau trečias žąsinu, ir paskutinysis klausia, ar jis 
anuos dar pavysiąs (Nr. 83-84). Kai kasėjas nustoja kantrybės ir prakalba (nusi- 
keikia), tada jau iškastas pinigų katilas nudunda žemyn (Nr. 67A). Šitokie pasa- 
kojimai yra seni: tikrasis lobio savininkas ar saugotojas (juodas šuo!) gina savo 
turtą, jis kasėjus išgąsdina ar apgauna, privesdamas prie to, kad tie sulaužo kokį 
draudimą (nekalbėti, nesijuokti, neišsigąsti, neatsigręžti ir pan.), ir visos kasėjų 
pastangos niekais nueina, kai jau jie buvo visai arti tikslo. Tas gudruolis, sutruk- 
dęs lobio iškėlimą, yra jo savininkas, numirėlis, besirodąs įvairiais pavidalais, tik 
vėliau kai kur jį pakeitė velnias. Apie nepaprastus važiuotojus ir grasinimą pa- 
karti, lygiai taip pat kaip lietuviai, pasakoja dar šiaurės vokiečiai ir švedai. 

Pagaliau jei kam ir pasiseka iškelti tokį lobį prieš savininko valią, tai retai kas 
tuo tepasidžiaugia, dažnai tik nelaimių susilaukia (Nr. 72, 76). Kas kita, jei savi- 
ninkas, t.y. besivaidenąs numirėlis, pats nori tuo turtu atsikratyti (per sapnus ap- 
reiškia, kaip pinigus iškasti, prašo sušerti ar paliesti ir pan.), tada juos galima 
drąsiai naudoti. Senas yra tikėjimas, kad, norint iškasti lobį, reikia jo savininkui 
atlyginti, duoti auką, užtat kasėjai, prieš pradėdami darbą, nužudo toj vietoj vai- 
ką arba gyvį, dažniausiai gaidį. Toks aukojimas žinomas Indijoje, Arabų kraštuo- 
se, Viduržemio pajūryje, Vokietijoje. Ir lietuviškos sakmės „Be dvylikos galvų ne- 
išims“ (Nr. 3-4) aiškiai tą patį rodo: reikalauja Žmonių galvų, o gudruolis padeda 
gaidžių galvas ir pasiima užkerėtą lobį. Naujoviškas pakaitalas yra kasėjo paža- 
das užpirkti mišias už numirėlio vėlę, kurio turtą jis paėmė (Nr. 77). 

Paparčio žiedo ieškojimas (Nr. 84-87) yra labai panašus į užburtų lobių paė- 
mimą. Šitoks tikėjimas plačiai yra randamas ir slaviškuose kraštuose, tik lietu- 
viuose jis yra ryškesnis. Vokiečiai ieško ne paparčio „žiedo“, bet jo „grūdo“. 
Pagaliau tikėjimas į sugrįžtantį pinigą (Nr. 88-89) yra jau visai kitos rūšies daly- 
kas, tai magiškas daiktas ir tiek, nieko neturįs bendro su numirėliais (plg. vok. 
Heckpfennig). 

Tad ir šitokie trumpi pasakojimai arba sakmės turi ilgą ir gana įdomią istori- 
ją, siekančią apie porą tūkstančių metų atgal. Žinoma, ne visi jie toki seni, be to, 
senos yra pačios idėjos arba tikėjimai, ojų įtakoje susidarę pasakojimai gali būti 
ne tokie seni. Tokiu būdu tose sakmėse tolima praeitis ir dabartis yra surizgusi į 
savotišką pynę. 

Kai kurios šio rinkinio sakmės jau buvo spausdintos Čikagos dienraščio Nau- 
Jienos priede „Literatūra“, 1953 metų vasarą. 

1-2. UŽBŪRIMAS: TA PATI RANKA TEPAIMS 


1. Kitą kartą gyveno bagotas ūkininkas. Ans turėjo didelę šeimyną. Tas ūkinin- 
kas buvo jau senas ir jau nusimanė, kad greitai mirs. Susirgęs vieną šventą dieną 
ans išvarė visą šeimyną į bažnyčią. Ano paklausė ir visi namiškiai išėjo, bet vienas 
gudrus sūnus pasikavojo ir nėjo į bažnyčią. Tas sūnus ir mato: tėvas išėjo iš trobos ir 
išsinešė didžiausią skrynią pinigų - led led paneša tą skrynią. Tam sūnui keista 
išrodo - kur ans gali tuos pinigus nešti? Veizi, kad neša į antrą sodo galą, iškasa 
didžiausią gilią duobę ir deda ten tuos pinigus. Ir uždėjo tokį apžadą: „Tas tuos 
pinigus iškas, kas su mano ranka kas“. Užkasęs tuos pinigus ir vėl eina į trobą. 
Sūnus jau žino tų pinigų apžadą. Paskui veizi - išsineša antrą skrynią, dar didesnę 
už tą pirmąją. Nusineša į dirvą, iškasa duobę, dėdamas tuos pinigus uždeda tokį 
apžadą: „Kas su savo pačia ars, tas tuos pinigus išars“. Sūnus girdėdamas jau nebe- 
tveria, nes buvo girdėjęs, kad apžadus žinodamas visuomet pinigus iškasi. Paskui 
tas tėvas išsineša trečią skrynią, dar didesnę už šitas. Nusinešė pas vieną beržą, 
kurs buvo be lapų, be šaknų, visai plikas. Po tuo beržu iškasa duobę ir uždeda tokį 
apžadą: „Kas tuos pinigus iškas - paliks plikas, dar plikesnis už tą beržą“. Sūnus 
girdėjo visus apžadus ir gerai įsidėmėjo. Tuomet jau tėvas grįžta atgal į savo namus, 
atsigula į lovą ir vėl serga. Jau po visam, pareina visi namiškiai iš bažnyčios, pareina 
taip pat ir tas sūnus, kaip nieko nežinodamas. Jau ūkininkas su visu pablogėjo ir jau 
taisosi prie mirties, ir numirė. Nei vieno cento ūkininkas nepaliko namiškiams, nei 
laidotuvėms. Visi rėkia, gailis pono. Sūnus tuojau užlipo ant tėvo, vilkinas nubėgo į 
sodo galą ir pradėjo su tėvo ranka kasti tuos pinigus. Iškasęs parsinešė pinigus na- 
mo, visi apsidžiaugė pamatę, kad sūnus toks laimingas. Tų pinigų užteko visam 
kam ir dar liko. Apie tuos (kitus) pinigus sūnus nesakė nei vienam. Praėjus daug 
metų tas sūnus apsiženijo bagotą pačią. Atsiminęs apie pinigus su antru apžadu, 
pasikinkė savo pačią į plūgą ir ėmė arti. Ir išarė tuos pinigus, paliko dar bagotesnis. 
Paskui, pagyvenus daugelį metų, tas sūnus susipažino su tokiu vaikinu. Tas vaiki- 
nas dar buvo bagotesnis, ne kaip jis pats, ir taip dideliai buvo skūpus, kad nei vieno 
centelio nepraleido be reikalo. Tuomet tas sūnus ir sako tam vaikinui: „Ar tu Žinai 
ką, - aš žinau vienoje vietoje daugybę pinigų, kuriuos tu gali iškasti. Parodė jam tą 
vietą, kur buvo tie pinigai, ir vėl sako: „Tu man už gerą parodymą duosi keletą 
tūkstantėlių, o tu ten rasi daug daugiau“. Vaikinas apsimislijęs, kad tas jam į gerą 
išeina, taip ir padarė - išsikasė tuos pinigus. Tikrai, ten tų pinigų ir buvo daug, bet 
neilgai jis tais pinigais džiaugės: pragėrė visus tuos pinigus, gyvenimą prabaliavojo 


ir paliko plikas kaip tilvikas. (Seda. Užr. B. Žiemelytė. LTA 768/476.) 

2. Skarbą kad turėdavo, jie kasdavo į žemes, kavodavo. Tai vienas, žinai, turė- 
jo daug pinigų, jis labai nefylino [blogai jautėsi]. Jisai ir sirgdavo. Vieną nedėlios 
dieną jis fylina, kad jam labai negerai. Tai jisai varo kitus į bažnyčią, sako: „Kodėl 
jūs neinat visi į bažnyčią, aš pabūsiu namie šiandie?“ Well, vaikai, sūnus ir marti, 
išėjo. O bernas ne, žinai, jau turbūt velnias jam į galvą pašnabždėjo, kad pavačyk 
[pasaugok]. Tas nuėjo į klojimą. Nuėjo, užsilipo ant šiaudų ir dabar žiūrės. Kai tik 
mišios pradeda būt, žiūri, tas senis ateina su maišu pinigų, atvertė konerį [kampą| 
tų šiaudų, su rankom išdigino [iškasė] duobę, vieną maišą atnešė, supylė ir kitą. 
Jis juos uždigino gražiai, kaip buvo, ir sako: „Nieks nepaims tų pinigų! Kokios 
rankos juos užkasė, tom turi atkast“. Bernas žiūri, mato, ką tas senis daro. Ogi jis 
parėjęs atsigulė, jam bloga buvo ir numirė. Dabar tas bernas laukia, kad neateina 
daugiau, apsidairė - nevaikščioja. Ateina į stubą, jis numiręs. Ogi tėvą ant pečių, 
atnešė į klojimą, sako: „Su nagais atkask tuos pinigus, atiduok man!“ Tai jis prisi- 
pylė maišą, pakavojo, nubėgo į bažnyčią, patiko tuos žmones, parėjo sykiu, rado 
numirusį. Na, tas bernas pagyvenęs už pora mėnesių išėjo (galjau Kalėdos buvo). 
Tie vaikai ir čia pinigų ieško, ir ten - nėra. Ogi žiūri, kad tas bernas nusipirko 
gyvenimą dar gražesnį, kokį jie turi. Tai jie paskui suprato, kad te kas buvo, bet 
negali pagauti, nežino nieko. (Ana Kamzurienė, 59 m.a. Gimt.: Žąsinų k., Arioga- 
los par. Atv.: 1908. Gyv.: 1156 Michigan Ave., Columbus, Ohio. Užr. 1950.XI.24. 
Arch.: 67/42.) 


3-4. UŽBŪRIMAS: BE DVYLIKOS GALVŲ NEIŠIMS 


3. Vienas gaspadorius turėjęs daug pinigų. Matąs bernas, kad jo gaspadorius 
pinigus pradėjo kur nešti. Anas jį ir pasekė. Nunešė pinigus gaspadorius kloji- 
man, supylė šalinėn duobelėn, apklojo šiaudais ir nuėjo. Bernas pabuvo, iki senis 
vėl atėjo. Dar kelis kartus gaspadorius atnešė pinigų, ir bernas vis laukia. Atsinešė 
ir paskutinį maišelį, bet tas buvo jau nė nepilnas. Sulygino su žemėm ir sako: „Kas 
juos norės pasiimti, tai tegul dvylika galvų padės. O tau, velne, už saugojimą ka- 
tilą atiduodu, katrą gausi savo dukters veselei'“.- „O kieno galvų?“ - paklausė tas 
iš šalinės. „Žmonių - dvylika tegu miršta ne savo smerčiu“, - sakąs gaspadorius. 
„Tegu bus dvylika gaidžių galvų“, - sakąs iš šalinės bernas. „Ne gaidžių, žmo- 
nių!“ - „Turi būti gaidžių, ba kitaip aš jų nesaugosiu“. - „Tegul bus jau ir gai- 
džių ',- sakąs gaspadorius, pamislijęs, kad ten velniukas jau kalba. Po kelių dienų 
gaspadorius numirė. Visi pradėjo ieškoti jo pinigų, bet nerado. Po pakasynų ber- 
nas pradėjo pirštis jo dukteriai. Pirma nenorėjo, bet kai sužinojo, kad jis žino, kur 
tėvo pinigai, užsiėmė jį užkuriom. Tada anas nukapojo dvylikai gaidžių galvas ir 
padėjo ant žemių, paskui tas nukasė ir užbrukė ant pinigų, po to pinigus paėmė 
su visu katilu ir gerai gyveno. Po kelių metų per sapnus užpuolęs velnias, reikala- 
vęs katilo, kur pinigai buvo. Anas atsiminė užkeikimą, nubrukė ton vieton katilą 
ir velnias pasiėmė savo dukters veselėn, o anys jau laimingai gyveno. (A. Mažiu- 
lis, 58 m.a., Žukliškių k., Dusetų v. Užr. A. Mažiulis 1935.XII.6. LTA 720/44.) 


4. Na, tai nuo ryto visi jau taisosi eiti į bažnyčią. Na, jau vienas (iš šeimynos) 
pasiliko, įėjo į reją. Rokuoj, sako, tai ką čia darys dabar (tas senis), kad čia taip jau 
varo į bažnyčią visus? Ir palipo ant rejos pečiaus. Na, tai rokuoj, atsinešė puodą, 
kasa duobę ir iškasęs jau deda į tą duobę, rokuoj, sako: „Be dvylikos galvų tai čia 
neišims“. O tas ant tos rejos pečiaus sako: „Ar gaidžio?“ - „Ne, nieko negausi“. 
Vėlek: „Be dvylikos galvų neišims“. - „Ar gaidžio?“ - „Ne“. Ir vėlek (taip pat). Jau 
paskum veiz sako: „Ar gaidžio?“ - „Oką, lai būna ir gaidžio“. (Pranas Beržinis, 

68 m.a. Gimt.: Akmenės par. Atv.: 1909. Gyv.: 5018 North Cat, E. Chicago, I. 
Užr. 1949.VIII.6. Arch.: R 11/60.) 


5-6. UŽBŪRIMAS: TEGUL JIE NUGRIMSTA ŽEMĖJ 


5. Vienas Žmogus senovėj surinko daug pinigų, o kadajau jis paseno, sumislijo 
tuos pinigus kur žemėj užkasti. Jis sykį, paėmęs spatą, nuėjo į girią, iškasė duobę, 
atnešė kiek pakėlė pinigų, o, supylęs į duobę, nuėjo atgal daugiau atnešti. Girioj 
vaikščiojo malkaudamas biednas žmogus. Jis užtiko tą pinigų pripiltą duobę. Tas 
žmogus tuoj nusismaukė kelnes, galus užrišo, prisėmė, kiek lindo pinigų, ale pa- 
jutęs, kad jau ateina kas per girią, jis pasislėpė toliau už krūmų. Atnešė tas žmo- 
gus, kiek tik turėjo pinigų, visus supylė, užkasė žemėmis ir užkeikė, taip sakydamas: 
„Kaip (toli) aš nuo namų atnešiau tuos pinigus, taip toli tegu jie nugrimzta žemėj". 
Taip tuoj tie pinigai nugrimzdo, o ir tie su kelnėm nuskambėjo, ir liko tas žmogus 
be kelnių, - taip biednas buvo ir dar liko be kelnių. Jis dar bandė kasti, ieškoti, kad 
nors kelnes atsiimti, ale rado tik skylę žemėj, kur nugrimzdo pinigai. (Žiugžda, 
Ožkabalių k., Bartininkų v. Užr. V. Basanavičius 1905. LMD I 133/107.) 


6. Vienas ubagas ėjo kartą per girią ir čia iš netyčių pamatė, kaip nekursai ūki- 
ninkas savo pinigus po vienu medžiu pakasė. Duobę iškasęs, ūkininkas įbėrė į ją 
pinigus iš sietuvės, tada duobę tik lengvai su šakomis ir lapais pridengė ir parėjo 
namo kitus pinigus atsinešti. Ubagas tuo tarpu išlindo iš savo uždangsnio, nuėjo 
prie duobės, kokią mecę pinigų nusėmė ir į savo terbą įsipylė, duobę taip pat, kaip 
buvo radęs, uždengė ir vėl į savo landynę nuėjo. Ūkininkas grįžo pinigais nešinas, 
nieko nepatėmijęs vėl į duobę išpylė ir taip pat pridengęs parėjo namo paskuti- 
niuosius pinigus atnešti. Tuo tarpu ubagas, vislab nudabojęs, vėl atėjo, atidengė 
duobę, didesnį pinigų šmotą į terbą įsipylė, duobę vėl, kaip buvus, užklojo ir at- 
penč į savo užkampį nuėjo. Trečią kartą atėjęs ūkininkas tik pusę sietuvės pinigų 
beatsinešė, ale vėl nieko nepatėmijęs tuos pinigus prie kitų pripylęs duobę užver- 
tė. Dabar ubagas, ausis ištempęs, klausėsi to užkerėjimo, kurį ūkininkas ištars. 
Ūkininkas šitaip užkerėjo: „Jūs, pinigai, taip toli turit į žemę nugrimzti, kaip toli 
mano balsas į girią nuskambės, tol neturi jus nei vienas gauti, kol vėl taip toli į 
girią nušauks, kaip aš kad šaukiau“. Dabar ūkininkas, taip aiškiai atsipūtęs, kaip 
perkūno griovimo balsą į girią paleido, kad baugu buvo ir girdėti, ir aidas toli toli 
atsiliepė. Kaip tik balsas nuskambėjo, tuojau pradėjo tie pinigai (grimzti į žemę). 
Ir tie, kurie buvo ubago terboje, su visa terba (pradėjo) į žemę trauktis, - nors 
ubagas kiek galėdamas stengėsi (sulaikyti), tik bepaspėjo terbas nuo kaklo nu- 
mauti, kaip visi pinigai su ubago terbomis į žemę pargrimzdo. Dabar ubagas iš 
nuogąsčio vos kvėpuoti beįstengė. Po to atsigavęs, kai ūkininkas buvo parėjęs 
namo, bandė irgi nuo tos pačios vietos į girią šaukti, bet bėda - balsas tiek toli 
neskambėjo kaip ūkininko. Dabar jis turėjo be terbų tolyn keliauti. Kadangi pini- 
gus tik tais metais tegali atkerėti, kuriais [kurių gale] 7 rašo, taigi 7,17, 27,37 irt.t., 
o kadangi ubagas iki to laiko miręs buvo, tai tie pinigai dar ir šiandien tebelaukia, 
kad juos (kas) atkerėtų. (Klaipėdos apyl. Užr. A. Bruožis. LMD I 525/5.) 


7. Seniau, nors ir mažiau būdavo pinigų, nors viskas ir labai pigu buvo, bet 
žmonės daugiau pinigų susidėdavo, negu dabar. Bet mirdami retai kurie tėvai 
atiduodavo vaikams, daugiausia žemėn užkasdavo. Mat ir patys pinigai būdavo 
auksiniai, sidabriniai arba variniai. Bet kavodavo ne bet kaip: užkeikdavo taip, 
kad tu nors ir žinosi, kad toje vietoje yra užkasti pinigai, vis tiek jų neišimsi, kol 

neatspėsi, kuo jie užkeikti. - Mato vienas sūnus, kad tėvas visai slabnas, 0 pinigų 
nei atiduoda, nei pasako, kur jie yra. Kad kartais nepaliktų kam svetimam ar že- 
mėn neįkastų, priėjęs ir klausia, kur padėti pinigai, kad paskui nereikėtų be reika- 
lo ieškoti. Senis sako: „Kiek turėjau, tai jau ir atidaviau, daugiau nebeturėsiu“. Bet 
sūnus žinojo, kad daugiau turi, mato, kad geruoju neišgaus, tai nutarė sekti, kurgi 
juos dės. Vieną dieną visi susitarę išėjo į lauką. Bet sūnus pasiliko namuose ir seks 
tėvą, ką jis darys. Senukas, vienas gryčioj pasilikęs, apsidairė, apsidairė - mato, 
kad nieko nėra. Tada tik strykt iš lovos, ant pečių užsimetė kailinukus, nagais 
atidraskė palovy žemę, ištraukė katiliuką ir aizet pro duris. Sūnus tylomis iš pas- 
kos. Nuskurnėjo senelis už kūtės, iškasė duobelę, įdėjo į ją katiliuką, užkasė jį, kad 
tik nesimatytų, užlipo ant tvoros ir šaukia: „Kas tą mano balsą kiek tolumo girdės, 
kad tie pinigai tiek gilumo nulįstų“. Vieną kartą taip suriko, sūnus dar nieko nedarė. 
Antrą kartą - vėl nieko. Tretį kartą tėvas, rankomis per skvernus paplastojęs, su- 
riks ir bus baigta. Sūnus kad gi duos pagaikščiu per šoną, senis žnekt žemėn ir 
sugniužo. Sūnus, greit atkrapštęs, katiliuką pasiėmė sau: mat, jei senis būtų tretį 
kartą surikęs, pinigai būtų nusmegę. (A. Gudjurgis, 63 m a., Laborų k., Linku- 
vos v. Užr. P. Gudjurgis 1931.XII.28. LTA 337/43.) 


8-9. UŽBURIMAS: KAS NUOGAS PAŠOKS (PABĖGIOS) 


8. Vienas senis buvo bagotas, turėjo daug pinigų. Nemėgo jis marčios, o marti 
saugojo tą senį, nes žinojo, kad jis turi maišą pinigų po paduška. Senis silpnas, bet 
siunčia marčią pas kaimynus. Marti pasikavojo. Senis nuėjo į kaminyčią, iškasė 
duobę, sudėjo maišą su pinigais ir sako: „Kas nuogas per mano pagrabą pašoks, 
tas gaus pinigus“. Ir senis numirė. Padarė pagrabą. Marti kai pradėjo verkti, ėmė 
savo drapanas draskyti: „Oi, tėveli, koks tu buvai geras... Nusidraskė nuoga ir 
šokinėja. Vyras sugriebė ją ir išnešė, manė, kad pablūdo. O ji paskui nuėjo į kuk- 
nią ir išsikasė pinigus. (Zuzana Rupšlauskienė, apie 70 m.a. Gimt.: Papilės par. 
Gyv.: Nebraska. Užr. J. Balys 1949.VII.27. Arch.: D I/58.) 


9, Gyveno seniau toks kytras diedukas, jis turėjo daug pinigų užsikrutėjęs ir 
nenorėjo, kad jo tie pinigai po jo smerties kam lengvai pakliūtų. Jis tuos savo pini- 
gus nunešė kluonan, užkasė šalinėj ir užkeikė: „Kas norės šitų mano pinigų paim- 
ti, turės, kai aš numirsiu, apie mane apibėgti tris kartus nuogas ir tik tada galės 
paimti, išsikasti šituos pinigus“. Ojo marti žinojo, kad jis turi daug pinigų ir kad 
ruošiasi tuos pinigus užkasti, tai ji papilniojo, kai diedukas kasė pinigus, ir matė, 
kaip užkeikė. Jau tas diedukas prikrypo ir numirė. Čia prisirinko daug žmonių jo 
pakravuosna, giesmininkų giedoti: kas gieda, kas taip poterius kalba. O marti vis 
daugiau rauda. Tik raudojus, raudojus - nusivilko visus rūbus, visai nuoga duj 
bėgioti apie tą numirusį dieduką. Visi giesmininkai ir kiti, kurie matė, nusigan- 
do, - mislijo, kad marti išsiuto ar išdurniavo. O paskui, kai šitas diedukas jau bu- 
vo pakavotas, šita marti kad prabagotėjo, tai visi kaimynai suprato, kad to mirusio 
diedo pinigai jai pakliuvo ir užtat ana tada bėgiojo nuoga apie nabašnyką. (L. Dičiū- 
nienė, 57 m.a., Sabalunkų k., Salako v. Užr. St. Dičiūnas 1938.1.24. LTA 1484/13.) 


10-11. UŽBŪRIMAS: KAS MANIM (ZUIKIAIS) ARS, 
TAS IŠARS 


10. Buvo bagotas diedas ir turėjo sūnų. Sūnus apsiženijo, ir diedas marčios ne- 
apkentė. Sūnus su pačia žinojo, kad diedas pinigingas, jiems rūpėjo, kaip pinigai 


99 


100 


RAŠTAI, IV 


iškrapštyti iš diedo. Diedas mygnus buvo ir lockos neturėjo ant marčios. Diedą 
primygo kvaraba ir senystė, ir anys pilniuja, kur pinigus padės. Sūnus išėjo apsė- 
jinėti, pati išėjo priemenėn linų braukti ir daboja pro pirkios durų plyšį, ką diedas 
darys. Egi daboja - diedas išsirito iš lažios, užpečkin nuėjo, pinigus atsinešė, kati- 
lėlin supylė, vidupirkėj duobelę prakapojo, katiliuką su pinigais įstatė duobelėn, 
apdrabstė ir užkeikė: „Kas manim ars, tas šituos pinigus gaus“. Marti jau nudžiu- 
go, kad regėjo, kur padėjo pinigus. Diedas gulė lažion ir mirė. Pati L 
ieškot (pinigų katilėlio) ir nerado. Įeina sūnus, klausia: „Ko ieškai?“ - „Cia (die- 
das) pinigus pakasė, ale nerandu“. Sūnus klausia: „Ar regėjai?“ Sako: „Regėjau ir 
girdėjau, kaip sakė užkeikdamas: kas manimi ars, tas pinigus gaus“. Sūnus atsi- 
nešė žagrę ir pavalkus, tėvą iš lažios, pavalkus ant galvos, bobai liepė turėt žagrę, 
o sūnus traukia tėvą - kai truktelėjo, išvertė katilėlį su pinigais. (G. Luneckienė, 
Rizgūnų k., Paringio par. Užr. K. Trapikas 1936. LTA 789/40.) 


11. Senovėj buvo vienas turtingas žmogus. Jis turėjo daug pinigų, o kada 
jautėsi arti mirties, vieną šventą dieną jis visus ponevaliai siunčia į bažnyčią. O 
sūnus mislija: „Dėlko jis šiandien visus siunčia iš namų?“ Jis neva apsirengė irgi 
eiti, ale nuėjo jis į kluoną, pasislėpė - žiūrės, kas čia nusiduos. Kaip tik visi išėjo, 
tas tėvas paėmė spatą, nuėjo į sodą, iškasė duobę, atnešė katilą, įstatė, o paskui, 
pripildęs tą katilą pinigais, taip užkeikė, sako: „Tų pinigų niekas iš čia negalės 
išimti, tiktai kad ateis čia arti su dviem zuikiais, tai išars“. Tas sūnus viską gir- 
dėjo. O kai tas tėvas jau senas buvo, tuoj ir numirė. Tas sūnus padarė tokią žagrai- 
tę, pagavo du zuikiu, atėjo ant to daikto arti. Jis ten kiek pakrapštė Žemę, tuoj ir 
išsivertė katilas su pinigais. Tada tas sūnus, paėmęs tuos pinigus, pastojo dideliai 
turtingu ūkininku. (Žiugžda, Ožkabalių k., Bartininkų v. Užr. V. Basanavičius 1905. 
LDM I 133/99.) 


12. UŽBŪRIMAS: KAS MANO SMARADĄ SUVALGYS 


Diedas buvo senas ir bagotas, turėjo skrynią pinigų. Pas jį slūžijo čeliednykas 
ir vis jam rūpėjo: „Kur diedas mirdamas pinigus dės?“ Diedas čeliednyką nuven- 
gė, pasiėmė skrynią su pinigais papečėn, iškasė duobę, pinigus su skrynia padėjo 
ir užukasė, apsmaradijo ir užkeikė: „Kas mano smaradą suvalgys, tas pinigais 
pasinaudos“. Čeliednykas saugojo ir klausė. Nuleidus kiek čėso, diedas mirė. 
Čeliednykas papečėn inlindo, smaradą paėmė, išdžiovino, sutrynė, su miltabe- 
raliais sumaišė, duoną iškepė ir visi suvalgė, pinigus išsiėmė ir visi pasidalijo. 
(P. Blaževičius, 35 m.a., Rizgūnų k., Paringio par. Užr. K. Trapikas 1935.XII.6. 
LTA 795/13.) 


13-14. UŽBŪRIMAS: KAD VELNIAI TAM GALVĄ 
NUSUKTŲ 


13. Slūžijęs pas gaspadorių bernas. Tas gaspadorius buvęs baisiai didelis če- 
rauninkas. Kartą anas buvęs klojime ir užgirdęs ką tai ateinant. Anas greit už- 
lindęs šiauduos ir atsigulęs. Atėjęs gaspadorius, įlipęs peludnikan, pakėlęs len- 
tą, supylęs daug aukso. Supylęs ir užkeikęs: „Kas pirma be manęs juos ims, kad 
velniai tam galvą nusuktų“. Bernas nusiklausęs klausia: „Čia pirmam. O ant- 
ram?“ Gaspadorius pamislijo, kad velnias klausia, ir sako: „Pinigai“. Paskui ap- 
sisukęs ir išėjęs. Bernas greit pasigavęs katę ir kišęs po lenta. Beregint nusukė jai 

galvą. Dabar greit pinigus išsiėmęs ir gerai gyvenęs. Užkeiktų pinigų be kraujo 
nepaimsi. (Em. Indriūnaitė, 70 m.a., Duokiškis, Kamajų v. Užr. A. Mažiulis 
1935.X.1. LTA 1184/22.) 


14. Gyveno bagotas žmogus, kuris labai spausdavęs šeimyną į darbą. Kartą 
netikėtai bernas pamatė, kad atėjęs gaspadorius į klojimą iškasė duobę ir, supy- 
lęs vieną maišą pinigų, nuėjo atsinešti kito. Tuo metu ir bernas pasisėmė aukso. 
Atnešęs gaspadorius ir kitą maišą pinigų supylė, užkasė ir pasakė: „Kas pirma 
be manęs šiuos pinigus atkas, tegul tam gyvam velnias skūrą nulupa“. Rytą 
numirė tas ponas. Ponia neturi pinigų. Ji nuėjusi pas kitą poną pasiskolino ir 
žadėjo po pakasynų dvigubai atiduoti. Po pakasynų atėjo ponas skolos atsiim- 
ti. Bernas jį nuvedė ir parodė, kur yra užkasti pinigai. Ponas tuoj juos atsikasė, 
bet vietoj ir mirė. Bernas dabar drąsiai pasiėmė tuos pinigus, parėjo namo ir 
gerai gyveno. (A. Jameikis, 58 m.a., Dusetų m. Užr. B. Zaleskis 1929.III.4. LTA 
10b/188.) 


15-17. UŽBŪRIMAS: SENAM VELNIUI KATILAS 


15. Vienas gaspadorius nuėjo į jaują pinigų kavoti, o bernas, užsilipęs ant jau- 
jos, daboja. Atsinešė varinį katilą, supylė į jį pinigus, prakasė duobę, įdėjo į ją 
pinigus su katilu ir sako: „Senam velniui katilas“. - „O man pinigai“, - bernas 
atsiliepė. Antrą sykį ir trečią taip sako, o bernas vis atsiliepia. Po to užkasė duobę. 
Numirė gaspadorius, velnias ir ateina naktį pas berną, ir sako atėjęs: „Atsiimk 
pinigus, man katilo reikia“. Bernas neklauso, neina. Velnias ateina antrą ir trečią 
naktį ir vis liepia atsiimti pinigus, o bernas kaip neina, taip neina. Atnešė su kati- 
lu, džirrr papylė velnias po lova pinigus, o su katilu nuėjo sau. (U. Levonienė, 
Žalakiškių k., Šiluvos v. Užr. P. Šivickis 1902. LMD I 315/10.) 


16. Gyveno kartą senas turtingas ūkininkas. Jis turėjo kelis sūnus, vieną dukte- 
rį ir samdytą berną. Senis buvo visiškai silpnas ir prie jo vis likdavo kuris sūnus. 
Vieną dieną senis buvo daug stipresnis ir liepė visiems eiti į lauką rugių pjauti. 
Sūnūs nenorėjo jo vieno palikti, bet galop sutiko. Duktė maž teturėjo apie namus 
darbo, tai ir ji išėjo į lauką. Bet lauke pasigedo dalgės. Niekas nenorėjo eiti namo. 
Sūnus paliepė bernui, ir tas parėjo. Atėjęs žiūri - klėties durys atidarytos. Senis, 
atsidaręs grindyse dureles, ima iš katilo pinigus ir neša į krūmus, kur buvo iškasta 
duobė. Bernas greit pasislėpė krūmuose ir laukia. Per kelis kartus sunešė visus 
pinigus ir pripylė pilną katilą. Tada sako: „Martinuk, te tau katilas!“ O bernas iš 
krūmų atsiliepia: „Man pinigai, tau katilas“. Abu ilgai ginčijosi, bet velnias galop 
nusileido. Bernas parbėgo namo, susiieškojo dalgelę ir nuėjo į laukus. Kiti pradėjo 
bartis, kamjis taip ilgai užtruko, bet jis teisinosi, kad dalgelės neradęs. Vakare visi 
parėjo namo ir rado senį jau negyvą. Sūnūs manė, kad visus pinigus suėmė sesuo 
ir pradėjo ją mušti. Bet toji visiškai nieko nežinojo ir labai verkė. Vakare liovėsi 
mušę. Bernas pasigailėjo jos ir sako: „Jei tu eisi už manęs, tai aš tave išgelbėsiu: aš 
žinau, kur yra pinigai“. Toji sutiko ir tuoj abu nuėjo į klojimą gulti. Naktį pasikėlė 
didelis viesulas, net klojimas braškėjo. Jie pradėjo labai drebėti ir išgirdo balsą: 
„Pasiimk greičiau pinigus, nes man reikia katilo seniui spirginti“. Taip šaukė tris 
kartus. Tada pasipylė klojiman pinigai, ir audra nutilo. Jie greit atsikėlė, surinko į 
maišą pinigus ir naktį pabėgo nuo brolių. (Dlugabarskas, Anykščių m. Užr. V. Kar- 
velis 1926. LTA 42/46.) 

17. Gyveno tėvas, turėjo sūnų. Sūnus apsiženijo, tėvas jį išvarė iš namų, anas 
gyveno susiedo pirty. Naktim eidavo tėvo klaiman vogti pašaro. Vieną rozą įeina 
klaiman, užlipa ant jaujos - štai įeina tėvas. Įėjo šalinėn, iškasė duobę ir parėjo 
namo. Sūnus tebesėdi ant jaujos. Štai vėl ateina tėvas, ataneša katilą. Įdėjo duobėn 
ir vėl parėjo namo. Sūnus tebesėdi ant jaujos, žiūri, kas čia bus. Atanešė sterblėj 
pinigus ir supylė. Pripylė pilną katilą ir sako: „Tėvui katilas, o vaikam pinigai. O 
sūnus ant jaujos sėdėdamas ir sako: „E man, tėveli, kas gi?“ Tėvas atsakė: „Tau 
visi“. Sūnus neėmė pinigų, pasiėmęs šiaudų parėjo namo. Štai ateina pas jį gryče- 
lėn ir duoda žinią, kad jo tėvas numiręs. Nuėjo anas pakasynos, išlydėjo tėvą. 
Parėjo namo ir naktį atsigulė. Tik akis sumerkė, štai velniai atėjo pas jį. „Pasiimk 
pinigus, mums reikia katilo tavo tėvo pakasynom alus daryti“. Anas neėmė. Nu- 
ėjo į kunigą, paklausė kunigo: „Kas man daryti: velniai liepia pasiimti pinigus, 
jiem reikią katilo alus daryti mano tėvo velionies pakasynom“ . Kunigas jam pasa- 
kė: „Kolei pakavosime - neimk“. Anas ir neima. Kaip tik naktis, taip į jį ateina vel- 
niai ir liepia: „Pasiimk greičiau pinigus, mums reikia katilo“. Pakavojo tėvą, nueina 
anas su maišu pinigų pasiimti. Pripylė maišą ir nepareina. Taip sūnus mislija: „Kas 
čia daryti, dar lieka pinigų?“ Anas mislija šitą maišą parnešti ir vėl ateiti. Taip vel- 
nias pribėgęs: „Dar tu čia ilgai gaišinsi, - imkis greičiau, ba reikia tavo tėvo alus 
daryt pakasynom“. Kaip traukė katilą iš duobės, pinigus išpylė ir nusinešė peklon. 
(Jonas Lingė, Pažiegės k., Dusetų v. Užr. K. Būga 1901.X.18. LMD I 139/5.) 


18. VELNIAS GOBŠUOLIO ODOj 


Gyveno kartą gobšus žmogus. Jam velniai nešiojo pinigus už tai, kad jiems jis 
buvo pažadėjęs savo dūšią. Matydamas gobšuolis, kad mirtis netoli, pasiėmęs jis 
savo pinigus nešė pakasti. Nunešė juos į linų pirtį ir pakasė vienoje kertėje. Toje 
pirtyje buvo apsinakvojęs žaunierius. Matydamas jis nieko nesakė gobšuoliui, tik 
laukė, kas toliau bus. Užkasęs pinigus jis ten ir pasimirė. Tada atlėkė velnias, pa- 
ėmė lavoną už kojų, iškratė jo kaulus ir mėsą, liko tik oda. Tada velnias įlindo į jo 
odą ir atsigulė toje pat vietoje. Kitą rytą, radę gobšuolį pirtyje negyvą, atnešė į jo 
namus ir pašarvojo. Į jo šermenis atėjo tas žaunierius, kuris pirtyje nakvojo, su 
kepure ir pypkę rūkydams. Pamatę žmonės liepė nusiimti kepurę ir nerūkyti, bet 
jis atsakė: „Kam aš imsiuosi kepurę prieš gulintį velnią“. Išgirdę Žmonės tokią jo 
kalbą, išvijo iš kambario. Tada jis nuėjo pas kaimyną prašyti arklių. Kaimynui 
davus arklius, žaunierius nuvažiavo kunigo parvežti. Parvežęs kunigą, liepė žau- 
nierius pašventinti lavoną. Kunigas, įėjęs į kambarį, pradėjo šventinti numirėlį. 
Kai tik užkrito vienas lašas švento vandens ant numirėlio kaktos, jis kaip šoko ir 
pradėjo bėgioti po stubą. Žmonės išsigandę visi išbėgiojo. Tada žmonės suprato, 
kad ten gulėjo ne žmogus, bet velnias. Žaunierius, išsikasęs gobšuolio pinigus, 
tapo turtingu žmogumi. (V. Kevežiūtė, 60 m.a., Marijampolė. Užr. Juozas Ropė 
1938. LTA 1658/1.) 


19. GOBŠUOLIS SUVALGO PINIGUS 


Buvo toks labai turtingas žmogus, jis turėjo daug pinigų. Kada jau jis paseno, 
prašė sirgdams savo sūnaus, kad jam atneštų varinį uzboną su auksu pasidžiaug- 
ti dar prieš smertį. Sūnus, nieko nemislydamas, atnešė jam tuos pinigus. Tas senis 
besidžiaugdamas pradėjo po vieną ryti ir surijo visus, o surijęs ir akis užmerkė. 
Sūnus rado tik tuščią uzboną, o pinigėlių jau nėra. Tą tėvą nulydėjo į bažnyčią, o 
kada atėjo vakaras, nuėjo tas sūnus į bažnyčią - nori tėvui pilvą rėžti ir išsiimti 

pinigus. Pamatė, kad gale grabo stovi kitas žmogus. Anas klausia: „Ko tu atėjai?“ 
Sako (sūnus): „Rėšiu pilvą, išimsiu pinigus“. - „Taip tai negerai, tu man skūrą 
sudarkysi. Eik šen, nuimk antvožą, aš tau pinigus iškrėsiu“. Tas tuoj nuėmė ant- 
vožą, velnias paėmęs už kojų pakratė, išbiro per gerklę pinigai, o dar toliau kres- 
telėjo - ir kaulus iškrėtė. Dabar sako velnias: „Pinigai ir mėsa su kaulais tau, o 
skūra man“. Užsidėjo ant rankos (skūrą) ir išėjo žmonelių baidyti. O tas sūnus 
tuos pinigus parsigabeno namo. (J. Pautienė, Ožkabalių k., Bartininkų v. Užr. V. Ba- 
sanavičius 1905. LMD I 133/134.) 


20-22. PINIGUS SUSIDEDA Į GRABĄ 


20. Na, tai buvo senas žmogus. Ir buvo pasidirbęs grabą. Na, ir tas ėmė, ir 
numirė. Ir aną jau palaidojo. Ir vaikai mislija, sako: „Kur gali būt tie pinigai, palikę 
ano?“ Na, veizi, pakavojo aną. O mažas vaikas ans matė, rokuoj, sako: „Senolis 
klostė savo grabą abrozdėliais“. Paskui jau didieji rokuoja, sako, reik veizėti, kasti 
valioj duobę ir veizėti, ar tie pinigai yr. Na, ir atkasė duobę, tai atidaro grabą, tai, 
sako, pinigai yr sukišti į nosį. (Pranas Beržinis, 68 m.a. Gimt.: Akmenės par. Atv.: 
1909. Gyv.: 5018 North Cat, Chicago, III. Užr.: 1949.VIII.6. Arch.: R11/56.) 


21. Prie vaiko ir marčios buvo senas tėvas. Jis nieko neveikdavo, vis gulėdavo 
lovoje, karšinėdavosi. Kai jis mirė, vaikas neturėjo nei už pakavonę pinigų apsi- 
mokėti. Nulydėjus kunigas jam sako: „Buvo girdėti, kad tavo tėvas turėjo daug 
pinigų. Jūs gerai ieškokite, panašu, kad jis galėjo turėti“. Parėjęs sūnus namo vi- 
sur apieškojo, bet pinigų nerado. O to sūnaus (jau buvo ženotas) buvo mažas vai- 
kas. Jis jo ir paklausė: „Ar tu nematei, ar strujukas neturėjo gražių popieriukų?“ - 
„Turėjo, - sako vaikas, - daug, daug gražių popieriukų. Aš juos norėjau pačiupti, 
tai jis man sudavė per nagus: 'Neruš, - sako, - kam tau jų reik! Paskui jis juos 
sukimšo į tokį maišiuką ir užsiuvo“. Tada sūnus atsiminė, kad jo tėvas prašė, kad 
kai jis numirs, jam į grabą po galva padėti jo paties pasiūtą paduškėlę, ką jie ir 
padarė. Suprato, kad toj paduškėlėj ir galėjo būti tėvo pinigai. Pasakė apie tai 
kunigui. Kunigas liepė atkasti kapą. Kai atvožė grabą, tai numirėlio ir burna, ir 
ausys, ir nosis, ir akys buvo prikamšyta pinigų, popierinių bumaškų. „Tai kaip, 
vaike, ar tujuos imsi, aš tai jų jau neimsiu nė už pakavonę, kad taip atsitiko“. Ir jie 
tų pinigų paskui neėmė, ir vėl atgal užkasė kapą. (Antanas Osteika, Juodkėnų k., 
Girkalnio v. Užr. Jurgis Kasparaitis 1937.XII.6. LTA 1439/71.) 


22. Tai jis (senis) turėdavo vis pinigų, ale bumaškomis kypydavo [laikydavoj. 
Tai jis turėjo tokią lazdą, ir ta lazda buvo šriubuojama. Tai jis toj lazdoj tuos pini- 
gus turėdavo. Kur tik jis eidavo, žinai, senas žmogus, vis taip ir pasiremdavo. Tai 
jis sako: „Kai aš, vaikai, numirsiu, tai man įdėkite į grabą tą mano lazdelę; visą 
amžių man tarnavo, tegul su manim guli“. Well, vaikai tą padarė, įdėjo į grabą ir 
pakavojo. Kada atidraskė tėvo bakselius ir visa, neranda nei peno. Tas vaikas sa- 
ko: „Kaip galėtų būti, kad tėvas turėjo daug pinigų?“ Kaip reikia, jam sako: „Gal 
nori atkast duobę?“ Reikia imt promišeną [leidimą]. Žinai, krajuj neimam mes 
nuo ko kito, bet nuo bažnyčios imam. Sako, kad turėjo tėvas tiek pinigų, niekur 
negalim rasti. Nenori duoti [leidimo]. Vėljam te kas patarė, kad per policiją klaus- 
tų. Jie gavo tą. Kai atkasė, tai pilna ta lazdelė buvo pinigų prikimšta, ten rado 800 
rublių, tai juk žinote gerą pinigą rado. (Ana Kamzurienė, 59 m.a. Gimt.: Žąsinų k., 
Ariogalos par. Atv.: 1908. Gyv. 1156 Michigan Ave., Columbus, Ohio. Užr. 
1950.XI.24. Arch.: 67/46.) 

23-25. ŠYKŠTUOLIS PASIKARIA 


23. Kad kitąsyk buvo ponas. Ir pas tą poną tarnavo viens vaikinas, vardu Jokū- 
bas, dvidešimt metų. Dabar jis, ištarnavęs 20 metų, pamąstė: „Reiktų apsivesti'. 
Ir apsivedė biedną mergaitę. Ir jis sau mislija: „Na dabar, biedni abudu, pradėt 
sunku, reikia pas poną paprašyt algos“. Kada jis paprašė pas poną, ponas sakė: 
„Aš tau nieko neduosiu, Jokūbai, kaip tik pastatysu ant mano lauko palei girią 
stubelę“. Ir jis taip padarė, jis jam pastatė. 

Ir dabar po metų laiko susilaukė jiedu dvynukus. Kada susilaukė, jis mislija 
sau: „Kaip čia reiks dabar išgyventie, kad aš nieko neturu, nė karvės, nė ožkos, 
jokio pieno. Kaip tuos kūdikius išaugyt?“ Pamislijo sau: „Eisu pas savo poną ir 
paprašysiu pinigų, mažu jis man paskolys ar padovanos, kad aš tiek laiko tarna- 
vau, ir nupirksu kokią karvutę. Utarnyke jomarkas, nuėjęs į jomarką nupirksu . 
Dabar kaip jis pamislijo, taip ir padarė: nuėjo pas tą poną ir jis pasiskundė jam, 
paprašė. Kur tas ponas nenori nei girdėti, ba jis labai buvo į turtą įsimylėjęs. Bet 
ponia girdėjo, jai pagailo to vaikino ir ji davė jam kelis rublius. Dabar jis eina sau 
ir mislija: „Mažu kur nors gausu nuo ko pasiskolyt daugiau . 

Sustojo ant kelio girio(j), pasiėmė pypkį, pasėmė klevo lapų, įsidėjo į pypkį ir 
jau pradės rūkyt. Ir štai ateina kokis ponas, ir sako: „Ką tu čia dabar mąstai?“ O 
jisai pradeda jam sakyt savo istoriją: kaip jis tarnavo pas tą poną, kiek jam davė ir 
dabar kiek jis gavo, - viską pasakė, ką jis tik apie save žinojo. Tas sako: „Tu Žinai 
ką, aš tau duosu pinigų, kiek tu tik nori, bet tu man padarysi vieną daiktą?" - Ogi 
sakė: „Jei galėsu - padarysu“. Ojis sako: „Kiek tu nori pinigų? Aš tau duosu 30 
rublių, tu, nuvėjęs į jomarką, nusipirksi sau karvę ir kaip nupirksi karvę, ar pa- 
darysi man tą vieną daiktą?“ Jis sakė: „Jei galima - padarysu“. Sakė: „Nupirk 
man kokius du mastu virvės ir parnešk, ir šičia ant šito daikto, ant šito medžio 
šakos pakabyk“. Jis pamislijo: „Tai labai lengvas daiktas - kas čia ta virvė, tas 
galas tos virvės“. 

Taip dabar jis nuvėjo į jomarką, nusipirko sau karvę ir tą virvę, porą mastų. 
Ir eina namo. Parėjo namo, pasisakė savo Žmonai. Ta žmona mislija: „Kas čia, tai 
jau keista, koks čia atsitikimas?“ Ir jis, tas ponas, jam dar įsakė: „Tu, Jokūbai, 
rytoj ateik ir šičia šitame krūme patupėk biskį, pabūk į tą ir tą laiką“. Taip jis 
dabar ir padarė: atėjo jis, atsitūpė į tą krūmą ir tupi. O tas ponas, kad jis to turto 
turėjo begalybę, tai jis į bankus nevierino, jis laikėsi namuose pinigus. Susikrovė 
į krepšius, įsidėjo į vežimą ir veža. Atvežė į girią ir ties tuo daiktu, ten, kur ta 
virvė buvo. Ir dabar jis paėmė vieną maišą tų pinigų, nunešė prie medžio gana 
storo, atkasė žemę, įdėjo tą maišą, nubėgo pas vežimą, kitą pasiėmė. Atnešė kitą 
maišą ir nuėjo trečio. Kaip tik jis nuėjo trečio, tai tas ponas, kur tam pažyčino 
pinigų, sako: „Eik greit, Jokūbai, iš to krūmo, paimk tuos du maišu pinigų, vilk 
tuoj kuo greičiausia šalin“. Ir tas greit pagriebė tuos du maišu, pavilko į šalį. O 
ponas ateina su trečiu maišu, žiūri - dviejų nėr. Ką jis darys: bėgioja, laksto še, 
žiūri te, niekur pinigų nėr. Kaip nėr pinigų, tai jis pažiūri, kad čia virvė kabo ant 
medžio. Jis paima tuo(j) virvę, ima ir pasikaria. Kada jau buvo dam pasikoręs, 
tada tas velnias sako: „Te tau šitą trečią maišą pinigų, tu imk pinigus, - tau 
pinigai, o man ponas“. (Magdalena Takažauskienė, 72 m.a. Gimt: Versnupių k., 
Alvito par. Atv.: 1904. Gyv.: 105 So. 22 St. Pittsburgh, Pa. Užr.: 1949.VIII.18. 
Arch.: R23/50.) 


24. Senų senovėje gyveno vienas žmogus, vardu Jonas. Jo namai buvo netoli 
nuo Buržansko dvaro. To dvaro rugiams pasibaigus, susikrapštė jis tris rublius ir 

eis pas poną pirkti pūrą rugių. Iš tolo padarė pratimą: nusiėmė kepurę, pakštelėjo 
ponui į ranką. Nuėjęs ir sako: „Atėjau, ponuli, pirkti rugių“. Ponas atsakė: „O ar 
turi pinigų?“ Jonas, išsikrapštęs iš anties tuos tris rublius, rodo ponui, bet ponas 
sako: „Žinai, vyreli, jog už tris rublius aš rugių neduodu“. Tada Jonas liūdnas 
nuėjo namo, paėmė paduškėlę ir neš į miestą parduoti. Jis gavo už tą gražią pa- 
duškėlę tik vieną rublį. Dabar Jonas su keturiais rubliais eina pirkti rugių pūrą. Jį 
pamatė ponas ir paklausė, ko jis norįs. Jis atsakė: „Aš noriu nusipirkti už keturis 
rublius rugių pūrą“. Jam atsakė, kaip pirmiau buvo sakęs. Tai išgirdęs Jonas ne- 
bežinojo, kas daryti. Nuėjo namo, surado virvę, atsibučiavo su Žmona ir vaikais ir 
nuėjo į pono sodą pasikarti. Nuėjęs rado kreivašakį sausą medį ir užmovė ant jo 
savo virvę. Užmovęs norėjo įkišti ir savo galvą į kilpą, bet jo laimei negalėjo da- 
siekti. Tam laike jis pamatė patvory gulint didelį gražų akmenį. Jis tą akmenį no- 
rėjo pakelti, bet kas tai po juo suskambėjo. Ogi žiūri, jog didelis puodas arti pusės 
raudonųjų prikrautas. Sako: „Visvien dabar imsiu: ar Dievas duoda, ar velnias“. 
Išsipylė pinigus, paslėpė puodą po akmeniu, o apie virvę visai nė negalvojo. 
Nuėjo į miestą, nusipirko duonos, dešros, pyrago ir gražų vežimuką su arkliu, 
apsivilko gražiais rūbais, kad ponas nepažintų, ir nuvažiavo pirkti rugių. Ponas 
davė jam pūrą rugių po du rubliu ir dar pasamdė vežikus, kad nuvežtų. Atėjo 
vakaras, neš ponas po akmeniu pakavoti tuos pinigus. Atverčia, žiūri, jog puodas 
tuščias. Sukliko ne žmogaus balsu. Žiūri, kad netoli kabo virvė. Įkišo galvą ir pa- 
sikorė. Eina garsas į visas svieto šalis, kad ponas kabo kaip skilandis, su terba 
pinigų. (S. Mikalauskaitė, 14 m.a. Neveronių k., Lazdijų v. Užr. K. Jankauskas 
1933. LTA 449a/131d.) 


25. Buvo diedas ir boba, jiedu turėjo viso turto vištaitę, o daugiau nieko netu- 
rėjo. Taip jie biedni buvo, kad jie nei druskos neturėjo tam sykiui į puodą įsidėti. 
Ale toji boba siunčia tą savo dieduką, kad eitų į miestą, neštų tą vištaitę parduoti, 
o nupirktų druskos. Na, jau neša tą vištaitę. Atėjo pas miestą, rado ant tilto stovint 
tokį ponaitį. Sako: „Kur tu neši tą vištą?“ - „Ketinu nešti parduoti, o pirksiu drus- 
kos“. Sako tas ponaitis: „Pardavęs nepirk druskos, ale už tuos pinigus nupirk vir- 
vę, atsinešk tą virvę čia pas mane ant tilto, tai mudu eisim“. Tas diedas paklausęs 
pardavė tą vištą, nupirko virvę ir atėjo pas tą ponaitį. „Dabar, - sako, - eime mu- 
du į girią“. Atėjo į girią, sako tas ponaitis: „Rišk tą virvę po medžiu, o aš bandysiu 
pasikarti, o tu eik ir atsistok kur į tankumyną“. Tas ponaitis pasikorė ir kabo, o jis 
stovi tankumyne. Ale jau tas ponaitis prapuolė nuo tos virvės. Nepoilgo atnešė 
žmogus katilą po ta virve, iškasė duobę ir įdėjo tą katilą į tą duobę. Po tam nuėjo 
tas Žmogus ir vėl atnešė skverną pinigų. Tuos pinigus įpylė į katilą ir nuėjo dau- 
giau atnešti. O tas ponaitis atėjo pas tą žmogų, sako: „Eik dabar ir pasisemk“. Jis 
nuėjęs pasisėmė rieškučias. Atnešė tas gaspadorius antrąsyk. Tas diedas vėl pasi- 
sėmė rieškučias. Atnešė trečiąsyk, tas diedas sėmė jau kaip porą gorčių. Atnešė 
jau paskutinius, supylė, o tas ponaitis sako: „Kodėl nepilnas katilas?“ Tas žmogus 
iš pilno katilo nešė, ojau čia tiek daug nepilnas. Tas gaspadorius iš gailesčio pakė- 
lė akis aukštyn, pamatė, kad kabo virvė. Tuoj tą virvę užsinėrė ant kaklo ir pasiko- 
rė. Tas ponaitis tai buvo velnias. Kai tik tas pasikorė, jau tas ponaitis šaukia tą 
žmogų, sako: „Eik šen tu, žmogau, te tau visą katilą pinigų. Dėkui, kad tu man 
padėjai jį pakarti, jau man jo dūšia teko“. O tas senis pasigabeno tuos pinigus ir 
poniškai galėjo gyventi. (Ona Paliulutė, Bartninkų v. Užr. V. Basanavičius 1901. 
LMD I 133/258.) 

26. PINIGŲ PAKAVOTOJAS VAIDENAS!I 


Kitąsyk, dar prie baudžiavų, stovėjus pakelėj tuščia karčema. Joj niekas negalėjo 
būti, būdavo, žmones smaugė. O toj karčemoj buvo pakavoti pinigai. Tų pinigų 
pakavotojas, niekur vietos ir atilsio nerasdamas, smaugė žmones: būdavo, kai ke- 
liauja koks (žmogus) keliu, tai jis iššoks iš karčemos, siūlo pinigus, ir kai žmogus iš 
baimės neima, tai galvą į kitą pusę užsuka. Ale sykį ėjo namo senas atitarnavęs 
matrosu 30 metų kareivis. Beeidamas atėjo pas tą karčemą, žiūri - tuščia, o naktis 
tamsi. Sako: „Čia reiks nakvoti“. Kai tik įėjo į karčemą, tuojau atnešė jam tas patem- 
pionas katilaitį pinigų, sako: „Te tau tuos pinigus“. O kareiviui bile pinigų, sako: 
„Še, man bus dabar labai reikalingi“. Kai tas kareivis priėmė tuos pinigus, anas jam 
sako: „Tai dėkui, brolau, kad tu nuo manęs priėmei tuos pingus, aš dabar nors vietą 
gausiu, - kiek aš žmonėm siūliau, vis neėmė, aš iš piktumo, kad pinigų neima, bū- 
davo, smaugiu žmones“. Tas kareivis tuoj pasamdė vežimą ir nuvažiavo su pini- 
gais namo. (Ožkabalių k., Bartininkų v. Užr. V. Basanavičius 1905. LMD 1133/130.) 


27-29. PASLAPTINGAS BALSAS: „PUOLU, PUOLU... 
L-ESTU+ L TS Ū4s 


27. Viename tokiame dvare, pono palociuose, taip vaidydavos, kad niekas ne- 
galėjo jame nakvoti. Kas tik ateidavo į tą dvarą ir pasilikdavo ant nakties, tai ant 
rytojaus nerasdavo: taip prapuldavo, kaip pirdis vandeny. Atėjo rozą į tą dvarą 
tokis Žmogus: nors jam ir pasakojo, kad tame dvare kas tik nakvoja, žednas pra- 
puolė, alejis neklausė ir tyčiom ten pasiliko nakvoti. Įėjo į pono, katras buvo nese- 
niai numiręs, stanciją, aprėžė aplink save didelį ratą ir užsidegęs grabnyčią sėdė- 
jo. Nakčia, apie kokią gal vienuoliktą dvyliktą adyną, išgirdo ant to palociaus 
riksmą: „Puolu, puolu!“ Tai tas žmogus atsakė: „Kad puoli, tai pulk“. Tai tik lept 
ir nupuolė palei jį nebaščiko ranka. Vėl šaukia: „Puolu!“ Tas žmogus vėl sako: 
„Kad puoli, tai pulk“. Lept kita nebaščiko ranka. Paskui vėl šaukė, o tas žmogus 
vis liepė pulti. Tai taip vis puolė ir puolė, paki po vieną šlunką nesupuolė visas 
nebaščikas. Tada šaukė: „Keliu!“ Tas žmogus sakė: „Kad jau keli, tai kelkis“. Tas 
nebaščikas atsikėlė ir sako: „Eime į sklepą, tenai tau aš ką parodysiu“. Žmogus 
sako: „Kad jau tau taip reikia, tai eik - aš paskui tave eisiu, ba aš čia nieko neži- 
nau“. Vėl nebaščikas sako: „Atidaryk stancijos duris“. Žmogus sako: „Ką gi, kad 
tau reikia, tai pats atsidaryk". Nebaščikas atsidarė duris ir jis pirma, o tas žmogus 
su žvake paskui išėjo. Atėjo į sklepo liesas, nebaščikas vėl liepęs žmogui pirma 
lipt liesom žemyn į sklepą, ale gavo atsakymą: „Kad tau reikia, tai tu pats ir lipk 
pirma“. Ir negyvėlis pirma, o žmogus paskui įlipę į sklepą. Sklepe privedęs tą 
žmogų prie tokios sienos ir parodęs tokią skylutę, davęs raktą ir liepęs atidaryti. 
Žmogus sakęs: „Kad tau reikia, tai atsidaryk“ . Tai negyvėlis atidarė ir sako: „Išimk 
tą maišą pinigų“. Žmogus sako: „Kam man reikia - tavo pinigai, tu ir išsiimk“. 
Nebaščikas, išėmęs pinigus, padėjo pas žmogų ir, padėkavojęs už išgelbėjimą, 
pragaišo. Mat tie pinigai tą poną sloginę ir nedavę jam spakainasties, per tai jis 
naktimis po palocius trankydavęsis. Tasai žmogus buvęs kytras: ir pinigus įgijęs, 
ir poną išgelbėjęs, ba kad jis būt buvęs durnas ir būtų nors biskį užleidęs tą nebaš- 
čiką į užpakalį savęs, t.y. būtų užsigręžęs nuog jo, tai jį būtų tas nebaščikas už- 
smaugęs. (Leipūnų par., Seinų aps. Užr. Jonas Viskožka. LMD I 312/24.) 


28. Pasistatė diedukas namus ir negali juose gyventi - vis prisdavinėja. Ir patys 
šventė, ir kunigas šventė, ir čerauninkus šaukė - vis nieko nemačija, prisduoda iš 
papečės. Eina saldokas, užvydo naują namelį: užeisiu, pernaktuisiu. Užėjo, pra- 


UŽBURTI LOBIAI 


šosi gaspadorių naktigultan, tas sako: „Aš pats čia nenaktuju, einu kiton pirkion, - 
kad nebijai, tai naktuik“. Saldokas nebijo - naktuis. Vakare užsidegė liuiką, jau 
sublindo [sutemo), girdi iš papečės: „Ot išlįsiu, ot išlįsiu...“ Saldokas klauso: „Na, 
Iįsk!“ Išlindo grabas. Saldokas kūrija liuiką ir nebijo. „Na, otir atsistosiu.../ - „Na, 
ir atsistok!“ Atsistojo grabas. „Ot ir atsidarysiu...“ - „Na, ir atsidarai!“ Atsidarė 
grabas. „Na, ir pasipilsiu...“ - „Na, pasipili!“ Ir pasipylė pilna pirkia pinigų. Sal- 
dokas semia pinigus ir gaspadorių atsišaukė, ir tas semias. Prisisėmė abu pinigų, 
jau eis. Kur eina, ten pekla: smala dega duobėj, velniai šoka. Gaspadorius papylė 
pinigus ir nubėgo. Ir išgaišo pekla. O saldokas nepilia pinigų, sako: „Su pinigais ir 
pekloj bus gerai“. Ir nulėkė - nei tos peklos, nei nieko. Saldokas grįžo su pinigais 
namo, 0 toj pirkelėj daugiau neprisidavė. (Ad. Rabiza, 58 m.a., Maldanėnų k., 
Melagėnų par. Užr. K. Maldžiūnas 1935. LTA 797/33.) 


29. Kitą sykį kokiuose tai namuose, vienoje namų kertelėje, kas vakaras būda- 
vo girdėti balsas: „Lįsiu, lįsiu!“ Vieną kartą buvo daug Žmonių troboje. Susėdus 
vakarienę valgyti, ir pradėjo paprastas balsas kertėje šnekėti: „Lisiu, lįsiu...“ - „Lisk, 
lisk!“ - atsiliepė vienas iš namiškių juokdamasis. Išlindo iš kertės žalas veršis ir 
eina tiesiai prie tų namų gaspadoriaus dukters. Duktė buvo dar suvis jauna mer- 
gaitė. Jam prisiartinus artyn, ji labai persigando ir nežinodama, ką jam daryti, 
šaukštą rankose kaip turėjo, tai su šaukštu ir drožė jam į kaktą. Vos tik sudavė, to 
veršio skūra pasileido ir pabiro pinigai. Mat tai buvo pinigai, veršio skūroje paka- 
voti, nes pinigai rodosi tokiu gyvuliu, kokiame kailyje jie pakavoti: jei šunies kai- 
lyje - tai rodosi šuniu, jei veršio - tai veršiu. (Šivickis, Žalakiškių k., Šiluvos v. Užr. 
Pr. Šivickis 1905. LMD I 144/1.) 


30-35. PINIGAI VAIDENASI ŽMOGAUS PAVIDALU: 
„PALIESK MANE!“ 


30. Linkuvos valsčiuje yra Murdvario kaimas. Pagal to kaimo miškelį viena 
mergaitė grėbė šieną. Ta mergaitė buvo našlaitė. Jos pamotė turėjo ir tikrą savo 
dukterį. Jai begrėbiant šieną, atėjo kažin kokia boba. Toji boba eina artyn ir kalba: 
„Piršli, piršla...“ Paskui, priėjusi prie tos mergaitės, sako: „Paliesk tu mane nors 
truputį“. Toji mergaitė bijo ir jos neliečia. Ji traukiasi tolyn, o toji boba vis lenda 
artyn, kalbėdama: „Piršli, piršla.../ Tik netikėtai ta mergaitė pastūmė tą bobą grėb- 
liakočiu ir iš tos bobos pabiro krūva pinigų. Toji mergaitė parėjo namo ir pasisakė 
viską savo pamotei. Pamotė atėjo su savo dukterimi ir susirinko tuos pinigus. 
Paskui apipuošė gražiai savo dukterį ir išleido į pamiškę grėbti. Ji irgi pamatė 
ateinančią bobą, kuri irgi kalbėjo: „Piršli, piršla... Atėjusi ta boba sako: „Ką tu čia 
dirbi?“ - „Šieną grėbiu“, - atsakė toji pamotės duktė. Toji boba klausia: „Kur jūs 
padėjote našlaitę?“ Paskui nusivedė į mišką tą pamotės dukterį ir atidavė sugnai- 
byti laumėms. Tas miškelis dar ir dabar yra, tik jau labai mažas, palyginus su 
anuo, prie kurio toji mergaitė grėbė šieną. (A. Čelkauskaitė, 47 m.a., Linkuvos m. 
Užr. E. Navarauskaitė 1931. LTA 338/665.) 


31. Jei pinigai yra užkasti žemėje ir per šimtą metų jų niekas neiškas, tai suėjus 
šimtui metų, jie išeina prasivėdinti. 

Jau nuo rugiapjūtės niekas nebejojo nakties. Vieną vakarą gaspadorius paliepė 
pusberniui išjoti arklius, pririšti ir ramiai gulti. „Gal dar kitas kuris atjos, tai bus 
smagiau“. Pusbernis išjojo, susirišo arklius ir, kiek palaukęs, susisuko ploščiu 
galvą, ir užmigo. Per miegus girdi, kad kažkas jį balsu [žadina]: „Kelkis, kelkis, 

nusuk man galvą!“ Pusbernis kaip gulėjo, taip ir sustingo iš baimės. „Kelkis, pa- 
liesk mane ranka!“ - vėl šaukia. Tas nė krust. „Kelkis, paspirk mane koja!“ Tasjau 
ir kvėpuot nustojęs glūdi, kad tik jo nepradėtų judinti. Tik ant karto - džirr, pasi- 
girdo balsas daugelio pinigų ir žmogaus kalba: „Šimtą metų jau gulėjau žemėj ir 
kad dabar niekas mūsų nepalietė, vėl šimtą metų gulėsim“. (E. Gudjurgienė, 63 m.a,, 
Laborų k., Linkuvos v. Užr. P. Gudjurgis 1932.1.7. LTA 337/42.) 


32. Vieno ūkininko šeimyna anksti rytą nuėjo į klojimą kulti. Pritiesė klojimą 
vasarojaus, pradėjo jau kulti. Vienas tik dvilkt į šalį - iš strėkio išlindusi baisiausia 
senio galva. Visa galva barzdota, nosis apsisnarglėjusi ir dar katiliukas kabo. Kad 
sušuko tas nesavo balsu. Visi sužiūro, kas tam pasidarė. O senis prašo jam nu- 
šluostyti nosį. Visi bijosi ir artyn prieiti. Buvo drąsi mergaitė, kuri net nakties vi- 
duryje viena nueidavo jaujon. Ta pasiėmė maišą, užsimetė ant rankos, priėjusi jau 
ims už nosies. Tik palietė, gi džiupt katilas žemėn, pinigai džr džr ir išbyrėjo. 
Mergaitė susirinko pinigus ir paliko susyk turtinga. (J. Gudjurgis, 79 m.a., Labo- 
rų k., Linkuvos vls. Užr. P. Gudjurgis 1932.1.6. LTA 337/59.) 


33. Pasakojama, kad vieną naktį Klovainių dvaro panaktinis, vaikščiodamas 
apie dvaro rūmus, pamatęs ateinančią ponią. Jis iš karto pamanęs, kad ponai grį- 
žę, nes buvę kažin kur išvažiavę, bet prisiartinus pažinęs, kad tai ne jų ponia. 
Nepažįstamoji paprašiusi, kad jis ją pastūmėtų. Bet panaktinis taip išsigandęs, 
kad nė iš vietos nepajudėjęs. Tada ponia apsisukusi ir nueidama pasakiusi, kad 
šimtą metų gulėjusi ir vėl šimtą metų gulėsianti. Paskui tik žmonės supratę, kad 
tai pinigų būta. Ir jei tas panaktinis būtų pastūmėjęs tą ponią, pinigai jam būtų 
atitekę, o dabar jie vėl pasislėpė. (Klovainių dv., Pakruojo v. Užr. J. Grikėnaitė 
1935. LŽV 625.) 


34. Bus jau 100 metų atgal, kai Bražytė-Lingienė, Gipėnų k., Dusetų v., vieną 
šventadienį prie Sidabrinės ganė gyvulius. Buvo pačios mišios. Ji pamatė senį, 
kniūbsčią gulintį. Tarp jo kojų buvo lenciūgas, bent dviejų metrų ilgio. Lingienė 
atsargiai tą lenciūgą ištraukė ir parnešė namo, parodė savo dėdei Vienažindžiui. 
Vienažindys, supratęs dalyką, nubėgo į tą vietą, kur gulėjo tasai senis, bet jo jau 
nerado. Kad kas būtų tą senį sušėręs, jis būtų pinigais virtęs. (J. Svilas, Drageliš- 
kių k., Dusetų v. Užr. B. Zaleskis 1927.X.7. LTA 11/94.) 


35. Mano mama sakydavo, kaip jai prisidavė Petrinių dieną, pačiose mišiose, 
einant žąsų daboti. Skardžiuj, sakydavo žmonės, kad yra pinigų užkasta. Eina 
ana ražančių kalbėdama, tik daboja - priešais ateina žmogus su ilga sermėga, auk- 
sine kepure, su knatinėm vyžom. Ana mislijo, kad Barono Juzutis (toks buvo se- 
nas bernas mūsų ulyčioj). Ana praūturojo, o anas nieko neatsakė. Tada jai pasida- 
rė baisu, suprato, kad prisidavė. Tada anas ir nuėjo tolyn. Ale kai eina, tai kojų 
nekelia, ale tęsia. Ana graudindavos: „Kodėl aš nesugodojau suduoti jam lazda, 
būtų ir pasipylę pinigai“. (M. Šlepetienė, 75 m. a., Aukštakalnių k., Salako v. Užr. 
P. Jarackas 1936.VII.23. LTA 977/338.) 


36-44. PINIGAI VAIDENASI GYVULIO PAVIDALU: 
„MUŠK, BUS PINIGŲ!“ 


36. Kai buvau maža, tai mūsų namuose buvo kaminėlis. Ant to kaminėlio virda- 
vo valgyti, iš po kaminėlio eidavo skylė. Iš tos skylės išbėgo zuikelis, tas zuikelis 

mums į nugaras barabanina. Paskui tą zuikelį išlįsdavo baltas vaikelis. Tas vaike- 
lis sako: „Mušk, bus pinigų!“ Mes nemušame, bet pasakome papuniui, kad iš po 
kaminėlio ateina baltumai. Tėvas liepdavo mums mušti su ražančiumi, mes ne- 
mušdavom. Ten buvo užkasti pinigai. Mūsų namuose taip buvo. (M. Molienė, 
50 m.a., Nevarėnų m. Užr. J. Dovydaitis 1932.VIII. LTA 462/428.) 


37. Turėjusi viena močia kelis vaikus ir, išeidama darban, palikdavus gryčioj. Kai 
pareidavusi namo, vaikai skundžiasi: „Mama, nepalik mūsų vienų: išlenda iš pape- 
čės ožiukas ir mus bado“. Močia vis juos palieka, o vaikus tas ožiukas kamuoja. Anie 
jau verkia ir verkia, ir prašo nepalikti vienų, bet kurgi močia dės - palieka. Kartą juos 
ir aplupė, bet tas ožiukas taip įveikė, kad kartą ir sako anie: „Ką nori daryk, mamut, 
mes nebegalim būti“. Močia juos klausia: „Ar didelis tas ožiukas?“ - „Nedidelis, tik 
mus bado“,- skundžiasi vaikai. „Tai paimkit ir pririškit į pastalakojį, gal priveiksit'. - 
„Kodėl mes nepriveiksim?“ - sako vaikai. Močia išėjo darban. Išlindo ožiukas iš pa- 
nanti močia ir žiūri, kad katiliukas pinigų pririštas. (Kazė Pankevičiūtė, 22 m.a., Par- 
gundos-Redžionių k., Kamajų v. Užr. A. Mažiulis 1935.XII.17. LTA 1184/10.) 


38. Einąs kartą Puponių Jankauskis, dabar miręs, povėlinčiai iš Kupiškio per 
Smilgių ganyklas. Gi žiūrįs - ant kelmelio gulįs katinas, toks raudonas. Jis priėjęs 
artyn ir supratęs, kad pinigai. Greit nieko nesakęs, (pagriebęs) katiną kaire ranka 
už uodegos, apsukęs apie galvą, kad duosiąs kelman, sakydamas: „Še tau, šėtone, 
duok man, Dieve!“ Tik cin cin ir pasipylė variniai, netoli trijų rublių susirinkęs. 
(K. Zavadžius, 80 m.a., kilęs iš Puponių k., dabar gyv. Paketurių k., Kupiškio v. 
Užr. A. Kriauza 1936.III.2. LTA 782/7.) 


39. Seniau dar žmonės sakydavo, kad Paketurių kaimo Jono Dauderio šniūre, 
Karoso paežy, esą užkastų pinigų, ale niekas nežinojo kur. Vienais (metais) tarna- 
vus pas Dauderį Palionytė, rodos, nuo Antašavos ir vienąkart išėjus laukan mie- 
žių grėbti. Grėbus ir atsisėdus paežy pasilsėti. Tik, sako, net nusigandus: šmukšt 
iš ežios šuniukas ir kad gražus, kad gerinas. Ji ir glostanti, ir rankomis imanti: vis 
tiek, kad lendąs, kad gerinąs, baisiai. Jai tas šuniukas jau įsipykęs ir niekaip nebe- 
galinti atsikratyti. Visiškai papykus, nusilaužus kietį ir kad šveisianti tam šuniu- 
kui - ogi, esą, tik cinkt ir pasipylė varinių krūviotė, ir dar nemaža. Tai ji tuoj pa- 
metus grėbti, susipylus tuos pinigus skarelėn ir namo. Tai iš tos dienos atsitraukus 
ir iš Dauderio. Sako, kad buvę kuo ne 8 svarai variokų. (B. Sapiegienė, 50 m.a,, 
Paketurių k., Kupiškio v. Užr. A. Kriauza 1936.III.14. LTA 782/166.) 


40. Kartą viena mergina ėjo linų rauti. Eina ji, niekur nieko nebuvo, tik žiūri - 
didelis Žąsinas, ilgu kaklu ir eina panarinęs galvą. Kitą dieną ji pasakė (apie tai) 
savo seneliui. Senelis ir sako: „Nebūk kvaila, čia yra pinigai, - jeigu nori, tai turėsi. 
Jeigu rytoj pamatysi (tą žąsiną), stverk jį už kaklo. Ant rytojaus vėl pamatė ji tą 
patį žąsiną. Nors ir labai ji bijojo, bet visvien paėmė už kaklo. Tik žiūri: vietoj 
kaklo - rankena, o vietoj žąsino - katiliukas pinigų. (U. Rudokienė, 89 m.a., Niū- 
ronių k., Anykščių v. Užr. B. Markūnaitė. LTA 768/388.) 


41. Seniau pas vieną žmogų iki dvyliktos valandos negalima buvo būti na- 
muose: kai tik kas nors būdavo, tuoj išlįisdavo iš papečkės juodas kamuolys ir 
dejuodavo, ritinėdamasis po aslą. Atėjo kartą pas tą žmogų ubagas ir prašėsi, kad 
priimtų jį į nakvynę, nes jau buvo vėlus vakaras. Tas žmogus ir sako: „Kur aš tave 

priimsiu, nes ir patsai neturiu kur miegoti, o einu į daržinę ant šieno“. Bet ubagas 
jam atsakė: „Aš nebijau“. Tai ūkininkas jį ir priėmė. Davė jam vakarienės ir patys 
išėjo. Tas žmogelis valgydamas girdi, kad kažin kas papečkėj pradeda dejuoti. Jis 
pasiėmė į rankas gerą šermukšninę lazdą ir laukia, kas čia bus. Jis stovi kvapą 
užėmęs, tik mato, kad lenda kažkas iš papečkės. Jis užšoko ant stalo, kamuolys 
pradėjo ridentis į jo pusę, o kur tik tas kamuolys ridenosi, tai vis palikdavo užpa- 
kaly savęs tokią tamsią juostą. Kai tik tas kamuolys prisiartino prie ubago, jis kad 
rėžė jam su ta lazda skersai išilgai, - tik suskambėjo, suvaitojo ir pabiro po jo kojų 
auksiniai ir sidabriniai pinigai. Rytą atėjęs ūkininkas labai nustebo, radęs jį gyvą 
ir tiek daug pinigų. Pasidalijo tuos pinigus abu per pusę ir buvo abu laimingi, O toj 
troboj daugiau nebesivaidendavo, - mat ten buvo užkeikti pinigai. (V. Sakalaus- 
kienė, 63 m.a., Plūkių k., Panevėžio v. Užr. A. Beinaravičiūtė. LTA 768/391.) 


42. Vienas žmogus ėjo naktį namo ir pamatė savo kaimyno karvę bestovinčią. 
Pamanė sau, kad piemuo negerai gano. Norėjo parvyti karvę namo, atsigręžė, bet 
jos jau nebebuvo. Žmonės sako, kad jei prisiduoda balta karvė, tai reiškia sidabrą, 
žala - auksą, o marga - maišytus pinigus. Mano diedo tėvas, dar prancūzų ir rusų 
karo metu, tarnavo Šriubose (Melagėnų v.), ten, kur gyvulius pjaudavo. Tai jam 
vienas prancūzas pasakojo, kad netoli Melagėnų pievoje prancūzai, atgal bėgda- 
mi ir neturėdami kur padėti, užkasė pinigus. (Melagėnų v. Užr. J. Subačius 
1926.XI.23. LMD I 600/24.) 


43. Vieną kartą ėjo senukas pas savo brolį už 7 mylių skolintis pinigų. Nepri- 
ėjęs sodžiaus, jis pamatė iš tolo labai gražų baltą arklį; arčiau priėjęs jis pamatė, 
kad šitas arklys blizgėjo kaip sidabras. Tas senelis buvo Nikodemas vardu. Paėjęs 
toliau, išgirdo balsą: „Nikodemai, mušk!“ Bet Nikodemas nedasiprotėjo, ką čia 
reikia mušti. Paėjęs toliau, vėl girdi tą patį balsą: „Nikodemai, mušk!“ Pagaliau 
priėjus tiltą, tas balsas suriko dar smarkiau: „Mušk, Nikodemai, išloši!“ Atėjęs pas 
brolį, papasakojo tą savo atsitikimą. Brolis gerai išklausinėjo ir sako savo žmonai: 
„Žinai ką, Teresiut, čia yra kur nors pinigai, nes jau čia nuo kiek metų vaidenasi 
tai arklys, tai šuo, tai avis, vis nepaprasti gyvuliai. Tik nesakykim Nikodemui, 
eisim ir iškasim šituos pinigus“. Atėjo naktis, tuojau jie ėmėsi darbo. Taip beka- 
sant susidavė, subraškėjo į kažkokį geležinį daiktą. Tik staiga išgirdo balsą: „Ne 
tau, bet Nikodemui“. Jie nusigando, bet vėl ėmėsi kasti. Prikasė jau arti, bet skry- 
nia suskambėjo ir gilyn prasmego. Ir vėl balsas pasigirdo: „Ne tau, bet Nikode- 
mui“. Jie gana ilgai kasė, pakol vėl pasigirdo balsas: „Jeigu tik tu paimsi tuos pini- 
gus, tai būsi prakeiktas, nes šie pinigai ne tau kasti“. Turėjo grįžti namo ir prisipažinti 
savo broliui. Nikodemas nuėjo naktį, ėmė kasti. Kai jau buvo arti tos skrynios, išgir- 
do balsą: „Tau vienam, be dalių“. Pagaliau iškasė čielą skrynią pinigų. Labai apsi- 
džiaugęs nusinešė namo pas savo brolį. Brolis, būdamas labai gobšus, norėjo griebti 
visus pinigus, bet štai jam pasidarė kažkoks nepaprastas šiurpulys ir nepajėgė pa- 
imti. Kai atsipeikėjo, paklausė: „Nikodemai, ar nieko negirdėjai, prieš iškasant savo 
pinigus?“ Tas atsakė: „Sakė, kad tau vienam, be dalių“. Tas nuleido rankas ir pasa- 
kė: „Ne man skirti šie pinigai“. (Sutrumpinta, nes sakmė užrašytojos labai stilizuo- 
ta.) (Švenčionėlių apyl. Užr. Aldona Jurkevičiūtė. LMD 1656/5.) 


44. Seniau, kai eidavo žmonės darbuosna Mažeikiškio dvaran, eidavo ir viena 
iš Paunksnių kaimo mergina. Jai reikdavo pereiti per tokį beržynėlį. Išeidavo iš 
namų labai anksti, tik ką gaidžiams nugiedojus, į dvarą kulti ir savo kultuvą 
nešdavosi. Vieną kartą, jai per beržynėlį beeinant, pasigirdo, kad užpakalyje jos 

sumykė teliukas. Atsigrįžta, žiūri - seka paskui ją teliukas: visas purvinas, apsi- 
murgliavęs, kad net koktu žiūrėti. Ana pradėjo greičiau bėgti, bet ir teliukas 
neatsilieka. Kai jau netoli nuo dvaro buvo, tai ir prapuolė anas. Antrą naktį taip 
pat sekė teliukas, bliaudamas ir kalbėdamas žmogišku balsu: „Nušluostyk man 
snarglį!“ Supykus mergina kaip šėrė teliukui kultuvu - ir subyrėjo tas piniguo- 
se. Bet ana, nors buvo varguolė, ale pinigų neėmė, tik nuėjusi dvaran pasakė 
urėdui. Urėdas greitai nusiskubino į tą vietą ir nieko nerado. Pargrįžęs uždavė 
merginai kelis kartus per kuprą už apgavimą. Trečią naktį ir vėl teliukas seka 
paskui merginą bliaudamas ir prašydamas, kad nušluostytų snarglį. Mergina 
vėl kaip šėrė su kultuvu - ir vėl subyrėjo piniguose. Dabar jau mergina prisisė- 
mė pinigų kvartukan, kišenėsna ir parsinešė namo. (J. Šerkšnas, 70 m.a., Lazdi- 
jų v. Užr. Č. Sinkevičius 1934. LTA 692/47.) 


45-46. ŠUO - LOBIO SARGAS 


45. Pavargėlis žmogelis, eidamas ant Šilinių (atlaidų) į Šiluvą, nešė su savim 
visus savo pinigus - devynis apalius (apalis buvęs lygus 9 auksinams). Eidamas 
vieškeliu pro Žalakiškių beržyną, mislija sau: „Kam aš tiek daug pinigų į Šiluvą 
nešiuos, - gali dar juos kas nors nuo manęs atimti arba galiu pamesti, - verčiau 
pakišiu po tuo kadugiu, o grįždamas namo pasiimsiu“. Kaip mislijo, taip ir pada- 
rė: prakrapštė iš po pa samanas ir pakišo po jomis savo pinigus, samanas vėl 
gražiai užtaisė ir nuėjo į Siluvą. Nežinau, ar ilgai jis ten buvo, tik grįždamas namo, 
atėjęs į tą pačią vietą, kur buvojo pinigai pakavoti, ėjo jis jų pasiimti. Priėjo artyn 
prie kadugiuko, gi žiūri, kad ant jo pinigų begulįs šuo: akys jo raudonos, liežuvį 
iškišęs, juodas kaip sabalas, o didumo - kaip veršis. Kai tik žmogus eina prie jo 
artyn, tai jis burčija į jį žiūrėdamas, anaiptol neleidžia. Paėmęs pagalį norėjo jį 
nuvyti, bet jis nebėgo. Po to pabūgęs, kad kas blogo su juo neatsitiktų, palikęs 
pinigus nuėjo namo. Parėjęs pradėjo visiems pasakoti apie tokį savo atsitikimą ir 
kožno klausinėti, ką reikia daryti, kaip atimti nuo šuns pinigus. Kažin kas jį pa- 
mokė, kad jis nueitų pas kunigą pasiklausyti rodos. Jis ir nuėjo: apsakė visus savo 
vargus ir prašė, kad jam duotų rodą. Kunigas pamislijęs atsakė: „Dabar eik namo, 
aš pažiūrėsiu knygose ir jeigu ką dasižinosiu, tai tave pašauksiu“. Žmogus parėjo 
namo ir laukia, kol kunigas pašauks. Po kiek laiko kunigas pasišaukė pas save ir 
sako: „Tu dažinok, kada tuo keliu važiuos veselia, nueik pirma jų atvažiavimo ir 
dabok, įlindęs kur į krūmą, netoli nuo pinigų. Pamatęs, ką išlėkus iš po kadugio, 
eik ir atsiimk savo pinigus. Ale, kai savo atsiimsi, tai pakrapštyk giliau - gal kar- 
tais ir daugiau ką rasi“. Po tokios rodos žmogus padėkavojęs išėjo. Parėjęs klausi- 
nėja apie veselias. Išgirdęs apie vieną veselią, kuri važiuos pro jo pinigus, jis išėjo 
pirma jų ir pasikavojo už medžių. Kai tik privažiavo veselia, iš po kadugio išlindo 
žmogus, pasipurtė ir kadgi subrus vytis veselninkus - nusivijo, nusivijo... Žmo- 
gus išlindo iš už medžo, pribėgo prie kadugio, pradėjo krapštyti samanas, žiūri - 
tebesą, kaip padėjo, visi devyni jo apalai. Jis juos pasiėmė. Pažiūrės giliau, ar ne- 
ras daugiau ko. Prakrapštė žemes, žiūri - pilnas pinigų puodas. Jis pasiėmė tą 
puodą ir nuėjo pas kunigą. Kiek ten jis davė kunigui, o kitus sau pasiliko. Iš tų 
pinigų žmogus prabagotėjo. Nuo tos dienos Žalakiškių ganyklose atsirado nepa- 
žįstamas žmogus. Jis vaikščiojo, visur klausinėdamas, ar nematė kas kokio žmo- 
gaus, kasinėjant po beržytę. Visi sakėsi, kad nematė. Tada jis sako: „Devyniasde- 
šimt metų dabojau savo turtą, vienu sykiu ir prigavo“ . Paskui jis kažin kur pranyko. 
Buvo tai velnias, kuris dabojo užkeiktus pinigus. (P. Levonas, Žalakiškių k., Šilu- 
vos v. Užr. P. Šivickis 1904. LMD I 144/48.) 

46. Vieną kartą ėjo elgeta ir pamatė Žeimery (baloj) ugnį kūrenantis. Priėjo 
artyn ir mato, kad britvonai (šunys) žarijas žarsto. Nusigandęs jis norėjo bėgti, bet 
britvonai paėmė jo skverną ir pradėjo pilti žarijas. Tada jis pradėjo bėgti. Pasižiūri 
paskui, kad vietoj žarijų atsirado raudonieji. Rytą grįžo atgal tomis pačiomis vie- 
toms ir susirinko išbarstytus pinigus. Nuo to laiko jis daugiau nebeelgetavo. (Pa- 
dauguvos k., Vilkijos v. Užr. M. Bulgarauskaitė 1935. LŽV 505.) 


47-49. PINIGAI ŠUNS KAILY 


47. Kitą kartą turėjusi moteriškė dideliai slinkų vyrą. Valkiojęsis anas kažkame 
po laukus, po krūmelius ir užėjęs čielą šunį, pripiltą pinigų. Parėjęs namo, atgulęs 
į lovą, paspyręs koją ant lovos galo ir papasakojęs pačiai: „Ar žinai, motinėle, 
užėjau čielą šunį pinigų ten ir ten (nurodęs vietą), ale nepaslinkau nešti“. Pati 
užnikusi vaksyti. Anas atsakęs: „Eik, motinėle, jei man bus žadėti ir į trobą par- 
eis“. O vagis klausėsi už lango. Anas išgirdęs, kad ten ir ten yra pinigų, tan trūkin 
nubėgęs į tą vietą, kur buvo pinigai. Kai nuėjęs, veizįs - yra šuo padvėsęs ir pa- 
smirdęs. Mislijąs: „Palauk tu, padlėca, kad tu mane taip apgavai, aš tau parvilksiu 
namo tą striktieną, padvasą, įmesiu pro langą, - kas tau beišneš, kad tu esi toks 
slinkis“ . Na, taip anas ir padirbęs: šunį parvilkęs atsiviepęs, zūbus sukreipęs, dro- 
žęs į trobą. Piningai žvožvonkt pradėję bertis iš to šunies, o šis lovoj gulėdamas 
pradėjęs sakyti: „Ar aš nesakiau, motinėle, - jei man bus žadėti, tai ir į trobą pini- 
gai pareis“. Paskui vagis sakąs: „Bene žinojau, kad šuny yra pinigai, būčiau po 
šmotelį išdraskęs“. (Bružienė, Kartenos v. 1929.1I.8. LTA 552/802.) 


48. Seniau Radžiūnų kaime toks Valma ir kitas kas tai ėjo vakare namo, nuve- 
dę arklius nakties. Tik pakluonėj prie tokios sodželkos pliu pliu, pliu pliu - mėly- 
na liepsna pasikėlė, bent sulig žmogum; nutrūksta ir vėl tas pats. Taip jie tą vietą 
pasižymėjo, parėjo namo, pasiėmė krapylą, švęsto Velykų vandens, lopetas ir nu- 
ėjo kasti. Kasa kasa - nei nieko iškasa, nei ko. Nueina jau tas kitas ir kasa vienas. 
Kasa kasa, kasa kasa - nieko. Žemė tartum kasiota, palaida tokia. Na, mat mislija, 
argi ne paskustva tas Valma, tai išsikasė vienas ir nieko nesako. Na, nieko, reikia 
pasižiūrėti, koks dugnas, ko būta: ar katiliuko, ar taip ko. Padėjo juostą ir kasa 
toliau. Prikasa - ogi supuvęs šuva. „Na, vat, - mislija, - argi ne svolačius - pinigus 
pasiėmė, 0 šunį įmetė ir užkasė. Reikia gi atkeršyti tokiam“. Pasiėmė jis tą šunį 
maišan ir nešasi. Parsineša kaiman, nueina pas Valmą, atsistoja po langu ir misli- 
ja: „Kad duos tą šunį už uodegos per langą gryčion, net su visais stiklais“. „Kad 
surijai pinigus, suryk ir šunį!“ Ir nuėjo. Valma gi, kaip šlioptelėjo per langą, išsi- 
gando. Kad šoks iš lovos: „Ogi čia kas dabar?“ Užsidega žiburį, žiūri - pilna gry- 
čia prisėta pinigų: ir auksinių, ir sidabrinių. Taip jis susirinko tuos pinigus, įsidėjo 
naują langą, ant galo ir naują rūmą pasistatė, ir gyvena. (Morta Madeikienė, 70 m.a., 
Karklynės k., Kupiškio v. Užr. A. Kriauza 1938. LTA 1667/104.) 


49. Prisisapaliojo, kad Sakutiškės lauke yra pakasti pinigai, toje vietoje, kur 
vidury vienas akmuo yra baltas, o šalyse du juodu. Tie pinigai buvo po tuo baltu 
akmeniu. Tada mano senukas nuėjo su broliu kasti. Jiems bekasant, atbėgo šuniu- 
kas. Mano senelis sukeikė: „Bene velnias aną čia atnešė?“ Senelis pamatė, kad 
arkliaganis čia gano arklius. Tai jis tąnakt daugiau ir neieškojo, paliko neliesta. 
Trečią naktį ateina sapne Žmogus, parodė šunies kailyje pinigus ir sako: „Tinginy, 
jau pinigai iškasti!“ Ir pradaręs duris, džir papylė pinigus į aslą. Senelis šoko iš 
lovos ir pamatė, kad asla buvo tuščia. Ryte senelis vėl eina į tą pat vietą. Mato, kad 

toje vietoje šunies gulėta. Senelis suprato, kad šunies kaily buvo pinigai. (Stupu- 
ras, Valakų-Švendrų k., Raudėnų v. Užr. J. Dovydaitis 1932.VIII. LTA 462/520.) 


50-54. UŽBURTI PINIGAI KELIAUJA 


50. Rozą trumpakojis išmetė iš peklos du velniuku. Trankėsi, trankėsi po pa- 
saulį, niekur sau vietos nerasdami, bet ant galo vienas apsigyveno prausiamoje 
pirtyje, o antras prie ežero po pakirniu. Ir abudu labai laimingai gyveno. Vieną 
kartą pakirninis aplankė savo draugą. Šis labai gražiai pavaišino svečią. Taip pra- 
ėjo visa naktis. Prieš dieną eidamas namo, kviečia pirtinį pas save atvykti sve- 
čiuosna, sako: „Pas mane labai gerai, galėsim pasimaudyti“. Tuočės pirtinis sako: 
„Aš ateiti ateičiau, bet Žinai - turiu daug pinigų ir neturiu kur jų palikti“. - „Aš 
tau duosiu rodą: paimk savo visus pinigus ir paversk į karvę, o pats (pasiversk) į 
žydą ir taip ją pasiėmęs atsivesi pas mane“. Pirtinis paklausė ir taip padarė. Kaijis 
taip kalbėjo, žmogus eidamas keliu išgirdo. „Kas gi čia taip šneka?“ Prieina, žiū- 
ri - du velniai. Ir jiems taip bešnekant, tas žmogus viską girdėjo. Velniai susitarė 
katrą dieną ir katruo keliu eiti. Kada atėjo toji diena, žmogus pasiėmė rožančių, 
nuėjo prie to kelio, atsisėdo ir pilniavoja. Taip jis besėdėdamas žiūri, kad žydas 
atsiveda karvę. Kai tik prie jo priėjo, klausia: „Kur tu vedies šitą karvę?“ Ir kirto 
rožančiumi tai karvei ir žydui. Kai tik tas žmogus taip padarė, velnias paliko kar- 
vę, bėgti, o karvė pavirto į pinigus. Žmogus, pasiėmęs tuos pinigus, praturtėjo ir 
laimingai su šeimyna gyveno. (J. Jančius, Babrų k., Veisėjų v. Užr. J. Jančius 
1925.XII.13. LTA 208/116.) 


51. Seniai, dar prieš sukilimą, prie vieno dvaro gyveno lesnykas. Jis gyveno 
pamiškėje, mažoj lūšnelėj. Jo pati eidavo pas poną uždarbiauti. Taip jie ir vertėsi. 
Tuo metu prasidėjo paliokų sukilimas, bet rusai numalšino. To dvaro savininką, 
pas kurį jie buvo, išvarė į Sibirą už tai, kad jis slėpė sukilėlius. Kartą, seniokui 
miegant, jis sapnuoja: regis jį kas budina ir sako, kad eitų už jaujos ir išsikastų 
pinigus. Diedukas, rytą pabudęs, pasakė savo pačiai. Ji pradėjo jį barti, kodėl nėjo. 
Kitą naktį irgi tas pats. Budina jį ir liepia eiti išsikasti pinigus. Diedukas atsikėlė, 
pasiėmė geležinę lazdelę ir išėjo, kur jis sapnavo. Nuėjęs prie jaujos, jis pradėjo 
badyti. Ir lazdelė vis kai kur užkliuvo. Seniokas privargo bebadydamas, atsisėdo 
prie jaujos pasilsėti. Iš jaujos jis išgirdo, ką kalbant. Vienas sako: „Aš nebeišturėsiu, 
man visą sprandą subadė“. - „Tai kas daryti?“ - klausė kitas. „Štai ką darykime: 
mes pasiverskime žydais, o pinigus karve ir veskimės. Jis nieko nesupras“. Taip ir 
buvo: seniokas pamatė, kad ateina du žydai ir vedasi žalmargę karvę. Seniokas 
pradėjo juos barti, kodėl taip vėlai vedasi. Žydai išsisukinėjo, nes, sako, vėlai pir- 
kome ten ir ten, reikia greitai pristatyti. Seniokas, paėmęs lazdelę, kad drožė kar- 
vei į tarpuragį, tai tuoj tik sučerškėjo ir vietoj karvės liko auksinių ir sidabrinių pini- 
gų krūva. Seniokas nebežinojo, kas daryti, bet greitai susigriebė: nusimovė kelnes 
ir, užrišęs blauzdas, supylė pinigus į kelnes. Bet senis negalėjo panešti, nes pinigų 
buvo daug ir sunkūs, o jis jau nebestiprus, užtai nežinojo kas ir bedaryti. Jis norėjo 
užsidėti ant nugaros, bet negalėjo tada pasikelti. Tada jis pradėjo ridenti per žemę. 
Pati pabudusi neberado savo senio. Ji manė, kad gal jis išėjo pinigų kasti. Laukė jo, 
bet pamačiusi atrėpliojant kokį padarą, nei į velnią, nei į gyvulį nepanašų, ji labai 
nusigando ir rėkdama pasileido bėgti. Tais laikais išvarytų lenkų dvarus užgyven- 
dino rusai, taip pat ir šitame dvare gyveno rusų generolas Martinovas. Išgirdę riks- 
mą, visi žmonės subėgo. Atbėgęs Martinovas atėmė pinigus iš to senio. (P. Gerd- 
vilis, 52 m.a., Marcelinos k., Aluntos v. Užr. P. Gerdvilis 1933. LTA 421/99.) 

52. Juozas Braukėla buvo davatka. Jis gyveno Vešeikių kaime, Užpalių parapi- 
joje. Jam kartą prisisapnavo, kad priėjęs prie jo senis ir tarė: „Kelkis ir eik rarotų, 
rasi pinigų - aš tau parodysiu“. Buvo adventai, jis atsikėlęs išėjo į Užpalius rarotų. 
Priėjęs didįjį skardžių, Šeiminiškių kaimo lauke pamatė: iš kalno atvažiuoja du 
ponai pora arklių ir su kurmanu. Jie kad pasileido nuo kalno taip smarkiai ir sker- 
sai vieškelį nužlegsėjo į Alaušo ežerą. Braukėla nors ir pamanė, kad čia važiuoja 
pinigai, bet tokių ponų bijojo paliesti. Kitą naktį Braukėlai vėl prisisapnavo: „Kad tu 
mus nors kiek lazda (būtum) palietęs, mes būtume pinigais virtę“. (J.Svilas,45 ma, 
Drageliškių k., Dusetų v. Užr. B. Zaleskis 1927.X.7. LTA 11/96.) 


53. Narvydžių kaime, Daugailių parapijoje, buvo vyras, vardu Alijošius. Jis 
miegodavo kamaroj. Vieną kartą tam Alijošiui bemiegant, atėjęs senelis ir kelia 
jį. Alijošius atsikėlė, apsirengė ir su seneliu išėjo. Senelis jį nuvedė prie ąžuolo, o 
čia buvo pinigai. Kad Alijošius būtų pačiupinėjęs šitą ąžuolą - (tas būtų) pini- 
gais virtęs. Senelis pranyko, o Alijošius parėjo namo. Kitą naktį vėl atėjo tas 
senelis ir vėl kelia: „Alijošiau, Alijošiau, einam! Ponia automobiliu važiuos“. 
Alijošius su seneliu nuėjo prie vieškelio ir stovi. Štai ir ponia automobily va- 
žiuoja. Ir čia buvo pinigai, jie jau antrą kartą jam pasirodė, tik Alijošius jų nemo- 
kėjo pasiimti. (V. Nemajūnienė, 45 m.a., Avižių k., Dusetų v. Užr. B. Zaleskis 
1928.11.17. LTA 11/110.) 


54. Avinuostos miške (už Salako 6 kilometrai) yra kaimas, ten gyvena masko- 
liai. Seniau ten gyveno mano uošvio tėvas Dūdėnas iš Pakerniškių (Salako vals- 
čius). Jam prisisapnavo, sako: „Nueiki su draugu miškan Velykų Subatos naktį ir 
kai pamatysit važiuojant poną ant šešeto arklių, stverkit ir suturėkit, tai ten pasi- 
pils pinigai. Dėl ženklo, tai bėgs prieky arklių šuniukas“. Pasiėmė anas draugus ir 
nuėjo ton vieton, kur sapne buvo nurodyta. Tik pamatė - bėga šuniukas ir paskui 
važiuoja karieta su šešeta arklių, o paskui juos rieda bačka. Anie neatsivožijo stverti 
arklių - pabijojo. Vienas kai stvėrė už bačkos, tai rankoj liko tik masandrinė ąsa - 
nutraukė ją nuo bačkos. (Jonas Bikulčius, 65 m.a., Aukštakalnių k., Salako v. Užr. 
Petras Jarackas 1936.IX.29. LTA 1488/85.) 


55-58.A. PILNA SKRYNIA AUKSO 


55. Seniau čia gyveno toks žmogelis - Kaziukonis. Na, jis nuėjo arti į piliakalnį 
(Krūminių kaimo lauke). Buvo sau šilta, ir vaikinas nubėgo su juo, gal šeštų metų, 
jis dar nepažino pinigo. Na, tai tėvas aria, o jis bėginėja sau, kur toliau nueidamas. 
Na, ir užėjo skrynią pinigų - aukso. Vaikinas mislina: „Vot čėčių [žaislų] daug 
radau“. Pasiėmė parodyt tėtei. Nuėjo jis į tėvą ir sako: „Tėte, radau daug čėčių - 
ana kur yra daug. Tėtė sako: „Kur, vaikeli?“ Vaikinas bėga pirma, o tėtė paskui. 
Nueina - skrynia vėdinas prieš saulę atsidengus, pilna aukso, ant atadengto už- 
dangčio tupi šunaitis. Tėvas pamislijo paimt, bet jis bijo rankos kišt - kirvį išsi- 
traukė iš pajuostės ir kirvakočiu norėjo išsižert ar pamaišyt. Tai kad davė antvo- 
žas, tai jo ir kirvakotis nulūžo, ar ten atkrito, ir nuburzgė (skrynia) žemėn. (J. Židelis, 
72 m.a., Šlaito k., Valkininkų par. Užr. J. Židelis 1935.XI.4. LTA 791/5.) 


56. Seniau Vilniuje, ant Gedimino kalno, turgaus dienoje išeidavo karalaitė su 
skrynute aukso. Ji prašė žmones, kurie važiuodavo į turgų, kad paimtų pinigų ir 
paaukotų Švč. Panelei Marijai. Visi nenorėjo imti ir bijojo, bet atsirado vienas žmo- 
gus, kuris paėmė gerą saują pinigų. Nuvažiavęs į turgų, pinigus ir pragėrė. Kitą 

turgaus dieną vėl išėjo ta karalaitė. Važiuodamas pro šalį, tas žmogus vėl pastebė- 
jo tą pačią karalaitę ir vėljis prašė, kad duotų pinigų paaukoti Marijai. Bet karalai- 
tė pasakė: „Eik, pats pasiimk!“ Nieko blogo nemanydamas, žmogus nuėjo pasi- 
imti. Kai tik karalaitė atvožė (skrynią), tas kai tik griebė, karalaitė paleido skrynios 
viršų ir nukirto jam galvą. Ir daugiau nebesirodė ant kalno nei jokia karalaitė. 
(A. Stalinkevičius, 40 m.a., girdėjęs iš savo 80 m.a. tėvelio Panevėžy. Užr. J. Stalin- 
kevičiūtė. LTA 768/186.) 


57. Baltadvario lauke prie miško yra ežerėlis Lintokis. Sekmadienį ėjo pavėla- 
vusi į pamaldas moteriškė Konstancija Stasiūnienė. Ji ėjo paskutinė bažnyčion ir 
dar miške būdama išgirdo, kad Videniškių bažnyčioje jau varpai skambina. Ji sku- 
bino eiti. Išėjus iš miško, prie ežerėlio ji pamatė, kad iš vandens keliasi pušis. Išsi- 
kėlė viena, kita (pušis) ir tarp jų gulėjo lenciūgais pririšta skrynia, o ant jos sėdėjo 
panelė. Ji šaukia: „Steponienie, Steponiene, eikš į mane!“ Moteriškė išsigando, ji 
niekada nebuvo taip mačius ir grįžo namo. Ta panelė, pamačius ją einant šalin, 
sako: Tu mane vėl prakeikei ant šimto metų, - jei būtum atėjus, tai turėtum didelį 
turtą“. Čia tikra tiesa: kai man sakė, tai tada aš turėjau 50 m., o ta moteriškė turėjo 
jau 80 m.; ji matė tą atsitikimą, dar jauna būdama, po Prancūzmečio. Ta moteriškė 
buvo ne melagė, teisinga. Tas ežerėlis yra be dugno: leido svorį ant virvių, bet 
nerado jo galo. (Molėtų apyl. Užr. J. Dovydaitis 1932. LTA 776/ 296.) 


58. Seneliui Šileikiui prisisapnavo skrynia pinigų, kur dabar Liminas (ežeras). 
Ir sako balsas: „Įkišk pirštą spynon, ir skrynia atsidarys“. Nueina - skrynia yra 
Limino krašte, bet spynos vietoje persivėrus gyvatė. Piršto kišti pabijojo. Lazda 
kai dūrė, tai skrynia ir vėl nuėjo ežero gylėn. Gailėjosi, bet daugiau neberado. 
(Galminių k., Degučių v. Užr. Elzė Delertienė 1939. LŽV 1716.) 


58A. Vienam Žmogui visuomet sapnavosi ir sapnavosi, kad pinigai yra ant 
ažero, didelis skarbas ant ažero plaukia. Dabar tas žmogus neišgalvoja, kokiu bū- 
du tie pinigai plaukia ant ažero: jeigu būtų medinė dėžė, tai būtų seniai supuvusi, 
bet geležinė būtų nuskendusi. Bet čia aiškiai sako, kad ant ažero. Tas žmogus, 
negaudamas per sapnus ramybės, jisai pradėjo vaikščioti apie tą ažerą. Bet vieną 
kartą žiūri, kad ten plaukia, prie tokių žolių, prie tų nendrių, prinešta plaukia. Jis 
vargais negalais prisiyrė prie tų nendrių, žiūri, kad didžiausia dėžė pinigų. Tai jis 
norėjo prieiti, bet ant tos dėžės tupėjo didelis juodas šuo, su raudonais nasrais, ir 
maišė su kokia tai mente tuos pinigus. Jį neprileido paimti tuos pinigus, sako: „Tie 
pinigai ne tavo, tujų negausi. (U. Žemaitienė, g. 1890, Šukių k., Lankeliškių par. 
Atv.: 1914. Gyv.: Chicago, III. Girdėjo iš Marijonos Šicienės, vokietės, dar Lietuvo- 
je. Užr.: 1950.VI.13. Arch.: R 70/10.) 


59-60. SKRYNIA SU PINIGAIS: „5SEMK, BET TIK 
DUKART!“ 


59. Kartą ėjo kokia merga ir pamatė atplaukiant didelę žibančią skrynią su 
pinigais. Toji merga labai išsigando. Atsiliepė balsas: „Nenusigąsk: kai išplauks, 
tai dusyk semk, kiek gali, trečią kartą nejudink“. Toji merga sėmė kartą, sėmė 
antrą ir ji pamatė, kad dar jai mažai, tai ji sėmė ir trečiąkart. Ėmė jai ir nukirto 
abi rankas, ir pasakė: „Dabar tu prapuolusi ir mane prapuldei ant amžių“. Tas 
atsitikimas buvo Gilučio ežere, Simno valsčiuje (V. Packevičaitė, Alytus. 1925. 
LTA 619/70.) 

60. Aukštupėnuos (Kupiškio valsčius) visi (vieno kiemo) žmonės išvažiavę baž- 
nyčion, o merginė paliko liuobtis. Jau (buvus) žiema, po Kalėdų. Taip ji ir nueina 
su rezginėm (klojiman) šiaudų. Kasa iš užugardės šiaudus, ogi žiūri - skrynelę 
stukterėjo koja, atsidarė ir pilna pinigų. Ji dar žiūri, kas čia yra, tik girdi žmogaus 
balsą: „Semk, semk, ale tik dukart!“ Apsidairius - nėr nei žmogaus, nei niekur 
nieko. Nebeiškentus - paėmus du pinigėliu, nieko. Kitąkart saują kišenėn ir dar 
parūpę kitą saują (pasisemti). Kaip tik kyšt (ranką) skrynelėn, tuoj ta pliaukšt už- 
sidarė ir prispaudė jai pirštus. Ji net apalpo. Atvažiuoja gaspadorius, žiūri - kar- 
vės neliuobtos, priemenė atvira, o merginės niekur nėra. Nueina klojiman, žiūri - 
guli užugardėj, kaip numirus. Ogi ją kelia, pamatė, kad ranka pakišta po zavolo 
sienojais ant akmens, kad net pirštai ištryškę. Led led ten ją išėmė, tuoj Kupiškin 
ant daktarą. Sugijus, ale kaip ir nebe visa namie, mat labai persigando. Kai paskui 
pasakė, kas buvo ir rado pas ją pinigų, tai gaspadorius bent kelis kartus perkasęs 
tą padamintą ir nieko neradęs - nei pinigų, nei skrynelės. (Sakydavusi pasakotojo 
motina, ji pažinusi ir tą mergaitę, ir ji pati kalbėjosi su ja. Pov. Sapiega, 94 m.a,, 
Paketurių k., Kupiškio v. Užr. A. Kriauza 1940.II.10. LTA 2413/119.) 


61-65. PILNAS LAIVELIS AUKSO 


61. Malatinis - ežeras Dusetų parapijoje. Pasakoja, kad čia seniau, nakties dvy- 
liktą, lyg girnomis kas maldavę - vaidindavęsi. Kartą važiavęs Žmogus paežere ir 
pamatęs atsiiriant mažam laively mergaitę. Ji, prisiyrusi į krantą, ėmė tą Žmogų 
prašyti, kad jis arčiau prieitų. Žmogus, priėjęs arčiau, pamatė - pilnas laivelis aukso. 
Jis ją paklausė: „Iš kur čia auksas?“ Tuo metu mergaitė, nieko neatsakius, prany- 
ko su visu auksu. Žmogus labai persigandęs parvažiavo namo ir ilgai sirgo. Kiti 
pasakoja, kad vietoj šio ežero buvęs Suntežerio dvaras. To dvaro ponas buvęs 
labai piktas, už tai kažin kas jį pakoręs ir jo dvarą prakeikęs. Dvaras nugrimzdęs, 
jo vietoj likęs ežeras. Tame dvare ir dabar dar esą kabąs pakartas ponas, o jo 
duktė kai kada važinėjanti po tą ežerą aukso laiveliu. (Dusetų v. Užr. B. Zaleskis 
1927.VIII.7. LTA 11/105.) 


62. Netoli Stoniūnų sodžiaus yra Merkmenų ežeras. Prie jo gyveno neturtingas 
žmogus. Jis turėjo pirkią ir daržą. Vieną kartą nuėjo į paežerę pasivaikščioti. Pa- 
matė - ežere kas blizga. Pabuvus kiek laiko, išplaukė laivelis su auksu į kraštą. 
Tas žmogus pradėjo semti auksą, vežti į kraštą ir pilti. Pasiėmė vėl skrybėlę ir 
nešė. Pakilo vėjas, ir tas laivelis nuplaukė vėl į ežerą. Katrie pinigai buvo ant kraš- 
to, nuriedėjo į ežerą, o kurie buvo skrybėlėj, neišlėkė žemėn. To žmogaus tas ka- 
peliušas buvo pašvęstas, tai ir pinigai neišbėgo. Tas Žmogus, nuėjęs namo, nusi- 
pirko didelį dvarą ir turtingai gyveno. (Gudelaitis, Staniūnų k., Ceikūnų v. Užr. 
A. Gudelaitis. LTA 339/21.) 


63. Senelis Vaškas vieną sekmadienį per pačias mišias ėjęs Indrailio krantu ir 
pamatęs atsiiriantį juodai apsirengusį ponaitį. Laivelis buvęs pilnas aukso. Vaš- 
kas nutvėręs ir norėjęs jį pririšti prie kranto virvagaliu, bet (ponaitis) nutraukęs ir 
nusijuokęs pasakęs: „Kad tu būtum norėjęs pririšti su smilga, tai būtum išturtėjęs, 
o kai pančiu, tai ir nieko nepadarei“. (Paindrės k., Dusetų v. Užr. B. Urbonas 1935. 
LŽV 1706.) 


64. Senelis Ulijūšas Urbanas šventės dienoje apie 12 valandą vaikščiojo prie 
Indrailio. Žiūri - išsiiria iš ežero ponaitis ir sako jam: „Eikš, aš tau duosiu pinigų - 

pasisemk, kiek tik nori“. O pinigų pilnas laivelis. Senelis prisisėmė pilnus kiše- 
nius, pilną kepurę, pripylė užantį. Ponaitis žiūri ir šaipos. Senelis nusimovė kel- 
nes, užrišė, pripylė aukso, bet velnias nusikvatojo ir nuvažiavo, o paskui jį nu- 
plaukė kelnės ir visas auksas. Senelis Urbanas parbėgo namo ir be aukso, ir be 
kelnių. (Juozas Namajuška, 50 m.a., Paindrės k., Dusetų v. Užr. B. Urbonas 1937. 
LTA 1420/167.) 


65. Seniau Daumiškis (ežeras) buvo daug didesnis kaip dabar, jis siekė net 
plentą. Kartą viena vargšė moteriškė nuėjo prie Daumiškio baltinių skalbti. Jai 
skalbiant baltinius, išsinėrė iš vandens su pilnu aukso laiveliu panelė ir sako tai 
moteriai: „Semk iš laivo auksą“. Moteris aukso nesisėmusi, bet pririšusi laivelį su 
palmiečiu (nuometu) prie medžio ir parbėgusi namo pasakyti vyrui, kad abu ga- 
lėtų daugiau aukso pasisemti. Bet kuomet ji grįžo su vyru aukso pasiimti, nebera- 
do nei aukso, nei palmiečio. Tuomet jie pasakė kitiems ir taip pradėjo kalbėti, kad 
ten yra labai daug aukso. Garsas apie tai pasiekė ir Utenos dvaro poną, kuriam 
Daumiškis priklausė. Jis pasišaukė tą moteriškę ir liepė jai viską išpasakoti. Suži- 
nojęs visa tai, ponas norėjo turtus sau pasiimti. Ir liepė jis Daumiškį nuleisti. Kada 
jau daug vandens nuleista buvo, pamatė žmonės, kad panelė su laivu šoko iš van- 
dens upeliu ir net atsidūrusi upeliais Verbūnų balose. Po kelių metų Verbūnų 
kaimo gyventojui Krisiui Bernotui prisisapnavo toks sapnas. Kaip ir kas jam sakė: 
„Krisiau, kelkis ir eik prie pelkės, ir pasiimk turtus!“ Taip jam prisisapnavo tris 
kartus. Kuomet trečią kartą prisisapnavo, jis atsikėlė ir nuėjo į tą vietą. Nuėjęs ten, 
jis pamatė didelę gyvatę. Jis persigando ir pradėjo eiti atgal. Kuomet jis truputį 
atsitolino, išgirdo, kad kas tai sužvangėjo ir pranyko raiste. Paskiau jis išpasakojo 
žmonėms. Tai žmonės sakė, kad ten buvę pinigai ir tik jam reikėję su rykšte sušer- 
ti, ir gyvatė būtų pasipylusi į auksą. Nuo to laiko daugiau niekam tas auksas ne- 
pasirodęs. (Utena. Užr. V. Aleksandravičius 1932. LTA 430/251.) 


66-68. PINIGAI PRISISAPNUOJA: „EIK IR KASK JUOS“ 


66. Vienam neturtingam žmogeliui per tris naktis prisisapnavo: „Eik į Vilnių, 
ten ant tilto atrasi pinigų. Jis nuėjo ir vaikščioja po tą tiltą. Ant tilto sėdėjo kaž- 
koks senukas. Tas jo klausia: „Ko tu čia ieškai? Ar nepametei ko nors? - „Ne, 
nieko nepamečiau, bet man prisisapnavo, kad aš čia pinigų rasiu“. - „Nėra ko 
sapno žiūrėti, - sako senelis, - ir man kartą prisisapnavo, kad toj ir toj vietoj, po 
tokiu ir tokiu akmeniu, yra pakasti pinigai. Nei aš Žinau tos vietos, nei aš einu tų 
pinigų ieškoti“. Žmogelis nusidžiaugė - toji vieta kaip tik buvo antjo paties lauko. 
Parėjęs namo, nuėjo pas tą akmenį ir ten atrado užkastus pinigus. (Panevėžys. 
Užr. A. Brazdžionytė. LTA 260/96.) 


66A. Vienam Žmogui vis sapnavosi ir sapnavosi, esą daug pinigų Paryžiuje 
pas Žaliąjį tiltą. Jis buvo biednas, gyveno Lietuvoje, turėjo mažą gyvenimą. Ir jam 
nesisekė: tai jam gyvulys padvėsė, tai namas užsidegė, tai kas, jis taip vargo, taip 
vargo. Ir vis jam nedavė ramybės per miegą, ir vis sapnavosi, kad tu eik į Paryžių 
ar važiuok, ir pas Žaliąjį tiltą rasi tris dėžutes pinigų, tris škatulkas vadinasi, ne 
dėžutes. Ir jisai dabar negali ramybės gauti. Pradėjo tas žmogus dar daugiau nykt, 
rūpytis. Žmona pastebėjo, sako: „Kas tau yra, kad tu toks atrodai lyg liguistas“. Jis 
nenorėjo, bet vis tiek pasakė: „Tu Žinai, moter, man sapnuojasi kožną naktį, kad 
yra Paryžiuje pas Žaliąjį tiltą trys škatulkos pinigų pakastos. Eik tu ir pasiimk jas, 
tai tu turėsi savo amžiui ir vaikų vaikams da liks“. Ta žmona jį durniu išvadino, 

kvailiu, visokiu. „Na, - jis sako, - iš tikrųjų aš taip sapnuoju“. Ir da neatleido jį tie 
sapnai. Bet jis, surinkęs visus savo pinigus, kokį te kaštą pasidarė, ir jis nuvažiavo 
į Paryžių. Surado tą Žaliąjį tiltą. Ir jis vaikštinėjo apie tris dienas apie tą tiltą, per 
tiltą, ir še, ir atgal, ir jis nieko nerado. Jokiu būdu čia nėra teisybė, tik sapnas. 
Geležis, plienas visur, cimantas, akmenys, kas galėj pakast tuos pinigus ir kaip aš 
juos iškasčia, kad jie ir būtų pakasti. Bet dabarties daugybė žmonių praėjo, bet 
vienas patėmijo, kad čia koks suvargęs svetimšalis ant to tilto stovinėja, tai še, tai 
te prisiglaudęs, tai še, tai te. Vienas senelis, labai puikus ponas atrodo, bet labai 
senas, ima jį ir užšnekina. Gal lenkiškai, nežinau. Paklausė: „Ko tu čia ieškai? Aš 
tave matau, kad tu čia apie tris dienas jau vargsti, vaikštinėji apie tą tiltą še ir te. 
Ar tu, - sako, - kokį reikalą čia turi?“ Tas žmogus iš nekantrybės, iš nuovargio, 
ima pasako visą teisybę. Tas ponas ir išsižiojo, sako: „Aa, teisybė, ką sakai. Tai tie 
pinigai ne čia pakasti, - sako, - tiktai gale tavo lauko, yra po tokiu senu aržuolu, ar 
dar yra tas aržuolas? Aš te gyvenau, tai kai man prisėjo bėgti iš Lietuvos, tai aš 
juos palikau, tuos pinigus. Jau jie man dabar nei nereikalingi. Tu važiuok namo ir 
išsikask tuos pinigus, tai tau užteks tavo amžiui ir vaikų vaikams“. Tas Žmogus 
parvažiavo, išsikasė, teisybė - rado tris dėžutes paslėptas, pinigų daugybė, didelis 
skarbas. (U. Žemaitienė, g. 1890. Jai pasakojo Juozas Adomaitis Čikagoje, jis kilęs 
nuo Kražių. Užr.: 1950.VI.13. Arch.: R 70/14.) 


67. Vieną naktį mano dėdei prisisapnavo, kad prie vieškelio, prie kryžiaus yra 
pakasti pinigai. Ir jam nežinomas balsas vis sakė: „Eik, atkask pinigus - būsi lai- 
mingas, tik eik vienas“. Jis atsikėlęs nuėjo pas savo draugus ir prašė, kad eitų jie 
kartu su juo pinigų kasti. Jie pagaliau sutiko ir visi, pasiėmę lopetas, išėjo. Nuėję į 
tą vietą, visi pasimeldė ir pradėjo kasti. Jiems bekasant, tiktai lapt lapt juodas šuo 
pro šalį. Visi persigando, jau norėjo ir darbą mesti, tik dėdė juos ragino ir drąsino: 
„Gal čia urėdo šuo - aš žinau, kad jo (šuo) juodas“. Bet ir pats dėdė labai bijojo. Jie 
vėl kasė, tik tuo laiku kažkas dunks susidavė į jų lopetas. Visi nudžiugo - manė, 
kad jau pinigai, bet pradėję kasti pamatė, kad čia buvo akmuo. Tuo laiku jie apsi- 
dairė ar kas nemato, bet nieko aplinkui nebebuvo. Tada buvo tik penkios valan- 
dos (ryto), bet štai pro juos pravažiavo pašto vežimas: be žmogaus ir arklys buvo 
tik iš vienų kaulų, be mėsos, ir visas labai žvangėjo. Tuomet jie visi išsigando ir 
pradėjo bėgti, bet truputį pabėgę jie vėl sugrįžo ir vėl kasė. Jiems bekasant ir vėl 
grįžo apa juodas šuo, bet jie tuomet neišsigando, nes jau žinojo, kad tas šuo yra 
urėdo. Salia kelio nebuvo jokių medžių, bet štai atsigręžęs dėdė pamatė aukštą 
Žydinčią obelį, kuri vis po truputį kilo į viršų. Jis parodė tai savo draugams, jie irgi 
matė tą medį: medis vis kilo aukštyn ir artėjo į juos. Jie labai persigando, metė kur 
kas lopetą ir visi be kvapo parbėgo į miestelį. Parbėgęs namo, dėdė dar du mėne- 
siu sirgo ir daugiau eiti kasti pinigų atsižadėjo. Gal todėl pinigų neiškasė, kad 
dėdė ėjo su draugais. (M. Matusevičienė, 72 m.a., Panevėžio (?) aps. Užr. A. Dau- 
nytė. LTA 768/165.) 


67A. Pasakojo vienas vyras, kad jo teta tokia buvo sena davatkėlė, da jis mažas 
buvo, - tai jai visuomet sapnavosi ir sapnavosi, kad po jos lova, jos kambaryje, 
labai daug yra skarbo pakasta. Ji buvo labai biedna ir varginga. Tai jai nedavė 
ramybės per miegą niekad, kožną naktį sako: „Kask ir kask, ir turėk kantrybės, 
iškasi tą skarbą, ir tu labai gerai gyvęsi“. Bet ji tokia silpna, sena, o ta stuba ir buvo 
labai sena, žemė kieta baisiai, tai ji kasė kasė te kokiu pikiu, tokiu girnakaliu ar 
kuoji tenais nebūt, neiškasė, neturėjo jėgų. Pastebėjo jos brolis. Irgi buvo suaugęs 
vyras, su šeimyna. Jis buvo labai girtuoklis. Tai jisai sako: „Na, kokį gi tu čia biesą 

dabar darai, ką tu čia kapstai tą žemę?“ Ji tuo kartu nenorėjo jam sakyt, bijojosi. 
Kitu sykiu vė" jis pastebėjo, kad ji te kasa. Ji labai buvo susirūpinus. Tai jis neatlei- 
dė jai ir sako: „Na, pasakyk, ką tu čia dabar darai? Jei ne, tai aš tave išmesiu iš 
stubos“ (nes ji prie jo gyveno ir labai turėjo taikytis su juo). Tai ji bijodama, kad 
neišmestų ją į gatvę iš stubos, tai ji sako: „Nesupyk, broleli, - sako, - sapnuoju ir 
sapnuoju visada, kad yra po mano lova pakastas baisus skarbas. Kad mes jį iškas- 
tume, tai būt ir tau gerai, ir tavo vaikam da bus gerai, ir man“. Jis buvo girtuoklis 
geras. Tai jis dabar sako: „Na, ar iš tikrųjų tu taip sapnuoji?“ - „Iš tikrųjų, broleli, 
iš tikrųjų sapnuoju“. Tai jis dabar paėmė tą spatą ar kirvį, ar ką jie te, žemė kie- 
čiausia, pakapstė, pakapstė ir sako: „Aik po velnių, ką tu čia, - sako, - sapnuosis 
tenai davatkai kokis biesas, da būk pinigai... Kas juos čia kasė, tuos pinigus...“ Tik 
su sykiu gar gar gar gar tie pinigai ir nuskambėjo. Ateinančią naktį sako: „Nugi 
matai, aš tau sakiau, kad tu kask ir turėk kantrybės. Visam tavo amžiui (užteks) ir 
nežinia, kiek tų pinigų dar liks...“ Tai per tą girtuoklį patrotijo visą gerą gyvenimą 
ir tas skarbas jai neteko. (U. Žemaitienė, g. 1890 m. Šukių k., Lankeliškių par. Atv.: 
1914. Gyv.: Chicago, III. Pasakojo jai Rugienius iš Lankeliškių par. Užr.: 1950.V1.13. 
Arch.: R 70/20.) 


68. Tais laikais, kai kėlėsi vaina su turkais, mano senelis buvo pinigingas. Nuo 
vainos anas pakavojo, užkasė 400 sidabro rublių ir niekas nežinojo kur, tik mano 
tėvas, su kuriuo užkasė. Prisisapnavo man (tada turėjau 16 metų) vieną naktį: 
atėjo koks nepažįstamas senelis ir sako: „Eik, išsikask pinigus: kluone po šulu 
užkasta, supilti drobinėj rankovėj, ta vieta užkalta mediniu kuoleliu, dėl ženklo“. 
Nubudus pasakiau tėvui. Anas klausia: „Kaip tau prisisapnavo?“ Aš jam pasa- 
kiau, kaip man tas senelis sapne sakė. Tėvas sako: „Šitaip ir buvo. Ale, - sako, - 
mes su tėvu abu užkasėm ir tai neradom. Mūsų, - sako, - ieškota ir išieškota visas 
kluonas“. Antrą naktį man vėl pasirodė tas senelis ir sako: „Ko nėjai paimti? Ten 
užkasta 400 rublių“. Aš tada nubudus vėl sakau tėvui, kad šitas senelis lenda ir 
lenda man akysna. Reikia ieškoti, maž rasim“. - „Tai, - sako tėvas, - neužsistok: 
jau mūsų ieškota, vis tiek nerasi“. Taip ir liko, niekas nėjo ieškoti. Sako Žmonės, 
kad jei užkasdamas pinigus nori, kad niekas nerastų ir pasako šituos žodžius: 
„Kad niekas nerastų“, - tada ir pats negali atrasti. Tuoj po to prisisapnavo mano 
seseriai Teresei (ana dar ir dabar netekėjus, gyvena Nečeskuose, metų turi apie 
63). Atėjo ir pas ją senelis sapne ir varė paimti pinigus. Ana su juo susiprečijo, 
sako: „Kokie ten tavo pinigai, gal 4 skatikai?“ - „Keturi šimtai sidabro rublių“, - 
sako senelis. Nei ėjom ieškoti, taip ir liko - tėvas nepristojo. (B. Bikulčienė, 55 m.a,, 
Aukštakalnių k., Salako v. Užr. P. Jarackas 1936.VIII.15. LTA 978/156.) 


69-83. PINIGŲ KASĖJŲ NUOTYKIAI 


69. Netoli Jukainių gojaus, prie Tarvainių kapinių, pamatęs pinigus degant. Jis 
nuėjęs užsižymėjo tą vietą, kad galėtų atrasti. Tuomet buvo Velykų Subata, jis 
mano: „Jei ilgiau lauksiu nėjęs pinigų kasti, gali kitas išimti, - gal ir kitas taip 
matė, kaip ir aš“. Tą patį vakarą, niekam nieko nesakydamas, apsitaisė, pasiėmė 
štempelį, lopetą - ir eina pinigų kasti. Priėjęs prie tos vietos, ir teberado taip pat, 
kaip buvo užsižymėjęs. Priėjęs pradėjo smaigstyti su štempeliu - ėmė ir uždūrė 
pinigus. Žmogus dideliai pradžiugo ir tikrai manė išsiimti pinigus. Pradėjo kasti, 
kasė kasė ir iškasė didelį puodą, dviejų gorčių didumo. Atidengė tą puodą ir rado 
pilną auksinių pinigų. Išėmė tą puodą ant krašto, bet niekaip negali atsistoti - 
susirietė kaip kamuolys ir ritinėjas ant žemės. Mano sau: „Dievuliau tu mano, 

argi reiks per visą savo amžių ubagu būti?“ Ritinėjos, ritinėjos kaip koksai kamuo- 
lys, ant žemės, paskum sumanė įdėti atgal pinigus į tą duobę - rasi, išsitiesiu atgal, 
kaip buvęs. Įritino atgal tą puodą į duobę, pradėjo su rankomis kapstyti žemę, nes 
su lopeta negalėjo. Kai tik tuos pinigus užkasė, tuojau ir išsitiesė. Matyti, kad tie 
pinigai buvo užkeikti. (Pikturna, Viduklės apyl. Užr. P. Jasiulytė. LTA 783/177.) 


70. Vienas žmogus, pasiėmęs kastuvą, išėjo pinigų kasti. Priėjęs kasa kasa, pi- 
nigai pasirodo ir vėl prapuola. Žmogus vis kasa. Tik iššoko trys šunes ir ėmė jį 
loti. Žmogus kad apsisukė triskart su lopeta, šunis ir nuvaikė. Vėl kasa toliau. 
Baigia pinigus kasti, tik pamato - atvažiuoja degąs vežimas, gaidžių įkinkytas. 
Žmogus nustoja kasti, pinigai vėl prapuola. Žmogus buvo pasiryžęs žūtbūt pini- 
gus iškasti. Vėl kasa kasa... Jau baigia kasti, tik išgirdo gaidžius giedant, šunis 
lojant. Žiūri - jau diena, saulė teka. Nusispjovė supykęs žmogelis ir eina namo, 
nes dieną juk pinigų niekas nekasa. Vos nuėjo žmogelis kelis žingsnius, pamatė, 
kad kaip buvo naktis, taip ir tebėra, pats vidurnaktis - žvaigždės mirga, mėnuo 
šviečia. Taip žmogelis ir neiškasė pinigų, (V. Namajūnienė, 45 m.a., Avižių k., 
Dusetų v. Užr. B. Zaleskis 1928.1.30. LTA 11/113.) 


71. Tverečiaus parapijoje, Raščiūnų lauke, šalia kelio, einančio į Svylę, yra vie- 
nas kalnutis, labai gražus, tartum supiltas. Vieni žmonės pasakoja, kad ten kasant 
randama Žmogaus kaulų, kiti pasakoja, kad kai didysis Napoleonas kariavo su 
rusais, tai jo kariuomenė užkasė ten gerą skaičių pinigų. Kartą, dar baudžiavos 
laikais, kada Svylė buvo dar dvaras ir žmonės ėjo į jį dirbti, vienam vyrui pasirodė 
ten pinigai. Jis ėmė nakčia juos kasti ir prikasė tuos pinigus. Tuomet tam žmogui 
pasirodė, kad atjoja iš Svylės raitas ponas ir su ilgu botagu, varo didelę bandą 
avių, stačiai pas žmogų. Jis bijojo, kad ponas neatimtų pinigų, manė, kad paskiau 
atėjęs ras, tai ir pabėgo į šalį. Bet po kelių minučių viskas pranyko. Tuomet nuėjo 
ir pinigų pasiimti, bet neberado nei tos vietos, nei pinigų. (Tverečiaus v. Užr. 
A. Dundulis. LTA 339/9.) 


72. Jei žmonės pasiima užkeiktus pinigus, tai tiem žmonėm nelaimės ir nelai- 
mės. Gyveno Pašilių kaime (Ramygalos valsčius) tokie Ramonai. Dabar jie gyve- 
na po Upyte. Labai bagoti žmonės, ale visi lozoriai: tai šlubi, tai kitam veidas 
sugadintas. Jie seniau rado pinigus. Jei nori žinoti, ar pinigai užkeikti ar ne, reikia 
pakasti juos po obele. Jei obelė nudžiūsta, tai pinigai užkeikti, o jei žaliuoja - drą- 
siai vartok, neužkeikti. (M. Janionienė, 46 m.a., Dubarų k., Ramygalos v. Užr. Ka- 
zys Janionis 1936.IV.6. LTA 859/39.) 


73. Pas Ciekšnius Ventos atskardėj buvo užkeiktų pinigų. Žmonės matydavo, 
kai graži mergina ten vaikščiodavo ir vaikščiodavo. Taip vieną kartą ir paklausė 
anos, ko ana čia vaikščioja, bet ana neatsakė, - taip jau suprato, kad čia yra už- 
keikti pinigai. Ėmė kasti, atkasė skrynios kertę ir užgriuvo. Vėl kasė ir vėl užgriu- 
vo. Taip ta mergina ir atsiliepė: „Nevargkit, nieko nebus, tiktai šv. Jono dieną per 
sumą galėsit išimti“. Taip ir buvo. Šv. Jono dieną nuėję kasti ir atkasė. Didžiausia 
skrynia pinigų buvo pilna. (E. Dainienė, 65 m.a., Bausko k., Papilės v. Užr. S. Ma- 
jauskas 1936.X.21. LTA 987/14.) 


74. Vienam Žmogui prisisapnavo, kad po akmeniu, kuris yra prie Daržininkų 
kaimo (Valkininkų valsčius), yra daug užkeiktų pinigų. Jis ant rytojaus pasikėlęs 
nuėjo prie to akmens ir pradėjo kasti. Kasa kasa - ir matosi jam auksas. Jis jau 

siekia (paimti) tą auksą, - kai palietė auksą, rankos ir prilipo - traukia traukia 
ranką ir neatitraukia. Pradėjo prašyti: „Šv. Rapolai, paleisk - daugiau aukso ne- 
ieškosiu. (Valkininkų vls. Užr. Ziminavičius. LMD I 598/6.) 


75. Vieną sykį žmogus aina pro Šatrijos kalną. Ir taip buvo vakaras, tai mienuo 
švietė biskutį, tai jis žiūri, kad unt Šatrijos kalna kas ten taip baltas, būtų kaip 
merginas. Nu, tai jis žiūri, kad pasisuk pryš mienesį ir baltas blukčiuoja. Jis su- 
pranta, kad tai merginas te šuok. Paskiau paajįs ir vielei jis žiūri. Ir vis pasisuk 
pryš mienesį. Ir vynų sykių tų merginų ir nelika. Tai jis paaja tuoliau. „Oo, čia, - 
saka, - būta turbūt piningų plienes, ne merginas“ . Ir tu pačiu sykiu pradieja degti: 
lypsna plu plu, plu plu. „Oo, tai, brolyti mana, čia tikrai piningai yra“. Pareja 
namuo, atsisieda unt luovos, dar ilga galvuoja. Kad jau lypsna išeja, tai tur būti te 
yra piningai. Atsigulė naktį ir sapnuoja. Sapnuoja, kad skrynia piningų aukštyn 
iškilusi ir kažkas jam saka: „Nu, ir kodėl tu tų piningų neišsiemi? Juk tai yra daug 
ten turta“. Atsikielįs rytmetį, nuaja sava draugams ir pasakuo: „Bruoliuk mana, 
ar tu žinai, kad einam piningų kasti. Uot Šatrijos kalni tai turi būti tikra piningun, 
ba dėltuo, kad vakar kaip iškila tuos plienės, tai tikra atruodi pininga. Mat sidabri- 
nia pininga arba auksinia, tai jie visada šveičias, tai jųjų plienes. Jeigu būtų sninga, 
tai ten tuos plienes ir būtų unt tuo sniega“. - „Tai gera, bruoli, ainam ir kaskim. 
Ale ainam naktį vielai, kad kaimyna nepamatytų, paskiau apskųs mumis valdžiai". 
Nu, ir nuaja. Nuaja, pasiemė luopetą. Tiktai vieną sykį užkabina, antrą sykį, džink 
džink suskumbieja. Turi būti jau skrynia piningų žemyn nubiega, turi būti ji yr 
užkeikta. Paskiau pasilinkė ir žiūri, kad didžiausi skylie te Šatrijos kalni. Nu, ir 
taip ir palika tie pininga neiškasti, ir po šia dyna apie tus piningus visi te kalba. 
(Julija Andrulienė, 56 m.a. Gimt.: Užalksnių k., Užvenčio par. Atv.: 1911. Gyv.: 
Chicago, Ill. Užr.: 1949.X.9. Arch.: R 44/55.) 


76. Kitą kartą vienas žmogus anksti, galėjo būti dar pati suma, ėjo iš bažnyčios. 
Eidamas per savo pievas ir pamatęs pinigus bedegančius. Jis tuoj atradęs akėčvir- 
balį ir pradėjęs kniurvyti toj vietoj. Atradęs ten akmeniuką, didesnį už žmogaus 
galvą, tą išmetęs iš tos duobelės, pradėjęs krapštyti giliau. Atradęs paplokščią 
akmenio dangtį, tą dangtį kai pakėlęs, tuoj mėlyna ugnis jam į akis iššokusi. Na, 
šis akis išsikrapštęs, išmetęs dangtį ir atradęs čielą katiliuką, pilną raudonųjų. Pa- 
siėmęs už lankelio ir einąs sau namo, kaip žydas su katilėliu kieckus iš kuknios į 
gryčią nešinas. Kai tik priėjęs laukugalio krūmelius ir pamatęs, kad atbėgąs išsi- 
žiojęs didelis bjaurus šuo, ant pinigų katilėlio žiūrėdamas. Šis persigandęs einąs į 
šalį su savo katilėliu, ale šuo vėl eina už akių, išsižiojęs ir žiūri į katilėlį. Na, nebė- 
ra ko šiam bedaryti, negali nuo šuns išbėgti. Pametęs katilėlį, ėjo sau tolyn ir šuo 
dabar jau nebėjo žmogui priešais, ale pribėgęs prie katiliuko visus pinigus išlakė. 
Žmogus, ant pavakarės nuėjęs, nors tą katiliuką parsinešti, ale katiliuką rado dar 
pilną, su pinigais, ir velnias nieko negalėjo padaryti, kai tik nuo vietos gavo iškel- 
ti. Daugiau, parsinešęs namo tuos pinigėlius, dėl buvimo buvęs bagotas, ale iš tos 
baimės gavęs išgąstį ir labai susirgęs, - tie jo pinigėliai visi išėję ant pasigydymo. 
(Sargūnų k., Joniškio v. Užr. J. Trumpulis 1885. LMD I 978/7.) 


77. Vienas Melvydžių kaimo (Joniškio valsčius) žmogus, pavarde M., pamatęs 
pinigus bedegant ir iškasęs čielą viedrą raudonųjų. Niekas to nežinojo, tik visi 
dyvijos, kaip galėjo M. taip ūmai palikti bagotas. Dabar mūsų M. yra turtingas su 
rastais pinigais. Važiavo M. rudenį iš Mintautos ir pasivėlino, jog (jau ir) sutemo. 
Atvažavus į tą vietą, arti koplyčios, kur buvo radęs tuos pinigus, stabt ir sustojo 

arkliai. M. buvo su poriu, o jo sūnus su vienu (arkliu). Daugiau jis pliekia tuos 
arklius, o arkliai negali patraukti - tuoj verčias ratai apsukui, negali ir negali be- 
pavažiuoti. Sūnus, paskutiniuose ratuose būdamas ir pamatęs po tėvo ratų belan- 
džiojantį veršį, sakė: „Tėte, žiūrėk, kas (landžioja) po tavo ratais?“ Tėvas išlipo ir, 
pamatęs veršį, suprato, jog tas veršis jį yra užstojęs dėl rastųjų pinigų. Tėvas vėl 
norėjo pavažiuoti toliau, ale negalėjo nei iš vietos pasijudinti. Tėvas, pajutęs tokią 
negerą pirtį, pradėjo veršio prašyti: „Ar tu girdi, verši, ko tu nuo manęs nori, kad 
neleidi man važiuoti?“ Ale veršis, kaip jau veršis, nieko neatsakė, o važiuoti nelei- 
džia. Daugiau M. prižadėjęs: „Aš tau užpirksiu mišias, pamylėsiu ubagus ir pa- 
kelsiu želaunus pietus ir bankietą kuono didžiausį, tai vis dėl tavęs“. Veršis tuoj ir 
prapuolė. Tai M. ir suprato, kad veršis to buvęs reikalingas. Dabar M. laimingai 
parvažiavo namo. Prižadus išpildęs, paliko turtingu ūkininku. Dukteris vartoda- 
mas davė gerą pasogą, 0 ant gyvenimo galo jo sūnai paliko pavargėliais gaspado- 
riais. (Sargūnų k., Joniškio v. Užr. J. Trumpulis 1885. LMD I 978/6.) 


78. Klebiškio dvaro pošnioj (Šilavoto valsčius) buvo gluosnis ir per jį visą iki 
viršūnei eidavo rudenio vakarais mėlyna ugnis. Pasakotojo tėvas vis rengdavosi 
su kaimynu eiti kasti tuos pinigus. Kai jie buvo jauni, tas medis buvo tvirtas. Jiems 
apsivedus, vaikus išauginus, tėvas miegojo stuboj mišių laike ir klauso, kad už 
sienos atėjo kas ir dundena. O tėvas vis tą medį laikė mintyje. Sako: „Baltrau, 
Baltrau (tėvas buvo Baltrus), ar miegi, klausyk, ką aš tau sakau!“ - „Ką, ką?“ - 
„Neik tu tų pinigų ir nekask, aš tau sakau. Ale neik ir nekask!“ Tuosyk tėvas pa- 
budo, apsidairė, kad jis miegas. Ir liko pinigai nekasti. (J. Barauskas, Pakiauliškio k., 
Šilavoto v. Užr. V. Kulbokas 1932.VIII.7. LTA 372/74.) 


79. Du vyrai Vaivorienėj kasė pinigus, o niekaip neiškasė. Vieną sykį jau buvo 
su visu beišimą, atvažiuojanti Varnelienė (mirus buvo) pora arklių, kuoču. Šiuo- 
du susigėdo, kai pamatė atvažiuojant, ir pabėgo. Paskiau antrą sykį kasė du vyrai 
tuos pačius pinigus. Jau vėl buvo iškasusiu su visai, bereikėjo iškelti katilą iš 
duobės. Tada atėjo biesas ir sako: „Kurs be brostvų, tą grobsime“. Vienas buvo 
be brostvų, tas iš duobės ir antras paskui, ir palakstė abudu. Paskiau kai sugrį- 
žo, neberado pinigų. (Stakanienė, 60 m.a., Plungės m. Užr. J. Mickevičius 1934. 
LTA 470/2.) 


80. Kartą trys žmonės (Pakapės lauke) kasę kasę ir atkasę geležinę skrynią. 
Atbėgo trys šunes, palojo ir nubėgo, - kasėjai nepabūgo. Kai tik šunes dingo, tuoj 
pasirodė trys kareiviai ir pradėjo statyti kartuves. Vienas (kareivis) tada sušuko: 
„Kurį pirma imsim?“ Kasėjai metė lopetas ir pabėgo, - jiems pasidarė baisu, vie- 
nas net mirė. Vėliau skrynios neberado. (Davainių k., Dusetų v. Užr. B. Urbonas 
1935. LŽV 1706.) 


81. Puokės kaime yra senos kapinės. Tose kapinėse yra labai sena, kokių 200 
metų senumo, liepa. Žonė pasakoja, kad po ta liepa esą užkasti pinigai ir kad 
tuos pinigus saugo velniai. Vieną kartą susitarę keturi vyrai iškasti tuos pinigus. 
Pasiėmę lopetas, iešmą ir šautuvą visi keturi nuėję į kapines. Pradėjo kasti. Kasda- 
mi žiūri, kad didelis kiškis bėga aplink kapines. Vienas vyrų, paėmęs šautuvą, 
sako: „Aš jį tuoj nušausiu“. Kiti sako jam: „Nešauk, galbūt jis yra velnias“. Jis, 
neklausydamas jų, pykšt į kiškį. Bet vienas iš jų tuoj krito negyvas žemėn. Likusie- 
ji baisiausiai persigando, matydami savo draugą nebegyvą. Bet matydami, kad 
čia yra velnio darbas ir kad čia tikrai yra pinigai, nieko nežiūrėdami ėmė kasti 

toliau. Greit atkasė didelį grabą. Tuoj visi trys sukibę nuvožė. Bet visi baisiausiai 
persigando pamatę, kad iš grabo pakilo žilas senis su ilga barzda ir pilnomis sau- 
jomis pinigų. Tuoj jie atsipeikėjo pamatę, kad tas vienas senis jiems trims nieko 
negalės padaryti. Tik staiga šmukšt iš liepos nusileido virvė ir balsas sušuko: „Ku- 
rį pirmą karsim: baltkelnį, mėlynkelnį, dryžkelnį?“ Mat vienas buvo baltomis kel- 
nėmis, antras mėlynomis, o trečias dryžomis. Visi trys persigandę šoko bėgti, kiek 
tik kojos galėjo nešti. Paskui visi trys susirinkę sutarė niekam nesakyti, kad savo 
draugą nušovė ir ryto metą nuėjo jo laidoti. Nuėję jie nustebo, kada rado duobę 
užkastą ir dailiai užlygintą, o draugo lavono visai nerado. (L. Budrys, 75 m.a,, 
Žemaičių Kalvarija. Užr. A. Brazdeikis 1928. XII. LTA 1167/6.) 


82. Žemaičių Kalvarijos miestelyje, netoli Večerninkės koplyčios, tuoj už tvo- 
ros yra daržas. Vieną kartą tame darže trys vyrai kasė duobę. Iškasę apie 80 cm 
gilumo, užtiko didelį grabą, trimis geležiniais lankais apkaltą. Apvalę jį nuo že- 
mių, bandę pakelti. Bet nors dėjo visas sylas, grabo negalėjo nėmaž pajudinti. Tik 
sudavus į jį su kastuvo kotu, grabe kažin kas žvangėjo. Jau jie norėjo atsinešti 
kirvį, prakirsti grabo lentas ir pažiūrėti, kas tame grabe yra. Mat iš seno buvo 
pasakojama, kad Žemaičių Kalvarijoje, kaip tik netoli tos vietos, esą užkasti grabe 
būktai prancūzų kariuomenės pinigai, kada jie bėgę per Lietuvą. Jie nutarė nueiti 
paklausti kleboną, ar galima prakirsti grabą. Klebonas grabo prakirsti neleido, bet 
liepė toje pačioje vietoje jį užkasti. Vyrai taip ir padarė. Grabas tebėra užkastas 
tame darže ligi šiai dienai. Vienas iš tų kasėjų dar tebėra gyvas ir gyvena Plungės 
mieste. Jis galėtų ir tą vietą parodyti, tai tūlas Steckis. (L. Budrys, 75 m.a., Žemai- 
čių Kalvarija. Užr. A. Brazdeikis 1928.XII.20. LTA 1167/11.) 


83. Lygumų parapijos kokio tai sodžiaus ūkininkui kelias naktis iš eilės prisi- 
sapnavo, kad jis eitų ir išsikastų paslėptus pinigus. Žmogelis neberimdamas nuė- 
jo pasiklausti kunigo. Kunigas jam patarė eiti. Vienoj vidunaktėj žmogelis nuėjęs 
pradėjo kasti. Atkasė kokį stuomens gilumą ir rado didelį katilą, bet tas katilas 
buvo taip gudriai užkastas, kad pinigų tuoj negalėjo išsiimti. Pradėjus jam dar- 
buotis apie katilą išgirdo, kad kažkas atvažiuoja. Privažiavo susėdę gražiuos ra- 
tuos ir gražiu arkliu du ponaičiai. Pasakė: „Padėk Dievas“ ir klausia: „Ar niekas 
čia neatvažiavo?“ Žmogus atsakė, kad nevažiavo, ir ponaičiai nusiskubino toliau. 
Tik tie spėjo nuvažiuoti, pamatė, kad vėl atvažiuoja vienas ponaičiukas su pakin- 
kytu ožiu. Privažiavęs pasakė: „Padėk Dievas“ ir klausia: „Ar niekas čia nevažia- 
vo?“ Žmogus atsakė, kad važiavo. Paskui vėl klausia: „Ar aš juos dar pavysiu, ar 
ne?“ Žmogus atsakė, kad jie netoli bus dar nuvažiavę ir jis juos dar pavysiąs. Ponai- 
čiukas įsisėdo ir nuvažiavo toliau. Žmogus skubina sušilęs, net uždusęs, kad tik 
greičiau atvertus katilą ir išsiėmus pinigus. Važiuoja pro šalį jaunas ponaičiukas 
rogelėse, žąsiuką įsikinkęs. Privažiavęs prie Žmogaus klausia: „Ar nevažiavo kas 
pro šalį?“ Žmogus jau užpykęs atsakė, kad važiavo. Ponaičiukas vėl klausia: „Ar aš 
juos dar pavysiu, ar ne?“ Žmogus nebeiškentęs piktai atsakė: „Ko tu velinio su žą- 
siuku pavysi!“ Kai tik tuos žodžius ištarė, tuoj suūžė prie pat kojų ir katilas su pini- 
gais nudundėjo žemyn. O ponaičiukas nubėgdamas skaniai nusijuokė. (J. Gudjur- 
gis, 79 m.a., Laborų k., Linkuvos v. Užr. P. Gudjurgis 1931. XII. 28. LTA 337/25.) 


84-87. PAPARCIO ŽIEDO IEŠKOJIMAS 


84. Šv. Jono naktį vienas pasitiesė skarą ir lauks, kad jam atneštų paparčio 
žiedą. Reikia nesijuokti, o jeigu susijuoksi, tai neatneš paparčio žiedo. Pasitiesė jis 

didelę skarą, pasiėmė knygą, žvakę užsidegė ir meldžiasi atsiklaupęs. Tiek jis mel- 
džiasi, kad nė akių nepakelia nuo tos knygos - skaito, meldžiasi, taip ščyrai jis 
meldžiasi. Rėplioja visokie ropliai pro jį, šliaužia, o jis anei akių nepakelia, mel- 
džiasi akis įsmeigęs į knygą. Tik žiūri - atvažiuoja višta su šiaudų vežimu, tiesiai 
ant jo, - kad tokį didelį vežimą veža ta višta, kaip trobą. Pakėlė akis ir neišturėjo 
jis - susijuokė. Kai tik jis susijuokė - ir pražuvo ir ta višta su šiaudų vežimu, ir visi, 
kas tik buvo, ir jis vienas klūpi. Mat reikia nesijuokti, tai atneš paparčio žiedą. 
(U. Petraitienė, 77 m.a., Valatkonių k., Baisogalos v. Užr. V. Žaromskis 1937.1.22. 
LTA 1060/31.) 


85. Seniau šv. Jono naktį žmonės eidavę į mišką. Nuėję apsibrėždavę su žvake 
aplink save ratą ir melsdavęsi, laukdami paparčio žiedo. - Vieną kartą kažin koks 
vaikinas nuėjo į mišką šv. Jono naktį, apsibrėžė aplink save ant žemės ratą ir ėmė 
melstis, laukdamas paparčio žiedo. Neilgai pasimeldus, kad pradėjo jam rodytis 
visokios baidyklės, visokie žvėrys, gyvatės, žalčiai ir kiti. Staiga jis pamatė sūrį. 
Nupjovė jam galą ir suvalgė. Ir vėl meldėsi, laukdamas paparčio žiedo. Laukė ir 
meldėsi iki pat ryto, bet paparčio žiedo nesulaukė. Nesulaukęs paparčio žiedo, 
ėjo į namus. Parėjęs į namus, rado savo motiną be nosies: išeidamas paliko su 
nosimi, o parėjęs rado be nosies. Mat, kai jis pjovė sūriui galą, tai nupjovė motinai 
nosį. (Jonas Vaitekūnas, 63 m.a,, Žilionių k., Šeduvos v. Užr. Br. Fabijonavičiūtė 
1926. LTA 2202/147.) 


86. Šv. Jono vilijoj (išvakarėse) eidavo ieškoti paparčio žiedo. Reikėdavo paim- 
ti žvakė, dvi paklodės ir šermukšninė (lazda), nueiti į mišką, viena paklodė pasi- 
kloti, su kita pačiam užsidengti ir su šermukšnine apsibrėžti ratą, kad niekas ne- 
prieitų. - Vieną kartą berniukas užsimanė rasti paparčio žiedą, nes turintis žiedą, 
žinodavęs visą svieto mandrybę. Pasiėmė drobules, žvakę, šermukšninę ir knygą 
ir, nuėjęs į mišką, apsibrėžė su šermukšnine (ratą); pasiklojo drobę, užsidegė žva- 
kę ir pradėjo skaityti knygą. Apie pusnaktį kad pradėjo skambėti, šnypšti, jog 
berniukui net plaukai pasistatė ant galvos. Norėtų bėgti - bijo, reikia kentėti, o 
žiūrėti negalima, nes gali palikti nebyliu. Berniukas nežiūrėdamas skaitė knygą, o 
šmėklos sylijosi periškadyti, kad pasižiūrėtų: tai šnypštė, tai kaip Žmonės šnekė- 
josi, bet berniukas išturėjo. Po pusnakties gaidžiai užgiedojo ir baidyklės prany- 
ko, bet berniukas vis sėdėjo ir skaitė knygą. Diena praaušo, prieš saulės tekėjimą 
sušniokštė vėjas ir nuskambėjo ant drobulės pilkas žiedelis. Berniukas pasiėmė ir, 
atbielijęs rankos skūrą, įdėjo žiedą, užsirišo ranką. Kai užgijo, stojos visko ant 
svieto žinovu. - Kiti vėl pasakoja tokį atsitikimą. Apsivedęs vienas bernas ir abu 
su pačia užsimanę ieškoti laimės. Dėl to šv. Jono naktį, taip pat, kaip berniukas, 
pasiėmė paklodes, žvakę ir t.t. Kada atsisėdo, pribėgo Žvėrių ir ėmė visaip cypti, 
jog tie persigandę pradėjo bėgti ir atsižiūrėjo į šmėklas. Dėl to stojosi abu neby- 
liais: parbėgę namo, negalėjo šnekėti nei kitiems pasakyti, ką matę. Tokie laimės 
vaisiai. (Trumpaičių k., Joniškio v. Užr. P. Narvydas 1903. LMD I 318/19.) 


87. Visai neturtingas žmogelis vieną šv. Jono naktį ėjo ieškoti prapuolusių jau- 
čių. Užėjo jis per papartynus. Ir kai tik tuo metu žydėjo papartis. Jam beeinant, 
kaip tik paparčio žiedas užkrito už jo naginės autskarių. Tik (staiga) protas nušvi- 
to: jis jau visa Žino, kas kur tik yra. Jis ir pamatė, kad po jo kojomis negiliai žemėse 
yra katilas aukso. Jis tuos pinigus išsikasė ir nešasi namo. Beeidamas pavargo, 
atsisėdo ir persiavė kojas. Paparčio žiedas ir vėl iškrito, jis ir vėl nieko nežino, 
nieko neatmena. Bet tų pinigų, kuriuos jis rado, užteko jo visam amžiui, - buvo 

visą amžių bagotas ir laimingai gyveno. (J. Indriūnas, 85 m.a., Duokiškio bk. Užr. 
B. Zaleskis 1928.III.12. LTA 10b/122.) 


88-89. SUGRĮŽTĄS PINIGAS 


88. Kaimynas Ungurys ketvirtadienį gavo iš Amerikos tūkstantį rublių. Ėjo jis 
pro smuklę. Užėjo jon, išgėrė buteliuką ir, neturėdamas smulkesnių, davė rublį 
smuklininkui už degtinę, o smuklininkas jam grąžos atidavė 80 kapeikų. Mat bu- 
teliukas kaštavo 20 kapeikų. Parėjo kaimynas namo, norėjo pasirodyti pinigus 
pačiai. Išsiėmė piniginę, žiūri - piniginė tuščia, o pinigų nė kapeikos nėra. Nera- 
dęs pinigų, pasikvietė daugiau kaimynų ir nuėjo pas smuklininką, iškratė jį ir 
rado pas smuklininką 999 rublius ir 80 kapeikų. Jie padarė savo teismą smuklinin- 
kui - primušė jį. Tada smuklininkas prisipažino, kad jis nevogė pinigų, bet kad jis 
turi užburtų 80 kapeikų, kurias atidavė kaipo grąžą - tos 80 kapeikų atvedė jam 
999 rublius. Užburti pinigai yra gyvi, jie patys iš vienos piniginės gali pereiti ki- 
ton, iš vienos kišenės kiton. Ne tik jie patys sugrįžta pas burtininką, bet jie dar 
nusiveda ir visus kitus pinigus, esančius su jais piniginėje. (O. Silickienė, 90 m.a., 
Kurėnų k., Ukmergės v. Užr. P. Valeika 1932.XII.26. LTA 397/92.) 


89. Kitą kartą Raseinių mieste buvusi žy delka, kuri pirkdavusi bulves ir užmo- 
kėdavusi dviem grivenom brangiau, bet kuomet ji pasitraukdavo nuo vežimo, tai 
piniginėj jau nebūdavę pusės ar viso rublio. Švagždys pasakoja: „Kartą nuvežiau 
ir aš bulves. Atėjo ji pas mane, nupirko, užmokėjo dviem grivenom brangiau. Aš 
jau buvau iš senų Žmonių girdėjęs, kad užčeravotą pinigą reikia apspjauti. Aš 
gavęs apspjoviau, parvažiavau namo - pinigas tebesąs. Nuėjau į Viduklę, papra- 
šiau papirosų. Užmokėjau tas dvi grivenas ir parėjęs žiūriu - tos pačios dvi grive- 
nos (tebesą pas mane). Po to nunešiau jas į Jukainių kelio kryžkelę, iškasiau duo- 
bikę ir įdėjau. Nuo to sykio pinigai daugiau nesugrįžo“. (J. Švagždys, Jukainių k., 
Viduklės v. Užr. J. Čepaitis. LTA 783/286.) 

ENCHANTED TREASURE 


SUMMARY AND REFERENCES* 


1-2. Curse: only the same hand may take it out. The money is dug out with the 
dead man's hand. (N543.1.) Refs.: LP, II, 126; no. 63, p. 127, no. 69/ LPY, IV, 75, 
no. 77/ LV, 243, no. 15/ EO, 1891, p. 231, no. 1/ TŽ, II, 259f. / TD, VII, no. 264. 

3-4. Curse: heads demanded. Chickens“ or sparrows' heads are led down and 
the money unearthed. (N543. 7*.) Refs.: Dow-Sylw., I, 90/ LP, II, 124, no. 56; p. 126 
f, no. 62, 65,67/ LPY, II, 151, no. 92; p. 199, no. 119/ TŽ, II, 260/ TD, VII, no. 265. 

5-7. Curse: may this money sink into earth as deep as my voice will reach. An 
eavesdroper poured part of that money into his coat or trousers. After the curse 
both the money and the cloth sink into the earth. (N591. 1*.) Cf. no. 64. Refs.: 
Dow-Sylw., I, 150/ LP, I, 102, no. 37; II, 124, no. 57. p. 126, no. 64/ LPY, II, 198, 
no. 118. 

8-9. Curse: one may get the money who will run (dance) naked at my funeral. 

10-11. Curse: one who will plough (harrow) with me in harness (or with two 
hares, he-goats, or ravens) may unearth the money. (N543.2.) Cf. no. 1: one who 
will plough with his wife... Refs.: LP, II, 127, no. 68/ LPY, II, 151, no. 93; IV, 75, 
no. 76. 

12. Curse: one who would like to use this money after my death, must also use 
(eat) my excrements. (N543.5*.) Ref.: LP, II, 125, no. 61. 

13-14. Curse: one who will take my money, may the devil skin him alive (or 
break his neck). (N543.9*.) 

15-17. Curse: may the old devil have the cauldron. Hearing this curse, the 
hidden man replies: „And I the money“. After some time the devil comes and 
says: „Take out your money, I need the cauldron to braise the old man“. (N591.2*.) 
Cf. no.3. Refs.: Dow-Sylw., I, 98/ LP, II, 124, no. 58/ LPY, II, 204, no. 127/ LV, 286, 
no. 22/ Wolt. chrest., II, 368, no. 88/ TD, IV, no. 625. 

18. Devil crawls into dead miser's skin and replaces him in shroud. 
(Cf. G303.18.3) Cf. LTL, I, nos. 35B; 67, 98A. 

19. The miser eats up his money. (O273.3.) His son (hind) wants to cut open the 
corpse's abdomen and get the money, however, the devil warns him: „Do not spoil 
the skin!“ The devil shakes out the money and takes the skin. (W151.7*.) Refs.: LP, I, 
37 no. 21; II, 125, no. 59/ LPY, II, 197, no. 117; IV, 63, no. 64/ Bal. sak., no. 638. 


*  Abbreviations the same as in author's book Lithuanian Mythological Legends (Nida Book Club, 
No. 13, 1956). 


UŽBURTI LOBIAI 


20-22. The miser puts his money inside his coffinpillow. (N522.) Later the gra- 
ve was unearthed and the money found stuffed in the dead man's mouth, ears, 
and eyes. Refs.: LP, II, 125, no. 60/ LV, 245, no. 17/ Bar., 201/ TD, IV, no. 627. 

22. Miser puts his money in hallow walking stick and asks his children to place 
his stick in the coffin. 

23-25. A rope for miser. A man about to hang himself is instructed by the devil to 
steal the miser's hidden money and leave a rope near this place. Finding his money 
gone, the miser hangs himself. (N545.1*.) Refs.: LP, II, 119, no. 50/ LPY, II, 214, no. 135; 
IV, 55, no. 56/ LV, 318, no. 53/ J. Balys. Lietuviškos pasakos, (Chicago, 1951), p. 117ff. 

26-27. Man who has hidden his money haunts after death. Cf. no. 68. Refs.: LV, 
243f., nos. 14,16/ LTL, I, nos. 39A, 39B (=Midwest Folklore, 1952, p. 47£.), 120f., 127. 

27-29. Cursed money haunts. A mysterious voice is heard: „I will drop... fall... 
go... fly... get in... throw..., etc“. The brave man answers: „Do that!“ Money drops 
down. (E373.1.) Refs.: Dow-Sylw., I, 265/ Kar., XII, 21, no.61/ LPY,11, 216, no. 139/ 
LV, 195, nos. 75f., p. 244, no. 15/ TŽ, II, 259/ TD, III, 45, no. 377. Cf. Hindu folklo- 
re: Natesa Sastri. Indian Folk Tales, (Madras, 1908), p. 335-341; Howard Kingscote. 
Tales of the sun, (London, 1890), p. 267-273, no. 23. 

30-44. „Strike me, there will be money!“ Cursed money wanders about in hu- 
man or animal shape, asking to be struck or touched. (D712.3.) If somebody dares 
to do that, the specter transforms into money. (N592*.) See also nos. 50-54. Refs.: 
Dow-Sylw., I, 141/ LP, II, 127f., no. 70; p. 128, no. 72/ LPY, II, 200, no. 121; IV, 76, 
no. 78/ TD, IV, nos. 628-630; VII, no. 266. Cf. Hindu Panchatantra, book V, story 5. 

45, 47, 67. The destined man only can get the treasure. (N552.1.) 

44-46. Dog as guardian of treasure. (B292.8.) See also nos. 55, 67, 70, 76, 80. 
Refs.: LP, II, 129, no. 76. 

47-49. Money in dog's skin. Digging for money, the man finds a dead dog and 
throws it through his neighbour's window. Money falls out. (D422.2.1.) Refs.: Dow- 
Sylw., I, 116, 141/ LPY, II, 67, no. 42; p. 201, no. 122/ TD, IV, no 631. 

50-54. Money on ajourney. Nos. 299-300: A man overhears a conversation of 
two devils in the bath-house: „I shall change myself into a Jew, and my money 
into acow, and goaway“ . The man lashes at the cow with a rosary, and the money 
falls out. (N592.1*.) Nos. 52-54: Money travels in the shape of man or animal, and 
can be disenchanted by striking or touching. See also nos. 30-44. 

55-88. A box full of money appears to the people. (N525.) A princess guards it. 
(N572.1.) See also nos. 58A, 73, 75, 80. 

59-60. „Take, but twice only“. One is allowed to help himself to the money 
from the haunted chest (for repairing of its broken lock), however, on condition 
that he will take of it but twice. (C91.2*.) If this warning is disregarded, the lid of 
the chest drops down and cuts off the man's hands or head. Refs.: Kar., XII, 21, 
no. 62/ LPY, IV, 76, no. 79. 

61-65. The ghostly money ir the boat. A boat with the ghostly gold is seen 
floating on the lake, and an enchanted girl (sometimes a boy) is sitting in the boat. 
Man tries to hold the boat and get some gold, however, without success. 

66-68. Dreaming of hidden treasure. The money appears itself to the man in 
his dreams and tells him what be is to do in order to get it. (N531.) See also nos. 31, 
51-54, 58, 65, 74-75, 83. Refs.: LV, 179, no. 34; p. 195, no. 74/ TD, IV, no. 633/ Cf. 
J. Balys. Istoriniai padavimai, (Chicago, 1949), nos. 50-56. 

69. Concealed money burns. Attempts by a lucky man to unearth the money 
which he saw burning. (N532.) See also nos. 48. 75-78. Refs.: LP, II, 128f., no. 71, 
73-75/ LPY, IV, 76f., no. 80/ LV, 201, no. 88; p. 330, no. 70. 

69-83. Various adventures with cursed money. Hidden treasure haunts the 
place, but is rarely found. (N550.I*.) The treasure seekers meet with serious obs- 
tacles and seldom have success. (N557; N576.) Refs.: Lang., 425f., nos. 9f./ Dow- 
Sylw., I, 207/ LP, II, 129, no. 76/ LPY, II, 204, no. 128/ LV, 189, no. 60; p. 191, 
no. 63. p. 192f., no. 70; p. 201, no. 88/ TD, IV, no. 632; VII, nos. 267-269. 

70-71. Unusual sights are seen by treasure diggers: night appears to turn into 
day prematuraly, strange travelers appear and induce the diggers to lose their 
temper and swear, dogs and devils disturb them, etc. See also no. 83. 

80-81. Somebody threatens to hang the treasure diggers who, however, run 
away. 

84-87. Search for fern blossom which makes it possible for one to know everyt- 
hing, to see hidden treasures, etc. It is difficult to obtain. The searcher is frighte- 
ned away in the same way as treasure diggers. Sometimes one gets fern blossom 
accidentally: it falls into his shoe while he is walking in the woods but is soon lost 
again when he removes his shoes. Refs.: MLLG, I, 343 = LPY, I, 170, no. 99; II, 69f. 
(2 var.) / Dow-Sylw., II, 226/ LP, I, 76f., nos. 17-20/ LPY, II, 215, no. 137 == Specht, 
292, no. 38/ MT, V, 150, no. 1850/ TD, IV, no. 634/ LTL, II, nos. 573-575. 

88-89. Self-returning coin (hatch-penny); brings other money to owner's pur- 
se. (Aa-Th. 745. D1602.11.) Refs.: Bezz., 68/ C. Jurkschat. Litauische Mūrchen and 
Erzdhlungen, (Heidelberg, 1898), p. 104, no. 48 = LPY, I, 157, no. 81/ LP, I, 101, 
no. 36; II, 134, nos. 26f. 

PRATARMĖ 


Mythology is the cultural philosophy of the folk, expressed 
symbolically and pragmatically, and therefore it is an inte- 
gral part of their culture. 

Earl W. Count 


Šioje knygoje dedami trumpi pasakojimai arba sakmės, užrašytos iš mūsų žmo- 
nių per paskutiniuosius penkiasdešimt metų, duoda galimumą pažinti tam tikras 
lietuvių pažiūras ir įsivaizdavimus apie antgamtinį pasaulį ir jo mistiškas būty- 
bes, be kurių Žmogaus vaizduotė negali apsieiti. Pasaulis ir gyvenimas jame pasi- 
darytų labai neįdomus ir nuobodus, jeigu jame būtų matomi tik Žmonės ir kiti 
medžiaginiai daiktai. Jis netektų savo paslaptingo jaudulio arba misticizmo, pa- 
šalinus viską, ko žmogus negali apčiuopti, pasverti, išmatuoti ir išaiškinti. Linki- 
mas į paslaptingumą arba misticizmą ir kartu baimė kažko galingesnio ir nepa- 
prasto, visados jaudino žmogaus vaizduotę ir ji sukūrė savotiškas būtybes, kurios 
kartais žmogui padedą, kartais jam kenkią, kurių reikią pasisaugoti ir apskritai 
mokėti su jomis apseiti, jeigu nori išvengti visokių nemalonumų. 

Aišku, visos tos sakmės yra paremtos mitologiškais įsivaizdavimais, per am- 
žių amžius einančiais iš kartos į kartą, tačiau jos toli gražu neduoda pilno senovės 
lietuvių religijos ar mitologijos vaizdo. Jos yra tik tarsi sukulto puodo šukės. Ta- 
čiau kaip archeologai stropiai renka sudužusių ikiistorinių puodų šukes ir daug 
ką gali išjų išskaityti, taip ir tautosakininkai tokiuose žmonių pasakojimuose gali 
išskaityti daug ką įdomaus, ko nerasime rašytų kronikų puslapiuose. Antra ver- 
tus, sakmės negali atstoti rašytinių šaltinių teikiamų duomenų apie mūsų mitolo- 
giją, pvz., mes neturime nei vienos sakmės, kuri minėtų Žemyną arba Žsemės 
deivę, nors nėra jokio abejojimo, kad senovės lietuviams ji buvo svarbi dievybė, ją 
žino ir kai kurios kitos tautosakos rūšys, kaip maldos ir užkalbėjimai. Taip tauto- 
saka ir rašytiniai šaltiniai papildo vienas kitą. 

Ne visos tos sakmės siekia gilią senovę. Kai kurios jų yra jaunos, tik paremtos 
senais įsivaizdavimais, kurie siekia vieną kitą tūkstantį metų atgal. Ne visos tos 
sakmės yra ir perdėm lietuviškos. Daugelis sakmių apie aitvarus, slogučius, vil- 
kolakius, raganas, milžinus, užkeiktus pinigus ir kita remiasi daugeliui tautų ži- 
nomais motyvais, kurie dažnokai lietuvių yra savotiškai apdorojami. Seniausios 
ir originaliausios mūsų sakmės yra apie Perkūną ir ypač apie deives arba laumes, 
nors ir ten pasitaiko tarptautinių motyvų. O vis dėlto sakmės turi daug daugiau 
tautinių arba vietinių pradų, negu tikrosios pasakos, kurių labai didelis nuošimtis 
yra perdėm tarptautinės. 

Tikėjimas į antgamtines būtybes žmogų visur lydi nuo gilios senovės. To tikė- 
jimo esmė visur yra maždaug ta pati, tik pasireiškimo formos yra skirtingos ir jos 
priklauso nuo Žmonių kultūrinio lygio, jų gyvenimo sąlygų, gamtinių ir istorinių 
aplinkybių, kiekviena Žmonių grupė tiki, kad jų pažiūros yra tikriausios, jų mito- 
logija ar religija yra geriausia, o kiti klysta. Vienas misionierius, buvęs Kanados 

indėnų cree giminės tarpe, pasakoja įdomių dalykų apie šių „laukinių“ galvoseną 
tikėjimo klausimais. Po vieno to misionieriaus pamokslo kritiškai nusiteikę indė- 
nai pradėjo diskusijas, ir vienas senas genties vyras taip kalbėjo: „Mes sutinkame 
su viskuo, ką tu tik ką pasakei. Mes žinome, kad Dievas yra ir kad Jis sutvėrė 
visus žmones. Jis padarė baltus Žmones iš baltos žemės, o mus cree indėnus iš 
rudos žemės. Jis taip pat davė savotišką religiją baltiesiems ir kitą visiškai skirtin- 
gą dėl cree. Kiekvienam jo savą“. Kitas senas vyras, jaunystėje buvęs burtininkas, 
vėliau krikščionis, sakė, kad niekas jo nenustebino misionierių pamoksluose, tik jį 
pritrenkdavo balto žmogaus panieka jų stabmeldiškoms apeigoms. Dar kitas in- 
dėnas misionieriui, norinčiam jį pakrikštyti, taip pasakė: „Jei tu pilsi vandenį ant 
manęs, tai aš pilsiu vandenį ant tavęs“, suprask, tavo mokymas ir pažiūros yra 
tiek pat vertos, kaip ir mano.! 

Kiekvienai tautai yra būdingos jos pačios susirastos religinės ir mitinės pažiū- 
ros, kuriose atsispindi jos savitumas. Anot E.W. Count, mitologija yra tautos kultū- 
rinė filosofija, išreikšta simboliškai ir pragmatiškai, ir tuo būdu ji yra jų kultūros neatski- 
riama dalis *. Nepažinti tautos mitologijos tuo būdu reikštų nepažinti ir nesuprasti 
jos kultūrinių polinkių. Neabejojamai senas ir labai populiarus lietuviuose griaus- 
mo dievo Perkūno gerbimas greičiausiai išreiškė karių ir valdovų tautos nusitei- 
kimą. Kai lietuvių karingumas atvėso ir jie pasidarė ramūs žemdirbiai, tada dau- 
giau įsigalėjo Žemynos gerbimas, kuri duodanti žmonėms derlių. Gamtos dievybių, 
deivių arba laumių populiarumas rodo, kad lietuviai jautėsi esą labai artimuose 
ryšiuose su gamta. 

Visos mitologijos nėra tik proto padaras, nes nė viena jų neišlaiko grynojo proto 
kritikos; čia reikalinga dar ir vaizduotės arba jausmų pagalba. Žmogus nori viską 
suprasti, išaiškinti visus jį apsupančius reiškinius, surasti jų kilmę ir priežastis. Žmo- 
gus dar nori valdyti gamtą ir pakreipti visus įvykius sau norima linkme. Kai pa- 
prastomis priemonėmis to neįstengia pasiekti, kai protas nebegali padėti, tada pasi- 
kviečia pagalbon vaizduotę: griebiasi magijos arba šaukiasi talkon antgamtines jėgas. 
Jei ir tai nepadeda, visą kaltę suverčia nepermaldaujamam Likimui. 

Pats pirmasis visų mitologijų tikslas buvo grynai praktiškas. Žmogus norėjo 
išvengti tam tikrų jam gresiančių pavojų, tikrų ar tik įsivaizduotų, jis norėjo susi- 
daryti sau palankias gamtines sąlygas, pagaliau atitinkamai nuteikti antgamtines 
jėgas, kuriomis jis tikėjo. Baimės jausmas čia turėjo labai didelės reikšmės. Nega- 
lėdamas įprastinėmis priemonėmis sau užsitikrinti reikalingų gyvenimo priemo- 
nių ar saugumo, Žmogus ieškojo savotiško tikrumo jausmo ir paguodos, norėjo 
rasti nusiraminimą, susidaryti jausmais paremtą įsikalbėjimą, kad viskas bus ge- 
rai arba pasitaisys žmogaus norima linkme: medžioklė seksis, gerai augs vaikai, 
gyvuliai ir javai, ligos ir priešiški demonai bus nugalėti, pagaliau tam tikrais veiks- 
mais žmogus išsipirks nuo dievų bausmės už savo elgesį, kurį jis laiko blogu. Tad 
pirmiausia žmogui rūpėjo praktiški reikalai: apsisaugojimas nuo jam kenkiančių 
arba blogų jėgų (demonų) ir išprašymas sau tam tikros naudos dar šiame pasau- 
lyje arba po mirties. Žymus jakutų tyrinėtojas V.L. Priklonskis jau prieš keliasde- 
šimt metų yra šį dėsnį aptaręs tokiais žodžiais: Gamtos žmogus yra pagal savo pažiū- 
ras perdėm materialistiškas; atitrauktinės sąvokos jo protui nepasiekiamos. Gamtinių 
žmonių tarpe dieviškos būtybės tik taip ilgai naudojasi jo pagarba, kol jos jam atrodo 
galinčios suteikti medžiaginės naudos?. Tik žymiai toliau kultūroje pažengusiose 


M. Rossignol in Primitive Man, 1938, v. 11, no. 3-4, p. 67-68. 
Indian Tribes of Aboriginal America. Chicago, 1952, v. 3, p. 55. 
>. Mitteilungen der Wiener anthropologischen Gesellschaft, 1888, v. 18, p. 165. 

tautose misticizmas daugiau atitrūksta nuo praktiškumo. Kai jau atsiranda dvasi- 
ninkų arba mintytojų (filosofų) luomas, tada jie išranda misterijas ir sukuria ati- 
trauktinę pasaulėžiūrą: dievybę reikia gerbti dėl jos didybės ir kilnumo, reikia 
pajusti žmogaus menkumą prieš ją, reikia parodyti savo nuolankumą ir dėkingu- 
mą, visišką pasiaukojimą kažkam nežinomam ir nepasiekiamam ir t.t. Pirmykš- 
čiam gamtos žmogui tokios sąvokos buvo svetimos. 

Etnologai randa keliariopas pirmykščių religijų kilmės šaknis, kurių svarbiau- 
sios, sprendžiant iš reiškimosi formų, buvę šios: magija arba burtavimai, maniz- 
mas arba mirusių senolių gerbimas, animatizmas ir animizmas. Pažiūrėkime, kiek 
šie pradai tinka senovės lietuvių religijai išaiškinti. 

Magija arba burtavimai, paremti analogijos arba panašumo dėsniu, ypač išsi- 
vystę tų tautų tarpe, kurios užsiima medžiokle. Paprasčiausias burtas yra toks: 
nubraižo smėlyje tam tikrą žvėrį ir sviedžia į jį vilyčią arba ietį, tikėdami, kad 
medžioklėje turės pasisekti tikrą gyvulį nudėti, kaip atsitiko su jo paveikslu smė- 
lyje. Paskum panašias magiškas medžioklės scenas piešė požeminių urvų sienose 
arba lygiose uolų plokštėse, didelių akmenų paviršiuje. Proistorė žino daugybę 
tokių paveikslų iš visų pasaulio dalių, ir jie yra daug tūkstančių metų senumo. Jų 
randame ir ne taip toli nuo Lietuvos, Skandinavijos šiaurėje, prie Baltosios jūros ir 
Onegos ežero*. Tačiau Lietuvoje tokių magiško pobūdžio paveikslų nerasta. Yra 
šiokių tokių iškalimų akmenyse, kuriuos kartais galima aiškinti, kaip saulės ar 
mėnulio vaizdavimus, bet jokio ginklo, jokio gyvulio figūrų nerasta. Tad magija 
senovės lietuviuose nebuvo labai stipriai išsivysčiusi, galbūt todėl, kad lietuviai 
jau seniai pradėjo žemę dirbti ir gyvulius auginti, tad medžioklė nebebuvo jiems 
pagrindinis pragyvenimo šaltinis. Iš viso medžioklę tenka laikyti pačiu netikriau- 
siu pragyvenimo šaltiniu, tad atrodo, kad tuo ir remiasi burtų gausumas medžio- 
tojų tarpe. 

Senolių arba mirusių gerbimas irgi ne visose tautose vienodai buvo išsivystęs. 
Šiandie žymiausi etnologai sutaria, kad visose fino-ugrų padermės tautose jų se- 
nosios religijos pagrindu buvęs prosenių gerbimas, iš kurio išsivystę kitos religi- 
nės formos. Jų gamtos dievybės irgi esą savo pagrinde ne kas kita, kaip mirę seno- 
liai. Lietuviuose mirusių gerbimas nebuvo pasiekęs tokio aukšto laipsnio, kad visa 
religinė sistema, kiek mes ją dabar pažįstame, būtų galima tuo pradu paremti. 

Kai peržvelgiame istorinius ir tautosakinius duomenis, vaizduojančius senąją 
lietuvių religiją, tai pirmiausia atkreipia mūsų dėmesį į gamtos elementų ir kūnų 
sudvasinimą, jų laikymą gyvais ir veikiančiais žmogų panašiu būdu. Tai yra va- 
dinamas animatizmas. Neabejotini faktai rodo, kad senovės lietuviai gerbė ugnį, 
žemę (Žemyną), kalnus ir akmenis, vandenį, Saulę, Mėnulį, griaustinį, medžius 
(ypač ąžuolą) ir kai kuriuos gyvulius (pvz., žalčius). Šiuo atveju buvo ne kokių 
dvasių, bet pačių suasmenintų daiktų gerbimas. Gerbk juos, bijok jų, nes ugnelė 
galės supykti ir sudeginti, vanduo paskandins, įžeista saulė nešvies, bus šalta ir 
niekas neaugs, užpykintas griaustinis nutrenks arba priešingai - gerai nuteiktas 
pagelbės žmogui, pažadindamas laukų derlių ir sunaikindamas kenkiančias jė- 
gas (demonus). Maloniai pasveikintas jaunas Mėnulis suteiksiąs žmogui sveika- 
tos ir grožio, nes jis pats yra gražus, gali pats nuolatos atsijauninti, sudilti ir pra- 
žūti, ir vėl tarsi iš numirusių prisikelti. Čia daiktai elgiasi kaip žmonės, gali būti 
jiems naudingi arba kenkią. 


+ Žr. lietuvišką pavardę turinčio įžymaus rusų archeologo V.I. Raudoniko darbus: Naskal nye izob- 
raženiia Onežskogo ozera i Belogo moria. 1-2. Maskva, 1936, 1938. 

Toliau pažengusi gamtos jėgų gerbimo forma yra išradimas visokių „globėjų“, 
„Sargų ar „valdytojų“. Jų yra ne po vieną, bet daug. Kiekvienas laukas, miškas, 
vanduo ar sodyba turi savo sargą ar valdytoją, tam tikrą būtybę. Tai jau bus vadi- 
namas animizmas. Toks Lauksargas ar Medeinė nėra suasmenintas laukas ar miš- 
kas, bet tam tikra dvasia, lauko ar miško valdytojas (-a), jie ten gyvena ir veikia, 
gali žmogui padėti, bet gali ir pakenkti. Žmogui verta būti su jais geruose santy- 
kiuose. Prie šitos rūšies dievybių arba dvasių tenka skirti: Žemėpatis, Vėjopatis, 
Dimstipatis (kiemo ae Laukpatis, Lauksargas, Pušaitis, Pergubė?, Krūmi- 
nė, Ruginis, Javinė, Šulninis, Upinis, Ežerinis, Žvėrinė, Medeinė ir gal dar vienas 
kitas. Ypač verti dėmesio dėl savo senos vardo formos yra visi tie „globėjai“, ku- 
rių vardai baigiasi „-patis“, nes jie lygiai taip pat sudaryti kaip senovės induose 
(plg. sanskrito Pradžiapati Brahmanaspati ir kt.). 

Nuo tokių „valdytojų dievužėlių“ jau nebetoli ir iki dievų tikra to žodžio pras- 
me, t.y. tokių, kurie gali bet kur pasireikšti, nėra taip labai surišti su vieta ir daik- 
tais. Tokiais yra, pvz., Bangpūtys, Perkūnas, Žemyna ir Laima. Žinoma, ne visa- 
dos tos ribos tarp „globėjų“ ir „dievų“ yra aiškios. Sakysim, Gabija (ugnies deivė), 
Bangpūtys (audringos jūros dievas) ir gal net Žemyna dar nėra visiškai atsiję nuo 
„Valdytojų“ ar „globėjų“ rūšies. 

Iš žemesniųjų dievybių lietuviai iki pat pastarųjų laikų tikėjo į deives arba lau- 
mes, Giltinę, aitvarus ir kaukus, Rugių Bobą. Tautosakos apie tai, kaip jie rodosi ir 
veikia yra labai gausu. Velniai ir raganos, vilkolakiai ir slogutės atėjo į mūsų kraš- 
tą iš kitur, kartu su vakarietiška kultūra. 

Tad matome, kad animatizmas ir animizmas lietuvių senojoje religijoje yra la- 
bai ryškūs. Toji religija turi žemdirbiams ir kariams būdingus bruožus. Galimas 
dalykas, kad atskiri luomai (žemdirbiai, medžiotojai, žvejai, kariai) turėjo kiek 
skirtingas pažiūras ir kitokius dievus, nes jiems rūpėjo skirtingi reikalai. Negali- 
ma laukti, kad toks Bangpūtys būtų buvęs žinomas tolimesnėse nuo jūros srityse. 
Be to, dievų sąvokos ir vardai, laikui bėgant, kitėjo. Šiuodvi priežasti gali paaiš- 
kinti kai kuriuos istorinių šaltinių nesutarimus. 

Santykiai tarp dvasių, dievų ir žmonių, kaip jau minėta, pradžioje yra buvę 
grynai praktiško pobūdžio: tu man, tai ir aš tau arba atvirkščiai - žmogus dėkoja 
už gautas gėrybes maldos ir aukos forma, norėdamas užsitikrinti dievų palanku- 
mą ir ateičiai. Pvz., į jauną Mėnulį meldžiamasi: „Būk pagarbintas jaunas Mėne- 
sėlis... Tau pilną ratą, man sveikatą...“ Arba: „Jam pilnystę, man Perkūno karalys- 
tę“. Rugiapjūtės pabaigoje pjovėjas užkasa į žemę duonos ir kalba: „Žemele, tu 
man davei, tai ir aš tau duodu'?. Su piktomis dvasiomis reikia žmogui kovoti ir 
kviestis gerąsias sau į pagalbą. 

Mūsų istorikų ir etnologų uždavinys yra išaiškinti visų tų dievybių kilmės prie- 
žastis ir išsivystimą, jų funkcijas, kaimyninių tautų įtaką, ryšį su gyvenimo būdu 
ir tam tikrais papročiais, dievybių kilimą ir žlugimą Žmonių sąmonėje. Šitiems 
klausimams aiškinti daug padės ir šioje knygoje skelbiama tautosakinė medžiaga. 

Žinios apie senovės lietuvių mitologiją yra bandytos surankioti ir kritiškai įver- 
tinti daugelio autorių. Pažymėtini yra du svarbūs darbai, gerai padedą šioje gana 
painioje srityje susivokti: H. Usener (Solmson). Gėtternamen (Bonn, 1896; 3 leid., 
1948) ir W. Mannhardt. Letto-Preussische Gėtterlehre (Riga, 1936). Naujausią gau- 
sių šios srities darbų apžvalgą davė latvis H. Biezais. Die Religionsguellen der bal- 
tischen Volker und die Ergebnisse der bisherigen Forschungen (Uppsala, 1954), kur 


5 Žr. Lietuvių tautosakos lobynas, II, (1951). 

apžvelgti naujausi tyrinėjimai bei folkloristiniai darbai, tačiau ne visus autoriaus 
aptarimus ir įvertinimus galima laikyti pavykusiais*. Anglų kalba naujausias dar- 
bas yra W. C. Jaskiewicziaus lingvistinė disertacija „A Study in Lithuanian Myt- 
hology“ (Studi Baltici, IX, 1952). Platesnę apžvalgą lietuvių kalba bandžiau duoti 
savo Lietuvių tautosakos skaitymuose, II dalyje (Tūbingen, 1948). 

Vertingiausius liaudies sakmių rinkinius yra paskelbęs dr. Jonas Basanavičius 
Amerikoje prieš pusšimtį metų išleistose knygose (žr. veikalų sąrašą knygos gale). 
Taip jau savotiškai susidėstė mūsų istorinis likimas, kad ir šitas naujasis sakmių 
rinkinys išeina į pasaulį už Lietuvos ribų. Vadovaudamas Tautosakos archyvui, 
buvau suplanavęs stambų trijų tomų sakmių rinkinį iš dar nespausdintų rankraš- 
čių ir buvau medžiagą jau apdorojęs, tačiau tik pirmam tomui buvo lemta išeiti iš 
spaudos Lietuvoje: Lietuvių liaudies sakmės, I (Kaunas, 1940, 448 p.) Jau buvo pa- 
ruošti rankraščiai ir kitiem dviem tomam, bet vokiečių okupacinė cenzūra nelei- 
do jų atspausdinti, nors ir pinigų, ir popieriaus buvo. Nepatiko cenzoriams sak- 
mės apie miegančią piliakalniuose lietuvių kariuomenę, kuri sunkiausią tautai 
valandą pabus ir išvaduos kraštą nuo priešininkų, nepatiko legendos apie šv. Ka- 
zimierą, mūsų liaudies velnio įsivaizdavimas vokietuko pavidalu ir panašūs da- 
lykai. Visų rankraščių iš Lietuvos pasiimti negalėjau, pasisekė išgelbėti tik atran- 
ka, apimanti maždaug ketvirtadalį visos medžiagos, tačiau patys įdomiausi 
variantai buvo paimti. Atsidūrus užsienyje, atsirado kiti sunkumai: čia nėra cen- 
zūros, bet kur gauti lėšų panašiems leidiniams atspausdinti? Teko medžiagą skal- 
dyti ir spausdinti dalimis. Tokiu būdu atsirado net trys leidiniai: Istoriniai padavi- 
mai (Chicago, 1949), Dvasios ir žmonės (Bloomington, Ind., 1951) ir pagaliau dar 
likusi medžiagos dalis išvysta dienos šviesą šios knygos pavidale. Iš Lietuvos iš- 
vežtas rinkinys buvo papildytas naujais užrašymais, padarytais fonografu Ame- 
rikos lietuvių tarpe 1949-1950. Tokiu būdu lietuviška sakmių arba legendų me- 
džiaga bus gerai atstovaujama spausdinto žodžio pavidale, nors ir išblaškyta 
keliuose leidiniuose. 


Jonas Balys 
Washington, D.C. 1954.VIII.30. 


6 "Žr. kritišką šio veikalo įvertinimą žurnale Aidai, 1954, nr. 7. 

I. PERKUNAS 


1-2. PERKŪNAS MEDŽIOJA VELNIĄ 


1. Seniau, kartą eidamas per girią, strielčius pamatė baloje, kad velnias, iš 
vandens galvą su ragučiais iškišęs, prieš debesį su griausmu veblena. Striel- 
čius nieko nelaukdamas, gerai pacieliavojęs, šovė į velnią ir pataikė. Velnias 
dar rėkia ir prašo: „Dabaik mane, dabaik mane!“ Bet strielčius antru kartu 
nešovė, nes jis žinojo, kad į velnią du kartu šauti negalima: sakoma, jeigu į 
velnią šauna antru kartu, tai vėl jam nieko nemačija. Tai strielčius, nieko neda- 
ręs, eina per mišką toliau. Netoliese jis susitinka labai didelį žmogų, ir visas tas 
žmogus apsikrovęs kulkomis. Strielčius, jį pamatęs, labai persigando, bet tas su 
kulkomis žmogus jam sako: „Nebijok manęs, aš tau nieko nedarysiu! Aš noriu 
tau tiktai padėkavoti, kad tu nušovei tą velnią - aš jį jau devyneri metai, kaip 
gaudau užmušti, ir niekaip negalėjau pagauti“. Tiek pasakęs žmogus su kulko- 
mis išnyko jam iš akių. Tada strielčius suprato, kad tas su kulkomis žmogus 
buvo Perkūnas. (M. Žilinskienė, Pagraužių k., Liubavo v. Užr. J. Balyta 1936.1.8. 
LTA 804/137.) 


2. Viename lauke buvo didelis akmuo. Vienas žmogus kartą medžiodamas 
pamatė, kad kažin kas kaišioja iš po akmens liežuvį. Žmogus šovęs keletą sykių, 
bet vis liežuvį rodo ir rodo. Užėjus Perkūnui, jis dar sykį šovė į liežuvį, ir Perkū- 
nas kartu trenkė į akmenį, kad akmuo į gabalus sutrupėjo. Po to pasigirdo balsas: 
„Laimingas tu, kad Perkūną į pagalbą pasikvietei“. (V. Jucius, 53 m.a., Antaniš- 
kės vk., Kaltinėnų v. Užr. A. Brazdeikis 1937.IV.2. LTA 1167/410.) 


3-5. PERKŪNO PERSEKIOJAMAS VELNIAS IEŠKO ŽMONĖSE PRIEGLAUDOS 


3. Ėjau iš Pilviškių miestelio namo. Ant kelio ėmė griausti, lyti. Prie manęs 
atšokavo juodas paukštis - varna ne varna, kuosa ne kuosa. Tas paukštis vis tai- 
kosi man po sijonu palįsti. Aš nesiduoti - spiriu su koja, tas neskrenda. Nežinau, 
nei kas daryti. Išsigandau, nes buvau girdėjusi, kad velnias griaudžiant puola 
prie Žmonių. O čia taip griaudžia, kaip armotom šaudo. Laimė - tuo metu keliu 
važiavo žmonės, aš įsiprašiau į ratus. O tas paukštis nenori pasilikti, vejasi. Bet 
arklius užplakė ir jis pasiliko. Tai gal ir buvo velnias, paukščiu pasivertęs ir prie 
manęs pristojęs. (I. Tamošaitienė, 78 m.a., Antanavo k., Pilviškių v. Užr. P. Preik- 
šas 1935.XII.23. LTA 762/45.) 

4. Kitą kartą labai griaustinis griovęs. Mergelė ėjus per lauką, sijono padalkas 
atsikaišius, o žaibai taip pliekę jai į akis, taip pliekę. Išgirdus balsą: „Pasileisk 
sijoną!“ Ta mergelė pasileidus ir iškritęs lydeks. Paėjus kelis žingsnius, tuoj taukšt 
Perkūns į tą lydeką, ir gana. (Trumpaičių k., Gruzdžių v. Užr. M. Slančiauskas. 
LTA 1208B/1520.) 


5. Senybėse velniui, einant patamsį, pasdarė keblu. Velnias sustiko žmogų ir 
prašo: „Maž tu man šviesą padarytum?“ Žmogus paėmė ragą, nupjovė, parako 
pripylė, knatą įdėjo, o viršun žvakelę užstatė, uždegė, ir eina velnias su šviesa. 
Velniui patiko gerai. Knatas dadegė į paraką, parakas kai uržnojo, velniui ragus 
nuraškė ir makaulę perskėlė. Velnias net apkvaišo nuo šviesos. Velnias atsipeikė- 
jo, paskėlė ir eina. Randa pakelėj trobelę. Velnias įėjo šiton trobelėn, rado bobutę 
vienui vieną. Velnias prašosi pernaktuit ir pasliečyt: „Ba man galvą sukrėtė“. Bo- 
ba jam liepė naktuit. Boba paklojo ant puspečės prie stuburui, velnias atsigulė, 
boba jam ant galvos pridėjo močekalapių, velnias guli ir vaiva. Užėjo lietus su 
griausmu. Griausmas dudena, velnias, galvą pakėlęs, bobą klausia: „Kas ten du- 
dena?“ Boba sako: „Lietus keliavietėj akmenis išplaudė, važiuoja ir ratai dude- 
na“. Velnias ir vėl apščiuvo. Griausmas sudundėjo, velnias padabos per aukšti- 
nį - griausmas jam kai dragnojo, bobos trobelę papylė sinkiau miltų. (Viktoras 
Luneckas, Rizgūnų k., Paringio par. Užr. K. Trapikas 1936.1.5. LTA 789/61.) 


6. PERKUŪNO GINČAS SU VELNIU 


Kartą Perkūnas su velniu turėjo ginčą. Perkūnas žadėjo užmušti velnią, vel- 
nias jam sako: „Įlįsiu po troba“. Perkūnas atsakė: „Aš ir ten mušu“. Velnias sako: 
„Aš lįsiu į medį“. - „Aš ir ten mušu“. - „Aš lįsiu po akmeniu“. - „Aš ir ten mu- 
šu“.- „Aš lįsiu po kalnu“. - „Aš ir ten mušu“. - „Aš lįsiu į pirtį. - „Aš ir ten 
mušu“.- „Aš lįsiu į bažnyčią“. - „Aš ir ten mušu“. - „Aš lįsiu po altorium“. - „Aš 
ir ten mušu“. - „Aš lįsiu į kieliką“. - „Aš ir ten mušu“.- „Aš lįsiu į mistranciją“. - 
„Aš ir ten mušu . - „Aš lįsiu po atgal atvirtusia žemės velėna“. - „Aš čia tavęs 
nemušu - gali čia gulėti“. Nuo to laiko velnias slepiasi po velėna, kad Perkūnas 
neužmuštų. Tai vyrai kai aria laukus saugojasi, kad ariant velėna neatvirstų atgal. 


(M. Žilinskienė, Pagraužių k., Liubavo v. Užr. J. Balyta 1936.1.8. LTA 804/138.) 


7-8. PERKŪNAS UŽMUŠA ŽMOGAUS KREDITORIŲ VELNIĄ 


7. Žmogus statė namus ir pristigo pinigų. Prašė žyčiot pas gimines ir niekur 
negavo. Negavęs pinigų pasiskolint, sako: „Kiba velnias reikia paprašyti pasko- 
linti? Tik spėjo Žmogus taip pasakyti, pribūna velnias ir jam žada paskolinti pini- 
gų, jei tik visą tą čėsą, kolei turės pinigus, nepaminės Dievo vardo, o jei paminės, 
tai reikės atiduoti du kartu tiek. Žmogus pinigus paėmė ir prižadėjo visa taip 
daryti, kaip velnias sakė. „O kur aš tave rasiu, kai reikės pinigai atiduoti?“ - „Gi 
ateisi prie didžiosios balos ir mane pašauksi: 'Pabaliuk, Pabaliuk! - ir aš ateisiu“. 
Žmogus pildė visa, kaip velnias liepė, ir kai surinko skolintus pinigus, tai nunešė 
velniui atiduoti. Nuėjęs ant balos šaukė šaukė: „Pabaliuk, Pabaliuk!“ - bet niekas 
neateina. Tik storu, storu balsu iš balos kažin kas atsako: „Nėr Pabaliuko, Pabaliu- 
ką Dundulis užmušė“. Žmogus, neradęs kam atiduoti pinigų, sugrįžo namo ir 
pinigus sunaudojo. (Mar. Rūkštelienė, 78 m.a., Jakiškių k., Salako v. Užr. Elž. Rūkš- 
telytė 1938.VIII.4. LTA 1713/16.) 


8. Vienas Žmogus pasiskolino iš velnio pinigų. Sutarė į kokią vietą atnešti pini- 
gus, pasakė vardą savo. „Pašauk mane vardu, atėjęs į pelkę, aš ir išeisiu“, - sako 

tas velnias. Dabar nunešė tas žmogus pinigus atiduot velniui į pelkę. Šaukia atsi- 
stojęs: „Šioše, Šioše! Še, aš tau pinigus atnešiau!“ Kitas atsiliepė, nebe tuo balsu: 
„Nebėr Šiošės, Dundulis užmušė“. Tam žmogui ir atliko pinigai. O velnius visus 
taip ir išdaužė Perkūnas. (V. Žaromskienė, 57 m.a., Valatkonių k., Baisogalos v. 
Užr. V. Žaromskis 1936.11.29. LTA 787/27.) 


9. VELNIAS BIJO MUZIKANTO GRIAUSTINIO 


Vienas Žmogus norėjo apsivesti, bet neturėjo pinigų. Eina per girią ir galvoja, 
kur gauti pinigų. Po kojų pasipainiojo velnias ir sako: „Aš galiu duoti pinigų, bet 
tu turi mane paprašyti į vestuves“. Žmogelis sutiko, ir velnias jam davė pinigų. 
„O kaip aš galėsiu tau juos atiduoti?“ Velnias tarė: „Ateik ties šituo ąžuolu ir atsi- 
nešęs pinigų tark: Lauke! Lauke!“ - tai aš ateisiu ir atsiimsiu“. Žmogelis nenorėjo, 
kad velnias ateitų į vestuves ir norėjo juo atsikratyti. Velnias jį klausia: „Ką prašei 
į piršlius?“ - „Poną Dievą“, - atsakė žmogelis. „O, - sako velnias, - tai geras senis, 
aš sujuo pažinty. O kas pabroliai?“ - „Šventi aniuolai“. - „O, tai gerijaunikaičiai. 
O kas svotai?“ - „Jėzus Kristus su Motina Švenčiausia“. - „Tai aš tuos gerai pažįs- 
tu. O kas bus muzikantai?“ Žmogelis mato, kad negali atsikratyti velnio nė visais 
šventaisiais, perpykęs tarė: „Perkūnas!“ - „Oi, - sudejavo velnlas, - kam tu jį pra- 
šei?! Jis man jau septyni metai, kaip į šoną įtrenkė ir dar dabar skauda. Pasilik 
pinigus ir viską, aš į tavo vestuves neisiu“. Apsidžiaugė žmogelis, kad taip leng- 
vai velniu nusikratė, ir nužingsniavo namo. (V. Kevežiūtė, 60 m.a., Marijampolė. 
Užr. J. Ropė 1938. LTA 1658/2.) 


Visokių pasakojimų apie Perkūną lietuviai turi labai daug. Savo studijoje 
„Griaustinis ir velnias Baltoskandijos kraštų tautosakoje“ (Tautosakos darbai, VI, 
Kaunas 1939, p. 1-220 ir atspaudas skyrium) esu paskelbęs 186 variantus, kurie 
čia nekartojami ir dedami tik keli nauji, surasti tą studiją jau atspausdinus. Žr. dar 
Lietuvių tautosakos skaitymai, II, p. 7-14. J.B. 


II. LAUMES ARBA DEIVĖS 


10. LAUMĖS BURTAS 


Kaip kitąsyk kaime gyveno motina ir duktė. Turėjo nedaug lauko, bet tokios 
geros žmonos buvo ir labai pabažnos, dievobaimingos. Bet biednas šaučiukas į tą 
mergaitę įsimylėjo. Labai graži buvo mergaitė ir gera. Ir dabar jis vienąsyk nuėjęs 
kalbina ją dėl apsivedimo, kitąsyk, bet ji anei nenori nei kalbėtie. 

Vienąkart ateina laumė pas tą šiaučių. Ir ji sako: „Aš tau pataisysiu viską, kad 
ta mergaitė su tavim apsives. Tik tu tylėk, nieko niekam nesakyk“. Jis su mielu 
noru sako: „Aš tą viską padarysiu, ką tu sakysi ir aš niekam nesakysu“. Ji nuvėj į 
girią, prikasė tokių šaknų ir parnešė, ir tam šaučiukui duoda. Sako: „Nunešk, ka- 
da jos miega ir po slenksčiu pakask. Vaktuokis (saugokis), kad nieks nematytų. 
Ir dabar jis taip padarė: nunešė, pakasė po slenksčiu, sau parėj ramiai ir kala savo 
čebatus. 

Dabar motina pirmiausia ryte atsikelia. Atsikėlė motina, eina per duris pas 
karves. Peržengia per slenkstį ir tik peržengė per slenkstį - pyrs. Kada dabarjauji 
tolyn paėjo prie tvarto, dasilietė karvę - karvė perdžia; nuvėjo prie arklių - arklys 
perdžia; nuėjo pas vištas lesyt - vištos perdžia. Visas namas perdžia ir dabar neži- 
no, ką daryt. Ateina pas tą dukterį, duktė atsikelia, žengia per slenkstį - ir ta per- 
džia. Dabar perdžia jau visi ir nežino, ką daryt. Motina sako: „Tu žinai ką, vaikeli, 

jau mūs namą kiba pikta dvasia apsėdo. Aš aisu rytoj pas kleboną, paprašysu, kad 
jis ateit mūs namą pašventyt'. Ir ji taip padarė. Ant rytojaus nueina pas kleboną, 
paprašo: „Tėveli, ateikit mano namą pašventyt, jau mūs namą turbūt piktos dva- 
sios apsėdo“. - „Gerai, gerai, aš ateisiu“. Ir dabar jis ateina, atsineša švento vande- 
nio, atsineša krapylą. Ir jis peržengia per slenkstį, pakelia krapylą šventyt namą. 
Kaip tik pakėlė tą krapylą - pyrst. Ir taip kalba kunigas: „Su jūs namais - pyrst - 
su jus velniais - pyrst - dabar rytoj mišių negalėsiu laikyt - pyrst“. Pašventinęs jis 
te pakalbėjo su tom moterim ir išvažiavo sau namo. 

Otalaumė nuvėjo pas tą vaikiną ir sako: „Tu nueik dabar pas ją ir sakyk: "Jei tu 
už manęs tekėsi, tai aš viską pataisysu, o jei tu netekėsi, tai jūs per visą savo gyve- 
nimą taip darysit'. Taip dabar ta mergaitė su motina pasitarė ir sako: „Gerai, aš 
eisu už tavęs“. Ir apsivedė juodu. Tas klebonas suvinčiavojo ir gyvena laimingai. 
O tas šaknis iš po to slenksčio išėmė ir jos daugiau neperdė. Jis norėjo laumei 
atlyginti, bet ji nenorėjo nuo jo nieko imti (dėlto), kad jis buvo biednas vaikinas ir 
norėjo, kad tą merginą apsivestų. (Magdelena Takažauskienė, 72 m.a. Gimt.: Versnu- 
pių k., Alvito par. Atv.: 1904. Gyv.: 105 So. 22 Str. Pittsburgh, Pa. Užr.: 1949.VIII.18. 
Arch.: R23/-22.) 


11-13. LAUMĖS IR KŪDIKIS 


11. Kad kitąsyk moteris ravėjo lyses ir nusinešus turėjo vaiką. Ir ji taip buvo jau 
užimta tuo darbu, kad tas vaikas miegojo. Ji sau pareina namo, visai pamiršusi 
apie tą vaiką. Pasimilžo karves, padarė vakarienę, padavė vyrui valgyt. Kada su- 
sėdo vakarienės valgyt, vyras sako: „Kur vaikas?“ O ji sako: „Oi, pamiršau, tai 
tarplysy aš jį palikau“. Jau ji bėga greit prie to vaiko, girdi iš tolo balsą: „Čiūčia 
liūlia, užuomaršos vaiką...“ Kokios jau moteriškės balsas. Jau ji bėga ir iš tolo 
prašosi. Ojos, tos laumės, sako: „Eik še, eik še, moteriške, pasiimk savo vaiką, mes 
nieko nedarom. Mes žinom, kad tu užimta labai darbu ir tu to nenorėjai padaryt, 
tu užmiršai. Ir jos tiek prideda tam vaikui visokio turto, visokių vystyklų, visko, 
kad jau bus keliem vaikam užaugint. Parsineša ta žmona tą vaiką, ir kad džiau- 
giasi, ir kaimynkom pasigiria, kaip moterys myli ane ką pasigirt. Susiedka girdė- 
dama, kad ji taip giriasi ir taip jau viską parodė, ką ji gavo, sako sau: „Palauk, ir aš 
taip padarysiu“. Ant rytojaus pavakare, saulutei leidžiantiesis, nuneša savo vai- 
ką, paguldo į tarplysį ir pareina namo. Pasivalgo vakarienės ir da vis neina to 
vaiko žiūrėt. Bet jau, anyhow, pamislio: „Aisu pažiūrėtie, kaip jau te tas mano 
vaikas apdovanotas“. Kada ji išėjo, išgirdo balsą tų laumių kalbančių: „Čiūčia 
liūlia, tyčioms paliktas vaikas...“ Ir tiek klykia tas vaikas, ir tiek rėkia, ba jos gnai- 
bo, gnyba, viską daro, ką jos nori. Ir dabar jau, kai ta žmona atėjo prie tų laumių, 
kaip jos metė ją su tuo vaiku. Ir tas vaikas buvo jau jų užgnaibytas, be balso, negy- 
vas. (Ta pati. Arch.: R 23/26.) 


12. Vieną kartą lankoje grėbė šieną. Begrėbdama šieną, ji paliko mažą vaiką. Jis 
buvo vystykluose, buvo nudriskęs, nuplyšęs, nes tėvai buvo neturtingi. Parėjus 
namo, pakol apsiruošė, tada tik atsiminė vaiką. Lekia į lanką, žiūri - kad jos vai- 
kas aptaisytas. Tai mat deivės, atradusios netyčia paliktą vaiką, taip jos jį aptaisė, 
užtat, kad netyčia buvo paliktas. Tyčia paliktą tai jos sudrasko. Deivės yra labai 
didelės darbininkės. Šita boba parsinešė vaiką, gražiai aptaisytą, sušukuotą na- 
mo. Ir paskui giriasi savo kaimynei. Kaimynė sako: „Tai ir aš nešiu savo vaiką į tą 
vietą“. Taip ir padarė, nunešus padėjo. O deivės, jį atradusios, ir sako: „Draskykim, 
plėšykim neužuomaršos vaiką!“ Suplėšė, sudraskė tą vaikelį ir paliko. Ateina moti- 
na parsinešti vaiko, žiūri - visas suplėšytas, sudraskytas tas vaikas. (LTA 260/498.) 

13. Kad seniau buvo tos laumės. Viena biedna moteris ėjo į lauką dirbt ir vaiką 
nešėsi į lauką su savim, bieda, neturėjo kur palikt. Dirbo ji per dieną. Vakare eida- 
ma namo, ir užmiršo ji tą savo vaiką pasiimt, parsinešt. Atėjo naktis, ir ji bijo eit 
naktį to vaiko parsinešt. Girdi ji, išėjus naktį, kad čirška lauke, ant tos pusės, kur ji 
vaiką paliko, kad čirška kas, lopšį supa čiršku čiršku - lopšį supa ir dainuoja: 
„Užmirštuolė motinėlė paliko lauke dukterėlę“. Ant rytojaus ji nueina į lauką, gi 
randa tą savo dukrelę: kad aptaisyta, kad graži - šilkuose šnara. Lopšis kad gra- 
žus, į lopšį paguldyta. Mat laumės aptaisė, - radusios paliktą vaikelį ir aptaisė. 
Čia sužinojo kitos moterys. Kita neš savo vaiką palikt lauke, kad ir jos vaiką taip 
pat gražiais drabužėliais aprėdytų. Nunešė į tą pačią vietą ir paliko per naktį. Ant 
rytojaus nueina pasiimt tą savo vaiką - gi vieni kauleliai. (U. Petraitienė, 76 m.a,, 
Valatkonių k., Baisogalos v. Užr. V. Žaromskis 1936.III.2. LTA 787/54.) 


14-15. BERNAS ERZINA LAUMES 


14. Žiego dalelė Pakniškių kaimo lauke, prie Apuoko šopio (galvijams), vadi- 
nasi Velėklėm. Dėlto ji taip vadinasi, kad senais laikais kiekvieną ketvirtadienio 
vakarą iki dvyliktos nakties čia laumės velėdavo (savo žlugtį). Ir buvo čia sena 
ulyčios pirtis. Tos laumės pačios prausdavosi šitoj pirty. Vienas bernas ėjo nuo 
kui tyliai, kad laumės negirdėtų, išėmė pirties langelį ir, įkišęs pro langelį kitą 
galą, „patriūbavo“. Laumės ėmė rėkt. Viena sako: „Tu“. Kita sako: „Tu“. Tik žiū- 
ri - nebėra langelio, ir bėga žmogus prieš kalną namo. Jos greit suprato, kas buvo. 
Visos nuogos puolė pro duris, bet durys buvo užspirtos iš oro pusės. Tada visos 
puolė pro mažutį langelį vytis berną. Pasivijo prie gryčios durų ir nustvėrė už 
sermėgos. Bernas, iš sermėgos išsivilkęs, vos paspėjo įbėgti į gryčią. Laumės iš 
piktumo sermėgą sudraskė, išardė po vieną siūlelį ir siūlelius atvijo. Rytą rado 
prie durų tiktai gniužulėlį vilnų. Tai taip jos atkeršijo tam bernui. (Ona Bieliūnie- 
nė, 40 m.a., Pažiegės k., Dusetų v., Zr. Užr. B. Urbonas 1937. LTA 1420/2.) 


15. Vienas Žmogus turėjo pasistatęs prie upelio pirtį. Paskui turbūt pasidabojo 
toji pirtis ir tas upelis laumėm. Tos laumės pradėjo ten skalbti drapanas ir pirty 
pertis, - pradėjo žmonės girdėti jas ten skalbiant ir periantis. Taip atsirado toks 
drąsus bernas ir jis nuėjo į pirtį jas paerzinti. Pajuto laumės, kad tas bernas atėjo, 
tuoj jos jį vyti. Tas bernas bėgo, bėgo, kiek galėdamas, namo. Parbėgęs namo, iš 
strioko šoko per stačiankų tvorą, nabagas ir nusidūrė ant tvoros. O tos laumės 
sugrįžo į pirtį. (Žiugžda, Ožkabaliai. Užr. V. Basanavičius 1905. LMD 1133/100.) 


16. LAUMĖ KAPLIUOJA BULVES 


Kai gyvenau Laukininkuose, mūsų bulves pradėjo laumė kapliuot. Darbuojas kaž- 
kokia plaukais apsileidusi moteris ir gana, nei niekas jos prašė, nei samdė ir niekas 
nežino, kas ji tokia yra. Jau keturias užuganas nukapliavo. Gena mano brolis vakare 
galvijus pro šalį, o laumės dirba. Jis ir klausia: „Kieno tu bulves kapliuoji?“ - „Kieno 
gi, savo!“ Ant rytojaus ten nuėję rado pamestą gražų kaplį ir ji daugiau nebeateida- 
vo dirbt. Buvo neišpasakytai geros bulvės tam daikte, kur ji nukapliavo. (A. Milius, 
37 m.a., Subartonių k., Merkinės v. Užr. J. Balys 1936.VI.25. LTA 879/40.) 


17. LAUMĖ KLUONE 


Tai atsitiko man Kalubiškėse. Nuėjau Kalėdose per pačią dvylikę nakties kluo- 
nan šieno gyvuliams papešti. Žiūri - stovi kluone moteriškė, plaukais iki kelių 

apaugusi, papai ilgiausi nudribę karo. Išsigandau, negi geras bus ten daiktas, pa- 
siėmiau šakę ir stoviu pasirengęs, ginsiuos manau sau. Ji atbula trauktis iki durų 
ir prapuolė už durų. Atlėkė kalė, aš kale pjudyt ir lėkt trobon. Parlėkęs žiūriu 
mergės, maniau, kad ji šposą padarė, ale ji ramiai miegojo. (A. Milius, 37 m.a., 
Subartonių k., Merkinės v. Užr. J. Balys 1936.VI.25. LTA 879/41.) 


18. LAUMIŲ VERPIMO RATELIAI 


Maždaug prieš 40 metų vienas Pusilgiškių kaimo gyventojas, pavogęs nuo sa- 
vo marčios du verpiamus ratelius, norėjęs nunešti juos į Liukonių dvaro karčemą 
ir, ten juos pardavęs, pragerti pinigus. Pakelėj pasidėjęs ratelius karklyne. Ryto 
metą piemuo, pamatęs karklyne ratelius, parbėgo į kaimą ir visiems paskelbė to- 
kią naujieną: „Karklyne mačiau verpiančias laumes, raudonomis akimis, kaltū- 
nuotas. Pasakiau: ' Padėk, Dieve! Laumės atsakė: 'Ką padėjai - pasiimk, o ratelių 
neduosime“. Ir smuko pačios į Širvintos upę“. Ta pasaka ir būtų buvusi palaikyta 
tikra, jei ratelių savininkė jų nebūtų prisipažinusi. (Pusilgiškių k., Gelvonų v. Užr. 
Pr. Vasiliauskas 1935. LŽV 910.) 


19-20. LAUMĖS PADEDA VERPTI 


19. Viena boba turėjo verpti labai daug linų. Ji verpė, verpė, nusibodo bever- 
piant ir vis dar daug yra. Išgirdo vaikščiojant palangiais deives ir sako: „Eikit, 
deivelės, pas mane linų verpt“. Sulig pasakymo, priėjo pilna troba deivių, visais 
pasieniais prisistatė ratelių, kitos su rateliais sulipo ant pečiaus, kitos ant suolų, 
kitos ant lovų, - kur tik galėjo ratelį pasistatyti, ten ir lipo. Verpia, skubina, boba 
vos tik paspėja duoti linus. Suverpė linus, pašukas, pakulas, nuobraukas kuo gra- 
žiausiai. Boba dar parnešė iš sosiedkų, ir tas suverpė. Mato boba, kad jau čia geros 
nebus, nes kiek ji neneša, nepaspėja joms darbo užtektinai duoti, o jeigu jos darbo 
neturės, tai pradės plaukus verpti. Laukan išvaryti negali, ba nepasakė lig kokio 
laiko joms dirbti, tik tiesiai užprašė verpti. Boba nežino, ką daryti, pakūrė pečių, 
prikūreno gerai anglių ir pametė sruogą po pečiu. Kibirkštys pradėjo eiti iš pe- 
čiaus. Boba nusiminus suriko: „Oje, deivelės, troba užsidegė, bėgkim laukan!“ 
Deivės, ratelius susiglemžusios, per duris išlakstė. Po valandžiukės pamatė, kad 
jas boba apgavo. Lakstė palangiais, o į vidų įeit negalėjo. Škados dirbti taip pat 
joms nevalna. Lakstydamos palangiais, jos šaukė: „Darmais verpėm, darmais ver- 
pėm! Mes tau būtumėm ir plaukelius, ir žarneles išverpusios '. (Juozas Valenti- 
nas, Žalakiškiai, Šiluvos par. Užr. Pr. Šivickis 1905. LMD I 144/16.) 


20. Laumės daugumoje yra blogi sutvėrimai. Jeigu kas moka su jomis apseiti, 
tam jos gera padaro, o kas nemoka, tam bloga padaro; kartais net nunovija. Laumių 
senovėje buvo labai daug. Ir dabar dar tebėra laumių papukų pilnas paupys *. 

Vieną kartą su laumėmis buvo toks atsitikimas. Motina su dukterimi verpė 
vilnas subatos vakare. Sutemus motina sako dukteriai: „Eikime gulti, užteks verpti, 
jau naktis“. - „Et, mama, turiu dar šį kuodelį užbaigti“, - atsakė duktė. Motina 
nuėjo gulti, o duktė pasiliko beverpianti. Po valandėlės atsidarė durys ir įėjo dvi 
laumės. Įėjusios sako: „Duok, ką tik turi, viską suverpsim, jei nebeturėsi, ko verpti 
beduoti, tau bus blogai“. Duktė vos tik spėja nešti vilnas, linus, pakulas, žodžiu, 
ką tik besugriebdama. Laumės viską bematant suverpia. Galiau, nebeturėdama 


7 Čia turima galvoj Akmenos upė, kurios dugne ir krantų nuogriuvose galima rasti daug įvairaus 
didumo belemnitų. 

ką beduoti, net kiminus iš sienų išpašiojo. Laumės ir juos suverpė. Mato, kad bus 
blogai. Prišokusi prie motinos klausia: „Mamate, gelbėk, nebeturiu ką laumėms 
beduoti verpti, jau man bloga!“ - „Ar aš tau nesakiau, kad taip bus, - atsakė mo- 
tina. - Dabar, pravėrusi lauko duris, sušuk laumėms: 'Dangus bedegąs, bedegąs, 
danguje beverkią!" Pati šok į lovą ir krisk už mano nugaros“. Duktė taip ir padarė. 
Atidariusi duris, sušuko: „Dangus bedegąs, bedegąs, danguje beverkią!“ Laumės 
išbėgo laukan pažiūrėti, o duktė, užtrenkusi duris, įšoko į lovą už motinos nuga- 
ros. Laumės iš lauko atsiliepė: „Tavo laimė, kad taip padarei, o būtumėm galvą 
nusukusios“. (M. Grikšienė, 89 m.a., Rūtelių k., Kaltinėnų v. Užr. A. Brazdeikis 
1937.V.20. LTA 1167/650.) 


21. LAUMĖS PADEDA AUDĖJAI 


Buvo audėja Braškakoja, ją taip vadino, kad einant braškėdavo jos kojos. Kartą 
ji prietemoje baigė austi drobę. Pamatė, kad trobon įėjo dvi laumės. Viena buvo 
su vištos kojomis ir marška apsisupusi, o kita buvo su gaidžio kojomis ir šiau- 
dais apsikarsčiusi. Viešnios įėjusios tarė: „Braškakoja, Braškakoja, paduok mums 
šaudyklę“. Audėja joms padavė šaudyklę. Tada Vištakoja audėja papūtė į šau- 
dyklę ir padavė Gaidžiakojai. Toji taipgi į šaudyklę papūtė. Tada laumės atida- 
vė Braškakojai šaudyklę ir tarė: „Dabar būsi dar geresnė audėja ir nepavargsi 
ausdama“. Viešnios išėjo. Nuo to laiko Braškakoja tikrai daug geriau ausdavo ir 
niekuomet audžiant nepavargdavo. Geresnės audėjos už ją visoje apylinkėje ne- 
buvo. Tos pačios laumės buvo aplankiusios ir kitą mergaitę, tinginę. Ją taipgi 
rado už staklių sėdinčią. Laumės paprašė, kad joms duotų šaudyklę. Bet toji 
joms šaudyklės nedavė. Tada laumės jai tarė: „Nuo šio karto būsi niekam tikusi 
audėja“. Ir laumės išėjo. Tai mergaitei tikrai nesisekė austi, tik siūlus gadinda- 
vo. (Pranė Genienė, 65 m.a., Klabinių k., Aluntos v. Užr. A. Urbonas 1938.IX. 
LTA 1722/161.) 


22. LAUMĖS NUKERPA AVIS 


Jaujoj buvo uždarytos avys. Kažin kas pasidarė, kad kožną naktį viena avis 
būdavo vis šviežiai nukirpta. Kas jas karpo - niekas nežino. Eis bernas daboti, ar 
nesugaus vagies. Nuėjęs pasilindo po pečium ir atsigulė. Begulėdamas pajuto, 
kad kažin kas pravėrė jaujos duris ir įėjo į vidų. Antjų kalbos pažino, kad tai buvo 
deivės. Jos susėjusios susigavo vieną avį ir nukirpo. Bernas kenčia po pečium, 
kiek tik galėdamas, kad jos nepajustų. Nukirpusios avį sako: „Reik dabar nukirpti 
ir tą avį, kur po pečium“. Kita sako: „Ne, tegu bus rytojui“. Viena - kirpt, kita - ne, 
viena - kirpt, kita - ne. Bernui jau ir plaukai ant kalvos pasišiaušė. „Tegu tik, - 
mislij sau, - ar eis kirpti“. Ale nėjo. Mat vyresnioji pasakė: „Tegu bus rytojui. 
Išėjo jos visos iš jaujos. Bernas išlindo iš po pečiaus ir nuėjo į gryčią. Daugiau nėjo 
deivių daboti. (Ona Karabinienė, Žalakiškiai, Šiluvos par. Užr. P. Šivickis 1905. 
LMD I 144/39.) 


23-24. LAUMĖS BIJO LINŲ 


23. Eina vienas Žmogus baliun ir nešasi visokių valgių. Persiėmė jį laumės ir 
atsiėmė iš jo valgius. Nuėjo žmogus baliun be nieko ir mislina, kaip čia bus joms 
atkeršyt. Eina kartą tas žmogus ir susitinka einant laumę su visokiais valgiais. 
Žmogus klausia laumę: „Kur gi eini? - „Nagi apsirgo mano kūma, tai einu pa- 
lankynosna“, - atsako laumė. Žmogus stvėrė iš jos valgius ir davai bėgti, o laumė 
vytis. Bėga žmogus, bėga ir mato, kad jį laumė pavys. Dabėgo žmogus linus ir 

nugriuvo žydinčiuose linuose. Laumė dabėgo ir sukeikus ten taip pasakė: „Neda- 
nešė tave kojos į rugius, o davė tau galas nuvirsti linuosna“. Barės barės laumė ant 
jo, bet linuose neina, o paskum sako jam: „Valgius ėsk, bet nors tarbelę man ati- 
duok!“ Žmogus valgius pasiėmė, o tarbon įdėjo liną ir duoda laumei. Laumė ir 
tarbos neima, bijo lino. Prašė, prašė laumė Žmogų, kad atiduotų jai tarbelę ir pri- 
žadėjo nesikabinti prie to žmogaus, ir nieko blogo jam nedaryti. Tik tada žmogus 
atidavė laumei tarbelę. (P. Stočkus, 58 m.a., Raitininkų k., Merkinės v. Užr. V. UL- 
činskas 1937.III.10. LTA 1074/113.) 


24. Laumė ėjusi į veselę ir nešusis baltą maišelį su pyragais. Ir beeidama keliu 
susitaisiusi su tokiu jaunu vaikinu. Jiedu ėję per apsėtus laukus. Tas ėmęs jos klau- 
sinėti: „Į kokius javus laumė negalinti įeiti: ar į rugius, ar į kviečius, ar į miežius?“ 
Laumė sakanti: „Vis gal“. Tas klausiąs: „Ogi į linus ar gal?“ Laumė: „Į linus tai 
negal“. Tas vaikis sakąs: „Ogi gal jie prakeikti?“ Laumė sakanti: „Tas ne kas, šu- 
nies balsas neis į dangų“. Daugiau tas matąs, kad jau nebetoli linų dirva ir prašąs: 
„Duok tamsta man, aš maišelį panešiu“. Laumė ir padavus. Šis priėjęs prie linų, 
stėkt ir įšokęs, atsisėdęs ir valgąs pyragus iš to maišelio. Ta laumė apsukui bėgio- 
dama nu keikt, nu keikt. Tas valgydamas sakąs: „Keik keik, laumait! Juk pati sa- 
kei, kad šunies balsas neis į dangų“. Daugiau laumė sakanti: „Ėsk, ėsk, tik maišelį 
atiduok!“ Tas pyragus išvalgęs, maišelį išmetęs laukan. Toji pagriebusi ir nulėkus 
sau. (Seniai man šnekėjo mano tėvas. Trumpaičių k., Gruždžių v. Užr. M. Slan- 
čiauskas 1900. LTA 1208B/505.) 


25. LAUMIŲ LOBIS 


Vieną sykį kokiam tai kaime išeidavo iš upės trys laumės ir vis eidavo į vieną 
klėtį: palįsdavo po grindim, pabūdavo kiek valandų, išlįsdavo ir vėl nueidavo į tą 
upę. Taip darydavo kas naktį. Ale sykį tas ūkininkas palindo po klėties pažiūrėt, 
ko jos ten landžioja. Žiūri, kad viename daikte žemė sujudinta. Jis pakasė, žiūri - 
aukso skarbas. Tai jis tų pinigų pasiėmė, kiek jam reikėjo ir kada reikėjo. Tada 
stojo dideliu bagočium. Sykį žmonės rado jį po klėčia negyvą, į užpakalį nusuktu 
sprandu. Pasakoja, kad tai laumių darbas: jų pinigai buvo ten užkasti, tai jam ir 
nusuko galvą. (J. Sargūnienė, 68 m.a., Kališkių k., Anykščių v. Užr. V. Dūdaitė. 
LTA 768/69.) 


26. LAUMĖS ATEINA PASIŠOKTI 


Dubinėse (upelis, tekąs per Antkalnės II kaimą, Veliuonos valsčiuje) velėda- 
vusios žlugtą jaunos laumės ir vakarais ateidavusios į kaimo jaunimus pasišokti. 
Jos taip atsilankydavę į vestuves ir krikštynas. Yra ir dabar posakis: „Graži kaip 
Dubinių laumė“. Dar kiti (jas) „deivėmis“ vadina. (Antkalnės II k., Veliuonos v. 
Užr. P. Pupa 1935. LŽV 1057.) 


27. PASIŠĖLIOJIMAS SU LAUME 


Apie Luponius ėjęs viens zens vakare arklius išvedęs namo ir patikęs nepa- 
žįstamą mergelę. Šis eidams pro šalį žiūrįs į ją. Ta mergalė klausianti: „Ko žiūri, 
ar nepažįsti?“ Šis sakąs: „Nelabai pažįstu“. - „Nu tai, - sakanti, - eikš pasišė- 
liot!“ Tas zens, tuoj apynasrius pasimetęs, prie jos šėliotis, nu jiedu šėliotis per 
visą naktį, nebeleidžianti ir gana. Ant ryto atradę tą zeną ką tiktai gyvą. Tre- 
čioj dienoj ir miręs. (Trumpaičių k., Gruzdžių v. Užr. M. Slančiauskas. LTA 
1208B/1519.) 

28. PASIVAIKŠČIOJIMAS SU DEIVĖMIS 


Seniau, sako, kur tik eidavai nakčia, tai deivę ir susitikdavai. Labiausiai, jei 
eidavai kur tolimą kelią, tai pasitikdavai kartais vieną, kartais dvi, o kartais ir 
cielą būrį deivių. Jos klausdavo: „Ar valna mums su tavim eiti?“ Jei pasakydavai: 
„Prašom, prašom, deivelės, lig tai ir lig tai vietai“. Taijos ir eidavo sykiu šnekėda- 
mos. Atėjusios lig tai vietai, jos nueidavusios savo keliais. Bet jeigu nepasakyda- 
vai lig kokiai vietai joms valna eiti, tai jų negalėdavai nuo savęs nuvaryti. Eidavo 
į trobas visur ir neduodavo žmogui spakainasčio. (J. Valentinas, Žalakiškiai, Šilu- 
vos par. Užr. P. Šivickis 1905. LMD I 144/59.) 


29. LAUMĖ UŽKUTENA ŽMOGŲ 


Laumė, kaltūnais apsileidus, vaikščiojo ir ką tik sugaudavo, tą užkutendavo. 
Žmonės, bijodami jos, eidami iš namų paimdavo peiliuką, kad atsigynus jos. Ji 
sutikusi žmogų sakydavo: „Mesk peiliuką, imk šakaliuką'. Kas mesdavo peilį, tai 
ji pavijusi užkutendavo. (Matkevičienė, Palėvenės bžk., Kupiškio v. Užr. J. Eliso- 
nas 1910. LMD I 661/63.) 


30. LAUMĖ IR JOS VAIKAI 


Kazys Drobnė Raitininkų kaime, Čepliškės raiste girdėjo laumės pasikalbėji- 
mą su savo vaikais. Taip jau saulei nusileidus, vakare, girdi jis laumę šnekant: 
„Nerimai, Nerimai! Papūsk Priepuolį!“ - „Nėra Nerimo, Dundulis užmušė!“ - 
atsako kažkoks jos vaikas. (B. Ulčinskas, 62 m.a., Raitininkai, Merkinės v. Užr. 
V. Ulčinskas 1937.11.21. LTA 1074/95.) 


31. LAUMIŲ VYRAI IR VAIKAI 


Laumės kaip žmonės. Jos ir apsinakvoja pas žmones. Jos turi ir vyrus. Tie kar- 
tu vaikščioja su jomis. Katrie matė tuos vyrus, sako, kad jie atrodo kaip čigonai. Iš 
pavasario laumės kaip katės niurna. Laumių moteriškių kasos ilgos, ligi pat kojų 
apačios. Geltoni plaukai. Jų krūtys labai didelės, jos per krūtis kojų neužmato. 
Rudenį laumės eidavo į jaujas, kaip sniego nėra. Nuėję jaujoje rado gaspadorių. 
Tas sudavė joms per pečius ir su kačerga jai išdegino dvišakumą. Ji iš skausmo 
sušuko: „Tėvai, te vaiką! Giusos tipirda mano varveklius išdegino". Vyras išbėgo, 
ana paliko. (A. Armalys, 78 m.a., Mickiškės k., Batakių v. Užr. J. Dovydaitis 
1932.VIII. LTA 462/492.) 


32-34. VYRAS SUGAUNA IR VEDA LAUMĘ 


32. Laumė ateidavo pas vieną ūkininką kirpti avis. Tas žmogus paėmė naują 
puodą, dar nė karto nevartotą, grabnyčinę žvakę ir ražančių. Nuėjo tvartan ir sau- 
go, laikydamas paslėptą po puodu degančią grabnyčinę žvakę. Užgirdęs kerpant 
avis, atvožė puodą, ir laumė pasidarė matoma ir negalinti pabėgti. Uždėjo ant jos 
ražančių ir parsivedė namo. Parsivedęs apsivedė su ja ir gyveno gražiai ir ilgai. 
Tik jo žmona-laumė nieko nekalbėjusi. Vieną kartą, pargenant gyvulius, prie kai- 
mo vartų po banda papuolė jos mažas vaikas, ir ji (laumė) persigandusi sušuko: 
„Vaje, sumindžios vaiką!“ Ir nuo to laiko pradėjusi kalbėti. (B. Ulčinskas, 62 m.a., 
Raitininkų k., Merkinės v. Užr. V. Ulčinskas 1937.11.21. LTA 1074/94.) 


33. Apsiženino bernas su laume. Buvo trys valakai žemės, darbo daug, bet 
negauna slūžankos. Marti sako šešurui: „Nebėdavok, bus gerai '. Atėjo rugiapjūtė. 

Marti sako anytai: „Kai ateisi pas mane (laukan), tai tik nesakyk: Padėk, Diev “. 
Atneša anyta valgyt, ogi pilnas laukas paukščių: vieni pjauna, kiti riša, visas lau- 
kas kruta. Anyta stebisi: „Dieve mieliausias, koks čia žertas!“ Ir užsimiršus sako: 
„Padėk, Diev', visiems!“ Kai tik taip pasakė, visi paukščiai prapuolė, o marti puo- 
lė ant žemės ir rauda: „Tu mane pragaišinai ant viso gyvenimo“. Daugiau pamač- 
nykai nebeateidavo, reikė visa vienai dirbti. (M. Jovaišienė, 65 m.a., Subartonių k., 
Merkinės v. Užr. J. Balys 1936.VI.24. LTA 879/27.) 


34. Polcius Lakmantavičius buvo pagavęs laumę. Ji vis ateidavo pas jį (Polcių) 
kluonan gult, tai šliūbauna juosta ją perjuosęs atsivedė trobon. Laumė buvusi la- 
bai graži, su dideliais papais, minkšta. Ji labai prašiusi pas Polčių, kad tik ją pa- 
leistų. Jis ją paleido, o ji prižadėjo daugiau neiti pas jį kluonan, trukdyti jam mie- 
gą. Ir daugiau ji nelankė jo. (B. Ulčinskas, 62 m.a., Raitininkų k., Merkinės v. Užr. 
V. Ulčinskas 1937.11.21. LTA 1074/96.) 


35-40. DEIVĖS ARBA LAUMĖS SKALBIA, AUDEKLUS VELĖJA 


35. Laumė buvo pagonų deivė paveiksle moteriškos. Mėgdavo audeklus mie- 
ruoti, vaikus mažus pievose užmirštus linguoti ir vakarais paprūdėliuos atradusi 
drabužį įmerktą ir kultuvę, iš vandenio ištraukusi skalbti. Taip išgirsi vakarais: 
„Takš, takš, takš“. Tai tuokart žinok, kad jau laumė skalbia. O ir aš dar esu girdė- 
jęs vakarais skalbiant. Balsą girdėjau, o matyti negalėjau. Kad aš arčiau priėjau, 
ana buvo toliau ir pradėjo juoktis kaip žmogus. Kai mane masino su savo skalbi- 
mu, tuokart prūdelio ir tos prieskulktės (?) nebebuvo, bet buvo sausa vieta, o bal- 
sas buvo aiškus. Nuo to laiko lig šios dienos to neberegėjau ir nebegirdėjau. (Že- 
maitija. Hugo Scheu rankr., Nr. 53.) 


36. Vieną kartą deivės skalbė žlugtą. Eidama pro šalį, moteriškė pasakė: „Die- 
ve, padėk!“ Deivės atsakė: „Dėkui!“ Ir dar moteriškei tarė: „Už tavo gražų pakal- 
binimą po anuo medžiu rasi ritinį audinio, pasiimk tą audinį sau. Ir jo niekuomet 
nesukirpsi, užteks tau ir tavo vaikams“. Moteriškė padėkojus rado, kaip deivės 
sakė. Ir ji to audinio (paskum) niekad nepabaigė, nes vis buvo tiek ir tiek, ar ji 
kirpo, ar nekirpo. (Jurgis Tverkus, 80 m.a., Plingių k., Girkalnio v. Užr. S. Džiugas 
1938.III.7. LTA 1542/387.) 

37. Prie mūsų namų buvo upelis. Tai, kai aš augau, vasaros vakarais, sakyda- 
vo, būdavo girdėti, kai laumės skalbias duobėj. Tik girdėsi: „Tiku-taku-tiku-ta- 
ku!“ Naktį ir nutils. Tai anos eidavo žmonėms, katrie anas myli, verpti. Anos verp- 
davo tiktai ketvergų vakarais. Kitais vakarais, būdavo, velėja, skalbias, džiovinas. 
Ten vienas susiedas anas mylėjo - būdavo, giria, sakydamas, kad anos yra geros, 
moka puikiai viską dirbti. Anos anam ir suverpdavo, ir išskalbdavo. Bet geriau su 
anoms neprasidėti. (E. Dainienė, 65 m.a., Bausko k., Papilės v. Užr. S. Majauskas 
1936.IX.20. LTA 987/2.) 


38. Seniai jau žmonės šnekėdavo, kad Duokišky vaidenasi. Sako, kad kažin 
kas ežere lyg rūbus velėja, tai vėl dar kas girdisi. Kartą mes ėjom keturiese, jau 
saulei leidžiantis. Buvo šventadienis. Tik girdim, kažin kas prie Bedugnio ežero 
rūbus velėja. Tik ten mums beklausant, pasigirdo jau tie patys velėjimo garsai 
prie Šlamo pirties. Dar pastovėjus, pasigirdo jau prie mūsų klėties, sodželkoj. Mes 
kaip tik prie klėties ir stovėjom. Susitarėm eiti ir pasižiūrėti, kas toj sodželkoj velė- 
ja. Tik jau išgirdom už pusės varsto, ties Žilinsku velėjant. Dar kiek palūkėjus, 

pasigirdo jau Trakinės kaime ir pagaliau Katišiuj, prie pat Vaineikių. Tai mes visi 
keturi girdėjom ir nebuvom nė kiek girti ar išgėrę. Tas pasikartodavo ne tik tą 
dieną, bet ir kitomis dienomis per ištisas dvi savaites. Paskui nustojo, nutilo velė- 
ję. Kas ten buvo, niekas nežino. (J. Indriūnas, 85 m.a., Duokiškis. Užr. B. Zaleskis 
1928.1.19. LTA 11/46.) 


39. Pirmiau ir laumių būdavo daug. Išeik vasaros šiltą vakarą ir tuojaus išgirsi, 
kaip laumės audeklus velėja. Laumės nieko blogo nedarydavo tam, kas prisilai- 
kydavo papročių (prietarų). O jeigu kuri moteris neprisilaikė papročio, tai šast 
laumės ir iškerta jai šposą. Ana viena moteris velėjo, saulei nusileidus, drobę. Lau- 
mė užpyko ir pakeitė drobės ataudus valais. Ba saulei nusileidus, nemožna au- 
deklų velėti, tada tik laumės velėja. (B. Ulčinskas, 62 m.a., Raitininkų k., Merki- 
nės v. Užr. V. Ulčinskas 1937.11.21. LTA 1074/97.) 


40. Kraujalis Ipolis (pasakotojo brolis) tarnavo Kutiškio dvare pas Kizą Sima- 
ną. Ant kelio, kurs eina iš Ramygalos į Raguvą, netoli Čiplių kaimo, buvo tiltas, 
prie kurio daug kam pasivaidindavo. Ipoliui pasitaikė vėlai vakarą vesti į ganyk- 
lą arkliai. Prijojo jis tiltą, žiūri - dvi baltos moterys velėja upėje. Arkliai sustojo ir 
nebeina. Bernas muša, ale nieko jiem nepadaro: prunkščia, trypia, o neina. Bet 
Ipolis davė ir davė tiems arkliams. Ir vienu kartu kad šoko tie arkliai, ir įšoko į 
vandenį. Plaukte perplaukė upę, berną numetė, tas led išplaukė. Velėtojos gi: „Cha- 
cha-cha“, - nusijuokė ir nusijuokė (=nubėgo juokdamos). Atgal eidamas nieko 
nebegavo matyti. Daugiau atsižadėjo vakare joti arklius į ganyklą. Tai buvo prieš 
kokius 10 metų. (Stasys Kraujalis, 30 m. a., Garuckų k., Ramygalos v. Užr. K. Ja- 
nionis 1937.II.2. LTA 1729/67.) 


41. LAUMĖS MAUDOSI 


Laumės tikrai gyvena, tik ne visi žmonės gali jas savo akimis matyti. Kartą 
mano bobutė, Dieve duok jai dangaus karalystę, su savo broliu Geniu Jurgiu 
vėlai vakare ėjo Virintos paupiu. Tai mano bobutė tikrai matė dvi besimaudan- 
čias laumes, o Genys Jurgis jų visai nematė ir net negirdėjo, kaip jos puškinosi ir 
taškėsi vandeniu. Tos laumės atrodė labai jaunos ir turėjo ilgus plaukus. Jos buvo 
labai gražios. Net bobutė gavo barti, kad niekus pliauškia, bet ji nemeluos. (Anas- 
tazija Juknevičienė, 65 m.a., Maskoliškių k., Kurklių v. Užr. A. Urbonas 1938. 
LTA 1438/223.) 


42-43. LAUMĖS APMAINO VAIKUS 


42. Senovėj mūsų krašte buvo daugybė laumių. Vienos laumės, kai moterys 
laukuos dirbdavo, atėjusios į namus, joms vaikus nuprausdavo, verpdavo, dro- 
bes ausdavo... Moterims grįžtant namo, tos laumės pabėgdavusios. Be tų buvo 
daug piktų laumių. Jos vogdavo žmonių vaikus. Pavogto vaiko vietoj jos padėda- 
vo šiaudų ryšulį, iš kurio pasidarydavo laumiukas. Žmonės, to nežinodami, au- 
gindavo per savo vaiką. Paaugęs berniukas išbėgdavęs į girią pas laumes. 

Vieną kartą bernas gulėjo bute, o laumės vidurnaktį pavogė šeimininkų vaiką 
ir ant berno lovos pasiguldžiusios rišo šiaudų ryšulį. Surišusios siųstės vieną kitą 
nešti tą ryšulį padėti į vaiko lopšį. Bet po vieną bijo eiti, tad, palikusios vaiką, abi 
kartu nešė ryšulį. Laumėms nuėjus, bernas pasikavojo vaiką po patalais. Laumės, 
išėjusios iš kambario ir neradusios vaiko ant lovos, išėjo tuščiomis. Rytą atsikėlęs, 
bernas paklausė šeimininkų, kur esąs vaikas. Šeimininkai atsakė, kad miegąs. Po 

tam bernas atklojo antklodę ir visiems parodė laumių padėlį. Iš tos šiaudų šluotos 
jau buvo pradėjusi augti laumiuko galva. Kai nukirto, tai iš šiaudų jau kraujas 
bėgo. Kad būtų ilgiau nepažiūrėję, tai šiaudų ryšulys būtų pavirtęs į gyvą laumiu- 
ką. Senovėje laumės visados taip veisdavosi. (Balčienė. Užr. A. Balčiūtė 1925.XI.2. 
LTA 368/60.) 


43. Senų senovėj apmainydavo laumės vaikus. Sykį vienai moteriškei apmainė 
vaiką: laumė savo paliko, o aną moteriškės nunešė. Tie Žmonės apie tą mainą 
nieko nežinojo. Tas paliktas vaikas užaugo iki dvidešimties metų, o vis nieko neš- 
nekėjo. Sykį nakvojo ubagas, tai motina nusiskundė ubagėliui, kad vaikas nešne- 
ka. O tas ubagas sako: „Mažu jis laumukas? Galėtumėt šiaip pamėgint: sukirskit 
aržuolinių malkų, sukurkit vidury stubos ugnį, sumuškit keliolika kiaušinių, ap- 
statykit apie ugnį, 0 jį priešais pasodinkit prisižiūrėti, - jei laumukas bus, tai pra- 
šnekės“. Kaip tik taip viską prirengė, jį pasodino priešais. Tas vaikas tuoj pradė- 
jo kalbėti, sako: „Tas aržuolas turi šimtą metų, o aš už jį penkis syk senesnis, o 
dar tokių dyvų nemačiau, kas čia padaryta“. Dar pažiūrėjo, pažiūrėjo į tą ugnį ir 
prapuolė jiems iš akių. (Berteška, Ožkabaliai. Užr. V. Basanavičius 1905. LMD I 
133/108.) 


44-45. LAUMĖS NULEMIA NAUJAGIMIO ATEITĮ 


44. Mūsų laikais nebebuvo laumių, bet mūsų senyje žmuonės pasakodava, kaip 
mūsų bobutė, kad būdava tuokias laumes, jos turieja tuokius nagus labai aštrius: 
jeigu ka nepabaigi darbo dirbti, tai nakčiu ateina laumės ir dirb. Tai žmuonės 
visuomet sakydava: „Vaikai, žiūriekit, nepalikit rytuojui darba, uo kad ką nepa- 
dirbsit, tai laumės nakčiu dirbs“. 

Ateidavo laumė prie lango ir šaukdavo: „Šimts gimė, šimts mirė, kokia katram 
ščėstis?“ Kita atsiliepia: „Naktį gims, naktį mirs“. Ir vėl šaukia prie lango. Kita 
atsiliepia viduj: „Vakare gimęs bus didelis lakomčius, kad viską suėsti“. Vėl šau- 
kia prie lango: „Šimts gimė, šimts mirė, kokia katram ščėstis?“ Kita atsiliepia: „Ryt- 
metį gimęs bus didelis darbininkas“. Ir vėl po kiek laiko taip pat klausia. Atsako: 
„Pietų laiku gimęs bus labai linksmas, visko pilnas ir turtingas“. (Julija Andriulie- 
nė, 56 m.a. Gimt.: Užalksninių k., Užvenčio par. Atv.: 1911. 3440 Lowe Ave., Chi- 
cago, III. Užr. J. Balys 1949.VII.25. Arch.: R44/50, D I/43.) 


45. Kaip mas augom jaunesni, tai senesnyje pasakuoja, kad senuovėj, jeigu gim- 
dava vaikas, tai ateidava pry langa kuokia, tai jau Žinunti viską ir šaukdava palei 
langą: „Šimts gimė, šimts mirė, kuokia katram ščiestis?“ Nuo viena langa ir aida- 
va pry kita, ir taip tensdava, kol atsilypdava už langa. Nu jeigu kada gimdava 
mergaitė, tai jau šaukdava: „Kuokia bus jos laimė, laimė?“ Tai atsilypdava: „La- 
bai graži mergaitė, neturies geruos laimės, visi ją nories turieti ir paskiau liksią 
suvilta“. Uo jeigu jau bernaitis, tai taip pat sakydava, kad jis užaugįs bus kariu- 
menė, jam reiks aiti, kur nuorints ar su kuom muštis ir mūšyje kris. Tai muotina 
labai užsigaudava, kad juos sūnus turies, kur nuorints aiti, muštis su kuo ir mūšy 
krist. Nu, ir taip tensdavos, ir vienur, ir kitur, vis tuos pačias buva. Tai mūsų 
pasakuodava seneliai, taip sakunt buobutė, kuri jau gana sena buva, uo aš dar 
buvau vuos keturių ir pusė metų, kai buobutė pasakuoja. (Užrašytojas klausia: „O 
kas ten už lango atsiliepdavo?" ) Ir už langa jiems atsiliepdava, kad būk tai asunti 
kuokia būtybė nežinuoma, vadinama laumė. Uo viduj tai kur šaukdava, tai ta 
būdava kuokia tai burtininkė, kur burtas nusprensdava. (Ta pati. Užr. 1949.X1I.10. 
Arch.: R44/12.) 

46-47. LAUMĖ PADEDA SKRIAUDŽIAMAI NAŠLAITEI 


46. Vieną sykį buva tuokia sena muoteriška, ir ji buva našlie. Ji apsiženija už 
našlia vyra, ir tas našlys turieja mergaitę. Nu, ir juos labai neužkintė, vis ją nuorie- 
ja mušti. Neturieja proguos. 

Vieną sykį ir saka: „Paimk tu man ir suverpk šitus linus“. Dabar ta mergaitė 
atsisiedusi verkia ir verkia, kaip ji gali tūs linus suverpti. Ateja naktį laumė ir 
saka: „Paimk tūs visus linus ir neškimuos“. Nusinešė į tvartą, uo te buva karvė. 
Saka: „Dabar paimk tus linus ir kišk tai karvei į ausį“. Ta mergaitė paėmė kukštu- 
ką ir įkiša. Žiūr, kad išeina per kitą ausį jau siūlas. Taip greita viena puo kita tūs 
linus kiša ir kiša per tą ausį, palika visi siūlai suverpti. Dabar ji iš to džiaugsma 
nežina nei ką bedaryti. Riek namie parbiegdama: „Mamyte, mamyte, juk aš ir 
suverpiau šitus linus!“ - „Aik aik tu, bjaurybe, tu suverpsi...“ Nu, tai muočeka 
pažiūrieja į tūs linus, bet jau nebuva proguos tuos mergaitės mušti. 

Kitą sykį ji sau galvuoj viena: „Palauk, ka tau uždūsiu tuokį darbą, kad tu 
nepadirbsi, uo tai tada aš tau dūsiu į kailį“. Nu tai vieną sykį ir vėl ji jai sako: 
„Dabar tu paimk ir nurauk šitus visus linus, kyk čia yra unt tuo lauko susiedo'. 
Ta mergaitė atejo pry tų linų, tiek ji verkia, tiek ji verkia. Tiek verkia, kad net unt 
žemės pakrisdama. Nu ir žiūr, kad ateina kuokia muoteriška. Jinai pažiūr, argi ta 
pati laumė, kur anąsyk liepė į karvės ausį kišti, siūlus suverpti. Nu, ir žiūr, kad 
tikrai ta pati. Priėjo, sako: „Neverk, mergaite, aš tau padiesiu tūs linus nurauti. 
Dabar, - saka, - eima. Paimk iš viena kampa, atnešk tą liną į untrą kampą kryžiš- 
kai“. Ta mergaitė paėmė tą liną, išruovė ir ateja nešina ligi kita kampa. „Dabar, - 
saka, - imk rauk ir šitą“. Išruovė iš tuo kampa, sustatė tūs du linu kryžiška, nuaja 
į trečią kampą, išruovė liną, ein nešina į ketvirtą kampą. Žiūr, kad jau kur pastatė 
tūs linus, kad jau ten ta pusė ir nusirovusi. Prie ketvirta kampa, kol ji tą liną išruo- 
vė, pažiūr, kad jau visi nurauti ir sustatyti. Uo ji nežinuoja nei ką daryti iš džiaugs- 
ma. Tai jinai bieg namie ir šaukia: „Mamyte, nuruoviau linus, nuruoviau linus!“ - 
„Nei jau tu nuruovei, nei nieka, kiba išvoliuoja. Ne tokiuoms bjaurybėms kaip tu 
tiek daug darba padirbti“. Nu, ir ta nuaja, atsigulė ir apsiverkė biedna našlaitė. 

Kitą dieną ji galvuo: „Kad aš tau dabar negaliejau duoti į kailį, aš tau duosu 
kitą sykį gerai“. Nu, tai jinai sumanė, kad turi jai išausti audimą. Paėmė, atnešė ir 
saka: „Nu, tai dabar še tau tuos srūgas ir paim, aik ir išausk man: išausk dešimtį 
sienų čerkasa, dešimtį sienų lininės druobės ir penkias sienas mila“. Tai ir vėl 
našlaitė biedna verkia, tiek verkia, tiek verkia. Tada jau šaukia: „Ateik tu, geruoja 
mana drauge muoterele, pagelbiek tu man!“ Nu, ir ateina laumė, ir žiūr per langą. 
Paruodė iš tuol laumė, kad dar muočeka nemiega. Ta mergaitė klausos, kada ta 
muočeka užmigs ir nebrazdies. Nu, ir nustuoja brazdiejusi, nieka nebegirdi. Ateja 
laumė, jai saka: „Nu, pasiimk dabar tūs visus siūlus ir einam į daržinę“. Nuaja į 
daržinę. „Dabar, - saka, - paimk ir vyniuok unt pagaliuka: pirma, vyniuok liną, o 
paskiau unt kita pagaliuka vyniuok vilnas, unt trečia pagaliuka buovelną ir pas- 
kiau unt ketvirta - vilnas vyniuok dėl mila“. Ta mergaitė paėmė vyniuoti, atsi- 
grįžt, kad jau visi tik ritiniai, iš tų siūlų pasidarė į gražiausį audimą. Uo tai ir vėl 
bieg namie: „Mamyte, mamyte, juk aš ir audimą išaudžiau!“ - „Eik tu bjaurybe, 
mus iš kur pavuoge atneše - tu, ragana!“ Kai pradieja tą mergaitę mušti, kad net 
vieną akį išmušė tai mergaitei. (Ta pati. Užr. 1949.XI.9. Arch. R 44/40.) 


47. Kitąsyk mergos moters dienomis dirbdavo, o naktimis verpdavo prie ma- 
žos šviesos, plonai verpė. O dar kitos ir po uždavimui turėdavo verptie. Viena 
močeka, nekęsdama savo podukros, sunkindavo ją prie darbo, vis jai užduodavo 
daug suverptie, kad ji turėdavo verptie per naktis. Sykį, jai vidurnaktį beverpiant, 

atėjo pas ją trys laumės ir sako: „Kad tave taip sunkiai močeka vargina, tai mes 
atėjom tave išliuosuotie“. Tuoj sėdę suverpė visas tas jos pakulas ir, tą močeką 
uždusinę, pačios išėjo savo keliais sakydamos: „Jau ji daugiau tavęs nemūčys“. Iš 
ryto teisingai rado tą močeką negyvą. (Žiugžda, Ožkabaliai. Užr. V. Basanavičius 
1905. LMD I 133/102.) 


Sakmės Nr. 13-54, 26-34, 36-43 ir 47 buvo išverstos vokiškai ir atspausdintos 
mano straipsnyje „Die Sagen von den litauischen Feen“. - Die Nachbarn, Bd. I, 
Gėttingen, 1948, p. 31-71. Zr. dar Lietuvių tautosakos skaitymai, II, p. 76-89, ir Lietu- 
vių enciklopedija, IV, straipsnį „Deivė“. J.B. 


III. AITVARAI* 


48-51. AITVARO IŠPERINIMAS 


48. Vienam žmogui gaidys padėjo kiaušinį. Kažin kas jam patarė padėti tą kiau- 
šinį į lovą, kad per dvylika metų išsiperėtų laimė. Per kiek laiko žmogus ir užmiršo 
apie kiaušinį. Kartą naktį pajuto, kad kažin kas kruta lovos gale. Žiūri - iš kiaušinio 
ritasi nė į ką nepanašus juodas sutvėrimas. Žmogus kiek nusigando. Po valandėlės 
tas sutvėrimas jau buvo sulig gero šuns didumu. Jis ir sako žmogui: „Eikim, aš turiu 
tau už išperėjimą užsimokėti“. Žmogus eina, bet labai išsigandęs. Jiems beeinant, 
gaidys pragydo. Tas pasakė: „Gaila, nesuspėjau“. Ir pranyko. (V. Jucius, 53 m.a., 
Antaniškės k., Kaltinėnų v. Užr. A. Brazdeikis 1937.IV.2. LTA 1167/317.) 


49. Žmogus turėjo tokią vištą, kuri jam vis kasdien kiaušinius dėjo. Anas tos 
vištos gailėjosi parduoti, kad ji tokia gera buvo. Paskui anas surinko labai daug 
kiaušinių. Kada jam tie kiaušiniai nusibodo, sako jis: „Reikia tą vištą parduoti“. 
Nunešė ją ant turgaus, bet nepardavė. Tada višta sudėjo tokį mažučiuką kiaušinė- 
lį. Toji višta, padėjus tą kiaušinėlį, pratarė: „Gaspadoriau, tau sudėjau mažą kiau- 
šinėlį, tai tu imk šitą kiaušinėlį ir po pažasčia nešiok“. - „Kam man jį po pažasčia 
nešioti?" - paklausė gaspadorius. „Tik tu po pažasčia nešiok tą kiaušinį dieną ir 
naktį '. Jis nešiojo jį dieną naktį. Ir išsiskyrė iš to kiaušinėlio toks ledokas. Tai pas- 
kui tas ledokas viską tam žmogui nešiojo. Užtat tas žmogus tam ledokui pautienę 
kepdavo. Ledokas viską jam nešė, ko tiktai norėjo: grūdų, varškės, sviesto, miltų, 
net pinigų. Šitokiu būdu, per tą vištą ir kiaušinėlį, tas žmogus praturto. (A. Šel- 
kauskienė, Valkininkai. Užr. M. Davainis-Silvestraitis 1896. LMD I 840/15.) 


50. Vienas devyniolikos metų bernas niekur, būdavo, neina. Mama vieną kartą 
užsispyrusi pradėjo varyti pirtin. „Kas čia su tavim yra, kad tu niekur neini?“ - ir 
užsipuolus išvarė pirtin. Pamatė, kad anas išsiėmė ką iš pažasties, suvyniojo, su- 
vyniojo, paskui papūtė ir išėjo. Mama neiškentė, padabojo: kiaušinis jau prasika- 
lęs ir galva kyšo. (Sako, buvo kiaušinis gaidžio septynių metų. J.B.) Kai atėjo iš 
pirties, - anas ilgai nebuvo, - mama tuoj pradėjo ant jo bartis: „Kokį tu čia biesą 
peri?“ O anas sako: „Tylėk, tu nežinai, kas čia bus. Kiba tu nenori būti bagota?“ 
Paskui, kai anas išperėjo aitvarą, tai turtas pradėjo iš visų pusių plaukti: kumeliai 
stoniose žvengia, galvijai sekasi. Ir liko bagoti. Senovės žmonės sakydavo, kad 


* Kaip lietuviuose galėjo atsirasti įvairūs šios rūšies tikėjimai, aiškinama straipsnyje „Aitvaras“, 
Lietuvių enciklopedija, I, p. 61-62. Žr. taip pat J. Balio Raštų II tome, p. 92-93. 

seniau daug kas turėjo aitvarus. (J. Bikulčytė, 65 m.a., Aukštakalnių k., Salako v. 
Užr. P. Jarackas 1936.VII.7. LTA 977/136.) 


51. Kad tu nori kauką išperinti, tai imk iš juodo eržilo, kad be jokios atmainos 
būtų, išromijus kiaušinius, įvyniok į kiautą naujo vilnonio pilko milo, apmyšk su 
savo srute ir įkask į arklių mėšlus, ir keturias nedėlias laikyk. Taip senovėje že- 
maičiai, pagonimis būdami, darė ir toliau norintiems taip paliko, o kas nori, gali 
prabavoti. Kaukas turėjo paveikslą žmogaus, o augumas buvo tiktai uolektis arba 
pusantros. Pradžioje jo darbo, prie kurio žmogaus, pirma pradės nešti senus me- 
džių lapus ant žemės išbirusius ir dės į tris kupetėles arba anglis iš medžio degin- 
tas, vėl į tris kupetėles. Tuos atradęs svirne arba spikery pakavok. Kas tuos kavo- 
ja, tiems praded nešti skalsą grūdams arba pinigus, o tų daiktų ir tų darbininkų 
nenorintis tas anglis arba lapus išbarsto šalin. Na, tie darbininkai tai jau eis šalin, 
kam tų daiktų nepriėmė. Kurie tuos daiktus priima, tai tie bernai arba darbininkai 
pasilieka, kol jų nori. Kaukas nuo vieno ima, prie kito neša, kuris nori svetimus 
daiktus vartoti. O kuris nori apsiginti, tur dėti kryžių arba peržegnoti. Todėl kūlė- 
jai šventės vakare ir peržegnoja, ir spragilus kryžiais klojime palieka. (Žemaitija. 
Hugo Scheu rankr., Nr. 51.) 


52-55. AITVARO PIRKIMAS 


52. Dar baudžiavos laikais žmogus važiavo Latvijon aitvarą pirkti. Jo kaimy- 
nas taipgi prašė, kad ir jam nupirktų, ir davė pinigų. Žmogus sau nupirko, o kai- 
mynui ne, nes norėjo jo pinigus pasisavinti. Važiuojant namo, pastebėjo labai di- 
delį gylį, kuris puolė prie arklio. Žmogus tą gylį sugavo ir tabokierkon įdėjo. 
Atvažiavęs padavė kaimynui tabokierką, sakydamas: „Nupirkau tau, ko prašei, 
tik nedabok tabokierkos vidun - kai ją atidarysi, tai ir aitvaro neteksi“. Po kiek 
laiko Žmogus atėjo pas kaimyną ir klausia: „Na, kaip tavo aitvaras, ar neša?“ Kai- 
mynas pasakė jam: „Dėkui tau, nuo to čėso aitvaras man labai gerai tarnauja ir 
gerai neša“. - „O mano aitvaras visai nieko neneša“, - nusiskundė Žmogus savo 
kaimynui. Paaiškėjo, kad tikrasis aitvaras buvo pas kaimyną. Jis buvo gyliu pasi- 
vertęs ir sukčius jį kaimynui atidavė, norėdamas jo pinigus pasisavinti. Sau pali- 
ko tik angliuką, iš kurio jokios naudos neturėjo. Kitų neapgaudinėk! Gylį pas mus 
bimbalu vadina. (Grasilė Kvedarienė, 57 m.a., Šalinėnų k., Antalieptės v. Užr. 
Al. Urbonas 1937.XII. LTA 1508/44.) 


53. Važiavo vienas žmogus Rygon pirkti aitvaro. Tai davedė jį pas tokį kupčių, 
kad jis parduoda. Na, ir sako tas kupčius: „Tik mokėk su juo apseiti, aš tau parduo- 
siu; kai pasitiks pasiilgus pati, tai tu pasakyki: 'O kad tau velnias širdin!“ Davė, 
vadinas, jam tokį pantį ir vežkis. Važiuoja žmogus namo, pantį pasiėmęs, - o užmo- 
kėjo penkis rublius - ir mislija: „Kaip aš taip sakysiu?“ Tuo laiku važiuojant, nutrū- 
ko jam atasieja. Jis neturėjo virvės ir pririšo su tuo pančiu. Parvažiavo namo, pati 
pasitinka, o jis pasiilgo pačios, taip jis ir pasakė: „Kad tau velnias šikinėn!“ Tai tas 
velnias kad lėks lėks ir parlėkė namo. Tai gaspadorius grįžo ieškoti. Tai mat, kai jis 
nuvažiavo Rygon, įėjo pas tą patį kupčių, rodo tas į ponaitį, kad visas kruvinas. 
Pradėjo net bartis: „Mat nemokėjai užlaikyti ir sukruvinai nuvažiuojant; ale kad 
nebūtum taip pasakęs, tai jis būtų papratęs'. Taip ir pargrįžo namo tas žmogus, 
negavęs aitvaro. (Palėvenė, Kupiškio v. Užr. J. Elisonas 1910. LMD I 661/67.) 


54. Cigonišky vienas gaspadorius turėjo labai nevertus arklius, o jo susiedas 
turėjo labai gerus. Rozą užsišnekėjo abudu, tai tas, ką turėjo gerus arklius, ir sako: 

„Važiuok į Seirijus pas šaptorių, tai jis tau duos tokį daiktą, tu jį parsiveši namo, 
tai ir tavo arkliai bus geri ir gražūs“. Tas gaspadorius nuvažiavo, pasakė, ko jis 
nori. Tai šaptorius (burtininkas) iš jo paėmė penkiolika rublių, jam įdėjo kažin ką 
maišan ir liepė vežtis. Ale kol nebus namie, tai liepė nežiūrėti. Važiuoja tas gaspa- 
dorius namo ir arklių negali nulaikyti. Važiuoja per šilą ir neiškenčia, nepažiūrė- 
jęs maišan. Atsiriša maišą ir ištraukia tokias senas šukas arkliams šukuoti. „Ot, 
kad davė Dievas, - sako tas žmogus, - taip brangiai užmokėjau ir tokį nevertą 
daiktą man įdėjo“ . Ir paėmė šukas su rankom. Tada tos šukos kaip šoks ir nulė- 
kė miškan. Žmogus tik išgirdo iš medžių viršūnių žodžius: „Kad būtai Dievo 
vardo neištaręs, mane laikydamas, kol namo parvažiuosi, tai būtai gerus arklius 
turėjęs; o dabar kokie buvo, tokie ir liks“. Ir žmogus led parsivarė arklius namo. 
(Rauličkienė, 58 m.a., Cigoniškių k., Miroslavo v. Užr. A. Andriulionis 1934. 
LTA 481/50.) 


55. Lietuvis nuvežė į Kuršą sėmenis parduoti. Pardavęs klausia kupčiaus, ar 
negalima būtų kaukas pirkti. Tas jo klausia: „O kiek tu man duosi?“ - „Kiek ga- 
vau už tuos sėmenis“. Pirklys sutiko. Suvyniojo tą kauką, įdėjo į stiklinę, aprišo, 
kad nematytų, kas ten yra. Liepė į tą suvyniotą niekada nežiūrėti. Kol parvažiavo, 
tai neveizėjo. Pirmiausia paprašė, kad jam prineštų anglių. Paskui dar kitų daik- 
tų. Bet ūkininkui įdomu vis tik žinoti, kas ten yra viduje. Tai jis atsirišo tą ryšuliu- 
ką ir nori pažiūrėti į tą stiklinę. Kai tik ją atrišo, tai bimbalas ir išlėkė. Kas ten 
daugiau buvo, tai jis nežinojo. (A. Armalys, 78 m.a., Mickiškių k., Tryškių v. Užr. 
J. Dovydaitis 1932. LTA 462/489.) 


56-57. IŠMESTAS AITVARAS BUVO TIKRAS 


56. Aitvarą pirkti galima buvo Rygoj. Ponas Juškevičius iš Girsteikių pasako- 
davo, kaip jo bernas buvo nusipirkęs Rygoj aitvarą. 

Nuvažiavojie į Rygą, o po turgų Žmogus nešioja nedėgulį, t.y. velnią, aitvarą. 
Juškevičius sako, kad nedėgulis ir tiek, ale bernas jį nupirko. Aitvaras kaštuodavo 
du auksinu. 

Važiuoja jie namo. Bajoras niekina berną: „Už dyką du auksinu sumokėjai“. - 
„Gal ir teisybė“, - jau ir bernas mano. Važiavo jie per mišką, tai paėmė ir įdėjo tą 
nedėgulį į drūtą, kiauru viduriu pušį. 

Už kokių 4-5 metų važiuoja jie vėl į Rygą. Važiuoja per mišką, bernas sako: 
„Reikia pažiūrėti, ar tebėra tas nedėgulis“. Nuėjo, žiūri - pilna pušies skylė kie- 
tai prigrūsta pinigų. Kaip daryti? Tai jie tik po abrakinę terbą pasisėmė ir nuva- 
žiavę Rygon gerai pabaliavojo. Kai grįžo, vėl po abrakinę terbą pasisėmė. (Juo- 
zas Ilekys, 45 m.a., Garuckų k., Ramygalos v. Užr. K. Janionis 1937.1.23. LTA 
1729/87.) 


57. Gaspadorius išsiuntė vaikį į Klaipėdą ir įdavė penkis rublius. Ans nuėjo 
į krautuvę, užmokėjo ir anam įdavė tokią skrabenę, kaip tabokierką, pasakė, 
kad neveizdėtų pareidamas. Ans ir ėjo. Parėjęs į savo pievas, atdaro skrabenę. 
Atdaręs randa dvi angli. Supykęs, kad tiek brangiai užmokėjo, pametė pas 
kadagį. Parėjo namo. Paskui gaspadorius klausia: „Ar parnešei?“ Sako: „Ne- 
gavau . Gaspadorius šoko: „Meluoji, gavai!“ Na, ans paskui pasisakė: „Kad 
anglis tebuvo, tai pamečiau šalin“. Gaspadorius žinojo, kaip ten yra. Na, pasi- 
kinkė arklius, pasiėmė maišus. Nuvažiavo, rado rugių kupetą ir miežių kupe- 
tą. Parvežė grūdus ir vis dar buvo. (I. Stakanis, Plungės m. Užr. J. Mickevičius 
1934. LTA 470/21.) 

58-61. NETYČIOMIS ĮSIGYTAS AITVARAS 


58. Svidenių gi Petronis aitvarą gavęs visai nelauktai. Vienąkart ėjęs per ga- 
nyklas ir radęs kaištį, tai taip parėjęs tiesiai stonion arklių žiūrėti ir kaištį, kad 
nepamestų, pakišęs pagrėbstin. Nuo to karto, sako, vis loviai pilni ir pilni avižų, o 
arkliai tai net dribsi nuo riebumo. Jis jau pamatęs, kad čia gerai ir taip išturėjęs (tą 
kaištį) net kelis metus. O vienais metais tarnavęs koks tai bandininkas ir mėšlą 
veždamas pamatęs kaištį, - ištraukęs (iš pagrebėsčio) ir užkišęs. Tik cin cin su- 
skambėję ir nei kaiščio, nei nieko. Nuo to karto, sako, kaip ranka atėmė: ir gyvuliai 
sukūdę, ir visa blogai ėjosi. O Petronis tai tik nepasikoręs iš markatnumo: nieko 
neleisdavęs arklių liuobti, kaip tik jis pats, o čia bandininkėlis, nieko nežinoda- 
mas, kaištį ištraukė ir visa prapuolė. (B. Sapiegienė, 50 m.a., Paketurių k., Kupiš- 
kio v. Užr. A. Kriauza 1936.III.14. LTA 782/152.) 


59, Ūkininkas, iš turgaus parvažiuodamas, ant kelio rado vytį, pamanė - kaip 
prie ūkės gal kam sunaudosiu ir pasiėmė. Parvežęs, kai arklius į kūtę įleido, tai ir 
tą vytį už ėdžių užmetė, pamanė: „Gal reikės čia gardus taisant“. Rytą nueina, 
žiūri- avižų pilni loviai, arkliai persiėdę, išpūtę, net pūkščia. Sugrįžęs ant vaikezo 
barasi už tiek daug avižų pripylimą, o vaikezas sakosi nieko nežinąs, nė vienos 
saujos nepylęs. Paskui klausinėjo šeimininkės, mergaitės, pusbernio ir piemens, 
bet visi sakėsi nežiną. Antrą naktį taip pat atsitiko. Tada jau ūkininkas pamanė: 
„Gal ta vytis taip daro?“ Iš už ėdžių vytį paėmęs nunešė į klėtį ir užmetė ant 
aruodo. Rytą įeina į klėtį, žiūri - pilni, kupini aruodai avižų. Suprato, kad ta vytis 
yra aitvaras. Nuėjo pas kleboną pasiklausti, ką reikia daryti. Klebonas pasakė, 
kad turi tą vytį nunešti į tą vietą, kur radęs, atžagaria ranka numesti ir neatsižiū- 
rėdamas namo pareiti. Kada žmogus taip padarė, nuo to laiko avižų vėl nebebu- 
vo. (Šiaulių v. Užr. Jovaras 1914. LMD I 999/10.) 


60. Vargšas žmogus, važiuodamas iš Mintaujos, pakelėje rado seną pakumptį. 
Parvažiavęs jį pakabino ant gembės prie arklių tvarto. Žmogus pamatė, kad da- 
bar arkliams vis pilnos ėdžios avižų. Arkliai nuo tų avižų kaip pūste išputo. Gas- 
padoriui per sapną prisisapnavo, kad tas pakumptis prašo geresnės vietos, lovos, 
nes ant tos gembės jam visi grobai persisvėrė. Taip gaspadorius mislija, kad tai 
bus kaukas. Jis jį įsidėjęs veža į mišką ir nuvežęs numetė šalia kelio. Tas numestas 
šaukia: „Gerai man ir ant tos gembės!“ Bet ūkininkas neėmė jo. Avižų daugiau ne- 
bebuvo. (Stupuras, Valakų k., Raudėnų v. Užr. J. Dovydaitis 1932. LTA 462/514.) 


61. Vieno žmogaus karvės nedaug pieno duodavo, o grietinės po didesnę pusę 
puodynės būdavo. Kartą jos kaimynė paklausė: „Ką kūmytė padarai, kad tamstos 
tiek daug grietinės esti?“ - „Et, kūmyte, menki niekai: tik puodynes ištrink viesu- 
lo susuktomis smiltelėmis, grietinės bus kaip mauro“. Jos kaimynė taip ir pada- 
rė - teisybė, grietinės buvo labai daug. Tiktai į kelintą dieną, jai griebiant grietinę, 
iš kertės storu balsu sušuko: „Ar patiko?“ Žmona suprato, kad tai jos klausia aič- 
varas; kaip gi duos į kertę su puodyne, net visa kertė grietine aptvino. Nuo to 
laiko grietinės dar mažiau tebuvo. (Šiaulių v. Užr. Jovaras. LMD I 999/9.) 


62-64. AITVARO TARNYBOS PRADŽIA 


62. Sako, kitą sykį galėdavai aitvarus nusipirkti. Juos pardavinėdavo Rygoje. 
Vienas žmogus nuvažiavo į Rygą aitvaro pirkti. Nuvažiavęs atsistojo ant rinkos ir 
mislija, kaip čia man reikia jo dasiklausti. Bestovėdamas pamatė ateinantį ponaitį. - 

„Ką tu čia, žmogau, veiki?“ - „Gi taip ir taip, atvažiavau aitvaro pirkti, tik neži- 
nau, kaip jo reikia pasiklausti“. - „Tai kad norėsi, greitai gausi“. Priėjęs nupjovė 
dišliaus galą. „Še, - sako, - parsivežęs padėk kamaroje, pamatysi“. Nežinau, ar jis 
jam mokėjo kiek, ar ne, tik žinau, kad parsivežęs padėjo kamaroje. Nueina ant 
rytojaus, gi žiūri - lubos atplėštos ir pilna kamara priversta mėšlo. „O kad tave 
Perkūnas! Mat aš mislijau, kad jis man ką gero parneš, o jis pridirbo man vargo. 
Kolei aš dabar tą mėšlą išnešiu, kiek reikės darbo padėti...“ Sukeikė žmogus, ir 
nuo to sykio nieko kamaroje nerasdavo atnešta. Mat kadjis būtų tą mėšlą priėmęs 
ir padėkavojęs, tai jam būtų nešęs ir nešęs: ir pinigus, ir grūdus, ir taip visokias 
gėrybes; o kad nenorėjo priimti prasto daikto, tai nieko negavo. (A. Vaičiulis, Ža- 
lakiškių k., Šiluvos v. Užr. Pr. Šivickis 1905. LMD I 144/52.) 


63. Vienas gaspadorius nupirkęs iš raganiaus aitvarą. Aitvaras gerai jam tar- 
navęs. Vieną dieną paklausęs aitvaras gaspadorių: „Ko nori - čižulių ar vyžulių?“ 
Žmogus nesuprato, ką reiškia čižuliai ir vyžuliai. Anas ilgai negalvojęs atsakė: 
„Vyžulių“. Dievuliau tu mano, kad prinešė vyžų: visas palėpes užuvertė, kad net 
katės ant gryčios negalėjo užlipti. Kai į gryčias ir palėpes nebetilpo, naktį paslap- 
čiom į gyvenamą trobą vilko. Kur tik ras vyžų - ant šiukšlynų, patvoriuose supu- 
vusių ar ant senelio kojų, ar krautuvėse, - atima ir velka tam gaspadoriui. Gaspa- 
dorius pradėjo pykti ir kartą pasakė: „A, kad jį velnias nuneštų, kad privilko 
vyžų, nebėra kur dėti“. Raudonas, kaip kurkino sniurglys, atskrido supykęs ait- 
varas prie gaspadoriaus ir tarė: „Durniau, jei tu būtum prašęs čižulių, būčiau 
daug daug pinigų ir kitos bagostvos prinešęs, ale kad tu prašei vyžų, tai aš ir 
daviau“. Tai pasakęs išnyko. (O. Krestijonaitė, 54 m.a., Rokiškis. Užr. P. Vilutis 
1931.XII.20. LTA 670/3.) 


64. Sako, vienas žmogus išlaikė 15 metų juodą gaidį, tai jis padėjęs kiaušinį. 
Paskui tą kiaušinį jis paėmęs ir parnešęs lovon, pakišęs po šieniku, kad gulint 
išsiperėtų aitvaras. Gal kokioj ketvirtoj ar penktoj naktį ir pradėję miegantį kelti: 
„Kelkis, leisk gryčion, baigiu šalti!“ Žmogus pakelia galvą, dairosi - nieko nėra. 
Tai klausia pačią: „Agot, ar tu čia mane šauki?“ Ota miega, tartum numirus. Min- 
gairjis. Ogi ir vėl esą (šaukia): „Kelkis, leisk gryčion, baigiu šalti!" Apsidairo vėl - 
niekur nieko, ir vėl jis pačią kelia: „Agot, ar tu čia? Ar girdi tu kai ką?“ Ta gi 
miega, kriokia, kaip papjauta. Trečiąkart ir vėl tas pats. Tada jis nebeiškentęs, iš- 
ėjęs ir atidaręs duris. Nieko niekur nėra, tik šmėkštelėjus juoda, lyg žibinkštėlė, 
lyg, kas, ir vėl nieko. Įėjęs Žmogus ir vėl atsigulęs. Ir vėl išgirdęs: „Tai ko reikalauji: 
čižulių ar vyžulių?“ Jis gi per miegą atsiliepęs: „Vyžulių, vyžulių“. Ant rytojaus 
atsikelia - ogi pilnas palovis vyžų, visokių: ir mažų, ir didelių, su knatais paadytų 
ir naujų, visokių. „Gal gi velnias čia tas vyžas sugrūdo?“ - nusikeikė ir išvežęs 
visa suvertė vazaunion. Kitą rytą ir vėl tos pačios vyžos palovy. Tai led led atsi- 
kratęs kaip ten, o taip tai velka vis tas vyžas - „vyžulius“. O kad būtų pasakęs 
„čižulių“, tai būtų pradėję nešti pinigus. (K. Zavadžius, 87 m.a., Paketurių k., Ku- 
piškio v. Užr. A. Kriauza 1940.11.24. LTA 2413/97.) 


65-72. KAIP AITVARAI TURTĄ NEŠA 


65. Kuodytė Katrė iš Masiokų kaimo tarnavo pas Užkalnių kaimo Šegamogą. 
Jis buvo vadinamas „velniapinigiu“: turėjo jis daug pinigų. Sėdi kartą Kuodytė su 
drauge ant prieklėčio. Jau buvo prievakaris. Tik girdi jos, kaip kažkur lyg vėjas 
ūžia. Gi žiūri - vitinks, vitinks aitvaras, kaip pagaikštis, visas raudonas, kaip ug- 
nis, įsmuko į Šegamogo klėtį. Šegamogas turėjo aitvarą, tai jau visi žinojo. Jeigu 

aitvaras raudonas, tai su pinigais; jei neša baltą daiktą, tai ir aitvaras baltas; o jei 
aitvaras tuščias, tai suglebęs kaip mazgotė. (M. Janionienė, 46 m.a., Dubarų k., 
Ramygalos v. Užr. K. Janionis 1936.IV.5. LTA 859/29.) 


66. „Mano tėvas, - pasakojo A. Vaičiulis, - matė lekiant aitvarą pro Žalakiš- 
kius. Jis buvo ugninis, visas raudonas, didumo kaip pagaikštis. Tą naktį buvo 
tamsu, nė vienos žvaigždės nebuvo matyti. Tą pačią naktį matė ir senis Labuka- 
šinskis. Aitvarai yra visokio didumo ir spalvos: kartais yra šviesūs, dideli, o kar- 
tais raudoni kaip varis, kartais geltoni. Kada yra dideli, stori ir šviesūs - tai tada 
jie javus neša, o kada maži - tai pinigus; jeigu varinius - tai raudoni, jei auksi- 
nius - tai geltoni. Jeigu pamatai aitvarą lekiant, tai reikia atkišti kepurę ir sakyti: 
"Duok ir man dalelę!" - tai jis ir pila į kepurę, ką neša“. (Žalakiškių k., Šiluvos v. 
Užr. P. Šivickis 1905. LMD I 144/6.) 


67. Aitvaras buvo kaip didelio kirmino arba gyvatės paveiksle, ilgumas nuo 
sieksnio, drūtumas kaip metų paršelis, o pilnas smetonos pririjęs buvo drūktes- 
nis, kaip maišas grūdų pripiltas. Kai lėkė tuščias, tuokart uodega vyniojosi ir iš 
uodegos galo lėkė kibirkštys. Kai pilnas, taip slinko kaip maišas ant tvoros. Aukš- 
tyn į tą butą atlėkęs, į kurį neša, lįsdavo pro čiukurą į tą svirną, o gaspadinė padė- 
davo puodą, nes jis nešė smetoną. Jei kas nori tokį turėti, tegul ieško, bet nebras. 
(Žemaitija. Hugo Scheu rankr., Nr. 52.) 


68. Vieną kartą buvo du ūkininkai: vienas turtingas, o kitas neturtingas, - jis 
taip pat dirbo kaip ir pirmasis, bet jam nebuvo (laimės) ir gana. Vieną kartą tas 
neturtingasis ūkininkas nuėjo į jaują užkurti pečių javus džiovinti. Ir tiktai vienu 
metu žiūri - atskrenda kažin koks padaras, nei katė, nei paukštis, ir lesa jo grūdus, 
lesa po vieną grūdą ir sako: „Pūras, pūras...“ Prilesa ir vėl išskrenda. Tada tas 
žmogus suprato, kad tai buvo aitvaras. Jis tuojau visus grūdus susėmė į maišus ir 
išnešė kitur. Paėmė eglių šakas, išdžiovino, nukūlė spyglius ir supylė toj pačioj 
vietoj. Kitą rytą vėl atskrenda tas aitvaras ir vėl lesa tuos spyglius, manydamas, 
kad ten grūdai, ir sako: „Pūras, pūras...“ Tada tas žmogus nuėjo pas tą kitą ūki- 
ninką ir sako: „Tu turi savo namuose aitvarą“. O tas ūkininkas sako: „Eik tu, ką tu 
kalbi, gal jau iš proto išėjai?!“ - „Na, tai eikim ir pasižiūrėkim“, - sako tas netur- 
tingasis ūkininkas. Nuėjo jie abu į svirną ir žiūri - kertėje krūva spyglių priberta. 
Tada jis sako: „Aš šiąnakt kūliau spyglius, o dabar jie pas tave atsirado, - matai, 
kaip paaiškėjo, kad tu turi aitvarą“. Nuo to laiko aitvaras visuomet nešė ir nešė 
jam tuos spyglius, nes manė, kad ten grūdai, kadangi toj pačioj vietoj stovėjo. O 
tas neturtingasis ūkininkas vis kulia ir kulia tuos spyglius, o jo grūdai visi stovėjo 
vietoje. Taip ir jis paliko turtingas. (Elz. Kasiliūnienė, 70 m.a., Radviliškis. Užr. 
A. Kasiliūnaitė. LTA 768/17.) 


69. Gūbrių kaimo (Šilalės valsčius) ūkininkė Šniaukštienė turėjo aitvarą. Vieną 
pavasarį, genant viso kaimo karves į ganyklą, Šniaukštienė, pasistojusi prie kry- 
žiaus, skaitė karves: „Viena, dvi, trys; ta Dievui, ta biesui, ta man“. Taip skaitė tris 
sykius. Kad ji skaitė, kitas buvo už krūmo užlindęs ir girdėjo. Šniaukštienė turėjo 
tamsią kamarą ir įją nieko neįleisdavo. Du metu merga pas ją tarnavo ir nei sykio 
negavo į tą kamarą įeiti. Tik už sienos gulėdama, ji girdėdavo, kad kas naktį už 
sienos brežėdavo. Vieną kartą taisės mašinūtę, ir aga su savo vaiku 
įėjo į tą kamarą ir išnešė geldą varškės ir viedrą sviesto. Merga prieš tą naktį 
girdėjusi, kad kamaroj smarkiai vėmė. Po kiek laiko Šniaukštienė nusigriovė tą 

namą, išsikėlė ant kolonijos ir aš nubėgau ten pažiūrėti, kur ta kamara buvo. Ten 
buvo padarytas iš plytų lizdas ir tame lizde buvo įvairiausių plunksnikių, įvai- 
riausių plaukų, įvairiausių skarikių ir sukirstų kliubučių piršto ilgumo, plonų, po 
daug buntely surištų siūlais. Budreckis Antanas vieną naktį išėjęs laukan matė 
ant jų lekiant tokį didelį paukštį, ilgu kaklu, ir iš subinės kibirkštys lėkė, ir prie 
jųjų nutūpė. Tas Šniaukšta gyveno ant 9 hektarų žemės, laikė tris karves, tris ar- 
klius ir eržilą, ir visko buvo pilnas gyvenimas: trobos įtaisytos kaip ant didžiausio 
ūkio. Šniaukštų buvo vaikis ir mergelė. Mergelė ištekėjo į didelį ūkį - pasogos 
davė 7000 litų ir visokių gyvulių, ir puikų kraitį. Vaikis apsivedė biedną merginą, 
tiktai gražią, ir skolos neturėjo nė vieno cento, bet išžyčiojęs savo pinigų turėjo po 
visą svietą. Ar ne aitvaras sukrovė jam pinigus? Ir seserį išleido, ir trobas ant kolo- 
nijos kėlės, ir dar pinigus kitiems žyčiojo. (Barbora Laucienė, 30 m.a., Kuturių k., 
Tauragės v. Užr. V. Augaitis-Butkus 1937.11.27. LTA 1158/177.) 


70. Močiškėnuose pas vieną gaspadorių (pavardės tai nesakysiu) buvo aitvaras. 
Veža veža tas gaspadorius tuos grūdus į turgų, ir niekas nežino, iš kur jis juos ima. 
Išleido į marčias tris dukteris, pasistatė naujas trobas ir nei skolos pasidarė, nei nie- 
ko. Rozą užėjo pas tą gaspadorių susiedas ir rado jį svirne. Žiūri - aruodai tušti, 
kaip iššluoti. Tik jam bešnekant su gaspadorium, suūžė vėjas ir pasikorė kokia barz- 
da ties aruodu. „Kas dar čia?“ - klausia tas susiedas. „A tai nieko, gal vėjas virkščias 
iš palėpės išmetė, reiks sukimšti“,- atsakė gaspadorius. Paskui tik vėl suūžė vėjas ir 
toji barzda prapuolė. Tada susiedas lyg netyčiom dirstelėjo aruodan, o ten jau taip, 
kaip trys karčiai rugių supilta. O kai tas gaspadorius numirė, tai po namus vis kažin 
kas beldės: tol, kol tas aitvaras rado sau kitą gaspadorių. (Rauličkienė, 58 m.a., Ci- 
goniškių k., Miroslavo v. Užr. A. Andrulionis 1934. LTA 481/47.) 


71. Slabadkoje gyvena ūkininkas Kardzis Bronislovas. Turi žemės tik keturias 
dešimtines, 0 gyvena geriau, negu koks ant valako. Jis yra žinomas visoje parapi- 
joje savo pamaldumu ir turtingumu. 1926 metais pavasaris slabadkiečiams buvo 
labai sunkus ir niekas neturėjo ne tik rugių, bet ir pinigų. Visi buvo prisiskolinę iš 
Kardzio rugių mažiausia po 5 pūdus. Kardzis kas pirmadienis vežė grūdus Ast- 
ravan, turgun. Visi stebėjosi, kaip gali tiek daug turėti grūdų, gyvendamas ant 4 
dešimtinių blogos žemės. Kartą vakare duktė Adelė kalba poterius ir žiūri pro 
langą. Tik pamatė ant kluono stogo raudoną aitvarą ir sako savo motinai: „Mama, 
mama, kas ten tokio ant stogo?“ - „Kas yra tas, ne tavo dalykas“. (Slabadkos vk., 
Gervėčių par. Užr. VI. Drėma 1926. LMD 1841/4.) 


72. Už Šateikių sodoje buvau prie darbo. Tada dar aš nedidelė buvau. Atnešė 
valgyti mėsos. Jos tiek daug buvo, kad darbininkai ją visą nesuvalgė. Pietums 
atnešė pieno su koše. Vaikis sergėjo tuos valgius ant kaniūkšlių. Tai jis pamatė 
atlekiant paukštį, kuriam per uodegą švyst švyst liepsna ėjo. Tai buvo kaukas. Ta 
mėsa buvo atnešta piktos dvasios. (D. Voluncaitė, Suazelio dv., Platelių v. Užr. 
J. Dovydaitis 1932. LTA 462/376.) 


73-74. PIENO AITVARAS 


73. Tas atsitiko mano mamutės bobutei. Bobutė apsinakvojo pas pažįstamus 
žmones, netoli Seredžiaus, Drivėčiuose. Jai reikėjo atsigulti kamaroje. Šeimininkė 
iš vakaro išmazgojo geldą ir pastatė nakčiai kamaros kampe. Nakties metu vieš- 
nia girdi, kad kas tai vemia. Taip ir privėmė pilną geldą varškės. Bobutė pamaniu- 
si, jog; Čia gali būti ta pati varškė, nakties metu privemta, visiškai negalėjo valgyti 

virtinių. Tą varškę privėmė aitvaras. (Paulauskas, 77 m.a., Liucinavos k., Girkal- 
nio v. Užr. J. Dovydaitis 1932. LTA 462/134.) 


74. Prie vienos gaspadinės siuvęs kriaučius. Vieną kartą kriaučius pamatęs, 
jog prastojoj troboj stovi daugybė tuščių puodų. Kriaučius apvertęs visus puodus. 
Neužilgo parlėkė kaukaružėlės. Neradę kur išpilti parneštąjį pieną, išvėmė jį į 
trobą. Privėmė pilną trobą. Parėjus gaspadinė ir, tą pamačius, sako: „Ai, ką tas 
kriaučius padarė! Mano kaukaružėliai be reikalo šią naktį vargo“. (L. Sondeckis, 
16 m.a., Kalvarijos m., Telšių aps. Užr. J. Sondeckis 1910. LTA 619/3.) 


75-80. ĮŽEISTŲ AITVARŲ KERŠTAS 


75. Gaspadinė čėrauninkė viliojo kauką. Ji išbarstydavo anglis, sudraskydavo 
kupetaites ir įsprausdavo žiogrį į tarpą durų. Kai kaukas atlėkdavo, tai gaspadinė 
be sijono jį pasitikdavo, išgirsdavo, kad kas tai ieško durų. Už durų laukdavo 
juodvarnis. Tai gaspadinė ir sako: „Ar laukiamasis parėjo?“ Tas juodvarnis atsa- 
ko: „Ja, ja“. Ta gaspadinė sako: „Norėčiau pinigų“. Juodvarnis: „Padėk ženklą, 
kokius pinigus nešti“. Gaspadinė: „Aš neturiu jokio pinigo“. Tai ji padėjo tik stot- 
ką toje vietoje, kur norėjo, kad atneštų pinigų. Tas stotkas buvo baltas. Dar padėjo 
baltą skepetaitę, kur norėjo baltų pinigų, o rudą, kur rudų. Patekėjus saulei, ji 
pamatė po saujelę baltų ir rudų pinigų. Antrą naktį gaspadinė durų nesklendė. Į 
kubilaitį įdėjo sviesto šaukštą, į kitą rūgštaus pieno, o į trečią smetonos. Ryte ir tie 
saikai buvo prinešti: vienas sviesto, kitas rūgštaus pieno ir trečias smetonos. Gas- 
padinė iš pikliavotų miltų padarė košę ir padažą atskirai. Į vidurį košės įdėjo svies- 
to. Tą viską nunešė ant stogo, padėjo pas kaminą. Antrą indą padėjo pieno. Kau- 
kai parlėkė, pavalgė ir per kiauro kluono lubas pripylė lovon pinigų. Tų šeimininkų 
bernas pamatė, kad gaspadinė prabagotėjo. Visi sodiškiai dyvijosi, kad taip daug 
visko turi. Stebi, kad juodvarniai ryja ant stogo valgius. Keliavo tokia moteriškė. 
Apsistojo pas tą ūkininką. Ją paguldė į tą kambarį, kur varnai nešė naudą. Nakties 
metu ji girdi: „Iuo-iuo-iuo“, vemia. Kitas pila pieną. Tai ji pamatė, kad antras var- 
nas vėmė sviestą, o trečias smetoną į bačką. Ta pakeleivė visa matė. Jai ryte duoda 
valgyti, bet ji nenori valgyti, nes tai yra privemta. Susiedo vaikis pamatė, kad ant 
stogo vis neša valgius. Tai jis užsilipęs išėdė kaukų valgius ir ten įdėjo karvių 
mėšlo, į kitą šunies, o į pieną - pats savo trono... Atlėkę varnai pauostė, kad toks 
prastas valgis. Suprato, kad išjų juokiasi ir jie tariasi ką daryti. Nutaria, kad reikia 
tas ūkininkas uždegti. „Bet kur patys pasidėsim?“ Tai vienas sako: „Čia netoli yra 
dvi stebulės, tai jose ir būsime“. Bernas tų varnų-aitvarų kalbą girdėjo. Tai jis nusi- 
kalė špuntas, su dviem iš vienos pusės užkalė stebulių galus ir jas ten pat paliko. Po 
kiek laiko užsidegė to ūkininko trobos. Tai tada tas vaikis prislinko prie tų stebulių, 
jas greit užkalė ir iš kito galo, ir nunešęs sumetė į ugnį. Žmonės to namo neatgynė ir 
viskas sudegė. (Žemaitija. Užr. J. Dovydaitis 1932. LTA 462/370.) 


76. Pasakoja, kad senų senovėje kažin koks vaikis gavo žinią, kad ano gaspa- 
dorius turi kauką. Ans pradėjo sergėti, bene pamatys tą kauką. Vieną vakarą ans 
pamatė, kad kaukas parlėkė ir pro čiukurą ant trobos aukšto įlėkė. Ryto metą ein 
veizėti ant trobos, bene pamatys kauką. Užlipęs pamatė vieną indą, kuriame bu- 
vo žildiniai. Ans suprato, kad tie žildiniai buvo padėta kaukui. Tą patį vakarą ans 
pamatė gaspadinę, vėl nešant kažin kokį valgį ant trobos. Paskui ans, palipęs ant 
aukšto, išvalgė žildinius ir įdėjo mėšlų į indą, o pats, palindęs į palėpę, klausosi, 
kas čia bus. Parlėkė du kauku ir pasitupė pas indą. Tuodu kauku, pamačiusiu, jog 
inde yra ne žildiniai, bet mėšlai, pradėjo tarp savęs šnekėtis. Vienas sako: „Matyti, 

gaspadoriai mūsų nebenori, juokias iš mūsų; gausim lėkti pas kitą žmogų“. Ant- 
rasis klausia: „Ar mudu už tokį paniekinimą dovanosiva tam gaspadoriui? Reikia 
uždegti jaują, visi ano pašaliai tesudega“. Pirmasis klausia: „O kur mudu pačiudu 
dingsiva, kitos vietos dar neturėdamu?“ - „Yra už jaujos stebulė, - atsakė antra- 
sis, - mudu pačiudu jaują uždegusiu, pasislėpsiva toj stebulėj. Ir jei dirbam, dirb- 
kim tuojau, kada visi guli“. Tą pasakiusiu, abudu kauku išlėkė nuo trobos. Vaikis, 
nieko nebelaukdamas, nulipo nuo trobos ir veizi, kas bus toliau. Pamatė, kad jauja 
jau pradėjo rūkti. Sužadino visus, ale jau buvo nebe laikas: jauja jau buvo pusde- 
gė. Pats, nieko niekam nesakydamas, pabėgo stebulės veizėti, kurioj buvo kaukai 
pasislėpę. Atradęs stebulę, vaikis gerai užkalė abudu anos galu šermukšnio ky- 
liais (kitu medžiu negali tokių nelabų daiktų užkyliuoti) ir, atnešęs tą stebulę prie 
degančios jaujos, įdrėbė į ugnį. Valandėlę praleidus, sprogo stebulė taip, kad visi 
pašaliai suskambėjo. Ir abudu kauku sudegė toj ugny. (Kvėdarnos par. Užr. K. Būga 
1903. LMD I 294/3.) 


77. Ūkininkas Masys buvo turtingiausias. Jis turėjo tris aitvarus, kurie jam pri- 
nešdavo pinigų, avižų ir audeklų. Masys, kaip ponas, nieko nedirbo, o buvo tur- 
tingiausias: visada gražiai ir švariai apsivilkęs, gardžiai pavalgęs, jo trobos kaip 
stiklinės, arkliai greiti, riebūs. Ilgus metus nešė jam aitvarai turtus, o jis rytą pri- 
kepdavo kiaušinienės ir dubenį pastatydavo jaujoje, kur aitvarai, turtą atnešę, pa- 
dėdavo ir valgydavo. Masio bernas krovė linus jaujoje ir rado kiaušinienės dube- 
nį. Kiaušinienę jis suvalgė, dubenin pridergė. Nusileido jaujon aitvarai, kaip trys 
ugninės žalgos, ir pradėjo pusryčiauti. Paragavo. Vienas sako: „Šudė“. Kitas sako: 
„Košė“. Visi paragavo ir sako: „Šudė, šudė!“ Užpyko aitvarai, kad jiems Masys 
blogą maistą davė, sugriovė klojimą, jaują ir išlėkė. Daugiau Masiui turtų nebene- 
šė. Masys nuskurdo, jo turtai sunyko. Nors Masys daug pinigų davė vengrams, 
kurie parduodavo aitvarus, kad jam duotų nors vieną aitvarą, bet aitvarai jam 
turtų nebenešdavo. (O. Silickienė, 90 m.a., Kurėnų k., Ukmergės v. Užr. P. Valeika 
1932.XII.26. LTA 397/95.) 


78. Vienam ūkininkui aitvaras prižadėjo parnešti pinigų, javų, šieno, bet už tai 
šeimininkas kiekvieną dieną privalo aitvarą šerti kleckais. Aitvaras apsigyveno 
ant kūtės ir nešiojo tam Žmogeliui tai javus, tai šieną, tai kitus tokius daiktus. 
Žmogus kiekvieną dieną nešdavo aitvarui bliūdą didelių kleckų. Aitvaras paim- 
davo kleckus ir suėsdavo juos. Jis vadino tuos kleckus „kilkin-kliockin“. Pamatęs, 
ateinant žmogų, šaukdavo: „Kilkin-kliockin!“ Žmogui atsibodo kasdien nešioti 
aitvarui kleckų bliūdą ir norėjo, kaip nors juo atsikratyti. Taip jis nuėjo pas vieną 
gudrų senį paklausti patarimo. Senis jį pamokė, kaip reikia atsikratyti aitvaro. Tas 
žmogus turėjo eržilą, kurį vadino Kiete. Žmogelis liepė ūkininkui paimti vietoj 
kleckų to eržilo mėšlus ir nunešti aitvarui. Ūkininkas taip ir padarė. Kitą dieną 
vietoj kleckų jis nunešė aitvarui bliūdą eržilo mėšlo. Aitvaras čiupo už mėšlo, 
manydamas, kad tai kleckas. Pakramtė ir šaukia: „Kilkin-kliockin! Kietės šūds!“ 
Labai supyko aitvaras ant to ūkininko ir išlėkė su visu kūtės stogu. (J. Motiejaitis, 
25 m.a., Plikiškių k., Joniškio v. Užr. J. Čiuta 1930.VI.10. LTA 324/30.) 


79. Norint privilioti ledoką, reika pripilti prapiestin anglių, ir jei taip iš eilės 
per tris naktis dingsta iš piesto angliai, tai reiškia, kad su ledoku galima sutikti. 
Tada reikia iškepti pautienės-kiaušinienės bliūdą, nunešti kamaron ir padėti ant 
girnų. Ledokai naktį pautienę suvalgo ir tą bliūdą pilną pripila pinigų. Viena mo- 
teriškė kasnakt nunešdavo pilną bliūdą pautienės ir padėdavo ant girnų kamaroje, 

o užsikėlus rasdavo pilną pinigų. Žiūrėjo žiūrėjo bernas, kur jo gaspadinė pake- 
pusi deda pautienę, nes kas rytas kepa, o valgyti neduoda. Susekęs, kur gaspadi- 
nė padeda pautienę, ją išvalgė ir tan bliūdan atliko savo reikalą, ir bliūdą vėl pa- 
statė ant girnų. Vidūnaktį prieš gaidžius atsibaladojo senas ir jaunas ledokai. Jaunas 
(dar pirmą kartą jį senis atsivedė) ledokas paragavo ir sako: „Košė!“ Gi senas, 
prityręs ledokas paragavo, susiraukė ir ištarė: „Kakie!“ Užpyko ledokai už tokias 
vaišes ir prieš pat gaidžių giedojimą spruko pro kreigą, padegdami tą namą. Le- 
dokai už apgavystę keršydavo. (Š. Ulčinskas, 88 m.a., Raitininkų k., Merkinės v. 
Užr. V. Ulčinskas 1928.II.2. LTA 1074/102.) 


80. Senuovėj buvo toki aitvarai, kuri visuokį turtą žMmuonims atnešdava. Ir kas 
jin prisikalbindava, tas likdava turtingu. Vienam nešdava visuokį maistą, viską. 
Tai atsisies tas senis į kaminą ir maiša kuošį su samčiu: „Tu tu tu tu, kuošelate...“ 
(2 k.) Iš vandens pasidarydava kuošė ir miltų nepilant. Vieną sykį bernas atsigulė 
ir gulieja. Tai tas bernas klausuos, kad jie ten šneka, kad čia padieta pyragaičių 
arba vadinamų kleckų dėl aitvara. Uo jie nuaja, bernas pribiega ir sujiedė tūs klec- 
kus. Dabar parnešė nakčiu aitvaras visa kuo jiem ir nuaja jau tų pyragaičių jiesti. 
Nu ir kūsnį kunda ir saka: „Kaze šūds“. Untrasis saka: „Kumior kliocki“. Kaip jie 
aja, tai su visu trobos galu nuaja. Unt rytmečia atsisieda senė, kaip ir visados, 
užsikaitė vandenį, pasijiemė samtį ir maiša, sakydama: „Tu tu tu tu, kuošelate...“ 
(2k.) Maiša maiša ir vis ta kuošelatė nesutunieja, - kap vandū, tap vandū. Paskiau 
atsiliepįs: „Su Kazia šūdais mūsų nešerk, gali kuošelę pasiblensti“. Ir po tuo pra- 
dieja tie žmuonis biednieti ir biednieti, ir pasidarė tuoki, kaip pirma buva. Tą 
aitvarą gaudydava. Kalbiedava, kad reik sumegzti rožunčių ir aitvars tuoliau ne- 
begali liekti. (Julija Andrulienė, 56 m.a. Gimt.: Užalksnių k., Užvenčio par. Atv.: 
1911. Gyv.: 3440 Lowe Ave., Chicago, Ill. Užr. J. Balys 1949.XI.10. Arch.: R 44/6.) 


81-84. AITVARAS IR MALĖJAS 


81. Viename gyvenime buvo aitvaras. Sūnus tų tėvų, kurie turėjo tą aitvarą, 
vedė moterį, kuri nežinojo aitvaro. Aitvaras buvo laikomas kamaroje. Vieną kar- 
tą, kai visi išėjo kulti, marti pasiliko malti. Prisisėmė sieką rugių ir nuėjo į kamarą 
prie girnų malti. Mala mala, mala mala, jau su visu baigė tą sieką ir nuėjo į gryčią 
atsigerti. Ateina atgal, žiūri - kad vėl pilnas siekas, ir vėl mala. Bemaldama priilso 
ir nuėjo atsilsėti. Ateina atgal po atilsiui, žiūri - vėl pilnas siekas. „Ne, - mislija 
sau, - muset čia yra nelabasis, atsinešiu žiburį, nes visas girnas apverčiau miltais, 
o dar pilnas tebėra siekas grūdų, aš jų per dieną neišmalsiu, - ateis iš klojimo ir 
pradės juoktis, kad dar sieko neišmaliau, bus gėda“. Taip pamislijus, nuėjo į gry- 
čią, atsinešė balaną, apsišvietė visur po kamarą ir pamatė ant kartės juodą gaidį. 
„Ar šitaip, - sako, - aš jam parodysiu!“ Pasiėmė pagalį, kad pradėjo mušti gaidį, 
kad muša, kad muša. O gaidys kad rėkia: „Kut-kudij, kut-kudij...“ Ant gaidžio 
balso atlėkė iš klojimo boba rėkdama: „Ką tu, bestija, dirbi, čia mūsų laimė!“ Mar- 
ti neklauso. Gaidys, matydamas, kad nieko nebus, kad lėkė rėkdamas per langą, 
tai ir sudegino gyvenimą. (Liutkūnų k., Rozalimo v. Užr. I. Augustinavičius 
1903.V.10. LMD I 301/15.) 


82. Vienas gaspadorius, samdydamas berną, susilygdavo, kad jis jam algą mo- 
kės tik tada, kai bus sumalti visi javai iš geldikės, kurią jis parodys, bet kol neiš- 
mals, tai algos negaus. Geldikė toji ant pažiūros nedidelė, bet grūdų iš jos nieka- 
da negalėdavo išsemti, nes aitvaras nuolatos pripildydavo. Pristodavo bernai, 
maldavo per rytus, bet geldikė vis pilna, neišmalę ir išbėgdavo. Vienas kartas 

nemeluos, yra sakoma, taip ir čia buvo. Sykį nusisamdė jis labai diktą berną ir 
kaip visus pristatė malti. Malti malė, o geldikė vis pilna. „Na, - mislija sau, - kas 
tai gali būti, kad aš negaliu išmalti? Turbūt kas nors atnešęs pripila, reik daboti“. 
Dabojo kiek laiko, nieko negali nutverti. Sykį malė per visą gaidgystę, susimislijo 
jis pasižiūrėti, ar daug dar liko. Užsidegė šakalį, žiūri - gi juodas katinas atsisėdęs 
ant klapatės ir vemia grūdus. Jis išsiėmė milinį, kadgi droš tam katinui per spran- 
dą. Katinas keberkšt ir nuvirto nuo klapatės. Beateinąs gaspadorius rėkdamas: 
„Kam tokį gerą katiną man užmušei?“ - „Tas bjaurybė tik grūdus subjaurojo“, - 
atsiliepė bernas ir pradėjo malti. Per kelias minutes išbaigė malti. Gaspadorius 
užmokėjo algą, o jis išėjo savais keliais. (P. Levonas, Žalakiškių k., Šiluvos v. Užr. 
P. Šivickis 1905. LMD I 144/3.) 


83. Vieną kartą, pasakoja seni žmonės, kažin koks Žmogus turėjęs kauką. Po 
Kalėdų tas žmogus nusisamdė vaikį. Gaspadorius, lygdamas su vaikiu, išlygo, 
jog vaikis turi kasdieną rytmetį sumalti po puspūrę rugių. Vaikis prisidavė. Pirmą 
rytą išėjo malti. Mala mala, vis negali išmalti visų rugių: vis yra ir yra puspurėj 
grūdų, - jau apmalė visas girnas su miltais, o grūdų malti vis nepabaigia. Jau 
išaušo, vadina vaikį pusryčių valgyti. Gaspadinė klausia vaikį: „Ar pabaigei mal- 
ti?“ Tas atsako: „Ne, nepabaigiau, dar kiek tiek liko“. Antrą rytą vėl nesumala 
visų grūdų, tretį - taip pat: niekados negalėjo pabaigti. Atėjo nedėlės diena. Vai- 
kis mislija sau: „Kuris čia velnias pristojo?“ Pernai metą kas rytą galėjau po pus- 
pūrę lengvai sumalti, o dabar per nedėlę nepabaigiau. Kas norint čia turi būti 
pristojęs. Reik eiti prie kunigėlio rodos pasiklausti. Nuėjęs pas kunigą, vaikis sa- 
ko: „Kunigėli, taip ir taip, ką aš turiu daryti? Man neatiduos ir algos dėl to, kad 
negaliu grūdų sumalti“. Kunigas anam tarė: „Matyti, kad tas žmogus yra ne su 
doru. Todėl rytoj rytą, nuėjęs malti, kalbėk poterius ir kalbėdamas šarpiai griebk į 
puspūrę, ir jei ką rasi tame inde, rėžk į žemę, kad į skederlas išlakstytų“. Vaikis 
taip ir padarė: kalbėdamas poterius šarpiai griebė į puspūrę ir ištraukė katutį; 
kadgi sviedė tą katutį į žemę, kad ir į skederlas išlakstė. Po to tuojau pabaigė 
malti. Įėjęs į trobą sako gaspadoriams: „Jau ir aš bent kartą pabaigiau malti“. Gas- 
padinė sušuko: „O tu, prakeiktasis žmogau, ką tu padarei?“ Ana bėg veizėti - 
katutis bedrybsąs ant grindų. Tas katutis ir buvo kaukas. (Kvėdarnos p. Užr. K. Bū- 
ga 1903. LMD I 294/3.) 


84. Vienas ūkininkas turėjo daug miškų ir žemės, todėl jai apdirbti vis samdė 
darbininkus. Vienais metais pasitaikė negeras samdininkas, kuris net šeimininko 
aitvarą visaip išjuokdavo. Kartą jų kaime buvo vestuvės. Šeimininkas jau iš anks- 
to žinojo, kad tas samdininkas per kiauras naktis nemiegos, daužysis vestuvėse, 
todėl sumanė kaip nors jį sutrukdyti. Samdininkui taisantis į vestuves, šeiminin- 
kas sako: „Ne, dar neik! Pirma sumalk man šituos grūdus“. Kai samdininkas nu- 
ėjo malti, ūkininkas liepė savo aitvarui nešti ir pilti į tą indą grūdus. Jis mala mala, 
bet sumalti negali. Supykęs, kad duos į tą indą, ir pataikė aitvarui į kaktą, kuris 
tuokart grūdus pylė. Bematant sumalė. Parėjęs sako šeimininkui: „Jau sumaliau'. 
Šeimininkas nustebęs išėjo pažiūrėti. Gi žiūri - užmuštas aitvaras. Bernas išėjo 
vestuvėsna, o šeimininkas nuliūdęs atsigulė. (A. Kuodys, Ramygalos m. 1925.XII.24. 
LTA 42/51.) 


85-87. KAIP APSISAUGOTI NUO AITVARO 


85. Kad aitvaras turto nenešiotų, reikia ant to turto užbrėžti kryžių. Vieną kar- 
tą gyveno dvi seserys: viena buvo turtinga, o antra buvo neturtinga. Neturtingoji 

buvo prisiviliojusi aitvarą, kuris jai nuo sesers atnešdavo miltų. Ta, pastebėjusi 
miltus nykstant, ant miltų kubile (užbrėžė) kryžių. Neturtingoji verda vakare 
košę. Įdėjo vieną saują miltų ir kalba maišydama: „Tirštėk, tirštėk, košate!“ 
„Šikėk, šikėk, košate! Kad jau miltai užšaudyti“, - atsiliepęs kamine aitvaras. 
(M. Grikšienė, 89 m.a., Rūtelių k., Kaltinėnų v. Užr. A. Brazdeikis 1937.IV .30. 
LTA 1167/640.) 


86. Svidenių kaimo, Kupiškio valsčiaus, ūkininkas Kukenys pastebėjo, kad jo 
klojime kas tai kulia avižas. Sako: „Nueik, tai ant prėslo tik šiaudai, o grūdų nėr“. 
Nuimąs tas padraikas, nuliuobiąs ir kitą rytą vėl tas pats. Taip bent nedėlią. Pra- 
dėjęs bėdavotis, tai senesnieji aptarę, kad aitvaras, ir liepė patykot. Taip jis vieną 
naktį, tik saulei nusėdus, pasiėmęs puodą, grabnyčią ir nuėjęs klojiman. Ten žva- 
kę užsidegęs, pavožęs po puodu ir laukiąs. Ogi neužilgo užgirdęs: ant prėslo ku 
ku ku, kaip gaidys. Pakeliąs puodą - ogi gaidys, toks baltas, kad lesa, kad lesa 
avižas, o gurklys gurklys, tai kaip kokia terba, gal daugiau kaip pūdas avižų par- 
eit. Jis Žiūrįs, o gaidys lesąs, - tik pakeliąs galvą, pamatęs žvakę ir pradėjęs prašyt, 
kad paleistų. Taip Kukenys ir sakąs: „Prižadėk daugiau nebeateiti, tai paleisiu“. 
Gaidys ir prižadėjęs. Tai kai tik žvakę užgesęs, tai nušvitę nušvitę, suūžę ir pra- 
puolę. Nuo to karto vis dėlto avižų nebelietė. (B. Sapiegienė, 50 m.a., Paketurių k., 
Kupiškio v. Užr. A. Kriauza 1936.III.14. LTA 782/151.) 


87. Pripyliau kartą avižų boselį ir pastačiau klėty. Šeimynai pasakiau, kad ne- 
imtų - bus pavasariui sėklai. Gal po dviejų mėnesių pasižiūrėsiu, ogi pusė bėr. Ir 
tą klausiu, ir tą - niekas nežino ir gana, o avižos vis mažyn. „Na, - misliu sau, - 
kas čia bus?“ Užužymėjau, ant rytojaus nueinu - vėl imta. „Nieko nemačys, - 
pamisliau sau, - ir pradėjau vartavot“. Vieną naktį per miegą girdžiu - lyg kas 
lapsi (ėda). Atmerkiu akis, gi net nusigandau, misliau: „Klėtis dega, kad šviesu 
apie kubilą“. Ale pamačiau: aitvaras atsistojęs kad sukas, kad sukas, kaip girna- 
pusė, po kubilą. Jau buvau surinkąs, ale kaip ir kas burną užrišo: neišrėkiu ir 
gana -ir matau, ir girdžiu, o nei pasijudinti, nei išrėkt. Žiūrėjau, žiūrėjau ir pama- 
čiau: išlindo iš kubilo net mėlynas ir kaip pagaikštis pro skliautų langelį išdūmė. 
Kai tik aitvaras išlėkė, tai tuoj atsikėliau: jau galiu ir kalbėt, ir vaikščiot. Užside- 
giau žiburį, žiūriu - avižos imtos. Rytą buvo turgus, tai nuėjau ir bėdavoju pas 
Leibką, kad man aitvaras avižas neša. O jis ir sako: „Tu durnas, tu nežinai kas 
daryt: paimk seną arklio patkavą ir prikalk ant pirkios slenksčio gripais oran - 
pamatysi, kad nebelies“. Aš taip ir padariau. Ir kad žinotum, nuo to karto nie- 
kas nieko - ir mačijo. (A. Starkus, 40 m.a., Paketurių k., Kupiškio v. Užr. A. Kriau- 
za 1936.III.13. LTA 782/149.) 


88-96. AITVARAS IR JO ŠEIMININKAS 


88. Senis Ezermalis turėjęs aitvarą (pūkį). Kai senis miręs, aitvaras pradėjęs 
vaidentis: išmėtąs degančias skalas, nužerdavęs kienius (dervas), berną nuvers- 
davęs nuo kūtės su visais šiaudais. Ponaičiu pasivertęs, žaidęs su piemenims. 
Gyventojai su jo juokais apsipratę ir nebebijoję, jam dantis rodę. Kai per daug 
įkyrėjęs, atvežę iš Kretingos kunigą, kad išvarytų. Kunigas kalbėjęsis su aitvaru. 
Aitvaras pasakęs, kad jo šeimininko nebesą, niekas juo nebesirūpinąs, užtat jis ir 
daužąsis. Kunigas aitvarą išvaręs į pelkes. Ezermalio sieką parsinešęs vienas kai- 
mynas. Klėtyje siekas tiek ėmęs šokinėti, kad nunešę į pamiškę ir sudeginę. Aitva- 
rą galima ir dabar pirkti Klaipėdoje. Keli ūkininkai turį aitvarus. (Šventosios k., 
Palangos v. Užr. F. Mensonienė 1935. LŽV 259.) 

89. Meižių kaime gyvenęs Šimkūnas, kuris kitąsyk buvęs turtingiausias apy- 
linkėje (ūkininkas). Jam nešęs aitvaras (javus). Pilnos miegos javų, suvažiuoja 
daug žmonių, išperka, - rytą vėl pilnos, kaip pripustytos. Bet už tai jo globėjas 
jį stumdydavęs ir vargindavęs po trobą. Vakare, daugeliui žmonių esant, jis 
pakyląs ir stumiąs nematomąjį durų link, tas jį vėl prie stalo gražinąs, kol galų 
gale nuilsęs ir sušilęs sušunkąs: „Matot, matot!..“ Atsidustąs, o šie nieko ne- 
matą, tuomet jis einąs atsisėsti. (Meižių k., Tauragės v. Užr. J. Ramanauskas 
1935. LŽV 1539.) 


90. Buvo vienas labai turtingas žmogus. Aš taip ir maniau: „Iš kur jam tie tur- 
tai? O galjis aitvarą turi?" Manau sau: „Ar nepaprašys jis manęs padėti kulti“. 
Tikrai, kartą atėjo ir prašo, ar nepadėsiu iškulti. Kodėl ne! Nuėjau anksti rytą, o 
šeimininką jau radau klojime. Šeimininkas vėl prašo manęs ateiti kitą dieną. Aš 
atsikėliau gerai prieš gaidžius ir nuėjau su tamsa. Priėjau prie klojimo, girdžiu - 
kulia. Tai tikrai aitvaras. „Aš tau parodysiu!“ Nėr kur gauti pagalio. Gi žiūriu, 
prie klojimo sienos stovi šluota. Aš išsitraukiau šluotkotį ir einu. Pamažu įėjau į 
vidų ir einu įjaują. Tik pradariau duris, kad šveisiu šluotkočiu... Tik sužibėjo ug- 
nis ir išlėkė per aukštinį. Aš išėjau taip pat, kad nepažintų. Užsukau duris virvele, 
užsislėpęs stoviu. Ateina ir šeimininkas. Įėjo į klojimą ir šaukia po vardu. „Ko tu 
nedirbi? Kur tu?“ Mane tik juokas ima. Parėjau namo. Atėjo šeimyna, o paskum ir 
aš. Aš ir sakau: „Šiandien ir aš ilgai užsimigau“. Šeimininkas tyli ir visą rytą liūd- 
nas. Nuo to laiko žlugo jiems turtai. (B. Ivanauskas, Kakūnų k., Karsakiškio p. 
1925.XII. LTA 42/50.) 


91. Vienas ubagas nuėjęs į Kuršą, prašąsis pas latvį į nakvynę, nepriėmę. Vien- 
kiemis, o jau temsta vakaras, kur benueis. Nuėjęs į jų jaują ir atsigulęs po ardu. Šit 
gaspadinė prietemoj atnešus bliūdžiuką sviesto, smetonos, padėjus ir ėmus šauk- 
ti: „Gauši, Gauši, Gauši!“ Šit iš užpečiaus atropoja didžiausia rupūžė prie to bliū- 
džiuko. Ta gaspadinė ir išėjus sau. Tas ubagas griebęs tą rupūžę, pabliežęs po 
pečium, 0 pečius pilnas buvęs žaruojančių anglių. Daugiau kai sprogus ta rupū- 
žė, prismirdus pilna jauja ir tas ubagas nebegulėjęs, bet nakčia išėjęs sau. (Trum- 
paičių k., Gruzdžių v. Užr. M. Slančiauskas. LTA 1208B/1496.) 


92. Mano kaimynei Barborai Stonienei aitvaras prinešdavo audeklų. Ji niekad 
neausdavo, o parduodavo ir turėdavo audeklų kuo daugiausia. Kam aitvaras tur- 
tus neša, tas būna visada neramus, susirūpinęs, greitai pasensta, net iš proto išei- 
na. Stonienė, nors turtingiausia buvo visoje apylinkėje, jai tik gulbės pieno trūko, 
vis dėlto susirūpinus visada būdavo, be laiko pražilo. Ją vis kamuodavo aitvaras. 
Ji pagaliau išėjo iš proto. Išmetė virvagalį-aitvarą atgalia ranka gatvėn. Aitvaras 
užpyko ir sudegino trobesius ir visus turtus. (O. Silickienė, 90 m.a., Kurėnų k., 
Ukmergės v. Užr. P. Valeika 1932.XII.26. LTA 397/94.) 


93. Einąs kartą apyaušrį per ulyčią pro Saplio kiemą (pasakotojo senelio) ir 
girdįs, kad uždurėly kas tai kalba. Nagi žiūrįs - Andrius Saplys (senelis) pasiėmęs 
kiaušinienės bliūdą ir peni aitvarą, o tas juodas, kaip anglis, ir ilgas, lyg koks pa- 
gaikštis, padabnas į didelį žaltį - net liuobsi, kad ryjąs. Taip jis ir sakąs: „Padėk 
Dieve, kūmai!“ Tik tam čėse sužaibavę, o Saplys net torielką išmetęs ir pusę metų 
antjo pykęs. Mat, sako, nereikia nieko sakyti, kad ir matai - ba jeigu periškadijai, 
tai aitvaras čielą mėnesį toj vietoj nebesirodąs. (A. Starkus, 40 m.a., Paketurių k., 
Kupiškio v. Užr. A. Kriauza 1936.III.12. LTA 782/148.) 

94. Vieno ūkininko arkliai buvo gražūs, o antro blogi. Kurio buvo blogi, ūki- 
ninkas juos šerdavo kuo geriausiais javais, bet jie buvo blogi ir gana. Vieną kartą 
nunešė ūkininkas gorčių avižų, supylė į rindą ir, valandžiukę pastovėjęs, pamatė, 
kad avižos pranyko, o arkliai nė ragauti neragavo. Ūkininkas sugrįžęs papasako- 
jo, ką jis pastebėjo tvarte. Bernas, išklausęs kalbos, tarė: „Rytoj nunešk puspūrį 
rugių ir supilk į ėdžias“. Ūkininkas taip ir padarė. Po kiek laiko žiūri - kaimynas 
atbėgąs šaukdamas, kad jo arkliai nusprogo. Tada ūkininkas suprato, kad aitva- 
ras jo supiltus javus nunešdavo kaimyno arkliams. Ir nuo to laiko daugiau taip 
nepasikartojo. (Jurgis Tverkus, 80 m.a., Plingių k., Girkalnio v. Užr. St. Džiugas 
1938.III.7. LTA 1542/381.) 


95. Norint aitvaru nusikratyti, reikia jam užduoti tokį darbą, kurio jis negalėtų 
atlikti. Vienas žmogus turėjo aitvarą. Šis visko jam prinešdavo. Po kiek laiko žmo- 
gus užsimanė nusikratyti tuo aitvaru. Jis uždavė aitvarui du darbu: pirmą - pri- 
sukti pančių iš smėlio ir antrą - uždengti stogą aguonos grūdais, kalant į kiekvie- 
ną grūdą po tris vinis. Aitvaras dirbo kelias dienas, bet nei vieno, nei antro darbo 
nepadaręs pats pabėgo. (I. Senūta, 82 m.a., Kabinių k., Alytaus v. Užr. V. Bardzi- 
lauskas 1936.IV. LTA 865/128.) 


96. Buvo toks gaspadorius, jis turėjo du šimtu margų lauko, dukterį ir sūnų, ir 
du aitvarus. Tuo metu buvo sunkmetis, tam gaspadoriui tiedu aitvarai prinešda- 
vo dikčiai grūdų. Iš to gaspadoriaus kiti žmonės pirkdavo svarais duoną ir grū- 
dus. Tas gaspadorius daug pinigų turėjo. Gyveno gyveno daug metų tas gaspa- 
dorius ir apsirgo. Ir sako į savo sūnų, dukterį ir į savo pačią: „Kai aš numirsiu, tai 
mane nuvežkit į stubelę ir paguldykit“. Ale ėjo toks žmogus, ėjo ėjo, sušalo, daėjo 
stubelę ir mislija viens sau: „Reik eiti į šitą stubelę“. Atsidarė stubelės duris, pri- 
sikratė spalių, įėjo į vidų - šilta, pasidėjo spalių po šonu ir atsigulė. Užsiklostė ir 
guli. Tik išgirdo - sušnekėjo ir atsidarė stubelės durys. Įneša tą numirusį gaspado- 
rių. Sūnus, duktė ir jo pati taip verkia, ir jie visi trys vėl išėjo. O tas Žmogus taip 
bijosi, mislija eit, ale vėl - kai išeisiu, tai sakys, kad aš užmušiau jų tėvą. Ir tas 
žmogus vėl guli. Ogi palaukė biskį, žiūri - toki du ponai ir įėjo. Tiedu ponai šneka, 
o tas žmogus taip bijosi. O tiedu šnekasi: „Kadai mes tau slūžijom, o dabar tu 
mums slūžysi“. Vienas ponas paėmė už kojų, kaip pakratė, ir visi kaulai išbyrėjo, 
tik skūra liko. O tas žmogus mislija, kad ir jam taip bus. Vienas ponas įlindo į tą 
skūrą, kitas sako: „Netinka“. Išlindo iš tos skūros. Kitas kai įlindo, tai visai toks 
žmogus. O kitas susidėjo tuos kaulus, kaip išėjo, tai išėjo. Atvažiavo sūnus, duktė 
ir motka, pasiėmė tėvą ir nuvažiavo namo, ir pašarvojo. Prašvito, saulė užtekėjo, 
tas žmogus išėjo. Nuėjo pas tą gaspadorių ir įėjo į stubą. Pašarvotas tas gaspado- 
rius. Įėjo tas žmogus, žiūri - tik gieda žmonės. Jis įėjo ir stovi. Jis žino, kad velnias 
į tą gaspadoriaus skūrą įlindęs. O tas žmogus į bažnyčią, apsakė kunigui. Kuni- 
gas: „Jei teisybė, tai duosiu dešimtį rublių, o jei neteisybė, tai tave pasodinsiu 
ant septynių metų“. Kunigas pasiėmė vargamistrą ir zakristijoną ir nuvažiavo 
pas tą gaspadorių. Įėjo į stubą, kunigas kalbėjo kalbėjo iš tų knygų, žiūri - tik 
kruta toji skūra. Kunigas su švęstu vandeniu - kaip išėj, tai išėj su tąja skūra 
velnias, o tas žmogus gavo dešimtį rublių. (Plynių k., Lukšių v. Užr. J. Žiugžda 
1906. LMD I 126/30.) 


97. ANIUOLIUKAI (KAUKAI) SIUVA BATUS 


Kitąsyk gyveno neturtingas batsiuvys. Jis visai neturėjo ką valgyti ir kuom pra- 
gyventi. Bet dar turėjo odos vieniems batams. Jis, surėžęs odą, padėjo ant savo 

dirbamojo stalelio. Jau buvo vakaras ir nebuvo kada pradėti darbą. Tą visą pali- 
kęs rytojui, karštai pasimeldęs ir ėjo pasilsėti. Bet rytą atsikėlęs rado batus jau 
pasiūtus. Jie buvo labai gražiai pasiūti, jis nė nebūtų taip gražiai pasiuvęs. Labai 
nudžiugo jis ir, jam besidžiaugiant, atėjo vienas ponas batų pirkti. Ponui tie batai 
labai patiko ir jis tuos batus nupirko. Užmokėjo už tuos batus du kartu daugiau, 
negu tie batai kaštavo. Paskui jis už tuos pinigus galėjo nusipirkti odos dvejiems 
batams. Nusipirkęs tą odą, jis ir vėl surėžė, ir padėjo ant stalelio. Ant rytojaus ir 
vėl rado batus pasiūtus, kaip aną kartą. Jis labai džiaugėsi. Trečią kartą, norėda- 
mas sužinoti, kas taip daro, pasiliko sergėti. Ir pamatė nakties viduryje atlekiant 
du aniuoliukus. Radę ant stalelio padėtą darbą, sėdosi ir dirbo. Padirbę išnyko. 
Rytą šeimynai sukilus, jis pasakojo ką naktį regėjęs. „Tai ir mes turime kuom 
nors aniuoliukams atsilyginti. Aš pasiūsiu dvi poras mažų batelių, o tu pasiūk 
dvejis marškinėlius, nudirbk dvi poras kojinėlių, ir padėsim ant stalelio“, - bat- 
siuvys kalbėjosi su žmona. Darbo daugiau nepadėjo, tik tas drapanėles. Ir pasili- 
ko sergėti. Atlėkė aniuoliukai, neradę padėto darbo apsirengė ir išlėkė. Daugiau 
neatsilankė. Nuo to laiko batsiuvys praturtėjo. (Alvito apyl. Užr. M. Rimkūnytė. 
LTA 260/180.) 


98. NAKTINIŲ DVASIŲ KRIKŠTYNOS*? 


Buvo kitąsyk viena tarnaitė pas ponus, ji ten jiems virdavo valgius, šluodavo 
stubas, žinoma, kaip tarnaitė. Sykį paėmus šluotą krečia iš kampo voratinklius. 
Pamatė, kad nuo lubų nupuolė laiškas. Ji, tą laišką paėmus, nieko nesupranta. 
Nunešė savo ponui. Ponas perskaitė: ten buvo parašyta, kad prašo ją naktinės 
dvasios ant krikštynų, o daug (labai) meldžia, kad tik pribūtų. Tarnaitė labai bijo- 
jos, atsisakinėjo, bet ponui liepiant pasižadėjo eiti. Kaip tik pažadėjo, taip tuoj 
pribuvo trys maži vyrukai, nuvedė ją į didelį kalną, kur daug gyveno tokių mažų 
žmonelių. Ten pas juos viskas buvo maža: ir lovos, ir stalai, ir krėslas, ale taip 
viskas buvo gražu, kad nė apsakyti negalima. Šašauninkė gulėjo ant juodo me- 
džio lovos, užklojimas jos šilku, auksu siūtas. Vygelė iš sloniaus kaulo, o geldelė 
čysto aukso. Kada pasibaigė krikštynos, tarnaitė norėjo eiti namo, bet jie ją meldė, 
kad ji prabūtų pas juos tris dienas. Ji tas tris dienas praleido didelėj linksmybėj. O 
kada jau ji rengėsi eiti namo, tada tie maži gyventojai jai pripylė pilnus kišenius 
aukso ir išvedė ją iš kalno. O kada ji sugrįžo pas savo poną, į savo stubą, ji ėmėsi 
už savo paprasto darbo. Išėjo jai nepažįstami ponai, klausė jos, ko ji čia nori. Sako: 
„Aš čia tarnauju, aš tik keturias dienas buvau svečiuos“. - „O pas kokius ponus 
čia tarnavai?“ Atsakė: „Pas tokius ir tokius, tik aš jų nematau“. O anie jai sako, 
kad tie ponai jau numirę 10 metų atgal. Tada pasirodė, kad ji ten ne tris dienas 
buvo, ale 13 metų. (Jankauskas, Ožkabalių k., Bartininkų v. Užr. V. Basanavičius 
1905. LMD I 133/175.) 


IV. RAGANOS IR BURTININKAI 


99. RAGANĖS MERGOS PAKASYNOS 

Kitą kartą buvusios taip aptariamos motina ir duktė, kad jos esančios raganos. 
Ta duktėir įsimylėjus vieną tokį jauną vyriškį iš susiedų, o tas labai gražiai mokė- 
jęs giedoti. O tas vyriškis nenorėjęs imti dėl to, kad jos taip jau nutariamos nuo 
žmonių. Daugiau, kai jis jau einąs ant jos užkurioms, tai ta duktė iš tos priežasties 


* Šita sakmė yra aiškiai vokiškos kilmės. J.B. 

ir numirus. Na, tai kaip jau ji numirus, tai tas tėvas ir motina užgultinai prašą ir 
prašą, kad jis eitų ir eitų jos apgiedoti. Saką: „Kad jau tau nebuvo padabonės, eik 
nors jos apgiedoti“. Šis neinąs ir gana. Jie jam duoda rublį už vieną naktį, šis bo 
neinąs ir neinąs. Na, daugiau šis einąs vakare į klojimą pelų atsinešti. Šit jam pelu- 
dėj pelus besisemiant ir įeinąs toks seniukas su skrebeliais kailinėliais apsivilkęs, 
šiam ir sakąs: „Tai kad tau rublį duoda, ko tu neini?“ Šis atsakęs: „Tai kad ji tokia 
ragana, tai ko aš eisiu, bijau!“ Seniukas sakąs: „Nebijok, eik ir gana! Eime ir aš tau 
padėsiu. Per naktį giedok, bet rytą tai nė pro vartus neleisk“. Daugiau jiedu ir 
nuėję, atsisėdę ir giedą. Kad jiedu giedą, tai taip gražiai einą, kai tas seniukas jam 
pritariąs. Giedoję giedoję, nuo vakaro žmonių dar buvę, paskui visi žmonės išėję, 
išsivaikščioję ir namiškiai sugulę, kad jiedu vienu du tepasilikę. Jau pačios išvaka- 
rės, niekur niekas nebebrazda ir ėmus ši mėtyti: vieną ranką numetus, kitą ir ėmus 
sėstis. Sėsdamos sušukus: „Ponaičiai, neškit ugnį!“ Tas seniukas tuoj šį pavertęs į 
pliauską ir pakišęs į palubį, į pabalkį, o pats išbėgęs laukan. Daugiau tie ponaičiai 
tiktai nešą Žarijas ir verčią šiai į gerklę, o ši tik prunkščianti ir prunkščianti į tą 
kertę, kurjiedu sėdėję. Taip priėjus karščio visa gryčia, kad jam po pabalkiu nevet 
sermėga sugruzdėjus. Dirbęsis dirbęsis ligi pat gaidžių. Daugiau tiktai gaidys ka- 
karyko! Daugiau ši nuo lentų brinks žemyn ir nuvirtus, ir tie ponaičiai visi išlakstę 
sau, pražuvę. Šit ir tas seniukas įeinąs, šį išsitraukęs iš palubės ir vėl atvertęs į 
žmogų. Ir vėl susėdę gieda. Bet sakęs: „Tu jai nieko nedaryk, nekelk ant tų lentų, 
kad ir jie tave kažin kaip prašytų“. Daugiau rytą atsikėlę tėvas, motina įeina į tą 
trobą, atrandą šį begiedantį, o tajų duktė nuvirtus. Pakraipę galvas, kaip čia galė- 
ję būti, ir prašą, kadjis padėtų užkelti ant lentų, bet šis niekaip nepadedąs ir nepa- 
dedąs. Saką tas tėvas ir motina: „Na, kad jau tau nebuvo padabonės ant jos, tai 
nors dabar padėk mums užkelti ant lentų“. Šis ne ir ne. Jie patys užkėlę, paguldę, 
kaip buvus. Rytą susirinkę žmonių daugiau, jau taisąsis į kapus leisti. Na, tie se- 
niai vėl šio prašyt, kad padėtų nulydėti, nugiedoti į kapus. Šis anė kaip. Žada jam 
pinigų 2, 3, 5 rublius, bet šis ne ir ne. Daugiau išleidę pro vartus, o šis einąs į 
kluoną. Tai pro vartus leidžiant ir prašnekus: „Tavo ščėstis, mano neščėstis, tu 
nebebūtum pargrįžęs namo, būtum su manim kartu į duobę atsidūręs“ . (Silvestras 
Slančiauskas, Rudiškių k., Gruzdžių v. Užr. M. Slančiauskas. LTA 1208A/ 38.) 


100-101. RAGANOS JOJA ANT AVILIŲ ŽIRNIAUTI 


100. Nebuvo apkalbėtos dvi mergos, niekas jų nežinojo (raganomis esant). Prieš 
Tris Karalius vakarą šokdamos [tos mergos] sušilo, išėjo prasivėdinti. Priesieny 
buvo berniokas ir klausė, ką jos kalbėjosi. Viena klausia kitos: „Kur šiąnakt jo- 
sim?“ - „Josim mėnesį perkirsti“. - „Ne, šiąnakt jokim ten, kur yra žalių žirnių“. - 
„Ant kojosim?“ - „Yra avilys pašalėj“. Tas berniukas nuėjo ir įlindo tan avilin. 
Palaukus ateina abidvi mergos, sėdo ant avilio, pasikėlė aukštyn ant pavietrės ir 
joja. Viena sako: „Kas čia yra, sunku jot, turbūt čia yra žmogus?“ Kita sako: „Ne, 
neteisybė“. Atjojusios prie žirnių pametė avilį žirniuose, o pačios nulėkė prajėvus 
darydamos. Viena sako: „Kai žirnių žiedų priraškysiu, tai kam tik duosiu, tas bus 
sutrauktas“. O kita sako: „O kai aš priraškysiu žirnių žiedų ir kam juos duosiu, tas 
bus negyvas“. Jis palaukęs nusiraškė žirnių žiedų. Priėjusi prie avilio viena merga 
sako: „Gana žirniauti, dar reikia šią naktį ir mėnesį perkirsti“. Atsisėdusios ant 
avilio nujojo, mėnesį perkirto ir joja atgal. Viena sako: „Kas čia yra, kodėl sunku, 
turbūt žmogus yra?“ Antra atsako: „Nėrajokio žmogaus“ . Prijojusios pametė avi- 
lį pašalėj. Tas berniukas Trijų Karalių šventėj nuėjo bažnyčion. Kai jis turėjo prie 
savęs žirnio žiedą, tai jis mato, kad pusė bažnyčios raganos. Jis užkišo kunigui tą 
žiedą už kamžos. Kunigas sugrįžo iš sakyklos ir sako kunigams: „Aš šiandieną 

nesakysiu pamokslo, nes negerai bažnyčioj“. Berniukas dabar parodė kunigui tą 
žiedą. Kunigas paklausė berniuko, kur jis žiedą paėmė. Berniukas papasakojo ir 
pasakė, kad mėnesį perkirto. Kunigas, sumindžiojęs žiedą po kojom, prisakė ber- 
niukui, kad jis niekam nepasakotų, nes jos jam atimsiančios gyvybę. Jis kunigui 
prižadėjo nekalbėti. Po vakarienės nuėjo vakaruoti. Žmonės kalbėjo, kad matę 
mėnesį perkirstą. Berniokas atsiliepė sakydamas: „Aš ten buvau ir tai nieko nesa- 
kau, dar buvau šianakt ten, kur yra žirnių paraškomų“. Vėliau jis išėjo į kiemą, tos 
mergos išbėgusios jį sudraskė į kąsnelius. 

Netoliese buvo mergaitė 12 metų, kuri tai matė ir kuri visiems pasakė. Visi 
kunigai kreipėsi prie karaliaus, kad lieptų visas raganas sudeginti. Tuomet kūrė 
laužus ir vedė raganas deginti. Liko tik trys raganos Lietuvoj: Akmeniuose, Žvi- 
liūnuose ir Kulbagaly. Dabar iš tų trijų priviso labai daug. Terpeikiuose priplatino 
jau tris kiemus, o Žviliūnuose visą ulyčią, tik du kiemu tėra neapraganautų, Ak- 
meniuose penki geri, o devyni raganiai. O Kulbagaly išsinaikino, neužauklėjo toji 
ragana vaikų, ji pati visus išraganojo. Vieną sūnų užaugino ir apženijus norėjo 
apraganauti. Bet marti buvo teisinga moteriškė. Pamatė, kad velnias botagu ją 
lupa. Raganai liepė ir tą sūnų pažadėti, ji jam pažadėjo. Liepė pasiversti gyvate, 
nueiti pirtin ir vanojantis įkirsti sūnui. Išėjo vyrai pirtin, marti pasiėmė pagalį ir 
nubėgo į pirtį. Stovėdama prie pirties, pamatė atžliaužiant gyvatę į pirtį. Marti 
rėžė pagaliu ir ragana išsitiesė negyva prie pirties. Ateina sūnus iš pirties, raudo- 
damas po motinai. Marti sako: „Kas ji per motina, ji ragana. Ji ėjo tave nužudyti, o 
dabar ji jau svieto nebenaikins“. Dabartinės raganos prastos, ne tokios, kaip se- 
niau buvo. Jos tik naktį nuėjusios nukerpa aveles arba žmogų kvapu užleidžia. 
Kas Žino, tas gali išgelbėti žmogų nuo raganystės. Yra dar žolių nuo raganystės. 
Reikia priraškyti anksti pavasarį varinčių, kol dar gegutė nekukuoja ir griausmas 
negraudžia, jų suvirinus duoti žmogui, žmogus išvemia raganų nuodus. (Palėve- 
nės bk., Kupiškio v. Užr. J. Elisonas 1910. LMD I 66/23.) 


101. Seniau ir raganos ateidavo vakarėliuosna. Niekas ir nesuprasdavo, kur 
ragana, 0 kur merga. Vienam vakarėly bernas šoko ir sušilęs išėjo namelin ataušti. 
Užsimetė už durų, kad jo niekas nematytų. Jam ten bestovint, išėjo 3 mergos iš 
pirkios (tai buvo raganos) ir ūtura tarp savęs, kur joms dabar joti. Susiūtura joti 
šiltan kraštan, kur dabar vasara: „O į ką mes josime?" - klausia viena. Susiūtura 
joti į avilius (sode buvo dykų avilių). Bernas išbėgo greit sodan ir įlindo dykan 
avilin. Raganos atėjusios apžergė avilius ir joja šiltan kraštan. Dvi joja greit, o tre- 
čia vis lieka, lieka toji, kurios avily yra bernas. Nujojo šiltan kraštan, avilius pasta- 
tė ir pačios nuėjo, kur joms reikia. Bernas iš avilio išlindo (netoli žirniai buvo), tai 
anas žirnių su virkštėmis prirovė, prirovė ir avilin prikrovė. Tada pats avilin įlin- 
do ir laukia mergų. Mergos atėjo, avilius apžergė ir vėl nujojo vakarėlin. Mergos 
raganos sode paliko avilius, įėjo vakarėlin, ir bernas paskui jas nuėjo su virkštė- 
mis. Tai tada visi suprato, kad anos raganos ir kur jos buvo. (Antanina Bulkienė, 
40 m.a., Naubėnų k., Salako v. Užr. Elž. Rūkštelytė 1939.XI.20. LTA 2144/29.) 


102-105. RAGANŲ SUSIRINKIMAI 


102. Kripiškių kaimo ribose (dabar kaimas išskirstytas), Imbrado valsčius, Za- 
rasų apskritis (nuo Suvieko 3 km), yra Raganiškių vienkiemis. Trobesiai to vien- 
kiemio pastatyti ant aukšto Raganų kalnelio. Dar baudžiavos laikais vienas ber- 
nas, vardu Jonas, prieš pat Jonines atsigulė pogulio, pailsėti klojiman ant šieno. 
Jam besnaudžiant į klojimą, įėjo trys mergos, dvaro darbininkės. Jos ėmė tarp sa- 
vęs balsiai kalbėti. Bernas ėmė klausyti. „Kurį arklį pasirinksi?“ - paklausė vyresnė 

merga. „Ugi šitą“, - atsakė kita merga, rodydama seną papuvusį kelmą. „Aš pasi- 
renku štai šitą“, - tarė pirmutinė merga ir nurodė kitą kelmą. „O aš imsiu šitą 
arklį“, - prabilo trečioji merga, rodydama trečią kelmą prie jaujos, netoli berno 
guolio. Bernas ėmė smalsiai klausyti mergų pokalbio. Iš kalbos paaiškėjo, kad šv. 
Jono naktį mergos susitarusios joti į Kijevą. Paskum mergos išėjo iš klojimo, berno 
nepastebėjusios. Naktį apie 11 valandą bernas įėjo į klojimą ir atsisėdo ant papu- 
vusio kelmo, laukė mergų. Smalsumo pagautas laukė, kas bus. Neužilgo klojiman 
Įėjo ir tos trys mergos. Jos atsisėdo ant kelmų, berno nepastebėjusios. Kai tik mer- 
gos susėdo, kelmai pasikėlė į orą ir ėmė taip smarkiai kažkur skristi, kad net vėjas 
švilpė pro berno ausis. Pagaliau visi atsidūrė Kijevo mieste. Bernas vaikščiojo po 
miestą, gėrėdamasis gražiais vaizdais. Turguje jis sutiko tris mergas, su kuriomis 
čia atsidūrė. Mergos jį pažinusios ir ėmė jo klausinėti, kuriuo būdu čia pakliuvęs. 
Klausė, ar jis raganius esąs. Bernas atsakė, kad jis ne raganius, tik atjojęs kartu su 
jomis ant papuvusio kelmo. Suprato bernas, kad jo bendrakeleivės yra tikros ra- 
ganos. Jis ėmė jas prašyti, kad jo nepaliktų Kijeve ir vėl tuo pačiu būdu atgabentų 
į Kripiškius. Mergos sutiko, tik nuo jo paėmė žodį, kad paslaptį niekam nepasa- 
kos. Jei savo žodį neišlaikysiąs, tai būsiąs didelis nemalonumas. Bernas sutiko. 
Naktį bernas su mergom tuo pačiu būdu atsidūrė namie. Bet jis savo paslapties ir 
savo žodžio neišlaikė ir papasakojo visą įvykį savo draugui. Tas pasakė kitam, 
kitas - trečiam ir taip neužilgo paslaptį sužinojo visos apylinkės žmonės. Sužinojo 
ir Suvieko dvaro ponas, ir liepęs tas tris mergas suimti, ir atvesti į dvarą. Ponas 
liepė jas sudeginti ant kalnelio, kurį dabar Raganų kalneliu vadina. Raganos bu- 
vo ponui įskundusios ir berno Jono sužadėtinę, kad ir ji esanti ragana. Ponas ir 
tą mergaitę liepęs sudeginti kartu su tomis raganomis. Raganos sudegė. Kada 
liepsnos pakilo nuo laužo, iš trijų raganų burnų išlindo trys sparnuoti žalčiukai 
ir nuskrido Čičerio ežero link. O ketvirtoji mergaitė buvo nekalta, nes iš jos bur- 
nos niekas nematė išlindusio žalčio. Bernas už paslapties neišlaikymą buvo nu- 
baustas: žuvo jo mylimiausia mergelė. Dabar tą vietą žmonės vadina Raganiš- 
kiais. (A. Cibulskis, 27 m.a., Suviekas, Imbrado v. Užr. A. Urbonas 1935.VII.16. 
LTA 898/122.) 


103. Naukaimyje, Šiluvos parapijoje, gyveno žmogus, pavarde Liambartas. Jis 
mirdamas paliko vieną sūnų, septynias dukteris ir dar neseną moterį. Sūnus mirė 
jaunas būdamas, užtai Liambartų pavardė išnyko. Visos septynios dukterys buvo 
raganės. Visi žmonės tą žinojo. Vieną sykį buvo toks atsitikimas. Buvo pas jas 
bernas, vardu Adomas Ramanauskis. Jis jau seniai girdėjo, kad jo šeimininkės yra 
raganos, ale nenorėjo niekam tikėti. Jis nusaugojo, kad visos septynios seserys 
kožną naktį kažin kur prapuldavo, ale kur, tai to niekas nežinojo. Adomas užsi- 
manė dažinoti. Buvo tai naktis prieš šv. Joną. Pavakariais jis įėjo į grinčią ir pasi- 
kavojo. Gerai sutemus, įėjo viena sesuo, pasiėmė iš po pečkos indžiuką su kažin 
kokiu tepalu, pasitepė pažastis ir išlėkė pro aukštinį. Atėjo antroji ir padariusi 
taip, kaip ir pirmoji, išlėkė pro aukštinį. Po to atėjo po vieną trečia, ketvirta... sep- 
tinta, visos pasitepė pažastis ir lekia pro aukštinį. Septintoji pasitepė ir indžiuką 
pastatė atgal po pečka. O Adomas viską mato. Priėjo ir jis prie pečkos. Pasiėmė 
indžiuką ir pasitepė su tepalu pažastis. Ale pabūgo, kad pradėjęs lėkti per aukštai 
neiškiltų, na tai prie kojų prisirišo piestą. Taip prisirengęs pastatė indžiuką po 
pečka, o pats pasispyrė su kojomis ir išlėkė per aukštinį ir per čiukurą. Lekia par 
orą, kad net ausyse švilpia. Nulekia tiesiai ant Šatrijos kalno. Žiūri, visas kalnas 
apstotas raganomis. Tarp to būrio ir visos septynios Liambarčikės besisukinan- 
čias. Vyriausioji sako, pamačius savo berną, priėjo prie jo ir sako: „Adomai, ar ir 

tu čia?“ - „Čia“. - „Tai ką tu čia veiksi, jok namo“. Padavė jam tokį gražų širmą 
arklį ir liepė sėstis. Jis užsisėdo ir nujojo nuo kalno žemyn. Bejodamas užmigo, o 
pabudęs žiūri - ant pakumpusio beržo besėdžiąs. Ant rytojaus jis norėjo vėl rasti 
to tepalo ir lėkti ant Šatrijos kalno, bet tepalo nerado, jos sugrįžusios pakavojo. 
(Ona Vaičiulienė, Žalakiškiai, Šiluvos par. Užr. Pr. Šivickis 1905. LMD I 144/49.) 


104. Netoli Luokės miestelio, Žemaičių krašte, yra didokas ir gražus Šatrijos 
kalnas. Senovėje kalnas, kaip ir visas kraštas, buvo apaugęs gražiais skujučiais, o 
pačiame kalno viršuje stovėję puikūs raganų rūmai. Kas metai, kada būdavo trum- 
piausia diena ir ilgiausia naktis, į tuos rūmus susirinkdavo Lietuvos burtininkai ir 
burtininkės, raganiai ir raganos pasitarti raganavimo reikalais. Tie raganiai ir ra- 
ganos turėję tokios galios, kad net žmones galėdavo gyvuliais ir kitokiais daiktais 
paversti. Vieną tokį vakarą, kai raganiai ir raganos turėjo padaryti savo susirinki- 
mą Šatrijos kalno namuose, į kelionę ėmus ruoštis ir Pelakių sodžiaus gyventoja 
Daubrienė su savo ištikima tarnaite. Prieš dvyliktą nakties jos abidvi kamine išsi- 
virusios kažin kokios tyrelės, išsitepusios ta tyrele sau pažastis, kaktas ir išlėku- 
sios iš namų. Bet moterų darbą matęs vyras. Taip jis nuėjo į kaminą ir tyrele pasi- 
tepė pažastis, kaktą. Bematant bernas pakilo į orą ir nelygu vėjo nešamas nulėkė į 
Šatrijos kalną. Nulėkęs žiūri, jo šeimininkė ir merga bevaikščiojanti ir besijuokian- 
ti tarp daugelio svečių ir viešnių. Daubrienė vos tik pamatė berną, tuoj puolė jį 
prašyti, kad įsirašytų į raganų draugiją. Berniukas sutiko. Bet kai reikėjo pasirašy- 
ti į knygą, tai jis velnio vardo vietoje parašė Kristaus vardą. Tą valandą rūmai 
sugriuvo, visi raganiai ir raganos išnyko, liko tik vienas bernas su knyga, kurioje 
jis įrašė Kristaus vardą. Nuo to laiko Šatrijos kalne nebebuvę jokių rūmų ir nie- 
kuomet nebesirinkdavę raganiai ir raganos. (I. Slaveniūtė, 37 m.a., Seinai. Užr. 
N. Marcinkevičiūtė 1933.1.2. LTA 449b/154.) 


105. Raganos galėdavo išeiti per bile kokią vietą. Gyveno vieną kartą žmogus 
su pačia ragana. Ilgą laiką jis nežinojo, kad jo pati yra ragana. Visos raganos Joni- 
nių naktį eina košės valgyti. Tą naktį atsigulė tas žmogus su pačia ir, būdamas 
pavargęs, greit užmigo. Pati pajutusi, kad vyras miega, atsikėlė, paguldė prie vy- 
ro šluotą, o pati, pasikasojusi andaroką, išlindo per kaminą ir nubėgo į raganų 
balių. Tą viską pastebėjo jos vyro broliai, kurie buvo pasislėpę ir žiūrėjo, ar ji tikrai 
išskris. Jai išlėkus, jie atėję prikėlė vyrą ir paklausė, kur jo pati. Vyras pabudęs 
rado prie savęs begulinčią šluotą, o pačios nebuvo. Tada jis pasiėmė virvę, gerai 
insibrankino (sušlapino vandeny) ir laukė parskrendant pačios. Kai tik atėjo dvy- 
likta valanda nakties, pati įlindo visa šlapia per kaminą. Tada jis su įbrinkusia 
virve taip ją išlupo, kad ši daugiau niekuomet nepasiversdavo ragana. (I. Senūta, 
82 m.a., Kabinių k., Alytaus v. Užr. V. Bardzilauskas 1936.IV. LTA 865/135.) 


106-112. RAGANOS JONINIŲ RYTĄ ATIMA KARVĖMS PIENĄ 


106. Kaip pasakoja nekurie žmonės, maždaug prieš 110 metų, viena jauna 13 
metų mergaitė (dabar jau seniai mirusi) pasakojo iš šv. Jono papročių tokį atsiti- 
kimą. Ji ėjo anksti rytą, saulei netekėjus, per rugių lauką ir pamatė moteriškę 
rugiuose: lig pusei nusiėmus rūbus, palaidais plaukais. Ji turėjo rėtį ir krėtė į jį 
nuo rugių žiedus. Tai buvo jų kaimynė. Jai užklausus, kodėl ji šitaip daro, ji 
labai nusigando, kad ją pamatė, ir labai įprašė, kad apie tai niekam nieko nesa- 
kytų. Ją prisaikdino, kad ji tylės. Davė daug dovanų ir ji nesužinojo, kodėl ta 
moteriškė žėrė į rėtį rugių žiedus. (Višakių Rūdos p. Užr. J. Dovydaitis 1932. 
LTA 507/24.) 

107. Vienas bernas šv. Jono ryte išsipančiojęs varėsi namo iš ganyklos arklius. Va- 
rydamas per pievą, jis pamatė tris moteriškes, kurios pasilenkusios ant žolės, kaip ir ją 
raudamos, kalbėjo: „Imkim imkim, nepalikim! Imkim imkim, nepalikim!“ Kai bernas 
priėjo arčiau, jos pranyko, o jis, nuėjęs į tą vietą, kur jos buvo ėmę, pradėjo su pančiais 
braukti, kaip šienaudamas, ir sakyti: „Ką paliksit, aš paimsiu. Ką paliksit, aš paim- 
siu“. Parvaręs arklius namo, jis pakabino pančius pas tvartą ant vagio ir pastebėjo, 
kad iš jų teka pienas. (Višakių Rūdos p. Užr. J. Dovydaitis 1932. LTA 507/22.) 


108. Šv. Jono rytą anksti paima apynasrį ir už pavadžio trauko po rasą. Kai 
apynasris nuo rasos sušlapęs yra, įneša į tvartą ir pakabina palubėje. Nuo apynas- 
rio pradeda varvėti pienas į padėtą po juo kokį nors indą. Paskui tas pienas reika- 
linga sugirdyti savai karvei. Tai tuomet ir bus atimtas pienas iš kaimyno karvės. 
Savo karvė pradės daug pieno duoti, o kaimyno visai mažai beduos. (Z. Tervida, 
Pavaduokšnės k., Kuktiškių v. Užr. J. Dačinskas 1932.X.31. LTA 430/42.) 


109. Vienas bernas ėjęs per laukus su apynasriais šv. Jono rytą. Matąs bobą: 
tąso ežiom maršką ir šaukia vardais karves. Anas paėmęs apynasrius, velkąs že- 
mėj ežia ir šaukiąs: „Margoji, žalioji!“ Parnešęs apynasrius ir nubrukęs už varčios. 
Išeinanti paskui gaspadinė ir matanti - pienas teka. Ana nusigandusi rėkti. Nus- 
gandęs ir bernas, o pienas per metus tekėjęs. (A. Mažiulis, 58 m.a., Žukliškių k., 
Dusetų v. Užr. A. Mažiulis 1935.XII.2. LTA 720/34.) 


110. Gyveno Rimaisų kaime (Ramygalos parapija) tokia boba. Ji turėjo vieną 
karvę, ale pieno pas ją būdavo, kiek nori. Ta boba, būdavo, kaip tik rasa, pasiima 
milžtuvę ir velka ją per žolę. Ir pas ją sueidavo viso kaimo pienas: ji turėjo pieno 
kaip vandens, o kiti - nė lašelio. Vieną rytą žmogus ėjo namo, arklius sužiūrėjęs. Ir 
mato, kad boba po rasą laksto su milžtuve. Žmogus ir sako jai: „Padėk Dieve!“ Ta 
boba nieko neatsakė, tik labai nusigando. Žmogus parėjo namo. Jis pakabino apy- 
nasrius priesieny, o iš jų kad bėga, kad bėga pienas. Mat kažkaip tas pienas perėjo 
iš čerauninkės milžtuvės į ūkininko apynasrius. Paskui čerauninkė kažką vėl pa- 
darė ir pienas sugrįžo pas ją. (M. Janionienė, 46 m.a., Dubarų k., Ramygalos v. 
Užr. K. Janionis 1936.IV.6. LTA 859/38.) 


111. Šv. Jono naktį auštant eina dvi raganos ir nešas apynasrius. Priėjo prie 
pievos ir ėmė apynasriais braukyti per rasą, o iš rasos pienas apynasrin kad bėga, 
kad bėga. Žiūri - netoli ir karvės, o tos kad dūksta, kad dūksta. Nustojo braukyti 
apynasriais, ir karvės nebedūko. Rytą atėjo gaspadinė laidyti karvių ir žiūri, kad 
nėra pieno. Sako, kad raganos šitaip atima nuo karvių pieną. (G. Būgienė, 75 m.a,, 
Pažiegės k., Dusetų v. Užr. J. Būga 1937. LTA 1418/ 553.) 


112. Šv. Jono rytą vienas Žmogus, nuvedęs arklį ir eidamas namo, žiūri - eina 
boba ežia, rauna žolę ir kalba: „Tu žalioji, tu margoji tuska“. Šitas žmogus štuka- 
vodamas nusiavė vyžą ir ją tęsdamas taip pat kalba, kaip šitoji boba. Parėjęs na- 
mo, užkabino vyžą ant tvoros ir žiūri, kad išjos pienas teka. Tada žmogus išsigan- 
do. Nežinodamas, kas daryti, įmetė vyžą pečiun, kad sudegtų - ir pečiuj taip pat 
teka pienas. Bet per ilga vyža sudegė. Po to atsitikimo pradėjo anas provyti, kaip 
jam atsitiko su vyža, kad pienas tekėjo. Tai kiti pradėjo sakyti, kad tau griekas, 
kad tu taip padarei. Tai tas žmogus nuėjo spavedin, ėmė pasisakė kunigui. Tai 
kunigas tris metus nedavė išrišimo. (Mag. Kviliūnienė, 87 m.a., Degučių k., Obe- 
lių v. Užr. J. Skrebys 1938.VII.8. LTA 1678/78.) 


LIETUVIŲ MITOLOGIŠKOS SAKMĖS 


113-122. UŽKERĖTŲ GYVULIŲ ATITAISYMAS 


113. Vienos gaspadinės karvei buvo atimtas pienas. Kažkas jai patarė nusi- 
skinti yzapą (toks augalas) ir per jį melžti karvę, po to jį duoti karvei suėsti. Ta 
gaspadinė taip ir padarė. Jai bemelžiant, atėjo jos susiedka čerauninkė, kuri ir 
buvo jos karvę pagadinusi, ir sako jai: „Ką čia dabar dirbi?“ Vos spėjo čerauninkė 
pasakyti tuos žodžius, kaip karvė pagriebė iš savo šeimininkės tą žolę ir suėdė, 
kad nė ji pati nepajuto, kaip karvė jai iš rankų ištraukė tą yzapą. Po to karvė atsi- 
taisė, išgijo. (Ona Babonienė, 95 m.a., Pagraužio k., Girkalnio v. Užr. J. Kasparaitis 
1938.IX.10. LTA 1727/114.) 


114. Vienai Radžiūnų kaimo moteriai raganos pagadino karvių pieną: niekas 
nebesiskiria ir tiek, - tik pamelžk, tai tuoj ir sutraukia, nenusistoja ir tiek. Taip ji, 
pasiėmusi skarelėn sūrį, sviesto kiek ten, marš Rudiliuos pas Kubilių. O tas Kubi- 
lius tai būdavęs tartum koks tų raganų karalius. Tai kai ji nuėjusi, tai jis ir klausi- 
ąs: „Ko nori, kad būtų tam žmogui už tai, kad tau pieną pagadino: ar kad jis per 
metus pieno nevalgytų, ar kad apžabaltų?“ Ji atsakiusi, kad gal pieno nevalgytų. 
„Na, tai gerai, eik namo“. Ta, palikusi sūrį, sviesto, ir išėjo. Mat tokie žmonės 
pinigais už pagalbą neimdavo, o tik gastinčiu: kas sūrį, kas abrūsą, kas lašinių. 
Akurat, sako, bruks ten jos kaimynka, ir nebegali pieno valgyti. Kaip tik piena 
pamato, nors ir tik pamelžtas, šiltas ir jau norėtų, kaip tik artyn į burną, tai taip 
piene ir voliojasi kirmėlės, kaip nykščio galas, baltos, o širdis ir neužleidžia. Tai 
taip per visus metus. (Morta Madeikienė, 70 m.a., Karklynės k., Kupiškio v. Užr. 
A. Kriauza 1938. LTA 1667/109.) 


115. Stanaičių kaime, apie Kybartus, pas pasakotojo (Prano Šmito) tėvukus at- 
ėjo ubagė. Davė jai almužną. Prašo ji gerti. Padavė vandens. Nueina ji į kitą namo 
galą, kur gyveno duonininkė ir prašė pieno. Ta davė ir duonos. Ant rytojaus ap- 
sirgo šeimininko karvės - bliauja, neduoda pieno. Duonininkės gi sveikos. Šeimi- 
ninkas vytis tą ubagę. Pasivijo ketvirtame kaime ir parsivežė. Ta boba tvarte užsi- 
kabino, užsikamšė langelius ir kažin ką darė. Paskui išėjo iš tvarto ir pasakė: „Po 
saulės laidos galit milžti“. Apdovanojo tą bobą. Karvės atsitaisė. (P. Šmitas, Star- 
kų k., Vilkaviškio v. 1931.XII.7. LTA 325/48.) 


116. Marija Truklicienė, Sniegiškių kaimas, Dusetų parapija, štai ką pasakė. - 
Aš šv. Jono rytą, dar saulei netekėjus, išvedžiau pamilžus savo karvę laukan ant 
kepelių (tokia lauko vieta). Tiktai karvę pririšau ir saulė ėmė tekėti. Aš einu na- 
mo, pamačiau - atbėga boba, kurią visi vadina čėrauninke. Ji bėga tiesiai į mano 
karvę. Aš atsitūpiau už krūmo ir žiūriu, ką ji darys. Mano karvė buvo žala. Ji prie 
jos priėjus paėmė kvartūką, glosto ir sako: „Žalut, žalut, duok daug pieno“. Ji 
nuėjo. Aš tada priėjau prie karvės, žiūriu - tešmuo toks kietas, pilnas pieno, nors 
manojau buvo milžta. Parsivedžiau karvę namo, pradėjau melžt, bet nieko nega- 
vau. Karvė trypia, spardos... Priėjo ir mano vyras Antanas. Ir jis nieko nepadarė. 
Aš pradėjau verkti, ir Antanas verkia. Mums beverkiant, atėjo Zvanienė ir pa- 
sako: „Matos, kad karvė apčėravota - pienas atimtas. Bet aš ją išgydysiu. Duokit 
sietą ir vandens“. Atnešiau sietą ir vandens. Ji padėjo sietą ant karvės kryžiaus ir 
pilia į sietą vandenį. Paskui man sako: „Tūpkis ir laidyk“. Aš pradėjau melžti. 
Primelžiau pilną kibirą pieno. Dabar ji sako: „Pilk šitą pieną kryžiškai ant karvės 
nugaros“. Aš perpyliau. Tada sako: „Ir vėl laidyk'. Dabar primelžiau pusę kibiro 
pieno. Zvanienė sako: „Dabar pilk šitą pieną ant pirmutinių ir paskutinių karvės 

kojų“. Aš kai pyliau, tai karvė tik trypia ir trypia. Taip karvė ir atsitaisė. Paskiau 
Zvanienė pasakė: „Šitos karvės nelaikykit, parduokit. Be to, žinokit, kad šv. Jono 
rytą saulei tekant ar prieš tekėjimą karvių laukan vesti negalima. Reikia jas vesti 
tiktai saulei patekėjus“. (M. Truklickienė, 50 m.a., Sniegiškių k., Dusetų v. Užr. 
B. Zaleskis 1927.VIII.3. LTA 14/34.) 


117. Šioj vietoj (Pajaučiakapy) kažkada aręs jaučiais ūkininkas Gleiznius. Tada 
gyvenusi Šinkarkoj (Valų dvaras) burtininkė užbūrusi Gleizniaus jaučius ir jie pa- 
stipę, vos tik grįžus namo, dar nespėjus iškinkyti iš jungo. Gleiznius nuėjęs į Berz- 
gainių dvarą pas kitą burtininką Bačanskį (prašyti) patarimo. Šis liepęs nulupti 
jaučiams odas, jaučius užkasti arimo vietoj, o išėmus jaučių širdis pakabinti gry- 
čioj virš rūkstančios krosnies. Tada turinti ateiti kaltininkė burtininkė, kuri steng- 
siantis ką nors pačiupti iš Gleizniaus gryčios. Bet jai nieko nereikią duoti ir iš na- 
mų išmušti. Taip ir atsitikę: atėjusi iš Šinkarkos boba burtininkė, Gleiznius ją 
išmušęs iš namų. Kiek pasibasčiusi toji moteris pasikorė. Ją užkasė irgi šalia jau- 
čių. Ji pradėjo vaidentis, naktimis žmonėms ramumo neduodavo. Tada žmonės, 
klebono patarti, ją iškasę, nukirtę galvą, padėję ją tarp kojų ir vėl užkasę. Po to 
apylinkėj aprimę, o žmonės jaučių ir bobos užkasimo vietą ėmė vadinti Pajaučka- 
piu. (Valų k., Žemaitkiemio v. Užr. T. Lukošiūnienė 1935. LŽV 717.) 


118. Kartą pasakotojo karvės buvusios sučerėtos, nebedavusios pieno, ėdusios 
akmenis ir kaulus. Vienas senas Kražių bažnyčios kunigas pataręs taip padaryti: 
vakare, uždegus grabnyčios žvakę, po karvių papilvėmis kryžmai parūkyti, kiek- 
vienai karvei ant nugaros užlašinti po kryžių ir į milžtuvės dugną įlašinti kryžių. 
Taip padarius laukti ryto meto. Kas pirmas atbėgs į namus, tas bus sučerėjęs jų 
karves. Tam čėrauninkui nieko nepaskolinti ir jokio daikto neleisti iš namų išneš- 
ti. Geriausia išginti iš namų. Taip padarius, to čerauninko tiek karvių nusprogs, 
kiek jis buvo sučerėjęs. Taip jie ir padarė, kaip kunigas patarė. Rytą, vos tik visi 
sukilo, atbėgusi viena kaimynė prašo ugnies paskolinti. Tėvas neleido duoti. Pas- 
kui prašė būtinai paskolinti druskos. Tėvas, paėmęs bizūną, išplakė ją iš trobos. 
Prieš pietus viena karvė tos bobos nusprogo, o po pietų antra. Jų karvės bematant 
pasitaisiusios. (V. Jucius, 53 m.a., Antaniškės vk., Kaltinėnų v. Užr. A. Brazdeikis 
1937.IV.2. LTA 1167/398.) 


119. Mano geriausia karvė nustojo duoti pieną. Nuėjau pas latvį burtininką. Jis 
man pasakė: „Parėjęs namo, išrauk durnaropę ir ja sušerk karvę tris kartus. Tik 
žiūrėk, kad tai niekas nepamatytų. Jeigu pamatytų toji pati boba, kur atėmė pieną, 
ji vėl atsiimtų“. Aš parėjau namo. Atradau durnaropę ir atlikau visa, ką man lat- 
vis sakė. Bet pamatė mane viena boba, ir pienas negrįžo. Aš vėl nuėjau pas tą patį 
latvį. Tasai išklausęs sako man: „Dabar vėl tą patį daryk. Bet tik kai ateis rytoj pas 
jus ta boba pasiskolinti kokį daiktą, jai nieko neduokit. O jei ji vogs, pagaukit ir 
atimkit. Kad taip padarysit, pienas grįš“. Ant rytojaus kaip tik atėjo boba ir prašo 
ką tai paskolinti. Jai nedavė. Ji vėl sugrįžus prašė ir prašė, bet vis tiek negavo. 
Tada supykus išėjo, peša samanas iš sienos ir kiša burnon. Tačiau pavogti nieko 
nepavogė, mes visi ją saugojom. Pienas grįžo. (K. Aržvilka, 60 m.a., Latviškių k., 
Dusetų v. Užr. B. Zaleskis 1927.VIII.3. LTA 14/39.) 


120. Pasakotojo kaimynė Žičkienė mokėjusi nuo kaimynų karvių pieną atimti. 
Ji turėjo penkis vaikus ir seną motiną. Buvo našlė ir gyveno ant svetimo kambario. 
Ji nusipirkdavo liesą prastą karvę, ta karvė bematant cūdaunai nusipenėdavo ir 

duodavo be galo daug pieno. Piene prausdavos, sviestu tepdavos, sūriu laidyda- 
vos, stačiai sviesto neturėjo kur dėti. Kartą Skaudvilės miestelyje ateina Žičkienė 
sviesto lėkšte nešina ir pasideda ant gretimo vežimo parduoti. Ateina žilas senelis 
ir klausia: „Kiek prašai už tą sviestą?" - „Tris grivinas“, - atsakiusi Žičkienė. „Ar 
ne per brangiai?“ - „Ne“. Senelis išsitraukė iš kišenės lenktinį peilį ir, jį papustęs, 
sako: „Man rodos, kad per brangiai, motinėle, prašai už svetimą sviestą. Vot, kiek 
tavo sviesto tėra, o kitas svetimas“. Tai pasakęs, atbrėžė peiliu sviesto kampelį. 
Žičkienė, pasigrobusi sviestą, pradėjo bėgti, o senis, jai nubėgant, sako: „Jau dau- 
giau svetimo sviesto nebepardavinėsi ir nuo svetimų karvių pieno neatimsi“. Nuo 
to laiko Žičkienė daugiau nei pieno, nei sviesto nebeturėjo. (V. Jucius, 53 m.a., 
Antaniškės vk., Kaltinėnų v. Užr. A. Brazdeikis 1937.IV.2. LTA 1167/362.) 


121. Šilėnų kaimo (Nemajūnų parapija) gale buvo maža pirkelė, kur gyveno 
kampininkas su savo žmona. Ir turėjo jie 9 metų dukterį. Per pačią rugiapjūtę 
atėjo iš to paties Šilėnų kaimo samdyti kampininką rugių pjauti, ale rado tik tą 
mergaitę. Paklausė: „Kur tėvas su motka?“ Ji atsakė: „Nežinau“. Tuo čėsu ginė 
namo gyvulius. „Ar Žinai, ponas, katra karvė daugiausia pieno duoda? - pa- 
klausė mergaitė. Ponas atsakė: „Ką aš galiu žinoti...“ Va šita mergaitė, nugriebus 
viedrą, pastatė po abrūsu, rozą patraukė - pusė viedro pieno pribėgo. Ponas klau- 
sia: „Kol gi viso neišmelži?“ - „Kad ir mano matutė viso niekad neišmelžia, ir 
sako, kad visą išmelžtum, tai ir karvė nedaturėtų“. - „Duosiu aš tau pinigą, tik 
melžki visą“. - „Bijau, muš mane motka, o karvė nugaiš“. Ponas davė 20 kapeikų, 
o ji kitu kartu į viedrą patraukė, pribėgo pilnas viedras pieno, o karvė, parėjus 
namo, tarpe vartų išsibaigė. Eina šlėkta namo, kad verksmas pas jo susiedą. Pa- 
klausė apie karvės smertį, kas do pričinia, ale skerdžius tvirtino, kad buvo sveika 
per dieną, ėdė ir gėrė, tik dabar kas užėjo, krito ir gatava. Žinodamas, kas yra 
kaltas, šlėkta išsiėmė 30 rublių, užmokėjo ir liepė neverkti. Vakare, kai visi susi- 
rinko į kampininko gryčelę, jis užraišiojo duris ir uždegė. Nei vienas neišėjo, visi 
sudegė ir daugiau nereikėjo svetimų karvių pieno valgyti. (K. Knišys, Sabuvos k., 
Jiezno par. Užr. Skersnavičius 1910. LMD I 209/39.) 


122. Buvo užkerėti arkliai: neėsdavo, mėšlus kasdavo ir juos ėsdavo. Burtinin- 
kas klausia: „Ar norit Žinoti, kas jums taip padarė?" - „Norim“. Išpešė jis visiems 
arkliams iš kryžiaus plaukus ir pasakė, kad tuoj tas ateis, bet tik neduoti nieko jam 
paimti. Senukas paskum įlindo į kaminą ir nežinia, ką darė. Tuojau ateina kaimyn- 
ka, griebė nuo mėšlyno atkarpėlę, bet gaspadorius atėmė. Taip ir atsitaisė arkliai, o 
tų kaimynų arkliai labai gražūs buvo. (B. Kačergius, Vilkaviškio v. LTA 325/51.) 


123-126. RAGANAVIMAI VESTUVĖSE 


123. Senovės laikais, būdavo, išvažiuoja veseilia ir nebegrįžta, paverčia juos 
raganos vilkalokiais. Buvo kartą veseilia. Atėjo aklas ubagas su vaiku, kuris jį ve- 
džiojo. Veseilninkai verkia atsisveikindami, negi žino ar grįž, ar ne. Senis sako: 
„Paprašykit mano vaiko, tai grįšit“. Senį užsodino už stalo, vaiką vežiman ir išva- 
žiavo šliūban. Žiūri, lekia skujinė, niekas nemato, tik tasai vaikinas. Jis ir sako: 
„Lėk, lėk, kad leki“. Toji skujinė ir pralėkė. Važiuoja pro raganos trobą, ji iškišusi 
galvą sako: „Dar motkos pienas nuo lūpų nenudžiūvo ir jau nori mane įveikti. 
Vaikinas jai: „Boba, atsigręžk, ant tavo galvos ragai užaugo“. Ragana nebegali 
galvos vidun įtraukt. Sugrįžo iš bažnyčios, vis ji galvą langan įkišus. Atėjo du jos 
sūnūs ir prašo, kad paleistų motką. Jis pažadėjo paleisti, jeigu ji paliuosuos visus, 
kuriuos yra apvertus vilkalokiais. Ji pradėjo atvertinėti: atlėkė bent 30 veseilių, jos 

paverstų vilkalokiais, ir visus atvertė žmonėmis. Apiplyšę drabužiai, rankos nu- 
braižytos, gailu žiūrėti. Tada vaikas paleido raganą, bet ji vis nesiliovė. Kai vežėsi 
nuotaką pas save, pastipo svoto arklys, su kuriuo kartu ir tas vaikas važiavo. 
„Mums stipo arklys, tai ir ji stips“. Jis pavertė ją kale, atlėkė ir ėda arklį. „Dabar 
ėsk, kol trūksi“. Paskum rado tą kalę pertrūkusiu pilvu. (A. Milius, 37 m.a., Subar- 
tonių k., Merkinės v. Užr. J. Balys 1936.VI.25. LTA 879/31.) 


124. Vienoj veselioj, susiruošus važiuoti ant šliūbo, arkliai tame vežime, kuria- 
me sėdėjo svočia ir jaunoji, pasidarė niekaip neišvaromi iš kiemo. Galėjo juos plakti, 
jie vis tiek neina. Veselėj buvo vienas kriaučius, kuris prižadėjo padaryti taip, kad 
arkliai vėl eis, kaip ėję, jei jam bus už tai duotas literis šnapso. Jam tai buvo paža- 
dėta. Tada kriaučius priėjo prie tų arklių, su savo kelnių juosmeniu patrynė į vir- 
žius, ir arkliai išvažiavo nesulaikomi. Parvažiavus nuo šliūbo ir susėdus už stalo 
valgyti, staiga sprogo ant stalo stovėjęs uzbonas alaus, taip pat ir stiklinė, buvusi 
pripilta. Tuo pačiu laiku jaunoji pradėjo šaukti, susiimdama krūtinę, kad jai labai 
skauda širdį. Visi nusigando. Pašaukė vokietį burtininką. Šis įėjęs paklausė: „Na, 
ką pasakysite, kad mane šaukėt?“ Už pečiaus sučiaudėjo visą laiką ten lindėjusi 
jaunojo motina (ragana). Vokietis priėjo prie jos ir paklausė: „Na, motin, ko tu čia 
čiaudi? Ar tu gali ką padaryti?“ - „Galiu“, - atsako ši. „Ar gali baltą sūrį padaryti 
raudonu?“ - vėl paklausė jos vokietis. „Galiu“, - atsako ši. „Tai padaryk“, - sako 
jai vokietis. Prisivedė jis ją prie stalo, atnešė sūrį, padėtą ant torėlkos, ir ta senė jį 
pavertė į raudoną. „Ar gali dabar jį vėl atgauti, kad jis vėl būtų baltas?“ - paklau- 
sęs vokietis. „Galiu“, - atsako ši. Liepė jis jai tai padaryti. Senė jį atvertė vėl į baltą 
sūrį. „Dabar, - sako vokietis, - aš jį perpjausiu“. Paėmė sūrį ir su peiliu jį pusiau 
perpjovė. Kai perpjovė, visi pamatė, kad sūrio viduryje buvo raudonų gyslų. „Ma- 
tai, - sako jai vokietis, - kad atgavai visą sūrį, ko neatgavai šitų raudonų gyslų? 
Kad negalėjai atgauti šitų gyslų, - sako jai vokietis, - tai visą laiką tavo marti sirgs 
širdim, ir niekas jos negalės atgauti, pagelbėti. Po to marti visą laiką sirgo širdim, 
ta pačia liga ir mirė. Tai atsitiko prieš 100 su viršum metų Parėžių kaime, Skirsne- 
munės valsčiuje, matant pasakotojos tėvams. (Mar. Barčienė-Norkytė, 70 m.a., Tra- 
kučių k., Girkalnio v. Užr. J. Kasparaitis 1938.VIII.14. LTA 1690/277.) 


125. Vienoj apygardoj buvo piršlys žiniūnas. Kur tik buvo veseilia ar balius, ir 
jis ten būdavo. Eidamas iš kariuomenės, kareivis užėjo vienon veseilion. Sėdi ir 
klauso, ką kas šneka. Tas žiniūnas sako: „Ką jūs - nieko neišmanot, aš tai visa 
žinau“. Kareivis atsiliepė: „Ką tu žinai, tu nieko nežinai“. Žiniūnas sako: „Jei tu 
toks gudrus, štai imk šią sklėnyčią ir išgerk“. Ir pradėjo jis šnabždėti, linguoti, 
žiūrėdamas į ją. Kareivis drąsiai priėjo, persižegnojo (mat prieš kryžių visi burtai 
į nieką pavirsta) ir drąsiai išgėrė tą sklėnyčią. Laukia laukia žiniūnas, o kareiviui 
nieko nesidaro, sveikas ir gana. Kareivis sako: „Aš tavo išgėriau, o dabar tu turi 
mano išgerti“. Ir, nuėjęs į užpečkį, pritaisė jam sklėnyčią. Žiniūnas išgėrė - žekt, 
žekt ir pradėjo riaugčioti, išbėgo vyras ir iš stubos. Visi pamatė, kad kareivis gud- 
resnis ir pasiliko jį už piršlį, o žiniūną pavarė. (Ant. Mockus, Spraulių k., Bagoto- 
sios par. LMD I 502/14.) 


126. Juškevičius pasakodavo, kad buvo toks gudrus piršlys. Jis žinojo, kad ve- 
selijoj bus nuodninkų, tai liepė niekam nepradėti valgyti, kol jis nepradės, daryti 
viską tik tada, kai jis daro. Atvažiavo veselninkai, padavė jiems valgyti. Ale ne- 
valgo piršlys, ir niekas nevalgo. Tada visi žiūri, kad ėmė eiti per valgius utėlės: 
juda, tik juda, lipa per valgius. Nuodninkė boba sėdi ant pečiaus, o atidaryt [atburt] 

nemoka. Piršlys liepė atnešti naujus valgymus. Ale ir vėl utėlės eina. „Lipk nuo 
pečiaus, - sako piršlys bobai, - eik ant oro!“ Boba nulipo nuo pečiaus, išėjo iš 
gryčios ant kiemo, apvirto ir sukasi, kaip ratas ant stebulės. Kad sukosi, gal pusę 
valandos. „Dovanok!“ - ėmė prašytis boba. „Atidaryk [atburk]“, - sako piršlys. 
„Nemoku“, - sako ta. „Tai kam tu dirbi, kad nemoki? A!“ Piršlys tada paleido 
bobą ir veselija išėjo gerai. (Juozas Ilekys, 45 m.a., Garuckų k., Ramygalos v. Užr. 
K. Janionis 1937.1.23. LTA 1729/89.) 


Daugiau tos pat rūšies sakmių atspausdino Tautosakos darbai, I, Kaunas 1935, 
p. 279-283. 


127-128. ŠUNIU IR ŽVIRBLIU PAVERSTAS VYRAS 


127. Žmogus išėjo paliavot ir miške užblūdijo. Perdien nevalgęs, susikūrė ugnį 
ir bėdoja, kad neturi ką valgyt. Sėdi prie ugnelės, daboja kitan šonan - kiškis tupi. 
Anas, tuoj paėmęs strielbą, kiškį nušovė. Paėmė peilį, atbielijęs vieną šlaunytę, 
uždėjo ant ugnies kept. Kiškis striuokt ir nubėgo. Žmogus sako: „A tai dyvai, kad, 
atbielijus ir atpjovus šlaunį, kiškis nubėgo gyvas“. Kiškis jam atsakė: „Čia tai ne 
dyvai. Kai tu išeisi iš miško saulės apytekį, rasi žmogų pora arklių akėjantį, tai 
pasakyk tu jam apie savo dyvus, tai anas tau pasakys daugiau dyvų“. Taip ir 
buvo. Radau tenai žmogų. Anas man prisakė daug visokių atsitikimų. Sako: „Aš 
buvau tas vienas. Apsiženijau, manęs pati nekentė, turėjo prie savęs kavalierių. 
Vienąroz ana man lazda kaip kirto ir sako: 'Buvai geru žmogum, būk dabar geru 
šuniu! Aš ir šuva. Aš bėgu kaip šuva, loju kaip tikras šuva. Aš neturiu kur dėtis. 
Neturiu gaspadoriaus, niekas manęs nepriima. Nuėjau pas dvaro darbininkus. 
Anie susėdo pietauti. Juokaudami numetė vienas kito šaukštus. Aš, razumą turė- 
damas, tuoj nubėgau ir atnešiau. Darbininkai dabar pradėjo mylėti mane. Ir vie- 
nas, ir kitas glosto mane, duonos duoda. Vakarą darbininkai namo ėjo ir aš paskui 
nusekiau. Po kiek čėso dasakė bernai ponui, kad toks ir toks šuva pas juos yra. 
Ponas mane paėmė pas save. Laikė mane pakajuj, labai mylėjo, penėjo geriausiais 
valgiais. Man buvo gera. Už kiek čėso gimė poniai sūnus. Pono sūnų iš bobutės 
pavogė ragana. Bobutė pagedo sūnaus. Ponas, paėmęs liktarną, su bobute pradė- 
jo raganą vyti. Aš gulėjau ant gonkų ir atėmiau nuo raganos vaiką. Ponas ir rado 
mane vaiką apgulusį. Bobutė ant rankų vaiką išsinešė, o ponas mane. Aš įsinorė- 
jau oran. Inkščiu, rėkiu, kiek galėdamas, o manęs ponas neleidžia. Aš ir atibuvau 
kampe, pakajuj. Tada ponas atidarė langą ir išmetė oran mano trąšą. Taip ir buvo 
man pas poną labai gera. Kai gimė ponui kitas vaikas, tai ten kelios bobutės sau- 
gojo vaiką, kad raganos nepavogtų. Bet kai gimė tas vaikas, tai tik lekia lekia per 
rankas ir prapuolė. Aš tada pro langą su visais stiklais iššokau, vėl vaiką atėmiau 
iš raganos ir atnešiau namo. Tada jau ponas nežinojo, kaip mane ir mylėt. Ką 
vaikam duodavo, tą ir man. Po kiek laiko surūpo namo pareit. Aš ir parbėgau. 
Žiūriu, durys praviros, pati blynus kepa, o jos kavalierius lovoj guli. Aš pasdėjau 
priekines kojeles ant slenksčio ir žiūriu. Tik mano pati kai kirs man pečelnyke, 
sakydama: „Buvai geru šuniu, būk dabar geru žvirbliu!“ Aš ir žvirblis. Išskridau. 
Kuom čia dabar man reiks žyvytis? Jagi ir aš su kitais žvirbliais pripratau dvaro 
klojiman. Mūsų daug ir buvo. Dvaro kviečiai nekulti, mes jų prilesam, prilesam ir 
gera gyvent. Vienąroz dvaro bernai užkimšo visas klojimo skyles, tik vieną pali- 
ko. Mes pro tą skylę sulindom kviečių lesti, o bernai ton skylėn įstatė bučių. Pra- 
dėjo mus iš klojimo vejoti. Mes kai skridom ir sulindom visi tan bučiun. Bernai 
paėmė ir parnešė poniai. Ponia liepė visus papjaut ir iškept. Kai pradėjo mus gau- 
dyti ir pjaut, tai aš vis smukau apačion. Ir ant galo likau vienas, pats paskutinis. 

Kai paėmė mane gaspadinė pjaut, tai aš kad surėkiau ne savo balsu, net ponia 
išbėgo ir sako gaspadinei: „Nepjauk šito žvirblio, duok man“. Ponia buvo čėrau- 
ninkė, pažino, kad čia ne žvirblis. Ana paėmė mane ant rankų ir sako: „Aš pavo- 
giau kelis pono sūnus, o du tu atėmei iš manęs, tai dabar liepsiu tave papjaut ir 
iškept“. Aš tyliu ir drebu. Paskui ponia sako: „Būk žmogum!“ - ir kad metė mane 
nuo vienos rankos ant kitos. Aš ir žmogus. Atsistojau, ponia man davė lazdą ir 
liepė eit namo. Sako: „Parėjęs namo rasi savo pačią su kavalierium gulint. Šerk 
jiem šita lazda ir sakyk: "Būkite gerais arkliais!“ Aš jai padėkavojau ir parėjau 
namo. Parėjęs radau juos gulint. Padariau taip, kaip sakė man ponia, ir tuoj pati 
pavirsta kumele, o kavalierius arkliu. Tai dabar va matai ir akėju tais arkliais an- 
trą sutką, dar nė kiek nepaganęs. Matai, kokie dyvai buvo mano gyvenime. Bu- 
vau žmogum, šuniu, žvirbliu, dabar vėl žmogum“. (J. Zaleskis, 76 m.a., Zablac- 
kų k., Vajasiškio p. Užr. B. Zaleskis 1924.XI.10. LTA 10a/30.) 


128. Sakysiu pasaką, kaipo teisybę. Kaip čia tos pasakos pradžia? - Kitą kartą 
viena ponia buvusi ragana, 0 vyras nežinojęs. Ponia per dienas nieko nevalgiusi, 
tik ryto metą po sklainyčią arbatos išgėrusi. Pons mislijęs: „Kas tai gal būt?“ Sau- 
gojęs, bene naktį ji valgo. Ką tik sugulus, ponia pradėjus ant pono pūsti miegą ir 
jai pasirodę, jogei jau ponas užmigęs. Kaip įmanydamas budinęsis ir jutęs, kad 
ponia išėjus. Ponas atsikėlęs, iš paskui sekęs ligi kapų ir ten pasislėpęs. Ponia už- 
ėjus ant kapų ir surikus: „Duok šviežios mėsos!“ Tuoj vienas neseniai kavotas 
numirėlis iššokęs iš duobės, ši ir pradėjusi ėsti. Ponas su išgąsčiu parbėgęs namo. 
Ponia paėdus mėsos, parėjus ir atsigulus vėl. O rytą atsikėlus gerianti arbatą. Pons 
sakąs: „Dėlto tu nevalgai nieko, kad tu numirėlį naktį suvalgei“. Iš tokio atspėji- 
mo ponia labai supykus ir surikus: „Kad tu tuoj į šunį pavirstum!“ Pons ir pavir- 
tęs į šunį. Ponia liepus tą šunį tarnam pakarti. Tarnai šunį išsivedę į mišką dėl 
korimo, šuva ašarodamas laižąs tarnams rankas. Tarnai supratę, kad šuva nori, 
kad jį paleistų ir paleidę. Šuva bijodams, kad jo nenušautų, išbėgęs į mišką, ten 
maitinęsis trejis metus. Daugiau žiemos metu viens kupčius važiavęs tuo mišku ir 
ji prispyręs prigimtas reikalas eiti į tankynę. Ten jam atbūnant, palikęs pinigų 
čereslas. Kupčius to nejutęs, sėdęs ir nuvažiavęs. Šuva išalkęs, ten pat būdamas, 
norėjęs to ragauti ir pamatęs pinigų čereslą. Ėmęs įsikandęs ir pradėjęs vytis kup- 
čių. Kupčius žvilgterėjęs atgal ir pamatęs, kad šuva jo pinigus jam neš. Sustojęs 
priėmė šunį į savo vežimą, pinigus džiaugdamais įsikišęs, šuniui davęs pyragų 
ėst, kiek nori, ir parsivežęs namo. Kupčius šunį pripažino už labai mokytą, nes ką 
kas šnekėję, tai šuva vis daręs. Ant galo dasekė, kad šuva moka skaityti, užrašyti 
ir rokundą, ir pinigus apmainyti. Tai kupčius uždėjo jį savo krome per užveizdė- 
toją ir pinigų išmainytoją. Tai žmonės dėl cekavasties labai ėję ten pirkti. Kokia 
pora metų šuva praslūžijęs krome. O vienam miške buvus didelė ragana su duk- 
tere. Tai jos duktė buvus kelis kartus krome ką pirkti. Matydama taip mandrų 
šunį, parėjusi namo ir pasakiusi savo motinai. Motina atsakius: „Vaikel, tai ne 
šuva ten toks mandrus, ale ten turbūt nelaimingas žmogus nuburtas'. Duktė sa- 
kiusi: „Gali būti gražus žmogus. Būtų gera jį vėl žmogum padaryti“. Motina: „Ar 
negali šunį namo parsivesti? Gal ir galėčiau, jei būtų mažesnės raganos padaryta, 
jį sugrąžinti į žmogų“. Duktė slapta ir išsiviliojo šunį iš kromo, ir parsivedus į 
mišką pas motiną. Tai ta ragana kad pradėjus burti ir taisyti, tai ir atgavus, ir 
palikęs šuva žmogum. Ir pasakius tegul jis, sugrįžęs į tėviškę, nužudo savo pačią, 
tai galės gyventi. Ponas, pirma sugrįžęs į kromą, gavo savo kupčiui prisipažinti, 
jog už šunį slūžijęs porą metų ir miške ilgai badu dvėsęs, kaip buvęs nuo pačios 
nutaisytas ir per raganą atgautas. Taip, kaip kupčiui tokią naujieną išpažino, jis 

ponui dovanojo naujus drabužius, pištalietą ir muškietą, ir karietą su pora arklių. 
Taip ponas padėkavojęs už dideles dovanas, pasakęs sudiev ir parvažiavęs į savo 
dvarą, nušovęs savo pačią raganą ir apsiženijęs kitą geresnę. Ant veselės ir aš 
buvau per pelų maišą, tai mane čia ir atšovė. (A. Rimeika, Šiauliai. Užr. M. Slan- 
čiauskas. LTA 1208B/1272.) 


129. ARKLIU PAVERSTAS VYRAS 


129. Žmogus buvo už berną pas vieną gaspadorių. To gaspadoriaus pati buvo 
ragana. Tam bernui buvo ten labai sunku: per dienas laukuose dirba visokius dar- 
bus, ateina vakaras, gaspadinė kamanas ant jo galvos užsimauna, paverčia jį į 
arklį, užsisėda ir joja ant Šatrijos kalno. Ten nujojus pririša prie tvoros ir esti pri- 
rištas per visą naktį. Ateina laikas, gaspadinė ant jo užsisėda ir joja namo. Parjojus 
namo, numauna kamanas, paverčia į žmogų ir eik į darbą. Žmogui labai nusibodo 
toks varginimas. Jis pradėjo šnekėti apie tai kitiems. Kažikas jį pamokė: „Kaip 
jinai nujojus pririša prie tvoros, tu zulinkis, trinkis į tvorą, kad kaip nors nusimau- 
tum kamanas. Kaip nusimausi, tai ji prieis atgal užmauti, tu taikinkis, kaip nors 
tas kamanas jai užmauti“. Jis taip ir padarė. Kaip tik nujojus pririšo jį prie tvoros ir 
paliko, tai jis trynės trynės apie tvorą, nusimovė kamanas ir pavirto į žmogų. Pa- 
mačius, kad jis nusimovė, jinai sako: „Oje! Mano arklys pasileido, reikia eiti pa- 
mauti“. Atsiskyrė nuo viso būrio ir priėjo prie savo arklio, to berno, užmauti ka- 
manas. Priėjus mūčijos mūčijos, bernas nesiduoda, net nė kamanų iš savo rankų 
neduoda, taikinas, kaip nors jas jai užmauti. Kažin kaip jinai pasisuko, tik jis šmukšt 
ir užmovė kamanas ant jos galvos. Ir pavirto į tokią gražią širmą kumelę. Tuojau 
užsisėdo, papliekė: „Nešk, - sako, - namo, tu kelią žinai“. Ir parjojo ant tokios 
riebios gražios kumelės, jau gerai praaušus. Parjojęs pririšo prie tvoros, o pats 
atsigulė. Išmiegojęs atsikėlė, savo kumelę išpliekė, išpliekė ir į darbą pasikinkė. 
Dirbs dirbs par dieną, vakare pririša prie tvoros; kad gerai, tai dar kokių šapų 
pameta, o kad ne, tai ir tų neduoda. Ant rudens kumelė taip sublogo, kad vieni 
kaulai ir skūra atliko, šonai prasitrynė. O kamanų nenumauna ir gana. Atėjo Žie- 
ma, visi veda arklius kaustyti, ves ir jis. Nuvedęs paprašė kalvio, kad jis jo kumelę 
kitaip nekaustytų, kaip tik raudonai įkaitintomis patkavomis. Kalvis pridėjo rau- 
doną patkavą prie nagos, kumelė tik dreba, tik dreba ir prašneko ant galo: „Ai, 
kūmai, kad skauda!“ Bernas liepė kalviui patkavą atimti, kamanas numovė ir ku- 
melė pavirto vėl atgal į gaspadinę, ale buvo ledva pažįstama, tik vieni kaulai ir 
skūra. (K. Bakšys, Žalakiškiai, Šiluvos par. Užr. P. Šivickis 1905. LMD I 144/18.) 


130-136. SUŽALOJA RAGANĄ, PASIVERTUSIĄ GYVULIU (DAIKTU) 


130. Vieno gaspadoriaus mirdavo vaikai: gimdavo ir ne ką trukus mirdavo. Atsi- 
radusi viena moteriška, pradėjusi sakyti: „Daugiau tavo vaikai nebemirs“. Lig vaikui 
gimus, uždegusi graminčės žvakę ir apvožusi su moliniu puodu. Kai gimęs tas vai- 
kas, įnešę geldelę su vandeniu plauti tam vaikui. Ana tuojau vaiku nešina nukėlusi 
puodą nuo graminčės žvakės. Taip tuojau rauda pliupt į geldelę įkritusi. Pasiėmusi 
tą žuvį į ranką, peiliu nuskuto abi pusi šonų ir pačią žuvį išmetusi pro angą. Pas- 
kum įsinešusi kito vandens, nuplovusi tą vaiką ir daugiau nuo to laiko nei vienas 
vaikas to gaspadoriaus nebemiręs. Po tam rytmetį pajuto, kad susiedė yra plikais 
šonais. (Mačiūkų k., Platelių v. Užr. J. Marcinkevičius 1928.11.19. LTA 552/948.) 


131. Vienam ūkininkui kažin kas nukirpdavo avis. Kai tik avys apželdavo, tai 
kiekvieną naktį rasdavo po vieną ar po kelias avis nukirptas. Vieną naktį ūkininkas 

su visa šeimyna išėjo saugoti, ar kas neateis. Apie vidurnaktį pastebėjo, kad kažin 
kas įėjo į avių tvartą. Tuojau pradėjo versti visus pašalius, ar ką nors neatras. Ilgai 
ieškojo, bet nieko negalėjo rasti. Pagaliau vandenyje (avių geldoje) pastebėjo ka- 
rosą, kuris labai blaškėsi. Tuo laiku pas Žmones buvo toks paprotys - kai randa ką 
nors nereikalingą, tai tuojau ką nors padaro. Taip ir dabar: jie sugavo karosą, par- 
sinešė namo ir nuskuto jam žvynus. Nuskutę paleido į kūdrą. Kitą dieną išgirdo 
mirštant vieną kaimynę, kuriai praeitą naktį kažkas odą nuskuto. Tada ūkininkas 
suprato, kad karosas buvo ne kas kitas, kaip ta kaimynė. 

Kitam ūkininkui taip pat iš nakties nušildavo arkliai. Vieną naktį apieškojo jis 
visą tvartą ir arklio karčiuose rado miežio grūdą. Jis paėmė žirkles ir nukirpo abu 
miežio galus. Kitą dieną jis gavo sužinoti, kad vienam ūkininkui šią naktį nulupo 
galvos odą ir nukirto kojas ligi kelių. (K. Paukštienė, Maceinų k., Plungės vls. Užr. 
I. Lukšas 1929.XII. LTA 284/540.) 


132. Vieno kunigo motina buvo čerauninkė-ragana. Kartą, kai kunigas buvo 
parvažiavęs namo, mergaitė, karves melždama, išgirdo kiaulidėje, ką tai tarškant. 
Ji priėjusi klauso, kad geležiniais pančiais jų šeimininkę muša, ir vis liepia savo 
sūnų kunigą pagadinti. Ji atsikalbinėjanti, kad gailinti. Bet kai gerokai primušė, 
tai sutiko, bet klausia, kaip geriau jį būtų galima pagadinti. Velnias sako: „Pavirsk 
į rupūžę, palįsk po kunigo lova, o kai kunigas atsikranštęs nusispjaus, tuos spjau- 
dalus sulaižyk“. Mergaitė tuoj atbėgo ir viską kunigui apsakė. Kunigas vakare 
atsigulė, tyčia atsikrankštė ir nusispjovęs laukia, kas čia bus. Neužilgo pamatė 
kaip kultuvę rupūžę rėplinant prie tų spjaudalų. Jis tuoj ją nutvėrė, pirštelius nu- 
karpė ir paleido, o spjaudalus ištrynė. Ryte rado motiną sergančią, pirštai nukar- 
pyti, užsiraišiojusi, kraujai per raiščius varva. Paklausė: „Motute, ar sergi?“ Moti- 
na atsakė: „Sergu sergu, sūneli, labai sergu“. - „Sirk, motin, kad nori sirgti. Ir 
sudiev nesakęs išvažiavo, ir niekad į savo tėviškę nebeatsilankė. (Mano mama, 
Šiaulių v. Užr. Jovaras. LMD I 999/6.) 


133. Vienuose namuose gyveno sena boba ir jos sūnus su pačia. Boba buvo 
ragana. Kartą buvo boba pirkioje, o marti eina per namelį ir girdi, kad boba pir- 
kioje utura, tai marti ir pasiklausė. Marti girdi, kad ana su kuom utura. Pasirodo, 
kad pasibaigė jos raganavimo čėsas ir dabar velniai jos atėjo pasmaugti. Taigi ana 
juos kad prašo, kad prašo palikti nors ant vienų metų. „Tai kas mums paimti vie- 
toj tavęs?“ - klausia velniai. „Na, kad ir mano sūnų, - sako boba, - anas dabar 
dengia dangtį. Kai nulips žemėn pasiimti vytelių ir vėl ant dangčio lips, tai tris 
kartus sučiaudės, niekas nepasakys jam "Ant sveikatos“, ir anas bus jūsų“. Marti 
stovi namelyje ir viską girdi. Tai ana tuoj nuėjo pas vyrą ir sukinėjasi apie trobą, 
kur anas dengia. Vyras barasi, ko ana neina prie savo darbų. Pabaigia anas vyteles 
ir lipa žemėn paimti naują. Nulipė ir lipa su vytelėm vėl viršun, tai lipa ir pati 
kartu. O vyras ją bara, ko ana lipa. Užlipęs ant stogo, kartą sučiaudėjo, kitą ir 
trečią. Po kožno sučiaudėjimo jam pati pasakė: „Ant sveikatos“, ir anas nemirė. 
Tada ana liepė jam lipti nuo stogo ir eiti pirkion. Abu įėjo pirkion ir rado - guli 
boba negyva, iškišusi liežuvį. Tai pati vyrui ir sako: „Matai, kas būtų buvę tau, 
kad būčiau nepasakius 'Ant sveikatos“. (R. Pakarklienė, 45 m.a., Salakas. Užr. 
E. Rūkštelytė 1941.1.7. LTA 3411/77.) 


134. Vienas rusas vertėsi kalvyste. Tai, kai pas kitą kalvį būdavo labai daug 
žmonių, 0 pas jį mažai, tai tasai kaimyno kalvę apleisdavo rupūžėmis, kad bai- 
su buvo ir žiūrėti - tiek daug tų rupūžių atsirasdavo. Jos per sienas laipiojo ir 

painiojosi po kojomis. Tada kitas rusas lietuvį kalvį pamokė, kaip nuo tų bjaury- 
bių apsisaugoti: reikėjo vieną rupūžę sugauti ir ją kalvės žaizdran įmesti, kad ji 
sukeptų. Tas taip ir padarė. Kai rupūžę įmetė žaizdran, tai pakilo tokia didelė 
smarvė, kad visi iš kalvės išbėgiojo. Paskui sužinojo, kad rusas kalvis tuo pat 
metu savo kalvėje mirė. (Zuzana Stunžienė, 72 m.a., Daugailiai. Užr. A. Urbo- 


nas 1938.VII. LTA 1657/292.) 


135. Pjaunant rugius žiūri - apie pėdus kad vaikščioja rupūžė, kad šniukštinė- 
ja. O tam pjovėjų pulke buvo viena čerauninkė. Tuoj pažino, kokia čia rupūžė ir 
subadė ją pjautuvu. Po to nuėjo pas kaimynę ir rado ją gulinčią ir sergančią. Kai 
paklausė, kas yra, tai ana skundėsi, kad jaučias subadė. O tai ją subadė čeraunin- 
kė pjautuvu. Rupūže pasivertusi ta kita čerauninkė vaikščiojo apie rugius, norė- 
dama ką kalvek bloga padaryti tam rugių šeimininkui. (Magdalena Kviliūnienė, 
87 m.a., Degučių k., Obelių v. Užr. J. Skrebys 1938.VII.8. LTA 1678/82.) 


136. Vienąkart važiuoja veselininkai ir žiūri - prieš vėją į juos artyn kad atrieda 
šluota, kad atrieda. O toj kompanijoj važiavo vienas čerauninkas. Pamatęs tą šluo- 
tą suprato, kas čia yra. Tuoj iššoko iš vežimo ir pradėjo lupti botagu. Tolei lupė, 
kolei šluotai nubyrėjo lapai. Paskui sėdo ir nuvažiavo, o šluotą paliko. Nuvažia- 
vęs tuoj įėjo gryčion ir rado jaunąją tetulę, ant pečiaus sėdinčią be plaukų. Kiti 
nieko nežinojo, o anas įėjęs tuoj ją ir pradėjo sarmatyti: „Tu norėjai, ragana, visą 
kompaniją išjuokti, besarmate tu, tu savam norėjai taip padaryti, kur tavo sumle- 
nija?!“ Tą išsarmatijo, išsarmatijo, o ana tyli kaip žemė ir nieko nesako. Tada visi 
sužinojo, kad toji boba čerauninkė ir tas jaunasis išvarė ją iš namų. (Antanas Tumė- 
nas, 65 m.a., Pakriaunių k., Obelių v. Užr. J. Skrebys 1938.VII.8. LTA 1678/17.) 


137-141. PAKERĖTO ŽMOGAUS PAGYDYMAS 


137. Vienai mergaitei labai sopėjo pirštą. Ir pas daktarą buvo, bet jai nemačijo, 
ir tiek sopa, kad ana kentėt negali. Neturėdamas kas daryt, tėvas nuėjo į burtinin- 
ką. Burtininkas davė liekarstą ir pasakė, kad pirštas sopa ne per save, bet užkeik- 
tas, ir kai mergaitė valgys pirmą kartą liekarstas, tai atbėgs ir toji, kuri jai užkeikė 
pirštą. „Ana prašys pas jus ko kalvek paskolint ar duot, bet jūs jai nieko neduoki- 
te“. Nunešė liekarstas namo, ir kai tik mergaitė liekarstas burnon įdėjo, tai atbėgo 
viena kaimynka ir prašo pažyčioti duonos. Duonos nedavė, tai paprašė kitą kokį 
valgomą daiktą, ir kai jau nieko neduoda, tai pradėjo raitytis iš sopės, nes mergai- 
tės sopė perėjo į ją. Besiraitydama pamatė, kad tų namų vaikas turi rankoj šmotą 
sūrio, tai prišoko prie vaiko, sūrį ištraukė iš rankų ir suvalgė. Kai suvalgė sūrį, tai 
sopė jai perėjo ir sveika namo parėjo. (Paulina Varoneckienė, 75 m.a., Salakas. 
Užr. Elž. Rūkštelytė 1939.II.9. LTA 1966/32.) 


138. Seniau būdavę raganos ir raganiai, kurie raganaudavo žmones. Kad nuojų 
apsigynus, reikėdavę kišenėje nešioti špygą. Pamatęs raganą, žmogus tuojau kišda- 
vo kišenėn ranką ir padirbdavo špygą, tuomet raganiavimas neįveikdavo. Pas vie- 
ną ūkininką buvęs raganius bernas. Jis apraganiavo tų namų gaspadorių ir jis nuo 
to laiko negalėdavęs valgyti kopūstų: kaip tik pamatydavęs, tai jie jam iš tolo smir- 
dėdavę, o jeigu užvalgydavęs, tai imdavęs vemti. Tuomet jis pavadino pas save 
moterį raganą. Ta jį pavaišino degtine, o bernas tuom tarpu gulėjęs ant pečiaus. 
Ragana ir sakanti: „Užtat ir negali gaspadorius valgyti kopūstų, kad ant pečiaus 
guli dagilis. Išgėręs degtinės, kaip valgei kopūstus, taip ir valgysi. Ir nuo to laiko 
gaspadorius atsitaisęs. (Naujamiesčio par. Užr. J. Palukaitis. LMD I 502/8.) 

139. Vieną kartą tokia butkos (geležinkelio butka ties Karklynės kaimu) Lei- 
šienė, sveika moteris, tik nuėjo pas tokią Radžiūnų Kumštienę ir rado valgant 
klodniką. O ji mat tokia boba, tai tuoj šaukštą ir pakaštavos. Pakaštavojo ir 
sako: „Alia geri barščiai“. Tam čėse ta Kumštienė ir sakys: „Kas čia da barš- 
čiai, išdūkt tik možna nuo jų ir tiek“. Tik paspėjo pareit namo ir pradėjo sie- 
nom lipti. Laksto, rėkia, dūksta, net baisu ir būti. Anei niekas nesidaro ir gana. 
Atėjo ir ta Kumštienė - anei artyn, tik šaukia, rėkia: „Va, žiūrėkit, ragana, akys 
raudonos, su rageliais, žiūrėkit - ir andarokas papūstas, o jūs nematot? Duokit 
jai, ko laukiat?!“ Puolė iš lovos ant tos bobos ir gatava. Susimirksėjom tiktai 
visos, Kapniu tą bobą, iškirpom iš paausių po kuokštą, tuoj puodan žarijų, ant 
žarijų susukę kaire ranka tuos plaukus ir valiai rūkyti ligonį. Ogi plaukai ant 
žarijų kad raitos, tartum gyvatės kokios. Parūkėm, parūkėm, tai tuoj užmigo. 
Kai atsikėlė, tai vėl sveika, kaip ridikas, niekur nieko nežino, net ir kaip su ja 
buvo. (Morta Madeikienė, 70 m.a., Karklynės k., Kupiškio v. Užr. A. Kriauza 1938. 
LTA 1667/94.) 

140. Seni žmonės pasakoja, būk seniau būdavę nuodininkų žmonių, kurie ga- 
lėdavę ką norėdami nunuodyti. Jei jie nenorėdavę žmonių nuodyti, tai turėdavę 
nors kokį medį apnuodyti. Gerokai man susiginčijus dėl to, viena moteriškė taip 
papasakojo. Vieną sykį, pareidama iš bažnyčios į namus, pasibučiavau persiskir- 
dama su viena moteriške, gyvenančia Miškinių kaime. Parėjus namo, kad pradės 
man vidurius veržti, taip negerai pasidarė, nežinau nė kur dėtis. Ėmiau ir nuva- 
žiavau pas gydytoją. Jis davė man vaistų ir liepė, kad kai ateis ta boba, neįsileisti 
jos į namus. Parvažiavus namo, matau - ateina ta boba. Aš ėmiau ir užsistūmiau 
priemenę. Nuo to laiko ir sugijau. Ta moteriškė, kuri man apie tai pasakojo, dar ir 
dabar tebegyvena Miežiškių kaime, kur visa tai atsitiko. (P. Stakė, Miežiškiai. Užr. 
J. Šidagys 1922.VII. LTA 600/250.) 


141. Savičiūnuose gyveno senas burtininkas, kuris mokėjo kerėti ir ant van- 
dens rodyti tuos asmenis, kurie ką blogą savo kaimynams buvo padarę. Kartą 
pas tą burtininką atėjo moteris nuo priepuolio pasigydyti, tai tasai pripylė du- 
ji tiktai matė savo kaimynę, pypkę berūkančią (ji pypkiavo). „Štai šita kaimy- 
nė tau priepuolį davė, - tarė burtininkas, - ką norėtum jai padaryti?“ Moteris 
nusigando ir nežino, ką besakyti. O burtininkas vėl paklausė: „Nori, ašją ligo- 
mis apleisiu arba iki mirties užkankinsiu?“ Tada moteris pasakė: „Tegu ji ma- 
no priepuolį pasiima“. Tada burtininkas jai tarė: „Dabar būsi sveika, o tavo 
kaimynė sirgs priepuoliu“. Ir liepė tai moteriai su savo kaimyne nekalbėti, ne- 
sakyti nei žodžio, nes tada kaimynė būsianti sveika. Kada moterėlė grįžo na- 
mo, tai minėta kaimynė net ropomis iš savo trobos iššliaužė ir su ja ėmė kalbė- 
ti, bet toji tylėjo. Ir kelis kartus eidama pro kaimynės trobą, visada susitikdavo 
ją, 1š gryčios ropom iššliaužiančią. Bet ir tada tylėjo. Tik po kelių mėnesių su ja 
prakalbėjo, tai nuo to karto kaimynė liko sveika. Tada kaimynė prisipažino, 
kad buvo ją priepuoliu užleidusi, bet to burtininko liko nubausta. Matyt, ir 
kaimynė mokėjo kiek burti. (Zuzana Stunžienė, 72 m.a., Daugailiai. Užr. A. Ur- 
bonas 1938.VII. LTA 1657/283.) 


142-161. ĮŽYMŪS BURTININKAI (-ĖS) IR JŲ DARBAI!" 


142. Seniau būdavo tokių žmonių, kurie žmones vilkais ar kuo kitu paversda- 
vo, užnuodydavo. Labai dažnai išleisdavo vilkais vestuvininkus. Todėl jaunieji 

stengdavosi pasiimti kuo mandresnį piršlį: mat jei kas užčeravotų, piršlys mokėtų 
atčeravoti. Jotainiuose važiuojant į vestuves, bobos, būdavo, prisega į skverną adatų 
aukštyn galvom. Tada čerauninkai nieko negali padaryti. 

Labai pagarsėję Jotainių kaimo čerauninkai buvo senis Jasas ir Kecionis. Jie 
kartą pernuodijo kumeliuką. Taip ir nudvėsė jis bematant. Tada jie ėmė lupti ku- 
meliukui skūrą. Atlupo kojas ligi kelių, ir kumeliukas pradėjo lėkti sveikas. Mat 
jie buvo užnuodiję tik kojas. Vienas Jotainių žmogus turėjo 12 paršiukų. Paršiukai 
buvo gražūs, kaip nulipdyti. Atėjo Jasas ir sako: „Ale tai paršiukai... Tai paršiu- 
kai... Tai paršiukėliai...“ - „Ko čia dyvijies!“ - supyko žmogus ant Jaso. Jasas 
atsitraukė, o paršiukai ėmė žviegti, nebeėsti ir per akis nunyko. Tada ūkininkas 
nuėjo pas Jasą ir kalba gražiuoju. Kai parėjo namo, paršiukai ir gyvi, ir sveiki. 
(Antanas Zaveckas, 75 m.a., Kunigiškių k., Ramygalos v. Užr. K. Janionis 
1936.V1I.28. LTA 909/14.) 


143. Daugiausia čerauninkų ir čerauninkių buvo Jotainių kaime. Buvo labai 
didelis kaimas, žmonės retai eidavo į bažnyčią, toli, tamsūs. Tiem čerauninkam 
užeidavo tokia valanda, kad jie būtinai turi ką padaryti. Taip kartą užėjo čerau- 
ninkui tokia valanda, ale nėra ką sutraukti. Jis eina per Jotainių ulyčią ir mato pro 
langą, kad gryčioj guli mergaitė. Įėjo jis į gryčią ir paprašė vandens. Mergaitė ži- 
nojo, kad jis čerauninkas, ale jai anei galvoj. Ji atsikėlė ir padavė čerauninkui stik- 
linę vandens. Vos tik padavė ir sutraukė ją į kamuolį. Ojei užeidavo valanda, kai 
reikia ką padaryti, o nebūdavo gyvo daikto, tai Jotainių čerauninkai apčerėdavo 
kad ir sūrį, ir baltas sūris tuoj visas juodas, kaip anglis, pasidarydavo. Kai če- 
rauninkai moka gerai atčerėti, tai iš juodo sūrio vėl pasidaro baltas, o jei katras 
nemoka visai atčerėti, tai, žiūrėk, ant sūrio ir lieka juodas taškas. (M. Janionienė, 
46 m.a., Dubarų k., Ramygalos v. Užr. K. Janionis 1936.IV.6. LTA 859/36.) 


144. Šimas Revas su savo dukterimi ir numylėtine vakarais skaitė savo juodąją 
knygą iki vėlaus vakaro. Kartą jo numylėtinė įmetė į krosnį ir sudegino jo juodąją 
knygą. Ant rytojaus rado tą pačią knygą, ant lentynos gulinčią. Jis gali taip pada- 
ryti, kad vežimas tik su lanku vienas važiuoja. Degtinės daug nemėgsta, ją vadina 
nuodais. Į vestuves ateina visas gėlėmis apsikaišęs, nuo galvos iki kojų, ir smuiku 
griežia. (Slabadkos vk., Gervėčių v. Užr. V. Drėma 1926 m. LMD I 841/13.) 


145. Jau seniai Kiburių sodžiuj, Žagariečiuos, gyveno ir tebegyvena latvis Vaiš- 
vilas. Jis turėjęs kitą kartą juodąsias knygas. Skaitęs ir palikęs ant stalo. Jo bernas 
įėjęs, radęs ir ėmęs skaityti. Ir ėmę nabašninkai į trobą eiti ir priėjus pilna troba, o 
jis nemokąs, kaip juos atstatyti. Tie klausią: „Kam tu mus čia atšaukei?“ Šis bo 
skaitąs ir skaitąs. Jie prašą: „Duok tu mums darbo“. Jis išbarstęs aguonų puodą, 
ten radęs pastatytą, ir liepęs surinkti. Tie ir tas tuoj akių gale surinkę ir vėl prašą 
darbo. Jis nebeturįs ko daryti. Tie jau jam ir prie gerklės taisąsis. Jam jau didžiau- 
sias striokas. Šit kur buvęs, kur nebuvęs pats Vaišvila įeinąs ir atradęs tokią baisy- 
bę. Tuoj griebęs iš nagų jo tas knygas, atsivertęs tą lakštą, ėmęs skaityti. Tuoj ir 
ėmę visi tie numirėliai vienas po kito žūti ir visi išėję sau. Daugiau davęs su tąja 
knyga tam savo bernui per kaktą, sakąs: „Kad nežinai, tai nė į rankas neimk!" Ir 
pakavojęs tą savo knygą. (Magdalena Panienė, Kiburių k., Skaistgirio v. Užr. 
M. Slančiauskas 1900. LTA 1208B/ 498.) 


"“ Plg. straipsnius „Burtai“, „Burtininkas“, Lietuvių enciklopedija, I, p. 373-376; žr. taip pat J. Balys. 
Raštai. T. I. V.: LLTI, 2000, p. 99-105. 

146. Prieš Didijį karą Mugių kaime, Kurklių valsčiuje, gyveno didelis burtinin- 
kas Kunickis. Jis tikrai buvo nepaprastas žmogus: labai gerai pranašavo ateitį ir 
žinojo tokius dalykus, kokių nieks nežinojo. Jis labai gerai surasdavo vagis ir tuos 
daiktus, kuriuos vagys įvairiose vietose slėpė. Apie Kunickį eidavo visokių pasa- 
kojimų ir juokų. Žmonės prie jo kreipėsi visokiais reikalais, net iš svetimų parapi- 
jų, ir visiems jis padėjo. Jis ir gydyti mokėjo, ir pagydydavęs labai sunkias ir užsi- 
senėjusias ligas, nuo kurių ir daktarai gydyt atsisakydavę. Ypač jis gerai gydė nuo 
nuomaro, džiovos, pamišėlius protan atversdavo. Dar pasakodavo žmonės, kad 
Kunickui padėdavo nelaboji dvasia, nes jis niekuomet nėjo bažnyčion, nesimeldė, 
nėjo išpažinties ir labai keikėsi. Kad jam padėdavo piktoji dvasia, tai sprendžia iš 
tokio atsitikimo. Žmogus Anykščiuose pardavė savo labai bajavą kumelį. Dar tais 
laikais gavo 300 rublių bumaškomis po šimtinę. Atvažiavęs namo rado žmoną 
ligoje, o marti buvo labai užimta: kiaulėms bulves pjaustė. Paprašė jo žmona, kad 
jis gyvulius pašertų. Žmogus pakabino ant vinies savo sermėgą ir išėjo gyvulių 
šerti. Jis nepastebėjo, kaip iš užanties iškrito pinigai ir pateko kratinin. Padavė 
kratinį arkliams ir buliui. Tai tas bulius tuos pinigus su kratiniu ir suėdė. Atėjo 
Žmogus namo, nori Žmonai parodyti pinigus, o jų nėra. Visur ieškojo, bet taip ir 
nerado. Vis dėlto pinigai ant kelio nesimėto, o ūkyje visokių reikalų yra. Gaila tų 
pinigų. Net apsiverkė žmogelis. O marti patarė važiuoti pas Kunickį, tai tas ir 
nurodys. Dar reikėjo užvežti pas tėvus piemenuką, kuriam baigėsi tarnybos lai- 
kas. Tad žmogus pasodino piemenuką rogėse ir nuvažiavo. Piemenukui labai su- 
šąlo kojos, tai Kunickis jam leido užlipti ant pečiaus, kad sušiltų. Žmogus savo 
bėdą nupasakojo burtininkui. Jiems bekalbant, Kunickis pamiršo, kad ant pečiaus 
yra piemenėlis. Tada jis žmogui sako: „Tu eik kieman ir palauk ten, kol aš tave 
pašauksiu vidun. Matai, kai aš varažiju, tai turiu vienas būti“. Žmogus išėjo. Tada 
Kunickis išvadino iš papečio didelį gauruotą ožį. Piemenukas žiūrėjo pro pečiaus 
koptūrą ir viską gerai matė. Taigi Kunickis ėmė ožį klausinėti, kur yra to žmogaus 
pinigai. O ožys pradėjo kalbėti žmogaus balsu, - net piemenukui iš baimės plau- 
kai piestu atsistojo, - kad tie pinigai jaučio viduriuose, nes juos su kratiniu suėdė. 
„Bet tu, - sako ožys Kunickui, - nesakyk tam žmogui teisybės, bet pasakyk, kad 
pinigus jo marti paėmusi. Aš noriu, kad žmogus ją gerai primuštų. Tadaji iš dide- 
lio sielvarto pasikars ir man bus dviguba nauda“. Taip pasakęs ožys vėl papečin 
palindo. Tada Kunickis pasišaukė žmogų trobon ir jam tarė: „Tavo pinigus tikrai 
pavogė marti. Bet ji neprisipažins ir visaip ginsis. Tikrai čia jos darbas. Tujai gerai 
įkrėsk. Mušk tol, kol prisipažins arba pinigus grąžins. Kitaip išsigins ir nematysi 
savo pinigų“. - „Na, - mano žmogus, - kai nuvažiuosiu namo, tai duosiu jai kai- 
lin“. Ir išvažiavo žmogelis toliau, įteikęs Kunickui 3 rublius už burtus. Tik kada 
piemenukas nuo pečiaus nulipo, tai Kunickis jo klausęs, ar jis nieko nematė ir 
negirdėjo. Tada piemenukas jam atsakė, kad kai užlipo ant pečiaus, tai ėmė snausti 
ir užmigo. Važiuoja Žmogus su piemenėliu ir galvoja apie marčią ir savo pinigus, 
o piemenukas jam viską nupasakojo, ką buvo matęs savo akimis ir girdėjęs savo 
ausimis pas Kunickį. Nupasakojo, kur pinigai yra ir kad marti visai nekalta. Tada 
žmogelis skubiai grįžo namo ir liepė papjauti jautį. Jo viduriuose tikrai rado pini- 
gus. Gerai, kad jie dar nebuvo sugromuluoti, tai juos žmogus galėjo išdžiovinti ir 
išlyginti. Paskui pinigus banke išmainė ir tie pinigai neprapuolė. O marti visai 
nebuvo kalta. Piemenėlis gavo 3 rublius dovanų už papasakojimą teisybės. Šis 
atsitikimas rodo, kad Kunickis turėjęs reikalą su pačiu velniu, ožiu pasivertusiu. 

Kunickis galą gavo nuo tokio atsitikimo. Kartą jis buvo išvežtas Ukmergės apy- 
linkėn nurodyti vagis ir pavogtus daiktus. Po sėkmingo darbo Kunickį vežė na- 
mo. Sutiko seną žmogelį, kuris važiuojančius pagarbino: „Tegul bus pagarbintas 


LIETUVIŲ MITOLOGIŠKOS SAKMĖS 


Jėzus Kristus '. Bet Kunickis tam seneliui pasakė: „Tik durniai garbina pakaruok- 
lį“ (taip jis pavadino Nukryžiuotąjį). Tada senelis jam paskė: „Nors tu esi didelis 
burtininkas, bet už tave yra dar didesni. Taigi žinok, kad tavo gyvenimo valandos 
suskaitytos: neužilgo tu mirsi“. Bet Kunickis tik nusikvatojo ir nuvažiavo toliau. 
Tada vežimą apipuolė juodvarniai. Prisirinko jų labai daug, ir visi ėmė Kunickį 
savo snapais pešioti. O jį vežusiam žmogui nieko nedarė. Vos gyvas atvažiavo 
Kunickis namo ir atsigulė lovon. Nuo lovos jis daugiau nesikėlė. Mirė jis tris paras ir 
labai baisiai. Sako, kad baisu buvo žiūrėti, kaip Kunickis kamavosi ir kentėjo ne- 
žmoniškus skausmus, kol mirė. Neduok, Dieve, niekam tokios mirties. (Kostas Ba- 
riza, 67 m.a., Jakūbeliškių k., Aluntos v. Užr. A. Urbonas 1938. LTA 1438/297.) 


147. Senatvėj Ilekio motina kalėdojo. Eina ji pagal Svolkėno dvarą ir susitinka 
žmogų. Ji žinojo, kad tai garsus Ramygalos apylinkėj čerauninkas. Tai ji turi kiše- 
nėj špygą. „Ale tu graži panelė, - sako praeidamas čerauninkas, - ale tokią rupūžę 
turi kišenėj'. Ji žiūri - ištraukt nebegali, kaip didelė kišenėj rupūžė. Taip ji eina, o 
čerauninkas vėl ją sušaukia: „Žiūrėk, - sako, - kaip jis neįkrenta į vandenį? Pasa- 
kyk man!“ Ir tikrai, ji žiūri - didelis aukštas kalnas. Apačioj kalno vanduo - ežeras 
ar jūra, o pagal patį kraštą vaikšto ubagas. Ir kaip jis neįkrenta? (Varusė Ilekienė, 
55 m.a., Garuckų k., Ramygalos v. Užr. K. Janionis 1937.1.23. LTA 1729/94.) 


148. Dabriluos (Našiškių kaimas, Vilkaviškio valsčius) tarnavo prieš kelis me- 
tus bernas Petras Jasaitis (jo brolis netoli gyvena, o jis kažin kur). Vos atėjęs, para- 
gavo duonos ir sako: „Duona gera, gali būti“. Pirmą gegužės dieną, išsirengęs iki 
pusės nuogas, prieš saulės tekėjimą, visiems miegant, ėjęs apie kažkieno laukus, 
kalbėjęs kokius žodžius ir bene parsinešęs kažkokio kaimyno daiktą prie gyvulių 
vartojimo į savo tvartą. Nes pats gyrės žinąs tą burtą, tik nesakė, kokius žodžius 
reikia kalbėti. (Vilkaviškis. Užr. V. Eringys 1931.XII.7. LTA 325/55.) 


149. Kartą pasivėlinęs ir biškį įgėręs grįžo iš Šiaulių Andrišiūnas. Jau buvo 
pritemus, Kruojos tiltu eidamas pamatė periančiasis dvi moteris. Jos buvo iš to 
pat kaimo. Jį pamačiusios, jos nuogos išbėgo iš patiltės, jį pagavo, iškryžiavojo, 
ėmė žnaibyti ir norėjo nusmaugti. Jis išsigandęs meldė, kad jį paleistų. Jos jam 
sako: „Prisiek niekam nesakyti, kad mes raganos, tai paleisim“. Andrišiūnas pri- 
siekė, o raganos, jį paleidusios, pasakė: „Jeigu nors vienam žmogui pasakysi, kad 
mes raganos, tai tave į kamuolį sutrauks“ . Taip pasakiusios paleido. Andrišiūnas 
Šniūraičiuose dar tebegyvena, apie raganas atsiminęs jis visada sako: „Yra Šniū- 
raičiuose dvi pagedėlės, ale kad negalima pasakyti“. (Mano mama, Šniūraičių k., 
Radviliškio v. Užr. Jovaras. LMD I 999/7.) 


150. Dideli čerauninkai būdavo ir čigonai. Janionis Martynas, tavo tėvo brolis (pa- 
sakoja man mano motina) buvo vibarnas. Dubarai turėjo učešką prie Ramygalos, pa- 
gal kapus. Taip kartą taisė Dubarai tiltą prie Ramygalos. Vos išardė tiltą, ir atvažiuoja 
čigonų būrys. Tai ne tokie čigonai, kai dabar. Jie ne juodi, o visai balti. Čigonės prisi- 
pynusios į kasas pinigų. Tai tikrieji čigonai. Čigonai nori pervažiuoti upę, o Martynas 
supyko: „Ar velnias jus čia drasko važiuot!“ - sako jis. „Mes tave sudraskysim!“ - 
sako čigonai. Tik parvažiavo, tiltą pataisę, ir pradėjo Martynui sukti vidurius. Iš to ir 
mirė. (M. Janionienė, 46 m.a., Dubarų k., Ramygalos v. LTA 859/37.) 


151. Mūsų Kūrėnų kaime stovėjo kareiviai iš Kijevo. Jie mokėjo burti. Vienas 
karininkas norėjo suvedžioti tik ką ištekėjusią gražią moterį. Kitas kareivis tą 

moterį perspėjo: „Šis karininkas paliks atviras duris, bet tu niekad neik uždaryti“. 
Karininkas ėjo ir paliko atviras duris. Uošvė gulėjo ant pečiaus. Buvo šalta žiemos 
diena. Uošvė rėkia: „Marti, eik uždaryk duris! Šaltis, kaip vilkas, lenda gryčion!“ 
Marti nėjo durų uždaryti. Uošvė nulipo nuo pečiaus be sijono durų uždaryti. Iš- 
bėgo basa, be sijono, vienplaukė ir bėgo paskui kareivius, kurie jau ėjo į Vilniaus 
guberniją. Išsekė paskui kareivius senutė. Pasivijo karininką, apsikabino jį, bučia- 
vo ir gulti kvietė. Neatsiliko senutė nuo karininko, sekiojo paskui jį, kol sušalo. 
Žmonės rado tą senutę, sniege sustyrusią, sustingusią kaip plytą. Karininkas už- 
būrė duris, norėdamas apžavėti jauną moterį, o užburtas duris nuėjo uždaryti 
senutė, todėl durys senutę apžavėjo. Todėl toji senutė proto neteko, įsimylėjusi 
burtininkų karininką. Tai buvo tikras atsitikimas, aš pati viską mačiau. (O. Silic- 
kienė, 90 m.a., Kūrėnų k., Ukmergės v. Užr. P. Valeika 1932.XII.26. LTA 397/86.) 


152. Pelegrindo sodžiuj, Gervėčių parapijoj, gyvena ūkininkas, kurį žmonės 
vadina „čarnaknyžnyku“. Jis daro visokius burtus ir gydo žmones, be to, jis geras 
muzikantas. Šimukas Revas, sako, gydo velnio galybe, nes jis pardavė savo dūšią 
velniams. Taigi pas jį ateina velniai kas naktį ir reikalauja dūšios, bet jis jiems 
duoda darbą, pvz., papils gorčių aguonų ir liepia velniams rinkti, viso pasaulio 
medžių lapus suskaityti, skaityti vandens lašelius, smėlio grūdelius ir dangaus 
žvaigždes. Kartą jis davė vienam žmogui paskaityti iš savo knygos. Tam perskai- 
čius vieną straipsnelį, taip galva užsisukė ir sunku pasidarė, kad tas vos bepargrį- 
žo savo trobon. O kas pas jį gydydavos, tai visuomet išgydavo. Kartą jis susiginči- 
jo su vienu muzikantu, kad jis geriau užgrieš, nors ir užgriežė, bet kitas muzikantas 
laimėjo. Šimukas Revas sako: „Jei tu laimėjai dabar, tai kitą kartą aš laimėsiu“. 
“Ot ne!" - „Ateik kitą dieną į mano sodą, tai tau ten būtinai kelnės nugrius“. Kitą 
dieną ateina tas muzikantas į Revo sodą, kelnes susijuosęs dvejais diržais, pasika- 
binęs trejomis šleikomis, ir ant kelnių, diržų ir šleikų pristatė šventa kreida daug 
kryžių ir vylėsi, kad kelnės ir traukiamos nenusmuks. Ateina ir Revas, tik pasakė 
sau panosėj kažką, ir kelnės lept žemėn, o pats bestovįs be kelnių. (Slabadkos vk., 
Gervėčių v. Užr. V. Drėma 1926. LMD I 841/1.) 


153. Seniau buvo visokių čerauninkų. Vaišvilčiuose (kaimas iš Panevėžio va- 
žiuojant į Upytę) gyveno Abukevičius. Turėjo jis mergą, ale tą ėmė mylėti Abuke- 
vičiaus sūnus. Mergina buvo neturtinga, tai Abukevičius nenorėjo, kad ją sūnus 
apsiženytų ir išvarė. Po kiek laiko ėmė ir sudegė Abukevičiaus trobos. Liko tik 
gryčia ir klėtis. Metė bėdą ant išvarytos mergos. 2 jis, nieko nelaukdamas, su 
vienu sūnum nuvažiavo į Panevėžį pas čerauninką. Cerauninkas klausia: „Ką no- 
ri, kad pasidarytų tam, kas padegė?“ - „Kad sutrauktų, - sako Abukevičius. „Ar 
kad tuoj?“ - klausia. „Nors ir tą pačią valandą“. Vos parvažiavo jie namo, ir sūnui 
ėmė gelti koją. Po kiek laiko sutraukė visus jo vaikus. Mat jie rūkė ir padegė tvar- 
tus. Juozas Abukevičius (sūnus) dar dabar tebegyvena, jis šlubas. (M. Janionienė, 
46 m.a., Dubarų k., Ramygalos v. Užr. K. Janionis 1936.IV.6. LTA 859/35.) 


154. Malūnininkas Brūžas iš Ukmergės apylinkės buvo atvežęs burtininką Zuikį, 
kad jam išaiškintų vagis ir nurodytų pavogtus daiktus. Davė jam srėbti kruopų. 
Išalkęs Zuikis ėmė godžiai kruopas srėbti. Tada Brūžas, žiūrėdamas į burtininką, 
pagalvojo sau: „Menkas tu burtininkas, kad taip kruopas srebi“. - „Menkas tu 
malūnininkas, kad vienomis girnelėmis mali“, - tarė balsiai Zuikis, lyg atspėda- 
mas jo mintis. Net Brūžui ir plaukai iš baimės pasišiaušė, tatai išgirdus. Burtinin- 
kas vagis nurodė ir pavogtus daiktus surado. Tada ėmė malūnan lankytis iš visos 

apylinkės Žmonės, įvairiais reikalais burti. Nežinau, ar kam jis padėjo ir ar jo pata- 
rimai buvo geri, tik iš mūsų Šalinėnų kaimo išėjo pas jį dvi mergos sužinoti savo 
ateitį. Jos su savim pasiėmė po rietimą drobės jam dovanų. Beeinant viena ir sako 
savo draugei: „Kvaila būčiau tam sukčiui davus drobę“. Ėmė ji ir paslėpė savo 
rietimą po tiltu. Tada jos abi nuėjo pas tą Zuikį. Pirmajai burtininkas pasakė daug 
patarimų, o antrajai tarė: „Aš tau nieko nepatarsiu. Bėk greičiau atgal ir paimk 
savo drobę iš po tilto, nes gali rietimo visai nerasti. Tada abi mergos suprato, kad 
to burtininko būta nepaprasto žmogaus. Po to pas mus ilgai minėjo tą Zuikį, kurį 
buvo pas save atsivežęs malūnininkas Brūžas. Man to burtininko neteko matyti. 
(Grasilė Kvedarienė, 57 m.a., Šalinėnų k., Antaliepės v. Užr. A. Urbonas 1937.XII. 
LTA 1508/89.) 


155. Kitą kartą Mažeikių apskrityje, Sedos valsčiuje, Gudalių kaime gyveno 
ūkininkas, pavarde Dūmarkas. Vieną kartą jo merga ir piemenė pamatė į jų kiemą 
įeinantį žinomą burtininką Gramauskį. Jos ėmė ir užsiundė ant jo šunį. Gramaus- 
kis labai supyko ir sučerėjo tą mergą ir piemenę. Paskui jis įėjo į trobą ir, paėmęs 
vieną kiaušinį, sutaisė, ir padėjo jį ant palangės. Gramauskui išėjus, piemenė ėmė 
ir sumušė tą kiaušinį. Pakilo baisiausia, neapsakoma smarvė. Smarvei pranykus, 
pradėjo kažin kas nematomas bildinti į sieną. Bildino taip baisiai, kad net kaimy- 
nai išgirdo. Ten pat už tvoros Kaminskio bernai kapojo virbus. Išgirdę bildant, jie 
sušuko: „Bildink greičiau!“ Tuoj ir pradėjo greičiau bildinti. Paskui liepiant rečiau 
bildinti, bildino rečiau. Saulei leidžiantis, bildėjimas nustojo. Bet lig tik atgulė merga 
su piemene, - o jos gulėjo vienoje lovoje, - tuoj vėl lyg kas su pirštais pradėjo 
palengva belsti į sieną. Išgirdusi beldžiant, piemenė sako: „Tai, muset, vaikiai bal- 
dosi“. Ir ji, ištiesusi ranką, subeldė į sieną. Bet tuoj pajuto, kad visi pirštai paliko 
kruvini. Persigandusi, bet nieko nesakydama, apsiklojo patalais galvą. Tik staiga 
abi pajuto, kad kažin kas greitai pakėlė patalus ir tik pūkšt, lyg pelenų pripilta 
pančeka, kad davė abiem per pilvus. Tos, baisiausiai persigandusios, kūlvertinos 
iškrito iš lovos ir nubėgo klykdamos, šaukdamos į virtuvę. Paskui nusiraminusios 
viena atgulė prie pečiaus, o antra ant suolo. Bet nepraėjo nei valanda, kaip pieme- 
nė visai išėjo iš proto. Pradėjo šokinėti po virtuvę, draskytis nuo savęs drabužius 
ir šaukti baisiu balsu. Valandą padūkusi, piemenė nusiramino. Bet tuoj taip pat 
pradėjo blūdyti ir merga. Taip viena po kitos, pasikeisdamos naktimis, bepročia- 
vo porą savaičių. O dienomis vis kažin kas beldžia ir beldžia į sieną, lyg į kokį 
barabaną. Dūmarkas matydamas, kad čia ne kieno kito, kaip tik velnio darbas, 
nuvažiavo į Barstyčių miestelį ir parvežė kunigą, kad jis išvarytų velnią. Kunigui 
atvažiavus ir pradėjus namą šventinti, pasigirdo velnio balsas: „Aš to kunigo nei 
kiek nebijau, nes jis, prieš eidamas į kunigus, yra pavogęs iš svetimo daržo sėtinį, 
noIS jį ir atgal į vietą įkišo - nesuvalgė, bet niekam apie tai nepasakė“. Kiek tas 
kunigas krapijo, kiek maldas skaitė, o velnias tik juokiasi. Kunigas išvažiavo, vel- 
nio neišvaręs. Po to Dūmarkas nuvažiavo į Žemaičių Kalvariją ir parvežė kleboną 
Beresnevičių. Lig tik kunigas įėjo į trobą, velnias jau iš patvorio sušuko: „Dabar 
jau turbūt reikės kraustytis laukan iš čia, nes kada jis gimė, tai visa pekla sudrebė- 
jo“. Kunigui pakrapijus ir sukalbėjus kelias maldas, velnias išrūko, net didžiau- 
sius viesulus keldamas. (A. Brazdeikis, 57 m.a., Žemaičių Kalvarija. Užr. A. Braz- 
deikis. 1929.1.3. LTA 1167/25.) 


156. Gyvenęs Tūbinių bažnytkaimy, Šilalės valsčiuje, Tauragės apskrityje, nu- 
kalbėtojas Grimalis. Zmonės jį vadino burtininku ir pasakojo, kad jis gyveno su 
velniais. Jis niekuomet nekirpo plaukų, neskuto barzdos ir nekarpė nagų. Gyveno 

vienas užsidaręs ir į bažnyčią niekuomet neidavo. Jis taisydavo šautuvus, kirvius. 
Jei kas norėdavo turėti labai gerą kirvį ar šautuvą, tai jis juos visuomet taisydavo 
per pačią sumą, užsirakinęs kalvės duris, kad niekas negalėtų pamatyti. (V. Jucius, 
53 m.a., Antaniškės vk., Kaltinėnų v. Užr. A. Brazdeikis 1937.IV.2. LTA 1167 /400.) 


157. Buvo diedas, didelis burtininkas. Kartą rytą pasikėlęs išėjo oran, bet keltu- 
vėjau buvo išginta. Išėjo diedas oran ir girdi - piemenėlis dainuoja. Tai tas diedas 
savo burtus ant to balso ir paleido. Įėjęs pirkion savo bobai ir sako: „Na, boba, aš 
jau ir pasniedojau“. Ir pasakė, kad užkeikė giedantį piemenėlį. Kai pradės boba 
bartis: „Kažin, ar tik ne mūsų vaiką tu užkeikei?“ Nubėgo laukan padabot - ir 
tikrai rado piemenėlį, savo vaiką, negyvą. (Paulina Varoneckienė, 75 m.a., Sala- 
kas. Užr. Elž. Rūkštelytė 1939.II.9. LTA 1966/34.) 


158. Babilas burtininkas (gyveno Armonos su Povarkla santakoje) gydė žmo- 
nes burtais. Pasėmęs iš prūdelio vandens, įpildavo į bonką, per šiaudą paburbu- 
liuodavo, užkalbėdavo ir duodavo žmonėms kaipo vaistą. Ligoniai (paralyžuoti) 
staiga išgydavo. Veždavo ligonius nuo Vilniaus ir kitur. Senatvėje vieną dieną, 
pasigriebęs kirvį, pradėjo lauke po orą vajavotis su kirviu, bet žmonės daugiau 
nieko nematė. Kai atėmė iš jo kirvį, staiga krito negyvas. (Baraučiznos k., Deltu- 
vos v. Užr. K. Jankauskaitė 1935. LŽV 830.) 


159. Prie vieno gaspadoriaus kitą kartą slūžijo dvi mergos. Rytmetį atsikėlu- 
sios pasakodavo, kas bus sodoj ar mieste atsitikę. Gaspadoriaus vaikis pradėjo 
vožuoti, iš kur juodvi žino, kad namie stovi, niekur neišeina. Vieną vakarą po 
večerės, kai nuėjo gulti, anas keravos, kur judvi beišeis. Buvęs kamaroj šalia durų 
langelis. Kai tik įėjęs į kamarą, tuojau ne ką trukus išlėkė pro tą langelį dvi šarkos. 
Tas vaikis atdaręs duris, įėjęs į kamarą, veizi, kad tos mergos begulinčios lovoj 
pusgyvės. Taip anas paėmęs ir apsukęs antraip, kaip anos gulėjo, o pats išėjęs iš 
kamaros, uždaręs duris ir veizėjęs, kas čia bus. Netrukus apie pusnaktį parlėku- 
sios dvi šarkos ir sulėkusios į kamarą. Apsisukusios apent (iš naujo) ir išlėkusios 
laukan. Ir vėl įlėkusios į kamarą iki kelių atvejų. Po tam anas pasigailėjęs, sugul- 
dęs apent, kaip kad gulėjo, išėjęs pats pro angą. Netrukus parlėkusios šarkos, su- 
lindusios į kamarą ir daugiau nebeišlėkusios. (Mačiūkų k., Platelių v. Užr. J. Mic- 
kevičius 1928.11.19. LTA 552/950.) 


160. Iš Kamėnų (netoli Šėtos) Jakas, kuris Šambalionišky prieš 4 metus gyveno, 
buvo burtininkas. Apie Šėtą jis buvo lesvinčium. Išgirsdavo jis miške ką šaunant, 
jei ant to turėdavo piktumą, tai taip padarydavo, kad su tuo šautuvu žmogus 
nieko nebenušaudavo. Medžiotojas kai atsiprašydavo jo, tada Jakas vėl tą šautu- 
vą atčerėdavo, ir vėl viskas gerai. O taip tai nebenušausi nieko su tuo šautuvu ir 
tiek. (Aleksas Samsonas, 21 m.a., Matitinių k., Ramygalos v. Užr. K. Janionis 
1937.II.24. LTA 1729/54.) 


161. Pas vieną strielčių buvo bernas. Strielčius užpyko už ką, tai ir sako: „Ryt 
per pietus būsi nušautas“. Eina bernas keliu nusiminęs - nušaus. Stovi žmogus 
pakelėj. „Ko verki?“ - „Taip ir taip. Buvau pas strielčių už berną, užpyko ant 
manęs, sakė nušaus“. - „Aikše, aš tave išgelbėsiu“. Bernas eina, kur neis, kad tik 
liktų gyvas. Tas žmogus atsivedė berną į kamarą, atsinešė torielkutę, perpjovė 
kairės rankos mažiuką pirštuką, prileido kraujų. Per pietus džy-y-y kulka į toriel- 
ką. Pasitaškė pasitaškė, apsivėlė kraujais ir guli. „Eik dabar ir tu jį nušauk“. Bernas 

nenori. „Eik ir gana“, - beveik privertė. „Kaipjis tave šovė... Te, išeik laukan, šauk 
ir ateik“. Bernas išėjęs šovė ir atbėgo. Parodė jam zerkolą. Žiūri - strielčius stogą 
dengia. Dengė dengė, atsilošė ir nuvirto nuo stogo. Atbėgo pati, vaikai, kelia - 
negyvas. (Daukšių p. Užr. A. Kirtiklis 1933. LTA 530/1.) 


162. RAGANIUS NORI PASIDARYTI NEMIRTINGAS 


Dar senais čėsais, kada buvo daug raganių, vienas pasirodė labai gudrus ir jis 
visus kitus raganius apeidavo. Šitas raganius išsyk buvo prasčiokas, baudžiau- 
ninkas. Kai pasidarė raganium, tai labiausiai pykdydavo ponus, ba jis ant jų labai 
buvo įpykęs. Būdavo, nueina jis į kokį dvarą ar miestą, tai kai ims erzinti ponus, 
tai jie, negalėdami jam nieko padaryti, iš to piktumo net plaukus nuo galvos rau- 
davosi. Taip jis, šposus bekrėsdamas, labai įsipyko viso svieto ponams, kurie gal- 
vodavo visaip jį pagauti, ale nieko nepadarydavo. Kai jau pradėjo raganius senti, 
tai pasiėmė vieną vaikiną už gizelį. Gizelį jis irgi išmokino, ką pats mokėjo. Ir 
vieną dieną tas raganius sako į gizelį: „Tu mane užmušk, visą kūną sukapok į 
tokius šmotelius, kaip pirštas, supilk į grabą ir užkask, o kai praeis devyni metai, 
tai ateik ir atkask, ba aš būsiu jau gyvas. Šitaip padarius, jau daugiau mirti nerei- 
kės. Kai aš atgysiu, tai aš ir tau taip padarysiu, ir abu galėsim amžinai gyventi. Ir 
žiūrėk, kad apie šitą tu niekam nieko nesakytum, nors ir labai tavęs prašytų“. Gize- 
lis išklausė ir sako: „Na, tai gerai, meisteri, sutinku taip padaryti“. Tuoj paėmė kirvį, 
raganių užmušė, sukapojo į smulkius kavalkėlius, sudėjo į grabą ir užkasė. 

Praėjo kiek čėso, tuoj visi žmonės ėmė šnekėti, kur dingo tas raganius, kad jo 
niekur nematyti, o tik gizelis. Tada pradėjo tą gizelį gaudyti, kad jis pasakytų, kur 
tas raganius. Išsyk dar gizelis vis laikėsi ir nepagavo, ale kai pradėjo visur šnekėti 
apie kažkokį gizelį, tai jis niekaip negalėjo išsisukti ir vieną sykį sugavo. Kai tik 
sugavo, tuoj paklausė, kur jo meisteris. Gizelis išsyk dar gynėsi, ale kai ėmė labai 
kotavot, tai jis prižadėjo nuvest parodyti. Pasiėmė spatą ir išėjo su visais žmonė- 
mis į laukus to raganiaus atkasti. Kasė kasė, prikasė grabą. Grabas dar buvo nė 
biškio nesupuvęs ir kai atidarė grabą, tai jau buvo raganius visas sugijęs ir šoko iš 
grabo. Ale kai tik gavo oro ir numirė. Jau nuo užkasimo buvo praėję aštuoni me- 
tai, ir jei dar būtų palaukę metus, tai tas raganius būtų visai atgijęs. Po to visi 
žmonės labai dyvijosi ir suprato, kad čia buvo neprastas žmogus. Tai visi to kraš- 
to baudžiauninkai sudėjo ant mišių ir tą raganių labai gražiai pakavojo. (J. Kedys, 
51 m-a., Raišupio k., Igliškėlių v. Užr. J. Kedys 1932. LTA 327/308.) 


163-170. KIRMĖLIAI - GYVAČIŲ ŽADĖTOJAI!! 


163. Atgal 60 metų Šakių apskrityje, Jankų valsčiuje, Zygmantų kaime gyveno 
žmogus, pavarde Vaišnora. Žmonės vadindavo jį Kirmėlium dėl to, kad jis užža- 
dėdavo, išgydydavo žmones ir gyvulius nuo įkandimo kirmėlių (gyvačių). Jeigu 
jis užžadėdavo Žmones ar gyvulius, tai jam buvo uždrausta imti pinigų arba kitų 
daiktų, bet jeigu kas duodavo, tai imdavo. Kartą buvo toks atsitikimas. To kaimo 
ūkininko karvei besiganant po mišką, įkando jai gyvatė. Tuojau ištino pilvas. Vy- 
rai, kurie pjovė šieną, pamatę, kas pasidarė, tuoj pranešė tos karvės savininkui, 
kuris greitai nuėjo pas minėtąjį Kirmėlių. Jam reikėjo atsinešti gabalėlį duonos ir 
žiupsnį druskos ir dar pasakyti tos karvės spalvą. Kirmėlius užžadėjo, kur pasislė- 
pęs ir padavęs duoną, liepė eiti namo. Parėjęs turėjo jis tą duoną (ji buvo suminkyta 


"  Užkalbėjimus nuo gyvatės įkandimo žr. Lietuvių tautosakos lobyne, I t., p. 55-58. 

su druska) karvei atiduoti. Kai jai padavė, tai ji nė kiek nepasveiko todėl, kad 
nepasakė jos tikrą spalvą. Tada jis, vėl nuėjęs pas Kirmėlių, pasakė: „Kad mano 
karvė nepasveiko“. Kirmėlius sako: „Tai tu man nepasakei tikrą jos vardą. Grįžk 
atgal ir gerai apžiūrėk, gal rasi dar kokią spalvą“. Pargrįžęs namo ir gerai apžiū- 
rėjęs, tikrai pamatė juodų plaukų po kaklu. Tada jis trečią kartą nuėjo ir pasakė, 
kad ji dar turinti juodų plaukų po kaklu. Kirmėlius užžadėjęs padavė duoną ir 
liepė karvei sušerti, tik ne po stogu ir vidurdienį (nuo saulės užtekėjimo ligi nusi- 
leidimo). Vėl žmogutis, jau truputį pralinksmėjęs, parėjęs taip padarė, kaip sakė 
Kirmėlius. Tikrai, karvė tuojau visiškai pasveiko. (A. Kregždienė, 68 m.a., Ru- 
džių k., Bublelių v. Užr. F. Tutlys 1925. LTA 28/ 265.) 


164. Pasakoja, kad seniau Rudynėje buvo daug gyvačių. Tos pievos savininkas 
buvo dvarininkas Kontrimas. Dvarininkas pažadėjo dovanų tam, kuris išnaikins 
pievoje gyvates. Atsirado vienas žmogus, kurs prižadėjo išnaikinti gyvates. Jis už 
pievos iškasė duobę, vidury duobės pastatė stulpą, ant to stulpo atsisėdo pats. 
Aplink duobę apdėjo šiaudų. Atsisėdęs ant stulpo ir pasakęs kitiems žmonėms, 
kad kaip įeis į duobę gyvačių karalius, uždegti šiaudus ir greit užkasti duobę. 
Paskui jis pradėjo šaukti gyvates švilpdamas. Gyvatės, išgirdę jo švilpimą, dide- 
liais būriais iš visų pusių slinko į duobę. Paskiausia ėjo gyvačių karalius. Karalius 
šliauždamas savo uodega užkabino žmogų ir įtraukė į duobę. Tuo tarpu žmonės 
uždegė šiaudus ir greit užkasė duobę. Taip kartu su gyvatėmis žuvo ir tas žmo- 
gus. Nuo to laiko šioj pievoj nėra nė vienos gyvatės. (Reitarados k., Molėtų v. Užr. 
A. Martikonienė 1935. LŽV 93.) 


165. Nežinau, katrame krašte buvo privisę labai daug gyvačių. Žmonės visai 
negalėjo vaikščioti, nes labai daug nuo jų įkandimo mirdavo. Kartą pas tuos žmo- 
nes atėjo mažas žmogelis ir pasakė: „Jei man duosite gorčių pinigų, ašjas išnaikin- 
siu“. Tuoj jam Žmonės davė gorčių pinigų ir prašė išnaikinti tas bjaurybes. Tada 
jis liepė įkasti didelį stulpą, privežti daug šakų ir tarė: „Kai aš jas šauksiu, tai nė 
vienas neišeikite iš stubų, nes tuomet jos bus labai piktos ir ką sutiks, tą mirtinai 
kirs“. Prie to jis paprašė tris šaudykles, sakydamas: „Aš šitų nebijau, bet atlėks 
trys lekiančios, tai jos gali mane kirsti“. Taip viską padarius, jis užlipo ant stulpo, 
išsitraukė triūbelę ir kad užtriūbino: „Turiū, turiū, turiū!“ Ir kad pradėjo gyvatės 
lįsti į šakas. Paskiau atlėkė ir trys lekiančios. Tada tas žmogelis pykšt, pykšt, pykšt 
iš šautuvų - tos dribt ir nupuolė ant šakų. Tada jis nulipo žemyn, išsitraukė skiltu- 
vą ir uždegė. Visos gyvatės sudegė, ir nuo to laiko ten gyvačių daugiau neatsira- 
do. (V. Kevežiūtė, 60 m.a., Marijampolė. Užr. J. Ropė 1938. LTA 1658/3.) 


166. Žemaičiuose buvo tokia didelė giria, kad žmonės pro tarpą medžių nega- 
lėdavo išlįsti. Didžiausi skuslai pelkės, o gyvačių gyvačių - devynios galybės. Bū- 
davo, nei vienas žmogus nebus neįkastas nuo gyvatės. Daug tuo laiku išmirė žmo- 
nių. Visi to krašto gyventojai aimanavo, nes negalėjo nuo gyvačių apsisaugoti. 
Vieną kartą susirinko visi žmonės pasitarti, kaip reikėtų tas bjaurybes išnaikinti. 
Vienas žmogus atsistojo ir paklausė minios: „Jei toje girioje niekas nematėt balto- 
sios gyvatės, tai aš visas jas išnaikinsiu“. Žmonės labai nudžiugo ir sakė, nė vienas 
nematęs baltosios gyvatės. Tada žmogus liepęs visiems pasiimti kirvius ir eiti į 
Kebšgirį. Čia jis įsakė nugenėti didžiausią eglę ir ją ligi pusės įpjauti. Ir liepė su- 
krauti aplink eglę didžiausią laužą. Žmonės viską padarė, ką jis įsakė. Kai jis įsili- 
po į medį, liepė pakurti laužą iš visų pusių ir patiems iš miško bėgti. Jis sušvilpė 
baltosios gyvatės balsu, ir iš visų pusių krūvomis bėgo gyvatės į tą laužą ir sudegė. 

Neilgai po to jis pamatė didelę kai rąstą baltąją gyvatę, kuri bėgo tiesiai į laužą. 
Žmogelis persigando, bet buvo po laiko. Baltoji gyvatė, perbėgusi per ugnį, davė 
su uodega į medį ir nubėgo tolyn. Medis nulūžo, ir žmonių išgelbėtojas atsidūrė 
lauže ir sudegė. Nuo to laiko Kebšgiryje daugiau nebuvo nė vienos gyvatės, ir visi 
žmonės buvo labai laimingi. (J. Kavolius, 95 m.a., Balnių I k., Eržvilko v. Užr. 
V. Kavolius 1927. LTA 494/39.) 


167. Kartą mano tėvynėj, Balčiuos, keliose pasamdytos grėbėme šieną. Mes 
grėbėm, o vyrai šienavo. Kartu su jais šienavo ir Kinduriokas. Visi žinojo, kad jis 
moka gyvates sušaukti. Taigi, kai panuovoly susėdom valgyt, Kinduriokas taip ir 
sako: „Gal norit gyvačių pamatyti?“ Keli pjovėjai atsakė, kad nori, - nors jie ir 
žinojo, lyg ir tikėt nenorėjo. Taigi šit jis nuėjo toliau, kažką sumurmėjo ir pama- 
tėm, kad per raistą atūžia būrys net pasistojusių gyvačių. Mes ir vyrai rėkdami 
išlakstėm, o jis tik pamojo ranka ir visos prapuolė. Sitą dar kaip šiandien atsime- 
nu. (A. Žaurienienė, 68 m.a., Bajorų k. Tauragnų v., Utenos aps. Užr. A. Linka 
1935. LTA 545/114.) 


168. Senovėje, atmenant mano tėvams, buvo tokis žmogus. Jis buvo gal kokis 
čerauninkas ir bais didelis girtuoklis. Taip jis, sako, prasigėrė, jog jo niekas nesu- 
laikydavo gerti. Pati, nuėjusi pas žydą, sakydavo, kad neduotų jam degtinės, ojis, 
nuėjęs pas žydą, kai jam neduoda, tai padarydavo taip, jog visą žydo gryčią ap- 
leisdavo gyvatėmis, žalkčiais ir kitais bjauriais daiktais, jog, sako, sienomis šliau- 
žia, ant lovos kojų raitosi, ant stalo gyvatė guli. Taigi žydui reikia noroms neno- 
roms duoti ir be pinigų tam žmogui išgerti, o kai duoda, tai vėl atverčia tas 
kirmėles. Tas žmogus gyveno Trapiškės sodžiuje. (Juozas Juršė, Daugėliškio p. 
1927. LMD I 184/15.) 


169. Kartą kaimynų vyrukui, begulint ant tvarto šiene, įkando gyvatė. Šienas 
nesenai buvo parvežtas iš laukų. Rytą atsikėlęs pajuto skausmą ir greitai nubėgo į 
trobą. Namiškiai tuojau nuėjo pas tą patį Kirmėlių. Jam reikėjo pasakyti to vaikino 
krikšto ir dirmavonės vardus. Kirmėlius užžadėjęs padavė jiems duoną ir jie par- 
ėję padavė tą duoną suvalgyti. Vyrukas suvalgęs tuojau išgijo. (A. Kregždienė, 
68 m.a., Rudžių k., Bublelių v. Užr. T. Tutlys 1925. LTA 28/266.) 


170. Oi, seniau buvo burtų ir raganių, yrajų ir dabar. Mano broliui taip skau- 
dėjo dantys, iš galvos ėjo. Pasiuntė raitą berną pas burtininką. Dar jis nesugrįžo, 
ojaujam apstojo skaudėt ir jis užmigo, mat jau buvo nukalbėta. Įkirs gyvatė, dar 
nesugrįžta nuo nukalbėtojo, ojau atslūgsta. Buvo nukalbėtoja nuo rožės. Vienas 
Merkinės kunigas visur vežiojo savo seserį, jokie daktarai neišgydė, o kai nukal- 
bėjo ta moteris, ir išgijo. Tada tas kunigas pasišaukė nukalbėtoją ir liepė jam 
sakyti tuos žodžius, kuriais ji nukalba. Išklausė ir sako: „Gali taip kalbėti, čia 
nieko blogo nėra“. (A. Milius, 37 m.a., Subartonių k., Merkinės v. Užr. J. Balys 
1936.VI.25. LTA 879/34.) 


171-172. PELIŲ ŽAVĖTOJAI 


171. Peles iš namų moka išvesti įvairūs čerauninkai, burtininkai. Dažnai pasi- 
taiko ir tokių ubagų, kurie išveda peles. Ypač gerai tą darbą moka kuršininkai. 

Vienais metais pasakotojos namuose buvo atsiradę labai daug pelių ir žiurkių, 
nuo kurių stačiai nebuvę kur dingti. Vieną dieną atėjęs į jų namus ubagas, kuris 
pasisiūlęs visas peles ir žiurkes išvesti iš namų. Už tą darbą nuo tėvo paprašęs tris 

rublius. Pernakvojęs tas ubagas, anksti rytą paėmęs šeimininkės kvartūgą ir jį 
ištrynęs kažin kokiomis žolėmis. Paskui pasiėmęs tą kvartūgą už pasaitų, šnabž- 
dėdamas žodžius, kurių pasakotoja nebeatmenanti, pradėjo tą kvartūgą vilkti per 
visus kambarius pasieniais. Iš urvų ir plyšių pradėjo lįsti pelės ir žiurkės. Jos bėgo 
ten, kur senis ubagas kvartūgą vilko. Išvalkiojęs po visas kamaras, alkerius, špi- 
žarnes, klėtis, kūtes, jaujas, daržines ir sklepus, nuėjo tiesiai į mišką. Miške apėjo 
aplink ąžuolą vieną kartą ir, čia pririšęs kvartūgą, nuėjo savo keliais. Visos pelės 
su žiurkėmis nuėjo paskui jį į mišką, namuose neliko nė vienos pelės. Po poros 
dienų vaikai, nuėję miškan, rado tas peles, tebeeinančias aplink tą ąžuolą, jos jau 
ir didelį taką buvo sumynusios. (O. Rimgailienė, Telšiai. Užr. A. Brazdeikis 
1937.III.27. LTA 1167/54.) 


172. Galčiūnų sodžiuje prieš karą atsirado žmogus, kuris sutiko su visais gal- 
čiūniečiais, kad iš sodžiaus visas peles išvarys. Jis pynė sau botagą dvi savaites ir 
uždraudė žmonėms juoktis, kaip jis varys peles. Kai atėjo paskirtoji diena, išėjo 
galan sodžiaus ir supliauškėjo botagu. Pelės pradėjo eiti iš visų kampų į vidurį 
gatvės. Jų buvo tokia daugybė, kad net mirgėjo akyse. Jau pačiame gale iš so- 
džiaus išbėgo viena kreiva pelytė. Ji pati paskutinė ėjo kulzuodama. Vienas žmo- 
gus, tai pamatęs, užsijuokė ir visos pelės vėl išbėgiojo po visą sodžių. (Slabadkos 
vk., Gervėčių v. Užr. V. Drėma 1926. LMD I 841/14.) 


173. SVIRPLIŲ IŠVARYMAS!: 


Pociūnų sodžiuj, Joniškiečiuos, pas Skablacką buvę jaujoj daugybė svirplių. 
Vieną kartą atėjęs ubagas pas juos ir įsiprašęs į nakvynę. Buvęs ruduo, kuliamas 
laikas. Nuėjęs su šeimyna į jaują gulti, sakąs: „Aje, kas čia pas tamstas tokia dau- 
gybė tų paukštelių. Juos reikia išginti“. Kiti juokdamiesi saką: „Išgink, jei gali“. 
Ubagas paprašęs žirninių virkščių kuškę. Piemuo nubėgęs, atnešęs, tas ubags ėmęs 
su tom virkščiom apie pečių apmaišęs, aptrynęs šnabždėdamas ir išmetęs laukan, 
ir langą palikęs atvirą. Tai daugiau kaip pradėję tie visi svirpliai pro tą langą lėkt 
laukan, lėkę lėkę ir išlėkę laukan visi lig paskutinio. (Trumpaičių k., Gruzdžių v. 
Užr. M. Slančiauskas 1900. LTA 1208B/594.) 


174. ŽUVŲ SARGAS 


Nekrikštytos dūšios ir velniai pristatyti pilnioti žuvų, kad nepagautų; pinigų, 
kad neiškastų; paukščių, kad nenušautų. Tai kožnas kur pristatytas, tai to ir pil- 
niojasi. Tik šv. Jono naktį jų visų esti susirinkimas, visi sueina susirinkiman. Tada 
možna lengvai pinigai iškasti, šaudyti paukščiai, gaudyti žuvis. Taip gi visi tie 
sargai nueina kuriam arčiau veselion, tai ir veselios čėse možna pinigai iškasti, 
žuvų pasigauti ar nušauti paukščių. 

Kartą vienas Žmogus važiavo veselion ir, pro ežerą važiuodamas, rado žūs- 
tant ribokus, ir jie labai daug pagavo žuvų. Atvažiavo tas žmogus veselion, įėjo 
pirkion ir sako: „Kai važiavau pro ežerą, tai kad pagauta žuvų, tai strošna daugy- 
bė, net tinklai nekelia“. Kai šitaip pasakė, tai nuo kaptūro nusirito net su malkom 
koks juodas kamuolys. Tal buvo žuvų sargas. Kai nubėgo į ežerą, tai kiek užspėjo 
tinklo vandeny, tai tiek ir nutraukė. (Ieva Labeckaitė, 85 m.a., Salakas. Užr. 
Elž. Rūkštelytė 1939.1.20. LTA 1947/66.) 


12" Du užkalbėjimai svirpliams išvaryti paskelbti Lietuvių tautosakos lobyne, t. I, p. 92. 

175-177. VAGIES PRIRIŠIMAS!* 


175. Vienas dvaro kumetis vis užmiršdavo lauke pakinktus: išnerdavo arklius 
ir parvesdavo namo. Urėdas jam liepė daugiau pakinktų nepalikti, o jeigu paliks, 
tai gaus bizūno paragauti. Bet, atėjus vakarui, kumetis vėl užmiršo pakinktus: 
išnėrė arklius, o pleškes paliko ant lauko. Urėdas pamatęs, kad vėl tas kumetis 
neparnešė pakinktų, nuėjo į lauką pats jų parnešti, kad galėtų šviesmėlyniai ku- 
mečiui užkirsti. Jis nuėjo į lauką, užsidėjo ant pečių pakinktus ir akėčias, bet nega- 
li nė žingsnio paeiti. 

Antrytojaus nujojo kumetis į lauką ir rado savo urėdą su akėčiom ir pakinktais 
bestovintį. Kai kumetis atėjo, (jie) nuo nugaros nukrito. (Jonas Mockus, 64 m.a., 
Keryvų k., Girkalnio v. Užr. J. Prakapas 1938.VI.26. LTA 1640/19.) 


176. Viename dvare tarnavo merga, bet ji mokėjo ir arti, ir akėti, ir kitus vyriš- 
kus darbus dirbti. Per dieną lauke dirbus: ar tai arus, ar akėjus, ar drapakojus, ji 
išsikinkydavo arklius ir parjodavo namo, viską palikdama ant lauko. Ponas jai 
sakydavo: „Palieki viską ant lauko, gali naktį ateiti kas ir pavogti“. - „Nepavogs, 
pone, - ji sakydavusi, - būk be baimės“. Vieną vakarą ji parjojo, palikusi lauke 
akėčias. Ponas, kad pagąsdinti ją, naktį nuėjo į lauką, pasiėmė tas akėčias, užsidė- 
jo ant pečių ir norėjo nunešti, kur pakavoti, o paskui kibti prie mergos, kam ji 
pavogdinusi akėčias. Bet kai jis užsidėjo jas ant pečių ir norėjo eiti, jis negalėjo 
paeiti. Norėjo jas numesti - nenumeta. Taip ir išstovėjo jis su akėčiom ant pečių 
per visą naktį. Rytą merga atijoja su arkliais į lauką priešpiečiais. Prijojusi arčiau, ji 
sako ponui: „Mesk, pone, žemėn tas akėčias, tokios sunkios, kam tu jas laikai“. 
Ponas dribt žemėn akėčias numetė ir sako: „O tu, rupūže, kad nuvargau! Dau- 
giau ponas nėjo vogti nuo lauko nieko, o merga vėl viską palikdavo lauke. (Antanas 
Osteika, Juodkėnų k., Girkalnio v. Užr. J. Kasparaitis 1937.XII.6. LTA 1439/72.) 


177. Kitas bundininkas (pusininkas), jo draugas, arklio visai nedabojo. Dieną 
nepilnioja, o nakčiai pakuliniu pančiu supančioja ir paleidžia. Šitas, kurio jau arklį 
pavogė, sako: „Na, ir dyvai man, kad iš po tavęs nepavagia arklio. Aš kaip pilnio- 
jau, kaip pilniojau, ir tai pavogė“. - „Mano nepavogs“, - anas atsakydavo. Užtat 
anas taip sakydavo, kad žinojo burtus nuo arklio pavogimo ir jo arklys buvo užbur- 
tas. Kartą anas naktį išsivedė arklį, paleido palaidą, o pats pakluonėj atsigulė. Naktį 
atėjo vagis ir, užlipęs ant arklio, nujojo. Gaspadorius matė, kad vagis nujojo, bet 
nesikėlė. Vagis nujojo. Joja joja, daboja - vėl tas pats kluonas. „Na, nejau gi aš nenu- 
josiu?“ - mislija sau vagis. Užšėrė arklį ir vėl nujojo. Vėl joja, joja ir vėl pamatė, kad 
tas pats kluonas. Suprato vagis, kad arklys užburtas. Anas mokėjo tuos burtus nuimt. 
Nulipo nuo arklio, nusivilko rūbus, juos išvertė ir vėl apsivilko, išverstu burnasėliu 
apsisupė: nugara apsupė krūtinę, o užsegimą užpakalin. Kepure irgi apdėjo galvą, 
bet priekiu užpakalin. Tada užlipo ant arklio, kaip jojo, ir nujojo. Gaspadorius lau- 
kia vagį sugrįžtant ir nesulaukia, mislija, kad kai atjos trečią kartą, tai anas vagį 
sulaikys, bet trečią kartą vagis negrįžo. Taip ir pavogė antro bundininko arklį. (Pau- 
lina Varoneckienė, 75 m.a., Salakas. Užr. E. Rūkštelytė 1939.II.7. LTA 1966/ 20.) 


178-180. STEBUKLINGA ŽOLELĖ 


178. Vieną kartą žmogus rudenį žiūrįs, kad gyvatės vieną žolę pauostančios ir 
einančios gultis. Daugybė ten tų gyvačių buvę. Kaip jau visos pauosčiusios nuėjo, 


"5 Burtai, kurie vartojami „vagiui pririšti“ prie daikto, paskelbti Lietuvių tautosakos lobyne, t. I, p. 90-92. 

ir šis pauostęs. Tas buvo kur kokiame liekne. Parėjęs namo į savo kluoną, prie 
pašalių. Ir taip jį suėmęs miegas. Nuėjęs į daržinės galą, už kūlių užlindęs ir atsi- 
gulęs. Daugiau jo namiškiai nieko nežiną, kur jis būtų palikęs. Prapuolė ir gana. 
Pavasarį žmonės, po kluoną bevaikščiodami, imą šnekėti, kad jau matę ir gyvates 
gyvas. Tas žmogus iš užu kulių bruzdu bruzdu, sakąs: „Kad jau gyvatės gyvos, 
tai jau ir man reikalas keltis“. (S. Slančiauskas, Trumpaičių k., Joniškio v. Užr. 
M. Slančiauskas 1900.X.5. LTA 1208B/528.) Pastaba. Tai ta pat „gyvatžolė“ esanti 
ir vagių žolė (žmonėms užmigdyti). Taip girdėjau kitus šnekant ir Juozapą Slan- 
čiauską. MS. 


179. Viena boba ėjo miške keliu ir rado: ant medžio užsikorusi gyvatė veda 
vaikus. Padabojo, padabojo ir sako: „Bėdnikė, kaip jai sunku. Kai žmogus serga, 
tai jam duoda tai šį, tai tą, o jai niekas nieko neduoda“. Ana neturėjo jos kuo 
paškadyti, tai duonos trupinį prie medžio padėjo ir sako: „Tegu pasidrūtins'. 
Už kiek čėso ta moteris turėjo vaiką. Ana toj ligoj gulėjo, buvo apimta, tai pati 
nematė, ale sapnavo, gyvatė atšliaužė ir padėjo ant vaiko baisiai gražų kvietką. 
Kai nubudo, tai ir rado kvietką prie vaiko. O kiti žmonės matė, kad gyvatė įšliaužė 
ir padėjo kvietką prie vaiko. Jei tą kvietką vaikas prie savęs turės, tai nei vainoj, 
nei kur kitur nežus. (G. Vaičienė, 49 m.a., Salakas. Užr. E. Rūkštelytė 1940.1.15. 
LTA 2219/32.) 


180. Yra tokia žolė, kad koks žmogus ją turi, tai tas viską Žino, taip pat, kaip ir 
paparčio žiedą turėdamas. Ją taip tegali rasti: kad per šienapjūtę, bepjaunant šie- 
ną, niekur neužkliuvęs dalgis ištvers, paskiau, paėmus tas visas tuo kirčiu nu- 
pjautas žoles, reikia mesti į bėgantį vandenį, tai visos žolės plauks pavandeniu, o 
toji viena plauks prieš vandenį, tai ir bus ta pati. Ją pasiėmęs tuoj viską žinosi: kur 
žemėse pinigai, kur kieno padėti. Kur tiktai eisi, visur tau bus valioj visokie užda- 
rymai ir daiktai, kaip niekas. Užtai ir vagys, katrie tą žolę turi, tai jie niekur nieko 
ne po kam nerokuos: visur, kur tiktai jie eina, ten jiems valioj. (J. Striupeikis, Trum- 
paičių k.s, Joniškio v. Užr. M. Slančiauskas 1900.X.5. LTA 1208B/527.) 


181-185. BURTININKAI IŠDARINĖJA POKŠTUS 


181. Muzikantų tarpe irgi yra burtininkų ir šposininkų. Padaro, kad skripkos 
pačios groja ir šoka vidury trobos. Žiūrėk, užgros ir nukrinta mergom sijonai. Taip 
atsitiko mano uošvės ** draugei, kai jos abi buvo drūčkom. Subartonių vestuvinin- 
kai šoko Merkinėj pas žydą smuklėj, ir nukrito tai drūčkai visi sijonai. Visų trijų 
raiščiai kaip žirklėm buvo nukirpti. Gerai, kad buvo gudrus bernas (kuris su ja 
šoko), tuoj ją ant pečių su visais sijonais ir išnešė kiton gryčion. (A. Milius, 37 m.a,, 
Subartonių k., Merkinės v. Užr. J. Balys 1936.VI.25. LTA 879/35.) 


182. Akis apmonij. Kitą kartą važiuoja žmonės su linais į Rygą, į kelionę, mato, 
kad pas vieną karčemą daugybė žmonių sustoję juokiasi ir žiūri. Tie privažiavę 
sustojo ir klausia: „Tai ko jūs čia žiūrit? Ką jūs čia matot? Iš ko jūs čia juokiatės?" 
Gi sako: „Žiūrėkit, anas komediantas per balkį lenda“. O kai šie žiūrt, tas tiktai 
einąs ropa pagal balkį ir gana. Šie saką: „Žiūrėkit, kad jis pasilenkęs pagal balkį 
lenda“. Tiems visiems ir atsidarę akys, visi jį pamatę. Daugiau tas komediantas 
sakąs: „Gi žiūrėkit, jūsų vežimai dega!“ Šie žiūri, kad visi jų vežimai liepsnose. 


“4 Jovaišienės, paskum ji pati tai patvirtino. 

Supuolę, išdraskę visus linus iš vežimų, paskui žiūrį, kad tie linai nė svilte neap- 
svilę. Tas jiems apmonijo akis ir gana. (Trumpaičių k., Gruzdžių v. Užr. M. Slan- 
čiauskas 1901. LTA 1208B/851.) 


183. Seniau būdavo labai daug burtininkų, ir kai susitikdavo dviejuos tokie, tai 
vienas kitam padarydavo zlasčių. Kai žinodavo, kad ir tas, ir tas burtininkas, tai 
nedarydavo, bet kai nežinodavo, tai vienas kitam padarydavo. Kartą dengia vie- 
ną varpinyčią burtininkas, o keliu važiuoja kitas. Katras važiuoja, sako šitam, kat- 
ras dengia varpinyčią: „Žiūrėk, gyvatė įkirs!“ Šitas žiūri, kad ant virvės, kuria 
anas prisirišęs, įsikabinusi gyvatė; o tas mislijo, kad šitas bijos gyvatės ir kai ja 
kirs - kirsdamas gyvatę nukirs virvę ir nulėks. Šitas sako: „Žiūrėk, tavo kumelė 
išdvėsus!“ Šitas žiūri, kad jau varnos kapoja. (Zakaras Vasiliauskas, 73 m.a., Va- 
lungių k., Antazavės v. Užr. I. Talutis 1938.V.23. LTA 1608/111.) 


184. Prieš penkiadešimt metų Grigulių kaime, Kaltinėnų valsčiuje, Tauragės 
apskrityje, gyveno toksai Jonas Jezdauskis, kuris buvo didelis šposininkas ir bur- 
tininkas. Pasakoja, kad jį už kažin ką gaudę rusų uredninkai. Kartą uredninkai jį 
pagavę, surišę rankas ir kojas ir nusivežė į Skaudvilės miestelį. Bet įvažiuodami į 
miestelį žiūri, kad vietoje Jezdauskio besivežą suraišiotą seną eglės kerą. Kitą kar- 
tą uredninkas sugavęs Jezdauskį, prisirišęs jį prie balno, o pats įėjęs į trobą atsi- 
gerti. Išėjęs žiūri, kad vietoje Jezdauskio prie balno besąs pririštas šiaudų kūlys. 
Taip uredninkai jo ir negalėję uždaryti į turmą. 

Kartą vienas ūkininkas, prieš vežant vasarojų, turėjo išvalyti jaują. Atėjęs Jez- 
dauskis pasisiūlė tai už pusrublį atlikti. Ūkininkas davė pusrublį. Jezdauskis 
paėmė kartį, užmovė ant jos galo ilginių kūlį, uždegė jį ir ėmė smaukyti visais 
pastogiais, degindamas voratinklius. Visi tik stebėjosi. Kitą metą tas pats ūki- 
ninkas sumanė vėl taip išsivalyti jaują, kaip matė Jezdauskį darant. Užsimovė 
ant karties ilginių kūlį ir užsidegęs patraukė per stogą. Stogas tuoj užsidegė ir 
visa jauja sudegė. 

Kartą viena gaspadinė kepė duoną. Tuo tarpu atėjo Jezdauskis. Kadangi 
daugiau nieko namuose nebuvo, tai ji paprašė, kad padėtų duoną nunešti prie 
pečiaus angos. Jezdauskis sako: „Ką čia mes nešime, geriau aš pečių antraip 
atsuksiu“. Paėmė ir apsuko pečiaus angą. Gaspadinė pakepė duoną. Jezdaus- 
kiui išėjus, pareina vyras ir mato, kad visose trobos kertėse besanti pakepta duo- 
na. (J. Tamošauskis, 78 m.a., Katyčių k., Kaltinėnų v. Užr. A. Brazdeikis 1937.IV.29. 
LTA 1167/608.) 


185. Statant dabartinę Girkalnio bažnyčią, buvę tokių atsitikimų. Paimant statyti 
Girkalnio bažnyčią, buvo du meistrai, kurių kožnas norėjo paimti ją pastatyti. Kai 
vienas ją paėmė statyti ir išbudavojo ligi balkių, sumieravo balkius, nupjaustė, prie 
to darbo buvo ir pats meistras. Šiaip meistras nuolat prie darbo nebūdavo, jis tik 
sumieruodavo, užduodavo, ką dirbti, o darbą atlikdavo geri darbininkai. Uždavęs 
darbą, meistras nuėjo į miestelį. Kaip tik meistras nuėjo, atėjo kitas Žmogus, pažiū- 
rėjo, kai darbininkai kėlė balkius ant viršaus, ir nuėjo. Užtraukus balkius ant vir- 
šaus, pasirodė, kad vienas balkis per trumpas, nors visus lygius atmieravo. Pašaukė 
meistrą. Atėjęs meistras paklausė, ar niekas nebuvo atėjęs. Darbininkai pasakė, kad 
buvo atėjęs kažkoks vyras, pastovėjęs ir nuėjęs. Meistras suprato, kad tai darbas to 
meistro, katras norėjo paimti pastatyti bažnyčią. Tada jis liepė ant galų balkio už- 
nerti virves ir, jas dviem tempiant, trečiam duoti per vidurį balkio su šlega, ir nuo to 
balkis turėsiąs ištįsti. Taip padarius ir užtraukus ant viršaus, balkis buvo lygus su 


191 


192 


RAŠTAI, IV 


visais ir ištęstas tiek, kokį jie buvo atmieravę. Tada meistras nusivilko balakaną, 
pasitiesė jį ant žemės ir, paėmęs kirvį, įkirto jį į jo nugarą. Taip padaręs sušvilpė ir 
netrukus atėjo tas vyras, kuris žiūrėjo, kai darbininkai traukė ant viršaus balkius. 
Jo nugaroj buvo įkirstas kirvis. Meistras jį pažino. Tai buvo irgi meistras, iš kurio 
jis paveržė bažnyčios statybą ir kuris ant jo už tai pyko. Meistras jį už tai išbarė ir 
liepė taip daugiau nepadaryti. Išėmė iš nugaros kirvį ir tas vėl sau nuėjo. 

Kitas atsitikimas. Statant tą pačią bažnyčią, buvęs vienas darbininkas Ka- 
činskis. Sykį per miestelį eina žydas Mauša, apsiavęs kaliošais. O tuo laiku Ka- 
činskis buvo ant budinko viršaus. Pasižiūrėjęs į žydą, jis jam ir šaukia: „Ei Mau- 
ša, kodėl tu vieną koją apsiavęs, o antroji basa?“ Žydas žvilgt į kojas, žiūri, kad 
kaliošas tik ant vienos kojos. Atsisukęs, pakėlęs galvą ir sako Kačinskui: „Ka- 
činski, neštukavok, atiduok man kaliošą“. Tas jam sako: „Kad aš jo neturiu, iš 
kur aš jį gausiu?“ - „Turi, turi, Kačinski, atiduok!“ - prašo žydas. Tada jis, bū- 
damas ant viršaus budinko, švyst ir numetė žydui kaliošą, o tas jį apsiavęs ir 
nuėjęs. (Antanas Osteika, Juodkėnų k., Girkalnio v. Užr. J. Kasparaitis 1937.XII.6. 
LTA 1439/81.) 


186. BURTININKAS PAVERČIA ŽMONES GYVULIAIS 


Atėjo burtininkas iš Kijevo į Ukmergę ir išmokė burti. Ūkininkas Žeruolis iš- 
moko burti. Žeruolis daug blogybių pridirbo žmonėms. Eina bobos į bažnyčią. 
Pamato jas Žeruolis ir užburia. Bobos pavirsta vištomis ir tupi ant tvoros prie 
kelio. Tupėjo iki vėlyvos nakties. Naktį atbėgo lapė ir suėdė tas vištas. Vaikai lau- 
kia mamos, bet nesulaukia - lapės pilve. Nuėjo klebonijon Žeruolis. Klebonas ėmė 
ji barti ir keikti, kam jis žmones užburia. Atsigulė vakare klebonas lovon, ogi jį 
gyvatės ėmė gelti. Atbėgo žmonės, žiūri - pilna lova gyvačių ir kunigas sugeltas 
bemirštąs. 

Žeruolis pakliuvo vestuvėsna. Jo nepavaišino. Jis užbūrė vestuvininkus, ir mo- 
terys virto ožkomis, o vyrai ožiais. Bėga ožiai ir ožkos per laukus ir bliauna. 

Užpyko Rokas ant savo mylimosios, ir eina jo mylimoji mergelė per miestą 
nuogut nuoga. Žmonės žiūri į ją ir juokiasi, o ji gėdijasi, bėga iš žmonių akių, bet 
pabėgti negali. Apskundė Roką žmonės valdžiai. Pasodino jį valdžia kalėjiman. 
Jis iš kalėjimo išėjo: kalėjimo sargus pavertė šunimis, o kalėjimą tvartu, kalinius 
kiaulėmis. Neberado žmonės nei kalėjimo, nei sargų, nei kalinių. Norėjo nušauti 
tą burtininką, šautuvo kulkos nuo jo atšokdavo. Šovė patrankomis, bet patrankos 
dulkėmis virto, o jis tik juokėsi. (K. Varžgalys, 70 m.a., Ukmergė. Užr. P. Valeika 
1933.1.11. LTA 397/60.) 


V. SLOGUTES 


187-189. KAŽKAS SLOGINA MIEGANTĮ 


187. Dabar Samsonai turi naują gryčią ir joje gyvena, ale tebėr ir sena. Dabar 
senoj vištos laikomos, kamaroj bulvės supiltos. Savininkas Aleksandras Samso- 
nas pasakoja, kad jų senojoj gryčioj kas naktį sapnuojasi sapnai, kad žmogų kas 
užgula ir negali nė iš vietos pasijudinti. Va, rodos, lėkti stengies, nes veja jau kokie 
plėšikai ar kas, bet negali kojos pakelti. Naujojoj gryčioj taip nesisapnuoja. Pasa- 
koja Aleksas, kad jis dar ir pernai kartą gulėjo toj pustynėj ir sapnavo, kad kas 
užgulė. (Aleksas Samsonas, 21 m.a., Metitinių k., Ramygalos v. Užr. K. Janionis 
1937.II.2. LTA 1729/49.) 

188. Grigaliauską iš Kampinių (Suvalkų Kalvarijos parapija), būdavo, kasnakt 
slogindavo slogutė. Na, ir jis niekaip nuo jos negalėjo atsikratyti. Tai kažin kas 
prirodijo jam, kad eidamas gulti atgalios prieitų prie lovos ir taip priėjęs nusiautų 
klumpes ir atgalios, t.y. neapsukęs priešakiu in lovą, atsigultų. Taip jis ir padaręs, 
tai nuo to sykio jį kaip pametė, tai, sako, ir šiandie neslogina. (J. Ledinskutis. Užr. 
J. Viskožka. LMD I 312/20.) 


189. Pas mano tėvą slūžijo sykį tokia Anastazija. Ji pasakojo, kad ji kur ten 
(nežinau, kokioj vietoj), kai buvus už piemenę pas kokį ten daržininką, tai toj 
stuboj vaidenęsi ir beveik kas naktį slogutė slogindavusi. Kažeig, buvusi labai 
nesmagi vieta: langai šiaudiniais kamščiais užkamšioti, sienos pajuodavusios, 
iškrypusios. Žodžiu, stubelkpalaikė buvus suklypus, sukliurus. Ji gulėjusi stu- 
boj ant pečiaus, o tie žmonės priemenaitėje. Vieną naktį klauso, rodos, lyg kas 
po stubą šlepsi ir šnipinėja po pakampes, aplink pečių... Ji persigandusi laukė, 
kas čia nusiduos iš to. Su sykiu tik sucypė nesavu balsu ir kažikur dingo. Mat 
turbūt turėjo gerai apsisvilyt, ba pečiuj buvo žarijų. Taiji ir nežinojusi, kas ten 
buvo - mena, kad buvus tai kokia negerovė. (Užr. J. Viskožka 1903. LMD I 
312/18.) 


190. VELNIAS LANKO MERGINĄ KLĖTY 


Vienas gaspadorius buvo bagotas ir turėjo dukterį. Ji gulėjo svirne. Ir į svirną 
vaikščiojo toks kavalierius pas ją. Tai per naktį nedavė miegot. Tai ji pradėjo džiūt 
labai. Vieną rozą ji stovuose audžia. Ateina ubagas ir klausia: „Kodėl tu, dukrele, 
tokia menka?“ Ji sako: „Tėvuk, kad pas mane vaikščioja toks kavalierius. Aš prieš 
naktį drūčiai užsistumiu duris ir nežinau, per kur jis ateina“. Tas senukas sako: 
„Vaikeli, tavo tas kavalierius negeras. Kai eisi gulti, tai paimk rėtį pelenų ir eik 
atbula, ir sijok net iki lovos. Tai pažiūrėsi, koks ten kavalierius“. Taip ji padarė, 
kaip senukas liepė. Ant ryto ji užsikėlė ir rado vištos pėdas. Tas senukas vėl pas ją 
atėjo, ji jam pasakė, kad vištos pėdos buvo. Tai senukas jai taip pasakė: „Nueik į 
laukus ir prisiskink barkūnų. Iškaišyk svirno sienas, o vieną palik neiškaišytą ir 
lovą apkaišyk, ir pati apsikaišyk, ir atsigulk'. Ji taip ir padarė. Kai kavalierius 
atėjo, tai pasakė: „Kad aš kytras, o tu dar kytresnė... Aš pas tave būčiau ilgai ne- 
vaikščiojęs“. Labai didelis štormas pasidarė, jis užstaugė ir su ta neapkaišyta sie- 
na išlėkė. (P. Lieponienė, 70 m.a., Suvalkų Kalvarija. Užr. E. Azerevičiūtė 1933. 
LTA 452/135.) 


191. SLOGINA GYVULIUS TVARTE 


Vieno gaspadoriaus pradėjo naktimis po gurbą labai trenkt gyvuliai: trenkia, 
tarytum juos ten jodo kas ar muša, visi sušilę, suvargę, o nueik - nieko nėra. Tai jis 
nuėjo pas kanauninką Kupiškin ir pasiklausė. Tai jam liepė vartavot. Sako: „Pasi- 
imk grebenyčią, pasivožk po puodu ir gulėk, o kaip tik išgirsi trenkiant, tuoj nu- 
vožk, ir ką tik ant gyvulio pamatysi, šveisk tuoj atžagaria ranka kur nors kertėn ar 
ant durų - ir daugiau nebeateis“. Taip jis ir padarė: pasiėmė žvakę, nusinešė, po 
puodu pavožė ir miega. Išgirdo: pum pum pum, tartum kas ateina, šlami šlami po 
šiaudus. Ir išgirdo kalbant: „Žmogel, tai saugai?“ - „Saugau“, - tas atsakė. „Na, 
tai saugok, saugok...“ Ir paglostė jį per plaukus. Ant rytojaus pareina namo, žiū- 
ri - kur tik paglostė, nei vieno plauko nebėr - plika kaip nušutinta. Taip žmogus ir 
mirė plikas, nebeataugo. (Morta Madeikienė, 70 m.a., Karklynės k., Kupiškio v. 
Užr. A. Kriauza 1938. LTA 1667/118.) 

VI. VILKOLAKIAI 


192-198. ŽMOGUS PATS PASIVERČIA VILKU 


192. Kitąsyk, kaip pasakoja, buvo tokie vilkalokiai, o jeigu katras gaspadorius 
vilkalokaudavo, tai daug iškados darydavo artimiems savo susiedams. Su katruo 
tik susipykdavo, tai jau jis jam atmonydavo, papjaudavo tai kumeliuką, tai ver- 
šiuką, tai arklį, tai jautį, ir tokio žmogaus visi bijojos. 

Vienąsyk tarnavo viena merga pas gaspadorių, o tas gaspadorius buvo vil- 
kaloku. Sykį vasarą nuvažiavo in pagirį šieno. Tas gaspadorius, užmetęs ten 
kiek šieno ant vežimo, sako tai mergai: „Tu čia pabūk, o aš eisiu ant valandos in 
girią“. O kad nuvėjo jis in girią, nepoilgam jau iš girios vilkas atbėgo ir ėmė tą 
mergą draskyt. Tai merga besigindama su šake indūrė vilkui in snukį. Tas vil- 
kas, pajutęs skaudėjimą, nubėgo in girią. Nepoilgam atėjo jau tas gaspadorius. 
Sako toji merga: „Tu kažin kur valkiojiesi, o mane tai ko tik vilkas nepapjovė“. 
„Nugi iš kur čia jį galas atnešė pas tave? Ar neinkando?“ Sako: „Nieko neinkan- 
do, tik andaroką perplėšė“. - „Reikė gintis?“ Sako: „Gyniausi šake, dar sykį in- 
dūriau jam šake in snukį“. Tas ėmė mest šieną ant vežimo. Kada pakėlė galvą, 
tai merga pamatė, kad to gaspadoriaus veidas perdurtas. Tada ji sužinojo, kad tai 
tas jos gaspadorius yr vilkaloku. Sukrovė vežimą šieno, parvažiavo namo, toji mer- 
ga pametus išėjo. (Jankus iš Bartininkų. Užr.V. Basanavičius 1904. LMD I 133/73.) 


193. Kai kas ir pats mokėdavo pavirsti vilkolakiu ir atgal žmogum atvirsti. 
Taip vienas gaspadorius vežė namo šieną su savo žmona. Jisai ir klausia ją: „Ar tu 
nesibijai vilko?“ - „Ne“, - atsako toji. Nuėjo tas gaspadorius kur ten miškan, per- 
sivertė per grovą, ir po kiek čėso atbėga prie vežimo vilkas. Ir tas vilkas vis šoki- 
nėja ant vežimo, nori užlipti ant šieno pas tą moterį. O ta moteriškė grėbliu kad 
vanoja, tai vanoja tą vilką per galvą. Ir vilkas sumuštas nubėgo. Atsivertė per 
grovą ir sugrįžta po kiek čėso jos vyras su kruvina galva ir skundžiasi, kam jinai jį 
taip sumušusi. „Kad aš ne tave, o vilką mušiau, - nuo jo gyniausi, kai jis lindo prie 
manęs ant vežimo“, - aiškinasi jo boba. (Š. Ulčinskas, 88 m.a., Raitininkai, Merki- 
nės v. Užr. V. Ulčinskas 1928.1.30. LTA 1074/100.) 


194. Vieną rozą vienos moteriškės vyras susinešė su savo susiedka ir, pavirs- 
damas vilkolakiu, lankydavo ją, savo žmonai nieko nežinant. Be to, jis vogdavo 
nuo žmonos dešras, sūrius, kiaušinius, paršiukus ir žąsis ir jas nešiodavo savo 
susiedkai, ir ten abu suvalgydavo. Vieną vakarą jo žmona suvarinėjo žąsis tvar- 
tan, ojis, pavirtęs vilkolakiu, stvėręs vieną žąsį ir norėjo dumti pas savo mylimąją. 
Bet žmona neišsigando vilkolakio ir turėjusiomis rankose šakėmis vėrė jį. Šakės 
nutraukė iki pusės tą diržą, kurį nutraukus atvirstama atgal žmogum, ir nusigan- 
dusi žmona pamatė savo vyrą, kuris iki juostos buvo žmogus, o žemiau - vilkola- 
kis. Jau tada tas vyras negalėjo nei visai žmogum atvirsti, nei vilkolakiu pavirsti. 
Prašė jis savo žmoną, kad jį išgelbėtų - visai nutrauktų diržą, bet Žmona, supratus 
vyro apgaulę, ir paliko jį taip, kuris ir baigė savo amžių pusiau žmogum, pusiau 
vilkolakiu. (Š. Ulčinskas, 88 m.a., Raitininkų k., Merkinės v. Užr. V. Ulčinskas 
1928.1.30. LTA 1074/101.) 


195. Senovėj, kaip pasakojo, pas vieną vilkaloką gaspadorių buvo bernas. Tas 
gaspadorius vis, būdavo, eina in girią ir kaip kada nepareina po tris dienas, po 
visą nedėlę. O jau buvo nutartas, kad jis yr vilkalokas. Sykį tas gaspadorius eina 
girios link. O tas bernas paskui apykalne nubėgo ir pasislėpė krūmuos, žiūrės, kas 

čia bus. Atėjo tas gaspadorius, persivertė per kelmą ir bėga vilku. Kaip tas vilkas 
nubėgo, tas bernas, atėjęs pas tą kelmą, irgi taip persivertė ir jau bėga vilku. Bėga 
toliau in girią, rado rują vilkų, ir tas jo gaspadorius tenai. Pamatęs savo berną, 
gaspadorius sako: „Na, ko tu čia? Dar tu prie mus netinki“. Ėmė tą berną kiti 
vilkai pjauti, sudraskė jam visą skrandą. Tas bernas, neturėdamas ką daryti, bėga 
in pagirį ant to kelmo atsiversti, o jau eis namo, verčiasi ir šiaip, ir taip, jau nieko 
nemačija, jau nepasiverčia in žmogų. Persigandęs nabagas bėga toliau. Tas gaspa- 
dorius laikė tą berną du metu vilku. Sykį patiko tas gaspadorius tą berną girioj, 
sako: „Dabar gali eit paskui mane, kaip aš versiuosi, taip ir tu verskis, tai vėl būsi 
žmogus“. Tas bernas taip viską atliko ir pastojo žmogum. O tas gaspadorius sako 
tam bernui: „Aš tave užtai laikiau vilku, kad bernui nepriguli ten eiti, kur gaspa- 
doriai eina“. Tada tas bernas parėjęs pasakojo vilkalokų gyvenimą. (Jankus, Barti- 
ninkai. Užr. V. Basanavičius 1904. LMD I 133/74.) 


196. Vilkalokis yra žmogus, pats pasivertęs vilku. Vilku galima pasiversti taip: 
radus miške eglę, kurios šaknis yra iššokusi iš žemės lanku, reikia atbulam pro ją 
išlįsti ir paliksi vilku. Tik pasivertus vilku, negalima juoktis: jei susijuoksi, tai ne- 
beatseksi tos vietos ir gali amžinai likti vilku. 

Vieną kartą ūkininkas važiavo su savo šeimyna per mišką į pievas šienauti. 
Sykiu važiavo ir vienas bernas, kuris žinojo tą štuką, kaip pasiversti vilkolakiu. 
Ūkininkui truputį sustojus miške, bernas nubėgo prie eglės, kuri turėjo tokią šak- 
nį, išlindo atbulas ir, pavirtęs vilku, iššoko ant kelio. Arkliai, pamatę vilką, pasi- 
baidė ir, bijodami vilko, išbėgiojo į visas puses. Vilkui tas taip juokingai pasirodė, 
kad jis pradėjo juoktis. Susijuokęs užmiršo, kur toji eglė (mat, norint atvirsti žmo- 
gumi, vėl reikia išlįsti antraip pro tą pačią šaknį), ir dešimt metų išgyveno vilku, 
kol vėl netikėtai suradęs eglę atvirto žmogumi. (K. Tverijonas, 48 m.a., Šliūžų k., 
Kaltinėnų v. Užr. A. Brazdeikis 1937.IV.1. LTA 1167/77.) 


197. Senovėje žmonės galėdavo pasiversti vilkais. Vieną kartą važiavo vienas 
žmogus. Jis pamatė, kai prieš jį atėjo antras žmogus, įsikalė į žemę du kuoliuku, 
per juos du kartu persivertė ir pavirtęs vilku nulėkė. Tada žmogus nuėjo ir ištrau- 
kė abu kuoliuku. Po kiek laiko atlėkė tas pats vilkas ir atsinešė avį. Atlėkęs pama- 
tė, kad nėra kuoliukų, nulėkė toliau ir atvirsti žmogum jau negalėjo. Jeigu tokį 
vilką kas užmušdavo, tai po skūra rasdavo tuos pačius rūbus, kuriais buvo žŽmo- 
gus apsirengęs, prieš pavirsdamas vilku. Jeigu toks vilkas užpuldavo žmogų, tai 
jis reikėdavo vadinti visokiais vardais, ir jeigu atmindavo jo vardą, tai jis vėl pa- 
virsdavo žmogumi. (I. Senūta, 82 m.a., Kabinių k., Alytaus v. Užr. V. Bardzilaus- 
kas 1936.IV. LTA 865/138.) 


198. Viename kaime gyveno ūkininkas. Jis turėjo 4 sūnus, bet buvo nelabai 
turtingas. Tas ūkininkas buvo pasisamdęs berną, vardu Gabrį. Pas tą ūkininką 
niekuomet netrūkdavo mėsos. Visi jo kaimynai dyvydavosi, kad ir jis neina nei 
medžioti, nei pjaudavo avių, bet vis netrūkdavo mėsos. Vieną kartą to ūkininko 
tarnui skaudėjo dantį. Vakare tarnas nuėjo gulti į klojimą. Jam dantį skaudėjo, 
todėl negalėjo užmigti. Bebūdamas klojime pamatė, kaip jo šeimininkas su ketu- 
riais sūnumis išėjo iš namų. Jie pasiėmė visi po lazdą. Priėję prie miško subedė 
lazdas ir perlindo per jas. Perlindę virto vilkais ir nubėgo į mišką. Po kiek laiko jie 
sugrįžo, nešini po dvi avis. Kitą naktį jam dančio nebesopėjo, bet apsimetęs nuėjo 
klojiman gulti. Ir vėl jie nuėjo į tvartą pasiimti lazdų. Pasiėmę vėl nuėjo pamiškėn. 
Bet tada bernas gulėjo pamiškėj ir saugojo, ką jie darys. Jie vėl sukišo lazdas lanku. 

Bernas prilindo prie lazdų ir vieną lazdą pavogė. Jie visi perlindę pamatė, kad visi 
vilkai. Paskui jie grįžo nešini po tris avis. Bernas nusidyvijo: kad ir pavogiau laz- 
dą, bet vis tiek neša avis. Kai perlindo atgal, visi eina namo, nešini po tris avis. Bet 
vienas pamatė ir pasakė, kad jie visi su uodegom. Visi labai nusiminė. Kai parėjo 
namo, visi pasisiuvo ilgus juodus rūbus ir nešiojo. Benešiodami jie taip ir numirė. 
(Utena. Užr. J. Baltrūnas 1933. LTA 456/18.) 


199-203. VILKOLAKIAIS PAVERSTI ŽMONĖS 


199. Astravų kaime, Obelių valsčiuje, maždaug prieš 60 metų, buvo kaimo pa- 
samdytas ustovas, kuris paversdavo piemenis vilkatakiais. Tas ustovas kasdien 
prie savęs pasilikdavo po vieną piemenį, kurį pavertęs vilkatakiu lengvai išgany- 
davo daug galvijų. Žmonės apie pavertimus nieko nežinodavo, o kad prie tokio 
ustovo vieno piemens užteko, tai buvo visiems gerai ir užtat jam daugiau mokė- 
davo, kaip kitiems ustovams. Vieną kartą tas ustovas vertė Leikučių piemenį vil- 
katakiu. Vienoj vietoj buvo jo privaryta šermukšninių kuolūlių, per kuriuos liepė 
virst, ir besiverčiant pavirsdavo vilkatakiu. Kai anas jį vertė, užėjo bernas ir visa 
matė. Ėmė anas vieną kuolelį ir ištraukė. Sulaukus vakaro, ustovas atvertė tą pie- 
menį, ale ne visai gerai. Kai vieną kuolelį tas bernas ištraukė, tai piemeniui negali 
pašalinti vilko uodegos: visa žmogaus, o vilko uodega užpakaly. Tai ustovas ne- 
žinodamas, kas daryti, įgrasė piemenį, kad niekam nesakytų ir rytoj vėl ateitų 
ganyti, tai maž ir atvers, kaip reikia. Bet vaikas negi nukęs. Parėjęs namo ir verkia. 
Močia klausia, kas yra - anas nesako. Bet per ilgą klausinėjimą pasakė, kad turįs 
vilko uodegą. Tuoj dasižinojo visa ulyčia ir tas bernas atidavė kuolelį. Ustovas jį 
įvarė ir piemenioką atvertė, kaip reikia. Tada tą ustovą atstatė iš vietos. Vilkata- 
kiu paverstas Žmogus visai panašus į vilką. Tai tas vilkatakis apibėga apie galvi- 
jus, galvijai niekur ir neina. Arba kad reikia pagrasinti, tai greitai pagrasina - us- 
tovo anas klausydavo. (Antanas Tumėnas, 65 m.a., Pakriaunių k., Obelių v. Užr. 
J. Skrebys 1938.VII.8. LTA 1678/15.) 


200. Buvo Žženotas Žmogus ir turėjo tris vaikus. Kartą anas, nežinau už ką, su- 
sipyko su uošve. Gal ne tiek anas ant uošvės, kaip uošvė ant jo. Vot uošvė jam ir 
sako: „Eikš, ženteli, pas mane, aš tave diržu apjuosiu“. Anas nieko nemišslijo ir 
priėjo. Ana jį diržu ir apjuosė. Anas tuo kartu pavirto vilku ir išlėkė su vilkais. Gal 
jos užkeikta taip buvo, kad lakstė septynis metus. Kartą bėgo su kitu vilku ir šoko 
per ravą, tuo kartu diržas trūko ir anas stojo žmogum. Kai stojo žmogum, tai ant 
savo draugo vilko duok rėkti. Tas vilkas pas piemenis nubėgo ir jį piemenys už- 
mušė, ale būta tikro vilko. Kai sugrįžo anas namo, tai jo pati ir vaikai nepažino, 
nes labai kūdas buvo. Vis dėlto atsigavo ir gyveno, dirbo. Sakė, kad vilku būda- 
mas ir žalią mėsą rijęs, ir badavęs. Nors kai žmogum stojo, darbus dirbdavo, bet 
jam rankos tirpdavo ir negalėjo dirbti sunkių darbų. Kai nuėjo pas daktarą, tai jam 
pasakė, kad užtat rankos tirpsta, nes anas daug bėginėjo ant rankų. Pagyveno tris 
metus ir numirė. (R. Pakarklienė, 45 m.a., Salakas. Užr. E. Rūkštelytė 1941.1.7. 
LTA 3411/79.) 


201. Mirė ūkininko žmona, jis vedė kitą. Pirmosios pačios buvo likęs sūnus. 
Antroji Žmona to vaiko nekentė. Kai jis užaugo vyru, tai nuėjo arti. Antroji žmona 
buvo ragana, ji nutarė jį paversti vilku. Jis atsisėdęs valgo pietus, o pavalgęs žiūri, 
kad jam ant kojų, rankų dygsta plaukai. Nesupranta, kas jam yra. Žiūri - ir uode- 
ga lenda. Taip jis ir pavirto vilku. Taip sėdi prie jaučių vieną dieną, kitą. Niekas 
prie jo neprieina. Ateina šlubas vilkas ir sako: „Ten ant kalno yra šv. Jurgis. Jis 

paskyrė, ką man pjaut. Liepė eit į Valaunes ir papjaut jautį. Tikrasis vilkas, pasi- 
pjovęs jautį, plėšė mėsą ir ėdė, o pavirtęs negali. Taip jis vargo trejis metus. Kai jau 
labai išalko, tai įsilipęs į zomatus ėmė žviginti kiaules. Su juo buvo ir daugiau 
vilkų atėję. Kiti vilkai, išgirdę ateinant žmones, iššoko ir pabėgo, ojis nebesuspėjo, 
tai palindo po šlajomis ir pasikavojo. Bernas jį pamatė ir liepia lįsti lauk. Tas išlin- 
do, bernas įsivedė jį įjaują ir sako: „Šok per kartį!“ Tas kaip šoko ir atvirto žmogu- 
mi. Bernas liepė jam eiti į namus. Paleisdamas jį sako: „Kai rasi pamotę namie, tai 
pirma neik į trobą, turi pirmutinė ji įeiti. Kai ji eis, tai tu sakyk: Kaip aš bėgiojau, 
tai ir tu taip bėgiok!“ Bernas taip ir padarė. Tai pamotė tuoj pavirto vilku ir ku- 
dul kudul nubėgo. (Šlyteris, 72 m.a., Vadžgirio p. Užr. J. Dovydaitis 1932.VI.28. 
LTA 462/208.) 


202. Seniau buvo visokių nuodnykų. Labiausiai per veselijas, būdavo, pavers- 
davo vilkais ar kuo. Užtat reikėjo, kad piršlys būtų dar didesnis nuodnykas ir 
pernuodytą veseliją galėtų atitaisyti. Va, ir Ramygaloj buvo toks Adomas pavers- 
tas vilku. Jis, sako, ir mirė su vilko uodega. Vilku vaikščiojo 8 metus. Jis pats pasa- 
kojo, kad pavertė jų visą veseliją vilkais. Kartą išalko ir išėjo į lauką, ar ras ką: 
avelę, paršą... Pagal žydkapius (prie Ramygalos) miesčionys arė lauką. Jie pamatė 
vilką ir duot botagais. Davė, davė, kad net juostelė nutrūko, kuria buvo nuodnykė 
svočia sujuosus (seniau ne abrūsus, ojuostas per veseliją dalindavo). Tada jis tan- 
kynėj ir atvirto žmogum. Pasakojo, kad nors ir vilkas jis buvo, ale žalios mėsos ėst 
negalėjo, tik kraują iščiulpdavo ir kvit. (Juozas Ilekys, 45 m.a., Garuckų k., Ramy- 
galos v. Užr. K. Janionis 1937.1.23. LTA 1729/77.) 


203. Neretai tenka girdėti pasakojant apie vilkalokius. Apie 1903-1904 metus 
Rumbonių apylinkėj žmonės buvo net įsibaidę vilkalokių. Vilkalokis - tai žmo- 
gus, kokio nors raganiaus paverstas arba apčeravotas, kuris prilygsta vilkui. Žmo- 
nės kalba, kad vilkalokiai daugiausia įsikasa per pamatus tvartuosna ir išpjauna 
aveles, žąsis. Užtat ir Rumbonių apylinkės žmonės buvo įsibaidę, nes čia tais me- 
tais taip padarydavo vieno ūkininko šuo, kurį pagaliau užmušė, radę vieno ūki- 
ninko tvarte pas avis. Taip ir susekė, kieno buvo tas vadinamas vilkalokis. Pasa- 
koja, kad vilkalokiais paversdavo daugiausia per vestuves arba iš užsirūstinimo, 
arba net juoku. Kartą mergina apjuosė berną juosta, būk iš meilės, ir tasai pavirto 
vilkalokiu. Vienoje vietoje boba raganė visą veseilę pavertė vilkalokiais. (Gruz- 
džių v. Užr. J. Miglinas 1911. LMD I 513/9.) 


204. VILKALOTAI UŽPUOLA MERGINAS 


Buvo boba ir diedas, ir anys išvažiavo veselėn. Duktė paliko namie. Pas ją su- 
sirinko vakarotojos verpti. Atėjo daug bernų, pilna pirkia. Tie bernai sėdi prie 
mergų, vakaruoja. Ir nulėkė vienos verpstelė. Ana pasilenkė tos verpstelės, ažna 
daboja - pasuolėj uodega. Persigando labiausiai, suprato, kad vilkalotai ne ber- 
nai. O balanas senybėj degindavo. Balanos žibinturiuose įsmeigtos. Ta ugnį užpū- 
tė ir ištrūkus bėgt giria. Ištrūko. Ateina rytą - visos papjaustytos, krūtinės iškrimstos 
dantimis. (M. Pilipavičiūtė, 45 m.a., Daktorių k., Tverečiaus p. Užr. J. Aidulis 
1934.IX.17. LTA 724/104.) 


205-206. VILKALOKIS UŽBURIA GINKLUS 


205. Vienas ponas, važiuodamas keliu arti didelio miško, radęs žmogų besto- 
vintį. Tas žmogus jam sakęs: „Pon, nevažiuok per tą mišką, čia vilkas tamstą 

užpuls“. Ponas sakąs: „Aš turiu muškietą“. Žmogus: „Ką daugiau turi?“ Ponas: 
„Turiu šoblę“. Žmogus: „Tai ką dar turi?“ Ponas: „Dar turiu takmaką“. Tas žmo- 
gus ir nebesuprato, kas tas takmakas, o tas buvo tabokmalis. Tas žmogus buvo 
vilktaks, tai jis tuos ginklus, katruos suprato, visus užkeikė, pakerėjo, pagadino, 
pačeravojo. Išklausinėjęs žmogus nuėjo sau, o ponas nuvažiavo į mišką. Vidury 
miško tą poną ir užstojęs vilkas. Ponas šaunąs iš muškietos - negali, šaunas iš 
puštalietų - vėl negali, kertąs su šoble - ir su šoble negali įkirsti, griebęs savo 
takmaką (tabokmalį), kai pagavęs duoti, tai tuoj ir subukinęs tą vilką. Tas vilkas 
atsitraukęs, nubėgęs, o ponas nuvažiavęs sau. (Trumpaičių k., Gruzdžių v. Užr. 
M. Slančiauskas. LTA 1208B/ 1319.) 


206. Žemaičiai kai išeina vilkų medžioti ir, vilką šaunant, nepadega strielba, 
tada žino, kad yra vilktresis arba vilkatė. Tai tuokart tur turėti gryno sidabro ar iš 
pinigo, ar iš kito kokio daikto smulkiai sukapojęs, ir po dalelę strielbą darydamas 
įdeda. Tuokart nebatim ugnies. Antras daiktas: tur turėti vasarinių kviečių var- 
pos grūdų ant Žolinės šventintų. Kad įdeda į strielbą, tuokart kad ir grynas vel- 
nias būtų, ir tas turi virsti ir kristi. Trečias spasabas: kad neturi tų daiktų, - nei 
sidabro, nei kviečių, - tai turi paimti strielbą į rankas, apie galvą apsukti ir per 
kojų tarpą kulbę į užpakalį pirm iškišti, su ranka pagriebęs veikiai ištraukti ir 
šauti. (Žemaitija. Hugo Scheu rankr., Nr. 69.) 

Kitą kartą vienas ponas kėlė medžioklę ant vilkų. Ant vieno kelio sustatė striel- 
čius, o paskum aplink girią apsiautė ujus (varovus). Vienas strielčius nušovė tokį 
vilką. Kai parnešė namo į dvarą, skūrą kad lupė, ant paskutinių kojų rado po 
skūra vyžines, iš karklo žievių nupintas, rado ir apvartus, ir autus. „Ar lupti visą 
kailį to vilko?“ Ponas atsakė: „O kodėl ne? Lupk - kailis mums, 0 tas vyžines su 
autais tegul šunes sudrasko. Ko vertas yra vilkas ne vilku gimęs?“ Ponas, norėda- 
mas sužinoti tikrą teisybę, rašė į visas puses. Atrašė vienas ponas iš Maskolijos 
gilumos, kad jo žmogus burlokas tuokart prapuolė. Taip tą gavo žinoti, kad žal- 
nierius buvo į kvatierą įdėtas, tą naktį gulėjo ant suolo, o gaspadorius ant pečkak- 
lio. Kai gaspadorius pradėjo atsikėlęs vyženomis autis, tuojau pavirto į vilką ir 
išbėgo pro duris laukan. Ir nebesulaukė ano pareinant. (Ten pat, Nr. 67.) 


VII. MILŽINAI 


207. Senovėje ant žemės gyveno milžinai: dideli vyrai ir tokios pat moterys. 
Kada ėjo per girias, medžiai po anų kojomis lūžo ir linko kaip po mūsų kojomis 
smilgos. Sykį, kai norėjo atsigerti iš Veviržo, visą vandenį lig lašo išgėrė, o neatsi- 
gėrė. Ėjo į Miniją ir ten iš karto išsausino. Sykį vienas milžinas atsigulė ir junta: 
kažkas kojas kirbina. Sako antram: „Pažiūrėk, kas ten ant mano kojos rėplioja?“ 
Tas sako: „Kažkoks mažas vabalėlis jas laižo“. O buvo ten vilkas, kuris graužė 
kojas. - Vienas milžinas, radęs žmogų su pora jaučių beariantį, suėmė, įsikišo į 
pirštinės nykštį ir parnešė savo vaikams parodyti, kokių esama mažų žmonių ant 
žemės. 

Du milžinu ėjo Nemuno pakraščiais medžius kapodami: vienas vienoj Nemu- 
no pusėj, antras antroj. Viena kirvį teturėjo, kurį iš rankos į ranką per upę vienas 
antram padavinėjo. 

Kitas milžinas, pasisėmęs Palangoj iš marių į delną vandens, prie Telšių mies- 
to jį ir išpylęs. Iš to pasidarė ežeras Mastis, kuris ir dabar tebėra. 

Yra senelių, pasakojančių, kad milžinai iš žemės užšokę gyventi ant mėnulio, 
norėdami palikti žmonėms žemę. Ir dabar dar du anų yra ten matyti: vienas stovi, 

kitas guli. Nedideli teišrodo, kad toli nuo žemės yra. (Veviržėnų v. Užr. M. Buč- 
nys 1937. LTA 1431/182.) 


208. Labai seniai gyveno labai dideli žmonės, milžinai. Jie šnekėdavos ant žar- 
dų pasirėmę. Vieną kartą tokio silkos sūnus pamatė lauke ariant mažą žmogų, 
tokį, kaip ir dabar. Anas paėmė, įsidėjo savo pirštinės nykštinin pirštan artoją, 
žagrę ir porą jaučių ir parsinešė namo. Parsinešęs parodė tėvui. Tėvas pažiūrėjo ir 
sako sūnui: „Čia, vaike, yra toks pat žmogus, kaip ir mes, tik labai mažas. Mūsų 
amžius jau pasibaigė ir tuojau mūsų nebebus ant žemės. Visą žemę užgyvens 
šitie mažieji žmonės“. Tėvas liepė sūnui tą žmogelį numešti atgal ir paleisti. 
Sūnus nunešė ir paleido. Ir nuo to čėso žemę užgyveno mažieji žmonės, o milži- 
nai išnyko. (A. Mažiulis, 63 m.a., Žukliškės k., Dusetų v. Užr. B. Zaleskis 1927.X.10. 
LTA 10a/93.) 


209. Pagal žmonių pasakojimus, milžinai buvę labai dideli ir stiprūs žmonės. 
Jų didumą galima matyti iš to, kad jie per Nemuną peržengdavo arba pasisvei- 
kindavo, arba medį išsiraudavo ir parsinešdavo. Kartą milžinas radęs laukuose 
ariantį mūsiškį žmogų pora arklių. Jam taip jis patikęs, kad, paėmęs žmogų su 
arkliais ir įsidėjęs pirštinėn, parnešė parodyti savo namiškiams. Žmonės pasako- 
ja, kad Simno bažnyčią kada tai statė milžinai, nes ji aukšta ir būk keli jos sieksniai 
(rodos apie tris) per ilgą laiką ir savo sunkumą jau sulindę žemėn. Milžinų vaikai 
buvo tokio didumo kaip mūsiškis geras vyras. (Bakšių k., Rumbonių par. Užr. 
J. Miglinas 1910. LMD I 513/10.) 


210. Joniškės parapijos, Linkaičių sodžiaus lauke yra treji senkapiai. Iš tų dveji 
vadinas Kapmilžiai, vieni nuo kitų tolumo per varstą. Kitą kartą tose vietose 
gyvenę milžinai. Jiedu, nuo savo namų nueidami, vienas kitam pasidalydavę 
kirvius, kaltus, pjūklus ir grąžtus. (P. Stasiulis, Šiauliai. Užr. M. Slančiauskas. 
LTA 1208B/1486.) 


211. Vienas milžinas taiso sau veselę. Nusiuntęs berną pas savo brolį milžiną ant 
veselės paprašyti. Bernui nuėjus ir paprašius, brolis klausiąs: „Ar daug darote alaus?" 
Bernas: „Bent tris prūdus“. Brolis: „Kiek arielkos?“ Bernas: „Bent tris soželkas“. - 
„Ogi sviesto? - „Penki žardai“.- „Kiek pjovėt mėsos?“ Bernas: „Dar nepjovėm, bet 
jau treji metai, kaip penki vyrai vieną jautį iš miško veda, ale tiktai ragai jo dabar 
tematyti '. - „Ogi ar daug bus muzikantų?" Bernas: „Keturi metai, kaip šeši vyrai 
vieną dūdą pučia, tai ant veselės pradės birbti“. Milžino brolis delnus sumušo, taukš 
ir persprogo jo delnai. Sakąs: „Ne, nebeisiu, kad jau iš vieno apsakymo suplojus 
delnai persprogo, o kad nueisiu į veselę, kas bus?“ (Girdėjau nuo savo tėvo. Trum- 
paičių k., Gruzdžių v. Užr. M. Slančiauskas. LTA 1208B/ 1485.) 


VIII. ŽMOGĖDROS 


212. Važiavo sykį toks kunigas kažikur su savo purmonu, ir anuos užėjo nak- 
tis. Tai užvažiavo į tokį puikų gyvenimą ir paprašė nakvynės. Na, kunigą kur tau 
nepriims. Pataisė pakajuj gražią lovą, o purmonui pataisė lovą kitoj troboj. Padėjo 
kunigui gerą večerę, ale jis neėmė, tik išgėrė kupkiuką arbatos ar karšto pieno, 
sakėsi, esąs dideliai pavargęs ir tenorįs tik miego. Ale jis matąs, kad tų ponų mer- 
ga vis rėkia ir rėkia vaikščiodama. O ta ponia vis ją maldo, sako: „Nerėk, Katre- 
le, mano Mykolėlio neskaudi ranka“. Tas kunigas mislija, kad tas Mykolėlis ją 

sumušė, mat jis buvo tos ponios vaikas, tų namų gaspadorius. Dabar kunigas naktį 
atsigulė ir girdi, kad kuknėj brenzgia ir brenzgia, nemiegti. Eis jis pažiūrėti, ką ten 
dirba. Žiūri pro durų skylikę į kuknę, o ten ant stalo pridėta mėsos, ant kuknės 
kažikas verda, ponia maišo prieidama. O ant krėslo, tarp mėsos, pamatė būk tai 
galvą, būk tai ką. Tik po tam pažino, kad tai ta pati tų ponų merga, kur taip rėkė. 
Tai tas kunigas taip persigando, kad nežino, nei kaip tą naktį praleisti. Jau kai tik 
ant rytmečio, tai jis ir eina prie tų ponų, kad žadintų purmaną, nes jau norįs va- 
žiuoti. Anie norėjo jam duoti pusryčių, ale jis sako, gal kur privažiuosiąs bažny- 
čią, galėsiąs mišias atlaikyti. Na, tai davė nors bernui ėsti. Atnešė tokios skanios 
košelynos, kad tas ėda, net ausys linksta. Ale kažkaip beėsdamas jis rado košely- 
noj dar nesuvirusią delno dalį. Tai tas bernas taip nusipurtė, tuojau puolė prie 
kunigo ir prašo, kad važiuotų. Kai išvažiavo, kely klausia kunigas purmano, ko- 
dėl jis taip greit puolė važiuoti. „Tai ką, - sako purmanas, - beėsdamas, teisybė, 
dideliai skanią košelyną, radau žmogaus delną. Musiet tie ponai yra samajėdai'. 
Tas kunigas tada jam papasakojo, ką matęs naktį. Tai purmanas nuo to taip vėmė, 
kad visus grobus mažne išvėmė. (Elž. Rubikaitė, 37 m.a., Viduklė. Užr. Ant. Rubi- 
kas-Jurgūnas 1938 LTA 1505/35.) 


213. Viena motina išleido savo dukterį į tokią šalį, kur žmogus žmogų ėda. 
Ji, apie tai nieko nežinodama, ėjo aplankyti savo dukters. Duktė, sulaukus mo- 
tinos, jai pamylėti išvirė pusę savo vaiko. Motina nenorėjo valgyti, apmetė li- 
ga ir rengėsi eiti namo. Užgirdo dukterį, bešnekant žentui: „Neleiskim motu- 
šės namo, ji serga, dar pakeliui numirs. Geriau mes ją ryte papjausim ir patys 
su savo šeimyna kaulelius nugraužinėsim“. Motina, tai išgirdus, naktį išbėgo 
namo. Ryte žentas, motinos neradęs, ją vijosi, bet motina suskubo namo parbėg- 
ti. (Pranciška Lideikienė, Trumpaičių k., Joniškio v. Užr. M. Slančiauskas 1874. 
LMD I 561/221.) 


214. Pas vieną žydą tarnavo bernas ir merga. Juodu labai tarp savęs sutiko ir 
ruošėsi susituokti. Vieną kartą, besiartinant žydų Velykoms, žydauka merginai 
liepė išmazgoti kambarius ir jai pačiai gerai išsiprausti, nes būsią svečių. Mergi- 
na visa atliko, kaip liepiama: išmazgojo kambarius, paklojo lovas švariau, išsi- 
prausė. Atėjo ir vakaras. Mergina pasidarė nerami, nusiminusi. Ji ir pasisakė 
bernui, savo sužadėtiniui Raului, kad jai esą nesmagu, lyg prieš nelaimę: „Vis 
tiek turi kas nors bloga tuose namuose atsitikti“. Bernas, išklausęs jos kalbos, 
nuramino ir pasižadėjo budėti, jei kas bloga atsitiks, tik prašė, kad į vieną kam- 
barį paliktų iš vidaus neužkabintą langą, kad iš lauko galima būtų atsidaryti. 
Mergina taip ir padarė. Po vakarienės žydauka išleido Raulą į kluoną miegoti, 
kur jis paprastai miegodavo ir užtemdė duris. Tarnaitei taip gi liepė eiti miegoti. 
Šiai atsigulus, netrukus atsidarė sekančios durys ir jose pasirodė būrys žydų, 
kurie buvo kitam kambary pasislėpę. Jie rankose turėjo peilius ir atkišę artinosi 
prie tarnaitės. Mergina labai išsigando ir iš išgąsčio negalėjo nė balso išleisti. Tik 
kai vienas žydų dūrė peiliu į ranką, ji suriko: „Raulai, gelbėk!“ Tuo tarpu Rau- 
las, slapta įlindęs pro neužkabintą langą į kitą kambarį, gulėjo po lova ir su 
savim turėjo atsinešęs vežimo rungą. Išgirdęs balsą, jis puolės į duris, į mergi- 
nos kambarį, bet jos buvo užkabintos. Išmušęs jas, atsirado tarp žydų ir ėmė 
juos rungu mušti. Taip išgelbėjo merginos gyvybę ir pranešė apie patį įvykį. 
(Ieva Urbanskienė, Mielaiškampio k., Šilavoto v. Užr. P. Urbanskas 1938.X.16. 
LTA 1785/8.) 


LIETUVIŲ MITOLOGIŠKOS SAKMĖS 
IX. SAULĖ, VĖJAS IR ŠALTIS 


215. Ėjo sykį vienas žmogus pro kryžių. Žiūri - po juo sėdi trys vyrai: vienas 
buvo labai raudonas, antras labai baltas, a trečias nei šioks, nei toks. Pamatęs juos, 
žmogus nusigando, pakėlė kepurę kryžiui ir greit vėl nuėjo. Atsisukęs žiūri, kad jį 
atsiveja tie trys žmonės. Prisiviję jį, jie jo klausia: „Prieš katrą tu nusiėmei kepu- 
rę?“ Žmogus labal bijojo ten buvusio storlūpio, todėl jiems sako: „Tam storlū- 
piui“. Raudonasis jam sako: „Žinok, žmogau, kai ateis vasara, aš tave sudeginsiu, 
aš esu Saulė“. Storlūpis jam sako: „Nebijok, žmogau, aš esu Vėjas: papūsiu šaltu 
vėju, ir tu nebijosi to karščio“. Tada jam sako tas baltasis žmogus: „Ir aš tau atker- 
šysiu, aš esu Žiema, aš tave sušaldysiu“. - „Nebijok, - sako jam tas storlūpis, - aš 
pradėsiu pūsti šiltu vėju, tai ir sniegas pradės tirpti. Džiaukis, žmogau, kad tropi- 
jai kam kepurę pakelti“, - dar pasakė ir nuėjo vėl sau. O žmogus smagus nuėjo 
savo keliu. (Anelė Murauskienė, 80 m.a. Paserbenčio k., Raseinių v. Užr. D. Pozin- 
gis 1938.XI.10. LTA 1808/2.) 


216. Eina kur tai žmogelis savais reikalais. Beeidamas pamatė po krūmu dide- 
liais ūsais gulintį Žmogų ir tarė jam: „Ko taip raivais? Mesk tinginį ir kelkis! Matai, 
kad laikas brangus“. - „Aš esu Vėjas, duok man ramybę ir eik tolyn nuo čia“. Kai 
žmogus nesiliovė žadinęs, tada tas Vėjas, pakėlęs ranka vieną ūsą, papūtė truputį 
per lūpas ir, vėl ramiai atsiguldamas, rūsčiai pridūrė: „Eik tik tolyn, išnyk iš mano 
akių!“ Žmogelis, daugiau nieko nebesakęs, nuėjo toliau. 

Bet parėjęs namo, kaip jis nustebo, kartu ir nusigando: jo trobelė buvo aukštyn 
kojomis apversta ir viskas išdarkyta. Ir suprato žmogelis, kad tas Vėjas, kai anuo- 
met gulėdamas po krūmu pūstelėjo, tad ir suvertė jo trobelę. Mat supyko, kam 
išdrįso žadinti. Tai tokia Vėjo galybė. (Gerlikas, 80 m.a., Linkuvos m. Užr. J. Jane- 
liūnas 1928.III.2. LTA 262/225.) 


217. Kartą žmogus vežė šieną. Šoko Vėjas ir ėmė šieną nešioti. Žmogus užpy- 
kęs sviedė peliu ir perdūrė Vėjui šoną. Visiems išdžiūvo javai, o jam ir nepučia 
Vėjas, ir nieko nedžiovina. Jam nurodė trobukę, kur Vėjas gyvena, ir jis nuėjo į jį, 
ir tarė: „Kodėl visiems pūti, o man ne?“ Vėjas parodė šoną ir tarė: „Kaip aš tau 
pūsiu, kad pradūrei man šoną“. Žmogus ėmė atsiprašinėti Vėjo ir prašyti: „Būk 
loskavas ir man - papūsk, padžiovyk“. Vėjas tarė: „Na, aš tik pašvirkšiu švirkšliu- 
ku“. Žmogus pareina - kad visos jo trobos išvartytos. (R. Zenkevičienė, 80 m.a., 
Ricielių k., Liškiavos v. Užr. E. Šneideris 1932. LTA 374d/2092.) 


218. Vasaros laike piemenukas ganė galvijus, peiliuku drožinėja, švilpauja. Tik 
staiga atūžia, atšniokščia vėjo verpetas, sukdamasis, nešdamas dulkių debesį pro 
pat piemenuko šalį. Piemenukas, kaip ir žaisdamas, nieko kito neturėdamas ran- 
kose, metė tuo peiliuku į tą verpetą. Bet paskui piemenukas labai nustebo, kad 
nerado savo peiliuko toje vietoje, kur metė, tik terado kraujo mažą klanelį. Po 
keletos metų piemenukas kiek paūgterėjo ir kokiu tai reikalu nuvažiavo į didesnį 
miestą, įėjo į vieną restoraną, žiūri - restorano šeimininkas viena akimi. Paskui 
žiūri, ant bufeto jo peiliukas, kur metė į verpetą ir neberado. Arčiau priėjęs žiūri į 
tą peiliuką, norėdamas geriau įsitikinti, ar tas, ar ne. Šeimininkas tai pastebėjo ir jo 
užklausė: „Ar ką nors prisipažįsti, kad taip žiūri?“ Piemenukas nuraudęs sako: 
„Peiliukas yra mano“. Tad šeimininkas jam ir sako: „Matai, ką man padarei - akį 
išdūrei. Na, bet pagaliau už tai aš tau dovanoju. Peiliuką gali taip gi atsiimti, bet 
žiūrėk, kitą sykį taip nebedaryk“, - įgrasino piemenuką. Piemenukas, pasigrobęs 

savo peiliuką, spruko pro duris, manydamas: „Nesi gudrus žmogus, kad gali pa- 
sidaryti nematomu, bet esi velnio apsėstas“. (J. Mickevičius, 67 m.a., Mesedžių k., 
Ylakių v. Užr. L. Mickevičius 1935. LTA 486/29.) 


219. Sykį berniukas, eidamas į Priekulę arklių ganyti, atrado vieškelyje pan- 
tį. Jis, tą pantį paėmęs, aplink save apsukė ir užsisprunkliavo. Vos jis tik užrišė 
pantį, vėjas jį pakėlė į viršų ir pradėjo su juo suktis. Berniuko laimei, vėjas neš- 
damas užkabino jį už medžio, ir pantis, užkliuvęs už šakos, atsirišo ir nukrito. 
Berniukas irgi nukrito, o krisdamas nieko nesusižalojo. Atsipeikėjęs ieškojo to 
pančio, bet nerado. Sako, būk tai vėjo ryšys buvęs. O tas berniukas jį rado su- 
brėškus ir nepažino, nes tokie pančiai esti nei iš linų, nei iš kanapių, nei vyti, nei 
sukti, tik vėjo ryšiai. (Klaipėdos kr. Užr. J. Bruožis. LMD I 525/10.) 


220. Gyveno tėvas ir duktė. Anas apsiženijo ir paėmė laumę raganą su vie- 
na dukterim. Vieną kartą žiemą, dideliam šalty, ragana išsiuntė podukrą rūbų 
mazgoti, kad ana sušaltų. Nuėjusi podukra ant balų, mazgoja rūbus ir žiūri - 
atvažiuoja ponas Šaltis. Privažiavęs klausia: „Na kaip, mergyt, ar labai šalta 
rūbai mazgoti?“ Mergytė sako: „Na, jau pašalta, ale ką darysi, kai močeka va- 
ro, tai reikia eiti ir dideliam šalty“. - „Te tau kailiniai, apsivilk jais, tai tu nigdi 
nesušalsi“. Paėmė ana kailinius, apsivilko, padėkavojo ponui ir išvelėjo, ne- 
jausdama šalčio, visus rūbus. Parėjusi namo pasigyrė, kad jai toks ponas Šaltis 
dovanojo tokius šiltus kailinius, kad visus rūbus išvelėjo ir nesušalo. „Gerai, - 
mislija sau močeka,- kai bus dabar didelis šaltis ir reiks rūbai mazgoti, tai aš 
savo dukterį išleisiu“. Kaip tik atėjo Šaltis, taip spirgina, laumė surinko rūbus 
ir sako savo dukteriai: „Eik velėt rūbų, dabar didelis šaltis, gal ir tu gausi nuo 
to pono kailinius, nuo katro podukra gavo“. Laumės duktė išėjo ir velėja, o 
šaltis spirgina. Velėjo, velėjo ir nesulaukė, atvažiuojant to gerojo pono, kur 
šiltus kailinius dalija. Žiūri - kas atvažiuoja. Privažiavęs klausia: „Na, ar labai 
šalta, mergyt, rūbai velėti?' Laumės duktė kad pradėjo keikt, visaip lojot šaltį. 
Tai tas ponas paleido dar didesnį šaltį ir laumės duktė sušalo. Nesulaukus 
savo dukters, laumė ėjo ieškoti ir atrado prie sodželkos sušalusią dukterį. (Ie- 
va Barkevičienė, 33 m.a., Krapiškių k., Obelių v. Užr. J. Skreblys 1938.VII.18. 
LTA 1678/88.) 


221. Senovėje buvo kartą labai šalta žiema. Vienas keleivis keliavo tolimą ke- 
lionę. Jam bekeliaujant, atėjo naktis ir neturėjo kur pernakvoti. Beeidamas per 
mišką, jis rado mažą trobelę. Jis įėjo į tą trobelę, pagarbino, o senis, sėdėdamas ant 
pečiaus, nieko jam neatsakė. Keleivis prašė nakvynės, o jis vėl nieko neatsakė. 
Keleivis nusitaisė ir atsigulė. Paskui keleivis išėjo laukan savo reikalo. O tas senis, 
kur sėdėjo ant pečiaus, nulipo ir užkišo duris. Keleivis, būdamas plikas lauke, 
kuo nesušalo, bet paskui rado mažas dureles ir įlindo. Jis ten rado šešias avis, jas 
nusmaugė ir apsidėjo save, kad jam nebūtų šalta. Rytą anksti keleivis atsikėlė ir 
Įėjo į trobą drabužių atsiimti. Duris rado atkištas ir įėjo. Pasiėmęs drabužius pasa- 
kė sudiev ir išėjo, o senis, sėdėdamas ant pečiaus, nieko neatsakė. Tas senis buvo 
Šaltis, jis manė: „Kaip nesušalo tas žmogus, būdamas plikas lauke?“ Jis padarė 
dar didesnį šaltį, manydamas, kad tas keleivis sušals. Tas Šaltis, užbėgęs keleiviui 
už akių, ir sako: „Ar nešalta?“ - „Šalta, tai šalta - kur aš nakvojau, ten to Žmogaus 
šešios avys sušalo“. Šaltis tuoj padarė atlydį ir grįžo namo. (Raseinių aps. Užr. 
J. Alijošius 1924.1.11. LTA 783/503.) 


LIETUVIŲ MITOLOGIŠKOS SAKMĖS 
X. UGNIS 


222. Ugnis reikia vožoti: jei ugnį palieki vieną, reikia tada pažegnoti, o jei nori 
užgesinti, gesink čystu vandeniu. Kadaise ugnis užpyko ant savo gaspadoriaus ir 
išėjo pasiulioti - užsidegė namas. Netoli buvo kito gaspadoriaus gyvenamas na- 
mas, tai iš to namo pradėjo ugnis kalbėti: „Tu išėjai pasiulioti, o aš neisiu, man čia 
gerai, aš čia paklota ir užklota, ir papenėta. Tik tu dabok, nesudegink mano gas- 
padoriaus akėčių“. O to gaspadoriaus akėčios stovėjo prie ano degančio namo 
pašaly pastatytos. Namas jau visas dega, tik žibt tas akėčias nuo sienos kas ir atver- 
tė. Tie namai sudegė, o akėčios liko nesudegintos. (Kazė Černiauskienė, 70 m.a., 
Lelėčkų k., Salako v. Užr. V. Dičiūnas 1938.II.8. LTA 1484/58.) 


223. Susitikę dviejų kaimynų ugnys: viena buvusi gerai užlaikoma, kita blogai. 
Blogai užlaikoma ugnis paklausus antrąją: „Kaip tave šeimininkas čienija?“ Toji 
atsakiusi: „Gerai, man patalą pakloja (užpučia) ir apkloja (peržegnoja)“. Blogai 
užlaikoma ugnis sakanti: „Manęs tai labai nečienija: atagalia ranka svaido po vi- 
sus pakraščius“. - „Tai ką gi tu darysi?“ - klausianti gerai užlaikoma ugnis. „Ma- 
nau eiti pasiulioti, - atsakiusi blogai užlaikoma ugnis, - tik tavo gaspadoriaus ar- 
klas stovi tvarto pašalėje“. Paskui kilęs gaisras, o kaimyno arklas nuvirtęs iš pašalės 
ir likęs nesudegęs. (J. Čeičys, 62 m.a., Aleknų k., Juodupės v. Užr. V. Čeičytė.) 


224. Gyveno du kaimynai: vienas ugnies negerbė, o kitas ją gerbė. Vienu laiku 
abi ugnys išėjo iš krosnių pasivaikščioti. Susitikusios kalbasi. Negerbiamoji ugnis 
sako: „Einam abi pasivaikščioti“. O gerbiama ugnis sako: „Aš neisiu, nes mane 
myli. Ir tu neik, kol mano gaspadorius iš tavo gaspadoriaus atsiims paskolintas 
akėčias“. Taip abi pasikalbėjusios ir grįžusios atgal. Atsiėmus iš kaimyno akėčias, 
negerbiama ugnis išėjo pasivaikščioti ir sudegino visus trobesius ir tą šeimininką. 
(Em. Kovarskienė, 67 m.a., Alotų k., Šimonių v. Užr. Br. Zulonas.) 


225. Kartą susitiko dvi ugnys ir viena jų sako: „Aš uliavosiu“. - „Kodėl tu ulia- 
vosi?“ - klausia antra. „Kad mano šeimininkė bloga: man nepakloja patalo ir pa- 
mazgom akis užpila“. - „Mano šeimininkė gera: man (patalą) gražiai pakloja ir 
mane užkloja, švariu vandeniu akis nuplauna. Tik kai uliosi, nesudegink mano 
šeimininko vežimo, kuris yra tavo ūkininko klojime“ . Klojimas sudegė, o vežimas 
liko sveikas. (J. Dulskienė, Kurtakių k., Kaišiadorių v. Užr. A. Ramanauskas.) 


226. Viena ugnis, kurios šeimininkas negerbė, ją teršdavo, sako kitai, kurią šei- 
mininkas gerbė: „Sese, sese, einam pasivaikščioti! Man niekas patalo nepakloja, į 
mane spjaudo“. Ta kita ugnis sako: „Eik, eik, tik mano šeimininko ratų neišva- 
žiuok. Aš neisiu - man patalą pakloja ir mane gerbia“. Ir užsidegė to šeimininko, 
kuris ugnies negerbė, daržinė, o toje daržinėje buvo to ūkininko, kuris ugnį gerbė, 
ratai. Kilus gaisrui, ratus žmonės išvilko, bet daržinė sudegė. (Em. Kupušienė, 
70 m.a., Trumpakojų k., Žeimelio v. Užr. H. Naunykaitė.) 


227. Vieną kartą susitiko dviejų kaimynų ugnys, jos ir ima kalbėtis. Viena klau- 
sia kitą: „Ar geras tavo gaspadorius?“ - „A, - sako, - labai geras: kai uždega, tai 
peržegnoja, kai eina gulti, tai vėl peržegnoja; ir pakloja, ir apkloja, gerbia - nelais- 
to nešvariu vandeniu“. - „O mano gaspadorius, - sako pirmoji, - tai labai netikęs: 
neužlaiko (gerai) manęs, neperžegnoja, vaikai spjaudo ant manęs, o kai pabaigiu 
degti, tai paima nuodėgulį ir meta pamazgos. Ale aš jį už šitas nedorybes nubausiu: 

imsiu ir uždegsiu klaimą“.- „Nedek dar, - sako antroji ugnis, - ba mano gaspado- 
riaus ratai yra tam klaime, katrą tu ketini uždegti“. Pirmoji ugnelė ir sutiko dar 
palaukti, lig tas gaspadorius atsiims ratus. Po kelių dienų ugnys vėl susitinka. 
„Na, - klausia viena, - arjau atsiėmė ratus tavo gaspadorius?“ - „Dar ne“, - sako 
ta. Trečiąkart ir vėl jos susitinka. „Dabar, - sako pirmoji, - tai jau tikrai deginsiu 
klaimą“. - „Kaip nori, - sako antroji, - ale tik nesudegink mano gaspadoriaus 
ratų“. - „Na, gerai, - sako pirmoji, - kai uždegsiu klaimą, tai savo kvapu ir iš- 
stumsiu laukan ratus“. Taip ir buvę: kai tik užsidegęs klaimas, tai ratai pro duris 
patys išvažiavę. (Sodelių k., Juodupės v. Užr. A. Pupienis.) 


228. Suėjo dvi susiedų ugnelės ir šnekasi. Viena ugnelė sako: „Aš niekur neisiu 
uliot, man ir čia gerai: man patalą pakloja ir užkloja“. Kita ugnelė sako: „Aš tai 
eisiu uliot - manęs nevožoja“. Ugnelė ir išėjo uliotų, ir sudegino (namus), susiedo 
vežėčios atliko. (U. Bimbienė, 70 m.a., Taraldžių k., Kamajų v. Užr. O. Kairytė.) 


229. Kalbėjosi dvi katės. „Aš šiandien uliosiu“. - „Nesuliok mano ratais tavo 
daržinėj“. O ten buvo ne katės, o ugnys. Daržinė sudegė, 0 ratai liko čieli, ba tie 
buvo kito gaspadoriaus. (Stiepeikių k., Obelių v. Užr. Pr. Aleksiejus.) 


230. Buvo labai nešvari šeimininkė, ji labai negerbė ugnies: būdavo, nešvariom 
kojom mindo, nešvariu vandeniu supila. O kita šeimininkė buvo labai švari, ji 
ugnį labai gerbė. Kartą suėjo abiejų šeimininkių ugnys ir tarpu savęs kalbasi. „Aš 
eisiu pasiuliot“, - sakos ugnis, kurios negerbė. O kita ugnis sako: „Tu nors nesu- 
degink mano šeimininko akėčių, kurios yra pas tavo šeimininką“. Ir išėjo ugnis 
pasiuliot. Sudegė visos trobos, o akėčios nuo sienos atvirto ir liko nesudegę. 
(Ap. Būgienė, 66 m.a., Salakas. Užr. E. Rūkštelytė.) 


231. Kalbasi dvi ugnys, Bogomila ir Agota, viena iš jų yra gerai užlaikoma, 
kita blogai. Blogai užlaikoma sako: „Degsiu savo gaspadorių, jis manęs nešiena- 
voja: neperžegnoja, lieja nešvariu vandeniu, keikia, spjaudo“. Gerai užlaikoma 
ugnis sako: „Mano gaspadorius yra labai geras, mane šienavoja, gerai užlaiko. 
Dar palauk ir tu, nedek, kol mano gaspadorius iš tavo gaspadoriaus daržinės 
pašalio atsiims ekėčias“. (M. Kazokaitienė, 87 m., Rimšonių k., Pašvitinio v. Užr. 
A. Antanaitytė.) 


232. Kitą kartą susitiko dviejų kaimynų ugnys ir kalbasi. Viena sako: „Degsiu 
savo šeimininko namus“. - „Palauk, nes tebėra dar mano šeimininko paskolintos 
akėčios, - sako antroji, - palauk, kol atsiims“ . Bet blogai laikoma ugnis nepaklau- 
sė savo kaimynės ir padegė (savo) šeimininko namus. (E. Šidlauskienė, Smilgių k., 
Kupiškio v. Užr. D. Kulikauskas.) 


233. Vieną kartą suėjo dvi kaimyninės ugnys ir kalbasi. Viena sako: „Aš eisiu 
pasilydavot“.- „Tai kodėl tu eisi?“ - klausia jos antra. Tada pirmoji pradėjo pasa- 
koti, dėlko ji išeisianti: „Mane labai negražiai užlaiko, esu apleista vaikais: vai- 
kai spjaudo, laisto nešvariu vandeniu ir daužo į visas puses“. Antra sako: „O 
mane labai gražiai užlaiko: pakloja patalą, peržegnoja; kada išsikūrenu, gražiai 
sužarsto ir vėl peržegnoja“. Kitą dieną toji gaspadinė, kurios ugnis taip skundė- 
si kitai, užsikūrė ugnį pusryčiams išsivirti, bet staiga ugnis išėjo iš mašinos ir 
visus namus sudegino. (O. Aranauskienė, 80 m.a., Liepynų k., Marijampolės v. 
Užr. J. Guzaitis.) 

234. Kartą gyveno du kaimynai: vienas užlaikė ugnį labai gerai, ją gerbė, kiek- 
vieną vakarą apkuopdavo ir peržegnojęs pakalbėdavo maldelę: „Gyvenk ramy- 
bėje su mumis, šventa Gabija“. Antras jos visai negerbdavo. Kartą ta blogai užlai- 
koma ugnis nuėjo prie kaimyno ugnies ir pradėjo skųstis, kad jos negerbia. „Manęs 
negerbia, - sako ji, - niekuomet neapkuopia, niekuomet nėra pasakę "šventa Gabi- 
ja, o vien tik 'ugnis', - tai aš kelsiuos ir juos sudeginsiu, nieko neišliks“. Tada 
antroji ugnis atsakė: „Mane visi labai gerbia ir myli. Gal ir jie pasitaisys, ir pradės 
tave gerbti, tik tu jiems apsireišk, pagąsdink“. - „Aš jau esu apsireiškusi: kartą 
buvau gerokai apdeginusi vaiką, bet vis tiek nieko negalima padaryti“. Po kurio 
laiko sudegė visi to kaimyno trobesiai: užsidegė naktį ir vos tik spėjo patys nuogi 
išbėgti. (Norvaišių k., Plungės v. Užr. P. Milvertas.) 


235. Kartą suėjo dvi ugnys ir pradėjo tarp savęs kalbėtis. Viena sako: „Aš savo 
šeimininko namą kursiu“. Antra: „Aš ne“. - „Kodėl tu nekursi?“ - „Mano šeimi- 
ninkė yra labai gera, mane sužarsto į krūvą (pakloja patalą) ir peržegnojusi pasa- 
ko: 'Ugnele Gabieta, sukurta žibėk, apklota gulėk, mūs griešnų nebudink, smer- 
čio dienoj pribūk“. (O. Kinderienė, Judžių k., Kaltinėnų-Taur. v. Užr. B. Kinderis.) 


236. Viena šeimininkė labai gerbdavo ugnį: peržegnodavo kurdama ir pakū- 
rus, ir balaną žmoniškai užgesindavo. O kita šeimininkė labai negerbdavo ugne- 
lės: užliedavo sutrom, norėdama užgesinti balaną, suduodavo į suolą. Ugnelės 
suėję ir kalbasi. Ta ugnis, katra buvo gerbiama, sako: „Aš niekur neisiu ulioti, 
man ir čia gera: man patalą pakloja ir užkloja“. O kita ugnis sako: „Aš eisiu uliotų, 
mane muša ir nei man patalo pakloja, nei užkloja - užlieja mane sutrom“. Visa 
ugnelė, sako, jaučia. Toji ugnelė, katros negerbdavo, išėjo uliotų ir sudegino: visi 
namai sudegė, tik vištelė po prieklėčiu atliko ir vežėčios. (B. Tumonienė, 76 m.a,, 
Taraldžių k. Kamajų v. Užr. O. Kairytė.) 


237. Jaujoje gulėjo bernas. Jaujos durys buvo atidarytos, pečiuje ugnis buvo jau 
išsikūrenusi. Į jaują pro duris įėjo kita ugnis, kaip koks maišas, ir įlindo į krosnį. 
Ugnys pradėjo tarp savęs kalbėtis. Viena, kaip matyt, atėjūnė, sako: „Aš einu ant 
pauliavonės, - mano gaspadorius visai manimi nesirūpina, degsiu jį. - „Degsijį, 
tai degsi, ale pas jį yra mano gaspadoriaus kopėčios, jas tai nedegyk, jos niekuo 
nekaltos“, - sako antroji ugnis. „Gerai, nedeginsiu“, - sutiko atėjūnė ugnis ir išėjo 
pro duris. Kai bernas išėjo laukan, tai kaimyno jauja jau degė. Prie jos stovėjo 
skolintos kopėčios, - kai stogą spaliavo, buvo iš kaimyno paėmęs. Vėjas buvo ne 
iš tos pusės, iš kurios stovėjo kopėčios, todėl jas žmonės ir nuvilko tolyn. Daugiau 
viskas sudegė. (J. Gusta, 57 m.a., Juodkėnų k., Girkalnio v. Užr. J. Kelmickas.) 


238. Yra pasakojama apie dviejų kaimininkų ugnių pašnekesį. Buvusios viena- 
me name dvi šeimininkės: viena ugnį labai prižiūrėdavo, o kita visai ne. Velykų 
Šeštadienį toji šeimininkė, kuri ugnį gerai prižiūrėdavo, ėmusi ir užsnūdusi prie 
krosnies, ir išgirdusi kalbantis. Viena ugnis sakanti: „Bepigu tau čia gyventi: esi 
prižiūrima, visuomet aptaisoma, o aš visai ne - aš jau turbūt čia nebegyvensiu“. 
Antroji sakanti: „Neik, ar tau negaila manęs palikti?“ Pabudusi šeimininkė tą kal- 
bą papasakojo antrajai, bet jos pamanė, kad taip sau (prisisapnavo) ir nieko neda- 
rė. Velykų rytą užsidegė gyvenamos trobos galas tos šeimininkės, kuri ugnies ne- 

239. Kartą gyveno viename name dvi šeimos: viena gyveno vienam namo gale, 
kita antram. Viena šeimininkė ugnį labai mylėjo: kai vakare sudegdavo malkos ir 
jų daugiau nebereikėdavo kurti, ji sukrapštinėdavo anglis į gražią rundiną krūve- 
lę ir peržegnodavo. Antroji, pabaigus (ugniai) degti, paimdavo kačergą, išmaišy- 
davo anglis po visą krosnį, kitos net ant žemės nukrisdavo. Vieną vakarą, kai visi 
sugulė, suėjo abi ugnys į kaminą ir kalbasi. Nemylima ugnis sako: „Aš eisiu pa- 
uliavoti, nes mane mano šeimininkė užrūstino“. - „Aš neisiu uliavoti, nes mano 
šeimininkė mane labai myli: kai vakare baigia malkos degti, mane šiltai užkloja“. 
Tada nemylima ugnis atsakė: „Manęs visai nemyli: vakare manęs niekas neužklo- 
ja, tai aš esu priversta eiti uliavoti“. Ir ji, išlindusi per kaminą, uždegė tos savo 
šeimininkės namo galą. O mylima ugnis nuėjo į savo vietą miegoti. Visas namo 
galas, kuriame gyveno ta blogoji šeimininkė, sudegė, o antras namo galas liko 
ugnies nepaliestas. Be to, dar prie to sudegusio namo galo buvo pakabintos antro- 
sios šeimininkės ekėčios - ir tos liko ugnies nepaliestos. (P. Vaičkienė, 40 m.a,, 
Palabakščių k., Eržvilko v. Užr. J. Urbutis.) 


240. Kitą kartą kalbasi dvi ugnys iš susiedų. Tai viena sako, drebinas: „Ui, ui, 
ui - kaip šalta! (dukart). Aš zaras '/vėdinsiuos' - manęs nieks neužkloja...“ Antra 
sako: „Aš nevėdinsiuos, mane prižiūri, gerai užlaiko“. Nepoilgo ir kilo iš nakties 
gaisras pas tą gaspadorių, kur ugnatė žadėjo vėdintis. (O. Marcinkienė, 70 m.a,, 
Narbučių k., Kruopių v. Užr. J. Marcinkus.) 


241. Dviejų gaspadorių piemenys, ganydami bandą, kūreno ugnį. Staiga nuo 
vienos ugnies į kitą nusirito žarija ir klausia: „Ar tau gerai: ar tave šėnavoja, ar 
pakloja, ar užkloja?“ Ši atsakė: „Man gerai: ir pakloja, ir užkloja mane“. Tuomet 
antroji sako: „O man, sesule, su ta šluota, kur vaikų mėšlą šluoja, akis išbrauko. 
Aš jiems parodysiu, kaip reikia ugnį šėnavot“. Ant rytojaus sudegė visas to žmo- 
gaus turtas. (Malinauskas, Skaisčiūnų k., Marijampolės v. Užr. A. Malinauskas.) 


242. Viena šeimininkė blogai užlaikė ugnį. Kartą, pakūrus krosnį, padavė vai- 
kams košelės ir išėjo karvių melžti. Grįžus žiūri - durys lig galui atidarytos, o 
vaikai jai sako: „Mama, mama, mėlyna pakštelė, kaip rankovė, įskrido pečionėn ir 
ėmė šnekėtis, kad jos akelės užaugę purvu, kad jai vaikai išbadę akeles, ją sumai- 
gę. Ana čia nebūsianti, eisianti pasiuliot. O geroji ugnelė prašanti: 'Mano ugnele, 
mano gaudingėle, nerušėk manos gaspadinės, neik į ją uliot, manos nekliudyk: 
ana mane šėnavoja, man patalą pakloja ir prikloja. Mano ugnele, neik pas mano 
gaspadinę“. Kai močia įėjus, tuoj jos ugnelė išėjus uliot: kaip rankovė ir nuėjus 
dangčiu, užsidegę. Tos, katra šėnavojo ugnį, namai buvo netoli, bet nesudegino, o 
katra nešėnavojo, tos sugruzdėjo ant vietos. Kaip savo akį šėnavoji, taip ir ugnelę 
šėnavok. (Dūkštas.) 


243. Pas vieną kaimyną ugnis buvo gražiai užlaikoma: ją rytą nuklodavo, o 
vakare paklodavo patalą ir užklodavo (peržegnodavo, prieš kuriant ir išsikūre- 
nus, užkasdavo pelenais). Kito kaimyno vaikai negerbė ugnies: į ją spjaudydavo, 
žarstydavo, draskydavo, liedavo pamazgomis. Kartą išėjo ugnys pasivaikščioti ir 
ėmė kalbėtis. Viena sako: „Tai, kad sunku man gyventi, vaikai manęs labai neken- 
čia: spjaudo, drasko mane, nešvariu vandeniu pilsto“. Antroji sako: „Mane tai 
labai myli: man kiekvieną dieną pakloja patalą, mane užkloja, apkamšo, man tai 
gera gyventi“. Pirmoji sako: „Aš nebūsiu, aš išeisiu, kad manęs taip nekenčia“. 
Antroji atsakė: „Tik kai eisi, tai mano namų neužkabink“. Blogai užlaikoma 


LIETUVIŲ MITOLOGIŠKOS SAKMĖS 


kaimyno ugnis ir išėjo, bet kaip ėjo, tai visus trobesius sudegino. (El. Katinytė, 
60 m.a., Pašvitinys. Užr. Em. Kuzavienė.) 


244. Viena šeimininkė, būdavo, ugnį sukopinėja į krūvikę ir peržegnoja, o ant- 
roji išmėto, išmėto ir palieka neperžegnotą ugnelę. Vieną vakarą tos ugnelės susi- 
ėjo ir kalbasi tarp savęs. Viena sako: „Aš paliksiu savo šeimininkę, nes ji manęs 
nemyli: aš kiekvieną vakarą turiu bleisėti nuoga ir laukti svetimo Žmogaus išmal- 
dos, - manoji šeimininkė manęs niekuomet neužkloja ir neperžegnoja“.Susijuokė 
antroji ugnelė ir sako: „Aš neisiu iš savo šeimininkės, nes ji mane myli: kaip tik 
pabaigia virti, tuojau niekur negaišuodama mane sukopinėja, užkloja, peržegnoja 
ir gražiai padėkoja už visą dienos gerą. Pradėjo aušti, ir ugnikės išsiskirstė. Apie 
penktą valandą nakties blogosios šeimininkės namas buvo paskendęs liepsnose. 
Tai matai, kaip yra, kad neprižiūri ir negerbi ugnies. (L. Daunorytė, Raseiniai. 
Užr. M. Vaičekauskaitė.) 


245. Kai dvi ugnys susieina, tuojau ir šnekasi. Kartą viena sako: „Ar tu turi 
gerą šeimininkę, ar tave apžiūri?“ Jei atsitinka, kad ta turi gerą šeimininkę, tai ir 
atsako užklaustoji: „Gerą“. O tada kita ugnis skundžiasi: „O aš, - sako, - negerą 
turiu: mane patalėliais neužkloja, man šalta, - aš išeisiu vandravoti“, - žada blo- 
gai užlaikoma ugnis. (V. Tverkuvienė, 75 m.a., Sūkuriškių vk., Raseinių v. Užr. 
A. Valinčiūtė.) 


246. Viena ugnis sako: „Aš išeisiu iš savo namų, bet kai išeisiu, tai nei kuolo 
galo nepaliksiu. Antra sako: „Aš neisiu, nes mane gerai užlaiko“. Jeigu ugnį ne- 
gerai užlaiko, tai per braškėjimą žada išeiti. (Ungurinių dv., Marijampolės v. Užr. 
V. Akelaitis.) 


247. Kartą susiėjo du ugnies kamuoliai ir kalbasi. „Mano gaspadinė gera: su 
šluotele kaseles sušukuoja ir peržegnoja“. O antroji sako: „Prasta (mano) gaspadi- 
nė, su koja užspiria, - deginsiu, neiškentėsiu“. (Alksnų k., Kaltinėnų-Taur. v. Užr. 
A. Brazdeikis.) 


248. Vieną kartą vieno kaimyno ugnis sako kito kaimyno ugniai: „Mane šeiminin- 
kė labai myli ir su lapuota šluota glosto“. Antra sako: „O manęs nemyli, aš bėgsiu'. Ir 
tuojau pradėjo namai degti. (Labardžių k., Kaltinėnų-Taur. v. Užr. A. Brazdeikis.) 


To paties tipo sakmių (apie dviejų ugnių pokalbį ir įžeistos ugnies žadėjimą 
atkeršyti) buvo užrašyta ir daugiau variantų, bet jie nieko nauja neduoda, nes 
užrašyti ne pagal pasakotojų žodžius, o tik trumpai atpasakojamas turinys; be to, 
kartais ir pasakotojų galėjo būti ta žinia trumpai pateikta. Tad bus pasitenkinta 
čia sužymėjus tik tų variantų užrašymo vietas bei jų skaičių (nr. 223-248 buvo visi 
užrašyti 1940 m.): Zarasai (3 var.), Dusetos (4 var.), Salakas (3 var.), Antazavė (2 
var.), Daugailiai, Siesikai, Utena (2 var.), Kamajai, Dūkštas (2 var.), Obeliai (2 var.), 
Rokiškis (3 var.), Juodupė, Vabalninkas, Pašvitinys, Žeimelis, Kaišiadorys, Žiež- 
mariai, Aukštadvaris, Vievis (2 var.), Žasliai, Rumšiškės, Liudvinavas, Kaltinė- 
nai-Taur. (2 var.), Girkalnis (2 var.), Raseiniai (2 var.), Tauragė, Kražiai, Užventis, 
Viduklė (2 var.), Laukuva, Šilalė (2 var.), Batakiai. 

Visos šio skyrelio sakmės paimtos iš LTA rankraščių, tai 1940 m. anketos apie 
ugnį daviniai. Kita tos medžiagos dalis buvo paskelbta Margučio žurnale, 1953, 
Nr. 12, p. 9-14. 

Šią sakmę ėmėsi tyrinėti įžymus estų folklorininkas Oskaras Looritsas, tačiau 
tik pirma jo studijos dalis tebuvo atspausdinta vokiškai: Das misshandelte und sich 
rūchende Feuer, I. Tartu 1935, 90 psl. Pirmiausia jis surinko ir vokiškai išvertęs at- 
spausdino pačius variantus, rastus šiose tautose: suomiuose, Suomijoje gyvenan- 
čiuose šveduose, estuose, lyviuose, latviuose, lietuviuose (tik tris variantus iš J. Ba- 
sanavičiaus Lietuviškų pasakų, I, 1898, p. 130-132), guduose, rusuose, ukrainiečiuose, 
rumunuose, Aukštosios Silezijos vokiečiuose, pagaliau net Sibire gyvenančių tau- 
telių tarpe, būtent ostjakuose, samojeduose, abakan-totoriuose, buriatuose ir ja- 
kutuose. Būdinga, kad katalikiškoje Vakarų ir protestantiškoje Vidurio bei Šiau- 
rės Europoje ši sakmė neužtinkama. Todėl Looritsas mano, kad sakmė turinti ryšio 
su ortodoksine arba graikų bažnyčia, o gal net su Bizantijos kultūrine įtaka. Lietu- 
viai, aišku, ją gavo iš rytinių slavų, kaip ir kitos Pabaltijo tautos ir sibiriokai. 

BIBLIOGRAPHY, SUMMARY, 
AND REFERENCES 


The border-line between tales and legends is not always clear, therefore, every 
collection of folktales contains some legends, and vice versa. Some collections, 
however, deal especially with legends. The most important collections of Lithua- 
nian legends are mentioned here. 

A.G. Langkusch published an important collection in German with slight lite- 
rary flavour: „Litauische Sagen“ in Altpreussische Monatsschrift (Konigsberg, 1878), 
v. 15, p. 412-459. 

J. Basanavičius“ small collection „Fragmenta mythologiae“ in MLLG, II, 57- 
120, 177-187, 340-151, gives some legends on fairies, thunder, devil, etc. in Lithu- 
anian and German. His Lietuviszkos pasakos in two parts (Shenandoah, 1898 and 
1902) contains 320 items, mostly legends, especially in the first part. Another large 
collection, edited by J. Basanavičius. Iš gyvenimo lietuviškų vėlių bei velnių (Chica- 
go, 1903, 3rd ed. 1921) contains 813 items on devil, dead man, and all kind of 
spirits. 

M. Dowojna-Sylwestrovicz published in Polish two volumes of Podania žmuj- 
dzkie (Warszawa, 1894), containing some 300 legends, written down in Lower Lit- 
huania or Žemaitija. 

J. Elisonas published a volume of narratives dealing with God in shape of an 
old man: Dievas senelis (in: MT, v. 9, Kaunas, 1935). Contains many legends of 
origin. The material was taken from manuscripts (notations made by high school 
students) and printed fources. A summary in German and references are added 
by J. Balys. 

A large edition of legends to three volumes from unpublished manuscripts of 
the Lithuanian Folklore Archives was prepared in 1936-1940 under the editors- 
hip of J. Balys. One volume only has been published: Lietuvių liaudies sakmės, I (in: 
Lithuanian Folklore, series A, Kaunas, 1940, 448 p.) It contains 890 legends of ori- 
gins and the devil with a summary in English. World War II prevented the prin- 
ting of the two remaining volumes. The censorship office of the German occupa- 
tional authorities kept the manuscripts for two years and refused to give a clearance 
for publication. I made selection from this large manuscript and carried them ab- 
road with me upon leaving Lithuania in 1944. After settling in the United States, I 
succeeded in enlarging this selection with new recordings from American Lithua- 
nians, and I published parts of the materials in three separate books: Lithuanian 
Historical Legends (Chicago, 1949, 101 p., 95 nos., motiv-index in English); Ghosts 
and Men, Lithuanian Folk Legends about the Dead (in: A Treasury of Lithuanian 
Folklore, I, Bloomington, Ind., 1951, 126 p., 166 nos., motiv- index in English); and 

finally the rest of the materials, which I had carried with me for ten years in two 
continents, are being presented in this volume. 

No international classification of folk legends exists, and it is doubtful that 
anyone will succeed in arranging a workable system, because folk legends are 
more national than international. Several systems have been tried, including my 
own (in TD, II, 1935), however, without even modest success. Being shorter and 
composed of a few motives, the legend is better adopted to Stith Thompson's Mo- 
tHiv-Index of Folk Literature. I am giving, therefore, references to this index in the 
summary which follows. It is obvious, however, that many motives do not have 
adeguate numbers in Thompson's index. While working for some years, in 1948- 
1952, ona new and revised edition of the Index, I made numerous suggestions for 
the introduction of new numbers, and these are marked with an asterisk in this 
summary (see below). However, the final edition of Thompson's index is not rea- 
dy and some of my proposals may be dropped or changed in the event other 
solutions are found. 


ABBREVIATIONS 


Arch. = Archives of American Lithuanian Folklore, J. Balys“ collection. D = 
diary; R = reel of tape recordings. 

Bal. sak. = Balys, J. Lietuvių liaudies sakmės, I (Lithuanian Folk Legends). Kau- 
nas, 1940). 

Bar. = Baranowski, A. Litauische Mundarten. Bd. I, Texte. Leipzig, 1920. 

Bezz. = Bezzenberger, A. Litauische Forschungen. Gėttingen, 1882. 

Capp. = Cappeller, C. Litauische Mūrchen und Erzūhlungen. Berlin, 1924. 

Dauk. = Daukantas, S. Pasakas massių. Vilnius, 1932. 

Dow-Sylw. = Dowojna-Sylwestrovicz, M. Podania Žmujdzkie. I-II. Warszawa, 1894. 

EO = Etnografičeskoe obozrenie. Russian ethnographical journal. 

Kar. = Karlowicz, J. Podania i bajki ludowe zebrane na Litwie staraniem. - 
Zbior wiadomošci do antropologji krajowej, Krakow, 1887, t. XI-XII. 

Lang. = Langkusch, A.G. Litauische Sagen. - Altpreussische Monatsschrift, 1879, 
v. 15, p. 412-459, 

Lesk-Brug. = Leskien, A. und Brugman, K. Litauische Volkslieder und Mūrchen. 
Strassburg, 1882. 

LMD = Ms. in Lietuvių mokslo draugija (Lithuanian Scientific Society), Vilnius. 

LP = Lietuviszkos pasakos by J. Basanavičius. 2 vols., Shenandoah, 1898, 1902. 

LPY = Lietuviškos pasakos yvairios by J. Basanavičius. 4 vols., Chicago, 1904- 
1905, 4th ed. Kaunas, 1928. 

LTA = Ms. in Lietuvių tautosakos archyvas (Lithuanian Folklore Archives), 
Kaunas and Vilnius. 

LTL = Lietuvių tautosakos lobynas (A Treasury of Lithuanian Folklore), I-II, 1951. 

LV = Iš gyvenimo lietuviškų vėlių bei velnių by J. Basanavičius. Chicago, 1903, 3rd ed. 
Kaunas, 1921. 

LŽV = Ms.in Lietuvos žemės vardynas (Archives of Lithuania's Toponymics), 
Vilnius. 

MLLG = Mitteilungen der litauischen literarischen Gesellschaft. 5 vols., Heidelberg, 
1883-1912. 

MT = Mūsų tautosaka. 10 vols., Kaunas, 1930-1935. 

Schl. Lit. = Schleicher, A. Lituanica. - Sitzungsberichte der kais. Akademie der Wi- 
ssenschaften in Wien, 1853, v. XI, S. 76-156. 

Scheu = Scheu, Hugo. Kan žemmaitei mon passakoje. (Ms.) 

Specht = Specht, F. und Boehm, M. Lettisch-litauische Volksmūrchen. Jena, 1924. 

TD = Tautosakos darbai (Folklore Studies, publication of the Lithuanian Folklo- 
re Archives), 7 vols., Kaunas, 1935-1940. 

TŽ = Tauta ir žodis (Nation and Word, publication of the University of Kau- 
nas), 7 vols., 1923-1931. 

Wolt. chrest = Wolter, E. Lietuviška chrestomatija. I-II. St. Peterburg, 1903, 1904. 

ŽS = Žyvaja starina. Russian folkloristical journal. 


References are limited to the Lithuanian material only. Foreign parallels have been 
omitted, because the book would grow too big and its publication be too costly. 


I. PERKUNAS (THUNDER-GOD) 


Studies: J. Basanavičius, „Iš senovės lietuvių mitologijos“ in Lietuvių Tauta, 1926, 
v. IV:1, p. 5-26. - J. Balys, „Der Donner im litauischen Volksglauben“ in TD, 1937, 
v. III, p. 149-238. - J. Balys, „Donner und Teufel in den Volkserzaehlungen der 
baltischen und skandinavischen Vėlker, eine vergleichende volkskundliche Stu- 
die“ in TD, 1939, v. VI, 220 p. 

1-2. Perkūnas hunts the devil. (Aa-Th. 1148A.) During a thunderstorm the 
hunter helps Perkūnas (A189.1.1.1*) take vengeance upon the devil mocking thun- 
der by shooting him with a gun charged with a silver coin or button (G303.25.7.1.*). 
Perkunas rewards the hunter with a magic gift (D811): an infallible gun (D1653.1.7), 
an inexhaustible powder-horn, or similar object. Refs.: TD, VI, p. 53-85 (46 var.) 

3-5. The devil, persecuted by Perkūnas, seeks shelter among people. No. 3: 
During the thunderstorm the devil in the shape of a man or an animal (bird) tries 
to get near people (G303.6.3.1.1*). No.4: The devil hides himself in the folds of the 
gathered-up skirt of a woman (G303.8.9.2*). No.5: The devil begs to be admitted 
into a house; he was deceived concerning thunder (K1177*) and was slain. 

Refs.: TD, IV, no. 616; VI 87-100 (20 var.)/ Bal. sak., nos. 529-533/ TD, VII, nos. 
244-245. 

6. Devil guarrels with Perkūnas (A162.3.1.3*.) God says that he will persecute 
and strike devil hidden anywhere: in a house, tree, mountain, church, altar, etc. 
(G303.6.3.1.) However, Perkūnas cannot slay a devil who hides under a sward. 
Refs.: TD, VI, 101f. (7 var.). 

7-8. Perkūnas strikes dead the man's creditor. A man borrows money from the 
devil. When at the end of the term the man comes to pay his debt, he is told that 
the devil (or some other spirit) has been struck dead by Perkūnas, and the man 
may keep his money. (F342.2*.) Refs.: TD, VI, 163-195 (25 var.). 

9. The devil and the wedding feast. (Aa-Th. 1165.) A farmer promised to invite 
a devil to his wedding Not really wanting to have such a guest, the man told the 
devil that among the guests would be God himself, the Virgin Mary, and several 
saints. The devil did not object. The devil refused, however, to come when he 
heard that Perkūnas, who had hurt badly the devil's side seven years ago, would 
play music at the wedding. (A162.3*.) Refs.: TD, VI, 137-161 (18 var.) 


II. FAIRIES 


For the whole chapter see: J. Balys, „Die Sagen von den litauische Feen“ in Die 
Nachbarn, Gėttingen, 1948, v. 1, p. 31-71. Following legends have been translated 
in full into German and published in that paper: 13-24, 26-34, 36-43, and 47. 

10. Laumė (fairy) helps a poor boy to get girl he wanted. (N815*.) 

11-13. Fairies and a child. The fairies take care of and leave presents to a 
child who accidentally was left outside for the night by the poor mother; anot- 
her child left outside on purpose was strangled by the same fairies. (F318*.) Rets.: 
Dauk., 109, no. 92/ Dow. Sylw., I, 40; II 77/ Kar., XII, 35, no. 71/ Les-Brug., 79=LPY, 
I, 168, no. 97/Bezz., 42/ ŽS, 1894, p. 255 no. 1=LPY, II, 73, no. 50/MLLG, IV, 518, 
no.4 (=Capp., 36, no. 15B); p. 520, no. 5 (=LPY, III, 311, no. 185)/LP, I, 103, no. 2; 
p. 105, no. 7; II, 191, no. 1; p. 199-201, nos. 34-37/LPY, II, 69 f., no. 44; p. 71, 
no. 48; III, 314, no. 189; IV, 133, no. 128/ Capp., 36, no. 15B/ TD, III, 58, no. 405; 
IV, no. 624. 

14-15. A youth annoys the fairies. Usually a bold boy bothers the fairies when 
they are taking a bath. The boy is persecuted by fairies and barely escapes their 
fury, or heis captured and killed. (F361.10*.) Refs.: Les-Brug., 79=LPY, I, 169, no. 98/ 
MLLG, II, 61; IV, 516/ LP, I, 108, no. 19; p. 109, no. 21; II, 148, no. 11; p. 195, no. 11, 
p. 197, no. 20/LPY, I, 72, no. 26; II, 69, no. 44; p. 70, no. 45; IV, 132, no. 125. 

16. A fairy works in the field or at home for man. (F271; F346.) Refs.: LP, II, 193, 
195f., nos. 13-17/LPY, I, 70. 

17. A fairy seen in a barn. 

18. Alleged fairies' spinning wheels found. 

19-20. Fairies spinning. (F346.) There must be no lack of material when fairies 
undertake the spinning for a mortal woman, otherwise fairies will spin up the 
very hairs or intestines of the woman who called fairies tor help. However, by 
some ruse or other, the woman succeeds in outwitting the fairies, e.g. by exclai- 
ming: „Fairies, heaven is afire and children are crying bitterly“. The fairies run 
outdoors and the woman locks them out. (F381.8*.) Refs.: Kar., XII, 36, no. 72/ 
MLLG, II, 58; IV, 517, nos. 2-3/LP, I, 107, nos. 15-16; p. 115, no. 27; II, 195, nos. 12- 
13; p. 196, nos. 14-16 and 19; p. 197, nos. 21-23/LPY, II, 69, no. 44; p. 71, nos. 46- 
47; IV, 139, no. 133. 

21. Fairies make a polite girl into an excellent weaver. Cf. LPY, I, 71f.: fairy 
weaves for a woman who must guess fairy's name. 

22. Fairies shear the sheep. The man hides himself in the stable to watch the 
sheep. Fairies are about to shear him, too. (F361.11*.) See also no. 131. Refs.: Dow- 
Sylw., I, 143/ Wisla, XXVIII, 323, nos. 2-3/ TŽ, III, 335, no. 2/ TD, III, 14, no. 74. 

23-24. Fairies are afraid of the flax field or flax blossom. (D965.13.1*.) Knowing 
this, the man takes away fairy's bag of provisions and hides himself in the flax 
field. Refs.: LP, I, 109, no. 22/LPY, II, 72, no. 49/MLLG, IV, 524ff., nos. 7-8=LPY, 
III, 312, no. 187/ TD, IV, no. 610/ Bal. sak., nos. 673-675: the same with a devil. 

25. Fairies' treasure. Looting man was surprised by fairies and his neck was 
broken. Ref.: LP, II, 204, no. 50. 

26. Fairies come to the dancing parties in the village. Ret.: LP, I, 107, no. 1. 

27. Boy enjoys an unknown girl (a fairy) for the whole night and scarcely 
survives. 

28. Fairies walk and talk with a lonely traveler at night. 

29. Fairies tickle a man surprised at night alone. Ref.: LP, I, 103, no. 1. 

30. Fairy is overheard talking with her children. 

31. Fairy's mate and child seen in a barn. 

32-34. Mortal man catches a female nightmare or fairy and marries her. (F304.3; 
T111.) Refs.: Schl. Lit., 106=LPY, I, 69f.=Specht, 183, no. 9/Bezz., 41, no. 7=Volt. 
chrest., II, 286, no. 56=Capp., 42, no. 15E/LV, 204f., nos. 11-12/TD IV nos. 507f. 
Cf. J. Balys, Lietuviškos pasakos, (Chicago, 1951), p. 73f. 

35-40. Fairies are busy washing and bleaching their linen; they work evenings at 
certain places near water. (F271.4.) Refs.: MLLG, IL, 58f.; IV, 522, no. 6/ LP, I, 106, nos. 
13-14; II, 193, no. 5; p. 195, no. 12, p. 196f., nos. 19-24/LPY, I, 71; IV, 139, no. 132. 

36. The fairies gift. The linen is given to a man who chances to find fairies at 
eve busy with washing and rinsing their linen and greets them kindly. (F348.6*.) 
What is given never should be measured or counted. Refs.: Schl. Lit., 107=LPY, I, 
70=Specht, 184, no. 9/ MLLG, IV, 523, no. 6=LPY, III, 312, no. 186/ LP, I, 115, no. 26; 
II, 191, no. 1; p. 193, no. 5; p. 196, no. 18; p. 197, no. 24/LPY, III, 317, no. 193; IV, 
140, no. 135/LV, 183/ TŽ, III, 335f., no 3/Cf. LV, 183, no. 39; p. 195f., nos. 75-78: 
coal or dung presented by fairies turns to gold. (F342.1.) 

41. Fairies like to take a bath or swim. Refs.: LPY, II, 195, no. 10/ TD, III, 46, 
no. 381; VII, no. 277. 

42. Fairies exchange new-born children. (F321.1.) Refs.: Kar., XI, 235, no. 3/ LP, 
I, 105, nos. 9-12; II, 197f., nos. 25-33/ LPY, I, 68f.; III, 315f., nos. 191-192.; IV, 133, 
no. 127; p. 134, no. 129/LV, 309, no. 45/MLLG, II, 57/ Capp., 35, no. 15A/TZ, III, 
333f./ TD, III, 59, no. 406/ Cf. Bal. sak., nos. 525-26. 

43. Changeling wonders about cooking of water in egg-shells. (F321.1.1.1.) Refs.: 
Schl. Lit., 104=LPY, I, 67=Specht, 182, no. 9/ LP, II, 198f., nos. 30, 32/LPY, I, 67; III, 
316, no. 192. 

44-45. Fairies predict the future of a new-born child. (F312.2.) Refs.: LP, I, 103, 
nos. 3-6; p. 105, no. 9; II, 194, nos. 6-7; p. 201, no. 38/J. Balys. Lietuviškos pasakos, 
(Chicago, 1951), p. 58-61/Cf. LP, II, 194f., nos. 8-9: fairy advises man where his 
luck lies. 

46-47. Cruel stepmother mistreats stepdaughter (G205.1*). Helpful cow per- 
forms spinning task assigned to orphan girl (H1092.1.1*). A fairy helps girl and 
punishes cruel stepmother. 

Various adventures with fairies: LP, II, 191f., nos. 2-3/ MLLG, IV,526, no.9=LPY, 
III, 313, no. 188: fairy and hunter/LV, 191, no.67/ Capp., 36, no. 15C/ TD, IV, no. 643. 


III. COBOLDS 


Studies: J. Basanavičius, „Trakų ir lietuvių mytologijos smulkmenos“ in Lietu- 
vių Tauta, III. - J. Balys, „Aitvaras“ in Gimtasai kraštas, 1934, nos. 2, and 3-4. 

48-51. Hatching out a cobold. He is hatched from a seven years old cock's egg 
kept under the armpit, or from a boar's testicle put into a certain place. (F481.0.1.1*.) 
Refs.: Bezz. 61-64 (6 var.)/L. Geitler. Litauische Studien. (Prag, 1875), p. 90/ Volt. 
chrest., II, 316/ EO, 1891, p. 231, no. 2/ LP, I, 126, no. 1; II, 130, no. 2; p. 135, no. 1. 

52-55. The purchase of a cobold. (F481.0.1.2*.) It is bought usually in Riga or 
Koenigsberg from a German merchant. On returning home the man should greet 
his wife or mother, saying, „May the devil enter your heart“. The man, however, 
changes the greeting into scorn for the devil, and the cobold runs away. Refs.: LP, 
I, 128, no 10/ Volter. Lit. Katechismus, 84. 

56-57. The discarded cobold. A man taking a purchased cobold home in a box 
is overpowered by curiosity and looks into the box contrary to the instructions 
given to him (C321). Finding only a trifle in it (a piece of charcoal, a fly, etc.), he 
believes himself cheated, and throws the box away. Passing the same place again 
a year later, he finds there a heap of grains or money. The cobold was a real one. 
(F481.0.1.2.1*.) 

58-61. Accidentally getting possession of a cobold. A rope is found in the fields 
and is hung over the manger in the stable, and these become full of oats. 

(F481.0.1.4*.) To get rid of the evil being one must carry the object to the place 
where it was found. Ref.: ŽS, 1894, p. 488=LPY, III, 325, no. 197. 

62-64. The master misunderstands cobold's guestion. The cobold asks the man 
in incomprehensible words what he should bring, e.g. money or bast shoes. The 
cobold brings heaps of worn out bast shoes, or dung. (Cf. F481.1.) 

65-72. The cobold's service. The different shapes and species of cobolds: there 
are cobolds bringing grain, money, or dairy products. The master has to accept 
everything he is given: coal turns to money, wood to meat, etc. (F481.2.) Refs.: 
Bezz., 63 f./ LP, II, 130, no. 1; p. 131-134 nos. 3-25/ Volt. chrest., II, 317/ TD, VII, 
nos. 250-254. 

73,74. The milk cobold. A guest at night hears a cobold vomitting up cream, 
icottage cheese, butter and filling dishes with these foods. In. the morning the 
guest declines to eat food prepared from cobold's, dairy products. Refs.: LP, I, 127 
no. 6/ TD, VII, nos. 246-247. 

78-80. Offended cobold's revenge. (Cf. F481.1.) Having eaten the cobolds' fo- 
od (scrambled eggs), thehind puts dung inits place. The cobolds in their wrath set 
the house on fire. The man, having overheard where the cobolds went for shelter 
destroys them by casting the object into the fire. Refs.: Dow-Sylw., II, 228/ LP, I, 
127, no. 4/LPY, II, 151, no. 91; III, 328, no. 199/ Volt. chrest., II, 319/EO, 1891, 
p. 231, no. 2/ TŽ, III, 337/ TD, VII, nos. 248f. 

81-84. The cobold and the miller. The servant or the daughter-in-law, grinding 
with a handmill, never finishes a small measure of grain which mysteriously re- 
mains inexhaustible. Finally the miller discovers and kills the grain-vomitting „cock“. 
(F481.2.1*.) Refs.: LP, I, 127, no. 5; p. 128, no. 7; II, 327, no. 198/LPY, III, 327, no. 198; 
IV, 78, no. 82/ Volt. chrest., II, 317/ MT, V, 111, no. 1252/ TD, IV, nos. 617-618. 

85-87. Protection of property from the stealing cobold. (Cf. F480.3.) 

Cobold surprised by stealing: LP, I, 128f., nos. 8, 11, 12, 15; II, 135f., nos. 28-29/ 
TŽ, III, 338f., no. 3. 

How to force a cobold to drop his booty on the fly: Bezz., 61f./ LP, I, 127, nos. 2f.; 
p. 129, no. 13; II, 130, no. 1/ Volt. chrest., II, 319. 

88-96. Obligations of the cobold's master. He must feed the cobold with scram- 
bled eggs (F481.0.1.3*). Usually he sells his own soul to the devil. If during lifetime 
he does not succeed in getting rid of the cobold, upon death he falls into the de- 
vil's claws and haunts places. (F481.3.) Refs.: Dow-Sylw., II, 401/Bezz., 62f./ LP, 
II, 130, nos. 1-2/ LV, 264, no. 26, p. 324f., nos. 61-62. 

97. Brownies. The little folks make shoes for a cobbler at night. Presented with 
new clothes, they leave the place and never return. (F451.5.10.9.) Refs.: LP, II, 135- 
138, nos. 2-9, 13/ TD, III, 56, nos. 399-400. 

98. A servant girl who was invited to attend the christening party of the little 
folks, stayed there tor ten years, however, it seemed to her only a few days. (F377.) 


IV. WITCHES AND MACGICIANS 


99. Man at the wake of a dead witch girl. Refs.: LPY, II, 171, no. 33; p. 230, no. 
147=Specht, 205, no. 14/ Volt. chrest., II, 385, no. 97. 

Cf. Man at a wake of a dead sorcerer: Bal. sak., nos. 673-701/ LTL, I, no. 166= 
Midwest Folklore, 1952, v. 2, p. 49f. 

100-101. Witches ride to gather green peas in winter. The inguisitive youth 
hides himself in an empty beehive, on which the witches ride away to a warm 
land. The witches take revange on youth for disclosing their secrets. (G241.3*.) 

100, 102. Proceedings against witches. The burning and ducking of persons 
suspected in witchcraft. (G277; H222.) Refs.: LP, I, 78f., nos. 23f./ Dow-Sylw., II, 
69, 456/ Mūsų senovė, III, 425, no. 2/ MLLG, IV, 375-382/]J. Balys. Istoriniai padavi- 
mai, (Chicago, 1949), nos. 25-28. 

102-105. Witches' sabbath. (G243.) The youth anoints his armpits with the wit- 
ches' ointment and flies out through the chimney to the witches' sabbath. It hap- 
pens usually on St. John's Eve, and the sabbath lakes place on the Šatrija Hill or 
near Kiev. Refs.: Dow-Sylw., II, 257/ LP, I, 74, nos. 9, 10, 12/LPY, III, 275, no. 165/ 
TD, III, 57, no. 402; IV, no. 635. 

106-112. Witches take away cow's milk. On the morning of St. John's Day, 
witches drag a cloth on the dew of pastures. The cloth later can be milked. Refs.: 
Dow-Sylw., II, 69/ TD, IV, no. 637. 

113-122. Curing of bewitched animals, especially cows which lost their milk 
through magic. See also nos. 137-141. Healing formulas in LTL, II, nos. 536-542. 

123-126. Sorceries at wedding. An artful matchmaker or an old soldier defeats 
the witches or magicians in their spells and expose them. (G263.) See also nos. 202, 
203, 136. Refs.: Dow-Sylw., I, 142/LPY, IV, 83 no. 90/ TD, I, 221, 258f. (3 var.)/ Bal. 
sak., no. 709. 

127-128. Man transformed to a dog and a sparrow by his witch-wife. Finally a 
magician returns him to his human form and teaches him how to transform his 
unfaithful wife into a mare. (K1535.) Refs.: Dow-Sylw., I, 317/ LP, I, 79, no. 25. 

129. Boy ridden by a witch-girl. Transformed into a horse, the boy is ridden 
every night by his master's daughter (G241.2.1). Acting on good advice, the boy 
manages to cast the bridle over girl's own head and she turns into a mare (D535). 
The boy rides the mare and has all its hoofs shod. Refs.: Dow-Sylw., II, 93/ LPY, II, 
230, no. 147/ MT, V, 133, no. 1623/ TD, IV, no. 636. 

130-136. The mutilated witch. The clever man recognizes the witch who had 
transformed herself into an animal or object intending to harm people (G265). The 
man injures that animal or thing. Next day he hears that a certain person, a su- 
spected witch, is sick or mutilated. (D702.1; G252.) Refs.: Dow-Sylw., I, 195; II, 82/ 
LP, I, 75f., no. 16=MT, III, 133/ LPY, IV, 82, no. 89/ TD, I, 92 (2 var.)/ TD, III, 58, no. 
403; IV, no. 638; VII, nos. 270f. 

137-141. Healing of a bewitched man with help of a good magician. (N846.) 
See also nos. 113-122. 

142-161. Stories about famous magicians and sorcerers and their deeds. 
(D2070ft.; D2161.5.) Various life-like stories are told which include several well 
known motives, e.g. magic transformations, contest between two magicians to 
overpower each other in magic, making fun of people, etc. 

No. 142: D2071. 

No. 143: D2072. 

No. 144: D1266. 

No. 145: D1421.1.3; H1010. 

No. 146: D1810.2; G303.22.2. 

No. 152: H1010; D1266. 

No. 154: G303.22.2. 

No. 155: K2065.1; G303.16.4; E443. 

No. 156: D1810.2. 

No. 159: G251.1. 

162. The magician wants to become immortal. He orders his pupil to kill him, 
hack his body to small pieces, bury it and excavate it after nine years (E37.2*). The 

pupil was forced to excavate his master a year earlier, and then the magician died 
for certain (E37.1). 

163-172. Snake and mice charmers. (D2176.1.) The „reptile-man“ cure snake 
bites, and can summon together snakes and mice and lead them away (D1711.13*.) 
Ref.: Lang., 442, no. 23. 

173. Driving cicades from a house by magic. Cf. LTL, II, nos. 565-566. 

174. The spirit guardian of fish; protects fish from being caught by man. 

175-177. Magic formula binds a thief to the object which he wants to steal. The 
thief remains paralyzed until the owner comes and releases him. (Cf. D2072; K422.) 
Formulas are given in LTL, II, nos. 556-564. 

178-180. The magic herb. (D965.) No.176: a herb induces hibernation. No. 179: 
serpent gives a magic protective herb as reward. No. 180: acguiring of aherb which 
opens all locks. 

181-185. Bewitching of eyes: magicians make people see and believe what re- 
ally is not happening at all. 

186. Persons transformed by witches and magicians into animals. (G263; D100ff.) 
See also nos. 199-203. 


V. NIGHTMARES 


187-189. People disturbed by a nightmare; actions and protective measures 
against it. (F471ff.) Refs.: LV, 202ff., nos. 1-10. 

190. Incubus: a youth (devil) visits a girl at night and disturbes her in sleep. 
(F471.2.) A beggar tells the girl how to get rid of him by using a certain plant. 
(D1386.2.) 

Succubus: a fairy-nightmare oppresses a youth. (F471.2.1.) Refs.: LP, II, 202f,, 
nos. 39-47/ LPY, I, 69f£; IV, 141, no. 137. 

Persons who at night become nightmares. (F471.5*.) Ref.: LV, 205, no. 13. 

Souls of unbaptized children as nightmares. (F471.3*.) Refs.: Dow-Sylw., II, 
72/LV, 202, nos. 1-5; p. 206, nos. 14-15. 

191. Horses ridden and oppressed by nightmares. (F471.1.1.1.) Man keeps gu- 
ard in the stable and tells what he has seen. Fefs.: LP, II, 61f., nos. 5-8; p. 203f., nos. 
48f./ LPY, IV, 74, no. 73/ LV, 348f., nos. 105f./ Wisla, XXVIII, 324, no. 4/ TD, III, 14; 
IV, no. 641; VII, no. 276/ LTL, II, nos. 543-544B. 


VI. WEREWOLVES 


192-193. People as werewolves. Certain persons from time to time change them- 
selves into wolves. (D113.1.1.) An incident with a maid and her master, or wife 
and her husband tells the story how in self defence she hurt an attacking wolf, and 
later saw similar injuries on her master's head. Refs.: LP, I, 191f., nos. 1,3,4/LPY, 
II, 55, no. 34/ TD, VII, no. 274. 

194, 200, 202. Manis transformed into werewolf by putting a charmed belt on 
him; the belt accidentally snaps and he becomes man again. (D1057.2*) Refs.: LP, 
II, 189, no. 6/LPY, IV, 106f., nos. 107, 109. 

195-199. Voluntary werewolves can be prevented from turning back into man s 
shape, e.g. by removing their magic sticks from the ground. Refs.: LP, II, 187/LPY, 
II, 56f. 

197, 206. Man's clothes found under wolf's skin, or rosary on werewolf's neck 
when killed and skinned. (H64.2*.) Refs.: LP, II, 189, no. 4/Cf. TD, VII, no. 275. 

198f., 202, 204. A werewolf, turned back into man, often cannot rid himself of 
his wolf's tail. Rets.: LP, I, 191, nos. 2f./LPY, II, 57. 

199-203. Persons transformed into werewolves by sorcery. (D1057.) Refs.: LP, 
II, 189f., nos. 4. 6f./ LPY, IV, 106f., nos. 107, 109 (=Specht, 295, no. 40). 

202-203. The whole wedding party transformed into werewolves. (T155.) Refs.: 
LP, II, 189f., nos. 1-3, 5/ MT, IX, 132, no. 328/ TD, I, 250/See also nos. 124, 142. 

204. Girls attacked and killed by werewolves. Girls working late at night were 
visited by some youths. One girl noticed that these boys had tails (G303.4.6.1) and 
fled. Other girls were found slain and mutilated by werewolves. Refs.: LPY, IV, 
106, no. 108/ TD, IV, nos. 639f. 

205-206. Werewolves can charm man's weapons: gun does not discharge, etc. 


VII. GIANTS 


207, 209. Landscapes and large buildings made bygiants. (F531.6.6.) Refs.: N. 
Preuss. Prov. Blūtter, V, (1848), 469/ LP, II, 217, no. 2/TD, VII, no. 278. 

207, 210. Two giants share one axe. They live across a river and have only one 
axe. When one needs it, the other hands it to him across the river. (G151.) Refs.: 
Dow-Sylw., II, 113, no. 1/LP, I, 143, no. 3; II, 217, no. 2; p. 218, no. 6/ TD, III, 59, 
no. 407. 

207-209. A toy for giant's children. (F531.5.3.) A giant comes across a plaugh- 
man and couple of oxen, places them in the thumb of his mitten and brings home 
as toy for his children. Refs.: LP, I, 143, no. 1; II, 218, no. 4. 

211. One giant invites another to a feast or wedding. There will be five ponds 
of beer. An ox, to be slaughtered for the feast, is being led out of the forest for the 
third year and yet only his horns are visible. (F531.6.8.4.1*.) Refs.: LP, I, 143, no. 2; 
II, 218, no. 5. 

Other stories about giants: Kar., XI, 279, no. 36/ LP, I, 143, nos. 4-5/ TD, III, 46, 
no. 379. 


VIII. CANNIBALS 


212-214. Stories about people killing man for meat. (G83.) 


IX. SUN, WIND, AND COLD 


215. Dispute of Sun, Wind, and Cold (Winter). All three dispute over the man's 
greeting, each claiming it for himself. The man tells them that his greeting was 
meant for the Wind. In anger the Winter tries to freeze the man, the Sun to burn 
him; however, the man is saved by the Wind. (L351.) Refs.: LP, II, 216f., nos. 4-6/ 
LPY, IV, 151, no. 143/ TD, III, 59, no. 408. 

216-217. Offended Wind destroys man's houses. (Z115.) 

217-218. Traveling whirlwind. A man hurled his knife into a whirlwind. Later 
he found his knife stabbed in a man's body. (F411.1.1*.) Refs.: MLLCG, II, 62/ LP, L, 
136, no. 1; II, 213, no. 1/LV, 365, nos. 156-158/ TŽ, III, 338, no. 2/TD, IV, no. 645. 

219. A boy finds wind's girdle and is carried through the air. 

The Wind Brothers. They take a walk at the bottom of the sea (blow out the 
water), save an innocent man sentenced to death, and reward a courtious girl; 
however, take everything back for impatience or discourtesy, LP, I, 137, nos. 2f.; II, 
214, no. 2/LPY, II, 55, no. 24/MT,, IX, 7, no. 2. 

A man takes court action against Wind for damages. Wanting to have nothing 
to do with courts, the Wind generously pays for damages and punishes the bribe- 
rous judge. LP, I, 138, no. 4. 

220. Cold depreciated and praised. Depreciated Cold takes revenge by getting 
colder, and while praised by an orphan girl the Cold gives her a fur coat. Refs.: 
Dow-Sylw., II, 78/ LP, II, 215, no. 3/LPY, II, 243, no. 152; IV, 151, no. 144. 

221. Man kills five sheep of the unfriendly host, the Cold. 


X.FIRE 


222-248. The offended tire-spirit. The fire-spirits of two neighbours talked, the 
neglected one threatened „to go and take a walk“ (i.e. to bum down its master's 
house), and the well-tended fire pleaded with it for the safety of it's master's pro- 
perty. (F497.1*.) Refs.: LP, I, 130, nos. 4-5; p. 131f., no. 13; II, 212, no. 1/J. Balys. 
„Įžeistos ugnies kerštas“ in Margutis, (Chicago), 1953, no. 12, p. 9-14. 

SKAITYTOJAI, 
DĖMESIO! 


Šioje knygelėje skelbiama medžiaga pirmoj eilėj teikiama moksliškiems 
tautosakos arba folkloro tyrinėjimams. 

Praktiškam šių dienų gyvenimui tie dalykai netinka. 

Melstis reikia taip, kaip rašoma maldaknygėse, o susirgus reikia kreiptis pas 
gydytoją. 

Medžiaga skelbiama taip, kaip ji buvo iš žmonių užrašyta, tad skaitytojai pra- 
šomi nesistebėti, jei kai kur rasite grubių išsireiškimų. 


LEIDĖJAS 

PRATARTIS 


Tai buvo 1928 metų rudenį Kaune. Buvau tada pirmo semestro studentas, tačiau 
visokios tautosakos jau turėjau nemaža prirašęs - ją užrašinėti pradėjau, būdamas 
trečios klasės mokinys. Ir štai vieną popietę pakviečia mane prie telefono. Kalba 
vilnietis studentas Alfonsas Bielinis ir prašo tuojau ateiti į mažą viešbutį prie „Tul- 
pės“ knygyno, kur mane norįs matyti vienas suomis profesorius. 

Nuėjau ir radau svečią iš šiaurės persišaldžiusį ir gulintį lovoje. Tai buvo V. J. 
Mansikka (lietuviškai jo pavardė žemuogę), žinomas suomių tautosakininkas. Jis 
atvažiavo dviem mėnesiam į Lietuvą rinkti lietuviškus užkalbėjimus arba 
„maldeles“, kurios gelbstančios nuo visokių ligų ir kitų nelaimių. Žodžiu, jo tikslas 
buvo surasti lietuviškus burtininkus ir iškvosti jų paslaptis. Šioje srityje profesorius 
turėjo patyrimo ir tais klausimais jau seniai domėjosi.* Mane, kaip besidomintį 
tautosaka studentą, jam nurodė ir davė adresą buvęs mano mokytojas Panevėžyje 
Jurgis Elisonas. Kalbėjomės vokiškai. Nors mano vokiškas kalbėjimas tada buvo 
silpnokas, tačiau susišnekėjome. Aš jam daviau keletą savo užrašytų būrimų ir 
„maldų“, kurias jis paskum paskelbė savo knygoje Litauische Zauberspriche, FFC, 
Nr. 87, Helsinki, 1929, 116 psl. Tajo knyga tebėra ir iki šiai dienai pats svarbiausias 
tuo klausimu veikalas, parašytas ir išleistas ne mūsų, bet mums draugingų 
kitataučių. Mes prie to esame jau pripratę ir atrodo, kad taip ir reikia. Svetimieji 
turi mums parodyti kelią ir padrąsinti, jog neapsijuokinsime ir tokiais dalykais 
domėdamiesi. 

Nelengva buvo svečiui iš šiaurės susišnekėti su mūsų kaimo burtininkais. Dėl 
pačios kalbos tai dar ne toks vargas, nes su daugeliu senesniųjų galėjo kalbėtis 
rusiškai, o reikalui esant, jo sekretorius A. Bielinis buvo vertėjas. Tačiau didžiausia 
kliūtis buvo plačiai įsigalėjęs tikėjimas, jog burtininkas, pasakęs kitam tuos 
paslaptingus žodžius, nustos galimumo pats juos naudoti - jie nebeveiks. Užtat 
burtininkas tik prieš mirtį perduoda savo paslaptis vyriausiam ar jauniausiam 
savo vaikui (kartais antrajam vaikui, žr. Nr. 399). Burtininkai, kaip ir gydytojai, 
nemėgsta varžovų savo amate. Be to, tas svečias - nežinomas Žmogus, kitatautis, 
viskas labai įtartina, gali dar pasakyti kunigui ar policijai... Kartais pasitaikydavo 
laimingesni atsitikimai, kai burtininkas tikėdavo, jog perduoti paslaptį jaunesniam 
už save asmeniui yra nepavojinga. Jo sekretorius buvo tada tik 22 metų amžiaus, 
tad profesoriui kartais tekdavo išeiti laukan ir palaukti, kol sekretorius kokią 
„Mmaldelę“ užrašys ar išmoks mintinai. Beje, kartais pats profesorius pasisakydavo, 


* " Jisjau savo daktaro disertaciją parašė tema Uber russische Zauberformeln. Helsinki, 1909. 

jog ir jis esąs „burtininkas“ (kur apsilankydavo, tai kaimo žmones paskum taip ir 
kalbėdavo apie keistuolį „suomį burtininką“). Tada jis pasiūlydavo pasikeisti pro- 
fesinėmis paslaptimis: jis pasakysiąs kokį savo užkalbėjimą, su sąlyga, jeigu jam 
pasakys tokį, kokio jis dar nežino, šitas būdas pasirodė esąs gana geras. 

Vis dėlto tai buvo gana sunkus darbas. Pats profesorius rašė: „Užkalbėjimų 
rinkimas sudaro didelių sunkumų, ypatingai kai rinkėjas yra svetimas pakeleivis, 
neturįs pažįstamų to kaimo gyventojų tarpe, kaip šiuo atveju buvo. Labai dažnai 
reikėjo apleisti burtininko pirkią, nieko nelaimėjus. Kaip dažnai tekdavo keliauti 
nepatogiais keliais, klampoti per purvyną į nuošalius kaimus ir veltui sugaišti 
laiką klausinėjimams, neduodantiems jokių vaisių... Kaip dažnai visas trumpos 
rudens dienos laimikis, kai tamsa ir purvas trukdo keliauti, būdavo vos vienas 
užkalbėjimas ir tas pats kartais tik sudarkytas variantas tokio, kokių jau tuzinai 
buvo anksčiau užrašyti, be to, dargi nelietuvių kalba pasakytas...“ (žr. paminėtą 
knygą, p. 22). Taip, reikia atkaklumo. Suomiams jo kaip tik netrūksta. Profesorius 
lengvai nepasidavė ir aplankė šias vietas: Švenčionis, Vilnių, Valkininkus, 
Kalesninkus, Asavą, Lazdūnus, Labanorą, Daugus, Perloją, Merkinę, Panevėžį, 
Anykščius, Šimonis, Kupiškį, Palėvenę, Miežiškius ir Raguvą. Dauguma žmonių 
juokėsi iš jo, bet kai kurie supratingesni lietuviai jam padėjo. Nemaža patarimų ir 
paramos gavo iš dr. J. Basanavičiaus Vilniuje, o ypač daug jau užrašytų dalykų 
davė jam Jurgis Elisonas. Padėdavo ir kai kurie vietos klebonai, nes burtininkas 
dažnai atsakydavo: „Jei klebonas leis (arba nebars), tai pasakysiu“. Čia profesoriui 
kartais tekdavo su kai kuriais klebonais net smarkiai pasiginčyti. 

Vis dėlto profesoriaus kelionės ir vargai neliko be vaisių. Paminėta jo knyga 
turi 239 užkalbėjimus arba „maldeles“. Dar apie 30 dalykų, kuriuos jis gavo iš 
kitų asmenų (daugiausia iš J. Elisono), pateikti išnašose. Visur atspausdinti ir lie- 
tuviški tekstai, deja, juose labai daug pasilikę spaudos klaidų. Vokiški vertimai, 
kuriuos padare žinomas baltistas prof. Ernstas Fraenkelis, yra gana tikslūs. Pastabos 
arba Anmerkungen (p. 31-65), kur lyginami lietuviški užkalbėjimai su tokios pat 
rūšies medžiaga, užrašyta mūsų kaimynuose (guduose, rusuose ir vokiečiuose), 
yra vienintelis toks platus šios srities nagrinėjimas. 

Tačiau profesorius kai ko ir nepastebėjo - nežinojo, kad lietuviai ir tokių dalykų 
turi, neatėjo į galvą paklausinėti. Jo knygoje nerandame nė vienos maldelės į jauną 
Mėnulį, kurių yra labai daug ir labai įdomių (žr. šiame rinkinyje, Nr. 1-102). Jis net 
tvirtina: „Mėnulis užkalbėjimuose pasitaiko nepaprastai retai“ (p. 44). Tai yra aiškus 
neapsižiūrėjimas. Taip pat nėra nei vienos maldelės į ugnį arba Gabiją, kurios tokios 
įdomios ir savotiškos (žr. šiame rinkinyje Nr. 278-330). Vos vieną maldelę gaisrui 
užgesinti teužrašė (Mansikka, Nr. 209), ojų irgi netrūksta (žr. šio rinkinio Nr. 337- 
345). Maldelių žemei arba Žemynėlei ten irgi nėra (plg. Nr. 360-367). Šiek tiek geriau 
su maldelėmis į debesis, lietų ir griausmą (Mansikka, Nr. 226-232, plg. šiame rinkinyje 
Nr. 161-210).* Nuostabiausia, kad Mansikkka savo knygoj neduoda nei vieno būrimo 
vagiui „pririšti“ ir vėl „atleisti“, kurie nėra retenybė (žr. Nr. 556-564). Matyt, 


* Gali kai kam atrodyti, kad tokios vaikų giesmelės yra vieni niekai. O paklausykime, ką sako kitas 
įžymus suomių folkloristas A. R. Niemi apie giesmelę „Juodieji debesėliai, gudų šalin“ (arba 
„Ant Prūsų“): „Tai įdomiausi lietuviški skoliniai estų-suomių liaudies poezijoje“ (MT, VI, 298). 
Mat tokių dainelių randame Estijoje ir Suomijoje. Suomiška daina skirtinga nuo estiškos ir nėra 
betarpiškas skolinys iš estų, tad ji, Niemi nuomone, labai senais laikais buvusi pasiskolinta tiesiog 
iš lietuvių. 

Plačiau apie dangaus šviesulių ir reiškinių gerbimą žr. mano knygelėje Tautosaka apie dangų (išleido 
J. J. Bachunas, Sodus, Mich., 1951, 24 psl.). 

profesorius visą dėmesį kreipė į liaudies magiją, susijusią su gydymu ir jam neatėjo 
į galvą mintis pasiteirauti apie kitus dalykus, kurie kaip tik būdingi lietuviams. 

Antra vertus, Mansikka pateikia tokių užkalbėjimų, kokių šiame rinkiny nėra, 
būtent: nuo kaltūno (Nr. 125), nuo reumatizmo (Nr. 129), nuo galvos sopėjimo 
(Nr. 130), nuo drugio (Nr. 149), nuo geltligės (Nr. 150), nuo klyno (Nr. 162), nuo 
džiovos (Nr. 173), kad vaikui bambelės neriestų (Nr. 174), nuo velnio vedžiojimo 
(Nr. 187), kaip primonyti mylimas (Nr. 188-192), kaip sugadinti meilė (Nr. 193tt.), 
apie vedybas (Nr. 196tt.), kad bitės nekąstų (Nr. 206tt.), kad prūsokai išnyktų 
(Nr. 208), kad javai ir daržovės augtų (Nr. 210-225), kad užšautum žvėrį (Nr. 233tt.), 
bendro pobūdžio maldelės (Nr. 236-239). 

Tad vienas rinkinys papildys kitą. Tiesa, būrimų ir maldelių, susijusių su 
žemdirbyste ir gyvulininkyste, turiu nemaža, bet tą medžiagą žadu paskelbti prie 
kitos progos: visa ta medžiaga sudarytų nemažą knygą, kurią reikėtų pavadinti 
Žemdirbystės papročiai ir burtai. 


V. J. Mansikka rašo, kad jo ekspedicijos tikslas buvęs patikrinti, ar lietuviai iš 
tikrųjų esą dusserst arm an Zaubersprūche [nepaprastai neturtingi užkalbėjimų 
atžvilgiu], kaip tvirtino jo tautietis, kitas žymus tautosakininkas, A. R. Niemi, labai 
daug nusipelnęs rinkdamas ir tyrinėdamas mūsų tautosaką. Ir iš tikrųjų, iki 1928 m. 
lietuviškų užkalbėjimų buvo paskelbta labai nedaug. Pirmasis paskelbęs porą 
užkalbėjimų nuo gyvatės buvo L. Jucevičius (žr. jo Litwa, Vilnius, 1846). Vėliau 
septynis užkalbėjimus paskelbė vokietis A. Bezzenbergeris (žr. jo veikalą Litauische 
Forschungen, Gėttingen, 1882, p. 70-74). Latvis Ed. Volteris paskelbė dar šešis: 
Izvestija russkogo geografičeskogo obščestva, 1883, t. XXI, 2 p. 109t.; MLLG, II, 1886, p. 
301-306; Litovskij katechizis, p. 79. Minėtasis A. R. Niemi paskelbė devynis: Lietuvių 
dainos ir giesmės, 1912, Nr. 1451-1459; be to, dar parašė straipsnį suomiškame 
žurnale Virittaja, 1914, p. 68-76. Šen ten periodikoje „pasitaikydavo dar vienas kitas 
dalykėlis, pvz., G. Petkevičaitė rusiškame žurnale Zivaja Starina (1911, p. 167-218) 
paskelbė labai vertingą straipsnį apie mūsų liaudies mediciną, tačiau ten tėra vos 
vienas užkalbėjimas nuo grižo. Kita knygelė Medega mūsų tautiškai vaistininkystei, 
išleista J. Basanavičiaus 1898 m., nepateikia nei vieno užkalbėjimo. 

Įdomų užkalbėjimą nuo gyvatės įkandimo užrašė kun. A. Burba*, kurio ir V. J. Man- 
sikka nepastebėjo. Daugiausia užkalbėjimų nuo gyvatės surinko J. Elisonas per 
savo mokinius. Pirmiausia jis paskelbė dvidešimt užkalbėjimų savaitraštyje 
Gimtasai kraštas, 1926, Nr. 8. Keliais metais vėliau straipsnyje „Mūsų krašto ropliai“ 
tokių užkalbėjimų pateikė keliskart daugiau, 76 nr-ius (žr. MT, III, 1931, p. 96- 
105). Aš pats atspausdinau tris užkalbėjimus nuo gyvatės (žr. TŽ, V, 1928, p. 642 
Nr. 37) ir kelias maldeles arba „senoviškus poterius“ (ten pat, p. 633tt., Nr. 6-12). 
Medžiagos vis daugiau ir daugiau atsirasdavo. Knygoje Vilniaus krašto lietuvių 
tautosaka (TD, IV, 1938) jau galėjau pateikti visą pluoštą užkalbėjimų (Nr. 443- 
468) ir maldų (Nr. 469-472); ten buvo paskelbtos ir kelios maldos į jauną Mėnulį 
(Nr.473-476). Kiek man žinoma, pirmą tokią maldą atspausdino Amerikos lietuvių 
žurnalas Dirva-žinynas, 1903, p. 66 (žr. šiame rinkinyje Nr. 7). 


Jis skamba taip: „D'elaže, Vodiad'e kaip inlaidei, taip atlaisk su tu paczu savu pilkoju, raudonoju, 
žaloju, jodoju, rudoju, szirmoju, gelsvoju, beroju, margoju, - plaukas kentanczo givolo devinis 
kartus taryti be atsiduksiejimo, norent kad iszgytu. Gautas nuo žmogaus isz ulyczios Drobinke“ 
(LT, I, 1910, p. 293). 

Užkalbėjimai pasidarė nebe tokia didelė tautosakinė retenybė. Matyt, žmonės 
pradėjo nebe taip labai tikėti jų galia, tad ir paslapties taip labai nebesistengdavo 
išlaikyti. Be to, tautosakos rinkėjai pradėjo lankyti visus ir tolimiausius krašto 
užkampius, įkyriai klausinėdami visokių dalykų. Tad paskutiniais dešimtmečiais 
užkalbėjimų gana dažnai galėjai užtikti mokslo įstaigoms atsiųstuose tautosakos 
rankraščiuose. Lietuvių tautosakos archyvo tarnautoja Pr. Stukėnaitė-Decikienė, 
tvarkydama Vilniaus krašto tautosakos rinkinius, nurašė visą eilę tokių užkalbėjimų 
ir juos paskelbė straipsnyje „Švenčionių apylinkės užkalbėjimai“, GtKr, Nr. 29, 
1941, p. 121-136. Viso ten yra 105 užkalbėjimai ir trumpas įvadas „Bendros žinios 
apie švenčioniškių užkalbėjimus“. 

Panašiai dariau ir aš, būdamas Archyvo vedėjas. Be to, laiškuose ir anketose 
ragindavau savo bendradarbius tokių dalykų paieškoti, paklausinėdavau sutiktus 
senesnius žmones Lietuvoje ir Amerikoje, tai tokiu būdu susidarė šis rinkinys. Kai 
kuriuos dalykus, imtus iš LMD rinkinių, jau buvo paskelbęs ir Mansikka, tačiau 
jis ar jo sekretorius paprastai neaprašė tų veiksmų, kurie buvo daromi užkalbant, - 
matyt, visas dėmesys pirmiausia buvo kreipiamas į pačias formules. Tie veiksmai 
irgi yra labai svarbūs, todėl aš kai ką pakartojau, teikdamas pilnus aprašymus. 
Šiaip medžiagą iš spausdintų šaltinių ėmiau tik retais atsitikimais, ypač iš tokių, 
kurie dabar labai sunkiai prienami. Apskritai, buvo stengtasi parodyti kuo pilnesnį 
mūsų liaudies magijos vaizdą. 


Lietuviai pačius užkalbėjimus dažniausiai vadina „maldelėmis“ arba tiesiog 
„žodžiais“. Svarbu ne asmuo, bet jo žinojimas. Teisingai sako H. Bachtold-Staubli, 
kad „tarp užkalbėjimo ir maldos iš esmės nėra skirtumo, nes abu turi tokius žodžius 
ir išsireiškimus, kurie yra perpildyti jėgos... Svarbiausias tokio užkalbėjimo ar burto 
tikslas yra išvaryti demoną, kuris slepiasi žmoguje, gyvulyje ar daikte ir yra 
nematoma iš ten einančios blogybės priežastis. Tai seniausias magiškas gydymo 
būdas“ (HDA, I, 1158). Be to, reikia dar pabrėžti, kad labai svarbu yra atspėti 
demono (gyvatės, ligos ar ugnies) vardą: jei Žinai jo vardą, tai ir jį patį turi savo 
valdžioje ir gali jam įsakinėti. Tiesa, kitaip yra su maldelėmis į jauną Mėnulį, 
ugnį ir žemę: ten žmogus linki gero dievystei, ją pasveikina ir pagerbia, jai aukoja, 
o už tai, kaip paprastai santykiuose tarp žmogaus ir dievų, prašo ir tikisi iš jų 
gauti tai, ko Žmogųui reikia: turto, sveikatos, gražumo; čia veikia dėsnis: „Aš tau, 
tai ir tu man“. 

Didžioji užkalbėjimų dalis remiasi krikščioniškomis sąvokomis, Švč. Trejybe ir 
šventaisiais. Paprastai pradžioje yra epinė įžanga: toks buvo atsitikimas su Kristumi 
ar šventaisiais, jie pasakė ar padarė šitaip ir sustabdė ar išvijo blogybę, aš tą patį 
sakau, tad eik šalin, nelabasis, nustok kankinęs tą ar kitą žmogų (gyvulį), bijok 
manęs. Aš tai darau vardan Dievo Tėvo ir t.t. 

Šalia daugybės šitokių krikščioniškų formulų yra dar ir ryškių stabmeldiškų: 
šaukiamasi pagalbon žemės deivė Žemynėlė, Mėnulis, Saulė, Perkūnas, ugnis, 
vanduo ir t.t. Dažnai stabmeldiškos sąvokos yra sumišusios ir surizgusios su 
krikščioniškomis į vieną pynę*. Sena užkeikimo formulė gali būti: „Išdilsi kaip 


* Nuo lengvosios gyvates: „Motinėle žieminėle...“ (12 kartų). Tada garo neišleidus atsidust ant 
vandens ar ant duonos ir pasakyt: „Nebijai mani, bijok garo [kvapo] mano“. Nuo sunkiosios 
gyvatės: „Motinėle žieminėle, perlo upė, un perlo upės aniolas stovi...“ (12 kartų). TD, IV, 178, 
Nr. 444tt. Abu iš Švenčionių par. Plg. Mansikka, Nr. 72, iš Ceikinių apyl. 

delčios Mėnuo, sūdžiusi kaip liekno švendrė“ ir pan. (žr. Nr. 417, 42ltt., 525tt., 
532). Užkalbėjimai nuo kartėlio (rėmens) irgi daro labai senoviško įspūdžio: ten 
nėra nei žegnojimo, neminimas joks šventasis, tik daromas palyginimas su vilku, 
žuvimi, palėda - tai gryna simpatetinė magija (žr. Nr. 454-463; plg. Mansikka, 
Nr. 164-170). Kai Mansikka kitiems užkalbėjimams dažnai nurodo visą eilę 
atitikmenų kitose tautose, pirmiausia rusuose ir vokiečiuose, apie rėmens už- 
kalbėjimą kitose tautose nieko nesako. Primityvus ir originalus yra užkeikimas, 
kai liežuvis nupūslija (Nr. 484), tokio ir Mansikka nerado. 

Seniai jau yra pastebėta, kad žymi užkalbėjimų dalis yra keliaująs lobis. Kai 
kurie jų yra labai seni ir siekia net antikinius laikus, pavyzdžiui, garsioji sator 
formulė (ž. Nr. 351) ir magiška žvaigždė pentagrama (žr. Nr. 544) - tai graikų ir 
romėnų kultūrinis palikimas. Daugelis užkalbėjimų yra perdėm tarptautiniai, 
pavyzdžiui, formulės tekančiam kraujui sulaikyti arba nuo niksterėjimo. Apie 
lietuviškus užkalbėjimus Mansikka taip sako: „Šiuo atveju lietuviai artimiausiai 
susisiekia su savo slaviškais kaimynais, pirmiausia lenkais ir gudais, su kuriais jie 
ištisus šimtmečius gyveno artimame sąlytyje“ (p. 45). Yra ir vokiškos kilmės 
užkalbėjimų. Tie panašumai kartais tokie ryškūs, kad lietuvišką užkalbėjimą tenka 
laikyti pažodiniu vertimu. Lietuviai neretai užkalbėjimą ir tiesiog pasako svetima 
kalba, nors dažnai tų žodžių reikšmės nesupranta ir juos iškraipo. Jie pasitenkina, 
lietuviškai pasakydami tik pradžią ir pabaigą, persižegnojimą ir pan. Pavyzdžiui, 
nelietuviškos įtarpos, ištisi sakiniai, yra tokiomis kalbomis: lotyniškai (Nr. 383, 
494), lenkiškai (Nr. 373, 406, 412, 430a), gudiškai (Nr. 376, 431, 436, 450, 498, 552), 
rusiškai (Nr. 375, 427, 433, 488c, 489c). Mansikka Perlojoje rado pora hebrajiškų ir 
vieną arabišką formulę. Tai dažnas reiškinys burtų pasaulyje: svetima kalba ir 
kitatautis burtininkas šiuo atveju turi pirmenybę, nes atrodo paslaptingesni ir todėl 
manoma, kad jie yra galingesni, tokie burtai geriau veiks. 

Ne visados yra lengva nustatyti, kurie užkalbėjimai yra tikrai skolinti ir kurie 
turi tik idėjinį panašumą, bet tiesioginio ryšio tarp jų nėra. Sakysim, ir vokiečiai 
turi giesmelių į Saulę, tačiau tos jų Sonnenliedchen yra visiškai skirtingos nuo 
lietuviškų (žr. HDA, VIII, 70tt.). Vokiškos maldelės į jauną Mėnulį arba Mondsegen 
irgi visiškai kitokios (žr. HDA, VI, 536tt.). Nuostabu, kad žymiai panašesnės į 
lietuviškas yra mordvinų maldelės į jauną Mėnulį: jie, pirmąkart pamatę jauną 
Mėnulį, nusilenkia jam ir kalba maldelę, kurioje prašo iš Mėnulio sveikatos, o jam 
linki sulaukti pilnaties, lygiai taip, kaip lietuviuose.* Kas dabar iš ko pasiskolino: 
baltai iš mordvinų, ar mordvinai iš baltų, o gal abeji, mordvinai ir lietuviai, iš 
rusų? Šitam ir kitiems panašiems klausimams išaiškinti reikia gilesnių studijų. 
Gal kada galėsiu ir tokiais dalykais užsiimti, 0 tuo tarpu juos tenka atidėti į šalį. 
Pirmaeilės svarbos dalyku dabar laikau paskelbti pačią medžiagą. Tada ją galės 
kas tik norės studijuoti, kad ir po šimto metų. Tad šios rūšies klausimų nagrinėjimą 
palieku ateičiai. 


* The new moon was also accorded a welcome by many Finno-Ugric peoples. The Mordvins say, 
like the Russians: „Be greeted, new moon; to me health, to thee a whole loaf“. U. Holmberg in The 
Mythologųy of all Races, IV, 1927, p. 223, žr. JSFO, XII, 1, p. 21. Kitoje ersa-=mordvinų maldoje, kurią 
užrašė H. Paasonenas, jaunas Mėnulis vadinamas „motinėle“ , jis laikomas Niške-pas pasiuntiniu: 
„Nishke-pas soll seine gute Gesundheit senden, er segnet mich mit Gesundheit, damit ich bis zur 
naechsten solchen Zeit (=Neumond) leben kann...“, MSFO, 84, 1941, p. 44. Griausmo dievo vardą - 
Pirgene arba Purginepas (plg. Perkūną) - mordvinai tikrai pasiskolino iš baltų. Niške-pas yra 
mordvinų dievas kūrėjas. 

Jau Mansikka galėjo sakyti, kad jo veikalas rodo, „jog lietuviai nėra tokie 
neturtingi užkalbėjimų atžvilgiu, kaip iki šiol buvo tvirtinama“ (p. 17). Tuo labiau 
taip galima sakyti paskelbiant šį naują rinkinį, kuris duoda daugiau naujos 
medžiagos, negu jos iš viso iki šiol buvo paskelbta. 


Patys užkalbėtojai, kaimo daktarai ir burtininkai, žmonių vadinami įvairiais 
vardais: (at)žadėtojas (tai dažniausias pavadinimas), žavėtojas, (už)vardytojas arba 
vardininkas (nuo „vardyti“ ), užkalbėtojas arba atkalbėtojas, nukerėtojas, šabždū- 
nas, menininkas, juokais „pusdaktaris“. Iš slavų paskolinti pavadinimai yra če- 
rauninkas ir šeptūnas. 

Pats būrimo veiksmas - užžadėti arba atžadėti, (už)vardyti, apvardoti, užkalbėti 
arba atkalbėti, (at)kerėti, žodžiuoti, numonyti. 

Pačios „maldelės“ dar vadinamos: užkalbėjimas, užžadėjimas, užvardijimas. 
(Dėl šių pavadinimų plg. Mansikka, 29tt.) 

Blogas asmuo, kuris gali ligą Žmogui ar gyvuliui užsiundyti, vadinamas 
raganius arba ragana, apkerėtojas, čerauninkas, nužiūrėtojas, nuodininkas. Jis turi 
„džiūti“. Tokio žmogaus akys kenkia net ir be jų savininko piktos valios. Jie jau 
toki apsigema. O raganiai gimstą jau turėdami dantis. Ypač pavojingas esąs „at- 
žindis“ arba „atžinda“ - tai asmuo, kurį motina liovėsi maitinusi, bet, pagailėjus 
verkiančio kūdikio, po kelių dienų vėl davė krūtį. Toks visados turi blogas akis, jis 
kenkia net ir nenorėdamas. Geri burtininkai, kurie atkeri blogųjų darbus, dažnai 
šiuo tuo išsiskiria iš savo kaimynų tarpo: kai kurie yra pajėgūs hipnotizuoti, kiti 
yra energingi, stiprios valios, aštraus proto arba ypatingai jautrūs. Yra ir tikrų 
apgavikų, tačiau dauguma jų tiki savo žodžių ir veiksmų paslaptinga galia. 

Apie mūsų burtininkus ir žavėtojus yra parašyta keletas gana gerų straipsnių: 
J. Tumas „Kalbamieji žmonės“, žurnale Švietimo darbas, 1921, Nr. 3-4, p. 116-120 
ir Nr. 5-6, p. 3-11 (labai vertingas straipsnis) ir P. Šimkūnas „Lietuviškieji žavėtojai“ 
žurnale Mokykla ir gyvenimas, 1930, p. 293-301. Du straipsnius tuo pačiu klausimu 
neseniai paskelbė Cikagos Naujienos: dr. K. Grinius „Apie gyvačių dievaitį Atžingį“ 
(1949 m. spalio 29 d., Nr. 255) ir N. Rastenis „Apie atžadėtoją Asiūlą“ (1949 m. 
lapkr. 23 d., Nr. 276). Abiejuose straipsniuose randame ir po vieną maldelę nuo 
gyvatės*. Kas yra tas Adzingis - tuo tarpu lieka neaišku, žodžiai „adzigni“ ir 
„adzingės“ minimi ir dviejose maldelėse nuo gyvatės šiame rinkiny (žr. Nr. 380t). 
Gal tai bus tas pats „atžindis“, kurio taip prisibijoma, o žmonės nesuprasdami 
žodį iškraipė? O gal tas žodis padarytas nuo „atžengti“ - eiti atgal, nes buriant 
dažnai einama atatupstu ir maldos kalbamos „iš kito galo“. O gal tai visai paprastas 
dalykas, tik koks iškraipytas lenkiškas ar gudiškas žodis? Tuo tarpu nežinome. 
Reikia lyginti su kaimyninių tautų užkalbėjimais ir taip ieškoti rakto. Tokių paslap- 
tingų žodžių yra ir daugiau: Jewka (Nr. 373), Zyta (Nr. 376), Cengė (Nr. 379). 
Greičiausiai tai yra paties užkalbėtojo vardas, kaip „aš, Asiūlas'**, tad visai 
nereiškia, kad čia būtų koks nors „gyvačių dievaitis“ minimas. 


* Eidamas į girią gyvačių gaudyti, kirmėlius atkalba tokią maldelę: „Jūs esat trejos devynerios, 
vardus aš jūsų žinau ir nė vienos nebijau. Adzingi, nedaryk man nieko“. Dr. K. Griniui pasakė 
Paltanavičius nuo Višakio Rūdos apie 1901 metus. Str. persispausdino metraštis Literatūra, I, (1950), 
p. 149-157. 

** „Aš, Asiūlas, žodis priežodis, pribūk, Panele Švenčiausia, prie mano žodžio“ (3x9 kartus). Taip 
išmokė Nadą Rastenį burtininkas Kindurys iš Pelegrindos k., Kaltanėnų par., Švenčionių aps. 
apie 1902/04 metus. 

Yra daug tokių užkalbėjimų, kurių prasmės juos vartojąs burtininkas nežino ir 
dėl to visiškai nesijaudina. Beeidama iš lūpų į lūpas arba perrašinėjama formulė 
dažnai esti sudarkoma iki beprasmiškumo (plg. Nr. 343, 519, 548, 570). Dažnai 
galima rasti ir „Burtų knygeles“, ranka rašytas arba spausdintas. Jos mūsų krašte 
paprastai esti lenkiškos ar rusiškos (žr. Mansikka, p. 25), kartais latviškos (Žr. čia 
Nr. 545), o M. Slančiauskas surašė ir lietuvišką (visi šio rinkinio numeriai, pa- 
ženklinti LTA 1208B, yra iš jos paimti). 

Kodėl visokios burtų formulės taip atkakliai išsilaiko, nežiūrint nei kunigų ba- 
rimo, nei švietimo bei visokios pažangos? Žinoma, kultūriniu atžvilgiu atsiliku- 
siose srityse jos dažniau vartojamos, užtat gana daug turime iš Vilniaus krašto. 
Tačiau ir pažangieji suvalkiečiai dar gana daug jų išlaikė iki pat paskutinių de- 
šimtmečių. Svarbiausia išsilaikymo priežastis, berods, bus ta, kad tie burtai „vei- 
kia“ - žmogus pagyja. Lietuvos krašto gyvatės nėra tokios nuodingos ir dėljų įkan- 
dimo žmogus ar gyvulys paprastai nemiršta. Toliau medicina irgi pripažįsta, kad 
visa eilė ligų, ypač odos ligos, kaip karpos, dedervinės ir rožė, gali būti iš tikrųjų 
pagydomos autosugestijos būdu: jei tik žmogus tvirtai tiki, kad tatai turi jam padėti, 
tai dažnai jis ir pasveiksta. Tokiam tikrai galima pasakyti: „Tavo tikėjimas tave 
išgydė“. Yra užregistruota šimtai tokių „stebuklingų pagijimų“, žmonės ilgiau ir 
geriau prisimena kelis pavykusius, negu šimtus nepavykusių gydymų. 

Kaip labai liaudis tiki į užkalbėjimus, rodo šitoks pasakojimas, kurį užrašiau iš 
A. Kamzurienės, 59 m. a., kilusios iš Žąsinų kaimo, Ariogalos parapijos, atvažia- 
vusios į Ameriką 1908 m. ir dabar gyvenančios Columbus, Ohio: 

„Viens pas mumis buvo kunigas, tai jis labai pykdavo už tuos burtininkus. Tai 
jis, būdavo, ant bažnyčios vis bardavosi. Nagi jis turėjo eržilą. Kaip reikia važiuoti, 
ir kas čia jam pasidarė, išsisuko koją po visam. Jisai taip bardavo bažnyčioje, kad 
belyvina [tiki] į burtininkus. Dabar pats kunigas siunčia purmoniuką ar gaspadorių, 
kad ateitų jam užkalbėt tą eržilo koją. Burtininkas sako: 

- Ne, aš jam neisiu kalbėt, jis barasi bažnyčioje, kaip aš galiu pernešti... 

Nagi ką darys, jis [kunigas] pats važiavo. 

- Prabočyk, - sako, - ką aš šnekėjau, mano bažnyčioj darbas tą šnekėt, ateik ir 
daryk. Tas atėjo, jis nieko nedarė, paėmė siūlų raistę, užsuko pora mazgelių, tam 
eržilui ant kojos [užrišo], eržilas atsistojo ir vėl važiuoja. Jis žinojo [kas reikia daryt). 
Tas yra ne melas, ale tą padarydavo. 

Tas nebuvo tokie dideli burtai, ale jis žinojo. Nelabai toli da ir nuo mūsų buvo, 
Ariogalos parapijoj. Tai klebonas vis bardavos, kad žmonės įtiki į burtininkus. Jau 
jam taip pasitaikė, kad jis pats turėjo įtikėti ir tą Žmogų prašyti.“ 

Reikia pastebėti, kad panašus atsitikimas pasakojamas ne tik Ariogalos 
parapijoj, bet ir daugely kitų krašto vietų, žinoma, tai tik Žmonių šneka ir tau- 
tosakininkai tokiems „tikriems atsitikimams“ netiki. Vis dėlto jie įdomūs ir rodo, 
kad mūsų žmonės taip tvirtai tikėjo burtininkų galia užkalbėti, jog ir kunigų ba- 
rimas nepadėjo: žiūrėkit, štai kas atsitiko vienam kunigui, kaip jam reikėjo nusi- 
žeminti, atsitikus reikalui... 

Burtų ir užkalbėjimų tautosaka turi nemaža priešininkų. Barasi kunigai už 
prasižengimą pirmam Dievo įsakymui „Neturėti svetimų dievų“. Užtat burtininkai 
savo užkalbėjimuose nuolatos mini Jėzų ir Mariją, žegnojasi ir poteriauja, norėdami 
parodyti, kad jie veikia ne velnio, bet Dievo galybės padedami, ir čia nieko blogo 
nėra. Senesniuose užkalbėjimuose tos šventųjų armijos nėra. Kartais ir iš tikrųjų 
velnias šaukiamasi pagalbon, bet jis paprastai apgaunamas: kai jau jo nebereikia, 
tai nuvejamas (žr. Nr. 552). Niekina burtus ir vadinami pažangieji kaip tamsumo 
ir atsilikimo reiškinį. Liaudis daug nepaiso nei vienų, nei kitų. Tuo labiau nepaiso 


229 


230 


RAŠTAI, IV 


jų tautosakininkai, kurie liaudies magijoje ir burtuose randa labai įdomių duomenų 
tautos psichogjjai ir kultūros istorijai tyrinėti. Laikydamiesi gryno racionalizmo, 
daug ką turėtume iš gyvenimo išbraukti. Bet ar tuo būdu daug laimėtume, tai jau 
kitas klausimas. Mums turi būti įdomu viską pažinti, ką mūsų liaudis turėjo ir 
mėgo. 


Baigdamas noriu paminėti, kad visi trys šiame straipsnyje dažnai išvardyti 
asmenys, rinkę ar tyrinėję mūsų užkalbėjimus, jau yra mirę: Alfonsas Bielinis mirė 
1941 m. Vilniuje, Jurgis Elisonas - 1946 m. Wiesbadene (Vokietijoje) ir suomis J. V. 
Mansikka - 1947 m. Helsinkyje. Jų atminimui ir skiriu šį savo darbą. 


LITERATŪRA IR SUTRUMPINIMAI 


D = Tautosakos rinkėjo JAV dienoraštis, 1949/ 50. 

GtKr = Gimtasai kraštas. Šauliai, 1933tt. 

HDA = Handwėrterbuch des deutschen Aberglaubens. 

LMD = Lietuvių mokslo draugija (rankraštinė medžiaga). 

Niemi = A. R. Niemi. Lietuvių liaudies dainų tyrinėjimai. MT, VI, Kaunas, 1932. 

I. MALDOS Į JAUNĄ MĖNULĮ 


Mūsų liaudyje randame gana daug maldų, kurios kalbamos pirmą kartą 
pamačius jauną (trijų vakarų) Mėnulį, norint išprašyti sveikatos. Tos maldos aiškiai 
yra ikikrikščioniškos kilmės, nors kai kuriose jau randame įsibrovusias krikš- 
čioniškas sąvokas ir veiksmus (Mėnuo - Marijos sūnaitis, persižegnojama ir pirma 
sukalbama trys „Sveika Marija“, prašoma dangaus karalystės ir nuodėmių atlei- 
dimo ir pan.). 

„Seniau mėnulio' (žodžio) nebuvo, (jis) iš mokyklų parėjęs, bet (buvo) tik dzie- 
vaicis“, - sakė 1940 m. C. Baužienė, Kargaudų k., Rodūnės v. 

1. Mėnuo, Mėnuo, Mėnulėli, dangaus šviesus dievaitėli, duok jam ratų, man 
sveikatų, duok jam pilnystį, man Perkūno karalystį. (Pasakotojas daug kartų esąs 
matęs, kad, sukalbėjus šią maldelę, nustojąs kraujas iš žaizdos bėgti; daugelis ūki- 
ninkų šią maldelę moka ir tiki, kad sulaiko tekantį kraują ir padeda nuo visokių 
ligų. Antalieptė, 1939. LTA 2088/275.) 

2. Jaunas Mėnesėli, mūsų karalėli, tu švieti visados, mum linksmini. Pamatom 
jį ir visi nusiramenam, visi nusilinksminam. Ataneši tu mum visokių loimį. Kad 
tau Dievas dat pilnystį, o mum Perkūno karalystį. (Kar. Statulevičienė, gim. 1854 
m., Ragelių bžk., Rokiškio v. Užrašant 1939.XI.4 šią maldą į fonografo plokštelę, ji 
nenorėjo sakyti „Perkūno karalystį“, nes tai esąs griekas, linko pakeisti į „Dievo 
karalystį“, vos buvo priprašyta palikti senoviškai. Antrąkart kalbėdama sakė: 
„„.„Visados švieti, visados mum linksmini, ataneši linksmybį, naudų ir gerų loimį...“ 
LTA pl. 1155/3.) 

3. Tegul bus pagarbints švies Mėnesėlis. Tau šviesybė, man grožybė; tau die- 
vystė, man žmogystė. (Kalba, norėdama išprašyti sau gražumo. E. Kupušienė, 
70 m.a., Trumpakojų k., Žeimelio v.) 

4. Pamačiau jaunų jaunikoitį. Tau jaunystė, mon ponystė; mon sveikata, tau 
dievystė. (E. Grybienė, 76 m.a., Ažugojų k., Anykščių v., 1940. LTA 3412/2.) 

5. Jaunas Mėnū trijų vakarų, tu su žvaigždims ant dangaus, aš su žmonims ant 
žemės. (Norint išprašyti, kad per tą mėnesį būtum sveikas ir laimingas. Kelmė.) 

6. Jaunas jaunikaiti, gražus, kaip ponaiti, tau pilnų ratų, o man sveikatų; tau su 
žvaigždelėmis, man su Žmonėmis; tau sudilti, man gyventi. (Kaltinėnai. LMD I 
212/2-62.) 

7. Jaunas Mėnuo, kunigaikšti! Tau pilnų ratų, o man sveikatų; tau sudiltie, 
man gyventie. (Užr. 1902. Untagavės k., Palūšės par. Dirva-žinynas, 1903, Nr. 3, 
p. 66.) 

8. Jaunas Mėnuo, jaunikaiti, dangaus žemės karalaiti, tau sudilti, o man pra- 
žilti. (Tauragė, LTA 1284/57.) 

9. Tegul bus pagarbintas jaunas Mėnesėlis. Tau ant dangaus su žvaigždelėmis, 
man ant žemės su žmonėmis; tau ant dangaus su šviesybe, man ant žemės su 
linksmybe; tau pilnatis, man sveikata. (Liaudiškių k., Šeduvos v. LTA 896/57.) 

10. Jaunas Mėnuo, jaunikaiti, dangaus žemės karalaiti, tau sudilti, o man pražilti. 
(Lyduvėnai, LTA 1284/57.) 

11. Jauns Mėnuo, tau žibėti, man veizėti; tau pagada, mums sveikata. (Kelmė.) 

12. Ei tu, jaunas Mėnulėlis, tu - jaunas karalėlis! Tau ant dangaus linksmybė, 
mums ant žemės šviesybė. (Želva.) 

13. Jaunas jaunikaiti, dangaus karalaiti, tau garbė ir šlovė, man dalia ir ščėstis. 
(Rokiškis.) 

14. Jaunas, jaunas Menuolaitis, sėdi danguj, kaip ponaitis. Tau linksmybia, man 
šviesybia ir unt amžių amžinųjų. (Salakas.) 

15. Jaunas Mėna, jaunalaitis, sėdi danguj, kaip panaitis. Tau šviesybe, man 
linksmybe; tau pilnatis, man sveikata. (Dainuodavo vaikai. Utena.) 

16. Zegnojasi ir kalba: „Jaunas Mėnuo, kaip ponaitis, dangaus, žemės karalaitis, 
panas Marijas sūnaitis“. (Tada visą tą mėnesį bus laimingas. Antazavė.) 

17. Jaunas Mėnuo, kaip ponaitis, dangaus, žemės karalaitis, Motinos Šven- 
čiausios sūnaitis. (Amen nesakydavo. Taip pasveikindavo Mėnulį, kad per visą 
mėnesį būtų pasisekimas. Alunta.) 

18. Dangos karalaiti, mums unt žemis šviesybę, o jiem dangų linksmybę. 
(Ramygala.) 

19. Jaunas jaunuolėlis, dungaus karalėlis, tau pilnatis ir karūna, man iščėstis ir 
sveikata. (Zarasai.) 

20. Jaunas jaunikaitis, tau auksa karūna, man sveikata. (Dusetos.) 

21. Sveiks, Mėnuo! Tau aukso karūną, o man sveikatą ir dalią. (Kaišiadorys, 1939.) 

22. Jaunas jaunikaitis, Dieva karalaitis, tau danguj auksa ratų, man gyvint svei- 
katų. (Salakas.) 

23. Jauna Mėna, kunigaikštis, tau pilnatis, pilnas ratas, man sveikata, nuo Dzievo 
dalia, nuo svieto meilė. (Salakas.) 

24. Tau garbė ir karūna, man sveikata ir apgynimas. (Parangis.) 

25. Pamačius jauną mėnesį, negalima nei vieno žingsnio žengti, bet sakyti: „Jauno 
Mėnuo kunigaikštis, aukso karūna, tavo apgynimas, o mano sveikata“. (Stakliškės.) 

26. Tris kartus persižegnoti ir tris kartus kalbėti: „Jaunas jaunikaiti, dieve 
karūnaiti! Tau, dieve, karūna, o man iščėstis ir dalia.“ (Antalieptė.) 

27. Šviesk, Mėnesėli! Tau aukso karūna, man laimė viečna. (Ją vartodavo seniai, 
bet ir vaikus pamokindavo, taigi ir aš ją tebekalbu, pamačius jauną Mėnulį, nes 
čia nieko blogo nėra, o taip įpratusi nuo mažens. Dėlko ją kalba - nežinau. V. Glem- 
žienė, 74 m.a., Palėvenėlės vnk., Kupiškio v.) 

28. Persižegnoti ir tarti: „Tau sidabra karūna, man ščeslyvas pragyvenimas'. 
Tada bus laimingas gyvenimas, sveikata.“ (Salakas.) 

29. Jaunas Mėnuo, jaunulaitis, apsirėdęs, kaip ponaitis, man šviesybė, tau 
gražybė (ir atbulai). (Degučiai.) 

30. Jaunas Mėnuo, jaunikaitis, anas sėdi kai panaitis. Jam šviesybe, mum 
linksmybe. Jam pilnyste, mum dungaus karalyste. (Sako, girdėdavę senąsias mo- 
teris vietoj „dungaus karalystės“ minint „Perkūna karalystę“. Utena.) 

31. Jaunas Mėnuo, jaunikaitis, dungaus karalaitis. Tava riesti rageliai, mana 
pakarna galvela. Ne aš pati pamačiau, man seni seneliai parodia. (Įtartinas už- 
rašymas). (Alunta.) 

32. Oi Mėnuli, Mėnulaiti, dangaus .žemės karalaiti, apšvietei dangų Žemę, ap- 
šviesk ir mane vargdienį. (Tauragė.) 

33. Jaunas Mėnulaiti, dangaus karalaiti! Tu apšvietei dangų, apšviesk ir mus 
nusidėjusius. (Krosna.) 

34. Menasali baltasai, tau pastavėjimas, man pasveikėjimas. (Kalba sergą žmo- 
nės). (Salakas.) 

35. Tau ponaut, man karaliaut(?); man sveikata, tau pilnatis. (Kuktiškės.) 

36. Pirmą rozą aš pamačio Mėnesį, unt dangos šviesybę, unt žemis ramybę. 
Duok, Dieve, laimę! (Ramygala.) 

37. Jaunas jaunikaitis, Dieva karalaitis. Tau šviesybia, man linksmybia; tau ka- 
rūna, man fartūna. (Salakas.) 

38. Jauna Mėna, Dievas ponas, tau karūna, man fartūna; man ant pilnaties, tau 
ant sveikatos (ir atbulai). (Kaišiadorys.) 

39. Nes išvydo jauną Mėnesį kunigai, raštininkai. Poni Dievi, duok jiem unt 
dungaus su žvaigždėm šviesybę, o mum unt žemės su žmonėm linksmybę. 
(Panevėžys.) 

40. Jaunas Mėnuo, man sveikata! (Triskart. Tais žodžiais ir akių pakėlimu į 
jauną Mėnulį gydosi nuo visokių ligų. Alvitas. LTA 436/153-205.) 

41. Reikia persižegnoti, sukalbėti tris „Sveika Marija“, apsišluostyti balta skarele 
veidą ir pasakyti: „Tau ant pilnystės, man ant jaunystės“. (Žasliai.) 

42. Sukalbėti tris „Sveika Marija“ ir tarti: „Jaunas jaunikaitis, karalius karalaitis, 
man ščėstis ir dalia“. (Dusetos.) 

43. Tris „Sveika Marija“ ir maldelę: „Jaunas Mėnuo, karalaitis; tau pilnatis, 
man sveikata“. (Dusetos.) 

44. Pamatę jauną Mėnesį, tris kartus žegnoja ir tris kartus sako: „Dungaus 
vartuos Mėnuo, man sveikata“. Tebedaro ir dabar. (Adutiškis.) 

45. Jaunas Mėnuo, sūnus Dievo, tau ant pagados, o man ant sveikatos. (Kai- 
šiadorys.) 

46. Kai pamatai jauną Mėnulį, reikia prašyti, kad jis nenustotų švietęs: „Ak, 
Dieve mano, pilna valia tavo. Tau aukštybia, man šviesybia; tau Saulala šviečia, 
man gi Mėnulėlis. Amen“. (Alunta.) 

47. Ai šviesus, šviesus Mėnulėli! Dungun ratų, man sveikatų; tau pilnystį, man 
dungaus karalystį. (Salakas.) 

48. Tegul bus pagarbintas jaunas Mėnulis, tau dangus ir žemė, man dangaus 
karalystė. (Kapčiamiestis.) 

49. Jaunas jaunikaitis, šias dienas aniuolaitis, tau jaunysta, a man ščėstis ir dalia, 
ir dungaus karalysta, tegul būva man ir visom dūšiom unt amžių. (Agota Šukelienė, 
75 m.a., Kaniūkų k., Dūkšto v., 1940. LTA 3381/82.) 

50. Sveiks, Mėnuo! Tau į pilnatį, o man į sveikatą, o dūšiom čysčiuj amžiną 
atilsį. (Kaišiadorys.) 

51. Tau aukso karūna, o man sveikata ir linksmybė. O jaunas, čystas Mėnuo 
būdamas, apčystyk mano griešną kūną. (Po to reikia sukalbėti tris „Sveika Marija“. 
Birštonas.) 

52. Jaunas Mėnulaiti, aukštas karalaiti, apčystyk dangų ir žemę, apčystyk mano 
kūną ir dūšią. (Maldelė, kuri gelbėdavusi nuo visų nelaimių. Merkinė, LTA 1034/21.) 

53. Jaunas Menulie, dangaus karalaici, cystini dangų, cystini žemę, apčystyk 
mano griešnų kūnų ir dūšių. (Dzūkija, užr. kun. K. Širvaitis.) 

54. Sviesybės ponaiti, dangaus karalaiti, apšvietei dangų ir žemę, apšviesk ir 
mano dūšią. (Plg. Nr. 84, 92tt. M. Sibitienė, 66 m.a., iš Kalnėnų k., Jurbarko par. 
Dabar gyvena So. Bostone, Mass. D V/24.) 

55. Jaunas Mėnulaiti, dangaus karalaiti, kad mano dūšelė būt su tavimi po 
smerties danguje. (Kabeliai, Gard. LTA 662/145.) 

56. Karaliau, karaliau, Dieva sūnus! Tau šviesybė un dungaus, man un žemes 
linksmybes. (Juodgalviai, Švenč. LMD III 161m/ 32.) 

57. Jei nori ilgai būt jaunas ir gražus, tai pamatęs jauną Mėnesį kalbėk: „Jaunas 
jaunikaitis, gražus kaip ponaitis, man jaunystė, tau dangaus karalystė“ ir tris 
„Sveika Marija“. (Kaltinėnai, LMD III 65/228.) 

58. Jaunas ponaitis, dangaus karalaitis, tau ant pilnaties, o mumi ant sveikatos. 
(Ir tris „Sveika Marija“. K. Pigaga, 69 m. a., iš Nedzingės par. Dabar gyvena Brock- 
tone, Mass. D III/56.) 

59. Tegul bus pagarbintas Jėzus Kristus! Tau jaunystė, man sveikata. (Kražiai, 
LTA 267/241.) 

60. Jei pirmą kartą jauną Mėnesį pamatai po dešinei rankai, tai bus visą mėnesį 
linksma gyventi, ojei po kairei - bus liūdna. (Grinkiškis, Kėdainiai, Višakio Rūda, 
Vasiūnai, Švenč., Linkmenys.) 

61. Pamatęs jauną Mėnesį, apsisuk triskart ant vienos kojos - tas mėnuo bus 
laimingas. (Seda. LMD I 194/4.) 

62. Pirmą kartą pamačius jauną Mėnulį, reikia sustoti vietoje ir sukalbėti tris 
„Sveika Marija“, tada tas mėnuo bus laimingas. (Naumiestis-Šakiai, Kretinga, 
Užventis, Kvėdarna, Kupiškis, Vilkaviškis, Liudvinavas, Leliūnai, Gražiškiai, Duo- 
kiškis, Šimonys, Eržvilkas, Raseiniai, Dusetos.) 

63. Kai pamatome jauną Mėnulį, reikia sukalbėti „Sveika Marija“, nes tuomet 
Švč. Panelė Marija esanti ant Mėnulio. (Užventis.) 

64. Kalba tris „Sveika Marija“, kad būtų gražus. (Rokiškis.) 

65. Pamatę pirmą sykį jauną Mėnesį, persižegnoja, kad laimingai jį pergyventų. 
(Dusetos, Zarasai.) Žegnotis reikia ne gryna ranka, bet su rūbu - būsi negrynas 
(turtingas). (Salakas.) 

66. Jauną Mėnulį pamatęs, mauk greičiau ranką pirštinėn ir žegnokis. 
(Tverečius. LMD I 474/609.) 

67. Pamatę jauną Mėnulį, priklaupia ant vieno kelio, paėmę rankovę arba 
skverną žegnojasi prieš Mėnulį. (LMD I 189/2.) 

68. Sustok ir nepasikrutindamas sukalbėk tris „Sveika Marija“ Paskum, jei lygiai 
toj vietoj, kur stovėjo dešinė koja, apsiprausi vandeniu, tai apsisaugosi nuo visokių 
ligų. (Obeliai.) 

69. Sustok ir pradėk šaukti: „Vandenio!“ Kai atneš, tai greit nusiprausk ir 
paskum niekam nieko nesakyk, tai bus labai skaistus ir be spuogų veidas. 
(Stakliškės.) 

70. Kai užmatai jauną Mėnesį, tai toj pačioj vietoj sukalbėti tris „Sveika Marija“ 
ir vandeniu apsiprausti - tada išnyks nuo veido karpos ir skregždės. (Dūkštas.) 

71. Mergaitės, kad gražesnės būtų, mėnesienoj prausias. (Salakas, LTA 1483/ 
212.) 

72. Pamačius jauną Mėnesį užtekėjus, neiti iš vietos, persižegnoti ir sukalbėti 
tris „Sveika Marija“. Iš tos vietos pasiimti žemių, tai bus vaistai. (Juodupė.) 

73. Pamačius pirmą kartą jauną Mėnulį, nekrust iš vietos, su kitais nekalbėti, 
persižegnoti ir sukalbėti „Sveika Marija“ Tada ko nors geidaujant išsipildo. 
Dažniausiai taip daro mergaitės, norėdamos greit pamatyti savo mylimąjį. (Ku- 
piškis.) 

74. Pirmąkart pamatęs jauną Mėnesį, turi pasilenkti ir, pasiėmęs žemių, surišti 
į skarelę, ir pasidėti einant gult po galva, tai susapnuosi ir žinosi, ką tiktai norėsi 
arba apie ką pamislysi. (Naujamiestis. LT, IV, 1 p. 155.) 

75. Kai pirmą kartą pamatai jauną Mėnulį, reikia paimti saują žemių iš tos 
vietos, kurioje stovi, ir kalbėti: „Jaunas Mėnuli, dangaus karalaiti, leisk man (pa- 
matyti, susapnuoti), su kuo reiks gyventi.“ Daugiau nieko nekalbėti, greit eiti gulti 
ir tą saują žemių pasidėti po pagalve. Naktį susapnuosi, už ko ištekėsi. (Alytus, 
LTA 773/ 298.) 

76. Jaunas kaip stoja, žmonės taip tiki: reikia žiūrėti [į Mėnulį] ir reikia klausti: 
„Jaunas, jaunas, pasakyk, kur yra mano jaunasis?“ (Dūkštas.) 

77. Kai būna jaunas Mėnulis, išeina vakare mergaitė ir prašo [kaip?] Mėnulio, 
kad parodytų, už ko išeis. Negalima anksčiau pažvelgti į Mėnulį, kol žodžio [ko- 
kio?] neištarsi. Tada grįžta namo, su niekuo nekalba, eina miegoti ir susapnuoja 
savo būsimąjį. (Lazdūnai. LMD III 61/45.) 

78. Pirmąkart pamačius jauną Mėnulį, mergaitė turi nei žingsnio toliau ne- 
žengti, pasilenkus paimti iš po kojų truputį žemių, surišti į skarelę, daugiau nei 
žodžio nepratarus atsigulti ir pasidėti tą skarelę su žemėmis po galva, tai susapnuos 
savo būsimąjį. (Pasvalys, Obeliai, Telšiai, Naujamiestis, Kamajai, Linkmenys, 
Kalvarija, Marjijampolės aps.) 

79. Pirmąkart pamačius jauną Mėnesėlį, sustok, pamislyk apie kokį berną ir 
sukalbėk tris „Sveika Marija“. Tada daugiau su niekuo negalima kalbėtis (ir eiti 
gulti). (Dūkštas.) 

80. Pamačiusi pirmąkart jauną Mėnulį, mergaitė su niekuo nebekalba, eina gulti 
ir tada susapnuoja savo būsimąjį. (Vievis, Skaistagiris, Kaltinėnai, Švenčionys.) 

(Žr. dar TD, IV, 1938, p. 184, Nr. 473-476. Maldos į jauną Mėnulį.) 


KAI DANTYS SKAUDA 
(Zr. dar Nr. 441-448) 


81. Jaunas Mėnuli, dangaus karalaici, sergėk mane nuog ugnies degimo, nuog 
vandens skendimo ir nuog dantų skaudėjimo. (Alovė.) 

82. Kai tik pamatysi jauną Mėnulį, reikia triskart kalbėti: „Klausė jaunas pas 
seną, ar skauda dantys mirusiam“. Taip sakant, nustos dantys skaudėję ir niekad 
neskaudės. (Kaišiadorys. LTA 1555/134-194.) 

83. Pirmą jauno vakarą (kai tik pirmą vakarą pamatai Mėnulį) išeiti į orą ir su 
dešinės rankos nykščiu prispausti skaudantį dantį, ir pakėlus akis į Mėnulį kalbėti 
sekančius žodžius: „Aš dabar matau jauną Mėnulį ir kandu ant mano apmirusio 
danties. Vardan Dievo Tėvo ir Sūnaus, ir Šventosios Dvasios“. Aukščiau sakytus 
žodžius kalbėti 3 kartus, tik nesakyti „Amen“. (Giedrių k., Alvito v., Vilkaviškio 
aps. LTA 436/153-205.) 

84. Pamačius pirmą kartą jauną Mėnulį, reikia sakyti: „Jaunas Mėnuli, dangaus 
karalaiti, apčystinai dangų ir žemę, apčystyk ir mano griešną kūną“. Pasakius dar 
sukalbėti tris kartus „Sveika Marija“ ir dantis pereis sopėjęs. (Plg. Nr. 52-54, 92tt.). 
(Meškučių k., Varėnos v., Alytaus aps. LTA 1254/120.) 


KARPŲ NUGYDYMAS 
(Zr. dar Nr. 434-440) 


85. Kas turi ant rankų karpų, tai pamatęs jauną Mėnesį pila vandenį ir sako: 
„Kad aš būčiau toks švarus, kaip tu švarus“. (Antalieptė.) 

86. Augant karpai ar navikui, reikia prie savęs turėti bonkutę vandens ir, 
pirmąsyk pamačius jauną Mėnulį, nuliet tą daiktą (kur yra karpa), sukalbėti „Sveika 
Marija“ ir pasakyti: „Duok, Dieve, jam senatvę, o man sveikatą“. (Vilkaviškis. 
LTA 210/206-249.) 

87. Jeigu turi daug karpų, tai reikia naktį žiūrėti, akių nenuleidžiant į jauną 
Mėnulį, ir kalbėti „Sveika Marija“ Tada šaukti, kad kas nors atneštų vandens. Tuo 
vandeniu patrinti karpas ir jos išnyks. Nesant vandenio, galima ir su seilėmis. 
(Marijampolė.) 

88. Kai tik pamatai jauną Mėnulį, turi atsistoti vietoje ir nepaeidamas nei 
žingsnio priekin ar atgal, šaukti: „Vandenio, vandenio - karpos užpuolė!“ Išgirdęs 
kuris namiškių turi atnešti vandens, kuriuo vietoje esant mazgojamos karpuotos 
kūno dalys. (Šilavotas. LTA 1273/102.) 

89. Jei Žmogus turi karpų, tai pirmą kartą pamačius jauną Mėnulį, reikia jo 
neišleisti iš akių, o jei arti nėra vandens, tai paprašyti, kad kas nors atneštų, mat 
pačiam reikia neiti iš vietos. Tada plauti karpas vandeniu ir sukalbėti tris „Sveika 
Marija“, tai karpos nugyja. (Šimkaičiai.) 

90. Kai esti jaunas Mėnulis, tai paprašyti, kad kas nors atneštų gerti, - tą vandenį 
išlieti per galvą, tada karpos išnyks ir pritaps tam, kas atnešė vandens. (Leipalingis. 
LTA 1436/82.) 

91. Trečią vakarą užstojus jaunam Mėnuliui, išeiti laukan, pamačius Mėnesį 
sustoti ir nepajudėjus iš vietos pašlapinti karpas vandeniu, tada jos išnyks. (Joniškis, 
Pilviškiai (nusiplauti rankas), Jurbarkas (perlieti vandeniu), Alytus (nusiprausti).) 

92. Kai pamato pirmą kartą jauną Mėnulį, tai sustoja prieš jį ir kalba: „Jaunas 
Mėnuli, dangaus tėvuli, tu čystini dangų ir žemę, čystyk mano griešną kūną“. Ir 
pasilenkęs paima smėlio, ir trina karpas. (Varėna. LTA 1036/64-63.) 

93. Jei yra karpų, paimti žemių, trinti ir kalbėti: „Jaunas Mėnulaitis, dangaus 
karalaitis, čystini dangų ir žemį, apčystyk ir mano kūną“. (K. Pigaga, 69 m.a., iš 
Nedzingės par. Dabar gyvena Brocktone, Mass. D III/56a.) 

94. Kai pirmąkart pamatai jauną Mėnesį, reikia atsiklaupti ir kalbėti prieš 
Mėnesį, kelį smėliu patrinti, karpas vienąkart patrinti ir kalbėti į Mėnesį: „Jaunas 
jaunikaitis, dangaus karalaitis“. Tada karpos išnyks. (Zarasai.) 

95. Atsiklaupti ir tris kartus karpą į sieną patrinti, tada sukalbėti tris „Viešpaties 
angelus“. (Obeliai. LTA 1478/44.) 

96. Pamačius jauną Mėnulį, staiga sustoti vietoje, akių nenuleidus nuo Mėnulio, 
pasilenkti ir paimti iš po kojų žemės (žvirgždų, sniego ar šiaip kas ten yra), patrinti 
karpas ir tas žemes numesti, tada karpos pranyks. (Antazavė, Rokiškis, Kamajai, 
Vievis, Jurbarkas - daryti tris kartus ir sukalbėti tris „Sveika Marija“, Telšiai - 
trina nevėskaulį.) 

97. Norint nugydyti karpas, reikia delčioje ant akmens stovinčiu vandeniu 
nuplauti. (Vegeriai. LTA 1546/169.) 

98. Reikia delčioje atsistoti prieš Mėnesį ir ant aparos [apivaro] rišti devynis 
mazgus. (Mažeikiai. LTA 1313/20.) 

99. Senagalyje trinti karpas į uolą, kur galanda kirvį, tai išnyks. (Rokiškis. LTA 
1504/27-2.) 

100. Pirmą sykį pamačius jauną Mėnulį, reikia apgamą rasa patrinti. (Mari- 
jampolė. LT, IV, 1 p. 147.) 


NAVIKAULIO GYDYMAS 


101. Reikia [numirėlio] kaulu trinti navikaulį ir į Mėnulį žiūrėti, tai pranyksiąs. 
(Marijampolė. LTA 1514/20-22.) 

102. Kai pirmą kartą pamatai jauną Mėnesį, tai neik iš tos vietos, bet šauk, kad 
tau paduotų vandens. Rodyk į Mėnulį pirštu, paskui tą vandenį pilk žemėn atbula 
ranka. Tai kam bus navikaulis, jei su tuo pirštu apskriesi, prapuls. (Pandėlys. LTA 
1645/1.) 


II. MALDOS IR GIESMELĖS Į SAULĘ 


103. Saulala, motula, 
Užkaisk, užkaisk! 

Ba mes maži piemenukai, 
Ba mūs trumpi kailinukai, 
Mumi labai šalta, šalta. 
(Liškiava. 1937, LTA pl. 585/6.) 


104. Saulele, motinėle, 
Užkaisk, užkaisk! 

Ba mes maži piemenukai, 
Mūsų trumpi kailinukai, 
Tai mes sušalsim. 
(Veisėjai.) 


105. Saulyte, motinyte, 
Užtekėk, užtekėk! 

Mes maži piemenėliai, 
Mūs trumpi kailinėliai, 
Mums labai šalta. 
(Marijampolė.) 


106. Saulele, motinėle, 
Užtekėk, užtekėk! 

Mes maži piemenėliai, 
Mūs trumpi kailinėliai, 
Mums šalta, mums šalta. 
(Kybartai.) 


107. Saulute, motinute, 
Užtekėk, užtekėk! 

Mes maži piemenėliai, 
Mūs trumpos mandierėlės, 
Mums šalta, šalta. 


(Vaikų daina. Kai saulės nėra, visą dieną rėkia ir rėkia). 
(Keturvalakiai, 1938. LTA pl. 942/5.) 


108. Saulele, motule, pakaityk, pakaityk, 
Mažus vaikelius sušildyk, sušildyk. 
Ba mes maži piemenėliai sušalom, sušalom, 


Ant akmenų sėdėdami, 


Duonos plutą valgydami, sušalom, sušalom. 


(Perloja. Niemi, MT, VI, 21.) 


109. Saulele, motinėle, 
Užtekėk, užtekėk! 

Mes maži piemenukai, 
Mūsų šlapi trinytukai, 
Išdžiovyk, išdžiovyk. 


(Vilkaviškis. Tvėr. žiedai, 1912, p. 19.) 

110. Saulele, motule, užtekėk, užtekėk! 
Aš mažiukas piemeniukas, 

Ant akmenio sėdėdamas, 

Rankoj rykštę turėdamas, 


Sušalau, sušalau. 
(Varėna. TD, V, Nr. 288.) 


111. Saulute, močiute, nusileisk, nusileisk! 
Aš maža piemenėlė, 
Trumpas mano sijonėlis, 


Man šalta, man šalta. 
(Kalvarija. LTA 218/704.) 


112. Saulute, motula, 

Užkaityk, užkaityk! 

Mažus vaikus sušildyk, sušildyk, 

Žydelynus sušaldyk, sušaldyk, 

Aštriom britvom supjaustyt, supjaustyk. 

(„Aštrios britvos“ - tai spinduliai. Vaikai pavasarį, kai jau sniegą nuvaro, sutupia prieš 
Saulutę ir gieda. Jonė Karlonienė, 63 m.a., iš Marcinkonių. Dabar gyvena So. Bostone, Mass. 
DV/21.) 


113. Saulele, motinėle, 

Užtekėk, užtekėk! 

Aš tau duosiu pupų rėtį - 

Pasisėt, pasisėt. 

(Kai lyja ir Saulė būna po debesiu, tai piemenys dainuoja. Gražiškiai.) 


114. Saulutė, močiute, 
Užtekėk, užtekėk! 

Aš tau duosiu pupų rėtį - 
Pasisėk, pasisėk. 


(Kai debesys uždengia saulę, piemenys ganydami dainuoja. Marijampolė, Keturvalakiai.) 


115. Išeik, Saulele, 

Su pyragais, su pyragais, 

Nuvaikyk debesėlius 

Su botagais, su botagais. 

Mano tėvelis šienelį pjauna, 

O motinėle kupečius krauna. 

(Piemenys prašo Saulės, kad išvaikytų debesis. Jūžintai, 1939. LTA 2108/103.) 


116. Išeik, Saulyte, 

Su pyragais, su pyragais, 

Nuvaikyk debesis 

Su botagais, su botagais. 

(Kartodavo ilgai, tada Saulė tikrai pasirodydavo. Alunta.) 


117. Išeik, Saulyte, su pyragais, 
Nulup debesėlį su botagais. 
(Ramygala.) 

118. Išeik, Saulele, su pyragais, 
Išvaryk debesį su botagais. 
(Anykščiai. LTA 336/87.) 


119. Ateik, Saulele, su baltais pyragais, 
Nuvaryk debesėlį su ilgais botagais. 
(Kupiškis. LTA 123/82.) 


120. Užeik, Saulyte, 

Su pyragais, su pyragais, 
Nuvyk debesėlį 

Su botagais, su botagais. 
(Šimonys, Rokiškis.) 


121. Išeik, Saulute, 
Su baltais pyragais, 
Nuveik debesėlį 

Su juodais botagais. 
(Panevėžys.) 


122. Išeik, Saulutė, su baltais pyragais, 
Nueik, debesėli, su ilgais botagais. 
(Šimonys. LTA 1204/64-3.) 


123. Išsišviesk, Saulutė, 
Su pyragėliu, 
Nuvaikyk debesėlius 
Su botagėliu. 


(Leliūnai.) 


124. Atvažiuok, Saulele, 

Su pyragėliais, 

Nuvaikyk debesėlius 

Su botagėliais. 

(Piemenys, pamatę debesį ir norėdami, kad jis pro šalį praeitų, dainuoja. Kupiškis.) 


125. Nuveina devesys, 

Saulala, prasišviesk! 

Nuvysma su botagais, 

Pastiksma su pyragais. 

(Piemenys giedodavo, norėdami gražaus oro. Zarasai, užr. J. Būga 1940.) 


126. Nuvažiuok, debesėl, 

Su dviračiais, su dviračiais, 

Atvažiuok, Saulele, 

Su karieta, su karieta. 

(Užeinant debesiui, piemenys dainuoja. Papilys, Niemi-Sab., p. 51, Nr. 270.) 


127. Važiuok, debesėli, 
Sunkiuose ratuose, 
Atvažiuok, Saulele, 

Rateliuose, rateliuose. 
(Piemenys, matydami ateinantį debesį, žiūri į Saulę ir dainuoja. Alvitas.) 


128. Nuvažiuok, debesėli, sunkiuose ratuose, 
Atvažiuok, atvažiuok, Saulele, rateliuose, rateliuose. 
(Panevėžys. LTA 1040/314.) 


129. Debesiau, važiuok sunkiuos ratuos, sunkiuos ratuos, 
Saulelė atvažiuok rateliuos, rateliuos. 
(LTA 224/619.) 


130. Nuvažiuok, debesėl, dunduliuos, 
Atvažiuok, Saulele, rateliuos. 
(Kai pamatydavę ateinant debesį, piemenys dainuodavę. Kupiškis.) 


131. Saulė, močiutė, ant mūsų, ant mūsų! 

Debesėli juodbruvėli, ant Prūsų, ant Prūsų! 

(Norėdami išprašyti gražaus oro, piemenys kalbėdavo. Variantas iš Marijampolės: 
ant paliokų, ant paliokų! Liudvinavas.) 


132. Debesėli juodbruvėli, ant Prūsų, ant Prūsų! 
Saulute, močiute, ant mūsų, ant mūsų! 
(Liudvinavas. Marijampolė, plg. LTA 206/7.) 


133. Sauliute, močiute, un mūsų, un mūsų! 
A debesėliai un Prūsų, un Prūsų! 
(Dusetos.) 


134. Debesėli juodbruvėli, ant Prūsų, ant Prūsų! 
O Saulele, motinėle, ant mūsų, ant mūsų! 
(Marijampolė.) 


135. Debesėli juodbruvėli, ant Prūsų, ant Prūsų - 

Mes tau duosim abrūsų, abrūsų. 

Debesėli, ant Lenkų, ant Lenkų, 

Mes tau duosim dalenkų, dalenkų. 

(Pamatę su griausmu debesį ateinant, piemenys gieda. Ožkabaliai. MLLG, II, 8.) 


136. Saulele, motinėle, ant Lenkų, ant Lenkų! 
Ten tu gausi pečenkų, pečenkų. 

Pavėsėli juodbruvėli, ant Prūsų, ant Prūsų! 
Ten tu gausi abrūsų, abrūsų. 

(Vilkaviškis. Tvėr. žiedai, 1912, p. 19.) 


137. Debesėli, ant Lenkų, ant Lenkų, 
Mes tau duosim masliankų, masliankų. 
(Raseiniai. LTA 1451/166.) 


138. Lietuti, lietuti, nuo mūsų, nuo mūsų! 
Ant Prūsų, ant Prūsų! 
(Joniškėlis, LTA 103/75.) 

139. Saulele, motule, pasigailėk mūsų! 
Debesėli, tėveli, nukeliauk ant Prūsų! 
(Marijampolė.) 


140. Saulyte, ant mūsų, ant mūsų! 

Debesėliai, ant Prūsų, ant Prūsų! 
Juodbruvėliai debesėliai, ant Prūsų, ant Prūsų! 
(Marijampolė.) 


141. Saulele, Saulele, ant mūsų, ant mūsų! 
Lietuti, lietuti, ant Prūsų, ant Prūsų! 
(Girkalnis.) 


142a. Saulala, močiute, an mūsų! 
Lietuti, tėveli, an Prūsų! 


142b. [Ojei reikia lietaus, tada dainuoja:) 
Lietuti, tėveli, an mūsų! 

Saulala, močiute, an Prūsų! 

(Rumšiškės.) 


143. Saulutė, močiutė, in Prūsus, in Prūsus! 
Debesėli juodbruvėli, ant mūsų, ant mūsų! 
Jau urzgia kiaulelės, nušalo piemenės. 
(Kalvarija, LTA 218/704.) 


144. Saulele, motinėle, mūsų šalin, mūsų šalin! 

Juodieji debesėliai, gudų šalin, gudų šalin! 

(Volteris, Lit. Katech., p. 162-164 ir MLLG, II, 305 iš Žemaitkiemio. F. Zykaus iš Kruonio 
ten pat paduota ilga ta pačia tema daina kelia įtarimo dėl savo liaudiškumo.) 


145. Debesėli, pragarėli, gudų šalin, gudų šalin! 
Saulele, motule, mūsų šalin, mūsų šalin! 
(Vilnijos piemenų daina lietui išsklaidyti. LTA 633/57.) 


146. Saulyte, motinyte, mūsų šonan! 
Debesėli juodulėli, gudų šalin! 
(Daugai.) 


147. Debesy, begesy, guda šonan! 
Saulala, motinela, mūsų šonan! 
(Kuktiškės.) 


148. Saulytia, motinytia, mūsų šalin, mūsų šalin! 
Vėjelis juodadebesėli, gudo šalin, gudo šalin! 
(Kai debesys užtemdo saulę, piemenys dainuoja. Gudas - lenkas, šlėkta. Alunta.) 


149. Debesėliai, juodulaliai, gudų šalalan, gudų šalalan! 
Saulytela, motinela, mūsų žemelan, mūsų žemelan! 
(Salakas.) 


241 


242 


RAŠTAI, IV 


150. Debesėli, juodbruvėli, ant Prūsų, ant Prūsų, 
O Saulele, o močiute, ant mūsų, ant mūsų! 
(Ožkabaliai. Varpas, 1895, p. 153.) 


151. Prie Drūlėnų ežerėlio 

Saulė žeme ridinėjo. 

Darr-darr Saulelė rateliuos, rateliuos, 

Užt-užt lietelis debesiuos, debesiuos. 

(Drūlėnų k. piemenys, pamatę ateinant debesį, dainuodavę. Kupiškis.) 


152. Saulele, vakaran, vakaran, 
Piemenėliai, patalan, patalan. 
(Piemenys vakare sakydavo. Adutiškis.) 


153. Kai mes buvom mažos, kiaules ganydavom, o lietus būna, tai (buvo) tokis 
senas piemuo, tai anas vis sakydavo: „Ar lauki tu vakaro?“ Tai aš ir Dzievulio 
prašau, kad Saulelė asilais: „Asilaidz, Saulala, greičiau, duosiu cino kūsnelį!“ Šitai 
Saulį ažlaisdo. (E. Pazlevičienė, 56 m.a., Mockų k., Gervėčių par., 1939. Žr. LTA 
2227/178 - Kamajai.) 

154. Piemenys užleidžia Saulę: „Padarysim vakarą, kad Saulė užsileist'. 
Užlenkia lanką, lanko galai įbesti žemėn, lanko vidury pakariama duona, tada 
lankas apklojamas rūbu - taip po lanku pasidaro tamsu. Tuomet piemuo, 
šliauždamas nugara, palenda po palapine ir patamsy burna gaudo duoną. Pagavęs 
iššliaužia ir tą duoną padalija tarp piemenų. Palapinėje būna tamsu: „Kad taip ir 
Saulės nebūt“. (Gervėčiai, LTA 2447/59.) 

155. Padieniai darbininkai sakydavę į Saulę: „Matinėla, nebuvai padieni, kad 
taip ilgai švieti“. Arba: „Saulala, motinėla, gal pradieni esi nebuvus, kad 
nenusleidi?“ „Saulala, motinėla, kągi da švieti, ką neažusėdi?“ (Kamajai. Plg. GtKr, 
14-16, p. 135.) 

156. Saulala, motinėla, kai ryto tai greit užmaklini, e vakare - kadu ne kadu 
nurairuoji. (Kamajai.) 


157. Tu Saulala, tu šiltoja, 

Nesušildzyk labai, nesušildzyk labai! 

Tu Mėnuli, tu šviesusai, 

Nesušviesink labai, nesušviesink labai! 

(Gieda pokyliuose, bet visur galima giedoti. P. Laurinavičienė, 69 m.a., Gėliūnų k., Gervėčių 
par., 1939. LTA 2109/40.) 


158. Saulutė, motinėle, išbaltink linelius! (Seniau, pakloję linus, padarydavo iš 
linų ratelį (rožę) ir, įmetę vidurin baltą akmeniuką, prašydavo Saulutę išbaltinti 
linelius, kaip akmeniuką. Dusetos. GtKr, 14-16, p. 135.) 

159. Baigę linus kloti, iškloja iš linų ratelį, paskui įdeda nemažą akmenį, kad 
linai svaresni būtų (kiti sako: kad išbaltų) ir kalba Saulei maldelę. (Dusetos.) 


160. Saulala šviesi, 
Kadu man suriesi? 
Saulala tumsi, 

Kadu man nustumsi? 
(Kupiškis.) 

(Yrair ilgesnių dainų, kuriose minima Saulė. Žr. mano str. „Saulinės dainos“, 
GtKr, 1943, Nr. 31, p. 95-106. Ten yra 30 pirmąkart atspausdintų dainų, kuriose 
minima Saulė, Mėnulis ir žvaigždės, tačiau jos yra daugiau pasakojimo, bet ne 
meldžiamo ar magiško pobūdžio. J. B.) 


III. PIEMENŲ GIESMELĖS Į DEBESIS 


161. Debesėli, pro šalį, pro šalį, 

Nunešk gudo veršelį, veršelį, 

Ė tatariui paršelį, paršelį, 

Ė kunigo gaidelį, gaidelį, 

Ė ubago maišelį, maišelį. 

Dalykitės per pusį, per pusį: 

Viena pusė Saulelei, Saulelei, 

Kita pusė debesiui, debesiui. 

(Taip dainuodami piemenys užkeikia lietų, grąžina giedrą. Gardino gub. Iš fonogramos, esančios 
Mokslų akademijoje, Petrapilyje, nurašė J. Tallat-Kelpša 1909 m. LTA 633/59.) 


162. Debesėli, pro šalį, pro šalį, 

Duos tau gudas maišelį, maišelį, 

Ė gudienė paršelį, paršelį, 

Ė gudžiukas dirželį, dirželį, 

Ė gudžiutė juostelę, juostelę. 

(Piemenų daina giedrai išprašyti. Dainavo prof. K. Būga ir prof. A. Voldemaras 1909 m. 
Petrapilyje. Užr. J. Tallat-Kelpša. LTA 633/58.) 


163. Debesėli, pro šalį, pro šalį, 
Nunešk gudui paršelį, paršelį; 
Kad ne paršelį, tai avytę, avytę, 
Gudų rugiai nuvytę, nuvytę. 
(Valkininkai. Niemi, MT, VI, 215.) 


164. Debesi, šepeci, 

Pro šalį, pro šalį, 

Nunešk bobos paršelį, 

Pelenų maišelį. 

Saulule, motule, 

Kaicyk, kaicyk! 

(Valkininkai (?). Volter, Lit. Kat., p. 162.) 


165. Debesėliai, pra šalį, 
Pra gudų daržalį! 

Dos gudas smalaus kaušelį, 
Turi gudas jodų paršelį. 
(Joniškis, Vilniaus aps. Ten pat.) 


166. Debesėli, debesėli, pro šalį, 

Neša gudas paršelį, 

O gudienė maišelį. 

(Debesims išblaškyti, išsivertęs kepurę, gieda. Raškutėnų k., Švenč. aps. LMD I 213/2-1.) 

167. Aik, debesy, pra šalį, pra šalį, 
Pra ta guda pašalį, pašalį; 

Duos tau gudas maišelį, maišelį, 
Duos gudienė paršelį, paršelį, 
Duos gudžiokas žūselį, žūselį. 
(Dusetos. Užr. J. Būga 1939.) 


168. Debesėli, debesėli, 
Bėg pro šalį, 
Imk gudo paršelį! 


(Krosna.) 


169. Debesėli, pro šalį, pro šalį, 
Paimk gudo veršelį, veršelį! 
Jei ne veršelį - avytę, avytę, 
Gudo pautai suvytę, suvytę. 
(Krikštonys, Alytaus aps.) 


170. Debesėliai, pra šalį, pra šalį, 

Pajim guda veršelį, veršelį, 

Bagatyriaus paršelį, paršelį, 

Ubagą lazdelį, lazdelį, 

Kuniga plaštelį, plaštelį. 

Debesėliai, gudų šalon, gudų šalon, 

Na Lietuvas von, von! 

(Piemenys, pamatę ateinant debesį, rėkia. Taip giedodavo, kai lietus nusibosdavo. Ir debesys 
nueidavo. Dusetos. Užr. J. Būga 1940.) 


171. Debesy, begesy, pra šalį, 
Pra kuniga darželį! 
(Kuktiškės.) 


172. Aik, debesy, pra šalį, 

Pra Bertašiaus pašalį. 

Duos Bertašius tarbelį, 

Bertašienė žūselį. 

(Tokiais žodžiais piemenys varo debesį pro galinę savo kaimo sodybą - Bertašiaus trobos stovi 
pačiame kaimo gale. Dusetos. Užr. J. Būga 1939.) 


IV. PIEMENŲ ELGESYS, LIETUI LYJANT 


Kai norėdavo lietaus, tai taip prašydavo: 


173. Lyk, lieteli, dar labiau, 
Piemenėliam dar geriau. 
(Kabeliai, Panevėžio aps.) 


174. Lyk, lietulis, da labiau, 
Piemenėliams da geriau. 
(Ramygala.) 


175. Lyk, lieteliau, dar labiau, 
Piemenėliams bus geriau. 
(Joniškis, LTA 550/83.) 


176. Lyk, lietuti, kuo didžiau, 
Piemenėliams dar gražiau. 
(Šakyna, LTA 550/136.) 


177. Lyk, lietutis, dar labiau! 
Aš lietučio nebijau, 

Po velėna palindau. 

Toj velėna persiskyrė, 

Mane visą apipylė. 

(Gelvonai, LTA 272/171.) 


178. Lyk, lietuti, dar labiau, 
Aš lietučio nebijau. 
(Želva.) 


179. Lyk, lietel, palynok, 
Piemenėlį išvanok. 

Lyk, lieteli, da labiau, 
Piemenėliam bus geriau. 
(Pasvalys, LTA 504/127.) 


180. Lyk, lieteli, palynok, 
Piemenėlius išmazgok. 
Lyk, lieteli, da labiau, 
Piemenėliam da geriau. 
(Naujamiestis, LTA 341/343.) 


181. Un ataina pagada - 
Pemenėliam vigada. 

Ut ataina lietūs - 
Gaspadoriam pietūs. 
(Utena.) 


182. Duok, Dievuli, pagadų, 
Piemenėliam vigadų. 

Duok, Dieve, lietų, 

Atnešk piemenėliam pietų. 
(Dusetos.) 


183. Duok, Dievuli, pagadų, 
Pemenėliam vigadų, 

Duok, Dievuli, lietų, 
Pemenėliam vietų. 

(Dusetos.) 


184. Ataina lietus, 
Ataneša pietus. 

Ataina pagada, 
Visam svietui vigada. 
(Salakas.) 


185. Duok, Dieve, pagadą, 
Piemenėliam vigadą. 
Duok, Dieve, lietų, 
Piemenėliam vietų. 

(Utena LTA 218/242.) 


186. Pone Dieve, lyk, lyk! 
Kaip iš viedro pilk, pilk! 
(Šešuoliai LTA 992/267.) 


187. Lyk, lieteli, palynok, 
Piemenėlius išvanok! 
Lyk, lieteli, dar labiau, 
Piemenėliams bus geriau. 
Kai tu lysi - aš pargysiu, 
Kai nustosi - vėl išgysiu. 
(Vaškai LTA 337/226.) 


189. Da lyk, da lyk, da noriu gerti, 


Trokšta mano širdelė, nebegaliu tverti! 
(Pasvalys, LTA 504/128.) 


190. Pakark, Dieve, vanagų, vanagų, 

Unt trijų šimtų batagų, batagų. 

Duok, Dieve, pagadų, pagadų, 
Piemenėliam vigadų, vigadų. 

(Kad nustotų lietus lyti, piemenys dainuoja. Obeliai.) 


191. Nelyk, lyteli, nerasok, raseli, 
Nevargink pymenelių. 


(Norėdami išprašyti gražaus oro, dainuoja. Kelmė.) 


192. Nelyk, lytau, nerasok, 
Parves kurmis pačią, 
Baltais kailinėliais, 


Muoliniais rateliais. 
(Kad nustotų lyti, piemenys susiėję į krūvą kalba. Kruopiai.) 


14 


193. Kad lietaus būtų, tai piemenys prašo: „Lyj, lyj, lietuli!“ O kai jau daug 


lietaus, tai: „Nelyj, nelyj, lietuli!“ (Gervėčiai. LTA 2447/13.) 


194. Kad Dievulis duotų, 
Kad pagada būtų. 


(Norėdami išprašyti gražaus oro, piemenys dainuodavo.) 


195. Tai lietus, tai lietutis, 
Pagados nebuvo, 

Pasėti grūdeliai 
Ant dirvų supuvo. 
(Kai per daug lyja, tada dainuoja. Utena.) 


196. Lytuti, lietuti, nuo mūsų ant Prūsų! 
Tai ten lyk, tai ten lyk! 
(Juodaičiai. LTA 461a/657.) 


197. Lyja lietus, 
Par karalių pietūs; 
Karaliai verkia, 
Karaliukai knerkia. 


(Sako, kai su Saule lyja, tai karalius mirs. Kabeliai, Panevėžio aps.) 


198. Jeigu Saulei šviečiant lyja, tai karalius miršta. (Prienai. LTA 600/182-183). 

199. Kai užeina lietus ir kartu Saulė šviečia, piemenys susieina į krūvą ir kalba: 
„Saule lija, karalius mire; karaliene verke, karaliučiai knerke“. (Kruopiai.) 

200. Jei su Saule lyja, sako: „Karalius duonos pritrūko“. (Šiauliai. LTA 455b/ 
172-178.) 

201. Kodėl su Saulele lyjant, karalius duonos netenka? (J. Bs., Varpas, 1896, 
Nr. 9-10, p. 153.) 

202. Kai lyja su Saule - dangaus aniuolai verkia. (Tverečius. LMD III 36a/18-12.) 

203. Kai lyja lietus ir Saulė tuo metu šviečia, pas mus sako: „Kiaulė juokiasi. 
(Smalvai. LTA 2069/278.) 

204. Prieš lietų piemenys ir vaikai spygauja, rėkauja ir triukšmauja. (Mari- 
jampolė.) 

205. Prieš lietų piemenys labai dainuoja, triukšmauja, o prieš giedrą - visi tylūs, 
ramūs. (Liudvinavas.) 

206. Žmonės, girdėdami iš visų pusių piemenis dainuojant, sako, kad jie 
užtrauksią lietų. (Kelmė.) 

207. Piemenėliai prašo lietaus, kad tada nereikėtų ganyti. Jie visi, kiek ten jų 
yra, dainuoja: 

„Oi lietus, lietus, pagados nebus. 

Debesiai užgriuvo, žolelė supuvo. (3 kartus) 

Tada rėkia: „Ura, ūra, ūra!“ Tiki, kad tada bus lietaus, jei ne vakare, tai kitą 
dieną. (Drusenų k., Daugailių v., 1938. LTA 1693/217.) 


OŽĮ VEDA APLINK BERŽĄ 


208. Kai rudenį piemenys ilgai nesulaukia sniego, tai pagauna baltą ožką ir 
veda aplink beržą - taip daroma, kad greičiau snigtų. (Merkinė. LTA 1074/194.) 

209. Piemenų malda, vedant ožį aplink beržą, kad greičiau snigtų: „Kad Dievulis 
duotų, kaip šitas baltas oželis baltas, kad taip šią žemelę baltai sniegu apklotų, tai 
mums ganyt nebereiktų “. (Kupiškis. LTA 966/64.) 

210. Pas mus piemenėliai, kad greičiau pasibaigtų ruduo ir imtų snigti - tada 
ganyt nebereikės, taip daro: varo baltą ožką arba baltą avelę aplink tris suaugusius 
berželius (berželiai taipgi balti) ir rėkia: „Sniegas, sniegutis, sniegelis!“ Taip rėkia 
tris kartus po 9, tad viso 27 kartus. Tada, sako, tikrai ima snigti ir jau nebereikia 
ganyti. (Drusenų k., Daugailių v. Užr. A. Urbonas 1938. LTA 1693/218.) 

(Plačiau žr. J. Elisonas „Ožio ceremonijos“, MT, II, 1930, p. 117-121.) 

V. UGNIES GERBIMAS 


211. Visoje Lietuvoje liaudis ugnį laiko šventa, todėl reikia ją gerbti, gražiai su 
ja elgtis (sukaupti anglis, gesinti tik šaltu ir švariu vandeniu), neįžeisti ir neteršti 
(ypač nespjaudyti, nesišlapinti, nespardyti ir nemindžioti), nes visa tai yra nuodė- 
mė. Kas ugnį įžeidžia arba teršia, tas susilaukia įvairių bausmių, dar gyvas būda- 
mas arba po mirties. Įžeista ugnis keršija - sudegina namus. Jei gerbsi, gražiai su 
ja elgsies, tai ir ugnis tavęs nebaus, nesudegins. Plg. Višinskis, MT, X, 143. 
ir garbėj, nes ant ugnies nereikia spjauti, mindžioti, be reikalo bovytis ir kitus tam 
panašius daiktus vartoti, nes vis turi paskui ugnis tokiam atmokėti kuom blogu. 
(J. Kovas, Katalikas, 1902, Nr. 13.) 

213. Kas į ugnį spjaudo, tam nušanša lūpos ar liežuvis. (Vilkaviškis, Gudeliai, 
Marijampolė, Kapčiamiestis, Utena, Aukštadvaris, Trakai, Šiauliai, Raseiniai, 
Kaltanėnai-Tauragė, Antazavė, Smalvos, Zarasai, Dusetos, Dūkštas, Šilalė, 
Laukuva, Telšiai, S Smalininkai, Kupiškis, Rudamina, Leipalingis, 
Tverečius, Prienai, Želva, Kražiai, Salakas, Eržvilkas, Tauragė.) 

214. Kas į ugnį spjaudo, tam po mirties velnias duoda laižyti: 

a) karštą (raudoną) plytą (Užventis, Naumiestis, Paluomenė-Trakai, Telšiai, 
Laukuva, Viduklė, Šiaulėnai, Gižai, Kupiškis, Batakiai); 

b) karštą keptuvę (petelnę) (Zarasai, Smalvos, Daugailiai, Užventis, Salakas); 

c) raudonai įkaitintą akmenį (Pandėlys, Plungė, Vievis, Virbalis, Papilys, Želva, 
Rokiškis, Dusetos); 

d) ugnį (reikės suryti) (Želva, Rokiškis). 

215. Kas su ugnimi žaidžia ir išdykauja (ugniakurą drasko, pučia), tas naktį 
miegodamas prišlapins patalą. (Taip gąsdina vaikus, kad jie nežaistų su ugnimi. 
Tauragė, Šiauliai, Veliuona, Šimkaičiai, Marijampolė, Lukšiai.) 

216. Negalima ugnį užlieti nešvariu vandeniu, nes ji sudegins namus. (Šeštokai, 
Marijampolė, Aukštadvaris, Antazavė, Daugailiai, Salakas, Dusetos, Žasliai, 
Girkalnis, Eržvilkas, Kaltanėnai-Tauragė.) 

217. Kas į ugnį šlapins, tam nušaš varpa. (Marijampolė, Krosna, Liubavas, 
Kapčiamiestis, Simnas, Kaltanėnai-Tauragė.) 

218. Į ugnį negalima myžti, nes nakčia pats susimyši. (Kalvarija-Marijampolė.) 

219. Ant ugnies negalima myžti, ba nagus nuvaro. (Varėna.) 

220. Kas degina žmogaus mėšlą, tam pasturgalis apšanša. (Dusetos.) 

221. Per lauke kūrenamą ugnį negalima peržengti - rietai prišaš. (Šiauliai.) 

222. Ugnin negalima spjauti ir nešvariu vandeniu užlieti, nes ugnyje dūšelės 
kenčia. (Šimonys.) 

223. Kai kūrini pečių, nereikia gesyt nedėgulių ir anglių nešvariu vandeniu, 
nes dūšios pečiuj kenčia - reikia ugnytė gerbt. (Šimonys.) 

224. Ugnį reikia gerbti, nes (ugny) dūšios kenčia už nuodėmes. (Užventis.) 

225. Ugnis yra labai švari, su ugnimi ir dūšias čysčiuj valo. Jei ugnį kas suteršia, 
ji tuoj valosi, o besivalydama gali viską sudeginti. (Kaltanėnai-Tauragė.) 

226. Jei su brudnu vandeniu užpyli ant ugnies, tai dūšios čysčiuje kenčia. 
(Raseiniai.) 

227. Nešvariu vandeniu ugnis negalima užlieti, nes po mirties reiks per tą 
nešvarią dvokiančią ugnį sielai pereiti - atgailauti. (Užventis.) 

228. Jei ugnį užliesi nešvariu vandeniu, turėdamas švaraus vandens, tai tavo 
šuliny pasigadins vanduo. (Laukuva.) 

229. Kas nešvariu vandeniu ugnį užlieja, tam ant veido ar ant rankos pasidaro 
rožė. (Marijampolė.) 

230. Pavojinga ugnis nuo palaginės moteriškės. Būdavo, palaginę nelabai ir 
leisdavo prie ugnies. Pasakoja, kad Panaros k., Liškiavos par., palaginė virino 
arielką, kuri užsidegė ir uždegė jos drabužius, tai ji bėgo per kaimą, ugnis paskui 
ją ir išdegino visą kaimą. (LTA 374/1315.) 

231. Negalima ugnies kojom mindžioti, norint užgesinti. (Tryškiai, Vilkaviškis, 
Zarasai.) 

232. Ugnį negalima spardyti arba su koja iš pečiaus išlindusius degančius pagalius 
gilyn stumti - tada ugnis gali tą žmogų nubausti. (Alunta, LTA 2019/196.) 

233. Iš krosnies iškritusių anglių ar nuodėgulių (tarm. neduogalių) negalima 
koja paspirti: reikia paimti ranka ar replėmis ir gražiai sudėti į krosnį. (Šiauliai.) 

234. Ugnį gerbė kaipo šventą daiktą. Jeigu, krosnį kūrenant, likdavo nuodėgulis, 
tai jo sudaužyti negalima, reikia leisti jam pačiam sudegti arba išėmus švariu 
vandeniu užlieti, - jei daužysi nuodėgulius ir liesi nešvariu vandeniu, tai ugnis 
supykus gali padegti namus. (Kaišiadorys.) 

235. Kas žarijas puiskos, mėtys iš ugniakuro, draskys, tai tam po smerčio kiš 
degančias žarijas po skūra. (Kupiškis, LTA 1433/33.) 

236. Jei iškrinta kokia anglelė, reikia tuojau atgal įmesti. Jei metant atgal nudega 
ranka, reikia kalbėti „Amžiną atilsį“. (Žagarė.) 

237. Kas kibirkštija ar drasko ugnį, tą žmogų trenks perkūnija. (Telšiai, LTA 
1582/124-126). 

238. Ugnį reikia gesinti gražiai ir švariu vandeniu - sukaupti židinį ir neišmėtyti 
ugniakuro, todėl kad ugnis yra šventa. (Salakas, LTA 1593/6.) 

239. Nešvariu vandeniu ugnies gesyti negalima - ugniai akis užterši. (Kamajai, 
LTA 1665/29.) 

240. Kas nešvariu vandeniu pila ant ugnies, tai to miežiai nedera. (Žasliai.) 

241. Šventom dienom ugnies nedėguliai ar žarijos vandeniu gesyti griekas - 
reikia laukti, kolei pati užges. (Salakas, LTA 1664/86.) 

242. Šventą dieną negalima gesinti anglių - avinukai bus margi. (Šeduva, 
Dusetos.) 

243. Nuodėgulis šventoj dienoj negalima gesint, nes po mirties reiks gerti dūmai. 
(Salakas.) 

244. Nuodėguliai negalima gesyti duoną kepant, nes duona bus žalia, nors 
krosnis ir bus karšta. (Igliškėliai.) 

245. Jeigu šluojant pečių, užsidega skujinė, tai nevalia koja užminti, bet reikia 
švariu vandeniu užlieti. Seniau, kai žibino balanom, tai kai eina gulti išima, būdavo, 
iš žibinčio, degančiu balanos galu padaro aslos viduryje kryžiaus ženklą, t.y. pakloja 
patalą ir padeda balaną, paskum ranka peržegnoja, t.y. užkloja ir ji, taip palikta, 
pati užgęsta. (Liškiava, LTA 374/1315.) 

246. Kai žibindavo balanom, tai einant gulti padėdavo degančią balaną ant 
žemės ties stalu, peržegnodavo ir sakydavo: „Tegul anilai večeroja“. Taip pati 
balana ir užgęsta. (Liškiava, LTA 374/1679.) 


UGNIES VALGYDINIMAS 


247. Verdant striovą ant ugnies, jei reikia dėti druskos į striovą, nereikia gailėtis, 
bet [dėti taip], kad nubirtų nors truputį ant ugnies, ką reiškia, jog ugnis visada soti 
būtų... Pamačius gaisrą toli ar arti, beria ant ugnies, esančios kakalije ar kitoj 
ugnievietėj, truputį druskos, malšindami ugnį ir sako: „Dieve, suramink!“ Per tai 
parodo artimui savo meilę ir būk perprašo ugnį... Taipgi daboja, jei yra užkaistas 
čystas vanduo ant vietvirio ir aname dar nieko įmaišyta nėra, labai sergsti, kad 
neužvirtų, nes... toj trioboj turi būti paaukotas gyvastis žmogaus gaisrui per 

nelaimę, ženklina, užsidegus triobai, turi sudegti iš netyčių ten ir žmogus... Tokiu 
būdu kaisdami čystą vandenį, įdeda truputį druskos, tuom kartu užvirus nieko 
nereiškia. (J. Kovas, Katalikas, 1902, Nr. 13-14.) 

248. Kaip viralas nusilieja ant ugnelės ar druska iš netyčių antjos nubyra ir ima 
spragsėti, sakau: „Šventa Gobija, būk pasotinta“. Tėveliai liepė nesigailėti pasotinti 
ugnelę, sakydami: „Nesigailėkit, būsit nuo ugneles ramūs“. Šįmet buvo gaisras 
pas kaimyną, net mūsų langai įkaito, o [vis] tik mūsų namai neužsidegė. (Raudo- 
nėnai, Kauno gub. P. Kriaučiūnas, Živ. Starina, 1897, p. 255.) 

249. Šv. Agotos dieną beria į ugnį tą dieną šventintą druską, kad ugnis neišeitų 
iš tų namų. (Rumšiškės.) 

250. Pas mus žmonės sako, kad ugnis neišeitų iš namų, tai reikia [pasirūpinti] 
šv. Agotos duonos ir tą duoną turėti ant krosnies. (Adutiškis, LMD I 203/1.) 

251. Į ugnį negalima druskos mesti dėlto, kad ten dega dūšios ir anas apsūdo. 
(Ubiškės-Telšiai, LTA 1582/16.) Ši priešinga pažiūra yra vėlyvesnės kilmės. J. B. 


UGNIAI PATALO KLOJIMAS 


252. Visoje Lietuvoje žinomas paprotys, kad, prieš įkuriant ugnį, reikia ją 
peržegnoti, o išsikūrenus gražiai sukaupti žarijas ir pelenus, kuriuos vėl peržegnoti. 
Užžibinant šviesą, peržegnojama ugnis ir garsiai sakoma: „Tegulbus pagarbintas 
Jėzus Kristus“. Kiti atsako: „Antamžių amžinųjų, amen“. Jei nieko daugiau troboje 
nėra, tada atsako tas pats asmuo. Tas ugnies sukaupimas ir peržegnojimas ir 
vadinasi „ugniai patalo paklojimas“. 

253. „Pakloti ugniai patalą“ tai reiškia, kad, baigus kūrenti, krosnį reikia žarijas 
gražiai apiberti pelenais ir peržegnoti. Jeigu taip nedaroma, tai ugnis išeina ant 
palevonės (medžioklės). (Prienai.) 

254. „Ugniai pakloti patalą“ reiškia ją gražiai apdėlioti, apipilti pelenais, kad 
jos vėjas neišnešiotų. (Laukuva.) 

255. „Pakloti patalą“ reiškia ugnį peržegnoti prieš arba po užkūrimo. Taip pat 
žegnoja žarijas, sužėrę į židinį, ypač išeinant iš namų, kad kartais neateitų velnias 
pasišildyti. (Siesikai.) 

256. Jei ugnį peržegnoja - tai jai patalą pakloja, jei gęstant peržegnoja - tai 
užkloja. (Panevėžys, LTA 444/361.) 

257. Ugniai užgesus, pirma pats persižegnoja, paskui ugnį peržegnoja. 
(Panemunis.) 

258. Paliekant ugnį be priežiūros, reikia ją peržegnoti, kad piktoji dvasia jos 
neišnešiotų ir žmonėms blogo nepadarytų. (Užventis.) 

259. Ugniai užgesus namie ar laukuose, negalima žarijas išsklaidyti ir palikti, 
bet reikia visas žarijas sustumti į krūvą ir peržegnoti, kitaip gali piktoji dvasia 
apsėsti Žarijas ir, išnešiodama kibirkštis, ką nors uždegti. (Kražiai.) 

260. Sukūrus ugnį, reikia peržegnoti, kad jos nekūrentų velnias. (Gudžiūnai.) 

261. Kai lauke kūreni ugnį, tai paliekant reikia peržegnoti, kad velniai prie jos 
atėję nešiltų. (Salakas, LTA 1486/516.) 

262. Reikia ugnį peržegnoti, kad ji nekeršytų, kad velnias nekeptų bulvių. 
(Skaistgiris, LTA 1623/221-12.) 

263. Piemenys, gindami vakare gyvulius namo, neturi palikti ugnies 
besikūrenant, nes ją per naktį velnias kūrena ir ryte negali rasti nei vienos žarijos. 
Piemenys turi ugnį arba užgesinti, arba užkapstyti pelenais ir užklostyti 
(peržegnoti). (Girkalnis.) 

264. Kai kūreni lauke ugnį, tai negalima palikti išdraskytą ugniakurą, nes tada 
velniai kepa varles. Taigi, baigus kūrenti, kai jau palieki [ugniakurą], reikia gražiai 

sukasti, sudaryti ir, lazdele aplink aprėžus, peržegnoti. Taip padarius, neprieina 
velnias. (Salakas. LTA 1486/150.) 

265. Uždegus ugnį peržegnoja, kad kipšas neprišoktų. (Kuktiškės.) 

266. Ugnį peržegnoja, užkūrus ir išeinant iš trobos, kurioje dar palieka ugnies, 
nes per kryžių negali nė pats velnias įeiti padegti. (Pašvitinys.) 

267. Lauke ganant, kūrena ugnį ir kai vakarą genant namo ugnies neperžegnoja, 
laumė ragana kūrena. (Liškiava. LTA 374/2782.) 

268. Šeimininkės, kurdamos ir užgesindamos ugnį, turi peržegnoti, nes jeigu 
neperžegnoja, tai tada ugnį piktosios dvasios pradeda cudyti ir skriausti ugnį. 
Ugnis, pasijutusi skriaudžiama, sunaikina tą ūkininką ir išeina iš jo namų. 
(Radviliškis. LTA 1352/12.) 

269. Ugnį peržegnoja, pirmą kartą pakūrus naują krosnį. (Kaltinėnai. Tau- 
ragės aps.) 

270. Pastatę naujus namus, parnešdavo ugnį iš senų namų į naujus ir ten uždeg- 
davo. (Želva.) 

271. Kada įeina į naujus namus gyventi ir pirmąsyk užkuria ugnį, tada peržeg- 
noja ir kalba maldelę (kokią - nežinoma). Kasdien kurdami, irgi žegnoja. (Salakas.) 

272. Užkūręs pečių, visuomet peržegnok, tuomet ugnis ne taip liepsnosis ir ne 
taip spraginės. (Kupiškis. LTA 1560/15.) 

273. Ugnį kurdama, šeimininkė ją peržegnoja ir sukalba vieną poterį prie šv. 
Lauryno. (Troškūnai.) 

274. Ugnį peržegnoti reikia, ją užkuriant ir užgesinant dėlto, kad peržegnota 
ugnis neina pasivaikščioti. (Marijampolė.) 

275. Vos užkūrus ugnį, daromas kryžiaus ženklas - reiškia, kad ji laimingai 
degtų ir nepadarytų jokios žalos. Pakūrenus pečių, ypatingai duoną pakepus, taip 
pat dedamas kryžius, kad duona gražiai iškeptų. Išsemtos iš pečiaus žarijos gesi- 
namos tik švariu ir geru vandeniu, o ne paplavomis. (Kamajai.) 

276. Ugnis džiaugiasi gera šeimininke: „Man šilta - gera gaspadinė man pakloja 
ir užkloja“. (Panemunis.) 

277. Vakare uždegant žiburį arba jį atnešant iš kitos trobos, žiburio žiebėjas 
balsiai sako: „Tegul bus pagarbintas Jėzus Kristus“. Kiti atsako: „Ant amžių am- 
žinųjų. Amen“. Jei nieko daugiau troboj nėra, tas pats asmuo pats sau ir atsako. 
(Daugelyje vietų.) 


MALDELĖS Į UGNĮ 


278. Seniausią maldelę į ugnį lietuviškai pateikia J. Lasickis apie 1580 m.: „Gabie 
devaite, pakeiki garų, nuleiski [neleiski?] kibirkštų“ (Mannh. 359). Jis mini 
Polengabią (peleno Gabiją), ugniakuro saugotoją-deivę (Mannh. 357.) 

279. Vad. Sudauerbuechlein (XVI a. I pusė) rašo, kad nuotaka, atsisveikindama 
prie namų židinio, verkaujanti: „Ohow mey myle swente panike!“ Toliau tik 
vokiškam vertime: „O mano miela šventa ugnele, kas tau malkelių atneš, kas tave 
saugos“. (Mannh. 254tt.) 

280. M. Praetorius apie 1690 m. rašė, kad nadruvės moterys, vakare sukaup- 
damos ugnį, kalbėdavusios: „Szwenta Ponyke (Ugnele) asz tawe graszei 
palaidossu, kadda ne papyktum bai“. Nadruviai prie židinio turėdavę ypatingą 
duobelę, kurioje sukaupdavę ugnį, o jeigu ten ugnis išgęsdavusi, tai laikydavę 
blogu ženklu. (Mannh. 546.) 

281. Praetorius dar aprašo kūlės pabaigtuvių šventę, kur jaujos ir ugnies dievui 
Gabjaug(j)ui (=Gabjaujui) pagerbti tik vyrai ceremonialiai valgo juodo arba balto 
gaidžio mėsą ir kalba tam tikras maldas, kurias pateikia ir lietuviškai: „Miels dieve 

Gabjaugia, mes tau gražiai atlikom, būk linksmus mūsų dieveli, peržegnok mus, 
mūsų vaikus, šeimyną, namelius, trobeles, gyvulius, javelius“ ir t.t. Kita paduota 
tik vokiškame vertime: „Gabjauga, būk linksmas ir mums malonus“. (Mannh. 572- 
575. Plg. K. Būga. Apie lietuvių asmens vardus, p. 9.) 

282. Vakare sužėrusi židinį žemaitė šeimininkė kalba: „Szwenta Gabieta, givenk 
su mumis linksmaj“. (A. Mierzynski, cit. Mannh. 372.) 

283. Keturias maldeles paskelbė P. Kriaučiūnas žurnale Živaja Starina, 1897, p. 
254-255, būtent: 

a) Einant gulti, reik užžarstyti ugnelę, peržegnoti ir sakyti: „Šventa Gobija, 
šventa Visija, šventa Agota, būk rami ir spakaina '. (Plokščiai.) 

b) Einant gulti, reik užžarstyti ugnelę pelenais, peržegnoti šventu vandenimi 
ir pasakyti ugnies vardą: „Magieta, Gobieta ir šventa Agota, būk ant vietos, būk 
rami, tavo ploščium šventu apdenk“. (Plokščiai.) 

c) Einant gulti, reik užžarstyti ugnelę, peržegnoti ir sakyti: „Šventa Gabija, 
būk rami ant vietos“. Jei taip padarysi, tai ugnelė neišeis. (Kaimelis, Šakių aps.) 

d) Kaip einu gulti, pagal tėvelių patarimą užžarstau ugnelę ir, pašlaksčius 
grynu vandenėliu, peržegnodama sakau: „Šventa Gobija, aš tave peržegnoju su 
ščyra širdimi, būk rami ir laiminga“. (Raudonėnai.) 


Toliau teikiamos maldelės iš dar nespausdintų šaltinių. 

284. Kad ugnis neišeitų (neuždegtų namo), reikia išgesinus sukrapštyti anglis 
į krūvą, apžarstyti pelenais, peržegnoti ir sakyti: „Šventa Ugnija, mygok užklota“. 
(Viduklė, LTA 1471/97; plg. 1454/10.) 

285. Kuriant ugnį, kalbama tokia maldelė: „Švinta Gabija, švinta Gabieta, neik 
iš šitas vietas, būk un šitas vietas“. (Kamajai, LTA 1665/30.) 

286. Kai ugnį užkuri, reikia peržegnoti ir sakyti: „Šv. Gabieta, gyvenk savo 
vietoj“. (Joniškis.) 

287. Ugnį užkūrus, reikia ją peržegnoti ir sakyti: „Šv. Zobija, šv. Gobija, 
nesijudin, nesikrutin - būk savo vietoj“. (Žagarė. LTA 1623/111.) 

288. Ugnį sukūrus, senesnieji žmonės peržegnoja ir sako: „Ugnele brungele, 
dek savo vietoj, kur tau Dievas pazvalija būti“. Girdžiu, kad taip mano mama 
visuomet kalba. (Papilys. LTA 1443/8.) 

289. Kuriant ugnį, reikia pakalbėti maldelę: „Šventa Abija ir Gabija, ir Motina 
Švenčiausia, ir šventa Agota, būk jam drauge ir stovėk ant vietos“. Reikia peržegnoti 
ugnį, tik nereikia kryžius dėti ant ugnies, bet pagal ugnį. (Šeduva, LTA 1338/89.) 

290. Ugnį vadina Gobija. Kad ji neišeitų, ją žegnodami sako: „Šv. Gobija, stovėk 
ant vietos“. (Pakruojis. LTA 600/181-188.) 

291. Ugniai užkalbėti vartojami šie žodžiai: „Šv. Gabieta, gyvenk su mumis 
ramybėje labą naktį“. (Šilalė.) 

292. Ugnis žegnojama kamine ar kitur paliekant ir kalbama šiuos žodžius: „Šv. 
Gabieta, gyvenk su mumis labą naktį“. (Šilalė.) 

293, a Gabri, būk spakaini“, - kalba ir peržegnoja, po to eina miegoti. 
(Užventis.) 

294. Ugniai patalą pakloti reiškia ją sukaupstyti, peržegnoti ir sukalbėti šią 
maldelę: 3 Gabieta, neaukštinkis, neplatinkis - kaip Dievo palikime, taip ir 
mūsų gyvenime“. (Kaltinėnai, Tauragės aps.) 

295. Kai norėdavo ilgesniam laikui palikti ugnį, tai įdėdavo jau iš anksto 
paruoštą žalią kelmelį, kad tasai greit nesudegtų. Įdėjus į Žarijas, apkasdavo 
[kelmelį] pelenais ir sukalbėdavo trumpą maldelę, peržegnojus sakydavo: „Šventoji 
Gabieta, sergėk mano namus nuo įvairių nelaimių“. (Kaišiadorys.) 

296. Vakare, kada jau einama gulti, reikia suvarinėti visas anglis į krūvelę, 
apkaupti pelenais, peržegnoti ir pasakyti: „Gyvenk su mumis ramybėje, šventa 
Gabija“ (t. y. nesikelk, nesudegink). (Plungė.) 

297. Šventintą Velykų ugnį parnešus, kalbėdavo šiaip: „Šventa Gabieta, gyvenk 
spakainiai'. (Kaltinėnai, Tauragės aps.) 

298. Žegnodami ugnį, žmonės taria: „Agota ir Gabeta, būk pakajinga“. (Kražiai.) 

299. Ugnis yra Gabija vardu. Vakare peržegnoji ir pasakai: „Šventa Gabija, būk 
spakaini“. (Salantai. LTA 1539/40.) 

300. Ugnies įdėjus į pečių, kalbama: „Šventa Gabėta, sugobta gobėk, sužėbta 
žibėk' . (Kaltinėnai, Tauragės aps.) 

301. Kurdamos ir užkopdamos ugnį, kalba šią maldelę: „Šv. ugnele, Gabijonėle, 
užkopiama gulėk, užpučiama žibėk“. (Girkalnis.) 

302. Šeimininkė, užkapstydama ugnį, kalba šią maldelę: „Ugnele Gabijonėle, ne- 
kurstoma nedek, užklostoma miegok ir nevaikščiok po šiuos namelius“. (Girkalnis.) 

303. Seniau vakare įmesdavo į ugnį per Verbas šventintų kadugių ir namų 
šeimininkė apkopdama kalbėjo: „Gabieta, įpūsta žibėk, apkopta gulėk“. Paskum 
peržegnodavo. (Užventis.) 

304. Kai ugnį sukopia ir peržegnoja, tada taip kalba: „Ugnele, Gabietėle, sukopta 
miegok, užžiebta žibėk ir visuomet man padėk“. (Kražiai.) 

305. Eidami gulti, kai sau pakloja patalą, tai ir ugnį sužarsto, ir peržegnoję 
sako: „Šventa Gabija, sužiebta žibėk, sugaubta gulėk, smerčio valandoj mus grėšnus 
neprastok“. (Kaltinėnai, Tauragės aps.) 

306. Vakare iškūrentą ugnį peržegnoja ir kalba: „Šventa Gabieta, užklota 
miegok, atklota žibėk, o po mūsų smerčio mums tarnauk“. (Užventis.) 

307. Kai ugnis baigia degti, tai sukrapštinėja žarijas į krūvelę ir peržegnoja, tai 
reiškia - pakloja patalą, ir žegnojant kalba tokią maldelę: „Šventa ugneli, šventa 
Gabija, uždegta žibėk, užklota mygok“. (Eržvilkas.) 

308. Ugnį kuriant, reikia kalbėti: „Šventoji ugnelė, mano sugobta - gobėk, mano 
sužiebta - žibėk“. (Kaltinėnai, Tauragės aps.) 

309. Sukurtą ugnį peržegnojus, kalba tokią maldą: „Šventa Gabieta, šventa 
Elžbieta, miegok užkopta, žibėk sukurta“. (Kaltinėnai, Tauragės aps.) 

310. Ugniai patalą taip klodavo: prakapsto pelenus, įdeda anglikę, pintį arba 
sudeda nedėgulius ir vėl užkapsto pelenais, paskum sako: „Ugnele Gabija, gulėk 
užklota šventais patalėliais“. Rytą įneša į trobą ugnies iš prieangio: mat pirmiau 
prieangy būdavo įtaisytos ugniavietės, kur visados degdavo ugnis. Įėjus į trobą, 
pirmiausia pagarbina, paskum įdeda ugnį į kuknią ir peržegnoja. Kai ugnis išsi- 
kūrena, taip pat peržegnoja. (Raseiniai.) 

311. Kai ugnį jau baigia kūrenti, tai sugaubia, sutaiso, o vidury palikdavo sky- 
lutę, vadinamą „atgaja“, kad ugnis neužgestų. Paeidamos peržegnodavo sakyda- 
mos: „Gabija, Agota, gulėk apklota“. (Šilalė.) 

312. Ugniai patalą pakloti reiškia ją sukaupti, uždengti, peržegnoti ir tokią mal- 
delę sukalbėti: „O šventa Gabija, būk linksma su mumis, kaip danguj angelai. 
Amen". (Kaltinėnai, Tauragės aps.) 

313. Kalbama: „Šviont Agat, šviont Gubonėj, šviont ugniala, mylėk man“. 
(Pašvitinys.) 

314. Pradedant kurti ugnį, taip sako: „Vardan Dievo ir t.t. Ugnute, ramute, 
šventa Gumija, gelbėtoja, ramytoja nuo pakusų, būk rami, būk spragi. Ant amžių 
amžinųjų. Amen“. (Marijampolė.) 

315. Kuriant ugnį, reikia pakalbėti šiuos žodžius: „Šventa Agata, Zabelija, Gobelija, 
apsaugok nog nelaimės ugnies“. Ir peržegnoti ugnį. (Joniškėlis. LTA 1338/101.) 

316. Užkūrus ugnį, peržegnoja ir kalba: „Šv. Bagona, būk spakaina ir rami“. 
(Užpaliai.) 

317. Paima pagalį (nuodėgulį), iškląsto į šonus žarijas („pakluoj“) ir pelenais 
užraus („užkluoj“), per užraustą tuo pačiu pagaliu perbraukia kryžių ir sako: 
„Ugnate, Tobijate, ilsiekis ramiai: nevedinama nevėdinkis“. (Kruopiai.) 

318. Pakuriant ugnį, peržegnoja ir pasako šiuos žodžius: „Švinta Tamuonija, 
tamavokis unt vietas“. Sakoma, kad ugnies vardas - Tamuonija. (Obeliai. LTA 
1478/42.) 

319. Vakare ugnį apkrapštinėdavo ir šiais žodžiais ją garbindavo: „Gabija, 
Agota, žibi sukurta, mygok užklota“. (Laukuva.) 

320. Pakloti ugniai patalą reikia taip: sukopti anglis į kauburėlį, kryžiumi 
užbarstyti pelenais ir peržegnojus taip kalbėti: „Miegok, ugnele, miegok, Gabietėle, 
kaip aš atsikelsiu, tave gyvą rasiu“. (Kelmė.) 

321. Tada ugnis nekenksminga, kai mes, ją užkurdami peržegnoję, pasakom 
šiuos žodžius: „Šv. Agota, padaryk ją mums visuomet nekenksmingą“. (Gudeliai.) 

322. Kai trobos dega, tai reikia priėjus prie ugnies sakyti: „Švinta Guba, švinta 
Gubieta, švinta Begonija, už(si)laikyk ant tos švintos vietos“. (Šimonys.) 

323. Prieš ugnies kūrimą peržegnoja, gęstant taip pat, ir kalba maldą: „Agota 
šventa, apdenk savo ploščium!“ (Liudvinavas.) 

324. „Pakloti ugniai patalą“ reiškia ugnį peržegnoti. Ugnį peržegnoja prieš 
uždegant ir užgesius. Tada sukalba šią maldelę: „Švinta Agota ir švintas 
Barnadiktai, apklok sava ploščium unt šios tumsios nakties“. (Obeliai.) 

325. Paklojant ugniai patalai, kalbama ši maldelė: „Tegul bus pagarbintas Jėzus 
Kristus ir švinta Agota, ir šv. Ramūta, apdink sava ploščium, sava Ramūtu'“. 
(Obeliai.) 

326. „Šv. Agotėle, pridenk savo rūbeliu, kad neprasiplatintų į tuos namelius. 
Amen“. Šią maldelę kalbėdavo ir kalba kurdamos ir gesindamos ugnį. (Girkalnis.) 

327. Vakare, pelenais apkasę, ugnį peržegnoja ir sako: „Šv. Agota, Zabielija, 
būk uždengta“. (Joniškis.) 

328. Reikia ugnelė gerai šenuiti. Kai iškasi iš pečiaus, sukaski žarijas po tiesiai 
pusei, gražiai sukaski ir pagaliuku skersai padėki, pasakyki: „Aš tau duodu 
paduškėlę, šventa Agata, aš tave myliu ir šenavoju, ir tu mane šenavok.' Tada kas 
degtų, tavo namas nedegtų. (Tverečius. LMD I 254/348.) 

329. Kiti taip šenavodavo (ugnį): kai įkasa žarijas duobėn, pastato katiluką čysto 
vandenio, sako: „Ugnele, pasmaudyk, atilsėk!" Tų namų nigdi griaudimas nedaužo 
ir ugnis nedegina. (Tverečius. LMD I 254/1-352.) 

330. Kad laužas įsidegtų, ugnį kuriant (piemenys dainuoja): 

Kuriu, kuriu pečiukų, 

Laukiu, laukiu svečiukų. 

Atvažiuoja Saulala 

Variniais rateliais, 

Masinziniais bateliais, 

Ugniniais arklaliais. 

(Antalieptė.) 


KAIP GAISRĄ UŽGESINTI 


331. Reikia žinoti, kokis yra ugnies vardas, tada gali gaisrą sustabdyti. Vienas 
žmogus žinojo ugnies vardą, tai mokėjo paliepti, kad gaisras toliau nesiplėstų ir 
pranyktų. Taip seniau darydavo. (Dusetos. LTA 2069/194.) 

332. Kiekviena ugnis turi vardą: kas žino jos vardą, tas užgesina didžiausius gais- 
rus ir laužus, bet labai maža tėra tokių žmonių. Pasakoja, kad buvęs toks medžiotojas, 
kuris įspėdavęs ugnies vardus. Būdavo, sukurs naktį naktigoniai ugnį ir kai tik jis 
prisiartindavo, tuoj ugnis ir užgesdavo - mat įspėdavo jos vardą. (Siesikai.) 

333. Ugnis turi daug vardų. Ugnis - tai pavardė, o vardų turi daug. Jei jos 
vardą įspėtų ir vardu pašauktų, tai ji degti nustotų - kas ugnies vardą žinotų, tai 
ją sulaikyti galėtų. (Salakas.) 

334. Katras žino, įspėja ugnies vardą, tai, sako, reikia degant apibėgti aplink 
ugnį ir pamosuoti skarele, tada daugiau nebedegs. (Kamajai.) 

335. Visoje Lietuvoje gerai žinomi ugnies vardai yra „Gabija“ arba „Gabieta“ 
ir įvairios tų žodžių išvestinės formos, pvz., „Gabijonėlė“, „Gabietėlė“ ir kt. 
Paprastai prie tų vardų dar prideda žodį „šventa“. „Gabijos“ vardas yra kilęs iš 
žodžio „gaubti“ arba „gobti“. (Plg. Nr. 305, 308.) Senas ugnies vardas dar gali būti 
„Ramutė“ ir pagal senus raštus „Ponykė“. J. B. 

336. Visoje Lietuvoje dabar plačiai randamas tikėjimas, kad šv. Agota yra ugnies 
globėja ir apsaugotoja nuo gaisro nelaimės. Todėl, užsidegus namui, reikia paimti 
šv. Agotos duonos, apibėgti tris kartus apie degantį namą ir tą duoną įmesti į 
ugnies vidurį. 

337. Užsidegus trobesiui, reikia mesti į vidurį gaisro šv. Agotos duoną, kad 
ugnis nesisklaidytų, ir šaukti: „Ugnele, ugnele, sustok!“ (Šeštokai.) 

338. Paėmus šv. Agotos duonos, reikia eiti aplink degantį namą ir kalbėti: 
„Šventa Agota, šventa Gobija, gul ant vietos!“ Eiti tris kartus, o paskum tą duoną 
įmesti į ugnį. (Vabalninkas.) 

339. Nešant šv. Agotos duoną, sakyti: „Šventa Agota, būk šventa ir rami“, tai 
gaisras baigsis. (Aukštadvaris.) 

340. Kad nutrauktų ugnį, mesdami duoną kalba: „Švinta Agota, apdink 
ploščium sava. Amin“. (Antazavė.) 

341. Kiti šventieji, laikomi apgynėjais nuo gaisro, yra Florijonas ir Laurynas. 
Tačiau liaudis mini ir tokius „šventuosius“, apie kuriuos bažnyčia nieko nežino. 

342. Užsidegus namui, reikia kalbėti šią maldelę, kad ugnis sumažėtų: „Ugnute, 
Ramute, šventa Gumija [=Gabija], gelbėk mus!“ (Marijampolė.) 

343. Užsidegus namui, reikia kalbėti: „Šv. Liuberne, šv. Liuderne, šv. Liubystra“. 
Po to reikia peržegnoti ir parodyti tą pusę, į kurią nori, kad ugnis eitų. (Birštonas.) 

344. Ugnį užkalba, kad nesiplėstų: „Iszreum (ar Ezaeum), stok stulpu!“ Sako 
visose namo kertėse ir kalba „Sveika Marija“, paskui eina tarp trobų, kad pro ten 
ugnis eitų laukan. (Dusetos. LTA 780/81.) 

345. Užsidegus namui, reikia atžagariai sukalbėti „Tėve mūsų“, t.y. „Amen, 
pikta nuo mus gelbėk, bet pagundą į mus nevesk" ir t.t. (Juodupė.) 

346. Žmogus bėga aplink gaisrą ir meta į jį kiaušinį, tada ugnis bėga į dyką 
vietą, net rėkia bėgdama. (Obeliai.) 

347. Šeimininkės, kepdamos duoną, pažymi tą kepalą, kurį paskutinį įdeda į 
krosnį. Užsidegus namui, turi tris kartus apibėgti aplink degantį namą ir įmesti 
kepalą vidurin - ugnis toliau nebesiplės. (Žeimelis.) 

348. Užsidegus trobai, reikia tris kartus apibėgti aplink, tai ugnis nebesiplės, 
kiti namai nedegs. (Dusetos, Antazavė.) 

349. Jei pirmas gaisrą pamatęs Žmogus apibėga aplink ugnį, tai ji seka tą žmogų 
ir daugiau namų nebeuždega. (Obeliai.) 

350. Jei bėga kas iš degančių namų, tai į kurią pusę bėga, į tą pusę ir duodasi 
ugnis. Todėl reikia saugotis bėgti į tą pusę, kur yra arti namai. Bėgti į tuščią lauką, 
prie vandens, tai ugnį ten išvesi. (Visoje Lietuvoje.) 

351. Ant abiejų duonos pluteles pusių parašyti šituos burtus, mesti į gaisro 
ugnį ir užges: SATOR + AREPO + TENET + OPERA + ROT/AS (žodžius surašyti 
vienas po kito). (Užr. M. Slančiauskas iš Gruzdžių. LTA 1208b/536.) Pastaba: Tai 
viena labiausiai Europoje paplitusių magiškų formulių, kuri jau buvo žinoma ir 
senovės romėnams, nes rasta Pompėjos griuvėsiuose išrašyta (miestą užliejo lava 
98 m.). Įdomi tuo, kad, žodžius vieną po kitu parašius ir skaitant iš visų pusių, vis 
susidaro tie patys penki žodžiai. Plg. Nr. 399. 

352. Gaisro ugnį sulaikyti šnabždėjimas: „Ugnis! Tu, karšta liepsna, tavęs prašo 
Jėzus Kristus, Dievo avinėlis, tau reik tylėt ir toliau neeit. Vardan Dievo ir t.t.“ 
(LTR 1208b/567.) 

353. Tokie pat ugnies poteriai: „O Viešpatie! Taip, ak taip galėjai gesinti, kur 
tie trys angelai sėdėjo. Tu dabar gali taipogi didelę ugnies liepsną užgesinti. 
Pasigailėk, o Viešpatie, tų žmonių! Amen, amen, amen“. (LTR 1208b/568.) 

354. Visoje Lietuvoje tikima, kad griaustinio uždegto gaisro negalima vandeniu 
užgesinti. Reikia gesinti rūgščiu, rūgusiu pienu arba ožkos pienu. 


MALDELĖS PERKŪNIJOS METU 


355. Perkūne dievaiti, nemušk žemaitį, mušk gudą, kaip šunį rudą! (Visoje 
Lietuvoje, žr. TD, III, 200tt.) 

356. Perkūne dievaiti, nemušk žemaitį, mušk vokietuką, kaip velniuką! 
(Plateliai. LTA 758/60.) 

357. Perkūnui deginamos aukos ir kalbama tokia maldelė: „Perkūne dievaiti, 
susimilk ant mūsų, nustumk tą tamsybę ant tyrų, o mes būsim tau paklusnūs iki 
pabaigos svieto“. Arba: „Perkūne dievaiti, nustumk tą griausmą nuo mūsų namų, 
o mes būsim tau paklusnūs per visas dienas, iki pabaigos svieto“. (Raseiniai. LTA 
832/399tt.) 

358. Jeigu vaikas skundžiasi tėvui, kad jis bijo Perkūno, tėvas sako: „Mano vaikeli, 
prieš Perkūnui sugriaunant, atsisuk veidu į debesį ir sakyk šiuos žodžius: "Kryžius 
ant kraiko, kryžius ant stogo, kryžius ant šiaudų, kryžius ant spalių, kryžius ant 
medžių. Po kryžium gimiau, po kryžium augau, po kryžium kitus auginsiu. Perkūne, 
mane neliesk, žaibo nesiųsk. Pro šalį, pro šalį “. (Baisogala. LTA 1039/3.) 

359. „Tu Perkūną pats ore laidai ir tu jam kelią paženklinai, kur Tu, 
aukščiausiasis dangiškas Tėve, saugai ir kavoji visus žmones nuo nelaimių. Amen, 
amen“. (Gruzdžiai. LTA 1208B/569.) 


VI. ŽEMYNĖLĖS MELDIMAS 


360. Žemynėle, žiedkelėle, žydėk rugiais, kviečiais, miežiais ir visais javais, 
būki linksma, dievele, ant mūsų; [kad] prie tų mūsų darbų švents angelas pristotų; 
piktą Žmogų pro šalį nukreipk, kad mūsų neapjuoktų. (Mažoji Lietuva, užrašė 
M. Praetorius apie 1690 m.) 

361. Tirštas krūmas, dirma rasa, brandžia varpa. Žemynėle, žiedkele, išlaikyk 
sveikatoje ir gėrybėje; žegnok valgomus, geriamus, sėjamus, akėjamus; ant šios 
Žemynėlės žiedkelės pasidžiaugti [mums duok]; apsergėk nuog alkano žvėries. 
(Užr. J. Brodovskis apie 1744 m.) 

362. Žemynėle, mus kavok, 

Dirvas mūsų peržegnok, 

Peržegnok girias, laukus, 

Kluonus, lankas ir šlaitus. 


(Mažeikiai, užr. Kumutatis apie 1866 m.) 

363. Ar žemę pabučiuosi, ar mūkelę, tai lygūs bus atpuskai. (Salakas.) 

364. Salantų apylinkėse, bučiuojant žemę kalbėdavo tokią maldelę: „Žeme, 
motina mano, aš iš tavęs esu, tu mane šeri, tu mane nešioji, tu mane po smerčio 
pakavosi“. 

365. Viena moteriškė iš Salantų apylinkės taip pasakojo: „Kai buvau maža, 
pakalbėjus poterius turėdavom pabučiuoti žemę ir sakyti: 'Pondievali, iš žemelės 
parėjau, į žemelę nueisiu“. 

366. Pakalbėjus vakarinius poterius, reikia pabučiuoti žemę ir sukalbėti tokią 
maldelę: „Žemele mano, motinėle mano, nešiok mane, sotink mane“. (Biržai.) 

367. Sėjėjas, prieš pradėdamas ir pabaigęs sėją, pabučiuoja žemę. Varant pirmą 
vagą, aparia duonos plutą, kad derlingi metai būtų. Merkinės ir Liškiavos 
apylinkėse artojas, išeidamas pirmąkart arti, nešdavosi į lauką duonos kepalą, 
kurį pirmą vagą ariant apardavo ir palikdavo dirvoje, kad javai geriau derėtų. 
Žagarės apyl., varant pirmą vagą, padeda į ją visą krepšį su duona ir aparia, tai 
reiškia: su duona išėjau į lauką, tai duonos ir turėsiu. Rugiapjūtės pabaigtuvių 
metu užkasa rugienoje duonos ir druskos, kaip auką žemei, kad ir kitais metais 
susilauktų gero derliaus. Tverečiaus apyl., prapjovus pirmą saują rugių, užkasa 
žemėn duonos ir sako: „Žemele, tu man davei, tai ir aš tau duodu“. Kaltinėnų 
apyl,, Švenčionių aps., pjaunant paskutinį rugių barą, išmeta gabalą duonos ir 
aplink apipjovinėja, kol randa tą duoną; radę atlaužia dalį ir suvalgo, o kitą dalį 
apkasa žemėm. 

368. Jėzuitas St. Rostovskis, remdamasis 1583 m. šaltiniu, rašė: „Žemei aukodavo 
kiaulytę“. - Būdinga aukojimo forma žemei arba Žemynėlei yra M. Praetoriaus 
XVII a. pabaigoje aprašytas „žemyneliavimas“, t.y. apeiginis alaus nuliejimas ant 
žemės. Iš kur Praetorius paėmė žodį „žemyneliauti“, lieka neaišku. Vienoje savo 
veikalo Deliciae Prussicae vietoje rašo: „Tą ceremoniją, kad jie prieš gerdami 
pirmiausia šiek tiek ant žemės nulieja, jie vadina žemyne lauti, Žemynėlę 
aptarnauti, jai pareigą atlikti. Be to, jie nieko nepradeda“. Greičiausia Praetorius 
girdėjo žmones sakant žemėn nulieti ir tuos žodžius sujungęs padarė savo 
„Žemyneliauti“. 


VII. UŽKALBĖJIMAI IR BURTAI NUO LIGŲ 


NUO GYVATĖS ĮKANDIMO 


369. Gyvatei įkandus, atkalba šitaip - paima duonos, į ją žiūri ir sako: „Ta 
piktoji gyvatė įkando, o švenčiausia Marija rado liekarstą. Vardan Dievo Tėvo, ir 
Sūnaus, ir Šventos Dvasios. Amen“. (Maldelė sakoma kartą, bet žegnojama triskart.) 
Taip tris kartus peržegnotą duoną atiduoda įkąstam gyve suėsti. Tačiau 
dažniausiai gyvulys jau sugyja ir duonos nebereikia duoti. Sitą atkalbėjimą Svilienė 
yra išmokusi nuo savo šešuro Juozo Svilo, kuris mirė, turėdamas apie 80 metų. 
Taigi per visą savo amžių šiuo būdu jis yra tikrai atkalbėjęs - išgydęs daugelį 
gyvulių ir žmonių. (Drageliškės k., Dusetų v. LTA 14/197.) 

370. Marija Svilienė yra išmokusi nuo kito seno [už]kalbėtojo šitokį atkalbėjimą: 
„Piktoji gyvate, atsiimk piktybę savo nuo N!“ Vietoje N reikia sakyti gyvulio spalvą 
ar Žmogaus vardą. Visą atkalbėjimą reikia sukalbėti treją devynerią kartų ir gyvatės 
įkąstasai sugis. Man ji tikrino, kad ir, šitaip kalbant, buvę daug gyvulių ir žmonių 
išgydyta. (Drageliškės k., Dusetų v. LTA 14/198.) 

371. Jeigu kam nors įkanda gyvatė ar tai žmogui, ar gyvuliui, tai kalbant minima 
to asmens ar gyvulio spalva. Daleiskim, kad įkando žalai karvei: „Žala karvė gimė, 
juoda žemė pasiėmė, kas bloga pasiimk, kas gera atiduok“ (turima galvoj gyvatė). 

Kalbėti 3 kartus neatsikvėpus. Užkalbama ant duonos ir kitų dalykų. (Ignalinos k., 
Daugėliškio v. LTA 339/110.) 

372. Jei įgėlei, gyvate, tai greičiau atleisk; jei ne, tegul pliš ir išpumps su savo 
vaikais. Taigi greičiau atleisk! (Ši maldelė negalima niekam pasakyti, nes ji laikoma 
didele paslaptim. Daugėliškio par. LMD I 290/1-42.) 

373. Gyvatei įgėlus, atkalbama ar užrašoma ant duonos plutelių, ant kieto sūrio 
ir suvalgydinama įgeltajam: „Ja, Jewka, daję tobie sytnosci, odpusc te bolestwo na 
te bydle (na tego czeloweka) žeby nie bolalo. Kamien bez korzenia, sol bez kwiatu, 
stoc zgin, przepadnij przez Boską moc“. Užbaigiama „Tėve mūsų“ ir „Sveika 
Marija“. (Griežionys. LMD I 209/12-2.) Vertimas. Aš, Jewka, duodu tau sotumą, 
atleisk tą ligą nuo to gyvulio (nuo to žmogaus), kad neskaudėtų. Akmuo be šaknies, 
druska be žiedų, pražūk, prapulk per Dievo galybę! 

374. Sukalbėti 9 kartus ant duonos arba ant sėmenų šie žodžiai: „ Žemė žeminga, 
mums gėrybė, jai - blogybė“ . Ir vieną kartą peržegnoti. Toji duona arba sėmenys 
supenėti įkąstajam - turi pasveikti. (Daugėliškio par. LMD I 272/1-10.) 

375. Vardan Dievo Tėvo ir t.t. Amen. Nie ja bajusia, nie maja radnia baitsia; 
niechaj swiet swietyj, bajusia pekelnej mocy, pekelnej mocy, pekelnej mocy. 
Amen, amen, amen. Vardan Dievo Tėvo ir t.t. Amen. (Kartojasi 9 kartus. Užkalba 
ant druskos. Melagėnų par. LMD I 274/2-6.) Vertimas. Nei aš bijau, nei mano 
artimieji bijo; leisk šviesai šviesti; bijau pragaro galybės, pragaro galybės, pragaro 
galybės. 

376. Gad gad gde Zyta? Čto rabila - adpustila. Pusti adna goriačuju krov. 
(Pakartotinai 3 kartus. Melagėnų par. LMD I 274/2-2.) Vertimas: Gyvate, gyvate, 
kur Zyta? Ką padarei - atleisk. Leisk viena degantį kraują. 

377. Pradedant šią maldelę, reikia persižegnoti. „Prašau, Viešpat Jėzau Kristau, 
į pagalbą. Įkando tą gyvulį gyvatė. Sako, Viešpat Jėzau, taip: "Ne aš tave mušu, 
nei mano giminė, lai tave muša visi šventieji. Pragaro galybe, pragaro galybe, 
pragaro galybe!“ Taip kalbėti šią maldelę reikia tris kartus. (Bernotų k., Švenčionių 
aps. LMD I 275/1-1.) 

378. Angiai įkandus, reikia iškirpt tam, kuriam įkando, plaukų iš pryšakio, 
užpakalio ir šonų galvos, žadėtojas turi kepurę mauti ant kuolo, persižegnoti, 
kalbėti atbulą poterių, eiti už stubos ir užkasti plaukus. (Gaisrių k., Sintautų v. 
LTA 395/98-8.) 

379. „Ašjūsų nebijau, jūs esate trys devynerios, vardus jūsų aš ir Cengė žinau“ 
(trepteli į žemę). (Parudiškė. LMD I 216/3.) 

380. Trejos devynerios, aš visų vardus žinau, nė vienos nebijau adzigni. 
(Marijampolės aps. LTA 507/30-3.) 

381. „Ašjus pažįstu, jūs esat trejos devynerios ir visos adzingės. (N. N.) reikia 
dovanoti“. Šitie žodžiai kartojami tris, o dar geriau devynis kartus. Kalbama, 
atsistojus lauke prieš Saulę. Kairėj rankoj laikoma duona, o dešinėj druska. Sakant 
žodžius, druska beriama ant duonos ir kiekvieną kartą po žodžių „adzingės“ 
papučiama į duoną ir druską. Jei žadama gyvuliui, tai sakoma gyvulio spalva. 
(Žukų k., Jankų v., Šakių aps. LTA 507/30-35.) 

382. Sukalbama „Tikiu į Dievą Tėvą“, peržegnoja duoną, prašo atleisti NN: 
„Aš visų vardus žinau, nė vienos nebijau: ar juodoji, ar margoji, ar varinė trejos 
devynerios“. (Kardokų k., Višakių Rūdos v. LTA 507/30-38.) 

383. Opa, opa, maledicta bestia sta ita, ut Jordan, guando sanctus Joannes 
Dominum Jesum Christum baptisavit. (Paberžė. LTA 549/107.) 

384. Kai gyvulį įkanda gyvatė, tai reikia šv. Agotos vandeniu apiprausti ir duoti 
gerti, tai daugiau nekels (neištins) gyvulio, ir tada reikia užkalbėti. Stai tos maldos 

žodžiai (pirmiau pasiklausti, kokio plauko gyvulys): „Šalta geležis... (kartoti 3 
kartus po 9 = 27 kartus ir šaltą geležį prikišti ir vėl atitraukti 3 kartus po 9 = 27 
kartus). Gyvatė kirto juodą gyvulį, bet Dievo Motina sako, kad gyvatės kirtimas 
nieko nemačys“. Ir vėl tuos sakinius kartoti 3 kartus po 9 = 27. Užkalbėti reikia 
ant vėjo, kad būtų gyvulys išvestas iš tvarto. (Linkmenų m., Švenčionių aps. 
LTA 1253/ 255.) 

385. Jūs esat trejos devynerios, vardus aš jūsų žinau: aš jūsų nebijau, cange, 
ange, nedarykite nieko. (Višakio Rūda. Lietuvos ūkininkas, 1927.IX.4, Nr. 35.) 

386. Kaip šita žalioji varlė skusta, taip šita juoda (žala) karvė kūsta [įkąsta); 
kaip ši žalioji varlė neskusta, taip ši juoda karvė nekūsta [=neįkąsta]; žemės 
piktybė, dangaus galybė. Sveika Marija, Marija Motina Dievo, susimilk ant 
mūsų. (Kalbama tris kartus. Kazimieravos k., Rimšės par., Brėslaujos aps. LTA 
1273/399.) 

387. Nuo gyvatės įkirtimo išgydoma šia maldele: „Gyvate pilka, gyvate marga, 
gyvate ruda, atsiimk savo sopulį, bo atsakysi ant sūdo Dievo“. (Motiejuvkos k., 
Kovarsko v., Ukmergės aps. LTA 1388/54.) 

388. Sustok, gyvate, Pana Marija eina, vyresnė, kaip žalčio galva. (Dubės vnk., 
Žaslių v. LTA 1316/69.) 

389. Ponas Jėzus suspardė kirminą ir jo gerklę prakeikė, tada ir kirminas savo 
sėklą naikina, alia visos negali išnyščyti. Ponas Dievas suspardys ir šitą kirminą, 
sutrins jo galvą ir jo visą sėklą. Vardan Dievo Tėvo, ir Sūnaus, ir Šventos Dvasios - 
paliepiu tau išnešti savo tručyzną iš (čia reikia sakyti ligonio vardą, arba paminėti 
gyvulio spalvą) ronos, kurį aš matau. Amen, amen, amen. (Užkalbėjimą kartoti 3 
kartus. Vosiškių k., Dusetų v. LTA 1276/19.) 

390. Reikia peržegnoti ligonį (žmogų ar gyvulį) ir sakyti tuos žodžius: „Ėjo 
Panelė Švenčiausioji ir nešė 3 vaistus - 3 Sveika Marijas“. (Šalinėnų k., Antalieptės v. 
LTA 1276/126.) 

391. Žeme žemybe, tavo piktybe. Ponie Jėzau Kristau, padėk man, ir visi šventi! 
(„Amen“ nereikia sakyti. Jei užkalbama už ligonio akių, tai tris kartus sušerk per 
žemę su Ša (žabeliu). Šalinėnų k., Antalieptės v. LTA 1278/21.) 

392. „Sv. Petras ir Jėzus ėjo per žalią ganyklą ir patiko žaltį ir gyvatę. Angelas 
šnekėjo, o Kristus prisiekė, kad nuodai išeitų. Amen“, - sakė vokietis Julius Goerke 
Trumpaičiuose, Gruzdžių par., 1900. (Užr. M. Slančiauskas. LTA 1208b/584.) 

393. Ponas Jėzus ir šv. Petras ėjo per žalias ganyklas. Ten sutiko žaltį. Gyvatė 
gulėjo, Pono Dievo angelas kalbėjo, Motina Švenčiausia Marija prisiekė, kol nuodai 
išėjo. Vardan Dievo ir t.t. (Su tuo apkalbėjimu duoną ir vandenį įduoda sergančiam. 
LTA 1208b/552.) 

394. Žaltys kando vieną kartą, aš kandu tris kartus: ar juods, ar pilks, ar margs 
žaltys kando vieną kartą, aš kandu tris kartus, penkis kartus. Sakau aštriai: kirst 
pusiau. Dievs Tėvs, Sūnus Dievs, Dvasia Šventa; šventas Jonas, šventas Petrai, 
šventas Dievo kardas; geležinės akėčios, juodi arkliai tegul tave sutrauko į striūgus 
striunkelius. (LTA 1208b/553.) 

395. Gyvatė kerta, Jėzus kalba, šventa Marija siekia, šventi angelai stovi. Vardan 
Dievo ir t.t. Amen (3 kartus kalbėti). (LTA 1208b/554.) 

396. Žaltys Ievai duria gylį iš savo snapo, Jėzus mina su kojom. Amen. (9 kartus). 
(LTA 1208b/555.) 


NUO ŠUNS APRIEJIMO IR UŽPUOLIMO 


397. Nuo šunų pasiutimo, rašo plonam popiery šiuos žodžius ir duoda šuniui 
suėsti su duona: 


259 


260 RAŠTAI, IV 


Abrokoltyotum 
Brokolyotum 
Rokolyotum 
Okolyotum 
Kolyotum 
Olyotum 
Lyotum 
Yotum 

Otum 

Tum 

Um 

M 

(Daunorių k., Bakštų par. LTA 412/214-217.) 


398. Nuo pagedusio šunies kandžio: OTORO + SATORO + TOPERO. (Užr. 
M. Slančiauskas iš Gruzdžių. LTA 1208b/537.) 

399. Burtai nuo šunies apriejimo. Duoną su sviestu ar medum aptepus, parašyti 
ant sviesto ar medaus tuos penkis žodžius (vienas po kito): SATOR AREPO TENET 
OPERA ROTAS. Jei ta Žmogysta toli gyvena, tai reikia parašyti ant popierėlio, 
kurį parnešus namo smulkiai sudrasko, sumaišo su sviestu ar medum, aptepa 
duoną ir duoda suvalgyti. Paduodant tuos parašytus burtus, reikia tylomis kalbėti: 
„Pons Jėzus važiavo per mares, turėjo tris rožes: vieną įmetė į mares, o kitas dvi 
vieną vienoj rankoj turėjo, antrą antroj, ir katra rožė turėjo devynių angelų galybę . 
[Iš tikrųjų tai yra nukalbėjimams nuo rožės, bet ne nuo pasiutusio šuns. J. B.] 

Tas tiktai taip gali gydyti, kas yra antras iš motinos gimęs. Katras tokias pryžines 
žino, tas kitam tegal išduoti, kada pats jau prie mirimo, o jeigu viską pasakytų 
kitam juokaudamas, tai pats tos galybės nustotų. Paaiškino Pranciškus Liaudanskas 
iš Trumpaitėlių, kuris tą burtą pasakė: „Taip gydė Meškuitiečiuos (Meškuičių par.), 
Daugelaičių sodžiuj mokytas senas Čiuberkis ir jis mano tetušiui sakęs, kad aš 
taip galiu gydyti, nes esu antras iš motinos gimęs“. (Užr. M. Slančiauskas iš 
Gruzdžių. LTA 1208b/577.) 

400. Kai šunį matai, kad jis tave neįkąstų, kalbėk: „Ėjo Jėzus per aukštus kalnus, 
per didelius miestus, ir aš ėjau. Jėzaus nekliudė ir manęs nekliudys. Šuneli baltas, 
juodas, margas, pilkas, rudas - nekąsk manęs. Siu siu siu“. (Tverečiaus par. LMD 
I 254/1-382.) 

401. Kad suneš neįkąstų, reikia sakyt: „Ėjo Kristus keliu ir nešė sunkų kryžių, 
ir norėjo, užėjęs prie žydo svirno, pailsėt. Žydas nustūmė - nedavė pailsėt. Kaip 
manęs visi žydai nėštume, taip visi suneš mane nekąs“. (Tuomet šunes nepjauna). 
(Linkmenų par. LMD I 201/1.) 

402. Paimk kąsnelį duonos ir, vedžiodamas kryžiškai kairės rankos mažuoju 
piršteliu, sakyk: „Cron + coron + cron + laron + korzon + delphin + dedelphin + 
Deus + meus +. (Paberžė. LTA 549/108.) 

403. „Ėjo Viešpats Jėzus takais, keliais ir ūlyčiom; nekliudėt Viešpaties Jėzaus- 
nekliudykit ir mane“ (reikia taip kalbėti, kai suneš užpuola, tai ir nekąs). (Šlaito k., 
Valkininko par. LTA 1240/55.) 

404. Užkalbėti svetimą šunį, kad nelotų ir neužpultų: „Prieš mirtį Danielius 
buvo įmestas į duobę, nes taip norėjo blogi žmonės, kad Danielius būtų sudraskytas. 
Angelas jam padėjo ir tiem žvėrim gerkles užturėjo vardu Dievo Tėvo, ir Sūnaus 
ir šv. Dvasios. Amen, amen, amen“. Kalbėti reikia tik kartą. (Knipiškių k., 
Imbrado v., Zarasų aps. LTA 1276/ 249.) 

NUO ROŽĖS 

405. Rožės nužadėjimą pradėti ryte, prieš saulės tekėjimą; sekantį vakarą - 
prieš saulės nusileidimą, ir sekančios dienos rytą - prieš saulės tekėjimą, viso tris 
kartus, kaip aukščiau nurodyta. Ligonis pastatomas, arba paguldomas, atsižiūrint 
kurioje vietoje randasi žaizda, po grynu dangum. Žadėtojas ištiesia ant žaizdos 
abi rankas (žaizdos neliesdamas) ir kalba sekančius žodžius: „Raudona rožė, 
mėlyna rožė, geltona rožė ir balta rožė. Varpai skamba, giesmes gieda, evangelija 
bus paliekama. Visos rožės tur pranykti, vardan Dievo Tėvo ir Sūnaus, ir Sven- 
tosios Dvasios“. Taip kalbėti 3 kartus ir po kiekvieno kalbėjimo pūsti iš burnos 
kvapą ant ligonio žaizdos („amen“ nesakyti). (Urvinių k., Griškabūdžio v. LTA 
436/153-306.) 

406. „Szed pan Jezus przez gėry, przez piaski, nios trzy rėže w ręku. Piersza 
rėža - odchodz. Druga rėža - odstąp. Trecia rėža - zgin przepadnij!“ Po kiekvienos 
[rožės] žegnojama. (Griežionys. LMD I 209/13-22.) Vertimas. Ėjo Jėzus per kalnus, 
per smėlynus, nešė tris rožes rankoj. Pirma rožė - eik šalin. Antra rožė - pasitrauk. 
Trečia rožė - pražūk, prapulk! 

407. Pradedant reikia persižegnoti. „Ėjo Viešpats Jėzus per kalnus, per miškus, 
išėjo į vieškelį, sutiko Žmogų ligotą. 'Žmogau, kas tau skauda?“ - "Skauda man, 
skauda rožė. Prašau, Viešpats Jėzau Kristau, pagydyk mano tą ligą. Viešpats Jėzau 
Kristau, papūsk (reikia papūsti druską); Viešpats Jėzau Kristau, peržegnok (tuo 
laiku reikia peržegnoti druską). Sako Viešpats Jėzus Kristus: 'Sukalbėk penkis 
poterius prie penkių Kristaus žaizdų“. (Tuo laiku reikia liepti tam žmogui, kuriam 
kalbi, kad sukalbėtų minėtus poterius). Tai ir būsi sveikas“. Druską reikia žegnoti 
3 kartus ir bevardžiu pirštu. (Bernotų k., Švenčionių aps. LMD I 276/1-2 = Man- 
sikka, Nr. 102.) 

408. „Ėjo Viešpat Jėzus per bažnyčią, nešė tris rožes: vieną sausą, antrą suvytusią 
ir trečią suakmenėjusią. Prakeikta rože, stupyk (traukis) nuo... (čia reikia pasakyti 
ligonio vardas)“. Viskas pasakyti vienu kvapu. (Zablotiškio v., Švenčionių aps. 
LMD I 213/2-5.) 

409. Rožė yra gydoma kalbant šią maldelę: „Ėjo Jėzus per jūres ir mares, ir 
kalnus, ir smiltis, nešė tris rožes: vieną nuo ugnies, antrą nuo tinimo, trečią - lai 
pati pranyksta. Trečią rožę sakant, pamini to ligonio vardą. Vardą mini, kiek tik 
nori kartų. Visą tai gydytojas privalo laikyti paslapty, nes jeigu pasakys kitam, 
pats viską užmirš. Pasakyti tik tegali mirdamas ir tik vienam rimtam, doram 
žmogui. Gydytojas jokio užmokesčio neprivalo imti. (Linkuvos m. LTA 338/595.) 

410. Vieną sykį Kristus, eidamas mišku, atrado tris erškėčius: vienas buvo 
skaistus, antras nuvytęs, o trečias sudžiūvęs. Tas skaistus erškėtis, žmonių 
supratimu, yra ta liga, kuria žmonės serga. Norint ją išgydyti, reikia kartoti tris 
sykius šiuos žodžius: „Duok, Pone Dieve, kad ta rožė, esanti žmogaus kūne, 
sudžiūtų kaip ta trečioji, kurią Tu atradai“. Ir žmogus pasveiksta. (Marmakiškio k., 
Biržų v. LTA 68/367.) 

411. Rože balta, mėlyna, raudona, 

Šventas Tamošiau, Motiejau, Barbora. 

Galingojo Dievo vardu, 

Išeik gražumu, ne varų; 

Kad neišeisi, užkeisiu tave, 

Padėsiu ant apieros, 

Tai šventojo valia. 

Rože balta, mėlyna, raudona, 

Šventas Tamošiau, Motiejau, Barbora. 

Aš lekajus tavo esmi, 

Su Dievo roda nepražūsiu. 

Užkeiksiu tave, rože prakeikta, 
Nežiūrėsiu sopulio aš tavo. 

O rože balta, mėlyna, raudona, 
Šventas Tamošiau, Motiejau, Barbora, 
Būk išvijimu! 

(Panevėžys. [Falsifikatas? J. B.] LTA 765/326.) 


412. „Idzie Pan Jezus przez ląka, niesi trzy rožy; jedna stracila, druga zgubila, 
trzecia sama zginęla“. Ir sukalba tris „Sveika Marija“. Taip kalbėdama laiko savo 
dešinę ranką ant skaudančios vietos. (Tris „Sveika Marija“ kalba neatsikvėpus). 
(Kazimieravos k., Varėnos v. LTA 1036/57.) Vertimas. Ėjo Ponas Jėzus per lanką, 
nešėsi tris rožes; viena pamesta, antra sunaikinta, trečia pati prapuolė. 

413. Apriša skaudančią vietą raudona skarele, paskum uždeda sluoksnį linų ir 
vėl apriša mėlyna skarele. Laiko ant skaudančios vietos vieną parą. Paskui kitą 
dieną atriša ir iš linų (kurie buvo prie skaudulio) padaro 13 gumulėlių. Juos reikia 
mesti ugnin, skaičiuojant nuo galo ligi pradžios (nuo 13 iki 1) ir kiekvieną įmetant 
į ugnį reikia pasakyti ligonio vardą ir žodžius: „Kad rožė išeitų“. Paskui skaudulį 
aprišti raudona skarele ir laukti pagyjimo. Rožė greit pranyksta. (Suvieko apyl., 
Imbrado v. LTA 1048/39.) 

414. Tą vietą reikia aprišti kanapių pleiskaniais ir apibarstyti ruginiais miltais, ir 
tuomet nereikia tą vietą plauti vandeniu, ir tuomet reikia užkalbėti. Reikia peržegnoti 
tris kartus (sakoma ir „amen“). Tam ligoniui liepiama kalbėti 5 poterius prie 
Viešpaties Jėzaus žaizdų. O tas užkalbėtojas po to žegnojimo kalba maldą: „Ėjo 
Viešpats Jėzus Kristus per Žvyrą, per žemę, per vandenį, nešė rankoje 3 rožes: viena 
oj antra prapuolė; duok, Viešpatie Jėzau Kristau, kad ir šita trečia rožė prapultų. 

ventas Mykolai Arkangele, šv. Jonai Krikštytojau, visi šv. apaštalai: Šventas Petrai 
ir Povilai, keturi Evangelistai, devyni chorai angelų ir Tu, Marija, Motina sopulingoji, 
melsk Viešpatį Jėzų Kristų, kad Jis pagydytų šitą rožę. Todėl šv. Mykolai Arkangele, 
šv. Jonai Krikštytojau, visi šv. apaštalai, šv. Petrai ir Povilai, keturi Evangelistai, 
devyni chorai angelų ir Tu, Marija, Motina sopulingoji, melskis už jo sveikatą (arba 
jos)“. Taip reikia smulkiai atlikti. Jei žaizda šviežia, tai užtenka 3 kartų užkalbėt, o 
jei senesnė, tai 6 kartus ar 9 kartus, o 12 kartų tai jau visas užkalbėjimas. Kalbėjimo 
laikas - saulės tekėjimas ar nusileidimas. (Linkmenų m. LTA 1253/ 254.) 

415. „Ėjo Motina Švenčiausia per pievą, rado tris rožes: vieną raškė, kita puolė, 
trečia suvis prapuolė. Ir su Motinos Švenčiausios pamačiu, ir tegul šita sopė 
prapuola“ (kalbama tris kartus ir kalbėdamas ruginiais miltais barsto, kur sopa). 
(Kazimieravos k., Rimšės par., Breslaujos aps. LTA 1237/310.) 

416. Nuo smegenų rožės, kada skausmas skelia galvą. „Nešė Jėzus 7 rožes: 
pirmą nuo dantų sopės, antrą nuo smegenų, trečią nuo gyslų, ketvirtą nuo kaulų, 
penktą agulnai (bendrai), šeštą juodą ir sekmą nuo kvietkų. Jėzus Kristus man tas 
rožes davė. Aš jas dėsiu trijų devynerių debesų aukštybėse, gaudama(s) angelų 
stiprybę. Angelai ims tą rožę (reikia sakyti ligonio vardas) mušti. Visos rožės išdils 
vardan Dievo Tėvo ir t.t.“ Žodis „amen“ reikia sakyti 9 kartus. Visas užkalbėjimas 
nesikartoja. (Meiriškėlės k., Imbrado v. LTA 1276/11.) 

417. Užkalbėjimas nuo rožės sopulingos, kiaurosios arba žaizdotos: „Ėjo Jėzus 
per jūrą ir nešė rankoj 4 rožes: vieną mėlyną, antrą juodą, trečią raudoną ir ketvirtą 
ružavą. Ašjas dėsiu trijų devynerių angelų jėga, jie šią rožę muš, muš, muš - jie 
siundins visas rožes ir jos išdils kaip senas Mėnuo, ir jos sudžius kaip pievoj 

mindrės per Tavo Vardą - Dievo Tėvo ir Sūnaus, ir Šventosios Dvasios. Amen“. 
Užkalbėjimą pakartoti 3 kartus, sakant po 9 kartus „amen“. (Meiriškėlės k., Imbrado 
v. LTA 1276/12.) 

418. Tau yra ta pikta rožė, todėl norim šiuos žodžius kalbėti nuo tos rožės į 
mūsų Poną Jėzų, kad ėjo per vandenis, upes. Jis turėjo rankoj tris rožes: vieną 
baltą, antrą mėlyną, trečią raudoną; viena nuvyto, antra nuskendo, trečia pražuvo 
nuo to žmogaus kūno. Vardan Viešpaties mūsų Jėzaus Kristaus + + + +. Amen. 
(M. Slančiauskas iš Gruzdžių. LTA 1208b/545.) 

419. Jėzus važiavo per vandenį. Jam buvo trys rožės rankoje: viena važiavo, 
antra prisiegė, trečia pražuvo nuo to žmogaus kūno +. Vardan Dievo Tėvo + ir 
Sūnaus +, ir Dvasios šventos. Amen. (LTA 1208b/546.) 

420. Dvidešimt šešios rožės. „Iš kaktos išsikelia viena smegenų rožė, antra dantų, 
trečia širdies, 4-ta gyslų, 5-ta plieno, 6-ta kaulų, 7-ta liežuvio. Kur aš jums liepsiu, 
ten reikės bėgt: angels jums plieks ir išgainios, kaip liekno švendres išnaikins. 
Amen“. 9 kartus. (LTA 1208b/547.) 

421. Rožę baltąją nušnabždėt. „Jėzus plauk per jūrą. Keturios rožės rankoje: 
viena mėlyna, antra juoda, trečia raudona, ketvirta plieno. Kur ašjas dėsiu? Aš jas 
dėsiu trijų devynių angelų spėkose. Kur lėks jo angelai, tie šią rožę plieks plieks ir 
pers. Išnyk kaip galas Mėnesio, sudžiūk kaip jūros švendrė: aaa, aaa, aaa. 
Dieve aukščiausiasis, būk čia!“ Tris kartus kalbėk. (LTA 1208b/541.) 

422. Rožė smegenų. „Keturios rožės iškilo iš marės: pirma smegenų, antrą dantų, 
trečia gyslių, ketvirta kaulų; (ir dar) penkta plieno, šešta juoda, septinta vainikų. 
Kur aš jas dėsiu? Trijų devynių angelų spėkose. Ten bėgs jo angelai, tie šią rožę 
plaks ir dildys kaip delčių Mėnesį, kaip liekno švendrę. Aaa, aaa,aaa. Dieve 
Aukščiausiasis, būk čia!“ 3 kartus. (LTA 1208b/542.) 

423. Rožė bile kokia. „Vardan Dievo Tėvo ir Dvasios Šventos. Čia aš apkabinu: 
tą baltą, mėlyną ir raudoną rožę“. Juodą vilną išpešiojus, apdėti ir 24 valandas 
laikyti. (LTA 1208b/543.) 

424. „Jėzus ėjo į jūrą į savo laivą. Per jūrą tris rožes nešė. Jis turėjo - paturėjo 
rankose. Taip, tegul taip rožė, taipogi aš skundžiu. Vardan Dievo Tėvo ir t.t. Amen“. 
Penkis kartus pakalbėt. (LTA 1208b/544.) 

425. „Kristus ir Motina Marija važiavo per Raudoną marę ir Motina Marija 
turėjo rankoj tris rožes: vieną ana rankoj laikė, antrąją ant sienos pakabino, trečią 
ana sudegino. Amen“. Ir čia tą vietą reik peržegnoti ir poterius sukalbėti. (Sakė 
J. Goerke. LTA 1208b/ 585.) 


NUO DEDERVINĖS 


426. „Šaka, šaka, šaka, te tau kablys; tau dailumas, o man švarumas“ . Sukalbėti 
3 kartus ir kalbant reikia spjaudyti ir sukti ant šakos. (Bernotų k., Švenčionių aps. 
LMD I 276/1-6; Mansikka, Nr. 7.) 

427. „Vardan Dievo Tėvo ir t.t. Amen. Suk, suk, na tebe kriuk; tebe krasata, a 
mne čystata. Amen, amen, amen. Vardan Dievo Tėvo ir t.t. Amen“ . Kartoja 9 kart, 
ant vandens. (Melagėnų par. LMD I 274/2-4.) Vertimas. Šaka, šaka, te tau kablys; 
tau grožybė, man švarumas. 

428. Jei ant veido yra dedervinė, tai vakare reikia sakyti: „Labas rytas“ ,o rytą - 
„Labas vakaras“, ir ji pranyks. (Kuktiškės v., Utenos aps. LTA 409/423.) 

429. Bevardžiu pirštu trina dedervinę su rasa nuo lango, rytą ir vakare, kai 
nėra saulės, ir kalba: „Trinu trinu dedervinę bevardžiu pirštu. Kaip tam pirštui 
nėra vardo, kad taip ir tau čia nebūtų daikto [vietos]“. (Merkinė.) 

430a. Saulei netekėjus ir saulei nusileidus, bevardžiu pirštu braukia lango stiklą 
ir su nubraukta rasa trina dedervinę iš kairės pusės, sakydami (jei rytas, tai taip): 
„Viečor dobry lišaju, ciebie z guvnem miešaja“. Taip pasakę paspjaudo pirštą, 
patrina stavarį ir sako: „Tegul ji čia pragaišta“. (Kazimieravos k., Varėnos v. LTA 
1036/52.) Vertimas. Gerą vakarą, dedervine, tave su šūdu maišau. 

430b. Kai žmogui kur nors pradeda augti dedervinė, tai norint ją išnaikinti, 
reikia bevardžiu dešinės rankos pirštu aprėžti kur į sieną aplink šaką tris ratelius, 
tada rėžti apie dedervinę, kalbant maldelę: „Sveikas rytas, gyvas su šūdu susi- 
maišęs“. Kalbėti tris kartus. (Jakiškių k., Salako v. LTA 1342/96.) 

431. Štavarį (šaką) sienoj ar stale pirštu trinti ir sakyti: „Lišai lišai, sviniam 
mišai; svinia zjedai i prapadai“, - dedervinė pražus. (Šlaito k., Valkininko par. 
LTA 1240/149.) Vertimas. Dedervine, dedervine, kiaulėms maišau. Kiaule, suėsk 
ir prapulk! 

432. Reikalinga ant stalo suieškoti šaką lentoje, paskum apie tą šaką sukt 
atgaliu pirštu kartą, kitą kartą apie dedervinę ir sakyti: „Ne labas rytas, ne labas 
vakaras“. Taip reikalinga triskart padaryti. (Aleksandravos k., Varėnos v. LTA 
1310/252.) 

433. Bet kokiu peiliu vedžioja aplink dedervinę ir kalba: „Kruk, kruk, vozmi 
svoj kriuk; vietrenoj vodianoj, siakoj takoj, propadi kriuk, peredaj (čia reikia sakyti 
ligonio vardas) krasotu“. Paskui reikia su peiliu dedervinę kryžiškai peržegnoti. 
Kalbant reikia visą laiką peiliu dedervinę vedžioti. (Šalinėnų k., Antalieptės v. 
LTA 1276/193.) Vertimas. Juodvarni, juodvarni(?), pasiimk savo kablį! Vėjini, van- 
denini, šioks toks, pražūk kably, perduok NN grožybę. 


NUO KARPŲ 
(Dar žr. Nr. 85-100) 


434. Kai pamatai pirmąsyk karpą ant savo rankos, tai sakai: „Tfu, kad jūs 
prapultut!“ Ir prapuola. (Seinų par. LMD I 474/150.) 

435. Jei nori, kad išgaištų (karpos), reikia pagaut straklis (toks vabalas), prikišti 
prie karpų ir sakyti: „Sakal makal, deg deg!“ Degutą išleidžia ant karpų ir iškanda. 
(Tverečiaus par. LMD I 254/1-182.) 

436. Pamačius jojant dvisėda (du žmones ant vieno arklio), kalbėti lenkišką 
maldelę: „Jada dvadu duraki, bierze moja brudaki“. Ir mesti (ką) ant jų. Tada 
karpos visiškai išnyks. (Liaudiškių k., Šeduvos v. LTA 896/37.) Vertimas. Joja du 
durniai, ima mano nešvarumą. 

437. Kai pamatai du Žmones vienu arkliu jojant, jiems pasakyk: „Jojata dviese, 
priimkit mano karpas trečias“. Tuomet karpos pranyksta. (Liešionių k., Butrimo- 
nių v. LTA 1254/262b.) 

438. Reikia paimti pagaliuką ir įpjauti griovelius kalbant: „Nė vienos, nė dviejų, 
nė trijų ir t.t.“, žiūrint, kiek yra karpų. Paskum duoti kam nors, kad nunešęs ant 
žydo mėšlyno numestų. Ir karpos išnyks. (Šunskų apyl., Marijampolės aps. LTA 
1809/235.) 

439. Suskaityti, kiek turi karpų, užmegzti ant siūlo tiek mazgelių ir pakasti po 
slenksčiu užkalbant: „Kai jie supus, kad ir karpos sunyktų“. (Panevėžys. Plg. 
Mansikka, Nr. 5.) 

440. Reikia turėti vogtų lašinių, patrinti karpas ir prapuls. Ale reikia tikrai eit 
vogt su baime ir reikia vačytis [saugotis], kad nepagautų. (A. Kamzurienė iš 
Ariogalos par., dabar gyvena Columbus, Ohio. R 67/6.) 

NUO DANTŲ SKAUDĖJIMO 
(Zr. Nr. 81-84) 


441. Kalba poterius („Sveika Marija“) prie šv. Apalionijos, kad dantys neskau- 
dėtų. (Šimonys, Alanta, Dusetos, Liškiava, Panemunėlis.) 

442. Reikia sukalbėti vieną „Tėve mūsų“, tai dantys neskauda. (Marijampolė.) 
Vieną „Sveika Marija“ ir vieną „Tėve mūsų“ nuo skaudėjimo. (Šimonys.) 

443. Jei randa užvirtusį grambuolį, tai jį atvertus, sako, dantys neskauda. 
Atvertus grambuolį, sakoma: „Gelbiu tave užvirtusį, gelbėk mane nuo dantų 
sopulio“. (Alešiškių II k., Aukštadvario v. LTA 904/87; Liešionių k., Butrimonių v. 
LTA 1254/264.) 

444. Aš ėjau per žalią girią ir matau gilų šulinį. Aš tave noriu, tave [tą dantį), 
noriu prigirdyti ir nugramzdinti, kad tu man daugiau nebeskaudėtum. Amen. 
(Gruzdžiai, 1900. LTA 1208b/586.) 

445. Tėvai, ištraukę dantį mažam vaikui, įduoda jį jam pačiam į rankas ir liepia 
užmesti jį už pečiaus. Mesdamas vaikas turi sakyti: „Pele, pele, te tau liepą, duok 
man kaulą!“ Tikima, kad išdygęs naujas dantis bus sveikas, tvirtas ir nekris. 
(Žagarės vk., Kalnujų par. LTA 1306/16.) 

446. Pele, pele, te tau dantis liepinis liepinis, duok man kaulinį! (Taujėnai, Tryš- 
kiai.) Vilke, vilke, te tau liepos dantį, duok man kaulo dantį! (Šiaulėnai.) Pečiau, 
pečiau, še tau liepinį, duok man kaulinį! (Naujamiestis, Panevėžio aps.) 

447. Ištraukus dantį, reikia jį tuoj mesti ir sakyti: „Pele, pele, še tau kaulinis, 
duok man geležinį!“ Jei taip nedarysi, dantys neaugs. (Kuktiškės, Marcinkonys, 
Pašvitinys.) 

448. Kai iškrenta vaikui dantis, turi pats vaikas paimti savo dantį, mesti jį į 
užkrosnį, tardamas šiuos žodžius: „Te tau, pele, kaulinį, duok man geležinį! Tada 
vaikų dantys būna geri. (Šeštinių k., Alvito v. LTA 436/153.) 


NUO AKIŲ SKAUDĖJIMO 


449. Persižegnoti, prieš kalbant maldelę: „Pirmąsyk guluosi, persižegnoju, 
keliuosi, Dievą pasimeldžiu. Išeinu į naują priemenę; naujoji priemenė į statų 
kampą, iš stataus kampo smarkus vandenėlis visad vietoj nestovi, taip (čia paminėti 
vardą, o jei gyvuliui, tai jo spalvą), zroku kamino (du kartu). Nei į garbę, nei į 
džiaugsmą. Kiek vandens, tiek meilaus gyvenimo. Nesistengiu, Viešpatį Dievą 
atsiprašau, apie Nekaltąją Panelę miniu. Vandenėlį „kreščica“,druskelę „kreščica“, 
išimu „zroku“, iššveičiu „zroku“, ištrinu „zroku.“ Pilkieji akmenys, baltosios 
šaknys. Amen, amen, amen“. Sukalbėjus 3 kartus visą maldelę, peržegnoti 3 kartus. 
(Bernotų k., Švenčionių aps. LMD I 276/1-3) Plg. Mansikka, Nr. 182. Pastabos. 
„Zroku“ reiškia nužiūrėjimą bloga akimi. Ką reiškia du žodžiai kartu „zroku 
kamino“ - pasilieka neaišku. Žodžio „kreščica“ prasmė irgi neaiški, gal žegnojimą 
reiškia. J. B. 

450. „Vardan Dievo ir t.t. Amen. Pierszy raš lažusia, perekresčusia, Bogu 
maliusia, wyjdu [na] nowe sienie. Krotki berežok, krotki wodica na tym tak. Jana 
wzroku kamienie izoku kamienie. Nicasie nieradosc, skolki wody, tolki milawa. 
Ni ja bajus Gaspodi Boga, preczystaju wadicy Krystie wymywaju, Krystie 
wyczyszczaju. Bielyje kamienie. Sieryje kamienie. Amin, amin, amin. Vardan Dievo 
Tėvo ir t.t. Amen“. Kartojama triskart. Nužadama ant vandens. (Melagėnų par. 
LMD I 274/2-5.) Vertimas. Pirmą kartą guluosi, persižegnoju, Dievą meldžiu, 
išeinu į naują prieangį. Siauri krantai, siauri vandenys juose taip pat. Jono žvilgsnio 
akmenys ir iš akių akmenys(?) Blogi laikai nelaimingi, kiek vandens, tiek meilės. 

Aš nebijau Pono Dievo, skaidriu vandenėliu Kristų išplaunu, Kristų išvalau. Baltieji 
akmenys. Pilkieji akmenys. 

451. „Šventa Traicė, Dievas Tėvas, Dievas Sūnus, Dievas Dvasia Šventa, Trys 
Asabos, vienas Ponas Dievas“ ,- kalbant pilti druską į vandenį ir tada tuo vandeniu 
prausti akis. (Kazimieravo k., Rimšės par. Brėslaujos aps. LTA 1237/312.) 

452. Pirmąkart pamačius ant akies miežį, reikalinga špyga pabadyt ir sakyt: 
„Ptfu, ptfu, kad tu prapultai!“ (Pavarėnio k., Varėnos v. LTA 1310/44.) 

453. Nuo gyvulių ir žmonių apžabalimo, kada regėjimas ima gadintis (nuo 
pavojingų akių sužalojimų nepadeda): „Sėdėjo trys aklieji ant Dievo kelio. 
Prisiartino prie jų Jėzus Kristus ir tarė jiems: 'Kodėl sėdit čia, vargšai aklieji? - 
'Sėdim todėl, kad savo Visagalio Dievo nematom ir negalim pažinti“. Tada Jėzus 
Kristus palietė jų akis ir tarė jiems: 'Laiminu jus, kelkitės ir eikit! Žinokite, kad 
Jėzus Kristus pagydo ir jus“ (Čia užkalbėtojas papučia ligoniui 3 kartus į akis). 
Vardan Dievo Tėvo ir t.tt Amen“. Užkalba tik kartą. Visai apakusių žmonių ir 
gyvulių neužkalba. (Meiriškėlės k., Imbrado v. LTA 1276/15.) 


NUO KARTĖLIO (RĖMENS) 


454. Kai kartėlis žmogų ėda, tai reikia sakyt tokia eilutė: „Ėda mane kartėlis, 
kaip vilkas žalią mėsą...“ Ir dar tyliai ką nors tokio. Prapuls kartėlis, kaip plaukas 
ugnyje. (Vajasiškės par., Zarasų aps. LMD I 474/718.) 

455. „Ėda mane kartėlis, kaip vilkas avį, kaip katė pelę, kaip šuva mėsą“. Taip 
kalbėti 9 kartus neatsikvėpiant. (Daugėliškio par. LMD I 290/1-41 = Mansikka, 
Nr. 169.) 

456. Kai rėmuo ėda, tai reikia tris kartus neatsikvėpiant sakyt: „Ėda manerėmuo; 
rėmenį barsiu, piemenį karsiu“. (Ricielių k., Liškiavos v. LTA 374e/2799.) 

457. Kai rėmuo ėda, tai reikia be atsidūsėjimo sakyti tris kartus: „Ėda mane 
rėmuo, bara mane piemuo; piemenį karsiu, rėmulį barsiu“. (Ricielių k., Liškiavos v. 
LTA 374e/ 2622.) 

458. Jei ėda kartėlis, tai kalbėk taip: „Kartėlis jojo ant širmos kumelės; kai kumelė 
parpuolė ir kartėlis prapuolė“ (3 kartus po 9 kartus neatsidūsėdamas). Arba kitaip: 
„Ėda mane kartėlis, kaip vilkas žalią mėsą“. Arba „Ėda mane, kaip žuvis žuvį. 
(Kilatrakių k., Daugeliškio v. LMD 339/1-29.) 

459. Jei kartėlis ėda, tai tuosyk reikia sakyt: „Žuvis žuvį ėda, mane kartėlis 
ėda. Tai nustos pjovęs. (Tverečius, LTA 339/3-57.) 

460. Jei ėda kartėlis, reikia kalbėti neatsidvėsus 10 kartų: „Žuvėda, pelėda, mane 
kartėlis ėda“. (Vyžonų dv., Utenos aps. LTA 599/334a.) 

461. „Ėda mane riemenėlis, kaip vilkelis žalią mėsą, kaip jautelis žalią žolę“, - 
taip pasakius triskart vienu oro įkvėpimu, rėmuo neėda. (Alešiškių II k., 
Aukštadvario v. LTA 904/86.) 

462. Vienas turi vesti, o ligonis iš paskos kartoti: „Ėda mane rėmuo, rėmunėlis 
ėda; negaliu aš duonos valgyt, negaliu, tai valgysiu šūdą“. Taip kartoti, kol nustos. 
(Liaudiškių k., Šeduvos v. LTA 896/35.) 

463. Jei ėda rėmuo, tai kreipiamasi į antrą žmogų, kuris kalba rėmens maldelę, 
o tas (su rėmeniu) kalba paskui: „Rėmuo, rėmenėlis. Degin mane rėmenėlis (arba: 
ėda mane rėmenėlis, kaip šuo mėsą); negaliu ėsti duonos...“ Šią maldelę pakartojus, 
rėmuo nebeėda. (Martyniškių k., Žagarės v. LTA 1293/143.) 


NUO GRIŽO 


464. Sunkiai dirbus ar smagiai kėlus, įpuola rankos riešan grižas: sopa labai, 
krutinant grikši (girgžda). Grižą nurišama. Turi tai atlikti ar pirmagimis, ar pats 

paskutinis vaikas, gali būti vyras ar moteriškė. Paėmus raudoną vilnonį siūlą (giją), 
mazgoma devynius mazgelius, kalbant: „Rišu, rišu, kad nuriščiau grižą; rišu, rišu, 
kad nuriščiau grižą“. Kalbama ant kiekvieno mazgelio, po tam apsukama apie 
ranką tris kartus sumezgant. Negelbėjus, paimama slapta (pavagiama) svetimos 
pušinės (šluotos) raištis ir rišama, tuos pačius žodžius kalbant. Rišama ir klojama 
„grižažolės“. (Griežionys. LMD I 209/1011.) 

465. Kai įlenda grižas rankon, tai senieji buria: liepia priverti [grižą] tarp trijų 
durų po tris kartus. Veriant duris kaskart sakyti: „Veriu grižą“. Nėra geresnio 
vaisto. (Naujikai. LMD I 316/1-12.) 

466. Jeigu grižas suka ranką, tai vyresnis ar jaunesnis vaikas ima raudoną siūlą 
ir mazgioja mazgus devynis kartus po devynis ir kalba: „Prapulk, prapulk ir 
prapulk“. (LMD I 204/1-31.) 

467. Žegnodamasis: „Persižegnosiu, nueisiu ant mėlynųjų marių. Mėlynose 
marėse guli baltas akmuo. Paimsiu auksines žirkles, iškopinėsiu ten skausmą. Kaip 
mėlynose marėse vanduo nestovi, taip (paminėti vardas kam kalbama, o jei gyvului, 
tai jo spalva) sopulys neskauda. Pilkieji akmenys, baltosios šaknys“. Sukalbėti 3 
kartus. (Bernotų k., Švenčionių aps. LMD I 276/1-8); Mansikka, Nr. 141.) 

468. Jeigu rūgščiai valgo motina greit po vaikeliu, visada vaikeliui būna grižas. 
Tada reikia nuristi, kai bus jaunas Mėnulis. Pirmagimis žmogus, paėmęs vaikelį, 
prineški prie lango, kur matosi jaunas Mėnulis, paimk raudoną milinį siūlą, 
užmegzk mazgelius tris kartus po devynis. Megzdamas skaityk: „Nei vienas, nei 
du, nei trys, nei keturi...“ Taip skaityk ligi devynių. Paskui kitus devynis vėl: „Nei 
vienas, nei du, nei trys...“ - ligi devynių, paskui ir trečius devynis. Tada kalbėk, 
žiūrėdamas į Mėnulį: „Tu grizus, aš krisus; tu bėgsi, aš vysiu; kai pavysiu - ir 
įkąsiu“. Įkąsk kartu bambelėn, atsigręžk užpakalin nusispjauk. Vėl kalbėk ir vėl 
kąsk, ir nusispjauk. Triskart taip padaryk - bus sveikas tavo vaikelis. Ir tą siūlelį 
aprišk kaip juostelę ant pilvelio. (Tverečiaus par. LMD I 254/1-65b.) 

469. Jei koją ar ranką pradeda skaudėti, atsiranda grižas, tai reikia vyresniam 
vaikui iš šeimynos paimti raudoną vilnonį siūlą, užmegzti devynis mazgus ir 
suskaityti atžagariai devynis kartus, ir užrišti kuriam skauda, tai tuojau pranyks. 
(Naujamiestis, Panevėžio aps. LTA 444/5.) 

470. Grižas (sąnarių sopė, atsirandanti nuo nuvarginimo sąnarių) išgydomas 
šitaip: paimti reikia raudonas vilnonis siūlas ir kai saulė teka ar leidžias, raišioti 
ant jo nuo vieno iki devynių mazgelius; taip reikia padaryti tris kartus (surišti 3 
kartus po devynis mazgelius). Tai padarius, mazgeliai skaitomi taip: „Vienas ne 
vienas, du ne du, trys ne trys“, - taip iki devynių (kai kas sako tiesiog: ne vienas, 
ne du, ne trys...) ir vėl iš naujo taip skaitoma, antrieji devyni mazgeliai, paskui 
trečia eilė mazgelių. Jei taip darant (raišiojant ar perskaitant), suklysi, tai tas siūlas 
jau nemačys: reikia imti kitas ir iš naujo pradėti darbas. Kai mazgeliai jau sutvarkyti, 
tada rišama tas siūlas ant rankos. Rišant turi klausti tas, katram rišama: „Ką riši?“ 
Rišėjas atsako: „Grižą“. Ligonis toliau sako: „Risk, kad nurištum“. Surišus siūlą, 
esamus siūlų galus rišėjas turi nukąsti. Ligonis tada turi klausti: „Ką tu kandi?“ 
Rišėjas: „Grižą“. Ligonis: „Kąsk, kad nukąstum“ . Grižas galima nurišti saulei tekant 
ar leidžiantis ir jį gali nurišti tik vyriausias ar jauniausias vaikas. (Paluodės k., 
Salako v. LTA 753/196.) 

471. Žmonės sako, kad grižas reikia nurišti, tai pražus. Kada pradeda grižas 
grikšėt, reikia paimti raudono vilnonio siūlo ir duoti nurišti tam, kas pirmas ar 
paskutinis yra gimęs. Ir tol bus grižas, kol nenukris tas siūlas nuo rankos ar kojos, 
ant ko buvo užrištas. Nurišimo būdas: rišėjas paima siūlą (reikia, kad būtų 
dvilinkas, kad tektų tris kartus apjuosti apie skaudamą vietą) ir rišėją klausia: „Ką 

riši?“ - „Grižą“ ,- atsako rišėjas. O ligonis sako: „Rišk, kad nurištum“. Ir vėl klausia 
ligonis rišėją: „Ką riši?“ Tas vėl atsako: „Grižą“. - „Rišk, kad nurištum“. Taip 
reikia kartoti 3 kartus. Ir paimti šluotos raištį, juo surišti skaudamą vietą pačiam 
be tų ceremonijų, o kai nukris raištis, tuomet pražus ir skausmas. (Linkmenys, 
Švenčionių aps. LTA 1253/240.) 

472. Kitąsyk, kai pasuki biskį ranką, gauni vadinamą „grikštelį“. Kas moka, tai 
numezga iš siūlų „nikstą“, tą užriša ir praeina. (A. Kamzurienė iš Ariogalos par., 
dabar gyvena Columbus, Ohio.) 


NUO NIKSTELĖJIMO 


473. Išgydymas arklio kojos nuo nikstelėjimo. Iš besėklių kanapių, vadinamų 
„pleiskėm“ „susukti į kairę pusę virvelę ir užmezgioti mazgučių į atbulą pusę, skaitant 
nuo dešimts iki vieno „atbulą skaičių“. Tokiu „nikstu“ perrišti arklio koją per čiurną, 
palei kanopą, standžiai, kiek galima, paprastai rišant, suveržti. Pažymėtina, kad 
„Nnikstas“ daromas, pasislėpus nuo kitų ir saulės šviesoje, grynam ore, rankas laikant 
užpakalyje. (Sabijonų k., Barzdų v., Šakių aps. LTA 436/153-55.) 

474. „Niksčių“ kai daro, tai adverniškai skaičiuoja: „Ne vienas ir ne du, ir ne 
trys, ir t.t., ir ne dešimts“. (Ricielių k., Liškiavos v. LTA 374d/2524.) 

475. Nukalbėti galima niksterėjimą, užmezgant „nikstą“. Paima raudoną vilnonį 
siūlą, ant jo sumezga 9 mazgelius, skaitydami atbulai, pvz., pirmą megzdami sako: 
„Devintas“, antrą - „Aštuntas“ ir t.t. Tada tą siūlą riša ant niksterėjusios vietos, 
kalbant „Sveika Marija“, taip pat atbulai. Ir ligonis „nikstą“ turi nešioti, kol jis 
pats nukris. (Juodėnų k., Girkalnio v. LTA 1307/221.) 

476. Jeigu tu gerai koją kitąsyk nikstelėtum, nieko nedaryk daugiau, pasiimk 
kirvelį, atsisėsk tarpe durų, padėk koją ant slenksčio, apdaužyk drūtgaliu per abi 
riešo puses - neduok labai smarkiai, kad skaudėtų, biskį apdaužyk ir praeis. Išeina 
taip, šitą ir aš moku. Vienai bobai čia dabar pasuko koją, amerikonkai, tai norėjau 
pagydyti, bet nesidavė. (A. Kamzurienė, 59 m.a., iš Ariogalos par., atv. 1908 m., 
dabar gyvena Columbus, Ohio. R 67/8.) 


NUO IŠNĖRIMO 


477. „Ėjo Kristus per tiltą ir įlūžo tiltas, ir įkrito Kristaus koja. Nuėjo Kristus 
sveikas, neskauda koja. Kaip Kristui neskauda, taip neskauda (paminėti vardą to, 
kam kalbama, ojei gyvuliui, tai jo spalvą)“. Sukalbėti 3 kartus ir kalbėti ant riebalų. 
(Bernotų k., Švenčionių aps. LMD I 276/1-7 = Mansikka, Nr. 123.) 

478. Jei vaikelis išsineria ranką ar kitą sąnarį, tai motina jį pasuka, pasuka 
ratu kalbėdama: „Suku suku, ratu ratu, meškos kaku, vilko plaukais, kiškio 
taukais. Jau, vaikeli, nesopa“, ir vaikas nustoja verkęs. (Antalgės k., Rimšės par. 
LTA 1075/53.) 

479. Kaulelis, iššokęs iš savo vietos, atgal kaulą į savo vietą, kur Dievs tave 
sutvėręs. Ai Jėzau, ai Jėzau! Aš ištraukiu visus skausmus per erškėčių karūną, per 
dagilių krūmą, aš traukiu visus skausmus per akmeną. Teslūgsta tynys, tevėstie 
karštis. Aš noriu gelbėt NN prie pirmos sveikatos. (Peržegnok ir poterius sukalbėk. 
M. Slančiauskas iš Gruzdžių. LTA 1208b/560.) 


NUO SKAUDULIŲ 


480. Jeigu koks skaudulys kur iškyla ant kokios kūno dalies, reiškia brėžti su 
adata skaudulį ir kalbėti: „Mečs, a mečs, toliau nebepleškis...“ Taip kartoti 3 kartus 
ir skaudulys išnyks. (Trumpaičių k., Žagarės v. LMD 1 318/20-27.) 


LIAUDIES MAGIJA IR MEDICINA 


481. Iškilus kojoj ar kur kitur kokiam skauduliui, reikia nueiti, saulei tekant į 
lauką, atrasti pražydėjusį dagilį, palenkti ir prislėgti akmeniu. Prislėgiant reikia 
sakyti: „Kol tu manęs nepaleisi, tai ir aš tavęs nepaleisiu; o jeigu tu mane paleisi, 
tai ir aš tave paleisiu . Ir nueiti kairėn pusėn. Paskum, jeigu skaudulys sugyja, tai 
būtinai nueik vėl, saulei tekant, ir paleisk dagilį; jeigu nepaleisi, tai kad išbers, 
išmėtys skauduliais, tai neturėsi nė kur dėtis. Plg. Nr. 535. (Matkūnų k., Kupiškio v. 
LTA 1282/69.) 

482. „Mūsų Jėzus Kristus Išganytojas turėjo daug žaizdų ir skaudulių, bet jos 
visos Jam nekenkė. Taip ir šis (čia reikia pasakyti „votis“ arba „skaudulys“) neaugs, 
nekils, netins ir nedidės. Pranyk, pranyk, pranyk! Janošius“. Po užkalbėjimo reikia 
skaudulį papūsti 3 kartus. Šis užkalbėjimas yra išbandytas ir daug kam padėjo, 
tvirtina pasakotoja. „Amen“ nesako. (Vosiškių k., Dusetų v. LTA 1276/21.) 

483. „Nesena yra ta žaizda. Diena ši yra gydoma ir palaiminta ta adyna. Kad tau 
daugiau neskaudėtų (paliesti su ranka ligonio žaizdą), kad netvinktų ir tuoj pagytų, 
kad neatsidarytų votys lig to laiko, kolei Švenčiausia Marija pagimdys kitą sūnų. 
„Amen“. Triskart žegnoja žaizdą. (Vosiškių k., Dusetų v. LTA 1276/ 23.) 


NUO PŪSLIŲ ANT LIEŽUVIO 


484. Jei tavo liežuvis nupūslija, tai, sako, paimk nosinės kavalką ir mesk 
užpakalin, ir sakyk: „Šunie, kad tu taip [su savim] neišsitektum, kaip tu mane [su 
manim] neišsitenki“. Tai mes tą darydavom. (A. Kamzurienė iš Ariogalos par., 
dabar gyvena Columbus, Ohio. R 67/6.) 


NUO SUTINIMŲ 


485. Jei ant kūno atsiranda dideli sutinimai, tai sukalbama: „Devyni, aštuoni, 
septyni,... viens“. Tuo kalbėjimus nuo 9 iki 1 kartoja tris sykius. (Devynduonių k., 
Gudžiūnų v., Kėdainių aps. LTA 36/87.) 


NUO KOKLIUŠO 


486. Reikia ligonį per devynias naktis po saulės nusileidimo iki užtekėjimo 
apnešti per devynis laukus, devynias upes ir devynis tiltus. Pernešus per devintą 
tiltą, reikia įmesti upėn nuo ligonio rūbus ir sakyti: „Eik šalin nuo manęs, kokliau!“ 
Po tam nuogą ligonį atnešti namo. Įnešti į namus tik ne per tas duris, per kurias 
išeidavai. Jei per tas pačias duris įneši, tai vėl sutiksi kokliušą ir ligonis nepagis. 
Atnešus į namus, apvilkti naujais nenešiotais marškiniais ir ligonis greit pasveiks. 
(Alešiškių II k., Aukštadvario v. LTA 904/3.) 


NUO VAIKŲ LIGŲ 


487. Reikia saugoti, kad miegančio kūdikio neapšviestų per langą ar per kokį 
plyšį mėnulis, nes tada jis susirgs „Mėnulio liga“, t.y. vaikščios naktimis 
miegodamas (visur tikima). Ypač pavojingas toks apšvietimas, kol dar kūdikis 
tebėra nekrikštytas (Keturvalakiai). Jei padžiautus vystyklus pagauna mėnulio 
šviesa, tada vaikas sapnuodamas vaikščioja (Sintautai). Yra priemonių šitai ligai 
pagydyti: 

a) Kaip lėlę aprengtą kultuvę stato lange (Kaišiadorys). Lėlę, parėdę iš palų 
[vaiko vystyklų] deda ant stogo arba kultuvę, susupę vaiko palose, deda ant stogo 
prieš Mėnulį nuo apžibėjimo. (Marcinkonys.) 

b) Jei vaikas verkia lopšy ir nesiseka numaldyti, reikia apversti kultuvę ir 
užmesti ant stogo. (Kalesninkai.) 

c) Mėnulio apžiebto vaiko mėšlą suima palonir padeda ant stogo prieš mėnulį, 
tada vaikas pasveiksta. (Marcinkonys.) 

d) Papylus ant lango lango smėlio, įminamos vaiko pėdos - kai ant tų pėdų 
užeis mėnulio šviesa, vaikas nusiramins. (Rumšiškės.) 

488. Nuo išgąsčio. a) Kada vaikas išsigąsta, reikia apsukti triskart duonos ga- 
baliuką apie vaiką ir įmesti į dubenį su vandeniu; tada tą dubenį pastatyti ant 
slenksčio ir pašaukti šunį. Kai šuo išima duoną, tuo vandeniu nuprausti vaikui 
burnelę, tada šuo išloja išgąsti. (Aukštadvaris. LTA 723/115.) 

b) Kai maži vaikai verkia, tai ieško, kur vanduo bėga prieš saulę ir iš po tiltelio 
pasemia tokio vandens, saulei netekėjus, juo nuprausia vaiką ir tą vandenį vėl ten 
išlieja, iš kur pasėmė - vaikas nustoja verkęs. (LTA 390/142.) 

c) Jei kūdikis yra neramus, naktimis nemiega ir labai dažnai verkia, tada jį 
duoda palaikyti ant rankų 7 metų mergaitei, o pribuvėja triskart kalba: „Utreniaja 
zariazarnica, krasnaja devica, Kriksa Foksa, vozmi svoj krik, podai mladencu NN 
[kūdikio vardas] son“. (Vertimas. Rytinė aušra-aušrelė, gražioji mergelė, Kriksa 
Foksa, pasiimk savo rėksmą, duok mažam NN miegą). Taip daro anksti rytą, saulei 
netekėjus. (Degučiai. LTA 2235/87.) 

d) Kai mažas vaikas ko išsigąsta ir jei jis dar negali nusispjauti, tai motina ar 
kas kitas didesnis čiuptelėja jo žandelį ir nusispjauna - taip daro triskart. (Salakas. 
LTA 1486/75.) Arba: reikia nuo jo veido traukti orą ir spjauti. (Aukštadvaris. 
LTA 723/113.) 

e) Jei vaikas nusigando kokio gyvulio, tai reikia nukirpti to gyvulio plaukų 
žiupsnelį ir jais vaiką parūkyti, tada vaikas nesirgs. (Šiaulėnai, LTA 455b/173.) 
Arba: jei vaikas išsigąsta šuns ar žmogaus, tai norint jį išgydyti, reikia nukirpti to 
šuns ar žmogaus plaukų, suminkyti su duona ir duoti vaikui valgyti. (Žiežmariai. 
LTA 337/631.) 

f) Jei mažas vaikas, dar lopšy gulėdamas, išsigąsta vištos, tai nuo to išgąsčio jį 
gydo, perkišdami tą pačią vištą skersai lopšį virš vaiko, priekin atsukta uodega, ir 
perkišę ją numeta. (Salakas. LTA 1486/76.) 

489. a) Jei kūdikis blogai auga, nyksta ir džiūsta, tai jį padeda ant ližės ir kai 
prieš duonos kepimą pečius esti gerai iškūrentas, tai greit įkiša jį pečiun ir vėl 
ištraukia. Sako, tada jo liga pečiuje lieka. (Alunta, LTA 1948/244.) 

b) Jei kūdikis labai silpnas, tai sako: „Jele dyšit“ [vos kvėpuoja], tai jį kepina. 
Daro taip: visą kūdikį įvynoja į antklodę ir dvi tris minutes jį palaiko karštame 
pečiuje, tad kūdikis atgaunąs jėgas ir sveikstąs. (Degučiai. LTA 2235/88.) 

c) Ligotą kūdikį šutina pečiuje: suvynioja į storą vatinę antklodę, įkiša į pečių, 
kur yra padėta nauja puodynė su vandeniu, ir laiko jį tol, kol sukalba šią maldelę: 
„Utreniaja zaria Paraskaveja, pridi pravit i parit mladenca NN. Vo imia Otca i 
Syna, i Sviatago Ducha, i nynie priseno, i vo vieki viekov. Večerniaja zaria Solomeja, 
pridi ir t.t.“ (Vertimas: Rytinė aušra Paraskavietė, ateik pataisyti ir šutinti mažutį 
NN. Vardan Tėvo ir Sūnaus, ir Šv. Dvasios, dabar ir visados, ir per amžių amžius. 
Vakarinė aušra Solomėja, ateik ir t.t.) (Degučiai. LTA 2235/86.) 

490. Nuo nužiūrėjimo. a) Lig pusės metų kūdikį labai dabojama ir sergima 
nuo apžiūrėjimo ir nudyvijimo, todėl ji laikoma vis patamsyje paguldžius, akytes 
skarele pridengus ir lopšį marška apsupus, o gražiuojantis kam ar pagiriant vaiką, 
reikia nusispjauti ir pasakyti: „A, ką čia giri negiriamą daiktą“. (Viešintos. LMD 
I 209/7.) 

b) Pirmąkart pamačius naujagimį vaiką ar gyvulėlį, nesigražiuoti - gali tuojau 
susirgti ar numirti, jeigu blogoje valandoje išsitarsi. Geriausia nusispjauti ir 
pasakyti: „Fe, koks negražus!“ (LTA 603/4.) 


LIAUDIES MAGIJA IR MEDICINA 


c) Nuo pakerėjimo (blogų akių) vaikai taip gydomi: paimti šalto vandens, 
užpilti kryžmai ant stalo kampų, vėl susemti, paskui perpilti per šluotą, to vandens 
duoti vaikui išgerti ir jį nuprausti. (Žiežmariai.) 

d) Reikia kryžmai iš visų kerčių paimti samanų, dar paimti iš po slenksčio 
žemių ir sumaišius pasmilkyti tuo vaiką, tuometis neverks ir miegos. (Pumpėnai. 
LTA 444/545.) 

e) Kada vaikas naktimis rėkia, pastatyti jį prie adverijos, išgręžti skylę, įdėti 
plaukų ir užkalti šermukšnio kuolu - neberėks ir miegos. (Kamajai. LMD 1212/1.) 

f) Kai atveža pakrikštytą vaiką, tai perkemša jį per pavalkus, tada jis blogų 
akių nepabos. (Dainava. LMD III 99a/13; Kabeliai, Gardino aps. LTA 794/153.) 

(Plg. Nr. 536-542) 


NUO VĖJO UŽPŪTIMO 


491. Persižegnoti. „Ėjo Viešpats Jėzus pas šventą Jurgį ir įsakė šventam Jurgiui: 
'Nuraminai visokias audras, vėjus ir būrius, nuramink dabar (paminėk vardą) 
šitą ligą“. Nuo akių užkalbant, visuomet reikia kalbėti ir nuo vėjo; kai kalbi nuo 
akių ir jeigu yra kalbama tik nuo akių, tai ima skaudėti žandai ir žiova, o iš akių 
pradeda tekėti ašaros. (Bernotų k., Švenčionių aps. LMD I 276/1-4.) 

492. Vardan Dievo Tėvo ir t.t. Amen. Da Jurija, Jurija, apstanavyk (sulaikyk) 
vėją, apstanavyk ir tą kvarabą. Amen, amen, amen. (Triskart). Vardan Dievo Tėvo 
ir t.t. Amen. Žadama ant vandens ir druskos. (Melagėnų par. LMD I 274/2-3.) 


NUO GUMBO (PILVO SKAUDĖJIMO) 


493. Ne gumbas, ne klynas; Kurisios dvaras; paskočiok, pasvoliok, Dvasia Šven- 
ta pristok. (Zablatiškės v., Švenčionių aps. LMD I 213/2-2.) 

494. Ant arielkos: „Deus meus camineus, crocromia gumberia petelicta Sancta 
Maria“. (Paberžė. LTA 549/109.) 

495. Reikia dešinės rankos piršto nagu rėžti aplink bambą ir kalbėti: „Gumbisa 
gumbisa, viskas sukas aplink bambisą“. Taip kalbėti 3 kartus ir nustos tada 
skaudėti. (Linkmenys. LTA 1253/249.) 


NUO MOTERŲ LIGŲ 


496. Jei besiprausiant ateis turinti andrapanes (mėnesines), tai pas jas visas po tos 
pirties atsiras ant kūno geltonos dėmės. Tokiame atsitikime reikia būti atsargioms. 
Sergančioji atėjusi turi paprašyti, kad išeitų visos į „patvorėlį', pati greit apsiplauti šaltoku 
vandeniu. Po to gali įeiti kitos ir praustis kartu, nes nieko nekenks apsiplovusioji, žinoma, 
jei nepils „garo“ savo ranka. Prašant, kad išeitų, vartoja tokį pasakymą: „Išeikite, 
moterėlės, žydų veselės pažiūrėti“. Šie prietarai ir dabar turi nemažą vertę. Tverečiaus 
ir Melagėnų parapijose iki šios dienos prisilaikoma jų. (Tverečius. LMD I 400/2-42.) 

497. Močiute, močiute, gražioji mergele, nusiprausk, apsistok, atsigul[k]. Pilkieji 
akmenys, baltosios šaknys. Amen, amen, amen. (Prieš maldą persižegnoti ir kalbėti 
3 kartus. Bernotų k., Švenčionių aps. LMD 276/1-5; Mansikka, Nr. 151.) 


GIMDYMUI PALENGVINTI 


498. Vardan Dievo Tėvo ir t.t. Amen. Elžbieta (gimdytojos vardas), o matyca, 
krasnaja dziewica, umyjsia, ustojsia u syraja kamien. Amen, amen, amen. Vardan 
Dievo Tėvo ir t.t. Amen. (Užkalba ant arielkos ir riebalų. Kartoja 3 kartus. Mela- 
gėnų par. LMD I 274/2-7.) Vertimas. Elžbieta, o motina, gražioji mergele, apsi- 
plauk, apsistok prie pilkojo akmens. 

NUO KRAUJOPLUŪDŽIO 


499, Ėjo Ponas Jėzusas iš kalno Aliunojo ant Čystojo kalno, ir mama prašė savo 
sūnaus, kad užturėtų Ponas Jėzusas savo kraują. (Vilniaus kraštas. LTA 412/215-1.) 

500. Šalia žaizdos iš abiejų pusių pridėti abiejų rankų nykščius ir prispaudus 
kalbėti sekančius žodžius: „Po kryžium stovi trys augalėliai: pirmas vadinasi 
Teisybė, antras Trejybė, o trečias vadinasi Kraujas. Nutilk, nutilk vardan Dievo 
Tėvoirt.t.“ „Amen“ nesakyti ir visus tuos žodžius pakartoti iki 3 kartų. Pažymėtina, 
kad už gydymą (nužadėjimą) nusistatyti bet koks atlyginimas griežtai draudžiama, 
bet kiek ligonis pats duoda nuo savęs, galima paimti. Ir sakoma, kad tokio nuža- 
dėjimo paslaptį gali perduoti tik vyras moteriai, o moteris - vyrui, kuomet pats 
tuo negali naudotis. (Urvinių k., Griškabūdio v. LTA 436/153-307.) 

501. Kad kraujas neplūstų, reikia sakyti ant žaizdos: „Ėjo Kristus per Jordano 
upę ir nešė labai sunkų kryžių; ir užėjo į Jordano upę, nustojo vanduo tekėt, nustos 
ir mano kraujas tekėt“. (Linkmenų par. LMD I 201/1.) 

502. Kai kraujas teka, tai reikia pasakyt tokią maldelę, kaip ėjo Kristus per Jordaną, 
kaip jis gyveno tyruose, ir tuomet nustos tekėti. (Giedraičiai. LMD I 271/1-11.) 

503. Persižegnoti, sukalbėti tris kartus šie žodžiai: „Ugnevystas kraujas, 
paparčio žiedas, Aprajimo upė, tegul šitas kraujas nustos tekėt“. Persižegnoti. 
(Daugėliškio par. LMD I 272/2-1; Mansikka, Nr. 22.) 

504. Tris kartus neatsikvėpus sukalbėti šie žodžiai: „Saulės pienas - akmenio 
kraujas; saulės aptemimas - kraujo nustojimas“. (Daugėliškio par. LMD I 272/1-9.) 

505. Jeigu žaizdoje kraujas nenustoja ėjęs, kalbėti reikia šitaip: „Stok kraujas 
ronoj, kaip vanduo Jordane, kur Viešpats Kristus krikštytas, kaip vanduo ten stojo. 
Kalbėti reikia tris kartus neatsidusus ir kalbant reikia žaizda žegnoti. (Valkinin- 
kų par. LMD I 146/26.) 

506. Pjūvis pjūvį sveikina, trinu trinu - sutrinu, trasu trasu - sutrasu. (Kartoja 
triskart ir visą laiką paimtą ant pirštų kraują trina tarp pirštų. Marijampolės aps. 
LTA 507/30-36.) 

507. Brido Kristus Ponas per upę ir puolė Ponas, ir susikūlė Ponas veidą. (Kartoti 
tris kartus ir ant žaizdos uždėti šviežios duonos arba nukirptų to žmogaus plaukų. 
Marijampolės aps. LTA 507/30-37.) 

508. Kaip šv. Jonas krikštijo Poną Jėzų Jordano upėje, sustojo vanduo, taip toje 
žaizdoje tegu kraujas sustoja. (Pasakoma tris kartus, kvapo neišleidžiant, ir kraujas 
sustoja. Paberžė. LTA 549/95.) 

509. Šventas Jonai, Dievo delmonai, suturėjai Cedrono upę, suturėk ir šitą kraują. 
(Kalbėti 3 kartus. Vyžonų dv., Utenos aps. LTA 599/334.) 

510. Ėjo Panelė Švenčiausia, nešė vaikelį ant rankų; bėgdama užėjo ant akme- 
nėlio ir susimušė savo pirštelį - paplūdo visa kraujuose. Pakėlė akis į dangų, prašė 
Dievą sustabdyti kraują. (Sukalbėti „Sveika Marija“. Visa tai kalbėti neatsikvėpus. 
Jaujakaimio k., Merkinės v. LTA 991/36.) 

511. Įsipjovus pirštą, kai ima kraujas bėgti, ar iš nosies kai bėga, tada reikia už- 
kalbėti, kad nebėgtų, tokiais žodžiais: „Kai nurimsta visi gyvuliai ir žmonės, visi 
ilsisi, tegul taip sustoja ir tas kraujas“. (Raitininkų k., Merkinės v. LTA 1034/32.) 

512. Sulaikyti kraujui reikia daryti šitaip, užkalbėti šiais žodžiais: „Sėdžiu ant 
baltų marių, siuvu baltą karūną, kad šitoji rona taip pabaltų, kaip toji karūna . 
Daro šiaip: uždengia roną su balta linine drobe, uždeda ranką, kur kraujas teka, ir 
be kvapo atgavimo tris kartus sukalba anuos žodžius. (Kruncikų k., Aukštadva- 
rio v. LTA 1253/139.) 

513. Ėjo Ponas Jėzusas per Vardenio upę; kaip ši Vardenio upė užturėt 
možna, taip su Pono Jėzuso vardu možna užturėt kraują. (Kalbama tris kartus, 


LIAUDIES MAGIJA IR MEDICINA 


prie ligonio stovint. Užkalbėtojas turi matyti kraują. Kazimieravo k., Rimšės par. 
LTA 1237/311.) 

514. Kaip bitelė be kraujo, taip visas sutvėrimas be praliejimo to kraujo. Sveika 
Marija... (Tris sykius sukalbėti, laikant už krauju bėgančio sopulio, tai nustos bėgęs. 
Šlaito k., Valkininko par. LTA 1240/54.) 

515. Sustok, kraujas ronaj, kaip Ponas Jėzus maudėsi Ardone. (Kalbėti 3 kartus 
neatsidusus. Dubės vnk., Žąslių v. LTA 1316/68.) 

516. Sulaikyti kraują galima šiuo užkalbėjimu, tik tariant kiekvieną žodį, reikia 
peržegnoti prakirstą arba prapjautą žaizdą (nuo sumušimo ir praplėšimo žaizdos 
šis užkalbėjimas visai nepadeda): „Kristus. Bertus. Zebus. Marinet. Marija. Juozapas. 
Amen, amen, amen“. Užkalbėtojas turi kairėje rankoje laikyti tą daiktą (kirvį arba 
peilį), kuriuo žaizda padaryta. (Meiriškėlių k., Imbrado v. LTA 1276/8.) 

517. „Palaiminta žaizda, palaiminta valanda, palaiminta toji diena, kurioje Jėzus 
Kristus gimė. Amen, amen, amen“. (3 kartus žaizdą peržegnoti. Meiriškėlių k., 
Imbrado v. LTA 1276/243.) 

518. Žodžiai bėgantį kraują suturėt (greičiausiai vertimas iš latviško): „Dievo 
sūnus klėtį kirto, aukso gegnę statydamas. Aš uždėsiu vario vartus, kad ten lašai 
netekėtų. Amen“. 9 kartus. (Gruzdžiai, LTA 1208B/561.) 

519. Raštai kraują tekantį sulaikyti: „B+D+Z+K+Z+K+B+D+Z+00+K. Bint 
sebuskat, maoonet. Jėzus Marija, Juozapai šventas“. Tuos burtus užrašęs ant peilio 
ar ant ko kito aštraus ir smailaus daikto, durk kam nori į panosę, kraujas netekės. 


(LTA 1208b/562.) 


NUO ŠLAPINIMOSI LOVOJE 


520. Kas dažnai naktį susišlapina, tenueina diendaržin pas kiaules ir sako: 
„Myšk tu, kiaule, naktį, o aš dieną“. Kiaulė paims jo pobūdį, ir šis nustos naktį 
lovoj šlapinęsis. (Surviliškio v., Kėdainių aps. LTA 264/152-50.) 

521. Į bažnyčią įeinant reikia balsiai sakyti: „Tegul bus pagarbintas Jėzus 
Kristus - šit ir mižius atėjo". Per krapijimą stovėti pirma vyrų pusėj, paskum pereiti 
į moterų pusę, kad abu kartu gauti užliejimą. (LMD I 283/1-63.) 

522. Jeigu Žmogus lovoj šlapinasi, reikia bažnyčioje prieš sumą, kai krapija, 
pereiti iš vienos pusės į kitą ir įėjus į bažnyčią sakyti: „Ir aš, pons mižius, atėjau. 
(Pabalių k., Žagarės v. LTA 1357/130.) 

523. Reikia bažnyčioj garsiai pasakyti: „Ar jau visi čia? Jau ir mižnius čia!“ Jei 
kas taip išdrįs pasakyti, tai daugiau nebesusišlapins. (Mielaiškampio k., Šilavoto v. 
LTA 1273/81.) 


NUO VISOKIŲ LIGŲ 


524. Trys devynerios ligos. „Vardan Dievo Tėvo ir t.t. Kas prie to žmogaus, 
akmenio, šunies ar medžio primušo. 9, 8, 7, 6, 5, 4, 3, 2, 1. Saulė, žemė, dangus, 
žvaigždės. Dieve Tėve ir Dvasia Šventa, padėk man tą žmogų pagelbėt ir duok 
skausmus nuo jo atimti. Mano Jėzus ėjo į jūrą, į savo laivą. Jis turėjo tris rožes 
rankoje: ligą įmetė į jūrą, sveikatą paturėjo rankoje pas mane. Marija, Morta, padėkit 
man tą Žmogų pagelbėti ir skausmus nuo jo atimti. Amen“. (Užr. M. Slančauskas 
iš Gruzdžių 1900. LTA 1208b/548.) 

525. Gydymas nuo visokių blogumų: puolamos ligos (nuomaro), slegučių ar 
apželoto ko [apraganoto] ir t.t.“ Aš nugenu NN (vardas) nelabas dvasias, slegučius 
ir visa pikta su trim devyneriom galybėm, su trim devyniais angelais. Išdilsi kaip 
delčios Mėnuo, sūdžiusi kaip liekno švendrė“. Tris kartus reik pakalbėt. (LTA 
1208b/549.) 

526. Tokie pat poteriai. „Tyra tyra yra dūšelė. Pono Dievo angelas šią ligą perplėš, 
Perkūnas nuspirs. Išdils kaip delčios Mėnuo, sudžius kaip liekno švendrė. Aaa, aaa, 
aaa. Dieve aukščiausias, būk šičia!“ Tris kartus kalbėk. (LTA 1208b/550.) 

527. „Jėzaus motina, mano motina, tos yra abi viena, stov savo vietoj. Tegul tau 
Dievs duoda mielą sveikatėlę“. Tris kartus kalbėt. (LTA 1208b/551.) 

528. Surašyti tokius žodžius (paimta iš latviškos ranka rašytos knygelės): 


Abeiranka! 1+1 
Abeiranka 1+1+ 
Abeirank 1+1+1 
Abeirano 1 +1+1+ 
Abeirao 1+1+1+1 
Abeiro 1+1+1+1+ 
Abeio 1+1+1+1+1 
Abeo 1+1+ ZX6A 13 
Abo1+1+55AKZ4 
Ao01+1+113 EK 513 
D.T.D.S. A.Z.a... 


Pasarga: Su tais rašytais burtais gydo drugius ir viską, šunies aprietus, nuo 
gaisrų ir t.t. (LTA 1208/539.) 


VIII. NAMINIŲ GYVULIŲ GYDYMAS 


NUO PAŽANDŽIŲ KIAULĖMS 


529. Vaikščiojo Ponas Jėzusas per svietą ir sutiko Mataušą: „Mataušai, ar sveikas 
keltuvas (gyvuliai) pas jus? Keltuvas sveikas, ale kiaulės paliaukiais [serga], e nė 
negali“. - „Paimk miežių saują ir nuo mano vardo duok - bus sveikos kiaulės“. 
Galima ir tris kartus kalbėti. (Kuksų k., Tverečiaus v. LTA 1237/260, 271.) 


BLUŽNĮ NUVARDYTI 


530. To gyvulio plaukus reikia paimti ir tris kartus aplinkui apeiti. Apėjus 
imti už kairės ausies ir sakyti: „Tris mylias į priešakį, tris mylias į užpakalį. Kas 
gyven, tas lai žūn“. Antrąkart sakyti: „Septynias mylias į priešakį, septynias 
mylias į užpakalį. Kas gyven, tas lai žūn“. Trečiąkart sakyti: „Devynias mylias į 
priešakį, devynias mylias į užpakalį. Kas gyven, tas lai žūn“. (Gruzdžiai, 1900. 
LTA 1208B/556.) 


NUO VYVALŲ ARKLIUI 


531. Per strėnas mušant sakyti: „Aštuonias mylias šen, aštuonias mylias ten - 
kas gyvs, lai žūn. Šešias mylias ten, dvi mylias šen...“ Ir kalbėt poterius „Tėve 
mūsų“. (LTA 1208b/558.) 

532. Trys angelai per devynius kalnus, trys angelai per devynias mylias, eikšekit 
pas Petro aukso arklį, ir imkit katras savo dalį vyvalių skausmo, ir eikit atgal per 
devynis kalnus, per devynias mylias. Visas vyvalas tegul išdyla, kaip delčios 
Mėnuo, kaip liekno švendrė. Aaa, aaa, aaa. Dieve aukščiausiasis, būk čionai! 3 
kartus. (LTA 1208b/557.) 

533. Balta karvė bėg į jūrą ir kita paskui kitą. Balta šmeižmė per burną laukan. 
Ir pasakyti vieną kartą kokio plauko. (LTA 1208b/559.) 

NUO KIRMĖLIŲ ŽAIZDOJE 


534. Ugnis plečias tarp mėlynų ir baltų rožių. Prašau Jėzaus Kristaus žodžio, 
kad visos kirmėlės, kur platinas, išdils kaip senas Mėnuo, sudžius kaip pievoj 
mindrės (nendrės), prieš tą vardą Dievo Tėvo, Sūnaus ir Šventosios Dvasios. 
Amen“. Šį užkalbėjimą reikia pakartoti 3 kartus, ir po 9 kartus žodį „Amen“, kad 
išeitų treji devyneri žodžiai „Amen“. (Vaidminių k., Imbrado v. LTA 1276/2.) 

535. Zaizdoje kirmėlių privisus, prislėgti akmeniu dagį (dagilį, piktadagį) 
kalbant: „Dagi, dagi, aš tave slegiu, kad išbyrėtų (paminėt gyvulį) margai karvei 
kirmėlės; jeigu išbarstysi, tave paleisiu; neišbarstysi - tu čia supūsi“. Kirmėlėm 
išbyrėjus, dagį paleisti, kitaip toliau vaistai nebegelbės. (Plg. Nr. 481). (LMD I 
209/21-25.) 


NUO KARVIŲ PAKERĖJIMO 


536. Sukalbėti 27 kartus ant duonos šią maldelę: „Vienas padyvija, trys 
atidyvija - Dievas Tėvas, Dievas Sūnus, Dievas Dvasia Šventa“. Ir tą duoną 
Žmogui ar gyvuliui supenėti, tai žmogus ar gyvulys pasveiks. (Daugėliškio par. 
LMD I 272/1-7.) 

537. Jei kas karvę užkerėjo ir ji neduoda pieno, tai nueik ant kryžkelio, parauk 
žolės ir duok jai ėsti sakydamas: „Velnio galybė tave apsėdo, o Dievo ranka išgel- 
bės“. (Būdų vnk., Betygalos v. LTA 392/119.) 

538. Reikia paimti į ranką druskos, apvesti su ja 3 kartus apie visą žmogų ir 
sakyti: „Druska tau akysna, nedėgulys dantysna“. Taip pakartoti 3 kartus. (Dubės vnk., 
Žaslių v. LTA 1316/67.) 

539. Atkalbėti „sugadintą“ karvę, kad pasitaisytų ir duotų daugiau pieno: 
„Šventa Marija sužiedavo savo žiedą ten, kur pienas kiaurai teka. Lašus lašindama 
aš tave prašau, Šventa Marija, duoti man vieną lašelį. Tą lašelį duosiu karvelei, 
tegul pienas kiaurai teka, kaip prieš tai. Vardan Dievo Tėvo ir t.t. Amen“. Visus 
žodžius reikia pakartoti 3 kartus. (Meiriškėlės k., Imbrado v. LTA 1276/9.) 

540. „Užmušu burtus, raganas, piktas macias, visokius škadlyvus žmones mūsų 
Išganytojo Jėzaus Kristaus pavelyjimu. Patsai Kristus mušia piktadėjus ir varo 
anuos iš bažnyčios šventos, kad anie ir priešinas Jam, ir dantų griežimu paliko 
šventą vietą. Taip ir ašenai varau mano pikta darytojus, kapoju anuos visus per 
pusę ir išblaškau vardan Dievo Tėvo ir t.t. Amen“. Šitą užkalbėjimą sakyti tik 
vieną kartą. (Vosiškių k., Dusetų v. LTA 1276/18.) 

541. Pavasarį pirmą kartą gyvulius išleidžiant į ganyklas: „Šventas angelas 
saugos mane ir mano gyvulėlius. Dievas Tėvas, Dievas sūnus, Dievas Dvasia Šventa 
+ Viešpaties akis neleis lojotis. Sena vyža prieš šventą mano karvutę“. Plieno 
kryželiu katram galvijui prie kaktos žegnoti tuos žodžius kalbant. (Gruzdžiai, 1900. 
LTA 1208b/563.) 

542. Žodžiai nuo raganų. Persižegnojus sukalbėti poterius ir sakyti: „Jūs, piktos 
raganos, lėkit oru į jūras sau galą pasidaryt. Tegul liektie mano karvutėms tas 
gerumas, koks buvęs. Tegul įteka 3 (šviežio) pieno upelės į mano karvučių 
spenelius: viena iš jūrų, antra iš upių, o ši trečioji iš mano užvydų - piktadarių. 
Keturi kryžiai iš bėdos jūroj esti. Jūros motinėlė, apdenk mane. Kas piktas nor 
mane kirsti, tegul kerta akmenį“. Sukalba poterius ir gana. (LTA 1208b/564.) 


KAI PIKTOS DVASIOS SLOGINA GYVULIUS 


543. Abu galai šalti, vidus šiltas. Tegul jis džiūsta kaip pelenai, kaip ugnis, 
prieš tą žodį Dievo Tėvo ir t.t. Amen. (Knipiškių k., Imbrado v. LTA 1276/250.) 

544. Velnio kryžius rašomas su kokia smaila geležies vinimi į visas keturias 
kojų nagas, kada žiemą kūtėje ima velnias arklius joti ir jie esti šlapi, sušilę. 
(Gruzdžiai. LTA 1208b/540.) Pastaba. Tas velnio arba laumės kryžius, vartojamas 
ir lietuvių, yra vadinama pentagrama, tai vienas plačiai žinomų magijos simbolių, 
kurį vartojo jau pitagoriečiai, graikų filosofo Pitagoro pasekėjai. 

544A. Masioko Prano (Masiokų kaimo) ėmė velnias jodinėti kumelę. Arklys iš 
nakties šlapias, kaip kažką dirbęs. Kažin kas liepė pakabinti po kaklu devindrekį, 
sako, nebejodinės. Paskum liepė padaboti velnią. Sako: „Pasistatyk stainioj staliuką, 
ant jo pavožk po puodu uždegtą žvakę ir dabok; kai velnias ims jodinėti, atimk 
puodą“. Betjis dabojo ir nenudabojo. Kai atidengė puodą, velnio nebepamatė. Kai 
velnias arklį joja, tai, sako, joja atžagariai: ne į priekį, o į uodegą žiūri. (M. Janionienė, 
46 m.a., Dubarų k., Ramygalos v. Užr. K. Janionis 1936.IV.6. LTA 859/40.) 

544B. Belskienės dvare velnias arklius jodęs. Niekas nežinojęs, kaip reikia jį 
išvaryti. Vienas senas kunigas davęs tokį patarimą: reikia paimti švęstą vaškinę 
žvakę, uždegtą nusinešti vakare į staldą ir laikyti puodu apvožtą; pajutus, kad jau 
velnias jodo arklius, nuvožti puodą ir ką pamatysi, tai prišokti ir šermukšnio lazda 
suduoti tam, kiek spėsi, vieną arba tris kartus - tik jokiu būdu ne du, ir kiek tik 
kojos neša sprukti per duris. Vienas iš drąsesnių bernų taip ir padaręs, kaip buvo 
patarta. Pajutęs, kad jaujodo, nuvožęs puodą nuo žvakės, pamatė ant vieno arklio 
nugaros didelį juodą katiną. Prišokęs rėžė su lazda vieną sykį ir spruko pro duris 
laukan. Rytą, nuėjęs į staldą, rado tokią didelę velėną, kad vos devyni vyrai išvilko 
laukan. (V. Jucius, 53 m.a., Antaniškės vnk., Kaltinėnų v., Taur. aps. Užr. A. Braz- 
deikis 1937.IV.2. LTA 1167/324.) 


IX. VISOKIE BURIMAI 


Pabaigai dar liko pluoštelis įvairaus pobūdžio būrimų, kurie kitur nepritapo. 
Didelė jų dalis buvo užrašyta Motiejaus Slančiausko (jis pasirašinėdavo ir 
trumpesne lietuviška pavarde - Slančius) apie 1900 metus. Tai buvo labai uolus 
tautosakos rinkėjas, gimęs 1850 m., miręs 1924 m. ir visą savo amžių pragyvenęs, 
kaip neturtingas grintelninkas, Trumpaičių k., Gruzdžių par., Šiaulių aps. Ir apie 
ji galima tą patį pasakyti, kaip apie žinomą vokiečių rašytoją Hansą Sachsą, kad 
jis buvo „batsiuvys ir poetas (mūsų atveju - žurnalistas) kartu“. Slančiauskas labai 
uoliai rinko tautosaką ir prirašė jos gana daug. Jis siuntinėjo savo užrašus dr. Jonui 
Basanavičiui į Bulgariją. Skaičiau jo laiškus, kurie yra LMD archyve. Jis ne kartą 
prašė dr. Basanavičių atsiųsti jam šiek tiek pinigų popieriui ir pašto ženklams 
nusipirkti. Jis rašė į nedidelius sąsiuvinėlius, paties pasidarytus, mažomis raidėmis 
ir iš viso ko matyti, kad popierių labai taupė. Jo užrašytą medžiagą Basanavičius 
dažnai panaudodavo savo leidiniuose, tačiau iš susirašinėjimo neatrodo, kad nors 
dešimtuką būtų jam kada nusiuntęs. Basanavičius nemėgo išleisti pinigą, 0 į am- 
žiaus pabaigą pasidarė tiesiog anekdotiškai šykštus. Nusivylęs Basanavičium, 
vėliau Slančiauskas užmezgė ryšius su kalbininku Jonu Jablonskiu, šis realiau 
įvertino jo didelį viso amžiaus darbą ir nupirko visą glėbį tautosakos rankraščių, 
sumokėdamas 60 rublių (anais laikais tai buvo nemenkas pinigas). Tie rankraščiai 
išliko, ir kalbininko sūnus Kostas davė juos nusirašyti Lietuvių tautosakos archyvui. 
Tarp daugelio Slančiausko paliktų tautosakos rankraščių yra vienas nedidelis 
sąsiuvinėlis, rašytas 1900 metais ir paskirtas burtams bei užkalbėjimams. Patekęs 
LTA, jis buvo pažymėtas ženklu 1208b ir apima numerius 535-588. Turėdamas to 
įdomaus rankraščio nuorašą, atsivežtą iš Lietuvos, visą jį įtraukiau į šį rinkinį, 
padedamas tuos būrimus atitinkamose vietose. 

Slančiauskas pats rašo, kad jis daugelį tų burtų nurašęs iš vieno latviško 
rankraščio. Nėra abejojimo, kad visos rašytinės formulės (žr. Nr. 397tt., 519, 546, 
570) yra paimtos iš to rankraščio arba „Senovės biblijos“ (žr. Nr. 545). Tačiau jis 
rinko burtus ir iš žmonių: pats mini Pranciškų Liaudanską iš Trumpaitėlių (žr. 
Nr. 550tt., 567, 571-573) ir vokietį Julių Goerkę (žr. Nr. 392, 558tt.), kurie jam suteikę 
nemaža paslapčių. Šiaip ar taip, tai labai įdomus tautosakinių retenybių rinkinys, 
sudarytas jau prieš 50 metų. J. B. 


MAIŽIEŠIAUS SEPTINTOJI KNYGA 


545. Ir latviai sako, kad kitą kartą buvusios tokios knygos, kur juodas popieris, 
o balti raštai. Kiti latviai sako, kad pas juos kitą kartą buvusios „Senovės biblijos“, 
daug didesnės, t.y. visos, čielos. Ten buvę visokios gudrybės, kur galėdavę visą 
ką padaryti: velnius atšaukti, numirėlius prikelti ir t.t. O dabar to viso nebesą, kad 
nebe tokios, nepilnos. Senovės buvę 7 knygos Moišio (Maižiešiaus), o dabar tiktai 
5-kios. Tai ko benorėt, kad kas geras ten bebūtų. O tie žodžiai, kuriuos dar žinovai 
latvių žino, tai tie esą dar iš „Senovės biblijos“. Aš iš vieno rankraščio latviškos 
knygutės kelius straipsnelius pabraižiau šičion. Visko nėra verta, nežiūrint, kad 
vis tas pats: tiek to padarymo, tiek to pataisymo. Dabar šiose „biblijose“ esą po 
biškį tų žodžių, bet šen ten išmaišyti, kad sunku esą surinkti ir tai, kas jau tuos 
žinąs. (Slančiauskas. LTA 1208b/535.) 


NELAIMINGOS DIENOS PER METUS 


546. Daugiau per 30, vieni burtininkai rašo mažiau, kiti daugiau: 

I mėnuo: 11, 12, 18 ir 26. 

I „ 8 16ir17 

MI „ 1,12ir 13. 

IV „ 13,12, 3ir 18. 

V „ 3,10,17ir 30. 

VI „ 1,7ir17. 

VII „ 1,3ir6. 

VIII „ 1,13ir 18. 

IX „ 15,18ir 30. 

X „ 15ir17 

XI „ 1lir17. 

XII. „ 1,7ir17. 

P.S. 1) Tose dienose ne kokio darbo nereik pradėti, į kelionę neiti, nevesti pačios 
ir kūdikio į krikštą nevežti ir t.t. 2) Kas tą „šventą knygelę“ nešios, tas nuo žaibų, 
perkūnų, nuo visokių piktadarių apsigins, gimdančios, lengvą gimdymą turės ir 
t.t. 3) Bet matos, kad tiems burtams tiki tiktai tie mūsų latviai ir vokiečiai, kurie 
nemėgsta skaityti knygų, o prie tam girtuokliai. (LTA 1208b/576.) 


NORINT SAU BIČIŲ PRISIVILIOTI 


547. Biteles, ateikit į mano darželį čion su žiedeliais! Bitinėlis, eikš į mano darželį! 
Čion angelų lovaitės, minkšti patalėliai pailsėti, aaa, aaa, aaa. Pone Dieve, žegnok 
mano darželaitį! Eiti apie savo darželį su laumšluote kalbant tuos žodžius. 
(Gruzdžiai. Užr. M. Slančiauskas 1900. LTA 1208b/566.) 

548. Medų, medų, kire, gane, kadu, alnas, mėsa, lama, pine, linde, tutule, kurvu, 
vurvu, vari, kurvu, valgus, amen, paskui, amne, kaiden, peidu, neben, kas. (LTA 
1208b/ 565.) 

BURTAI SĖJANT 


549. Nuėjus į mišką prieš saulės tekėjimą, parsinešti šermukšnio, smulkiai 
sukapoti ir subėrus į sėklą sumaišyti. Kalbėti: „Dieve Tėve mieliausiasis! Aptverk 
mano laukus su geležies ir plieno tvora. Kas man blogą velij ir daro, tam tegul 
auga dagiliai ir usnys“. (Gruzdžiai. LTA 1208b/575.) 

550. Sėjant kartu su kaimynais, reikia pasikėravot, kad kitas tavęs neužsėtų. 
Sėjus reikia biškį ant galo sėtuvės pasilikti, tada imti arti ar akėti. Kai kaimynas 
savo pasės, tai tu ant galo tą savo biškį pasėsi ir taip savo kaimyną užsėsi: tavo 
javai bus geresni, o kaimyno - niekas. Taip darydavo latvis mūsų sodžiuj 
(Trumpaitėliuose). Jis vis pasilikdavo sėklos, aręs ar akėjęs ir vėl sėdavo. O 
mes tai kad sėjom, tai pasėjom ir gana. (Pr. Liaudanskas iš Trumpaitėlių. LTA 
1208b/582.) 


KAI OBELĖ NENEŠA VAISIŲ 


551. Reikia Kūčių dienoje papurtyti ir bus ant ateinančių metų. Tą dieną Adomas 
su Ieva obuolius valgė. (Pr. L. LTA 1208b/581.) 


KAD DAUGIAU DERVOS PRIDEGTŲ 


552. Sukrovęs kerus į deglyčią, baltgudis pasiima vieną kero šaknį, uždega ją 
ir įsikanda, antrą šaknį apžergia, trečią į ranką pasiima ir aplink deglyčią joja raitas, 
paplakdamas šaknį šaknim, triskart kalbėdamas: „Na užu jedu, hadzinaj 
padhaniaju i was čerci na pomoč uzyvaju. Čerci, čerci, pamažycie smalų pierci! Addam 
žonku i dzieci, kad nebylo hdzie smaly dzieci“. Kai gerai užsidega, jau sako: „Day 
Boh anhely, užo menie čerciou niepotreba!“ (Polesje, Kobrin. LTA 549/112.) Vertimas. 
Ant žalčio joju, gyvate pavarau ir jus, velniai, į pagalbą šaukiu. Velniai, velniai, 
padėkit smalą varyti! Atiduosiu pačią ir vaikus, jei nebus kur smalos padėti... Duok, 
Dieve, angelus, jau man velnių nebereikia. 


NUO PLĖŠIKŲ IR ŽMOGŽUDŽIŲ, KAD NEUŽPULTŲ KELIONĖJE 


553. Vardan Dievo Tėvo pradedu, tegu! Dievas jums kojas ir rankas sutraukia 
vietoje ir razumą (protą) sumaišo. Tegul man Dievas kelionėje padeda ir duoda 
stiprybę jus nugalėti, nuo jūsų apsiginti arba jus nesutikti. Tegul mane šventoji 
Traicė apsaugo savo sparnais ir duoda savo galybę, kada nuo jūsų neturėsiu 
ramybės, kaip Jėzus Kristus, tikras Dievo Sūnus, nuo jūsų rankų mirė mus 
išganydamas. Amen, amen, amen. Persižegnoti tris kartus. (Vosiškių k., Dusetų v. 
LTA 1276/24.) 


NUO VILKŲ APSISAUGOTI 


554. Jei bijai vilko, susitikęs sakyk: „Vilke, vilke, kur tu buvai, kai Ponas Jėzusas 
gimė? Visi žvėrys buvo, tik tu tingėjai“. Vilkas skubiai pasišalins. (Leipalingio v. 
LTA 447/93-65.) 

555. Jėzus Kristus ėjo anksti rytą su šv. Petru ir Panele Švenčiausia. Dievo 
gimdytoja ėjo pirmiau jų. Marija paklausė Jėzaus: „Mano Sūnau, kur mes einam? 
Kad čia kelias eina kalnais, skardžiais ir per miškus“. Taip apsaugok ir mano kelią 
nuo viso pikto. Šventas Petras ištraukė savo raktus ir užrakino vilkų gerkles, kad 
jie kojų neapgraužtų, jokių nelaimių nepadarytų ir nuo kelio pabėgtų. Amen. 
(Reikia prieš save peržegnoti mišką ir pakartoti užkalbėjimą 3 kartus. Tada, nors 
ir daug būtų miške vilkų, jie bėgs nuo žmogaus arba visai nesirodys. Vosiškių k., 
Dusetų v. LTA 1276/22.) 


LIAUDIES MACGIJA IR MEDICINA 


KAIP VAGĮ PRIRIŠTI 


556. Šis užkalbėjimas vadinasi „pririšti vagį“. Tinka užkalbėti nuo vagies visą 
turtą. „Ant grabo Kristaus yra trys lelijos. Viena yra Dievo valia, antra yra Dievo 
kraujas, a trečia - žmonių valia. Jūs, vagys, turit sustoti ir nejudėti iš vietos, kaip 
Jėzus Kristus neatsistojo ant žemės nuo kryžiaus, taip ir tu, vagie, nepabėgsi iš tos 
vietos. Prisakau aš tau ir užkeikiu tave keturiomis evangelijomis, Mėnuliu, Saule, 
žvaigždėmis, ar esi upėje, ar baimėje prieš teismą, ar sugaunamas vagiant. Užkeikiu 
tave paskutiniu teismu, kad stovėtum čia ramiai ir nepabėgtum iš vietos, kol išnyks 
šviesa žvaigždžių, kol nesirodys Mėnulis ant dangaus, ir kol Saulė antrą kartą 
apšvies visą žemę, tik tada galėsi pasijudinti iš vietos ir iššokti iš šito užkeikimo, 
ką tau prisakau, vardan Dievo Tėvo ir t.t.“ Kalbėti reikia tik kartas. Vagis negalės 
paeiti iš tos vietos ir stovės, kaip mėšlungio sutrauktas. Tada vagiui galima viską 
daryti, kas tik patinka. Tik pats užkalbėtojas neturi vagies mušti arba jo keikti. 
Paleisti vagį (sako „Atrišti vagį '): „Prisakau tau, Dievo vardu, eiti iš šios vietos 
ten, iš kur atėjai“. „Amen“ sakyti nereikia. Kada vagis yra paleistas, turtą reikia 
vėl užkalbėti, nes, paleidžiant vagį, visas užkalbėjimas nusiima. (Meiriškėlių k., 
Imbrado v. LTA 1276/13, 14.) 

557. „Kristus Išganytojas stovėjo prie Jordano upės. Jonas Krikštytojas Tave 
pašventino. Žirgai ir raiteliai, ko jums reikia? Stovėkite ir nejudėkite iš vietos! 
Kristus Išganytojas stovėjo, kada Jį kalė prie kryžiaus ir per tą krikštą kryžių savo 
krauju atpirko visus blogdarius. Tai tikėkit, jūs vagys, kad Ponas Dievas tas eiles 
kaip kvietkus sėja. Stovėkit ir nejudėkit iš vietos prieš tą vardą Dievo Tėvo ir t.t. 
Amen“. Šį užkalbėjimą reikia sakyti 12 kartų. Užkalbėti galima sodą, daržą, svirną, 
malkas, tvartus ir t.t. Tik reikia prieš saulės patekėjimą apeiti tą (užkalbamą) vietą 
ir eiti aplink tiek kartų, kol bus atkalbėtas 12 kartų užkalbėjimas. Atrišti vagį: „Ko 
stovi, vagie, prieš Dievo Tėvo rankas? Eik ramiai namo“. (Peržegnoti ir pasakyti 
triskart „Amen“ ). Sukalbant tuos žodžius, reikia iš lengvo pastūmėt vagį iš vietos, 
ant jo peties uždedant dešinę ranką. Tada vagis bus laisvas, bet ir užkalbėjimas 
nuo to karto neveiks: reikia tą vietą vėl iš naujo užkalbėti. (Vosiškių k., Dusetų v. 
LTA 1276/20.) 

558. Sulaikymas vagies. „Vagie, aš šneku tau: tu neturi vogt; tu turi juodas 
palikt, kaip anglis; tu turi išnykt, kaip žarijos; tu turi sudžiūti, kaip šniūras; tu nesi 
vertas, kad tave apšviestų saulė, kol aš tave su savo liežuviu atleisiu“. (Sakė Julius 
Georke. Užr. M. Slančiauskas iš Gruzdžių 1900. LTA 1208b/587.) 

559. Atleidimas vagies. „Tu stovi vagių bandoje (pulke). Dabar eik į Dievo rankas. 
Amen“. Čia jis turi gauti pora šūvių per snukį ir eiti sau. P.S. Jul. Goerke sakė, kad 
tokias žinias negali perduoti vyriškis vyriškiui ir moteriškė moteriškei, bet reikia, 
kad vyriškis sakytų moteriškei, o moteriškė vyriškiui. (LTA 1208b/588.) 

560. Žodžiai vagį pririšti: „Marija vedė sūnų savo už rankos Nazarete. O vagys 
norėjo jį pavogti, bet Marija tuoj pasakė Petrui: 'Surišk jų rankas su gerais geležies 
lenciūgais ir pančiais; testovėkie, kaip stulpas ar stiebas, kol jis ar ji suskaitys visus 
lietaus lašus, kas iš dangaus ant žemės krinta; kol jis ar ji man suskaitys visas tas 
smilteles, kas marės dugne yra; kol jis ar ji suskaitys man visas tas žvaigždeles, 
kas ant daugaus žiba“. Vardan Dievo Tėvo ir t.t.“ Tris kartus, čia „Amen“ nėra. 
(LTA 1208b/570.) 

561. Atleidimas vagies. „Aš liepiu tau eiti vardan Dievo Tėvo ir t.t.“ Apeiti 3 
kartus prieš saulę apsukui, duot per snukį ir lai einie sau. (LTA 1208b/571.) 

562. Vagies pririšimas. „Kad Pons Jėzus buvo užgimęs iš Panos Marijos ir reikėjo 
bėgt jam į Egiptą, ir tada buvo žmogžudžiai ir vagys ten pat. Sakė Petrui: „Rišk, 
vardan Dievo Tėvo ir t.t.“ Amen. Marija: „Rišk, vardan Dievo Tėvo ir t.t.“ Amen. 


279 


280 


RAŠTAI, IV 


Tau reik stovėt, kaip medžiui, ir žiūrėt, kaip ožiui, kol aš tau pasakysiu eiti. Amen“. 
(LTA 1208b/572.) 

563. Atleidimas vagies. „Abamaba, abalaba rat, abam aba, abataret, aba - ablaba, 
maba - teks!“ Tris kartus apeiti prieš saulę ir tris kartus su kairiosios rankos rankove 
duoti per snukį, tai ir bus atleistas. (LTA 1208b/573.) 

564. Vagį suturėt ir atgal atgrasyti, kad jis atneštų tą, ką pavogęs yra. Imk su 
kirviu ar su peiliu 3 skiedreles nuo to slenksčio, per kurį tas vagis yra peržengęs, 
ir sakyk: „Vardan Dievo Tėvo ir t.t. Amen“. Dabar numauk ratą nuo ašies ir įdėk 
tas skiedreles į stebulę, ir kalbėk per tą stebulę taip: „Aš meldžiu tavęs, šventa 
Traice, teikis mane išklausyti ir tą vagį, kas mantą ir tą savo nedorybe yra paėmęs, 
tai kad jam niekur ne kokio ramumo nebus, kol jis man atneš“. Daugiau užmauk 
ant ašies ir apsuk 3 kartus prieš saulę, sakydamas: „Vardan Dievo Tėvo ir t.t. 
Amen“. Tai tas vagis atneš ir atiduos viską. (LTA 1208b/574.) 


NUO SVIRPLIŲ 


565. Svirplį naikina kanapių spaliais: kur tik išgirsi rėkiant, reikia pilt spalių, 
sakant: „Išeik, svirply, išeik, svirpleli!“ Ir svirplys išeis. (Kidoliškių k., Šumskų v. 
LTA 381/142-38.) 

566. Norint iš trobos svirplius išvaryti, reikia trankyt visais pašaliais 
šermukšnine lazda ir sakyti: „Laukan svetį, laukan muzikantą!“ Tai padarius, iš 
tos trobos svirpliai išeis. (Kapmilžių k., Šiaulėnų v. LTA 455b/42.) 


KAIP MUZIKANTUI STRIŪNAS NUTRAUKYTI 


567. Reikia pradžioj rugių žydėjimo pasiieškoti, katra varpa pirmiausia pradės 
žydėti, tai tą pasižymėti, kol bus rugiai pjaunami. Tada nusiskynus laikyti, kol 
prisireiks. Sakysim, jeigu kokioj veselėj muzikantą paprašius: „Muzikante, 
pagrajyk!“ jis atsakys: „Aš čia visiem girtuokliam ir grajysiu“, tai tada jam ir gali 
tą štuką padaryti. Dabar muzikantas grajyja dėl kitų, nieko nežinodamas, o štuk- 
meisteris, tą savo varpą pasiėmęs ir žengdamas per slenkstį, kai viena koja prie- 
sieny, o antra seklyčioj, perkanda vieną grūdą tos varpos, tai viena striūna trūksta. 
Jei perkanda du grūdu, tai dvi striūnos, o kad keturis, tai visos keturios striūnos 
nutrūksta. Jei dar daugiau grūdų kanda, tai visa jo muzika eina po velnių į skūtus. 
(Sakė Pr. Liaudanskas iš Trumpaitėlių. Jam sakė jo tėvas nabašninkas, o jis man 
1900 metuose. M. Slančiauskas. LTA 1208b/580.) 


KAD SUTRUŪKTŲ BOTAGAS 


568. „Keri kerėčias per penkias prūso bažnyčias, per prūso kiemą, per špico 
šieną, trūks netrūks, vis į trečią dieną sutrūks“. Keri šiaip: gudresnis piemuo, 
pamatęs mažiuką piemenį, nežinantį kerėjimo, paima užjo botago galo, pasilenkęs 
į jį žiūri ir tyliai kalba kerėjimo žodžius. Pabaigęs kerėtį, botagą dar paspjaudo. 
(Marijampolės aps. LTA 507/30-32.) 


KAD ŠAUTUVAS NEIŠŠAUTŲ 


569. „Šautuvas, stovėk ramiai, Dievo vardu tau paliepiu, neišduok balso, nei 
ugnies, nei liepsnos, nei kibirkščių, tikrai taip, kaip Švenčiausia Dievo gimdytoja 
Marija nesutepta ir nekalta mergelė paliko“. Reikia šautuvą 3 kartus peržegnoti. 
Atkalbėti reikia taip: „Dievas išpildė savo galybę ir tvirtybę. Amen.“ (Knipiškių k., 
Imbrado v. LTA 1276/248.) 

570. Šovimo burtai. Kas tuos prie savęs turės, to negalės nušauti: 


LIAUDIES MAGIJA IR MEDICINA 


B+D+Z+10K+Z+1+A+B+D+Z+10Kt. 

Kas tuo netikėtų, tas tegul, parašęs ant popierėlio, užkabina šuniui ant kaklo ir 
šunies nenušaus. Pasarga: Kryžiai karavyko, šv. Benedikto, nuo marų kryžius su 
kiek šimtų literų (burtų) tą patį reiškia. Maldos koplyčioje šv. Celestino Romoje ir 
t.t. (Gruzdžiai. Užr. M. Slančiauskas 1900. LTA 1208b/ 538.) 


KATRAS VEDUSIŲ PIRMA NUMIRS 


571. Parašyti vardus abiejų, vyro ir pačios, ir skaityti: ant pirmos literos pats, 
ant antros pati ir t.t., vis pats - pati. Koks bus žodis ant paskutinės literos, tai tas 
yra miręs arba mirs pirmas. (Pr. Liaudanskas iš Trumpaitėlių. LTA 1208b/ 583.) 


KAIP SUŽINOTI, KAS YRA ŽEMĖS GELMĖj 


572. Reikia pavasarį, gyvatę užmušus, perskrosti ir, į jos pilvą Žžirnį įdėjus, į 
žemes įkasti, kur niekas negali užeiti. Tada gyvatė supus, žirnis išdygs, užaugs. 
Tada pačiam reikia tuos žirnius suvalgyt ir žinosi viską, kas per šešis sieksnius 
žemėje yra. (Pr.L. LTA 1208b/578.) 


KAIP SURASTI PAPARČIO ŽIEDĄ 


573. Reik kada per Velykas ar per Sekmines, su šakaliais bežibinant, kad iš 
netyčių šakalio antras gals užsidegtų, tai tą šakalį užgesinus, abu galu pasikavoti 
ir laikyti ligi prireikiant. Šv. Jono naktį nueiti į papartyną, kur juodom pašaknėm. 
Tada atsisėdus su tuo šakaliu aplink save apsibrėžti ratą, kiek tiktai užsieki su 
ranka. Taip per tą ratą nieks neprieis, šilkinę skarą sau pasitiesti ant kelių ir 3 
adynas laukti: 10, 11 ir 12. Ateis kokia norint baisybė, kaip didelis kalnas arba 
koks mūras, ir sugrius ant tavęs, tai jau bus tas žiedas. Tik nereik nusgąsti, nereik 
bėgti. Nueinant ir pareinant reik, kad nieks nežinotų ir nieko nesutiktum. (Pr.L. 
LTA 1208b/579.) 

574. Žinai, švento Jono naktį diemedys pražysta. Tas diemedys turi būti dvylika 
metų. Tai tu, sako, pasitiesk juodą šilkinę skepetą po juo, pasiimk švento Ignacijūšo 
lazdą ir apibrėžk ratą, pasiimk knygą ir skaityk, nepakelk nei akių. Jei tu pakelsi 
akis, kiti pagaus, visokios piktybes lenda, ba labai daug lenda visokių, nor pagaut. 
Kad tu, sako, nepakelsi akis, tai jis nukris ant tos skaros, tai tu jį įsidėk po ranka, tai tu 
viską galėsi Žinoti. Mes to nedarėm, aš tik tą istoriją girdėjau. Mes turėjom diemedį. 
Kai aš buvau mažiukė, tai vis sakydavau: „Vačykim, kada dvylika metų bus tas 
diemedys'. Mano mama tai mane vienąsyk mušė už tą, kai aš jai pasakiau, kad eisiu 
dabot tą diemedį. (Ana Kamzurienė, 59 m.a., iš Žąsinų k., Ariogalos par. Atvažiavo 
1908 m. ir dabar gyvena Columbus, Ohio. Užr. 1950.XI.24 Arch.: R67/20.) 

575. Nueiti miškan, kur nesigirdi nei šuns lojant, nei gaidžio giedant. Su 
rožančiaus kryžium apsibrėžti ratą, pasidėti vieną veidrodį prieky, o kitą užpakaly, 
tarp jų uždegti dvi žvakes ir sėdėti, rožančių nusitvėrus. Kaip ateis dvylikta, tai 
pražydės papartis. Prieš tai ateina baidyklės, net ir bestija su dvylika galvų. Reikia 
neišsigąsti, žiedą pakišti po skūra, tai tada viską žinosi. (Pasakė Julija Andrulienė, 
56 m.a., iš Užvenčio par. Atvažiavo 1911 m. ir dabar gyvena Čikagoje. 1949.VII.25. 
D I/46.) 

PAAIŠKINIMAI 


Ketvirtajame Jono Balio Raštų tome skelbiami Amerikoje ir Europoje išleisti darbai: 
Lietuvių liaudies sakmių I tomo priedas Fabula obscena, lietuviškų sakmių ir tikėjimų bei 
užkalbėjimų rinkiniai Dvasios ir žmonės, Užburti lobiai ir Lietuvių mitologiškos sakmės, Liaudies 
magija ir medicina. 

Rengiant šį tomą, laikomasi tų pačių kultūriniam palikimui taikomų nuostatų, kaip ir 
ankstesniuose tomuose - tekstai pateikiami autentiški, taisytos tik aiškios korektūros 
klaidos, skyrybos mažmožiai, žodžių rašyba, atsižvelgiant į paties autoriaus reikalavimus. 
Tiesa, dėl didelės ir įvairialypės tomo apimties apsiribota tik viena asmenvardžių rodykle. 


FABULA OBSCENA 


Spausdinama iš: Lietuvių liaudies sakmių, I. Parengė J. Balys. Kaunas, 1940. (A. S. 
Lituanistikos instituto Lietuvių tautosakos archyvo leidinys Lietuvių tautosaka. Serija A: 
Sakmės.) 


DVASIOS IR ŽMONĖS 


Spausdinama iš: Jonas Balys. Dvasios ir žmonės. Liaudies sakmės. Bloomington, Indiana, 
1951. (Lietuvių tautosakos lobynas, I.) 


UŽBURTI LOBIAI 


Spausdinama iš: Jonas Balys. Užburti lobiai. Lietuvių liaudies sakmės. London, 1958. (Nidos 
knygų klubo leidinys, Nr. 22.) 


LIETUVIŲ MITOLOGIŠKOS SAKMĖS 


Spausdinama iš: Jonas Balys. Lietuvių mitologiškos sakmės. London, 1956. (Nidos knygų 
klubo leidinys, Nr. 22.) 


LIAUDIES MACGIJA IR MEDICINA 


Spausdinama iš: Jonas Balys. Liaudies magija ir medicina. Bloomington, Indiana, 1951. 
(Lietuvių tautosakos lobynas, II.) 

SUTRUMPINIMAI 


a. - amžius 
apyl. - apylinkė 
aps. - apskritis 
gub. - gubernija 
m. - metai 

mt. - motyvas 
nr. - numeris 

p. - puslapis 
par. - parapija 
plg. - palyginti 
par. - parapija 
pvz. - pavyzdžiui 
šv. - šventas 
t.y. - tai yra 

v. - valsčius 

žr. - Žiūrėti 

